
Prolog 


Încă o împușcătură răsună deasupra vârfurilor copacilor. Strigătele gonacilor 
se auzeau mai clar. Un puls dureros îmi bubuia în timpane, iar aerul umed îmi 
umfla plămânii atât de repede și de tare încât mă dureau. 

„Să alerg, să alerg, nu trebuie să cad. N-o să mă mai ridic dac-o să cad. La 
dracu”, la dracu”! De ce nu-mi pot elibera mâinile? O, să alerg, să alerg... Șșș... 
Nu trebuie să m-audă. M-au auzit? Asta a fost? Chiar aşa trebuie să mi se termine 
viaţa?” 

Crengile mă plesneau peste față, lăsând în urma lor dâre de sânge, care se 
amestecau apoi cu sudoarea. Strigătele oamenilor se auzeau acum de peste tot. 
Simt cum mă cuprinde frica de moarte. 

Alte împușcături. O săgeată şuieră prin aerul rece atât de aproape încât 
transpirația curgea pe mine întinzându-se ca o compresă pe sub haine. 

„Într-un minut sau două mă vor prinde. De ce nu m-ascultă mâinile de la 
spate? E chiar atât de rezistentă banda cu care sunt legat?” 

Din copaci, mai multe păsări înspăimântate îşi iau brusc zborul lovind aerul 
cu aripile. Umbrele care dansează în spatele lizierei dese de molizi devin și mai 
evidente. Poate că sunt la numai o sută de metri. Totul devine mai clar. Vocile. 
Pofta de sânge a vânătorilor. 

Cum vor proceda? O singură împușcătură, o singură săgeată și totul se va 
termina? Asta era? Nu, nu, de ce s-ar mulțumi cu atât? Nenorociţii nu sunt atât de 
miloși. Nu-i genul lor. Au puşti şi cuțite mânjite cu sânge. Dovediseră deja cât de 
eficiente erau arbaletele lor. 

„Unde să m-ascund? E oare vreun loc? Pot să mă-ntorc? Pot?” 

Pipăii înainte şi-napoi solul pădurii. Era dificil pentru că aveam ochii aproape 
complet acoperiţi cu bandă, iar picioarele se chinuiau și se împleticeau. 

„Acum o să simt pe pielea mea cum e să fii prins în capcană. N-o să facă 
excepție pentru mine. Așa se distrează ei. E singurul mod în care se poate sfârşi 
totul”. 

Inima îmi bătea atât de puternic încât mă durea. 

1; 


Când se aventură pe aleea pietonală Strøget, se simţea ca și cum ar fi fost pe 
muchie de cuţit. Cu fața pe jumătate acoperită cu un şal murdar, verde, se 
strecură prin faţa vitrinelor magazinelor intens luminate și cercetă strada cu ochi 
prevăzători. Era vital să ştie cum să-i recunoască pe oameni fără să fie 
recunoscută. Să poată trăi în pace cu demonii ei şi să lase restul în seama celor 
care treceau grăbiţi pe lângă ea. Să lase restul nenorociţilor care voiau să-i facă 
rău, celor ale căror priviri goale o evitau. 

Kimmie îşi ridică privirea spre lămpile de pe stradă care aruncau o lumină 
strălucitoare asupra Vesterbrogade. Își umflă nările. În curând nopțile aveau să 
fie mai reci. Trebuia să-și pregătească bârlogul pentru iarnă. 

. 

Stătea în mulțime, la trecerea de pietoni, în mijlocul oamenilor înfriguraţi care 
ieșeau din Grădinile Tivoli, cu fața spre Gara centrală, când o observă pe femeia 
de lângă ea, în jachetă de tweed. Femeia se încruntă la ea, strâmbă din nas și apoi 
se îndepărtă. Le despărțeau doar câţiva centimetri, mai mult decât suficient. 

„Uşurel, Kimmie”. Semnalul de alarmă o străbătu în timp ce furia încerca să 
preia controlul. Privirea îi alunecă în jos pe corpul femeii până când ajunse în 
dreptul picioarelor. Ciorapii ei erau strălucitori, iar gleznele erau acoperite de 
pantofi cu toc înalt. 

Kimmie simţi că îi apare un zâmbet viclean în colțurile buzelor. Cu o lovitură 
puternică putea rupe acele tocuri. Femeia ar fi căzut și ar fi aflat că până și o 
rochie Christian Lacroix se murdăreşte pe trotuarul ud. Asta ar învăţa-o minte, 
să-şi vadă de treaba ei. 

Kimmie o privi pe femeie direct în față. Ochii rimelaţi excesiv, nasul pudrat, 
tunsoarea meticuloasă, în şuvițe. Expresia ei era îngheţată și dispreţuitoare. Da, 
Kimmie ştia genul ei mai bine decât mulți alţii. Fusese odată la fel ca ea. Snobii 
aroganți din protipendadă, groaznic de goi în interior. Şi așa-zisele prietene de 
atunci erau la fel. Și mama ei vitregă. Le detesta. 

„Deci, fă ceva, îi şoptiră vocile din cap. N-o lăsa să scape. Arată-i cine eşti. 
Fă-o!” 

Kimmie privi spre un grup de băieţi cu pielea închisă la culoare, de pe cealaltă 
parte a străzii. Dacă nu ar fi fost ochii lor rătăcitori, ar fi împins-o pe femeie 
exact când autobuzul 47 trecea prin dreptul lor. Își imagină scena; ce pată de 
sânge minunată ar fi lăsat autobuzul în urmă! Ce undă de șoc ar fi declanșat prin 
mulțime corpul storcit al îngâmfatei ăleia! Ce sentiment delicios de dreptate i-ar 
fi oferit! 

Dar Kimmie n-o împinse pe femeie. În furnicarul mulțimii se găsea mereu un 
ochi vigilent; în plus, era ceva în sinea ei care o ţinea locului. Ecoul 
înspăimântător al unor vremuri de demult. 

Îşi duse mâneca la față şi trase adânc aer în piept. Femeia de lângă ea o 
remarcase pe bună dreptate; hainele ei puțeau îngrozitor. 

Când stopul se făcu verde, Kimmie păși pe trecerea de pietoni cu valiza 
troncănind în urmă pe roțile ei deformate. Era ultima călătorie a geamantanului 
pentru că venise vremea să arunce ţoalele vechi. Era timpul să-și lepede pielea. 

. 

În mijlocul gării, pe o pancartă din fața chioșcului de ziare erau afișate titlurile 
zilei, făcându-le viața mai amară nu doar celor grăbiţi, ci și orbilor. Mai văzuse 
posterul de câteva ori în drumul ei prin oraş şi o umplea de repulsie. 

— Porcule, mormăi când trecu prin dreptul semnului și îşi menținu privirea 
fermă în faţă. 

Întoarse totuşi capul şi aruncă o privire către chipul de pe pancarta Berlingske 
Tidende. Simpla vedere a bărbatului îi dădu frisoane. Sub fotografia publicitară 
scria: „Ditlev Pram cumpără spitale private în Polonia pentru 12 miliarde de 
coroane”. Scuipă pe pietrele pavajului și făcu o pauză până se linişti. Îl ura pe 
Ditlev Pram. Pe el, pe Torsten și pe Ulrik. Dar, într-o bună zi, vor primi ceea ce 
meritau. Într-o bună zi, va avea grijă de ei. Așa va face. 

Hohoti zgomotos și îl făcu pe un trecător să zâmbească. Încă un idiot naiv 
care credea că știa ce se petrecea în mintea celorlalți. Apoi se opri brusc. Tine 
Şobolanca stătea la locul ei obișnuit, puţin mai în față. Era aplecată și se legăna 
uşor, cu mâinile murdare, pleoapele căzute şi cu o palmă întinsă în speranța 
halucinantă că măcar o persoană din acel furnicar i-ar strecura o monedă de zece 
coroane. Numai dependenţii de droguri puteau sta astfel ore în șir. Nenorociţi 
mizerabili. 

Kimmie încercă să se furişeze pe lângă ea, să se îndrepte direct către treptele 
spre Reventlowsgade, dar Tine o observă. 

— Bună, Kimmie. Hei, așteaptă, la dracu”, reuși ea să spună într-un scurt 
moment de luciditate, dar Kimmie nu-i răspunse. 

Tine Șobolanca nu era bună în spații deschise. Numai când stătea pe banca ei 
îi funcţiona creierul în mod rezonabil. Era, cu toate acestea, singura persoană pe 
care Kimmie o putea tolera. 

. 

Vântul care biciuia străzile în ziua aceea era inexplicabil de rece, aşa că 
oamenii voiau să ajungă repede acasă. De aceea, cinci Mercedesuri negre 
zăboveau în coada de taxiuri de lângă intrarea gării Istedgade. Ea spera că măcar 
unul dintre ele să fie acolo când va avea nevoie de el. Era tot ce voia să știe. 

Traversă strada trăgând după ea valiza spre magazinul thailandez de la subsol 
şi o lăsă lângă fereastră. Numai o dată mai fusese furată o valiză când o pusese 

acolo. Era sigură că acest lucru nu se putea repeta pe o asemenea vreme, când 
până și hoţii stăteau în casă. Oricum, nu conta. Nu era nimic de valoare în ea. 

Nu aşteptă decât vreo zece minute la intrarea principală a gării înainte să 
prindă o momeală. O femeie fabulos de frumoasă, îmbrăcată într-o haină din 
blană de nurcă, cu trup zvelt, nu mai mare de măsura 38, ieșea dintr-un taxi cu o 
valiză pe roți din cauciuc tare. Înainte vreme, Kimmie s-ar fi uitat mereu după 
femei care să poarte mărimea 40, dar asta fusese cu mulţi ani în urmă. Viaţa pe 
străzi nu îngrășa pe nimeni. 

În timp ce femeia se concentra la automatul de bilete de la intrare, Kimmie îi 
şterpeli valiza. Apoi se îndepărtă spre ieşirea din spate și, într-o clipită, ajunse în 
stradă, printre taxiurile de la Reventlowsgade. Repetiţia era mama învățăturii. 

Acolo încărcă valiza furată în portbagajul primului taxi din rând şi îi ceru 
șoferului s-o ducă o scurtă bucată de drum. Scoase din buzunarul hainei o 
legătură grasă de bancnote de o sută de coroane. 

— Îți mai dau câteva sute dacă faci ce-ţi spun, îi zise ea făcându-se că nu-i 
vede privirea bănuitoare și strâmbăturile din nas. 

În circa o oră se vor întoarce să-şi ia valiza veche. Dar atunci va purta haine 
noi şi parfumul altei femei. Fără îndoială că atunci nările taximetristului vor 
fremăta din cu totul alte motive. 

Ditlev Pram era un bărbat chipeș, iar el ştia acest lucru. Când zbura la clasa 
business, femeile, nu contează câte, nu aveau nimic împotrivă să-l audă vorbind 
despre Lamborghiniul lui şi despre cât de repede putea fi condus spre casa lui din 
mondena suburbie din Rungsted. 

De data aceasta pusese ochii pe o femeie cu părul mătăsos, adunat în coc la 
ceafă și cu ochelari cu ramă neagră care-i dădeau un aspect inabordabil. Îl excita. 

Încercă să-i vorbească, dar fără noroc. Îi oferi exemplarul lui din The 
Economist pe a cărui copertă era un reactor nuclear luminat din spate, însă 
femeia îl respinse cu un gest indiferent. 

Îi comandă o băutură de care ea nu se atinse. Când avionul de Stettin ateriză 
cu precizie pe aeroportul Kastrup, toate cele nouăzeci de minute preţioase 
fuseseră irosite. 

Era genul de situație care îl făcea să fie agresiv. 

Merse pe coridoarele din sticlă din terminalul 3 și, până să ajungă la trotuarul 
rulant, îşi zări victima, un bărbat cu mers greoi, care se îndrepta hotărât în 
aceeași direcţie. Ditlev grăbi pasul şi ajunse chiar în momentul în care bătrânul 
punea piciorul pe trotuar. Ditlev îşi imagină clar: un picior bine plasat ar fi făcut 
ca silueta scheletică să se izbească de plexiglas, iar faţa — cu ochelarii într-o parte 
— să alunece pe margine, în vreme ce bătrânul ar fi încercat disperat să-și 
recapete echilibrul. 

Şi-ar fi pus bucuros în aplicare fantezia. Așa era el. El și ceilalți din gașcă 
fuseseră toți crescuţi astfel. Nu era nici lăudabil, nici ruşinos. Dacă ar fi făcut-o, 
într-un fel ar fi fost vina nenorocitei ăleia. Ar fi putut merge acasă cu el. Într-o 
oră ar fi fost în pat. Era numai vina ei. 

Telefonul mobil îi sună când Hotelul Strandmalle apăru în oglinda 
retrovizoare, iar marea se ridică din nou, orbitor, la orizont. 

— Da, zise el şi se uită la afişaj. 

Era Ulrik. 

— Ştiu pe cineva care a văzut-o acum câteva zile, zise el. La trecerea de 
pietoni din afara gării centrale de pe Bernstoffsgade. 

Ditlev îşi închise MP3 playerul. 

— OK. Când exact? 

— Lunea trecută. La 10 septembrie. În jurul orei nouă seara. 

— Ce-ai făcut? 

— Torsten şi cu mine am dat un ochi pe-acolo, dar n-am găsit-o. 

— Torsten a fost cu tine? 


VP -7 


— Da. Dar știi cum e el. Nu mi-a fost de niciun ajutor. 

— Şi pe cine l-ai pus s-o facă? 

— Pe Aalbæk. 

— Bine. Ea cum arăta? 

— Era îmbrăcată bine, din câte am înţeles. Mai slabă decât înainte. Dar putea. 

— Puţea? 

— Exact. A transpiraţie şi a pișat. 

Ditlev dădu din cap aprobator. Asta era partea proastă la Kimmie. Nu numai 
că putea dispărea luni sau ani, dar niciodată nu știai cine era. Invizibilă și, apoi, 
deodată, alarmant de vizibilă. Era cel mai periculos element din viaţa lor. Singura 
care putea reprezenta cu adevărat o ameninţare. 

— De data asta trebuie s-o prindem, mă auzi, Ulrik? 

— De ce dracului crezi c-am sunat? 

Abia când ajunse în faţa birourilor întunecate ale Departamentului Q din 
subsolul sediului de poliție, Carl Marck își dădu seama că vacanţa şi vara se 
terminaseră cu adevărat. Aprinse lumina şi aruncă o privire pe biroul lui acoperit 
cu mormane doldora de dosare de caz; impulsul de a închide ușa și de a ieși 
dracului de acolo era foarte puternic. Nu-l ajuta cu nimic faptul că, în mijlocul 
tuturor acelor lucruri, Assad înfipsese un buchet de gladiole îndeajuns de 
voluminos încât să blocheze o stradă de mărime medie. 

— Bine-ai revenit, şefu”! se auzi o voce în spatele lui. 

Se întoarse și se uită fix în ochii vioi, strălucitori și căprui ai lui Assad. Părul 
lui subţire, brunet, flutura în toate direcţiile urându-i, parcă, bun venit. Assad era 
gata pentru o nouă rundă la altarul sediului de poliție, ghinionul lui. 

— Ei, hai! spuse Assad când observă privirea goală a șefului său. Cine te-ar 
vedea n-ar bănui că tocmai te-ai întors din concediu, Carl. 

Carl scutură din cap. 

— M-am întors? 

Sus, la etajul al treilea, rearanjaseră din nou totul. A dracului reformă a 
poliției. Nu peste mult timp, lui Carl îi va trebui un GPS să-și găsească drumul 
spre şeful de la Omoruri. Fusese plecat numai trei săptămâni amărâte și totuși 
erau cel puțin cinci chipuri noi care se holbau la el de parcă era un extraterestru. 
Cine dracu” erau? 

— Am veşti bune pentru tine, Carl, spuse şeful de la Omoruri în timp ce Carl 
îşi plimba ochii pe pereţii noului său birou. 

Suprafeţele vopsite în verde pal îl făceau să se gândească la o combinaţie 
dintre o sală de operaţii și un centru de control al crizelor dintr-un thriller al lui 
Len Deighton. Din orice ungher, cadavrele cu ochi pământii şi pierduţi se holbau 
la el. Hărţi, diagrame și programe ale personalului erau aranjate într-o confuzie 
multicoloră. Totul părea deprimant de eficient. 

— Veşti bune, zici. Asta nu sună bine, răspunse Carl care se lăsă să cadă într- 
un scaun aflat de partea cealaltă a biroului şefului său. 

— Ei, Carl, în curând o să ai oaspeţi din Norvegia. 

Ochii lui Carl se ridicară spre el de sub pleoapele grele. 

— Mi s-a spus că o delegaţie de cinci persoane vine de la directoratul de 
poliție de la Oslo, ca să arunce o privire la Departamentul Q. Vinerea viitoare la 
ora zece dimineaţa. Îţi aminteşti, nu-i așa? întrebă zâmbitor Marcus, făcând cu 
ochiul. Mi s-a spus să-ți transmit că sunt nerăbdători să te cunoască. 

Cu siguranţă, erau singurii care voiau s-o facă. 

— Ţinând cont de această vizită, ţi-am întărit echipa. Numele ei e Rose. 

Auzind asta, Carl se potrivi mai bine în scaun. 

. 

După aceea, se opri câteva momente la ușa șefului de la Omoruri încercând 
să-şi vină în fire. Se spunea că veştile rele nu veneau niciodată singure. Al 
dracului de adevărat. Nu revenise decât de cinci minute la muncă și deja aflase 
că trebuia să devină dădaca unei noi angajate. Ca să nu mai pună la socoteală şi 
faptul că era obligat să facă pe ghidul și să țină de mână o turmă de maimuțe de 
munte, de care ar fi uitat bucuros. 

— Unde-i fata asta nouă care ar trebui să vină la mine? o întrebă pe doamna 
Sørensen care stătea în spatele biroului de la intrare. 

Cotoroanța nu-și ridică ochii de pe tastatură. El ciocăni ușor în birou. De 
parcă ar fi contat. Apoi cineva îl bătu uşor pe umăr. 

— lată-l, în carne şi oase, Rose, rosti cineva în spatele lui. Ți-l prezint pe Carl 
Marck. 

Când se întoarse observă două chipuri familiare. Cel care inventase vopseaua 
neagră nu trăise degeaba, își spuse el. Amândouă chipurile erau încadrate de o 
chică ciufulită, neagră ca tăciunele și extrem de scurtă. Amândouă aveau ochi 
negri şi haine închise la culoare, sumbre. Asemănarea dintre cele două era a 
dracului de stranie. 

— Măi să fie! Ce-ai păţit, Lis? 

Cea mai competentă secretară din departament își trecu degetele prin părul 
odinioară blond şi elegant şi îi adresă un zâmbet strălucitor. 

— Știu. Nu-i aşa că-i drăguţ? 

El dădu uşor din cap. 

Carl își îndreptă atenţia spre cealaltă femeie care purta pantofi cu tocuri foarte 
înalte. Aceasta îi adresă un zâmbet care ar fi dat pe spate pe oricine. El o privi 
din nou pe Lis și observă uimitoarea lor asemănare. Se întrebă cine inspirase pe 
cine. 

— Ea e Rose. E aici de câteva săptămâni și ne-a înveselit pe noi, secretarele, 
cu umorul ei molipsitor. Acum o să ţi-o dau ţie în primire. Ai grijă de ea, Carl! 

Carl dădu buzna în biroul lui Marcus cu argumentul pregătit, dar după 
douăzeci de minute își dădu seama că se lupta pentru o cauză pierdută. Reuşi să 
obțină o amânare de o săptămână și apoi era nevoit s-o primească pe fată în 
Departamentul Q. 

Chiar lângă biroul lui Carl era debaraua care adăpostea metri întregi de benzi 
cu cuie pentru trafic şi echipamentul pe care îl foloseau ca să împrejmuiască 
zonele crimelor. Marcus Jacobsen îi explică faptul că aceasta fusese curățată și 
mobilată. Rose Knudsen era noua lui colegă din Departamentul Q, şi cu asta, 
basta! Oricare ar fi fost motivele șefului de la Omoruri, lui Carl nu-i plăceau. 

— A primit numai note bune la Academia de Poliţie, dar a picat la examenul 
de conducere și asta e o problemă care te înfundă, indiferent cât de bun eşti, 
spuse Jacobsen în timp ce învârtea, pentru a cincisprezecea oară, pachetul gros 
de țigări. 

— Poate că e și puţin cam prea sensibilă ca să iasă pe teren, dar a avut ambiția 
să lucreze în poliţie, așa că a învăţat cum să fie secretară. În ultimul an a lucrat la 
poliția primăriei. În plus, în ultimele săptămâni i-a ţinut locul doamnei Sørensen 
care, desigur, acum a revenit la muncă. 

— De ce n-ai trimis-o înapoi la primărie, îndrăznesc eu să te întreb? 

— De ce? Ei bine, a fost un tămbălău intern. Nimic care să aibă legătură cu 
noi. 

— OK. 

Cuvântul „tămbălău” suna amenințător. 

— Oricum, Carl, acum ai o secretară. Una bună. 

Spunea asta despre aproape toată lumea. 

. 

— Mi s-a părut că e drăguță, chiar foarte drăguță, cred... zise Assad sub 
lumina tuburilor cu neon din Departamentul Q, încercând să-l facă pe Carl să se 
simtă mai bine. 

— A stârnit un tămbălău la primărie, să știi. Asta nu-i aşa de drăguţ. 

— Tăm...? Trebuie să mai zici o dată, Carl. 

— Las-o baltă, Assad. 

Asistentul lui dădu din cap. Apoi înghiţi o substanță mirosind a ceai de mentă, 
pe care o turnase în cană. 

— Auzi, Carl, legat de cazul pe care mi l-ai dat înainte să pleci, n-am ajuns 
prea departe cu el. Am căutat peste tot și în cele mai imposibile locuri, dar 
dosarele au dispărut atunci, în timpul mutărilor de sus. 

Carl ridică privirea. Dispăruseră? Ei, na? Dar bine... după toate cele, se 
întâmplase ceva bun în ziua aceea. 

— Da, au dispărut cu totul. Dar apoi m-am uitat puţin prin teancurile de 
dosare şi l-am găsit pe ăsta. E foarte interesant. 

Assad îi dădu un dosar verde-gălbui și rămase nemișcat precum un stâlp de 
sare, cu o figură răbdătoare. 

— Ai de gând să stai acolo cât timp citesc? 

— Da, mersi, răspunse el punându-și cana pe biroul lui Carl. 

Când deschise dosarul, Carl își umflă obrajii şi apoi expiră uşor. 

. 

Cazul era destul de vechi. Din vara lui 1987, mai precis. Anul în care, el și un 
amic de-al lui luară trenul spre Carnavalul din Copenhaga, iar o roșcată care nu- 
și putea scoate ritmul din șolduri îl învățase cum să danseze samba — ceea ce, 
când încheiară seara pe o pătură, după un tufiş din grădinile castelului 

Rosenborg, fusese absolut minunat. Pe atunci avea vreo douăzeci de ani și nimic 
nu a mai fost apoi teritoriu virgin. 

Fusese o vară frumoasă în 1987. Era vara în care fusese transferat de la sediul 
de poliție din Vejle la cel din Antonigade. Crimele probabil că fuseseră comise la 
opt sau zece săptămâni după carnaval, cam pe când roşcata se hotărâse să-și 
arunce corpul în braţele următorului necioplit. Da, era exact perioada în care Carl 
făcea primele lui ronduri de noapte pe străzile înguste din Copenhaga. De fapt, 
era foarte ciudat că nu-şi amintea nimic legat de acel caz; fusese, cu siguranţă, 
destul de ciudat. 

Doi fraţi, o fată şi un băiat, de șaptesprezece, respectiv optsprezece ani, 
fuseseră găsiți omorâţi în bătaie într-o cabană de vară, nu departe de Dybesg, 
lângă Rørvig. Fata avea corpul complet învineţit şi suferise teribil din cauza 
loviturilor, dovadă stăteau rănile defensive. 

Parcurse textul. Nu fusese un atac sexual, nu fusese nimic furat. Citi din nou 
raportul autopsiei și răsfoi tăieturile din ziare. Doar câteva, dar titlurile erau de-o 
șchioapă. „Bătuţi până la moarte”, scria Berlingske Tidende, care oferea și o 
descriere a cadavrelor, cu detalii neobișnuite pentru acel ziar vechi, cu pretenții. 

Fuseseră găsiți în sufragerie, lângă şemineu; fata în bikini, iar fratele ei gol, 
ținând o sticlă de coniac pe jumătate goală în mână. El fusese omorât printr-o 
singură lovitură în ceafa, cu un obiect dur care fusese mai târziu identificat drept 
ciocanul descoperit într-o tufă de iarbă-neagră, undeva între Flyndersa și 
Dybesa. 

Mobilul crimei era necunoscut, dar în scurtă vreme bănuiala se îndreptă către 
elevii de la internat care stăteau la una dintre reședințele extravagante de vară ale 
părinților lor din apropiere de Flyndersg. Aceştia fuseseră implicați de mai multe 
ori în încăierările de la clubul de noapte din zonă, Round, unde câţiva localnici 
fuseseră răniți destul de serios. 

— Ai ajuns acolo unde zice cine erau suspecţii? 

Carl se uită la Assad pe sub sprâncene. Ar fi trebuit să fie un răspuns suficient, 
dar Assad nu se dădea bătut. 

— Da, sigur că ai ajuns. lar raportul mai zice şi că taţii lor erau genul de 
oameni care câștigau mulți bani. Nu făceau mulți asta în epoca de aur a anilor 
optzeci sau cum îi spunea? 

Carl dădu aprobator din cap. Ajunsese la acea parte din raport. Da, Assad avea 
dreptate. 'Taţii lor erau cu toţii binecunoscuțţi, chiar și în prezent. 

Parcurse de câteva ori numele celor din grup. Fu suficient pentru a-i apărea 
câțiva stropi de sudoare pe tâmple pentru că nu numai taţii erau cei care 
câştigaseră sume enorme de bani şi deveniseră personalități binecunoscute. Ani 
mai târziu, unele dintre progeniturile lor deveniseră și ele faimoase. Născuţi cu o 
lingură de argint în gură, deţineau acum lingura de aur. Ei erau Ditlev Pram, 
fondatorul a numeroase spitale private exclusiviste, 'Torsten Florin, un designer 

celebru la nivel internațional, și analistul de bursă Ulrik Dybbøl Jensen. Cu toții 
se aflau pe cea mai de sus treaptă a scării succesului din Danemarca, așa cum 
fusese și răposatul Kristian Wolf, magnat al transporturilor. Ultimii doi membri 
ai găștii ieşeau în evidență. Kristen-Marie Lassen făcuse și ea parte din gaşca lor, 
dar nimeni nu știa unde se afla în acel moment. Bjarne Thøgersen, cel care își 
mărturisise vina pentru uciderea fraților şi era în puşcărie și la acea oră, provenea 
dintr-o familie modestă. 
. 

Când Carl termină de citit, aruncă dosarul pe masă. 

— în regulă. Eu nu pricep cum de-a ajuns dosarul ăsta la noi atunci, zise 
Assad. 

În mod normal, ar fi zâmbit în acel moment, dar nu o făcu. 

Carl scutură din cap. 

— Nici eu. Un om face pușcărie pentru crimă. A mărturisit, a primit 
condamnare pe viață, iar acum e în spatele gratiilor. De fapt, el s-a predat, deci 
de unde îndoiala? Caz închis! zise el și închise dosarul cu zgomot. 

— Cu excepţia... 

Assad își muşcă buza. 

— Nu s-a predat decât nouă ani mai târziu. 

— Şi ce dacă? S-a predat. Când a comis crimele acelea, avea doar optsprezece 
ani. Poate că și-a dat seama, când a îmbătrânit, că mustrările de conștiință nu se 
ofilesc. 

— Se ofilesc? 

Carl oftă. 

— Da, se ofilesc. Se veștejesc, mor. O conștiință încărcată nu se vindecă în 
timp, Assad. Dimpotrivă. 

Era evident că lui Assad nu-i dădea pace altă nedumerire. 

— Secţiile de poliție din Nykøbing Sjælland şi Holbæk au cooperat la caz. La 
fel și Unitatea Mobilă de Investigaţii. Dar nu știu cine l-a trimis la noi. Tu știi? 

Carl cercetă coperta dosarului. 

— Nu, nu zice nicăieri. Foarte ciudat. Dacă niciuna dintre cele trei unități nu 
trimisese dosarul, cine-o făcuse? Și dacă dosarul s-a încheiat cu o condamnare, 
de ce-ar mai fi trebuit să se mai obosească să-l redeschidă? 

— Ar putea avea legătură cu asta? întrebă Assad. 

Frunzări dosarul până găsi un document de la Fisc pe care i-l dădu lui Carl. 
„Raportul anual” scria în capul paginii. Îi era adresat lui Bjarne Thøgersen din 
închisoarea Vridlgselille din comitatul Albertslund. Bărbatul care îi omorâse pe 
cei doi tineri. 

— Uite! spuse Assad și indică o sumă gigantică de pe rândul investiţiilor de 
capital. Ce părere ai? 

— Cred că provine dintr-o familie bogată și că acum are destul timp ca să se 
joace cu banii lui. Se pare că a făcut o treabă destul de bună. Unde vrei să ajungi 
cu asta? 

— Cali, te anunţ că nu provine dintr-o familie bogată. A fost singurul membru 
al găştii de la internat care s-a aflat acolo cu o bursă de studii. Se vede că era 
diferit de ceilalți. Uită-te și tu. 

Dădu înapoi niște pagini. Carl îşi rezemă capul într-o mână. Asta era problema 
cu vacanțele. Se terminau. 

1986, toamna 


Deși erau șase oameni diferiţi, elevii dintr-a cincea aveau ceva în comun. 
Când se terminau orele se întâlneau în pădure sau undeva în peisaj și îşi 
aprindeau ţigările cu haşiş, chiar dacă ploua cu găleata. Își ţineau ustensilele 
ascunse într-o scorbură; Bjarne se asigura de asta. Printre acestea se aflau 
chibriturile, foița de ţigară şi cea mai bună marfa pe care o puteau cumpăra din 
zona Neestred. 

Stăteau unu-ntr-altul și combinau aerul curat cu câteva fumuri, atenți să nu se 
ameţească prea tare astfel încât să-i dea de gol pupilele ochilor. Pentru că lucrul 
cel mai important era nu să se ameţească, ci să fie propriii stăpâni şi să sfideze 
autoritatea în cel mai grosolan mod posibil. lar a fuma haşiş chiar lângă internat 
era cam cel mai rău lucru pe care-l puteau face. Așa că-și treceau ţigara de la 
unul la altul, îşi băteau joc de profesori şi încercau să se întreacă unul pe celălalt, 
imaginându-și ce le-ar face acestora dacă ar putea. 

Şi astfel își petrecură cea mai mare parte a toamnei până când Kristian şi 
Torsten aproape că fuseseră prinşi mirosind a haşiş, iz pe care nici zece căţei de 
usturoi nu l-ar fi putut ascunde. După aceea se hotărâră să-l mănânce pentru că 
astfel n-ar mai fi avut nicio problemă cu mirosul. Scurtă vreme după aceea 
începu cu adevărat totul. 

æ% 

Când fură prinși în flagrant, stăteau lângă un tufiş din apropierea râului, 
drogaţi beton şi purtându-se prostește în timp ce gheața topită picura de pe 
frunze. Unul dintre băieţii mai mici apăru brusc din spatele unui tufiș și se uită 
direct la ei. Era un puţoi blond și ambițios, un mucos enervant aflat în căutarea 
unui gândac cu care să se laude la ora de biologie. 

El îl descoperi, în schimb, pe Kristian care era preocupat să ascundă 
ustensilele în scorbură, în timp ce Torsten, Ulrik și Bjarne chicoteau ca idioții, iar 
mâinile lui Ditlev scotoceau pe sub bluza lui Kimmie care râdea, și ea, ca o 
lunatică. Iarba aia era una dintre cele mai bune fumate vreodată. 

— Vă spun directorului! ţipă băiatul la ei şi observă prea târziu cât de repede 
încetară râsetele elevilor mai mari. 

Ştrengar obișnuit să-i ia peste picior pe ceilalţi, băiatul putea cu uşurinţă să-i 
întreacă pe ceilalți, ținând cont cât de ameţiţi erau. Dar desișul era considerabil, 
iar pericolul în care îi pusese era prea mare ca să permită așa ceva. Bjarne avea 
cel mai mult de pierdut dacă era dat afară, așa că odată ce puseră mâna pe micul 

neghiob el fu cel pe care Kristian îl împinse în față. Şi tot el a fost cel care a dat 
prima lovitură. 

— Ştii că, dacă vrea, tata poate distruge afacerea tatălui tău, ţipă băiatul. Așa 
că lasă-mă în pace, Bjarne, nemermicul dracului! Altfel o să fie vai de tine. Dă-mi 
drumul, idiotule! 

Ezitară. Băiatul le făcuse viața îngrozitoare multora dintre colegii lor. Tatăl 
lui, unchiul și sora mai mare fuseseră cu toţii elevi la școală înaintea lui și 
contribuiau cu consecvență la bugetul acesteia. Adică și la donațiile de care 
Bjarne era dependent. 

Apoi Kristian făcu un pas în față. El nu avea astfel de probleme financiare. 

— Îţi dăm douăzeci de mii de coroane ca să-ţi ţii gura, spuse el vorbind serios. 

— Douăzeci de mii de coroane! pufni băiatul batjocoritor. Nu trebuie decât 
să-l sun pe tata, iar el îmi poate trimite dublu. 

Apoi îl scuipă în faţă pe Kristian. 

— Dracu” să te ia, rahat mic ce ești! zise Kristian și îl pocni. Dacă spui ceva, 
te omorâm. 

Băiatul căzu pe spate, se lovi cu spatele de un trunchi de copac și își rupse 
Câteva coaste cu o trosnitură destul de puternică. Pentru o clipă rămase țintuit 
locului, icnind de durere, dar privirea lui îi sfida în continuare. Apoi Ditlev ieși la 
înaintare. 

— Putem să te strângem de gât chiar acum, fără nicio problemă. Sau putem să 
te ţinem sub apă, în râu. Sau îți putem da drumul şi să-ți dăm cele douăzeci de 
mii de coroane ca să-ţi ţii gura. Dacă te vei întoarce acum și o să le spui tuturor 
că ai căzut, te vor crede. Ce zici, rahat mic ce eşti? 

Băiatul nu răspunse. Ditlev se duse la el şi stătu deasupra lui, cu privirea 
curioasă, căutătoare. Reacţia micului nenorocit îl fascina. Cu o mișcare subită își 
ridică mâna ca şi cum ar fi vrut să-l pocnească, dar nu primi nicio reacţie, aşa că 
îl pocni pe băiat cu putere în cap. Când acesta se chirci de frică, Ditlev îl lovi din 
nou, zâmbind. Era o senzaţie extraordinară. Mai târziu le mărturisise celorlalți că 
acea lovitură fusese prima emoție profundă din viaţa sa. 

— Şi eu, rânji Ulrik şi se îndreptă spre băiatul şocat. 

Ulrik era cel mai mare dintre ei, iar pumnul lui încleştat lăsă în urmă un semn 
urât pe obrazul băiatului. Kimmie protestă încet, dar reacţia ei fu neutralizată de 
o criză de râs care sperie păsările din tufişuri. 

Îl duseseră pe băiat înapoi la școală și se uitară la ambulanţa care veni să-l ia. 
Unii din gașcă erau îngrijoraţi că acesta îi va pâri, dar n-o făcu niciodată. De fapt, 
nu se mai întoarse. Potrivit unui zvon, tatăl lui îl dusese înapoi în Hong Kong, 
dar putea să nu fie adevărat. 

Câteva zile mai târziu, atacară un câine în pădure și îl bătură până la moarte. 
Apoi nu mai fu cale de întoarcere. 

5. 


Pe peretele de deasupra celor trei ferestre panoramice era înscris cuvântul 
„Caracas”. Conacul fusese ridicat cu vastele sume câștigate din comerțul cu 
cafea. Ditlev Pram mirosise instantaneu potențialul clădirii. Avea câțiva stâlpi 
ici-colo şi pereți din sticlă de un verde glacial, rânduri-rânduri de iazuri cu apă 
susurândă şi pajiști atent cosmetizate, cu sculpturi futuriste. Se întindeau către 
Sound! fiind singurele lucruri de care aveai nevoie pentru a construi cel mai nou 
spital privat de pe coasta Rungsted. 

Chirurgia dentară și plastică erau specialităţile de acolo. Nu era o idee 
originală, dar era incredibil de profitabilă pentru Ditlev şi personalul lui format 
din doctori şi dentişti indieni și est-europeni. 

După ce fratele lui mai mare și cele două surori mai mici moșteniră averea 
enormă pe care tatăl lor o acumulase prin speculaţii la bursă și o serie de preluări 
ostile în anii 1980, Ditlev reuși să-şi administreze banii cu pricepere. Imperiul lui 
se lărgise şi includea șaisprezece spitale, iar încă patru erau în plan. Făcea 
progrese bune spre a-şi îndeplini ambiția de a canaliza cincisprezece procente din 
profitul obţinut din toate operaţiile de implant mamar din nordul Europei în 
propriul cont. Era greu de găsit încă o femeie bogată de la nord de Pădurea 
Neagră care să nu fi corectat capriciile naturii pe una dintre mesele din oţel ale 
lui Ditlev Pram. Pe scurt, viaţa era frumoasă. 

Singura lui îngrijorare era Kimmie. Unsprezece ani trăiţi cu existența ei 
rudimentară în minte erau îndeajuns. 

Îndreptă stiloul Mont Blanc, care stătea uşor pieziş pe birou și se uită din nou 
la ceasul lui marca Breitling. Avea timp suficient. Aalbæk avea să ajungă în 
douăzeci de minute. La cinci minute după aceea, Ulrik îi va face o vizită, poate și 
Torsten, dar cine putea ști? 

Se ridică şi parcurse coridoarele lambrisate cu abanos, dincolo de aripa 
spitalului şi de sălile de operaţie. Îi salută din cap cu amabilitate pe toți cei care 
ştiau că el era omul de neîntrecut de la vârf și împinse ușile batante de la 
bucătăria aflată la nivelul cel mai de jos, cu priveliştea sa atât de frumoasă către 
cerul albastru ca de gheață de peste Sound. 

Dădu mâna cu bucătarul și-l lăudă până ce acesta roși, îi bătu prietenește pe 
umăr pe asistenții lui și apoi dispăru în spălătorie. 

După calculele sale, Berendsen Textile Service ar fi putut spăla aşternuturile 
mai repede şi mai ieftin, dar nu acesta era motivul pentru care prefera să aibă 
propria spălătorie. Era la îndemână, desigur, dar la fel era și faptul că avea acces 


1 În original Øresund, fâșia de apă de patru km care separă Danemarca de Suedia. (n.tr.). 

cu ușurință la cele şase fete filipineze pe care le angajase ca să facă treaba. Ce 
contau banii? 

Observă cum tinerele cu pielea închisă la culoare tresăriră la vederea lui şi, ca 
întotdeauna, acest lucru îl amuză. Așa că o apucă pe cea aflată cel mai aproape și 
o înghesui spre debaraua cu rufărie. Ea părea speriată, dar mai trecuse prin aşa 
ceva. Avea cele mai înguste şolduri și cei mai mici sâni, dar era și cea mai 
experimentată. Bordelurile din Manila îi oferiseră o pregătire solidă și orice i-ar 
fi făcut el nu se compara. 

Ea îi trase jos pantalonii și, fără să i se fi spus, îl apucă de penis. În timp ce-l 
frecă pe burtă cu o mână şi îl masturbă în gura ei cu cealaltă, el o lovea cu 
pumnii peste umeri şi mâini. Cu ea nu ejacula niciodată; orgasmul i se instala în 
țesuturi în alt mod. Adrenalina pompa repede când o lovea, iar după câteva 
minute rezervorul fu plin. 

Făcu un pas înapoi, o ridică de păr şi îşi vâri limba adânc în gura ei, apoi îi 
trase lenjeria jos și-i introduse forţat două degete în vagin. Până să o arunce pe 
podea, amândoi avură parte de mai mult decât suficient. 

Apoi își îndreptă hainele, îi îndesă o hârtie de o mie de coroane în gură şi ieși 
din spălătorie, făcând un semn cu capul către celelalte fete. Păreau ușurate, dar 
nu ar fi trebuit să fie. El avea să rămână la clinica Caracas pe toată durata 
săptămânii următoare. Fetele aveau să afle cine era șeful. 

. 

Detectivul particular arăta ca dracu” în dimineața aceea, în contrast orbitor cu 
biroul strălucitor al lui Ditlev. Era mult prea evident că bărbatul costeliv își 
petrecuse întreaga noapte pe străzile din Copenhaga. Și totuși, nu pentru asta îl 
plăteau? 

— Ce se-aude, Aalbæk? mormăi Ulrik de lângă Ditlev, în timp ce-și întindea 
picioarele pe sub masa de conferințe. Vreo veste în cazul dispărutei Kristen- 
Marie Lassen? 

Ulrik deschidea mereu discuţia cu Aalbæk în acest mod, își spuse Ditlev, 
uitându-se la valurile de un gri-închis de sub ferestrele panoramice. Își dorea al 
dracului de mult ca totul să se termine în curând, astfel încât Kimmie să nu-i mai 
bântuie tot timpul memoria. Când o vor prinde, o vor face să dispară pentru 
totdeauna. Era sigur că va găsi o cale. 

Detectivul particular îşi întinse gâtul și îşi înăbuși un căscat. 

— Fierarul de la gara centrală a observat-o pe Kimmie de câteva ori. Se duce 
pe acolo și târăște după ea valize, iar ultima oară când a văzut-o purta o fustă în 
carouri. Aceeaşi ținută pe care o avea când a fost văzută de femeia de lângă 
Tivoli. Dar, din câte-mi dau seama, Kimmie nu e o prezenţă obișnuită la gară. De 
fapt, nimic în ceea ce o priveşte nu e obișnuit. Am întrebat pe toată lumea la 
gară. Paznicii, poliţia, vagabonzii, proprietarii de magazine. Unii dintre ei o 
Cunosc, dar nu știu unde trăiește și nici măcar cine e. 

— Trebuie să formezi o echipă şi să ţii sub observaţie gara, zi și noapte, până 
când apare din nou, spuse Ulrik şi se ridică din scaun. 

Era un bărbat mare, dar părea mai mic când discutau despre Kimmie. Poate că 
el fusese singurul dintre ei care fusese cu adevărat îndrăgostit de ea. „Poate că pe 
Ulrik încă îl durea că fusese singurul care nu o avusese”, se gândi Ditlev pentru a 
mia oară şi zâmbi în sinea lui. 

— Supraveghere zi şi noapte? O să te coste o grămadă, zise Aalbæk. 

Tocmai voia să scoată un calculator din ridicol de mica lui geantă de umăr, dar 
nu ajunse s-o facă. 

— Opreşte-te, lătră Ditlev. 

Vru să arunce cu ceva în el, dar apoi se lăsă pe spătarul scaunului. 

— Nu discuta despre bani ca și cum ai ști ceva despre asta, ai înțeles? Despre 
ce vorbim aici, Aalbæk? Câteva sute de mii de coroane? Cât crezi că am făcut 
noi, eu, Ulrik și Torsten în timp ce-am stat aici și am discutat despre tarifele tale 
patetice pe oră? 

Apoi îşi ridică totuşi stiloul și îl aruncă în el. Ochise ochii bărbatului, dar nu 
nimerise. 

După ce Aalbæk cu trupul său aerian închise ușa în spatele lui, Ulrik ridică 
stiloul Mont Blanc și-l băgă în buzunar. 

— Ce-am găsit să fie al meu, spuse el râzând. 

Ditlev nu zise nimic. Data viitoare, Ulrik ar trebui să se gândească bine 
înainte să mai facă din nou aşa ceva. 

— Torsten ţi-a dat vreun semn azi? întrebă el. 

La aceasta, toată energia de pe fața lui Ulrik dispăru. 

— Da, s-a dus dimineaţă la proprietatea lui din Gribskov. 

— Nu-i pasă deloc ce se petrece aici? 

Ulrik ridică din umerii care erau mai mari decât fuseseră vreodată. Asta se 
întâmpla când angajai un bucătar specializat în foie gras. 

— Nu e în cea mai bună formă acum, Ditlev. 

— Înţeleg. Trebuie să ne ocupăm singuri de asta, nu-i așa? 

Ditlev își încleştă maxilarele. Trebuiau să se aştepte ca Torsten să aibă, la un 
moment dat, o serioasă cădere nervoasă. Iar atunci va fi o ameninţare la fel de 
mare ca şi Kimmie. Ditlev simţi că Ulrik se uita la el cercetător. 

— N-o să-i faci nimic lui Torsten, nu-i așa, Ditlev? 

— Sigur că nu, bătrâne. Nu lui Torsten. 

Se uitară unul la altul o vreme ca doi prădători, cu capetele plecate și privirile 
atente. Într-o competiţie a încăpăţânării, Ditlev știa că nu i-ar fi supravieţuit lui 
Ulrik Dybbøl Jensen. Tatăl lui fondase firma de brokeraj, dar Ulrik îşi extinsese 
influenţa. Când lua urma a ceva, de obicei își atingea scopul. Chiar dacă acest 
lucru însemna să-și croiască drumul prin orice mijloace. 

— Ei bine, Ulrik, spuse Ditlev rupând tăcerea. O să-l lăsăm pe Aalbæk să-și 
facă treaba şi vom vedea ce se va întâmpla. 

Expresia lui Ulrik se schimbă. 

— E totul aranjat pentru vânătoarea la fazani? întrebă el nerăbdător ca un 
copil. 

— Da. Bent Krum a adunat întreaga echipă. Joi dimineaţa, la ora şase, ne 
întâlnim la Hanul Tranekær. Trebuie să invităm şi localnicii, dar asta va fi ultima 
dată. 

Ulrik râse. 

— Bănuiesc că ai un plan pentru vânătoare. 

Ditlev dădu din cap aprobator. 

— Da, e gata surpriza. 

Muşchii maxilarelor lui Ulrik pulsau. Era evident că ideea îl încânta. Iritabil şi 
nerăbdător, aceea era firea lui. 

— Ce zici, Ulrik, vrei să vii cu mine și să vezi cum e cu femeiuștile filipineze 
jos, la spălătorie? 

Ulrik îşi ridică privirea. Se încruntă. Uneori însemna da, alteori nu. Era 
imposibil de spus. Bărbatul acela avea prea multe impulsuri contradictorii. 

6. 


— Lis, ştii cum de-a ajuns cazul ăsta pe biroul meu? 

Ea aruncă o privire spre dosarul lui Carl în timp ce-și potrivea noua coafură, 
intenţionat ciufulită. Expresia ei încruntată sugera faptul că nu ştia. Carl îi dădu 
dosarul doamnei Sørensen. 

— Atunci, știți dumneavoastră? 

Femeia avu nevoie de cinci secunde ca să cerceteze coperta. 

— Mă tem că nu, răspunse ea cu o privire triumfătoare. 

Îi plăcea să-l vadă pe Carl chinuindu-se. Asemenea momente erau cele pe care 
le îndrăgea cel mai mult. Nici adjunctul şefului, Lars Bjørn, nu ştia, nici vreunul 
dintre ceilalți ofițeri de investigații. Se părea că, într-un fel sau altul, dosarul 
aterizase singur pe biroul lui. 

— Am sunat la poliţia din Holbæk! strigă Assad din biroul lui cât o cutie de 
pantofi. Din câte ştiu ei, dosarul este în arhiva lor, așa cum și trebuie să fie. Dar o 
să verifice când vor avea timp. 

Carl îşi ridică picioarele şi îşi plantă pantofii mărimea 45 pe masă. 

— Ce-au zis cei din Nykøbing Sjælland? 

— Stai o secundă, să-i sun. 

În timp ce forma numărul, Assad fluieră câteva note dintr-un cântec 
melancolic din ţara lui de baștină. Suna de parcă l-ar fi fluierat invers. Nu e bine. 

Carl studie avizierul de pe perete. Patru titluri din ziare se completau unul pe 
altul: cazul Merete Lynggaard fusese rezolvat cu măiestrie. Departamentul Q, 
noua secțiune proaspăt înființată pentru cazuri speciale, condus de detectiv 
inspector-șef Carl Mørck, era descris drept un succes pe toate planurile. 

Se uită la mâinile lui obosite care abia aveau putere să țină dosarul ăla dubios 
de-un deget grosime. În acel moment, cuvântul „succes” îi dădea un sentiment de 
goliciune. Oftă şi continuă să citească paginile. Doi tineri omorâţi, o dublă crimă 
foarte brutală, cu mai mulți copii proveniţi din familii distinse drept suspecți. 
Nouă ani mai târziu, unul dintre acei copii se predă dintr-odată și își recunoaște 
vina. Era singurul din gașca aceea care nu provenea dintr-o familie bogată. 

În mai puţin de trei ani, acest Thggersen va fi eliberat. În plus, va fi al naibii 
de bogat pentru că făcuse o avere la bursă în timpul încarcerării. Li se permitea 
oamenilor aflați în închisoare să investească astfel? Ăsta era un gând al dracului 
de înspăimântător. 

Citi cu atenţie copiile după rapoartele interogatoriilor și apoi, pentru a treia 
oară, parcurse documentele acuzării lui Bjarne Thøgersen. După câte se părea, 
criminalul nu îşi cunoscuse victimele. Deşi condamnatul afirmase că îi întâlnise 

de mai multe ori, nu exista nicio dovadă clară care să ateste acest lucru. Ba, 
dimpotrivă, rapoartele sugerau altceva. 

Carl mai aruncă o privire la coperta dosarului. 

— Scrie „Poliţia din Holbæk”. De ce nu scrie „Nykabing”? De ce nu a 
colaborat Unitatea mobilă de investigaţii cu poliţia din Nykøbing? Poliţiştii din 
Nykøbing erau prea implicaţi în caz? Asta să fie explicaţia? Sau erau, pur și 
simplu, incompetenţi? Hei, Assad! strigă el pe holul intens luminat. Sună la 
departamentul din Nykøbing şi întreabă dacă le cunoștea cineva de acolo pe 
victime. 

Nu primi niciun răspuns din văgăuna lui Assad, se auzi doar cum acesta 
murmura la telefon. Carl se ridică și ieşi pe coridor. 

— Assad, întreabă dacă cineva de la departamentul de poliţie... 

Assad îl opri cu o mişcare a mâinii. Era deja în plin avânt. 

— Da, da, da, zise el apoi urmă încă o serie de da-uri rostite cu același 
aplomb. 

Carl oftă prelung și se uită prin încăpere. Pe raftul lui Assad apăruseră și mai 
multe fotografii. O imagine cu două femei în vârstă concura mai nou cu celelalte 
instantanee de familie. Una dintre femei avea o urmă de mustață, iar cealaltă era 
mică și îndesată și avea o coafură care semăna cu o cască de motociclist. 
Mătușile lui Assad, dacă ar fi fost să-şi dea cu părerea. 

Când Assad închise, Carl arătă spre fotografii. 

— Sunt mătușile mele din Hamah. Cea cu părul e moartă acum. 

Carl aprobă dând din cap. La felul în care arăta femeia, orice alt răspuns l-ar fi 
surprins. 

— Ce-au zis cei din Nykøbing? 

— Nici ei nu ne-au trimis dosarul, Carl. Nu puteau face asta din motive 
serioase. Nu l-au primit niciodată. 

— Înţeleg. E ciudat, pentru că documentele sugerează că poliția din 
Nykøbing, Holbæk şi Unitatea mobilă de investigații au lucrat împreună la caz. 

— Nu. Au zis că cei din Nykøbing s-au ocupat de ancheta internă, dar au 
plasat cazul altora. 

— Da? Mi se pare cel puţin ciudat. N-ai idee, le-a cunoscut personal pe 
victime vreunul de la Nykøbing? 

— Da şi nu. 

— Ce-nseamnă asta? 

— Cele două victime erau fiul și fiica unuia dintre ofiţeri, răspunse el și arătă 
spre notițele pe care tocmai le luase. Numele lui era Henning P. Jørgensen. 

Carl îşi imagină fata bătută cu bestialitate. Era cel mai crunt coșmar al vreunui 
poliţist, acela de a-și găsi copiii omorâți. 

— Ce cumplit! Dar cred că acest lucru explică de ce cazul a fost dat altei 
secţii de poliţie. Pun pariu că există un motiv personal în spatele acestei decizii. 
Dar ai zis da şi nu. De ce? 

Assad se lăsă pe spătarul scaunului. 

— Am zis aşa pentru că nu mai există nimeni acolo care să aibă legătură cu 
copiii aceia. Imediat după descoperire, ofițerul s-a reîntors în secția de poliție din 
Nykøbing Sjælland. L-a salutat pe tipul de la biroul de la intrare, s-a dus direct la 
depozitul de arme şi a apăsat pe trăgaciul de la pistolul din dotare uite-așa, spuse 
el, și îndreptă spre tâmplă două degete scurte și groase. 

. 

Reforma poliției daneze avusese multe consecințe ciudate. Departamentele 
fuseseră redenumite, titulaturile fuseseră schimbate, iar arhivele fuseseră mutate. 
Pe scurt, puţini își găseau locul în haosul generalizat. Cei mai mulţi profitau de 
ocazie ca să sară din carusel şi să accepte pensionarea anticipată. 

Pe vremuri, retragerea unui ofițer de poliție nu era un lucru simplu. Cifra 
medie a anilor pe care îi mai avea de trăit după o astfel de carieră epuizantă nici 
măcar nu atingea două numere. Numai reporterii aveau o perspectivă mai rea, dar 
probabil că acest lucru era cauzat și de numărul mai mare de halbe de bere 
pretins de acea profesie. Până la urmă, moartea trebuia să aibă o cauză. 

Carl cunoscuse ofițeri de poliție care nici măcar nu mai apucaseră prima 
aniversare de după pensie și dăduseră colțul, lăsând lumea pe mâna prospăturilor. 
Dar, din fericire, lucrurile se schimbau. Chiar şi ofițerii de poliție voiau să 
viziteze lumea și doreau să-şi vadă nepoții obținând note mari la școală. Drept 
urmare, mulți părăsiseră acea meserie. Klaes Thomasen, de pildă, un poliţist în 
rezervă de la Nykøbing Sjælland care stătea acum, cu burdihanul lui umflat, în 
faţa lor şi dădea din cap. Treizeci și cinci de ani în uniforma albastră îi fuseseră 
de ajuns, zicea el. Zilele acestea a început s-o simtă mai aproape pe soţia lui. 
Deşi partea legată de soție îl rodea puţin pe Carl, el ştia ce ar fi vrut să spună 
Klaes. Teoretic, și el avea o soţie, dar trecuseră secole de când îl părăsise, iar 
amanții ei piperniciţi, cu mustață și cioc în stil Van Dyke, fără îndoială ar 
protesta dacă ar dori s-o ia înapoi. De parcă ar fi vrut vreun moment aşa ceva. 

— Aveţi un loc foarte frumos aici, spuse Assad. 

Impresionat, el se uită pe ferestre spre câmpurile care împrejmuiau grădina 
îngrijită a lui Klaes Thomasen și la oraşul Stenløse de dincolo de ea. 

— Îți mulţumim că ne-ai primit, Thomasen, spuse Carl. N-au rămas prea 
mulți ofiţeri care l-au cunoscut pe Henning Jargensen. 

Zâmbetul lui Klaes dispăru. 

— Cel mai bun prieten şi coleg pe care și-l putea dori cineva. Am fost vecini. 
Acesta e motivul pentru care ne-am mutat. După tot ce s-a întâmplat, văduva lui 
s-a îmbolnăvit şi a luat-o razna, aşa că nu ne-a mai plăcut să trăim acolo. Prea 
multe amintiri triste. 

— Am înţeles că Henning Jørgensen nu ştia cine erau victimele din casa aia 
de vacanţă. 

Thomas clătină din cap. 

— Am primit un apel de la un vecin care se oprise la cabană și îi găsise pe cei 
doi copii morţi. Eu am fost cel care a răspuns. Jørgensen era liber în ziua aceea. 
Dar când s-a dus să-şi ia copiii, a văzut mașinile de poliţie. Cei doi ar fi început 
ultimul an de şcoală în ziua următoare. 

— Erai acolo când a ajuns el? 

— Da, împreună cu tehnicienii criminaliști și cu șeful investigaţiei, zise el şi 
clătină din nou din cap. Și el e mort. Accident de maşină! 

Assad scoase un carneţel și începu să ia notițe. În scurt timp, asistentul lui 
Carl avea să se ocupe singur de tot. Carl aștepta cu nerăbdare acea zi. 

— Ce-ai văzut în cabană? întrebă el. O impresie generală ar fi perfectă. 

— Uşile şi ferestrele erau larg deschise. Erau mai multe urme de tălpi. N-am 
găsit niciodată pantofii, dar am găsit nisip despre care am aflat mai târziu că era 
de pe terasa părinţilor unuia dintre suspecți. Apoi am intrat în sufragerie și am 
găsit trupurile pe jos. 

Se aşeză pe canapea, lângă măsuţa de cafea, și le făcu semn şi celorlalți să 
facă la fel. 

— Fata e o imagine pe care prefer să nu mi-o amintesc, continuă el, dacă 
înţelegețţi ce vreau să spun... O cunoșteam. 

Soţia lui turnă cafea. Assad refuză, dar ea nici nu-l băgă în seamă. 

— N-am văzut niciodată pe cineva bătut în asemenea hal, zise el. Era aşa 
micuță și slabă... Nu înţeleg cum de a supravieţuit atât de mult timp. 

— Ce vrei să spui? 

— Autopsia a arătat că a mai trăit cam o oră după plecarea lor. Sângele scurs 
din ficat s-a adunat în cavitatea abdominală până ce hemoragia a fost prea 
puternică. 

— Criminalii au riscat destul de mult. 

— Nu neapărat. Chiar dacă ar fi trăit, creierul ei era prea deteriorat ca să-i 
poată ajuta pe anchetatori. A fost un lucru evident imediat. 

Spunând aceasta, Thomasen își întoarse privirea spre câmpuri. Carl cunoştea 
senzaţia. Unele imagini interioare te pot face să vrei să vezi dincolo de lumea 
aceasta. 

— Criminalii au știut asta? 

— Da. O fractură a craniului, cum era aceasta, deschisă în mijlocul frunții nu 
lasă urmă de îndoială. Era chiar ieșită din comun. Nu aveai cum să nu observi. 

— Şi băiatul? 

— EI zăcea lângă ea. Avea o expresie surprinsă și, totuși, pașnică. Era un băiat 
bun. ÎL întâlnisem de multe ori, atât acasă, cât și la secţie. Voia să devină ofiţer de 
poliție, la fel ca tatăl lui. 

VP - 24 


Privirea lui se concentră asupra lui Carl. Rareori vedeai un polițist cu 
experienţă cu o asemenea durere în ochi. 

— Apoi a venit tatăl şi a văzut tot? 

— Din păcate, da, răspunse el şi clătină din cap. A vrut să ia cadavrele cu el 
imediat. Era într-o asemenea stare încât a mers peste tot şi probabil că a distrus 
multe dovezi. Am fost nevoiţi să-l tragem cu forța afară din casă. Sincer acum 
regret asta. 

— Și apoi aţi dat cazul poliţiei din Holbæk? 

— Nu, ne-a fost luat, zise el şi îi făcu semn soției lui. 

Erau suficiente lucruri pe masă acum. 

— Biscuiti? întrebă el, dar părea că-și doreşte ca ei să refuze și să plece. 

— Deci voi aţi fost cei care ne-aţi dat cazul? 

— Nu, răspunse Thomasen care sorbi din cafea și aruncă o privire spre 
notițele lui Assad. Dar mă bucur că dosarul a fost acum redeschis. De fiecare 
dată când îi văd pe nenorociţii aceia la televizor, pe Ditlev Pram, Torsten Florin 
şi pe speculantul ăla la bursă... mă simt groaznic toată ziua. 

— Văd că ţi-ai făcut o idee despre făptași. 

— Sigur că da. 

— Şi cum e cu bărbatul care a fost condamnat, Bjarne Thagersen? 

Fostul polițist desenă câteva cercuri cu piciorul pe podeaua din parchet de sub 
măsuţa de cafea, dar faţa lui rămase placidă. 

— Gaşca aia nenorocită de plozi de bogătani! Au fost toți băgați în asta, 
crede-mă! Ditlev Pram, Torsten Florin, brokerul și fata aia. Și rahatul ăla mic, 
Bjarne Thøgersen, probabil a fost şi el acolo, dar au fost cu toții implicați. Și 
Kristian Wolf, al șaselea membru al găștii. lar el n-a murit pur și simplu din 
cauza unui atac de cord. Dacă vrei să știi teoria mea, ceilalți l-au lichidat pentru 
că li s-a făcut frică dintr-un motiv sau altul. Şi asta a fost crimă. 

— Din câte ştiu eu, zise Carl, Kristian Wolf a murit într-un accident la 
vânătoare, nu-i aşa? Raportul spune că s-a împușcat accidental în coapsă şi că a 
sângerat până la moarte. Niciunul dintre ceilalți vânători nu s-a aflat în apropiere. 

— Prostii. A fost crimă. 

— Pe ce vă bazaţi teoria? întrebă Assad. 

Se aplecă peste măsuţa de cafea și luă un biscuit, cu ochii la Thomasen. 
Acesta ridică din umeri. Intuiţie de poliţai. Ce știa Assad despre asta? 

— Ei, continuă Assad, aveţi ceva pentru noi care să ne ajute în cazul crimelor 
din Rarvig? Ceva pe care nu-l putem găsi în altă parte? 

Klaes Thomasen împinse farfuria cu biscuiţi înspre Assad. 

— Nu cred. 

— Cine ar putea avea ceva atunci? întrebă Assad și împinse farfuria înapoi. 
Cine ne poate ajuta? Dacă nu descoperim, cazul se va întoarce în arhivă. 

O observaţie surprinzător de independentă. 

— Aş putea lua legătura cu soția lui Henning, Martha Jørgensen. Ea a 
continuat investigația luni în șir după crime și după sinuciderea soțului ei. Da, o 
să încerc la Martha. 

7. 


Văzută prin ceaţă, lumina de deasupra șinelor de cale ferată părea cenușie. De 
cealaltă parte, dincolo de pânza de păianjen ţesută de cablurile suspendate, 
mașinile poștei fuseseră active de câteva ore. Oamenii mergeau la muncă, iar 
garniturile de tren” din cauza cărora casa lui Kimmie se cutremura erau pline 
ochi cu pasageri. 

Putea fi începutul unei zile obişnuite, dar în sufletul ei demonii se 
dezlănțuiseră. Erau ca halucinaţiile febrile: ameninţători, de necontrolat și 
nedoriți. Pentru un moment se lăsă în genunchi şi se rugă ca vocile să înceteze, 
dar puterile supreme își luaseră liber în acea zi, ca de obicei. Așa că luă o 
înghițitură zdravănă din sticla de whisky pe care o ţinea lângă patul ei 
improvizat. 

După ce jumătate din lichidul din sticlă arse totul în drumul lui prin corp, se 
hotărî să lase deoparte valiza. Avea și așa destule de cărat. Ura, dezgustul, mânia. 
Primul pe listă era Torsten Florin. Așa stăteau lucrurile de la moartea lui Kristian 
Wolf. Se gândise frecvent la asta. 

Văzuse faţa ca de vulpe a lui Torsten într-o revistă cu vedete, pozând mândru 
în faţa modernei sale case, un palat din sticlă proaspăt renovat și intens premiat, 
din Indiakaj, în vechiul port. Acolo îl va face să dea nas în nas cu realitatea. 

Coborî din patul dărăpănat. Își simţi mijlocul pulsând de durere și își mirosi 
subsuorile. Mirosul nu era încă înțepător, aşa că baia de la piscina municipală 
DGI mai putea fi amânată. Își frecă genunchii, cotrobăi cu mâna sub pat, scoase 
o cutie mică și-i deschise capacul. 

— Ai dormit bine, drăguța mea? întrebă Kimmie şi mângâie cu degetul 
micuțul cap. 

„Părul e aşa de moale, iar genele sunt așa de lungi”, se gândea în fiecare zi. 
Apoi zâmbi cu căldură la micuța ei moartă, închise cu grijă capacul şi puse cutia 
înapoi. Ca întotdeauna, era cel mai bun moment al zilei. 

Scotoci prin teancul de haine în căutarea celei mai călduroase perechi de 
pantaloni. Mucegaiul care se întindea pe sub acoperișul din carton asfaltat era o 
avertizare. Toamna aceea vremea era imprevizibilă. 

Când fu gata, deschise cu atenţie ușa de la casa din cărămidă și se uită spre 
şinele de tren. Mai puţin de doi metri o despărțeau de garniturile trenului care 
biciuiau zona la toate orele din zi. Nimeni n-o observă. Așa că se strecură afară, 
închise uşa şi-şi încheie haina la nasturi. 


2 S-tog, reţea de cale ferată care leagă centrul orașului Copenhaga de suburbii. (n. Red.). 

Cobori cele douăzeci de trepte din jurul transformatorului din oțel gri pe care 
inginerii de la căile ferate rareori îl verificau, de-a lungul potecii asfaltate, spre o 
poartă din fier forjat care dădea în Ingerslevsgade, și o descuie. 

Pe vremea când putea ajunge în stația de tren mergând pe pietrișul de pe lângă 
gardul care înconjura gara Dybbalsbro — numai noaptea, altfel ar fi fost prinsă — 
cel mai mare vis al ei era să aibă cheia de la poarta aceea. Nu avea la dispoziție 
decât trei sau patru ore pentru dormit înainte de a elibera micuța casă rotundă. 
Dacă era văzută, fie şi o dată, ştia că ar fi dat-o afară şi şi-ar fi luat toate măsurile 
de siguranță că nu se va mai întoarce. Așa că noaptea îi devenise cel mai bun 
prieten până când descoperi semnul LØGSTRUP FERICE pe poartă. 

Sună la fabrică și se prezentă drept Lily Carstensen, directoarea de achiziții de 
la Compania Căilor Ferate Daneze, și stabili o întâlnire cu lăcătușul la poartă. 
Pentru acea ocazie îşi puse un costum cu pantaloni albaştri, călcat la dungă, și ar 
fi putut trece cu ușurință drept o angajată de la mijlocul ierarhiei birocratice. 
Primise două chei identice și o chitanţă — pentru care plăti cu bani lichizi —, iar 
acum putea veni şi pleca oricând dorea. Dacă își lua toate măsurile de siguranţă, 
iar demonii o lăsau în pace, totul avea să fie în ordine. 

. 

În autobuzul spre Østerport bombănea încet, iar oamenii se holbau la ea. 
„Încetează, Kimmie!” își spuse. Dar gura nu o asculta. Uneori se asculta de parcă 
vorbea altcineva; așa se întâmplă și în acea zi. Zâmbi spre o fetiţă, iar aceasta îi 
întoarse gestul frumos printr-o strâmbătură. Însemna că era de rău. 

Se dădu jos din autobuz cu câteva stații mai devreme, în timp ce zeci de mii 
de ochi sfredelitori erau aţintiți asupra ei. Îşi promise în sinea ei că era ultima 
oară când lua autobuzul. Oamenii erau, pur şi simplu, prea aproape. Trenul era 
mai bun. 

— Mult mai bun, zise cu voce tare în timp ce mergea pe lângă magazinul 
Kongensgade. 

Aproape că nu era ţipenie de om pe stradă. Aproape nicio maşină. Şi aproape 
nicio voce în subconștientul ei. Kimmie ajunse la clădirea de la Indiakaj îndată 
după prânz. La Brand Nation descoperi locul gol de parcare care se căsca acolo 
și care, conform unui semn lăcuit, îi aparţinea lui Torsten Florin. Își deschise 
poșeta şi se uită înăuntru. O furase din foaierul de la Palace Cinema, de la o fată 
prea preocupată de propriul corp şi de imaginea ei din oglindă. 

După cardul de sănătate, numele pițipoancei era Lise-Maja Petterson. 
Probabil, încă o victimă a numerologiei, își spuse ea împingând deoparte grenada 
de mână ca să scoată una dintre ţigările alea înnebunitor de bune marca Peter 
Jackson ale Lisei-Maja. „Tutunul produce boli cardiace”, scria pe pachet. 

În timp ce o aprinse, chicoti și apoi inhală adânc în plămâni. Fuma de când 
fusese dată afară din internat, iar inima ei bătea încă bine. Era conştientă că nu 
atacul de cord avea s-o înfunde. 

După câteva ore golise pachetul și strivise chiștocurile peste tot pe dalele din 
preajmă. Apoi adoptă mersul degajat al tinerelor şi intră pe uşile de la Brand 
Nation. 

— Ştii când se întoarce Torsten Florin? întrebă ea. 

I se răspunse cu tăcere şi cu o privire încruntată și dezaprobatoare. 

— Ştii? rosti mai apăsat şi o trase pe fată de mână. 

— Dă-mi drumul! ţipă aceasta și îi suci braţul lui Kimmie cu ambele mâini. 

Kimmie se încruntă. Nu-i plăcea când o atingeau oamenii, nu-i plăcea când 
nu-i răspundeau și le ura privirile fixe. Cu o mișcare fluidă își răsuci braţul liber 
şi o lovi pe fată în obraz. Aceasta căzu la pământ ca o păpuşă din cârpe. Era o 
senzaţie plăcută și, în același timp, nu era. Kimmie știa că oamenii nu trebuie să 
se poarte aşa. 

— Spune-mi, zise ea şi se aplecă deasupra femeii șocate. Ştii când se întoarce 
Torsten Florin? 

Când fata dădu din cap negativ pentru a treia oară, Kimmie se întoarse pe 
călcâie, deplin conștientă că nu se mai putea întoarce o vreme. 

. 

Lângă colțul din beton sfărâmat de lângă Casa plină a lui Jacob de pe 
Skelbækgade dădu peste Tine Şobolanca. Aceasta stătea sub semnul patronului 
pe care scria CIUPERCILE DE SEZON, cu punga ei din plastic şi cu machiajul 
demult prelins pe față. Primii bărbaţi cărora le făcuse sex oral pe alei fuseseră 
tratați cu machiaj format din creion de contur și obraji înroşiţi cu ruj, dar clienţii 
care mai rămăseseră trebuiau să se mulțumească cu mai puțin. Rujul ei era acum 
aproape şters și se vedea clar că îşi îndepărtase sperma de pe față cu mânecile. 
Clienţii lui Tine nu foloseau prezervative. Trecuseră mulți ani de când se aflase 
în postura în care îşi permitea să ceară aşa ceva. 

— Bună, Kimmie! Bună, drăguţo! Îmi pare al dracului de bine să te văd, 
fornăi ea în timp ce se legăna către Kimmie pe picioarele subțiri ca de muscă. Te- 
am căutat, drăguţo, zise ea și făcu un gest din mână cu ţigara pe care tocmai o 
aprinsese. Ştii că întreabă lumea de tine la gară? 

O apucă pe Kimmie de mână și o conduse spre băncile de vizavi, la Café 
Yrsa. 

— Unde-ai fost? Mi-a fost al dracului de dor de tine, spuse Tine şi pescui 
câteva beri din punga de plastic. 

În timp ce Tine deschidea sticlele, Kimmie aruncă o privire spre mallul 
Fisketorv. 

— Cine-a întrebat de mine? zise ea şi împinse sticla înapoi spre Tine. 

Berea era băutura clasei proletare. Învăţase asta cu timpul. 

— O, nişte indivizi. 

Tine aşeză sticla în plus sub bancă. Kimmie știa că era fericită să stea acolo, în 
acel loc în care se simţea ca acasă; cu berea într-o mână, cu bani în buzunar și cu 
ţigara proaspătă între degetele îngălbenite. 

— Spune-mi totul, Tine. 

— O, Kimmie, nu-mi aduc prea bine aminte, să știi. Drogu-i de vină? Dup-aia 
nu mai merge așa bine aici, spuse ea, şi îşi lovi ușor capul. Dar n-am zis nimic. 
Le-am zis doar că a dracului să fiu dacă știu unde ești, continuă ea și zâmbi în 
timp ce clătina din cap. Mi-au arătat o poză cu tine, Kimmie. Doamne, că bine 
arătai pe atunci, Kimmie, iubire, spuse ea, și trase prelung din ţigară. Și eu 
arătam bine odată. Mi-a zis cineva pe atunci. Numele lui era... 

Se uită în gol. Uitase și acel lucru. Kimmie dădu din cap. 

— Au întrebat mai mulți de mine? 

Ține dădu din cap afirmativ și mai luă o duşcă. 

— Doi. Dar nu în același timp. Unul din ei a venit noaptea, chiar înainte să se 
închidă la gară. Deci poate că era vreo patru dimineaţa. Așa să fie, Kimmie? 

Kimmie ridică din umeri. Acum că știa că sunt doi, nu mai conta. 

— Cât vrei? 

Întrebarea venise de la un bărbat care stătea în faţa lui Kimmie, dar ea nu 
reacționă. Acesta era domeniul lui Tine. 

— Cât vrei pentru una mică? repetă el. 

Ea simţi cum Tine o înghionti în coastă. 

— Pe tine te întreabă, Kimmie, spuse ea dusă. 

Câştigase deja cât avusese nevoie pentru ziua aceea. Kimmie își săltă capul și 
văzu un bărbat extraordinar de arătos, cu mâinile în buzunarele hainei și cu o 
expresie patetică. 

— Tai-o, zise ea şi se încruntă spre el. Tai-o înainte să te pocnesc. 

El făcu un pas înapoi și se îndreptă, apoi zâmbi șmecherește, de parcă 
amenințarea îi oferea o satisfacţie îndeajuns de mare. 

— Cinci sute. Cinci sute dacă-ţi speli gura înainte. Nu vreau să-mi murdăreşti 
ranga, m-auzi? 

Scoase banii din buzunar, arătă bancnotele, iar vocile din capul lui Kimmie 
deveniră şi mai puternice. „Hai, şopti una dintre ele. O merită”, spuseră celelalte. 
Ea apucă sticla de sub bancă și o duse la gură în timp ce bărbatul încercă s-o lase 
în jos. Când ea își dădu capul pe spate și îl scuipă în ochi, el se dădu înapoi, cu o 
expresie şocată. Se uită în jos la haină, furios, apoi o privi fix. Ea ştia că el 
devenise periculos. Nu duceau lipsă de violență pe Skelbækgade. Era puţin 
probabil ca tamilul care oferea ziare gratuite la colțul următor să intervină. 

Ea se ridică în picioare şi sparse sticla în ţeasta bărbatului. Cioburile se 
împrăştiară pe stradă până la o cutie poştală strâmbă și îndoită. O deltă de sânge 
se întindea de la urechea lui și curgea pe gulerul cămășii. În timp ce bărbatul se 

holba la sticla spartă pe care ea o îndreptă către el, fără îndoială că mintea lui 
lucra febril. Cum avea să le explice soției, copiilor, colegilor? 

Începu să alerge către Gara Centrală, conștient probabil că avea nevoie de 
îngrijirile unui medic şi de o haină nouă ca să-și recapete aspectul normal. 

— L-am mai văzut pe puţoiul ăla pe-aici, fornăi Tine în coasta lui Kimmie în 
timp ce se holba la pata de bere care se întindea pe trotuar. La dracu’, Kimmie. 
Acum tre’ să mă duc la Aldi pentru încă una, aşa-i? Sărmana bere! De ce-a 
trebuit ca idiotul ăla să vină aici unde stăteam noi și ne simțeam aşa de bine? 

Kimmie îşi relaxă privirea şi strânsoarea de pe gâtul sticlei după ce bărbatul 
dispăru în josul străzii. Apoi îşi îndesă degetele în pantaloni, pescui o gentuţă de 
gât din piele de capră și o deschise. Tăieturile din ziare erau foarte noi. Uneori le 
înlocuia cu altele noi astfel încât să poată rămâne la curent cu felul în care arătau 
ceilalți. Despături tăieturile și le ţinu în faţa lui Tine. 

— Tipul ăsta a fost unul din cei care-au întrebat de mine? 

Arătă cu degetul spre fotografia de presă. În josul ei scria: „Ulrik Dybbal 
Jensen, director al firmei de cercetări pentru piaţa bursieră UDJ, neagă 
parteneriatul cu conservatorii din comisia de experţi”. Ulrik devenise treptat un 
om mare, atât la propriu, cât și la figurat. 

Tine studie tăietura din ziar printr-un nor de fum de ţigară alb-albăstrui și 
clătină din cap. 

— Nu erau așa de grași. 

— Dar ăsta? 

Era dintr-o revistă pentru femei pe care o găsise într-un cazan de gunoi din 
Øster Farimagsgade. Cu părul lung și pielea strălucitoare, Torsten Florin semăna 
cu un pederast, dar nu era. Ea putea confirma acest lucru. 

— L-am mai văzut pe ăla, la TV-Danemarca sau ceva de genul... Face ceva în 
modă, așa-i? 

— El a fost, Tine? 

Tine chicoti ca şi cum ar fi fost un joc. Deci nici Torsten nu fusese. Când 
clătină din cap şi la tăietura din ziar cu Ditlev Pram, Kimmie le împături pe toate 
şi le îndesă înapoi în pantaloni. 

— Ce-au zis bărbaţii despre mine? 

— Au zis doar că te caută, dulceaţă. 

— Dacă ne-am duce acolo într-o zi, i-ai recunoaște? 

Ea ridică din umeri. 

— Nu sunt acolo în fiecare zi, Kimmie. 

Kimmie își mușcă buza. Trebuia să fie atentă. Se apropiau. 

— Să-mi spui dacă-i mai vezi, da? Fii atentă cum arată. Scrie ca să-ţi 
aminteşti. 

Își puse mâna pe genunchiul lui Tine care ieșea în evidenţă precum muchia 
unui cuțit sub blugii uzați. 

— Dacă ai informaţii, bagă-le sub semnul galben de acolo, zise ea și arătă 
spre semnul care anunţa reduceri la închirieri de mașini. 

Tine tuși şi dădu din cap în același timp. 

— De fiecare dată când îmi dai informaţii solide o să-ţi dau o mie de coroane 
pentru șobolanul tău. Ce zici de asta, Tine? Poţi să-i iei o cuşcă nouă. ÎL ţii tot în 
garsonieră, nu? 

. 

Aşteptă cinci minute lângă semnul de parcare din fața semnului de la 
Rafinăria C.E. Bast Tallow până ce fu sigură ca Tine nu se uita la ea. Nimeni nu 
ştia unde locuiește și voia ca lucrurile să rămână astfel. 

Traversă strada, se orientă spre uşa din fier forjat şi simţi o durere de cap care 
ieşea la iveală împreună cu o senzație de furnicături pe sub piele. Mânie și 
frustrare în acelaşi timp. Demonii din ea urau acest lucru. 

Stând pe patul strâmt, cu sticla de whisky în mână şi uitându-se prin lumina 
slabă din încăperea micuță, se simți cuprinsă de pace. Aceasta era lumea ei reală. 
Unde se simţea în siguranță, unde putea găsi tot ce avea nevoie. Cutia cu cea mai 
prețioasă comoară a ei se afla sub bancă, posterul care înfățișa copii la joacă era 
lipit pe interiorul uşii, fotografia fetiţei, ziarele pe care le pusese pe perete pentru 
izolație. Grămada de haine, găleata pentru urinat, teancul de ziare din spate, două 
neoane mici cu baterie şi o pereche de pantofi de schimb pe raft. Putea face tot 
ceea ce dorea cu toate acelea și dacă voia ceva nou avea destui bani. 

Când whisky-ul începu să-și facă efectul, râse şi inspectă ascunzătorile din 
spatele cărămizilor desprinse din perete. Verifica acele locuri aproape de fiecare 
dată când se întorcea acasă, începând cu cel în care se aflau cardurile de credit şi 
ultimele chitanţe de la bancomat, apoi trecea la cel în care păstra banii lichizi. În 
fiecare zi socotea cât rămăsese. 

De unsprezece ani trăia pe stradă şi mai avea încă 1 344.000 de coroane. Dacă 
ar fi continuat tot așa, nu i-ar fi cheltuit niciodată. Nevoile ei zilnice, inclusiv 
hainele, erau asigurate mai mult sau mai puţin prin furt. Nu mânca mult, iar 
graţie aşa-zisei guvernări preocupate de sănătate, alcoolul costa mai nimic. 
Oricine putea bea acum până-și pierdea mințile, la jumătate de preţ. Ce societate 
minunată devenise Danemarca! 

Pufni, scoase grenada din geantă şi o aşeză în al treilea gol împreună cu 
celelalte. Apoi puse la loc cărămida atât de bine încât era aproape imposibil să 
observi crăpăturile. Neliniștea o cuprinse, de data aceea, fără niciun avertisment, 
ceea ce era neobișnuit. În mod normal, imaginile care îi apăreau în minte o 
alertau. Mâini pregătite să lovească şi, uneori, corpuri însângerate şi mutilate. 
Alteori, erau frânturi ale clipelor fără grijă trăite cu mult timp în urmă. 
Promisiuni șoptite, mai târziu încălcate. De data aceea însă vocile nu o 
avertizaseră. 

Începu să tremure. Simţi crampe în pelvis. La fel ca lacrimile sau greaţa, 
acestea erau un efect secundar de neevitat. Înainte încercase să-și înece 
necazurile emoţionale în alcool, dar acesta nu făcuse decât să-i înrăutățească 
durerea. În astfel de momente nu trebuia decât să aştepte câteva ore să treacă 
până ce întunericul se întorcea. Când capul i se va limpezi, se va scula şi se va 
duce la Gara Dybbalsbro. Va lua liftul până la peronul 3 şi va aştepta la capăt 
până când va trece pe lângă ea vreun tren. Va sta pe margine, îşi va întinde 
mâinile şi va striga: „N-o să scăpaţi, nenorociţilor!” 

După aceea va lăsa vocile să decidă. 

8. 


Carl abia intrase în birou când dosarul din plastic transparent îi atrase atenția. 
„Ce dracu?...”, îşi spuse el şi îl strigă pe Assad. Când acesta apăru în dreptul ușii, 
Carl arătă spre dosar. 

— Ştii de unde a venit? 

Assad clătină din cap. 

— Nu-l atinge, bine? Poate are amprente. 

Se holbară la copertă. „Atacurile găștii de la internat” era titlul scos la 
imprimanta cu laser. Sub el era o listă de crime violente cu datele, locurile și 
numele victimelor. Atacurile păreau să fi fost comise de-a lungul unei mari 
perioade de timp — până în 1992. Un tânăr pe o plajă de lângă Nyborg. Doi frați 
gemeni pe un teren de fotbal, ziua în amiaza mare. Un soţ și o soţie pe insula 
Langeland. Erau cel puţin douăzeci de atacuri înregistrate. Pe vremea aceea nu 
era neobişnuit ca elevii să fie la școală până împlineau douăzeci de ani, se gândi 
Carl, dar ultimul atac trebuie să se fi petrecut după absolvenţă. 

— Trebuie să aflăm cine pune dosarele astea aici, Assad. Sună la tehnicienii 
criminalişti. Dacă cineva de aici de la secţie face asta, atunci identificarea 
amprentelor va fi o treabă uşoară. 

— Mie nu mi-au luat amprentele, spuse Assad și păru aproape dezamăgit. 

Carl clătină din cap. De ce nu i le-or fi luat? Altă neregulă într-un catalog 
impunător de abateri legate de angajarea lui Assad. 

— Caută adresa mamei victimelor din Rørvig, Assad. S-a mutat de mai multe 
ori în ultimii ani şi se pare că nu mai locuiește la adresa trecută în Registrul de 
stare civilă din Tisvilde. Aşa că fii puţin mai creativ, Assad, bine? Sună-i pe 
vechii ei vecini. Numerele de telefon sunt acolo. Poate că ei ştiu ceva, zise el și 
arătă spre grămada dezordonată de notițe pe care le scosese din buzunar. Apoi luă 
un cameţel și scrise o listă cu lucruri de făcut. 

Avea senzația acută că trebuia să deschidă un nou dosar de cercetări. 

. 

— Sincer, Carl, nu-ţi pierde vremea cu un caz care s-a terminat deja cu o 
condamnare, spuse șeful de la Omoruri, Marcus Jacobsen. 

Clătina din cap în timp ce se uita la notițele de pe biroul lui. În doar opt zile 
apăruseră patru noi cazuri groaznice. Pe lângă acest lucru, erau trei cereri de 
demisie și doi ofițeri sunaseră să spună că sunt bolnavi, iar unul din ei probabil 
că plecase cu totul. Carl ştia prea bine la ce se gândea șeful de la Omoruri: pe 
cine putea transfera și de la ce caz? Dar, din fericire, era problema lui. 

— Mai bine concentrează-te pe oaspeţii tăi din Norvegia, Carl! Toți cei de 
acolo au auzit ce-ai făcut în cazul Merete Lynggaard și vor să ştie cum ţi-ai 
structurat și ţi-ai organizat sarcinile prioritare. Cred că au câteva cazuri vechi 
peste care vor să pună capacul. Concentrează-te pe curăţenia din birou şi învaţă-i 
cum se face treaba în poliția daneză. Dacă faci asta, o să aibă ce să spună la 
întâlnirea de la minister de mai târziu. 

Carl îşi lăsă capul în jos. Oare oaspeţii lui aveau să se ducă apoi la o şuetă la 
cafea cu arogantul de ministru al justiţiei și-or să-i bârfească departamentul? Un 
gând cu siguranţă defel încurajator. 

— Vreau să ştiu cine îmi pune dosare de caz pe birou, Marcus. Apoi vom 
vedea ce se va întâmpla. 

— Bine, Carl. lei singur deciziile. Dar dacă preiei cazul Rarvig, o să fim 
complet depășiți. Nu ne permitem să irosim nici măcar o oră de muncă. 

— Linişteşte-te, spuse Carl ridicându-se în picioare. 

Marcus se întinse spre intercom. 

— Lis, vrei să vii puţin? Nu-mi găsesc calendarul. 

Ochii lui Carl se îndreptară spre podea. Acolo zăcea calendarul șefului de la 
Omoruri. Mai mult ca sigur, acesta căzuse de pe birou. Cu vârful piciorului îl 
împinse mai departe, așa că acesta dispăru sub corpul de sertare. Poate că și 
întâlnirea lui cu norvegienii avea să dispară la fel. 

Se uită la Lis cu afecţiune în timp ce aceasta trecu pe lângă el. Prefera 
versiunea ei de dinainte de metamorfoză, dar Lis era Lis. 

De la biroul ei, Rose Knudsen și gropițele ei adânci cât Groapa Marianelor 
păreau să spună: „Abia aştept să vin la tine în Departamentul Q”. El nu-i întoarse 
figura cu gropiţele, dar adevărul e că nici nu avea așa ceva. 

. 

Jos în subsol, Assad era pregătit, terminase rugăciunile de după-amiază. Purta 
o pelerină prea mare și ţinea o servietă din piele la subraţ. 

— Mama fraţilor uciși locuieşte cu o veche prietenă, în Roskilde, zise el. 
Adăugă că puteau ajunge acolo în mai puţin de o jumătate de oră dacă-i dădeau 
bice. 

— Dar au sunat și de la Hornbæk, Carl. Nu au vești prea bune. 

Carl și-l imagină pe Hardy. Un trup schilodit, de doi metri şi cinci centimetri, 
cu faţa spre Sound, uitându-se la oamenii care se plimbau cu bărcile pentru 
ultima oară în acel sezon. 

— Ce s-a întâmplat? întrebă el. 

Se simțea groaznic. Trecuse mai bine de o lună de când își vizitase fostul 
coleg. 

— Au zis că plânge foarte des, răspunse Assad. Deși îi dau multe pastile, tot 
plânge. 

Era o casă perfect obișnuită, la capătul Fasanvej. Numele Jens-Arnold și 
Yvette Larsen erau gravate pe o plăcuţă din alamă, iar sub ea era un semn mic 
din carton pe care scria cu litere majuscule: MARTHA JØRGENSEN. 

O femeie fragilă ca praful fermecat şi cu câţiva ani înainte de vârsta 
pensionării îi întâmpină la uşă. Era genul de bătrână atrăgătoare, care aduse un 
zâmbet pe buzele lui Carl. 

— Da, Martha stă cu mine. De când a murit soţul meu. Azi nu se simte prea 
bine, şopti ea pe hol. Doctorul zice că acum boala progresează rapid. 

O auziră pe prietena ei tuşind înainte de a păși în marchiza acoperită, 
luminoasă ca o seră. Stătea jos privindu-i cu ochii adânciţi în orbite. În faţa ei 
erau mai multe tipuri de sticluţe. 

— Cine sunteți? întrebă ea şi scutură ţigara de foi cu o mână tremurândă. 

Assad se aşeză confortabil pe-un scaun acoperit cu pături din lână decolorate 
şi frunze veştejite de la plantele în ghiveci de la geam. Fără nicio ezitare el se 
întinse și o luă de mână pe Martha Jørgensen. 

— Dă-mi voie să-ţi spun, Martha, ştiu cum te simţi acum. Am văzut-o pe 
mama trecând prin același lucru. Şi n-a fost mai deloc frumos. 

Mama lui Carl şi-ar fi retras mâna, dar nu şi Martha Jørgensen. „Cum reușea 
Assad să facă asta?” îşi spuse Carl în timp ce se gândea ce rol să joace în acel 
film. 

— Avem timp pentru o ceașcă de ceai înainte să vină femeia care ne ajută în 
casă, spuse Yvette Larsen zâmbind cu insistență. Apoi, Martha plânse încet în 
timp ce Assad îi explică de ce veniseră. 

Băură ceai şi mâncară prăjituri înainte ca ea să se adune pentru a putea vorbi. 

— Soţul meu a fost poliţist, zise ea într-un final. 

— Da, ştim asta, doamnă Jørgensen. Era prima oară când Carl i se adresa. 
Unul dintre colegii lui de pe vremuri mi-a dat o copie a cazului. 

— Am înţeles. E vorba despre Klaes Thomasen? 

— Nu, nu el, spuse ea respirând greu apoi trase adânc din ţigară și izbucni 
într-o criză de tuse. Altcineva. Îl chema Arne. Dar acum e mort. A adunat totul 
într-un dosar. 

— Putem să-l vedem, doamnă Jørgensen? 

Ea ridică o mână aproape transparentă şi o duse la cap. Buzele îi tremurau. 

— Mă tem că nu. Nu-l mai am. 

Pleoapele ei se strânseră. Se părea că avea o durere de cap. 

— Nu mai ştiu cui i l-am împrumutat ultima oară. S-au uitat mai mulți oameni 
la acel dosar. 

— Acesta este? întrebă Carl și îi întinse dosarul verde-deschis. 

Ea clătină din cap. 

— Nu. Era gri şi era mult mai mare. Era imposibil de ţinut într-o singură 
mână. 

— Mai aveţi alte materiale? Ceva ce ne puteţi da? 

Ea se uită la prietena ei. 

— Să le spunem, Yvette? 

— Nu ştiu, Martha. Crezi că ar trebui? 

Femeia suferindă își îndreptă ochii albaştri, adânciţi în orbite, spre un portret 
dublu de pe pervaz, aflat între o stropitoare din tablă ruginită și o micuță figurină 
din gresie a sfântului Francis din Assisi. 

— Uită-te la ei, Yvette. Ce-au făcut ei? întrebă ea și ochii i se umeziră. Micuţii 
mei. Nu putem s-o facem pentru ei? 

Yvette puse pe masă o cutie cu ciocolățele cu mentă After Eight. 

— Cred că putem, zise ea și oftă. Apoi se duse la colțul în care erau adunate 
hârtii învechite şi mototolite cu motive tradiționale de Crăciun și mai multe cutii 
reciclabile din carton uzat; un mausoleu dedicat bătrâneţii și zilelor în care 
lipsurile erau la ordinea zilei. 

— Iată, spuse ea, şi scoase o cutie marca Peter Hahn plină ochi. În ultimii 
zece ani, Martha şi cu mine am adăugat tăieturi din ziare la dosar. Vedeţi 
dumneavoastră, după ce a murit soţul meu, am rămas numai noi două. 

Assad acceptă cutia și o deschise. 

— Sunt despre cazuri de atacuri rămase nerezolvate, continuă Yvette. Și 
despre criminali-fazani. 

— Criminali-fazani? întrebă Carl. 

— Da. Cum altfel li s-ar putea spune unor astfel de oameni? 

Yvette scotoci în cutie ca să găsească un exemplu. 

Da, criminali-fazani părea a fi o descriere potrivită. Într-o fotografie mare 
publicitară dintr-un săptămânal stăteau împreună câțiva membri ai familiei 
regale, câteva scursuri burgheze, alături de Ulrik Dybbal Jensen, Ditlev Pram și 
Torsten Florin — fiecare ţinând câte o puşcă desfăcută din basculă și cu câte un 
picior aşezat triumfător înaintea a nenumărați fazani și potârnichi moarte. 

— Au! exclamă Assad. 

Nu erau prea multe de spus. Observară ceva care fremăta în Martha 
Jørgensen, dar nu-şi putea da seama la ce se referea agitația ei. 

— Nu accept aşa ceva! ţipă ea dintr-odată. Trebuie eliminaţi fiecare dintre ei. 
Mi-au bătut copiii până i-au omorât și mi-au ucis şi soţul. La dracu” cu ei! 

Încercă să se ridice, dar căzu în schimb în faţă din cauza greutăţii şi se lovi cu 
fruntea de marginea mesei. Părea că nici nu bagă de seamă acest lucru. 

— Şi ei trebuie să moară, șuieră ea cu obrazul pe fața de masă. 

Apoi începu să lovească cu mâinile pe deasupra ceșcuţelor. 

— Linişteşte-te, Martha, spuse Yvette şi o ajută pe femeie să se rezeme din 
nou pe grămada de perne. 

Când respirația Marthei reveni la normal și se aşeză din nou pufăind 
impasibilă din țigară, Yvette îi conduse alături în sufragerie. Își ceru scuze pentru 

comportamentul prietenei sale și le explică faptul că tumoarea de la creier era 
acum atât de mare încât era greu de anticipat cum va reacţiona. Nu fusese 
întotdeauna așa. De parcă ar fi trebuit să se scuze în fața lor. 

— Un bărbat a venit în vizită și i-a spus Marthei că a cunoscut-o bine pe 
Lisbet, spuse Yvette şi ridică o fărâmă de sprânceană aproape inexistentă. Lisbet 
a fost fiica Marthei, iar băiatul se numea Søren. Ştiţi asta, nu? 

Assad şi Carl dădură din cap. 

— Poate că prietenul lui Lisbet are încă dosarul, nu știu, zise ea și se uită spre 
marchiza acoperită. Se pare că i-a promis Marthei cu cerul și cu pământul că i-l 
va aduce înapoi într-o zi. 

Se uită la ei atât de tristă încât îţi venea s-o iei în brațe. 

— Probabil că atunci când i-l va aduce înapoi nici nu va mai conta. 

— Bărbatul acesta care a luat dosarul, îți amintești numele lui, Yvette? întrebă 
Assad. 

— Mă tem că nu. N-am fost aici când i l-a dat, iar memoria ei nu mai e ce-a 
fost, zise ea și se lovi ușor cu mâna în tâmplă. Tumoarea, ştiţi... 

— Ai idee cumva dacă era polițist? adăugă Carl. 

— Nu cred, dar s-ar putea. Nu ştiu. 

— De ce n-a luat asta cu el atunci? întrebă Assad referindu-se la cutia Peter 
Hahn pe care o ținea la subraţ. 

— O, aia. Era doar ceva ce Martha a vrut să facem. Cineva a mărturisit 
crimele, nu-i aşa? Am ajutat-o să adune tăieturi din ziare pentru că îi făcea bine. 
Bărbatul care a împrumutat dosarul probabil că nu a crezut că erau importante. 
Şi, mai mult ca sigur, nici nu sunt. 

Întrebară de cheia de la cabana de vară a Marthei, despre care le spusese 
Yvette, şi încercară să afle mai multe despre zilele din preajma momentului 
crimelor. Dar Yvette nu mai avu nimic de adăugat. După cum le explică ea, totul 
se petrecuse în urmă cu douăzeci de ani. Şi, în plus, nu era genul de lucru pe care 
şi l-ar fi amintit cineva de bunăvoie. 

Când sosi ajutoarea în casă, îşi luară rămas-bun. 

. 

Hardy avea o fotografie cu fiul lui pe noptieră, singurul indiciu că persoana 
aceea epuizată care zăcea în pat, cu părul mătuit şi unsuros și cu tuburi în tractul 
urinar, avusese o viaţă, alta decât cea pe care i-o ofereau aparatul de respirat, 
televizorul deschis în permanenţă și infirmierele grăbite. 

— Ţi-ai făcut timp să-ţi mişti curu” pân-aici, spuse el cu ochii fixați într-un 
punct imaginar la o mie de kilometri distanță deasupra Clinicii din Hornbæk 
pentru răni ale coloanei vertebrale. 

Era un loc cu o privelişte la 360 de grade, din care oricine putea cădea atât de 
tare și de departe încât să nu se mai scoale niciodată. Carl își frământă creierul în 

căutarea unei scuze bune, dar renunţă, în schimb, ridică fotografia înrămată și 
zise: 

— Am auzit că Mads a început să studieze la facultate. 

— Cine ţi-a zis asta? Ţi-o tragi cu nevastă-mea? spuse el fără să clipească. 

— Nu, Hardy. De ce dracu” spui aşa ceva? Știu pentru că... pentru că, o, nu- 
mi aduc aminte cine mi-a spus de la secţie. 

— Unde ţi-e micuțul sirian? L-au aruncat înapoi pe dunele de nisip? 

Carl îl ştia pe Hardy. Numai gura era de el. 

— Spune-mi ce te frământă, Hardy. Sunt aici, da? zise el și oftă adânc. În 
viitor o să te vizitez mai des, bătrâne! Am fost în concediu, sunt sigur că înţelegi. 

— Vezi foarfecele de pe masă? 

— Da, sigur. 

— Sunt mereu acolo. Le folosesc ca să taie tifonul. Și banda care-mi ţine 
sondele și perfuziile. Par ascuţite, nu crezi? 

Carl se uită la ele. 

— Da, Hardy. 

— Poţi să le iei și să mă înjunghii în artera carotidă, Carl? M-ai face foarte 
fericit, spuse el, și râse, apoi se opri dintr-odată. Mâna mea are convulsii, Carl, 
imediat sub mușchiul umărului. 

Carl se încruntă. Deci Hardy simţea niște convulsii, sărmanul de el! Măcar de- 
ar fi fost așa. 

— Vrei să te scarpin, Hardy? 

Dădu puţin la o parte pătura și se gândi dacă era mai bine să-i ridice bluza sau 
să-l scarpine prin ea. 

— La dracu”, prostule! Ascultă ce spun. Are convulsii. Nu vezi? 

Carl dădu la o parte bluza. Hardy făcuse întotdeauna eforturi să fie atrăgător. 
Bine pieptănat şi bronzat. Acum, dincolo de vascularizarea delicată, de o nuanță 
albastru-deschis, pielea lui era albă ca a unui vierme. 

Carl atinse mâna lui Hardy. Nu mai rămăsese niciun muşchi; parcă atingea o 
bucată frăgezită de carne de vită. Și nu simţi nicio convulsie. 

— Simt într-un singur punct mic, Carl. Ia foarfecele și înțeapă-mă, dar nu prea 
repede. Îţi spun eu când îl nimereşti. 

Sărmanul! Paralizat de la gât în jos. Nu-i mai rămăsese decât o senzație pe 
care o simţea la un umăr. Restul era doar speranța unui om pe culmile disperării. 
Dar Carl se supuse. Făcu ceea ce-i spusese de la cot în jos şi apoi în sus şi apoi 
repetă. Când se apropie de dosul brațului lui Hardy acesta icni. 

— Acolo, Carl. Ia un pix şi marchează-l. 

Făcu întocmai. Până la urmă, prietenul era prieten. 

— Fă din nou. Încearcă să mă înțepi. Îţi spun eu când ajungi la locul ăla. Îmi 
ţin ochii închiși. 

Când Carl ajunse din nou în dreptul locului, Hardy rânji. Sau poate fusese 
doar o grimasă. 

— Acolo! ţipă el. 

Era incredibil. Îndeajuns să-i dea cuiva fiori. 

— Nu-i spune asistentei, Carl. 

Fruntea lui Carl se încreţi. 

— Ha? De ce nu, Hardy? Este o veste minunată. Poate că e o urmă de 
speranţă. Și poate că vor avea un punct din care să lucreze mai departe. 

— O să încerc să extind locul. Îmi vreau mâna înapoi, m-auzi? 

Abia atunci Hardy se uită pentru prima dată la vechiul lui coleg. 

— Şi nu e treaba nimănui pentru ce-mi folosesc mâna, pricepi? 

Carl dădu din cap. Orice îmbunătăţea starea de spirit a lui Hardy era în regulă 
pentru el. Visul lui că va lua foarfecă și se va înjunghia cu ea în gât se părea că 
era singurul lucru pentru care mai trăia. Întrebarea era dacă acel mic punct 
sensibil de pe braţul lui Hardy fusese acolo tot timpul. Dar era mai bine s-o lase 
aşa. În cazul lui Hardy cu greu ar fi putut însemna ceva. 

Carl îi aşeză cămaşa la loc și îi ridică pătura până la bărbie. 

— Te mai vezi cu psihiatra aceea, Hardy? 

Carl se gândi la corpul savuros al Monei Ibsen. O imagine care era ca un 
balsam pentru sufletul lui. 

— Da. 

— Şi? Despre ce vorbiţi? întrebă el în speranţa că numele lui va apărea pe 
undeva prin răspuns. 

— Mă tot bate la cap cu episodul cu împușcăturile din Amager, deși nu știu la 
ce bun. Dar de câte ori mă vizitează, cel mai mult o interesează nenorocitul ăla 
de caz. 

— Da, înţeleg. 

— Ştii ce, Carl? 

— Ce? 

— M-a pus pe gânduri. Adică, ce dracu’ mai contează? Şi totuşi, întrebarea 
rămâne. 

— Ce întrebare, Hardy? 

El se uită direct în ochii lui Carl. În acelaşi mod în care ei obişnuiau să 
interogheze împreună un suspect. Nu acuzator, nici altfel; doar neliniştitor. 

— Eu, tu şi Anker ne-am dus la șopronul acela cel puţin zece zile după ce 
omul a fost omorât, da? 

— Da. 

— Făptaşii au avut tone de timp ca să îndepărteze orice urmă. Tone. De ce n- 
au făcut-o? De ce-au aşteptat? Ar fi putut da foc nenorocitei ăleia de casă. Ar fi 
putut lua cadavrul și să facă locul scrum. 

— Da, te pune pe gânduri. Şi eu mă gândesc. 

— Dar de ce s-au întors exact când eram noi acolo? 

— Da, şi asta te pune pe gânduri. 

— Te pune pe gânduri? Ştii ce, Carl? Eu nu mai stau aşa mult pe gânduri. N-o 
mai fac. 

Încercă să-și dreagă glasul, dar nu reuși. 

— Poate că Anker ar fi putut spune mai multe dacă ar mai fi fost în viaţă, 
continuă Hardy. 

— Ce vrei să spui? 

Carl nu se mai gândise la Anker de săptămâni bune. Nu trecuseră decât opt 
luni de când cel mai bun coleg al lor fusese împușcat în faţa ochilor lor în casa 
aceea dărăpănată și totuși din mintea lui Carl se volatilizase această amintire. Se 
întrebă cât timp va rezista el în memoria altora dacă ar păţi același lucru. 

— Cineva ne aştepta acolo, Carl. Ceea ce s-a petrecut acolo nu are sens altfel. 
Adică, n-a fost o investigaţie obișnuită. Unul dintre noi a fost implicat și n-am 
fost eu acela. Tu ai fost, Carl? 

9. 


Ditlev scoase capul afară pe geamul pasagerului și le făcu semn şoferilor celor 
şase maşini cu tracțiune integrală parcate în dreptul fațadei galben-spălăcite a 
Hanului Tranekær să-l urmeze. Soarele tremura la orizont când ajunseră la 
pădure, iar gonacii dispărură în spatele șirului de tufe care delimitau terenul de 
vânătoare. Şoferii cunoşteau rutina, iar după câteva minute stăteau lângă Ditlev 
cu hainele încheiate și cu puştile deschise la jumătate. Unii dintre ei aveau cu ei 
câini. 

Ca de fiecare dată, ultimul din șir era Torsten Florin, cu pantalonii lui strâmţi 
şi haina croită strâns pe corp, o combinaţie unică pe care o alesese pentru ziua 
aceea. Putea merge la bal în acea ţinută. 

Ditlev privi îngrijorat la un prepelicar care sărise din portbagajul uneia dintre 
maşini în ultimul moment, apoi se uită cercetător la feţele celor care formau 
adunarea. Printre ei se număra o persoană pe care sigur nu o poftise acolo. Se 
aplecă spre Bent Krum. 

— Cine-a invitat-o pe ea, Krum? şopti el. 

Bent Krum, avocatul lui Ditlev Pram, Torsten Florin şi Ulrik Dybbøl Jensen, 
era totodată și cel care coordona partidele de vânătoare. Era un bărbat maleabil 
care le aranjase lucrurile ani buni şi era dependent în totalitate de sumele mari pe 
care ei i le transferau în cont în fiecare lună. 

— Soţia ta a invitat-o, Ditlev, răspunse el încet. A zis că Lissan Hjorth e 
binevenită alături de soțul ei. Ca să ştii, e o ţintașă mai bună decât el. 

„O ţintașă mai bună?” La dracu”, n-avea nicio importanţă. Erau multe 
motivele pentru care femeile n-aveau ce căuta la partidele de vânătoare ale lui 
Ditlev... de parcă Krum n-ar fi ştiut asta. Thelma, nenorocita aia. 

Ditlev îşi puse mâna pe umărul lui Hjorth. 

— Îmi pare rău, bătrâne, dar soția ta nu poate veni cu noi azi, zise el. Deși știa 
că aveau să fie probleme, îi spuse lui Hjorth să-i dea cheile de la maşină soţiei. 
Poate să conducă la han. O să sun și o să le zic să deschidă. Și spune-i să ia și 
câinele ăla neascultător cu ea. E o vânătoare specială, Hjorth. Ar fi trebuit să ştii 
asta. 

Câţiva dintre cei de față încercară să pună o vorbă bună; ca și cum ar fi avut 
vreun cuvânt de spus. Erau nişte idioţi de bani gata, fără averi făcute ca lumea. 
Dar poate că nu ştiau cum era nenorocitul acela de prepelicar. El lovi cu vârful 
piciorului în pământ şi repetă: 

— Fără femei. La revedere, Lissan! 

Ditlev le dădu tuturor eșarfe portocalii şi evită privirea lui Lissan Hjorth când 
trecu de ea. 

— Nu uita să iei creatura aia cu tine, atât îi zise el. 

Era decis să nu-i lase să-i schimbe regulile. Pentru că aceasta nu era o 
vânătoare obișnuită. 

— Dacă soţia mea nu poate veni cu noi, Ditlev, atunci nu voi veni nici eu, 
încercă Hjorth să se opună. 

Era un omuleţ patetic într-o haină Moorland uzată şi patetică. Oare nu mai 
simţise mânia lui Ditlev odată când încercase să se contrazică cu el? Oare nu-l 
ajuta la afaceri relația cu Ditlev? Și oare nu fusese la un pas de faliment când 
Ditlev îi întorsese din drum granitul pe care-l cumpărase din China? Voia oare 
Hjorth ca Ditlev să-l pedepsească din nou? Sigur că putea face asta foarte uşor. 

— E decizia ta. 

Întoarse spatele cuplului și se uită fix spre ceilalți. 

— Fiecare dintre voi cunoaşte regulile. Experiențele voastre de azi nu sunt 
treaba nimănui altcineva, da? 

Ei dădură din cap așa cum se așteptase. 

— Am adus două sute de fazani și de potârnichi, atât masculi, cât și femele. 
Destul pentru toată lumea, zise el și rânji. Bine, e puţin cam devreme pentru 
femele, dar cui îi pasă? 

Se întoarse spre bărbaţii de la clubul de vânătoare local. Ei aveau să păstreze 
tăcerea. Toţi lucrau pentru el într-un fel sau altul. 

— Dar de ce să ne irosim timpul vorbind despre păsăret? O să omorâți oricum 
câteva. Ce-i mai interesant e cealaltă pradă pe care am adus-o pentru voi astăzi. 
Nu vă spun ce-i. O să vedeți și singuri. 

Feţele lor nerăbdătoare îi urmăreau mişcările în timp ce se întoarse şi luă 
mănunchiul de bețe de la Ulrik. 

— Majoritatea ştiţi deja rutina. Doi dintre voi vor trage bețe mai scurte decât 
ale celorlalți. Norocoşii vor înlocui puştile cu alice cu cele cu gloanțe. Ei nu vor 
avea parte de păsări. În schimb, vor avea ocazia să vină acasă cu prada zilei. 
Suntem gata? 

Câţiva dintre bărbați aruncară jos ţigările şi le striviră sub tălpi. Fiecare avea 
metoda lui proprie de a se pregăti de vânătoare. Ditlev zâmbi. În faţa lui era clasa 
conducătoare la apogeul ei: nemiloasă și egoistă. Ca la carte. 

— Da, în mod normal, cei doi aleși împart prada, zise el, dar asta ţine de cel 
care doboară animalul. Dacă Ulrik ia trofeul, știm cu toții ce se va întâmpla. 

Cu toții râseră, cu excepţia lui Ulrik. Fie că erau acțiuni la bursă, femei sau 
mistreți eliberaţi în sălbăticie, Ulrik nu împărțea prada cu nimeni. ÎL știau prea 
bine. 

Ditlev se aplecă și luă cele două cutii în care se aflau pușştile cu gloanţe. 


VP - 43 


— Uitaţi, zise el și scoase armele în lumina dimineţii. Am dus cele două Sauer 
Classic înapoi la Casa de Vânătoare, aşa că puteți încerca aceste două minunății. 

Ridică o armă Sauer Elegance deasupra capului. 

— Tocmai au sosit şi se așază al naibii de bine în mână. Aveţi tot dreptul să 
fiți nerăbdători! 

Aruncă mănunchiul de bețe, ignoră schimbul de priviri enervate dintre soții 
Hjorth şi le dădu armele celor doi fericiţi câștigători. Torsten era unul din ei. 
Părea agitat, dar Ditlev ştia că nu prea avea legătură cu vânătoarea. Era ceva ce 
trebuiau să discute după aceea. 

— Torsten a mai făcut asta înainte, dar nu și Saxenholdt, așa că se impun 
felicitări, zise el şi dădu din cap spre tânăr și îşi ridică sticluţa de la brâu spre el 
împreună cu ceilalți. 

Cu cravata și cu părul dat cu gel, Saxenholdt era un veritabil băiat de internat 
şi avea să rămână astfel până la moarte. 

— Voi doi sunteţi singurii care puteţi ţinti în specialitatea zilei, așa că este 
responsabilitatea voastră să vă asiguraţi că totul se va petrece așa cum trebuie. 
Nu uitaţi să trageţi până când animalul nu mai mișcă. Și nu uitaţi că cine îl dă 
gata primeşte premiul... 

Făcu un pas înapoi şi scoase un plic din buzunarul interior de la haină. 

— Actele de proprietate de la un frumos apartament cu trei camere din Berlin, 
cu privelişte la liniile de aterizare de la aeroportul Tempelhof. Dar nu vă faceţi 
griji, aeroportul va fi în curând desfiinţat, aşa că o să aveţi debarcaderul chiar sub 
fereastră. 

Când bărbaţii începură să bată din palme, el zâmbi. Soţia lui îl bătuse la cap 
luni în şir ca să cumpere nenorocitul acela de apartament, dar se obosise vreodată 
să meargă acolo în vizită? La dracu”, nu. Nici măcar cu dobitocul de amant al ei. 
Acum era ocazia lui de a scăpa de el. 

— Soţia mea pleacă, Ditlev, dar eu iau câinele cu mine, se auzi o voce din 
spatele lui. 

Ditlev se întoarse și își adânci privirea în expresia îndărătnică a lui Hjorth. Era 
clar că încerca să negocieze ca să nu piardă confruntarea. Ditlev aruncă o privire 
peste umăr și se uită în ochii lui Torsten o fracțiune de secundă. Nimeni nu trecea 
peste Ditlev Pram. Dacă-i spusese unui om că nu-și putea lua câinele cu el, 
atunci acel om trebuia să sufere consecințele faptului că nu ascultase. 

— Insişti să iei câinele cu tine, Hjorth? Bine atunci, spuse Ditlev şi evită 
privirea încruntată a soţiei lui Hjorth. 

Nu avea chef să se certe cu afurisita de femeie. Acesta era un lucru care îl 
privea pe el și pe Thelma. Când ajunseră la luminișul din vârful dealului, mirosul 
de humus al arboretului deveni mai puţin pregnant. Circa cincizeci de metri mai 
jos era un crâng învăluit în ceaţă, iar în spatele lui se extindea un desiș până spre 

pădurea deasă, care se desfășura în fața lor precum suprafaţa unei mări. Era o 
privelişte magnifică. 

— Toată lumea să se răspândească puţin, spuse Ditlev şi dădu din cap cu 
satisfacţie când distanţa dintre ei crescu la circa zece metri. 

Zgomotul făcut de gonaci în crâng nu era încă îndeajuns de puternic. Doar 
câțiva dintre fazanii eliberaţi zburaseră și apoi planaseră înapoi în tufişuri. Pașii 
vânătorilor de lângă Ditlev erau estompaţi, dar aceştia păreau nerăbdători. Unii 
dintre ei erau în întregime dependenți de senzaţia pe care o trăiau acolo, în 
dimineaţa aceea ceţoasă. A apăsa pe trăgaci le oferea o satisfacție care dura 
câteva zile. Câștigau milioane, dar măcelul era cel care îi făcea să se simtă vii. 

Tânărul Saxenholdt, palid de nervozitate, păşea lângă Ditlev. Şi tatăl lui 
fusese la fel pe vremea când participa frecvent la partidele de vânătoare. Fiul 
păşea acum precaut, cu privirea îndreptată spre crâng, spre desişul din spatele 
acestuia și spre pădurea care se afla la câteva sute de metri în faţă, conștient că 
nişte focuri de armă bine plasate îi puteau aduce un cuibuşor de nebunii asupra 
căruia părinţii lui nu aveau niciun control. 

Ditlev ridică mâna şi toată lumea se opri. Câinele lui Hjorth schelălăi și se 
răsuci nerăbdător, în timp ce stăpânul său cel idiot încerca să-l potolească. Era 
exact aşa cum se așteptase. Apoi se auziră primele bătăi din aripi deasupra 
crângului, urmate de un ropot de împușcături şi de bufniturile păsărilor moarte 
care loviră pământul. 

Hjorth nu mai reuși să-și astâmpere câinele. Când bărbatul de lângă el strigă 
„Aport!”, câinele o rupse la fugă, iar limba îi atârna din gură. În acel moment 
sute de păsări se ridicară toate deodată, iar mulțimea de vânători se dezlănţui. 
Împuşcăturile și ecourile pe care acestea le făceau în desiș erau asurzitoare. 

Era scena pe care Ditlev o iubea: nenumărate împușcături, nenumărate 
victime, bătăi din aripi pe cer transformate într-o orgie de culoare, burnița de 
cadavre de păsări căzând din ceruri, nerăbdarea bărbaţilor de a-și reîncărca mai 
repede puştile. 

Îl observă pe Saxenholdt care era frustrat că nu putea trage odată cu ceilalți 
care aveau puşti cu alice. Privirea lui se mută de sus spre marginea pădurii şi 
apoi peste terenul neted, acoperit cu tufe. De unde avea să iasă prada lui? Nu ştia. 
Cu cât vânătorii deveneau mai însetați de sânge, cu atât mai strâns își ţinea arma. 

Dintr-odată, câinele lui Hjorth sări la gâtul unui alt câine care lăsă jos prada și 
se retrase schelălăind. Toată lumea observă acest lucru, cu excepţia lui Hjorth. 
Din dorinţa de a mai ucide o dată, el continua să încarce și să tragă și apoi să 
încarce şi să tragă din nou. 

Când câinele lui se întoarse cu a treia pasăre și își arătă iarăşi colții spre 
ceilalți câini, Ditlev dădu din cap spre Torsten care urmărea deja scena. 
Combinația de muşchi, instinct și dresaj prost erau caracteristici oribile la un 
câine de vânătoare. 

Totul se întâmplă așa cum prevăzuse Ditlev. Ceilalţi câini se prinseseră cum 
stătea treaba și nu-l mai lăsau pe patrupedul lui Hjorth să recupereze păsările 
care cădeau în luminiș, aşa că acesta dispăru în pădure ca să scotocească după ce 
putea găsi pe acolo. 

— Aveţi grijă acum, strigă Ditlev spre cei doi purtători de arme cu gloanţe. 
Nu uitaţi că e în joc un apartament complet mobilat din Berlin. 

Râse şi descărcă apoi cele două camere ale puștii spre un nou stol ce se ridică 
din şirul de tufișuri. 

— Cea mai bună împușcătură câştigă premiul cel mare. 

În acea clipă, câinele lui Hjorth ieșea în goană din întunericul desișului cu 
încă o pasăre. O singură împușcătură din pușca lui Torsten culcă patrupedul 
înainte să ajungă în luminiş. Probabil că numai Ditlev şi Torsten văzuseră ce se 
întâmplase pentru că singura reacţie a vânătorilor fu că Saxenholdt se chinuia să 
tragă aer în piept, lucru urmat de un cor de râsete — Hjorth fiind la conducere — 
când crezură că împuşcătura nu ajunsese la țintă. 

Dar, în scurt timp, când Hjorth îşi găsi câinele cu o gaură în ţeastă, nu mai 
râse şi probabil că își învățase lecţia. Nu aveau să mai fie câini prost dresați la 
partidele de vânătoare dacă Ditlev Pram spunea așa ceva. 

Ditlev îl văzu pe Krum care clătina din cap în clipa în care se auziră sunete 
noi ce veneau din desișul din spatele luminișului. Deci și el îl văzuse pe Torsten 
când omorâse câinele. 

— Nu trageţi până ce nu sunteţi siguri, da? le spuse în șoaptă bărbaţilor de 
lângă el. Gonacii acoperă toată zona din spatele luminișului, așa că bănuiesc că 
animalul va ieși din desişul de acolo, zise și arătă spre câteva tufe înalte de 
ienupăr. Ţintiţi la un metru deasupra solului, direct spre mijlocul țintei, în felul 
ăsta dacă ratați o împuşcătură, aceasta va lovi pământul. 

— Ce-i aia? şopti Saxenholdt și arătă cu capul spre o tufă de arbuști care 
începură să tremure dintr-odată. 

Se auzi un zgomot de crenguţe rupte, la început slab, apoi mai tare, iar 
strigătele gonacilor din spatele creaturii deveniră din ce în ce mai stridente. Şi 
apoi sări. 

Saxenholdt și Torsten traseră în același timp, iar silueta întunecată se clătină 
puţin într-o parte, înainte să se împleticească greoi în față. Abia când ieși în 
luminiş reuşiră să-și dea seama ce era. Toată lumea ovaționă în timp ce 
Saxenholdt şi Torsten îşi duseră armele la ochi pentru încă o rundă. 

— Stop! strigă Ditlev când struţul se opri şi se uită în jur dezorientat. Era la 
circa o sută de metri depărtare. Trageţi în cap de data asta, zise el. Câte o 
împușcătură pe rând. Tu eşti primul, Saxenholdt. 

Vânătorii rămaseră pe loc în timp ce băiatul care îşi ținea răsuflarea ridică 
pușca și trase. Împușcătura fusese puţin prea jos, așa că gâtul animalului fu rupt 
într-o clipă, iar capul lui dispăru spre spate. 

Dar mulţimea aclamă, inclusiv Torsten. Oricum, ce nevoie avea el de un 
apartament cu trei camere în Berlin? 

Ditlev zâmbi. Se aşteptase ca animalul să cadă la pământ, dar timp de câteva 
secunde alergă, fără cap, până ce trupul mort căzu pe terenul accidentat. Zăcu 
acolo, zvâcnind o clipă până ce capul rămase nemișcat pe pământ. Era o 
privelişte interesantă. 

— La dracul zise tânărul pe când ceilalți traseră câteva salve către fazanii 
rămași. Un struţ! Am împușcat un nenorocit de struț! Diseară o să am parte de 
câteva păsărici la Barul lui Victor. Și ştiu exact ale cui. 

° 

Ei trei se întâlniră la han şi primiră băutura pe care Ditlev o comandase. Era 
clar că Torsten avea nevoie de ea. 

— Ce s-a întâmplat, Torsten? Arăţi ca dracu’, zise Ulrik înghițind 
Jăgermeisterul dintr-o singură înghițitură. Eşti supărat că n-ai câștigat? Ai mai 
împușcat struți până acum, pentru Dumnezeu. 

Torsten îşi răsuci paharul de câteva ori. 

— E Kimmie. E serioasă treaba acum. 

Apoi dădu băutura peste cap. Ulrik turnă încă un rând şi ciocniră. 

— Aalbæk se ocupă de asta. O s-o prindem curând. Linişteşte-te, Torsten! 

Torsten Florin scoase o cutie cu chibrituri din buzunar și aprinse o lumânare 
de pe masă. Spunea deseori că nu e nimic mai trist decât o lumânare fără flacără. 

— Sper că nu crezi că Kimmie e doar o femeie prostuţă care se plimbă de 
colo-colo în zdrenţe și aștepți ca scrântitul ăla de detectiv al tău s-o găsească. N- 
o s-o găsească, Ulrik! Pentru Dumnezeu, despre Kimmie vorbim aici. O ştiţi. Ei 
n-o s-o găsească și asta e o problemă care o să ne coste scump. Pricepeţi asta? 

Ditlev lăsă jos paharul şi se uită în sus la grinzile din plafon. 

— Ce vrei să spui? 

Îl ura pe Torsten când se purta așa. 

— A atacat-o ieri pe una dintre modelele noastre din fața casei de modă. A 
aşteptat ore în șir. Erau optsprezece mucuri de ţigară strivite pe trotuar. Pe cine 
credeţi că aştepta? 

— Ce vrei să spui prin „atacat”? întrebă Ulrik părând îngrijorat. Torsten 
clătină din cap. 

— la-o uşor, Ulrik. N-a fost chiar aşa de rău, doar un pumn. Poliţia n-a fost 
chemată. I-am dat fetei o săptămână liberă și două bilete la Cracovia. 

— Eşti sigur că era ea? 

— Da. l-am arătat fetei o fotografie veche a lui Kimmie. 

— Nu e nicio îndoială? 

— Nu, răspunse Torsten care părea acum iritat. 

— Nu ne putem permite ca Kimmie să fie prinsă, zise Ulrik. 

— Chiar nu putem. Şi nici n-o putem lăsa să se apropie prea mult de noi, nu-i 
aşa? E în stare de orice, sunt sigur de asta. 

— Credeţi că mai are încă banii? întrebă Ulrik în timp ce un chelner se opri în 
dreptul lor vrând să afle dacă le mai putea aduce ceva. 

Ditlev dădu din cap spre bărbat, încă somnoros la acea oră matinală. 

— Avem tot ce ne trebuie, mulțumim, spuse el. 

Rămaseră tăcuţi până când chelnerul se înclină şi ieşi din încăpere. 

— O, pentru Dumnezeu, Ulrik. Cât a luat de la noi atunci? Au fost aproape 
două milioane. Cât crezi că poate să cheltuiască pe stradă? întrebă Torsten şi 
rânji spre el. 

— Nimic. Asta înseamnă că sigur are destui bani ca să cumpere orice vrea. 
Chiar și arme. Dacă-și face veacul prin oraș, are de unde să aleagă, știu asta. 

Corpul solid al lui Ulrik începu să se foiască. 

— Poate ar trebui să întărim echipa lui Aalbæk. 

10. 


— Cu cine aţi spus că doriţi să vorbiţi? Cu inspectorul-şef adjunct el-Assad? 
Asta aţi spus? 

Carl se uită la aparat. Inspector-şef adjunct el-Assad? Era o promovare dată 
naibii. 'Transferă convorbirea și, o secundă mai târziu, auzi soneria telefonului de 
pe biroul lui Assad. 

— Da? răspunse Assad din dulapul pentru mături. 

Carl ridică din sprâncene şi clătină din cap. Inspector-şef adjunct el-Assad. 
Cum îndrăznea așa ceva? 

— Poliţia din Holbæk a sunat ca să ne spună că au căutat toată dimineața 
dosarul crimelor din Rarvig, spuse Assad care stătea în dreptul ușii de la biroul 
lui Carl și se scărpina în barba ţepoasă de pe gropiţele din obraji. 

Studiau dosarele de două zile, iar el părea destul de istovit. 

— Şi ştii ce? Nu-l mai au. A fost luat de vânt, completă el. 

Carl oftă. 

— Deci hai să presupunem că l-a luat cineva, bine? Mă întreb dacă e vorba 
despre individul ăla, Arne, cel care i-a dat Marthei Jørgensen dosarul gri cu 
rapoartele despre crime. I-ai întrebat dacă-și amintesc ce culoare avea? Ai 
întrebat dacă era gri? 

Assad clătină din cap. 

— Ei, nu-i important. Cel care l-a luat e mort acum, după cum zice Martha, 
aşa că oricum nu putem vorbi cu el, spuse Carl și se încruntă. Mai e ceva la care 
vreau să-mi răspunzi sincer, Assad: poţi să-mi spui, te rog, când ai fost promovat 
inspector-şef adjunct? Ar trebui să fii foarte atent când te dai drept ofițer de 
poliție. Există un paragraf în Codul Penal care e foarte strict în această privinţă. 
Articolul 131, dacă vrei să ştii exact. Ai putea primi şase luni de închisoare. 

Auzind aceasta, Assad își lăsă uşor capul pe spate. 

— Inspector-şef adjunct? spuse el şi îşi tinu respiraţia o secundă. 

Îşi ridică ambele mâini la piept ca şi cum voia să-și apere cu înverșunare 
nevinovăția care dădea pe-afară din el în acel moment. Carl nu mai văzuse o 
asemenea expresie indignată de la reacția prim-ministrului la acuzaţiile presei că 
soldaţii danezi participaseră indirect la torturarea prizonierilor, în Afghanistan. 

— Nu m-am gândit niciodată la aşa ceva, zise Assad. Dimpotrivă. Am spus că 
sunt adjunct de inspector-şef adjunct atunci. Oamenii nu ascultă aşa cum trebuie, 
Carl, adăugă el și își lăsă mâinile să cadă pe lângă corp. E vina mea? 

Adjunct de inspector-şef adjunct! Doamne, Dumnezeule! Astfel de lucruri îi 
puteau declanșa cuiva ulcer. 

— Poate că ar fi mai corect dacă ţi-ai spune inspector comisar adjunct de 
poliție sau, chiar mai bine, ofițer comisar adjunct de poliție. Dar dacă trebuie să 
foloseşti titulatura asta, e în regulă. Doar să te asiguri că o rostești foarte clar, 
înţelegi? Acum du-te în parcare şi adu rabla! Mergem la Rørvig. 

. 

Cabana de vară se afla în centrul unui pâlc de pini. De-a lungul anilor se 
ruinase încet, mestecată de nisip. Judecând după ferestre, nimeni nu mai locuia 
acolo de pe vremea crimelor. Suprafețe mari, opace apăruseră printre bârnele în 
descompunere. O imagine deprimantă. 

Se uitară în susul și în josul urmelor de cauciucuri care-și croiseră drum 
printre celelalte cabane din zonă. În acest sfârșit de septembrie, desigur, nu era 
nimeni pe o rază de câţiva kilometri. 

Assad îşi protejă ochii cu mâinile încercând zadarnic să vadă ceva prin cea 
mai mare dintre ferestre. 

— Hai, Assad, zise Carl. Cheia ar trebui să atârne pe undeva pe-acolo. 

Se uită sub streașină din spatele cabanei. Timp de douăzeci de ani, cheia 
atârnase într-un loc în care oricine o putea vedea — agățată de un cui ruginit, 
deasupra ferestrei de la bucătărie, exact acolo unde le spusese Yvette, prietena 
Marthei Jørgensen, că ar putea fi. Dar, din nou, cine ar fi putut s-o ia de acolo? 
Cine să vrea să intre în casă? lar hoţii care dădeau spargeri în aceste cabane de 
vară în fiecare an după ce se încheia sezonul ar fi trebuit să fie orbi ca să nu 
observe că nu era nimic de găsit acolo. Totul la acea cabană indica faptul că era 
mai bine să faci stânga-mprejur și să pleci. 

Întinse mâna după cheie și o răsuci în broască. Îl surprinse cât de uşor 
funcţiona vechea încuietoare când deschise ușa. 

Își băgă capul înăuntru și recunoscu duhoarea zilelor care trecuseră: mucegai, 
miros de stătut şi de abandonare, izul care persista în dormitoarele bătrânilor. 

Carl pipăi în jur după întrerupătorul din holul mic. Casă, descoperi el, fusese 
debranşată de la energia electrică. 

— Uite, spuse Assad vânturând o lanternă cu halogen în fața lui Carl. 

— Ia-o de aici, Assad. N-avem nevoie de ea. 

Dar Assad făcuse deja un pas înapoi în trecut, iar raza de lumină dansă dintr-o 
parte în alta, pe deasupra paturilor din lemn vopsite în culori de modă veche și a 
oalelor de bucătărie smălțuite albastru. 

Nu era întuneric deplin în cabană. Razele plăpânde și gri ale soarelui reușeau 
să pătrundă prin ferestrele prăfuite și făceau ca încăperea să pară o scenă 
nocturnă dintr-un film alb-negru. Un șemineu mare din piatră. Preşuri suedeze 
uzate intersectându-se pe podeaua din lemn. Jocul Trivial Pursuit întins încă pe 
jos. 

— Exact așa cum scrie în raport, spuse Assad și bătu cu degetele în cutia 
jocului Trivial Pursuit. 

La un moment dat fusese bleumarin, dar acum era neagră. Planșa nu era așa 
de murdară, dar era pe-aproape, la fel ca şi cele două felii de plăcintă ale jocului 
care se aflau încă înăuntru. În timpul luptei, plăcintele erau împinse de pe 
pătratele lor, dar probabil că nu semnificativ. Plăcinta roz avea patru felii, iar cea 
maro nu avea niciuna. Carl bănui că cea roz fusese a fetei. Dacă era aşa, fără 
îndoială că ea avusese capul mai limpede în ziua aceea în comparaţie cu fratele 
ei. Poate că el băuse prea mult coniac. Raportul autopsiei susținea această 
bănuială. 

— E aici din 1987. Aşa de vechi e jocul ăsta, Carl? Nu-mi vine să cred. 

— Poate că a durat câţiva ani până a ajuns în Siria. Chiar se găsea de 
cumpărat în Siria? 

Observă că Assad devenise tăcut, apoi aruncă o privire la cele două cutii cu 
cartonașe cu întrebări. În faţa fiecărei cutii se afla câte un singur cartonaș. Ultima 
întrebare din viaţa lor la care răspunseseră. Era destul de trist, dacă te gândeai la 
asta. 

Carl îşi lăsă privirea să bântuie pe podea. 

Încă erau evidente urmele crimelor. În locul unde fusese găsită fata erau pete 
negre. Clar că era sânge, la fel ca și cele două pete de pe tabla de joc. În câteva 
zone observă contururile făcute de tehnicienii criminaliști în jurul amprentelor, 
deși numerele care fuseseră trecute în dreptul lor se şterseseră. Și abia mai putea 
distinge praful folosit de cei din echipa medico-legală, dar era de înţeles. 

— N-au găsit nimic, spuse Carl încet. 

— Ce? 

— N-au găsit nicio amprentă în afară de cele ale fraților şi ale părinţilor lor, 
zise el şi se uită din nou la joc. E ciudat că e încă aici. Credeam că tehnicienii l- 
au luat ca să-l examineze îndeaproape. 

— Da, spuse Assad apoi dădu din cap afirmativ şi se lovi cu degetul la tâmplă. 
Bine spus, Carl. Acu-mi amintesc. Jocul a fost prezentat atunci la proces 
împotriva lui Bjarne Thøgersen, deci chiar l-au luat cu ei atunci. 

Amândoi se holbau la joc. Atunci ce făcea acolo? Carl se încruntă. Apoi își 
scoase mobilul din buzunar și sună la sediu. 

Lis nu părea foarte entuziasmată. 

— Am spus deja foarte clar că nu suntem la dispoziţia ta, Carl. Ai idee cât de 
aglomerați suntem aici? Ai auzit despre reforma poliției? Sau trebuie să-ţi 
împrospătez memoria? lar acum ne-o furi pe Rose... 

La dracu”, puteau s-o păstreze, dacă le era de vreun ajutor. 

— Hei, stai puţin. Eu sunt! Carl! Ia-o ușor, da? 

— Acum ai micuța ta sclavă, așa că de ce nu vorbeşti cu ea? O clipă, te rog... 

E] se uită confuz la mobil și nu-l duse la ureche decât când auzi o voce ușor 
de recunoscut la celălalt capăt. 

— Cu ce te pot ajuta, șefu'? 

Carl se încruntă din nou. 

— O, cine e? Rose Knudsen? 

Râsul ei răgușit putea face pe oricine să-și facă griji pentru viitor. O rugă să 
verifice dacă o ediţie albastră Genus a jocului Trivial Pursuit se număra încă 
printre obiectele luate în cazul crimelor din Rørvig. Și nu, el n-avea habar unde 
trebuia să caute. Și da, erau multe posibilităţi. Pe cine să întrebe mai întâi? 
Trebuia să-și dea seama singură... atâta timp cât se mișca repede. 

— Cine era, Carl? întrebă Assad. 

— Concurența ta, Assad. Ai grijă să nu te împingă înapoi la mănușile verzi 
din cauciuc și la condusul găleţii cu mopul. 

Dar Assad nu-l asculta. Se aşezase deja pe vine ca să cerceteze petele de sânge 
de pe tăblia de joc. 

— Nu e ciudat că nu e mai mult sânge pe joc, Carl? Doar a fost bătută până la 
moarte aici, zise el şi arătă spre pata de pe covorașul de lângă el. 

Carl văzu în faţa ochilor cadavrele din fotografiile de la locul crimei, pe care 
le cercetase mai devreme la sediu. 

— Da, spuse el, şi dădu din cap. Ai perfectă dreptate. 

Ea fusese lovită de multe ori și pierduse mult sânge şi, totuşi, era foarte puţin 
din acesta pe cutia de joc. Doamne, ce păcat era că nu aduseseră dosarul cu ei ca 
să poată compara fotografiile cu locul crimei. 

— Din câte-mi amintesc, era mult sânge pe planșă, în fotografii, zise Assad şi 
lovi cu degetul în semnul hexagonal din mijlocul planșei. 

Carl îngenunche lângă el, puse cu grijă un deget sub planşă şi o ridică. Era 
sigur că fusese mutată un pic. Împotriva legilor naturii, mai multe picături de 
sânge pătaseră podeaua câţiva centimetri sub planșă. 

— Nu-i același joc, Assad. 

— Da, şi eu cred la fel. 

Carl lăsă planga înapoi jos, cu grijă, apoi aruncă o privire la cutie şi la 
conturul firav lăsat de praful pentru amprente. Cu douăzeci de ani în urmă, 
fusese o cutie lucioasă. Praful putea fi orice, dacă stătea să se gândească mai 
bine. Făină, alb de plumb... orice. 

— Mă întreb, cine a pus jocul aici atunci, spuse Assad. Știi să joci, Carl? 

Carl nu răspunse. Se uita la rafturile care mărgineau încăperea, puțin mai jos 
de tavan, unde mai multe exemplare în miniatură din Turnul Eiffel din nichel și 
halbe de bere bavareze cu capace de cositor aminteau de vremurile în care astfel 
de obiecte erau aduse, de obicei, acasă din călătorii, pe post de trofee. Cel puţin o 
sută de suvenire evocau o familie care călătorise cu rulota prin trecătoarea 
Brenner şi pădurile sălbatice din Harzen. Carl și-l imagină pe tatăl lui, care ar fi 
fost cuprins de nostalgie. 

— La ce te uiţi, Carl? 

— Nu ştiu, răspunse el şi clătină din cap. Dar altceva îmi spune că ar trebui să 
fim şi mai atenți. Poţi deschide fereastra, Assad? Avem nevoie de mai multă 
lumină. 

Carl se ridică și studie, încă o dată, toată suprafaţa podelei în timp ce își duse 
mâna la piept în căutarea pachetului de ţigări, iar Assad deschise fereastra. Cu 
excepția faptului că cele două cadavre nu se mai aflau acolo și că cineva mutase 
jocul, totul părea să fie la locul lui. 

Când își aprinse ţigara, telefonul mobil sună. Era Rose. Jocul era în arhivele 
din Holbæk, spuse ea. Dosarul dispăruse, dar jocul se afla încă acolo. Deci ea nu 
era chiar nefolositoare. 

— Sună-i din nou, zise Carl şi trase fumul adânc în plămâni, întreabă-i despre 
prăjiturile jocului și despre felii. 

— Felii? 

— Da, aşa se numesc drăcoveniile pe care le primeşti când răspunzi corect. Le 
pui în prăjituri. Întreabă ce felii sunt în care prăjitură. 

— Prăjitură? 

— Da, la dracu”. Li se mai spune și roți. Roţi sau prăjituri, tot aia e. Sunt 
chestiile în care intră triunghiurile alea mici. Nu ştii Trivial Pursuit? 

Ea scoase din nou râsul acela de rău augur. 

— Trivial Pursuit? Azi, în Danemarca, se numește Bezzerwizzer, tataie! 

Apoi închise. Nu aveau să fie niciodată prieteni la cataramă. 

El mai trase un fum ca să-și calmeze pulsul care-o luase la goană. Poate că 
reușea s-o schimbe pe Rose cu Lis. Erau șanse ca Lis să nu se supere să 
încetinească puţin, până la viteza lui. Tunsă punk sau nu, ea ar aduce o 
îmbunătăţire estetică majoră subsolului poliției, alături de fotografiile cu mătușile 
lui Assad. 

În acel moment un zgomot puternic de lemn despicat şi de geam spart fu 
urmat de câteva dintre frazele în limba străină a lui Assad care, evident, nu aveau 
nimic de-a face cu rugăciunile de după-amiază. Dar fereastra făcută țăndări avu 
un efect uimitor: lumina invadă fiecare colţișor și scoase la iveală faptul că 
păienjenii trăiseră regește în casa aceea. Pânzele atârnau din tavan ca niște 
decorațiuni; pe rafturile lungi, suvenirele stăteau într-un praf atât de gros încât 
toate culorile se topiseră în una singură. 

Carl şi Assad reconstituiră evenimentele despre care citiseră în rapoarte. În 
primele ore ale după-amiezii cineva intrase în casă prin ușa deschisă de la 
bucătărie și îl omorâse pe băiat cu o singură lovitură cu ciocanul care fusese găsit 
mai târziu la câteva sute de metri depărtare. Probabil că băiatul n-a simțit nimic. 
Atât raportul medicului legist, cât şi cel al autopsiei susțineau că a murit pe loc. 
Faptul că mâna strângea rigidă sticla de coniac era dovada acestei supoziţii. 

Fata încercase să scape, dar atacatorii o ajunseseră. Fusese bătută până la 
moarte, exact în locul în care se mai vedeau încă petele întunecate pe covoraş. 

Acolo găsiseră și rămășițe din creierul victimei, salivă, urină și sânge. 
Anchetatorii bănuiseră că ucigașii îl dezbrăcaseră pe băiat de slip pentru a-l 
umili. Slipul nu fusese găsit niciodată, dar era greu de crezut că frații jucaseră 
Trivial Pursuit, ea în costum de baie și el dezbrăcat. 

O relaţie incestuoasă între ei era de neimaginat. Fiecare din ei avea pe cineva 
drag, fiecare din ei ducea o viață armonioasă. Iubitul ei și iubita lui dormiseră cu 
ei în cabană în noaptea de dinaintea atacului, dar dimineaţa plecaseră la Holbæk, 
la cursuri. Nu se număraseră niciodată printre suspecți. Aveau alibiuri. În plus, 
fuseseră complet devastaţi de crime. 

Telefonul lui mobil sună din nou. Carl se uită la numărul de pe ecran și se 
pregăti moral trăgând adânc încă un fum din ţigară. 

— Da, Rose. 

— Întrebarea ta despre prăjituri și felii li s-a părut foarte ciudată. 

— Şi? 

— Păi, au fost nevoiţi să se ducă să se uite, nu? 

— Şi? 

— Plăcinta roz avea patru felii. Una galbenă, una roz, una verde și una 
albastră. 

Carl se uită la plăcintă. Și el vedea același lucru. 

— Prăjiturile albastră, galbenă, verde şi portocalie nu fuseseră folosite. Erau 
în cutie împreună cu celelalte felii și erau goale. 

— Bine. Şi prăjitura maro? 

— Aceasta avea o felie maro și una roz în ea. M-auzi? 

Carl nu răspunse. Se uita la prăjitura roz de pe planșă. Foarte ciudat. 

— Mersi, Rose, zise el. Bravo. 

— Vreo noutate, Carl? întrebă Assad. Ce-au zis? 

— Ar fi trebuit să fie o felie maro şi una roz în prăjitura maro, Assad. Dar e 
goală. 

Se holbară amândoi la ea. 

— Mă întreb dacă nu ar trebui să căutăm alea două felii mici care lipsesc, 
spuse Assad. 

Se aplecă şi se uită sub banca din stejar care era împinsă la perete. Carl mai 
trase o dată adânc din ţigară. De ce ar fi înlocuit cineva jocul original Trivial 
Pursuit cu acela? Era evident că ceva nu era în regulă. Și de ce fusese așa de ușor 
de deschis uşa de la bucătărie după atât de mulți ani? Şi, de fapt, de ce fusese 
cazul acela aruncat în subsolul lui? Cine era în spatele redezgropării dosarului? 

— Cândva au sărbătorit Crăciunul la cabană, zise Assad. Probabil că a fost 
frig atunci, completă el şi scoase o inimă festivă din hârtie din adâncurile de sub 
bancă. 

Carl dădu din cap. Nu putea să fi fost mai frig în casa aceea decât era în acea 
clipă. Totul era suprasaturat de tragedia din trecut. Cine mai rămăsese din acea 
vreme? O femeie bătrână care în curând avea să moară de tumoare la creier, atât. 

Își concentră atenţia spre ușile din panel care duceau în dormitoare. „Cine nu-i 
gata, îl iau cu lopata”. Aruncă o privire în fiecare cameră, una după alta. Aşa cum 
se așteptase, văzu obişnuitele paturi din pin şi micile noptiere cu rămășițele a 
ceea ce păreau să fi fost nişte fețe de masă în carouri. Camera fetei era decorată 
cu postere cu Duran Duran și Wham! iar a băiatului cu Suzy Quatro, care purta 
pantaloni strâmți din piele. În aceste dormitoare, sub cearșafuri, viitorul păruse 
luminos şi nelimitat. Iar în sufrageria din spatele lui, acel viitor le fusese răpit cu 
brutalitate. Ceea ce însemna că stătea chiar pe axa în jurul căreia se învârtise 
viaţa lor. 

Pragul — locul în care speranța întâlnise realitatea. 

— Mai e încă alcool prin bufet, Carl, strigă Assad din bucătărie. Deci n-au 
fost hoți în casă. 

. 

Uitându-se la casă din exterior, Carl fu cuprins de neliniște. Cazul acesta 
echivala cu a ţine în mână argint viu — era otrăvitor la atingere şi imposibil de 
ţinut. Lichid şi solid în acelaşi timp. Anii mulţi care trecuseră de atunci. Bărbatul 
care se predase. Gașca formată la şcoală, care bântuia acum eșaloanele 
superioare ale societăţii. De ce trebuiau, el și Assad, să meargă mai departe? De 
ce S-ar strădui să continue, se întrebă în sinea lui şi apoi se întoarse spre 
partenerul său. 

— Cred că ar trebui să lăsăm baltă cazul, Assad. Hai să mergem. 

Dădu cu piciorul într-un smoc de iarbă din nisip și îşi scoase cheile de la 
maşină ca să sublinieze faptul că era hotărât. Dar Assad nu-l urmă. Rămase pur și 
simplu acolo, uitându-se la ferestrele sparte de la sufragerie, de parcă ar fi 
descoperit drumul către un lăcaș sfânt. 

— Nu ştiu, Carl. Suntem singurii care pot face acum ceva pentru victime, îţi 
dai seama de asta? 

„Pot face ceva”, spusese Assad, de parcă undeva în interiorul lui sufletul său 
de locuitor din Asia Centrală avea o ancoră de salvare scufundată în vremurile de 
demult. 

Carl dădu din cap. 

— Nu cred că o să găsim altceva aici, spuse el, dar hai să facem câţiva pași. 

Își aprinse încă o ţigară. A respira aer proaspăt printre fumuri era pur și simplu 
nemaipomenit. Merseră câteva minute în briza ușoară în care se simțeau plutind 
aromele toamnei timpurii, până ce ajunseră în dreptul unei cabane de vară de 
unde se auzeau zgomote, semn că pensionarul de-aici nu se retrăsese încă la 
domiciliul său de iarnă. 

— Aşa-i, nu mai suntem mulţi dintre noi pe aici, dar nu-i decât vineri, ştiţi, 
zise un bărbat roşcovan pe care îl găsiseră în spatele cabanei și care purta o 
centură ridicată până aproape de piept. Veniți mâine. Sâmbăta și duminica e un 
furnicar de oameni aici și va mai fi așa cel puţin o lună. 

Apoi, când văzu insigna lui Carl, gura lui începu s-o ia la goană. Totul ţâşni 
într-o litanie prelungă: furturi, germani înecaţi şi vitezomani prin toată zona Vig. 
„De parcă până atunci boşorogul fusese captiv într-un pact al tăcerii asemănător 
cu cel al lui Robinson Crusoe”, se gândi Carl. În acea clipă, Assad îl prinse de 
mână pe bărbat. 

— Dumneavoastră ați fost cel care i-a omorât pe cei doi copii din casa din 
capătul drumului, numită Ved Hegnet atunci? 

Era un om bătrân. În timp ce trăgea aer în piept, păru să facă o pauză. Se opri 
din clipit şi făcu ochii mari, că ai unui mort; buzele lui se despărţiră, deveniră 
albăstrui şi nu mai fu în stare nici măcar să-și ducă mâinile la piept. Se împletici 
în spate, iar Carl fu nevoit să sară în ajutorul lui. 

— Doamne, Dumnezeule, Assad! Ce dracu” crezi că faci? fu ultimul lucru pe 
care-l spuse Carl înainte să lărgească gulerul și cureaua bărbatului. 

Zece minute trecură înainte ca bătrânul să-și revină. În toată acea perioadă, 
soția lui — care venise în fugă din bucătărie, nu rosti niciun cuvânt. Fură zece 
minute foarte lungi. 

— Vă rog, vă rog să-l scuzați pe partenerul meu, îi spuse Carl bărbatului uluit. 
Se află într-un program de schimb de experiență între poliţiile din Irak și 
Danemarca și nu înţelege toate nuanțele limbii daneze. Uneori metodele lor lasă 
de dorit. 

Assad nu zise nimic. Poate că expresia „lasă de dorit” îl descurajase. 

— Îmi amintesc cazul, fură vorbele rostite de bărbat într-un final. 

Soţia lui îl strânse de mână de câteva ori, apoi urmară trei minute de respirație 
gâfâită. 

— A fost îngrozitor. Dar dacă vreţi să întrebaţi pe cineva despre asta, atunci 
vorbiţi cu Valdemar Florin. Locuiește în Flyndersavej. Cincizeci de metri mai 
încolo, pe dreapta. Nu puteți să nu vedeţi semnul. 

. 

— De ce-ai spus asta despre poliția din Irak, Carl? întrebă Assad și azvârli o 
piatră în mare. 

Carl îl ignoră şi, în schimb, se uită la reședința lui Valdemar Florin, care trona 
deasupra dealului. Prin anii 1980 modelul acesta de bungalow era o prezență des 
întâlnită în revistele săptămânale. Era locul în care vedetele veneau să se 
relaxeze. Unde se dădeau agape legendare. Locul unde se întâmplau de toate. Se 
zvonea pe atunci că oricine încerca să egaleze petrecerile lui Florin își făcea un 
dușman mortal pe viaţă. 

Valdemar Florin fusese întotdeauna genul de om care nu făcea compromisuri. 
Se afla mereu la limita legii, dar din motive de neînțeles nu fusese niciodată 
arestat. Era adevărat, fusese implicat în câteva înţelegeri cu privire la drepturile 
omului şi la hărţuirea sexuală a tinerelor de la locul lui de muncă, dar asta era tot. 
Când venea vorba despre afaceri, Florin era jupânul tuturor. Clădiri, producţie de 
armament, containere uriașe cu alimente pentru urgențe, investiţii subite pe piața 
petrolieră din Rotterdam; făcea de toate. 

Dar totul era istorie. După ce soţia lui, Beate, s-a sinucis, Valdemar Florin 
pierduse contactul cu bogăția și frumuseţea. De la o zi la alta, casele lui din 
Rørvig şi Vedbæk deveniseră fortărețe pe care nimeni nu dorea să le mai 
frecventeze. Toată lumea știuse că era pasionat de fetele foarte tinere și că își 
împinsese soția la sinucidere. Chiar și în cercurile acelea un astfel de lucru era de 
neiertat. 

— De ce, Carl? repetă Assad. De ce-ai spus asta despre poliția din Irak? 

Carl se uită la micuțul lui partener. În spatele pielii lui maronii, obrajii erau 
roşii, deşi nu era clar dacă de indignare sau de la briza rece dinspre Skansehage. 

— Assad, nu poți ameninţa pe cineva cu astfel de întrebări. Cum îl poţi acuza 
pe bătrân de ceva ce în mod clar n-a făcut? La ce bun? 

— Şi tu ai făcut asta. 

— Hai s-o lăsăm baltă, da? 

— Şi cu poliţia din Irak, cum rămâne? 

— Las-o moartă, Assad. Am inventat-o. 

Dar când erau conduși în salonul lui Valdemar Florin, simţi ochii lui Assad în 
ceafă şi îşi notă acest lucru în minte. 

. 

Valdemar Florin stătea în faţa ferestrei panoramice de la care se putea vedea 
totul peste Flyndersvej şi mai departe, într-o privelişte aproape nesfârșită de-a 
lungul golfului Hesselg. În spatele lui, cele patru uși duble din sticlă se 
deschideau către o terasă acoperită cu gresie şi o piscină care se afla în mijlocul 
unei grădini și părea un rezervor uscat, sec. Pe vremuri, acel loc zumzăia de 
viață. Fusese vizitat chiar şi de unii membri ai familiei regale. 

Florin stătea liniştit și citea o carte. Picioarele lui erau rezemate pe un taburet, 
în şemineu ardea focul şi pe o măsuţă din marmură din apropiere se afla un pahar 
de whisky. Totul evoca o atmosferă serenă, cu excepția numeroaselor pagini de 
carte împrăștiate pe covorul din lână. 

Carl îşi drese glasul de câteva ori, dar bătrânul expert financiar rămase 
concentrat asupra cărții şi nu-și îndreptă atenția asupra lor până ce acesta termină 
pagina pe care o rupse apoi şi o aruncă pe podea alături de celelalte. 

— Așa ştiu cât mai am, zise el. Cui îi datorez plăcerea? 

Assad îi aruncă o privire lui Carl, iar sprâncenele îi fremătau. Erau unele 
cuvinte pe care încă nu le înțelegea imediat. Când Carl îi arătă insigna, zâmbetul 

lui Valdemar Florin dispăru. lar când îi explică faptul că erau de la secția de 
poliție din Copenhaga și motivul pentru care se aflau acolo, le ceru să plece. 

Se apropia de şaptezeci şi cinci de ani şi rămăsese vulpoiul deşirat şi arogant 
care se dădea la oameni. Dar în spatele privirii lui arzătoare mocnea 
temperamentul arțăgos care abia aştepta să iasă la suprafață. Nu avea nevoie 
decât de puţină încurajare ca să se dezlănţuie neînfrânat. 

— Da, am venit neanunţați, domnule Florin, și dacă vrei să plecăm, foarte 
bine. Am enorm de mult respect pentru dumneavoastră așa că, normal, voi face 
ceea ce-mi cereți. Dacă vă convine mai mult, pot să mă întorc mâine. 

Undeva în spatele armurii lui Florin licări o reacţie. Carl tocmai îi oferise ceea 
ce orice om își dorea. La dracu” cu mângâierile, lingușelile și darurile! Singurul 
lucru după care tânjeau cu adevărat oamenii era respectul. „Oferă-le semenilor 
tăi respect și vor dansa după cum le cânţi”, îi spusese profesorul de la Academia 
de Poliţie. A naibii de multă dreptate avusese. 

— Nu-mi plac complimentele, spuse bărbatul. 

Dar îi plăceau. 

— Putem sta jos, domnule Florin? Doar cinci minute. 

— Despre ce-i vorba? 

— Credeţi că Bjarne Thøgersen a lucrat de unul singur când i-a ucis pe frații 
Jørgensen în 1987? Cineva pretinde că lucrurile ar fi stat altfel. Fiul 
dumneavoastră nu este printre suspecți, dar câțiva dintre prietenii lui s-ar putea 
număra. 

Una din nările lui Florin se umflă de parcă nu mai avea mult până să mormăie 
un blestem, dar în schimb aruncă restul cărții pe masă. 

— Helen! strigă el peste umăr. Mai adu-mi un whisky. 

Își aprinse un trabuc egiptean fără să le ofere și lor unul. 

— Cine? Cine spune ce? întrebă el cu o ciudată nuanţă de alertă în voce. 

— Mă tem că nu vă pot spune. Dar e destul de evident că Bjarne Thøgersen n- 
a fost singur. 

— O, nimicul acela. 

Tonul lui fu dispreţuitor, dar nu continuă. O fată de circa douăzeci de ani intră 
în încăpere. Purta un șorț peste uniforma neagră. Turnă whisky și apă ca și cum 
ar fi fost ceva ce făcea tot timpul. Nu-i băgă în seamă pe cei doi polițiști. Când se 
duse în spatele lui, îşi trecu mâna prin părul rar al lui Florin. Fusese bine 
antrenată. 

— Sincer, zise Florin în timp ce sorbi, aş vrea să-mi ofer ajutorul, dar a trecut 
mult timp şi cred că-i mai bine să lăsăm cazul în pace. 

Carl nu fu de acord. 

— Îi cunoşteați pe prietenii fiului dumneavoastră, domnule Florin? 

Un zâmbet ironic trecu peste faţa lui Florin. 

— Sunteţi tineri, dar vă spun, dacă nu știți deja, că eram destul de ocupat pe 
atunci. Așa că nu, nu-i cunoşteam. Erau doar niște tineri pe care Torsten îi 
întâlnise la internat. 

— Nu v-a surprins faptul că erau suspecți? Adică, erau oameni buni, aşa-i? 
Veneau cu toţii din familii bune. 

— Nu ştiu dacă m-a surprins sau nu, zise el și-i aruncă lui Carl o privire 
încruntată pe deasupra ramei ochelarilor. 

Ochii aceia văzuseră multe. Inclusiv provocări mai importante decât Carl 
Mørck. Îşi puse paharul jos. 

— Dar în timpul investigației din 1987 câţiva dintre ei s-au făcut remarcați, 
spuse el. 

— Ce vreţi să spuneţi? 

— Ei bine, eu și avocatul meu am ţinut să fim prezenţi la secţia de poliţie din 
Holbæk când tinerii au fost interogați. Avocatul meu i-a reprezentat pe toți șase 
pe tot parcursul investigaţiei. 

— Bent Krum, aşa-i? 

Assad pusese întrebarea, dar Valdemar Florin se uită fix prin el. Carl dădu din 
cap afirmativ spre Assad. Punct ochit. 

— S-au remarcat, aţi spus. Cine credeți că s-a remarcat în timpul audierilor? 

— N-ar strica să-l sunați pe Bent Krum şi să-l întrebaţi pe el, dacă tot îl 
cunoaşteţi. Am auzit că are încă o memorie excelentă. 

— Aşa-i? Cine zice? 

— Este încă avocatul fiului meu. Și al lui Ditlev Pram și al lui Ulrik. 

— Parcă spuneaţi că nu îi cunoșteaţi pe tineri, domnule Florin. Dar totuși ați 
pronunțat numele lui Ditlev Pram și al lui Ulrik Dybbøl Jensen ca și cum i-aţi 
cunoaşte. 

El dădu din cap scurt. 

— l-am cunoscut pe taţii lor. Aşa a fost. 

— l-aţi cunoscut şi pe taţii lui Kristian Wolf şi Kristen-Marie Lassen? 

— Vag. 

— Şi pe al lui Bjarne Thøgersen? 

— Un om nesemnificativ. Nu l-am cunoscut. 

— A avut o fabrică de lemn în partea de nord a insulei Zealand, interveni 
Assad. 

Carl dădu din cap. Își amintea şi el acest lucru. 

— Ascultaţi, spuse Valdemar Florin în timp ce se uita prin luminatoarele din 
tavan la cerul senin. Kristian Wolf e mort, da? Kimmie a dispărut de mulţi ani. 
Fiul meu spune că bântuie pe străzile din Copenhaga și târăște după ea o valiză. 
Bjarne Thøgersen e în puşcărie. Despre ce dracului discutăm aici? 

— Kimmie? Kristen-Marie Lassen? Despre ea vorbiţi? Așa i se spune? 

El nu răspunse. Mai sorbi o înghiţitură şi se întinse după carte. Audienţa luase 
sfârșit. 

Când ieșiră din casă, îl văzură prin ferestrele verandei pe Florin care trânti 
cartea maltratată pe masă și întinse mâna spre telefon. Părea nervos. Poate că își 
avertiza avocatul că e posibil să fie vizitat de cei doi inspectori de poliție. Sau 
poate că suna la Securitas ca să afle dacă aveau vreun sistem de securitate să 
blocheze pătrunderea pe poartă a unor oaspeţi ca ei. 

— A ştiut tot felul de lucruri, Carl, spuse Assad. 

— Da, poate. E greu de spus când e vorba de oameni ca el. Au fost educați 
toată viaţa să fie atenţi la ce spun. Ştiai că Kimmie trăiește pe străzi? 

— Nu, nu scrie nicăieri în dosare. 

— Trebuie s-o găsim. 

— Da. Dar am putea vorbi cu ceilalți mai întâi, nu-i așa? 

— Da, poate, zise Carl care privea peste apă. 

Sigur că trebuiau să vorbească cu toți ceilalți. 

— Dar o femeie precum Kimmie Lassen trebuie să aibă un motiv serios să 
întoarcă spatele familiei sale bogate şi să ajungă pe străzi. Genul ăsta de oameni 
ar putea avea răni neobișnuite, adânci, care merită scormonite, Assad. Aşa că 
trebuie s-o găsim. 

Când ajunseră la maşina de lângă cabana de vară, Assad rămase puţin pe 
gânduri. 

— Nu pricep treaba cu jocul acela, Carl. 

„Minţile mari gândesc la fel”, îşi spuse Carl în sinea lui. Zise: 

— O să mai trecem o dată prin cabană, Assad. Tocmai voiam să sugerez asta. 
Oricum, trebuie să luăm jocul acasă ca să verificăm amprentele. 

. 

De data aceea inspectară totul. Anexele, tăpșanul din spatele casei unde 
buruienile crescuseră de-un metru şi magazia unde se aflau recipientele cu 
benzină. Se întoarseră în sufragerie fără să fi făcut niciun progres. 

În timp ce Assad se lăsă în genunchi și începu să caute din nou cele două felii 
care lipseau din prăjitura maro, Carl cercetă rafturile cu suvenire şi toate 
obiectele de mobilier. Într-un final îşi îndreptă atenţia asupra prăjiturilor și a 
planșei de la Trivial Pursuit. 

Era evident că se impunea încă o privire aruncată prăjiturilor care zăceau 
acolo, în hexagonul central. Bucăţi mici ale unui tablou mai mare. O prăjitură 
conţinea feliile pe care trebuia să le aibă, din cealaltă lipseau două. Una roz și 
alta maro. Apoi îşi dădu seama. 

— Uite încă o inimă de la Crăciun, bombăni Assad care o scoase de sub colțul 
unui COvoraș. 

Dar Carl nu spuse nimic. Se aplecă încet şi luă cartonaşele care se aflau în fața 
cutiilor lor. Două cartonașe cu câte şase întrebări, fiecare întrebare marcată cu o 

culoare care corespundea culorilor feliilor. În acea clipă nu-l interesau decât 
întrebările cu maro și roz. Întoarse cartonașele şi se uită la răspunsuri. Se simți de 
parcă tocmai făcuse un salt imens, ceea ce-l făcu să ofteze din greu. 

— Aici. Am găsit ceva, Assad, spuse el încet încercând să rămână cât putea de 
calm. Vino să vezi. 

Cu inima de la Crăciun în mână, Assad se ridică și se uită la cartonașe peste 
umărul lui Carl. 

— Ce e? 

— Lipsesc o felie roz și una maro, da? 

Îi dădu un cartonaș lui Assad, apoi şi pe celălalt. 

— Uite ce-a fost scris deasupra răspunsului roz pe cartonașul acesta şi apoi la 
răspunsul maro de pe acesta. Ce scrie? 

— Scrie „Arne Jacobsen” pe unul și „Johan Jacobsen* pe celălalt. 

Se uitară unul la altul. 

— Arne? Același nume ca al poliţistului care a luat dosarul de la Holbæk și i 
l-a dat Marthei Jørgensen. Care era prenumele lui? îți amintești? 

Sprâncenele lui Assad se ridicară. Scoase cameţelul din buzunarul de la piept 
și frunzări notițele până găsi conversaţia cu Martha Jørgensen. Apoi șopti câteva 
vorbe neinteligibile și își ridică privirea. 

— Nu, nu ne-a spus prenumele. 

Mai rosti câteva cuvinte în arabă și se uită în jos la joc. 

— Dacă Arne Jacobsen este poliţist, cine-i celălalt? 

Carl luă mobilul și sună la secția din Holbæk. 

— Arne Jacobsen? întrebă polițistul de serviciu. 

Nu, era mai bine să discute cu unul dintre colegii lui mai în vârstă. Fu nevoie 
de un moment ca să transfere apelul. Trecură numai trei minute. Carl închise 
clapeta mobilului. 

11. 


De multe ori se întâmplă când un bărbat împlineşte patruzeci de ani. Sau în 
ziua în care face primul milion. Sau, cel puțin, în ziua în care tatăl lui se retrage 
şi își dedică viața dezlegării cuvintelor încrucișate. Atunci, majoritatea bărbaților 
află cum e să te simți eliberat de superioritatea patriarhală, de comentariile 
copleșitoare și de privirile încruntate şi critice. 

Dar nu aşa stăteau lucrurile şi pentru Torsten Florin. Avea mai mulți bani 
decât tatăl lui şi se îndepărtase de ceilalți patru frați care, spre deosebire de el, nu 
reușiseră să facă nimic important cu viața lor. Apăruse şi la televizor, şi prin ziare 
mai des decât tatăl lui. Toată Danemarca îl cunoștea. Era admirat, în special de 
femeile după care tatăl lui alergase toată viața. 

Şi totuşi, ori de câte ori auzea vocea tatălui său la telefon, încă se simţea 
îngrozitor. Ca un copil dificil, subdezvoltat şi disprețuit. Simţea un nod în 
stomac, imposibil de definit, care nu dispărea decât dacă trântea receptorul. Dar 
Torsten nu o făcu. Nu făcea niciodată când suna tatăl lui. Și după o asemenea 
convorbire, indiferent cât era de scurtă, îi era aproape imposibil lui Torsten să-și 
alunge supărarea și frustrarea din corp. 

„Sindromul fratelui cel mare”, îi spusese odată singurul profesor cumsecade 
de la internat, iar Torsten îl urâse pentru asta. Adică, dacă era așa, însemna că nu 
avea să se schimbe nimic? Întrebarea îl obsedase în fiecare zi. Ulrik și Kristian 
simţiseră la fel. Ura dureroasă şi împărtășită față de taţii lor îi unise. lar când 
Torsten contribuise la bătaia cruntă a victimelor lor nevinovate sau la răsucirea 
gâturilor porumbeilor voiajori ai profesorului — sau, mai târziu, când se uita în 
ochii oripilați ai unuia dintre concurenți când aceştia îşi dădeau seama că el 
crease încă o colecţie nouă, de neegalat — gândurile îi zburau la tatăl lui. 

— Nenorocitul dracului, zise el tremurând când tatăl lui închise. Nenorocitul 
dracului, șuieră spre diplomele şi multitudinea de trofee de vânătoare agățate pe 
pereţi. 

Dacă n-ar fi fost designerii, şeful de la achiziţii şi cea mai mare parte dintre 
cei mai buni clienţi ai firmei și concurenți în camera de alături, s-ar fi lăsat pradă 
furiei. În schimb, luă vechea riglă-etalon pe care-o primise la a cincea aniversare 
a firmei şi lovi cu ea într-un cap de antilopă de pe perete. 

— Nenorocitule, nenorocitule, nenorocitule! șuieră printre dinți lovind de mai 
multe ori trofeul. 

Când simţi că i se scurge transpirația în jurul gâtului, se opri şi încercă să 
gândească limpede. Vocea tatălui lui şi ceea ce-i spusese îl obsedau mai mult 
decât era normal. Torsten se uită în sus. Afară, în zona în care pădurea întâlnea 

grădina, zburau câteva coţofene înfometate. Croncăneau vesele în timp ce 
ciuguleau din cadavrele păsărilor care căzuseră pradă acceselor sale de furie. 

„Păsări nenorocite”, se gândi el şi își dădu seama că devenise mai calm. Își 
luă arcul din cui, înșfacă niște săgeți din tolba din spatele biroului, deschise ușa 
de la terasă și trase în păsări. Până când sporovăială lor încetă, valul de furie care 
îl ardea în interior dispăru. Funcţiona de fiecare dată. 

Traversă pajiștea, smulse săgețile din trupul păsărilor, lovi cu piciorul 
cadavrele înspre pădure, alături de celelalte, se întoarse în birou, ascultă 
pălăvrăgeala neîncetată a oaspeților, atârnă arcul înapoi în cui și aruncă săgețile 
înapoi în tolbă. Abia atunci îl sună pe Ditlev. 

— Poliţiştii s-au dus în Rørvig și au vorbit cu tatăl meu, fu primul lucru pe 
care îl spuse când Ditlev răspunse. 

Urmă un moment de tăcere la celălalt capăt. 

— Bi-ne, răspunse Ditlev accentuând ultima silabă. Ce-au vrut? 

Torsten trase adânc aer în piept. 

— Au întrebat despre cei doi fraţi de la Dybesg. Nimic exact. Dacă prostul 
bătrân a înţeles corect, cineva i-a contactat pe poliţişti și le-a dat motive să se 
îndoiască de vinovăția lui Bjarne. 

— Kimmie? 

— Nu ştiu, Ditlev. Din câte-mi amintesc, n-au zis cine. 

— Avertizează-l pe Bjarne, da? Imediat. Altceva? 

— Tata le-a sugerat poliţiştilor să-l contacteze pe Krum. 

Râsul de la celălalt capăt al liniei era al clasicului Ditlev: în întregime rece ca 
gheaţa. 

— Krum? N-o să scoată nimic de la el, zise el. 

— Nu. Dar se pare că au început un gen de investigaţie şi asta-i destul de rău. 

— Erau de la poliţia din Holbæk? întrebă Ditlev. 

— Nu cred. Bătrânul e de părere că erau de la Departamentul Omoruri din 
Copenhaga. 

— Doamne! Le-a luat numele? 

— Nu. Ca de obicei, arogantul dracului nu a ascultat. Dar o să le ia Krum. 

— Las-o baltă. Îl sun pe Aalbæk. Cunoaşte câţiva tipi de la secţiile de poliţie. 

După conversaţie, Torsten rămase o vreme uitându-se în gol, în timp ce 
respiraţia lui deveni din ce în ce mai greoaie. Creierul lui era invadat de imagini 
cu oameni îngroziți care implorau iertare și ţipau după ajutor. Amintiri 
însângerate şi râsetele celor din gașcă. Amintiri cu ei vorbind unii cu alții după 
aceea. Colecţia de fotografii a lui Kristian care îi aducea împreună noapte de 
noapte, fumând până ce dădeau pe-afară de atâta amfetamină. În acele momente 
îşi amintea totul, iar imaginile îl desfătau și îl făceau să se urască deopotrivă. 

Deschise ochii şi reveni la realitate. De obicei, îi erau necesare câteva minute 
ca să se golească de frenezia furiei, dar excitaţia erotică persista întotdeauna. Își 

duse mâna între picioare. Membrul lui era din nou tare. La dracu”! De ce nu-și 
putea controla senzațiile acelea? De ce continua la nesfârşit? 

Încuie ușa care ducea în încăperile alăturate din care se auzeau vocile 
baronilor şi ale baroneselor din lumea modei din Danemarca. Trase aer în piept şi 
se lăsă în genunchi. Uni palmele și-și aplecă capul în față. Uneori, pur şi simplu i 
se părea necesar. 

— Tatăl nostru care eşti în ceruri, şopti el de câteva ori. lartă-mă. Pentru că nu 
mă pot abține. 

12. 


Ditlev Pram îl informă rapid pe Aalbæk cu privire la situaţie şi ignoră 
plângerile prostului cu privire la munca în timpul nopţii și la lipsa de ajutoare. 
Cât timp îl plăteau, era mai bine să-şi țină fleanca. Apoi se răsuci în scaunul 
directorial şi dădu din cap către colegii lui de încredere adunaţi la masa de 
conferinţe. 

— Mă scuzaţi, zise el în engleză. Am o problemă cu o mătuşă care pleacă 
mereu de acasă. În perioada asta a anului trebuie s-o găsim înainte de lăsarea 
nopţii. 

Ei zâmbiră plăcut pentru că înțelegeau ce spunea. Familia se afla pe primul 
loc. Așa era acasă la ei. 

— Vă mulţumesc pentru participarea la ședință, zise el şi zâmbi larg. Sunt 
foarte încântat că echipa aceasta a devenit o realitate. Cei mai buni doctori din 
nordul Europei adunaţi într-un singur loc — cine-și poate dori mai mult? zise el și 
lovi cu palma peste laptop. Haideţi să începem, da? începi tu, Stanislav? 

Şeful lui de la chirurgie plastică dădu din cap și aprinse proiectorul de 
deasupra. Stanislav le arătă fața unui bărbat pe care fuseseră trasate linii. 

— Vom face incizii aici, aici şi aici, spuse el. 

Mai executase acea procedură înainte. De cinci ori în România și de două ori 
în Ucraina. În toate cazurile, cu excepţia unuia, senzațiile tactile ai nervilor 
faciali reveniseră uimitor de repede. Făcea ca totul să pară simplu. O operaţie de 
lifting, spunea el, putea fi făcută mai nou cu doar jumătate din inciziile pe care le 
foloseau medicii, în general. 

— Uitaţi-vă aici, zise el, chiar la marginea perciunilor. Este înlăturată o zonă 
triunghiulară, iar pielea este ridicată și cusută la loc cu câteva copci. Simplu și 
direct. 

În acel moment, directorul spitalului lui Ditlev îl întrerupse. 

— Am trimis descrierea operaţiei la jurnale, spuse el. 

Scoase o publicaţie americană și trei europene. Nu erau cele mai prestigioase, 
dar erau destul de bune. 

— Se vor publica înainte de Crăciun. 'Tratamentului îi spunem „Corecţia 
facială Stanislav”. 

Ditlev dădu din cap aprobator. Vor ieşi mulți bani din asta, iar ei erau oameni 
foarte deştepţi. Tehnicieni ultraprofesioniști în mânuirea bisturiului. Fiecare 
câştiga un salariu cât zece doctori din ţara lor natală. Nu-i făcea să se simtă 
vinovați şi, astfel, toți cei prezenţi se simțeau egali: Ditlev, care făcea bani din 

munca lor, şi medicii care făceau bani de la toți ceilalți. O ierarhie avantajoasă, 
mai ales pentru că el era în top. 

Iar în acel moment el calcula obiectiv faptul că o operaţie eşuată din şapte era 
în totalitate neacceptabil. Ditlev evita riscurile inutile. Timpul petrecut la internat 
îl învățase asta. Dacă te îndreptai spre o situaţie de căcat trebuia să ieși din ea 
curat. Din acest motiv, era pe cale să respingă întregul proiect și să-l dea afară pe 
directorul care trimisese articolele spre publicare fără a avea aprobarea, dar, din 
același motiv, în adâncul lui, nu se putea gândi la nimic altceva decât la telefonul 
lui Torsten. 

Intercomul din spatele lui sună. Se arcui spre spate ca să apese pe buton. 

— Da, Birgitte? 

— Soţia dumneavoastră e pe drum. 

Ditlev se uită la ceilalți. Criticile trebuiau să mai aștepte, iar secretara trebuia 
să blocheze publicarea articolelor. 

— Spune-i Thelmei să stea pe loc, zise el. Vin acolo. Am terminat aici. 

O alee protejată cu ziduri din sticlă șerpuia o sută de metri de la clinică spre 
vilă, aşa că oricine putea merge prin grădină fără să-și ude picioarele şi, în 
același timp, putea admira priveliştea spre mare și copacii de pe plajă. Luase 
ideea de la Muzeul de Artă Modernă din Louisiana. Dar la el acasă pereţii nu 
erau decoraţi cu obiecte de artă. 

Thelma era pregătită pentru o scenă. Genul de lucru pe care nu voia să-l vadă 
alţii în biroul lui. Privirea ei era plină de ură. 

— Am vorbit cu Lissan Hjorth, rosti ea apăsat. 

— Hmm, a durat ceva vreme. Nu trebuia să fii cu sora ta acum în Aalborg? 

— Nu m-am dus la Aalborg, am fost în Gothenburg şi nu cu sora mea. l-aţi 
împușcat câinele, zise Lissan. 

— Eu? Te asigur că a fost un accident. Câinele a fost extrem de neascultător și 
a fugit în mijlocul vânatului. Îl avertizasem pe Hjorth. Apropo, ce-ai făcut în 
Gothenburg? 

— Torsten a împușcat câinele. 

— Da, Torsten și îi pare foarte rău. Ar trebui să cumpărăm un cățeluș nou 
pentru Lissan? Despre asta-i vorba? Acum zi-mi, ce-ai făcut în Gothenburg? 

Chipul ei se întunecă. Numai o furie neobișnuit de aprinsă putea să creeze 
riduri pe pielea ei incredibil de întinsă, rezultat a cinci liftinguri, dar Thelma 
Pram reuşi acest lucru. 

— Ai dat apartamentul meu din Berlin nimicului ăluia mic, Saxenholdt. 
Apartamentul meu, Ditlev, spuse ea, şi arătă spre el cu degetul. A fost ultima ta 
vânătoare, m-auzi? 

E] se apropie de ea. Era singurul mod în care o putea face să dea înapoi. 

— Oricum n-ai folosit niciodată apartamentul, nu-i așa? N-ai putut să-l 
convingi pe amant să meargă cu tine, nu? întrebă el și zâmbi. Nu ai ajuns cam 
bătrână pentru el, Thelma? 

Ea îşi înălță capul, admirabil de puternică în faţa insultelor. 

— Nici n-ai idee ce spui, îţi dai seama? Ai uitat să-l pui pe Aalbæk pe urmele 
mele de data asta și de-aia nu știi cine e? Ei, Ditlev, din moment ce nu știi cu cine 
am fost în Gothenburg? 

Apoi râse. Ditlev fu oprit de întrebarea neașteptată. 

— O să fie un divorţ scump, Ditlev. Faci lucruri bizare... genul de lucruri care 
o să te coste când avocaţii intră în scenă. Jocurile tale perverse cu Ulrik şi cu 
ceilalți. Cât crezi c-o să-ţi păstrez secretele degeaba? 

El zâmbi. Era o cacealma. 

— Nu crezi că ştiu ce-i în mintea ta acum, Ditlev? „Nu îndrăznește, îţi spui tu. 
Îi merge prea bine cu mine”. Dar nu, Ditlev, m-am îndepărtat de tine. Nu-mi pasă 
de tine. Din punctul meu de vedere poţi să putrezești în închisoare. Și, între timp, 
va trebui să te descurci fără sclavele tale de jos, din spălătorie. Crezi că poți asta, 
Ditlev? 

E] se holbă la gâtul ei. Era pe deplin conştient cât de tare o putea lovi. Şi ştia 
unde. Ca o zibetă, ea simți și se retrase. Dacă voia s-o lovească, trebuia s-o facă 
din spate. Nimeni nu era invincibil. 

— Eşti bolnav la cap, Ditlev, spuse ea. Întotdeauna am ştiut asta. Ai fost 
nebun într-un mod amuzant, dar vremurile alea au trecut. 

— Atunci, ia-ți un avocat, Thelma! 

Zâmbetul ei semăna cu cel al Salomeei cerându-i lui Irod să-i aducă pe un 
platou capul Sfântului Ioan Botezătorul. 

— Și să-l înfrunt pe Bent Krum de cealaltă parte a mesei? În niciun caz, 
Ditlev. Am alte planuri. Doar că aştept ocazia potrivită. 

— Mă ameninţi? 

Părul ei scăpase din bentiţă. Îşi dădu capul pe spate și îşi expuse gâtul golaș 
arătându-i că nu-i era frică de el. Își bătea joc de el. 

— Crezi că te ameninţ? întrebă ea cu flăcări în privire. Nu. Când voi fi gata, o 
să-mi împachetez lucrurile și o să plec. Bărbatul pe care l-am găsit mă așteaptă. 
Un bărbat matur. Nu ştiai, nu-i așa, Ditlev? Dar e mai în vârstă decât tine. Îmi 
cunosc apetitul. Un băiat nu mi-l poate satisface. 

— Înţeleg. Cine e? 

Ea zâmbi cu aroganță. 

— Frank Helmond. O surpriză, nu-i aşa? 

Mai multe gânduri se ciocniră unele de altele în capul lui Ditlev. Kimmie, 
poliţia, Thelma, iar acum Frank Helmond. 


VP - 67 


„Ai grijă în ce te bagi”, îşi spuse el şi se gândi o clipă să se ducă să vadă care 
filipineze erau în tura de seară. Un nou val de ură îl cuprinse. Ce degradant! Un 
politician local grăsan. Un membru al clasei de jos. Un nimeni. 

Căută numele Helmond în cartea de telefon din Krak şi-i găsi adresa, deși o 
cunoștea deja. Helmond nu era unul care să se ascundă după tufiș, lucru evident 
după adresă. Dar așa era el şi toată lumea o ştia. Trăia într-o vilă pe care nu şi-o 
permitea, într-un cartier unde nimeni nici nu s-ar fi gândit să voteze partidul lui 
de doi bani. 

Ditlev se duse la raftul cu cărți, scoase un volum gros şi îl deschise. Era gol în 
interior, cu suficient de mult spațiu ca să ascundă pungulițele de cocaină. Prima 
linie trasă pe nas estompă imaginea încruntată şi uscăţivă a Thelmei. A doua linie 
îl făcu să-și îndrepte umerii, să privească la telefon şi să uite că termenul „risc” 
nu se afla în dicţionarul lui. Nu voia decât să pună punct. De ce nu în maniera 
cea mai potrivită? Împreună cu Ulrik. În toiul nopții. 

— Să ne uităm la filme acasă la tine? întrebă el imediat ce Ulrik ridică 
receptorul. 

La celălalt capăt auzi un oftat de satisfacţie. 

— Vorbeşti serios? întrebă Ulrik. 

— Eşti singur? 

— Da. La dracu”, Ditlev, vorbeşti serios? 

Era deja excitat. Avea să fie o seară splendidă. 

æ 

Văzuseră filmul de nenumărate ori. Lumea n-ar mai fi fost la fel fără el. Prima 
oară când vizionaseră Portocala mecanică erau la internat, la începutul celui de- 
al doilea an. Un profesor nou înțelesese prost diversitatea culturală din codul 
şcolii şi prezentase clasei atât acel film, cât și pelicula Dacă... despre o revoltă la 
un internat englez. Tema principală era cinematografia engleză în anii 1960, 
aparent potrivită pentru o școală cu tradiţie britanică. Dar indiferent cât de 
interesantă păruse alegerea profesorului, aceasta fusese considerată nelalocul ei 
de conducerea școlii după o cercetare amănunțită. De aceea, cariera noului 
profesor fusese scurtă. 

Însă răul fusese făcut deoarece Kimmie şi cel mai nou elev din clasă, Kristian 
Wolf, adoptaseră mesajele filmului fără nicio ezitare. 

Prin acestea, ei descoperiseră noi posibilități de a se descărca și de a se 
răzbuna. Kristian fusese cel care preluase conducerea. Din moment ce era cu doi 
ani mai mare și în întregime nedisciplinat, toată clasa se afla la picioarele lui. 
Avea întotdeauna mulţi bani la el, chiar dacă acest lucru contravenea cu politica 
școlii. Fusese mereu cu ochii în patru și îi alesese cu grijă pe Ditlev, pe Bjarne şi 
pe Ulrik în gaşca lui. Erau asemănători în multe privințe. Erau marginalizaţi și 
plini de ură față de școală și de reprezentanţii autorităţii. Da, filmul Portocala 
mecanică îi legase unii de alții. 

Găsiseră filmul pe casetă video și se uitară la el mereu, pe furiș, în camera lui 
Kristian și a lui Ulrik. Și, ca urmare a acelei fascinaţii, făcură un pact. Aveau să 
fie exact ca şi gaşca din film. Indiferenţi la ce-i înconjura. Mereu în goană după 
aventuri, gata mereu să calce legea în picioare. Răi și nemiloși. Când îl atacaseră 
pe băiatul care-i prinsese fumând haşiş, toate piesele se uniră. Abia mai târziu, 
Torsten, pasionat de melodrame, le sugerase să poarte măşti și mănuși. 

. 

Ditlev şi Ulrik conduceau prin Fredensborg cu câteva linii de cocaină în vene 
şi călcând până la podea accelerația. Cu ochelari de soare și haine din piele lungi. 
Căciuli și mănuşi. Cu minţile limpezi și reci. Cu echipamentul necesar pentru o 
seară interesantă petrecută sub vălul anonimatului. 

— Pe cine căutăm? întrebă Ulrik în timp ce stăteau lângă fațada galben-șofran 
a cafenelei JFK din piața orașului, în Hillerød. 

— Aşteaptă şi o să vezi, spuse Ditlev care deschise uşa să pătrundă zgomotul 
aglomerației de vineri. 

Erau oameni gălăgioși în fiecare colțișor. Nu era un loc rău pentru cei cărora 
le plăcea jazzul și compania nepretenţioasă. Ditlev le ura pe amândouă. 

Îl găsiră pe Helmond în spate. Cu o expresie de bună dispoziţie, acesta se afla 
în compania unui alt politician inferior local, gesticulând cu înflăcărare sub 
candelabrul barului. Acolo, în spaţiul public, erau angrenați în micuța lor 
cruciadă. Ditlev i-l arătă discret lui Ulrik. 

— S-ar putea să dureze o vreme până ce va pleca, așa că hai să luăm o bere şi 
să aşteptăm, spuse el, şi se îndreptă spre unul dintre barurile aflate mai departe. 

Dar Ulrik rămase pe loc uitându-se la prada lor cu pupilele dilatate la 
maximum în spatele ochelarilor fumurii, evident destul de mulțumit de ceea ce 
vedea. Mușchii maxilarului îi pulsau deja. Ditlev îl cunoştea prea bine. 

. 

Seara era ceţoasă și blândă, iar Frank Helmond vorbi cu însoţitorul lui multă 
vreme după ieșirea din cafenea înainte ca fiecare s-o ia pe drumul său. Frank 
porni apoi mai departe pe Helsingarsgade, iar ei îl urmară la o distanță de vreo 
cincisprezece metri, conștienți că de acolo până la secția locală de poliție nu erau 
decât cel mult două sute de metri. Un alt motiv care-l făcea pe Ulrik să mârâie de 
poftă. 

— O să așteptăm până ajungem pe alee, șopti Ulrik. E un magazin second- 
hand pe stânga. Nu vine nimeni pe străduţa aia la ora asta. 

Ceva mai departe, un cuplu în vârstă se plimba pe aleea învăluită în ceaţă și se 
îndrepta spre capătul străzii, cu umerii căzuţi. Trecuse demult ora lor de culcare. 
Ditlev nu era deloc preocupat de prezenţa lor. Așa funcţiona cocaina. În afară de 
acel cuplu, strada era pustie, iar condiţiile erau perfecte. Caldarâmul era uscat. O 
briză umedă cuprindea fațadele magazinelor, iar cei trei bărbaţi erau pe cale să 
joace un rol într-un ritual bine orchestrat și îndelung practicat. 

Când ajunseră la câțiva metri de Frank Helmond, Ulrik îi dădu lui Ditlev 
masca. Până să-l ajungă din urmă, îşi trăseseră măştile din latex pe figură. Dacă 
ar fi fost la un carnaval, oamenii ar fi râs văzându-i. Ulrik avea o cutie mare de 
carton plină cu asemenea măști. După cum obişnuiau să spună, aveau nevoie de 
o mare varietate din care să aleagă. De data aceea aleseseră modelele cu 
numerele 20027 şi 20048. Puteau fi cumpărate de pe internet, dar Ulrik nu făcuse 
aşa ceva. Le aducea acasă din străinătate. Aceleași măști de fiecare dată, aceleaşi 
numere. Imposibil de urmărit. Acolo erau doar doi oameni în vârstă cu riduri 
adânci pe care viaţa le sculptase în piele. Foarte reale şi destul de diferite de 
fețele pe care le ascundeau. 

Ca întotdeauna, Ditlev fu cel care lovi primul. El era cel care le făcea pe 
victime să cadă uşor într-o parte, cu un icnet mocnit. Apoi Ulrik îl apucă și îl 
trase pe alee. Acolo îl lovi pentru prima oară. Trei lovituri directe în frunte şi una 
în gât. În funcţie de puterea lor, victimele erau de obicei deja inconștiente. Dar de 
data aceea nu lovise cu toată puterea. Ditlev îl instruise să n-o facă. 

Târâră pe alee corpul bărbatului, pe jumătate inert, cu picioarele desfăcute. 
Când ajunseră lângă lacul castelului, zece metri mai în față, începură să-l 
lovească din nou. Mai întâi, doar pumni ușori la nivelul corpului, apoi lovituri 
din ce în ce mai puternice. Când bărbatul paralizat își dădu seama că era pe cale 
să fie omorât, de pe buzele lui începură să se audă sunete încete, nearticulate. Nu 
trebuia neapărat să spună ceva; victimele lor rareori o făceau. De obicei, ochii lor 
spuneau totul. 

În acel moment, corpul lui Ditlev era invadat de valuri pulsatorii de căldură. 
Asta era ceea ce căuta: minunatele valuri de căldură. La fel ca în copilărie, când 
stătea cu părinţii la soare, în grădină, când era atât de mic încât lumea încă părea 
compusă doar din bunătate și blândețe. Ori de câte ori Ditlev ajungea în acel 
punct, trebuia să se abţină să nu-şi omoare victima. 

Altfel stăteau lucrurile în cazul lui Ulrik. Moartea îl interesa prea puțin. Era 
interesat acum de golul dintre putere și impotenţă, iar prada lor se afla în acel gol 
chiar în acel moment. 

Ulrik încălecă trupul inert al bărbatului şi se uită în ochii acestuia prin mască. 
Apoi scoase din buzunar cuțitul Stanley și îl inu în așa fel încât mâna lui enormă 
aproape că îl ascundea cu totul. Pentru un moment păru că stă pe gânduri dacă să 
urmeze sau nu instrucţiunile lui Ditlev sau să facă o crestătură. Ochii lor se 
întâlniră prin măşti. 

„Mă întreb dacă arăt la fel de nebun ca și el”, se gândi Ditlev. 

Apoi Ulrik puse cuțitul la gâtul bărbatului. Lăsă lama să alunece înainte și 
înapoi pe arterele lui. Când respiraţia acestuia începu să se accelereze, Ulrik 
trecu lama de-a lungul nasului lui și peste pleoapele care tremurau. 

Nu era o pisică jucându-se cu șoarecele — era mai rău. Prada nu aștepta ocazia 
să scape; se predase deja destinului său. 

Într-un final, Ditlev îi făcu semn calm cu capul lui Ulrik și își îndreptă atenţia 
spre picioarele bărbatului. În scurt timp, când Ulrik avea să-l taie pe faţă, îi va 
vedea picioarele zvâcnind de groază. 

Acum. Acum piciorul tremură spastic, acea criză minunată în care neputința 
victimei era mai vizibilă ca oricând. Niciun lucru din viața lui Ditlev nu egala așa 
ceva. Privi spre sângele care curgea pe pietriș, dar Frank Helmond nu făcu 
același lucru. Își acceptase rolul. Ditlev era sigur de asta. 

Îl lăsară gemând la marginea lacului. Făcuseră o treabă bună. Va supraviețui, 
dar va fi mort pe interior. Vor trebui ani buni înainte să îndrăznească să iasă din 
nou pe străzi. 

Cei doi domni Hyde puteau pleca acasă, iar cei doi doctori Jekyll puteau ieşi 
din nou la iveală. 

e 

Când ajunse acasă în Rungsted, trecuse deja jumătate de noapte şi avea capul 
destul de limpede. El şi Ulrik se curățaseră, îşi aruncaseră căciulile, mănușile, 
hainele şi ochelarii de soare în foc şi ascunseră cuțitul Stanley sub o piatră din 
grădină. După aceea îl sunară pe Torsten și căzură de acord asupra cursului 
evenimentelor din restul serii. Desigur, Torsten era livid. Se plângea că nu era 
momentul potrivit să facă aşa ceva, iar ei ştiau că avea dreptate. Dar Ditlev nu 
trebuia să se scuze în faţa lui Torsten și nici să-l roage. Torsten știa bine că erau 
băgaţi împreună în treaba aceea. Dacă unul se ducea la fund, îi trăgea și pe 
ceilalți cu el. Era simplu. lar dacă poliţia se apropia, nu trebuiau decât să aibă 
alibiurile pregătite. 

Din acest motiv, Torsten fu de acord cu povestea pe care cei doi o născociseră: 
Ditlev şi Ulrik se întâlniseră la JFK în Hillergd destul de târziu în acea seară şi, 
după o bere, se îndreptaseră spre casa lui Torsten din Ejlstrup, unde ajunseră la 
ora 23.00. Aceasta era baza alibiului lor. Cu alte cuvinte, cu o jumătate de oră 
înainte de atac. Nimeni nu putea dovedi altceva. Poate că îi văzuse cineva în bar, 
dar şi-ar aduce aminte cine era unde, când și cât timp? Apoi cei trei prieteni 
băură coniac acasă la Torsten. Vorbiră despre vremurile de demult. Nimic 
special. Doar o seară plăcută de vineri petrecută împreună. Asta trebuiau să 
spună și ceea ce stabiliră. 

Ditlev intră în hol şi fu mulțumit să constate că toată casa era în beznă și că 
Thelma se retrăsese în bârlogul ei. Apoi se așeză lângă șemineu și dădu pe gât 
trei înghițituri de coniac cipriot, una după alta, ca senzațiile minunate pe care i le 
dăduse actul răzbunării să se întoarcă treptat la un nivel normal și să-și recapete 
controlul asupra gândurilor. 

Intră în bucătăria acoperită cu gresie din ceramică pentru a deschide o cutie cu 
caviar, pe care îl putea consuma în timp ce-și imagina figura îngrozită a lui Frank 
Helmond. Gresia aceea era călcâiul lui Ahile pentru menajeră. Inspecţiile 

Thelmei se terminau întotdeauna cu o ceartă și, oricâte eforturi făcea femeia 
aceea, Thelma nu era niciodată mulțumită. Și se părea că avea dreptate. 

Era la fel de bătător la ochi precum soarele orbitor că ceva nu era în regulă și 
rămase pe loc uitându-se la modelul în carouri pe care descoperi urme de pași. 
Nu erau mari, dar nu erau nici ale unui copil. Erau urme de pământ. Ditlev îşi 
țuguie buzele. Rămase o vreme în alertă. Și totuși, nu detectă nimic. Niciun 
miros şi niciun zgomot străin. 

Întinse mâna spre suportul de cuțite și îl alese pe cel mai mare dintre cuţitele 
Misono care puteau tăia sushi ca niciun alt cuţit. Ar fi fost vai și amar de cel care 
i-ar fi stat în cale. leși cu atenţie pe ușile duble care duceau spre arboret și simți 
imediat curentul de aer care venea dinspre ferestre, deși acestea erau închise. 
Apoi observă gaura din una dintre ele. Era mică, dar era acolo. 

Cercetă pământul de afară, din arboret. Erau mai multe urme de paşi. Cioburi 
haotice erau împrăștiate pe jos dovedind că era vorba despre o simplă spargere. 
Din moment ce alarma nu se declanșase, probabil că se petrecuse înainte ca 
Thelma să meargă la culcare. 

Dintr-odată, simţi un val de panică răspândindu-i-se-n tot corpul. Înapoi spre 
hol mai luă un cuţit din suport. Senzaţia pe care i-o dădeau mânerele lor strânse 
în palme îi dădea un sentiment de siguranță. Nu se temea de forța unui atac, ci 
mai ales de surpriza acestuia, așa că ţinu cuţitele sus, de fiecare parte, și la 
fiecare pas privea peste umăr. 

Apoi se duse sus și rămase în faţa dormitorului Thelmei. O fâşie îngustă de 
lumină se scurgea pe sub ușă. Era cineva acolo care îl aştepta? Strânse cuţitele în 
mâini și împinse uşa cu grijă. Thelma stătea în mijlocul patului. Era în neglijeu și 
arăta mai vie ca oricând, cu ochii mari şi nervoasă. 

— Ai venit să mă omori şi pe mine? întrebă ea cu privirea plină de ură. Ei? 

Apoi scoase un pistol de sub plapumă și îl aținti asupra lui. 

Nu arma, ci răceala din vocea ei îl opri în loc şi îl făcu să arunce cuţitele. O 
cunoştea pe Thelma. Dacă ar fi fost altcineva, putea fi o glumă. Dar Thelma nu 
glumea. Ea nu avea simţul umorului. El rămase împietrit. 

— Ce s-a întâmplat? zise el şi se uită la pistol. 

Părea autentic, suficient de mare ca să reducă pe oricine la tăcere. 

— Am observat că a intrat cineva în casă, dar nu-i nimeni aici, așa că poți 
pune pistolul jos. 

Simţea efectele târzii ale cocainei învolburându-i sângele prin vene. Potenţial, 
combinația de adrenalină şi droguri era un amestec fără egal. Dar nu și în acel 
moment. 

— De unde dracu” ai luat pistolul ăla? Haide, fii fată cuminte și lasă-l jos, 
Thelma! Spune-mi ce s-a întâmplat. 

Dar Thelma nu se clinti niciun centimetru. Arăta sexy. Mai sexy decât o 
văzuse în ultimii ani. Încercă să se apropie, dar ea îl opri apucând pistolul mai 
ferm. 

— L-ai atacat pe Frank, Ditlev. Pur şi simplu nu l-ai putut lăsa în pace, nu-i 
aşa, monstrule? 

De unde dracului putea ști? Așa repede? 

— Ce vrei să spui? zise el încercând să-i susțină privirea. 

— O să supravieţuiască, să știi. Ceea ce nu-i în avantajul tău, Ditlev, după 
cum sunt sigură că-ți dai seama. 

Ditlev își luă ochii de la ea și se uită la cuţitele de pe podea. N-ar fi trebuit să 
le dea drumul. 

— Nu ştiu despre ce vorbeşti, zise el. Am fost la Torsten în seara asta. Sună-l 
și întreabă-l. 

— Tu și Ulrik aţi fost văzuţi în seara asta la JFK în Hillerød. E de ajuns pentru 
mine, m-auzi? 

Pe vremuri, mecanismul lui de autoapărare l-ar fi făcut să mintă, dar în acel 
moment nu simţea nimic. Ea îl avea deja acolo unde dorea. 

— Aşa-i, spuse el fără să clipească. Am fost acolo înainte să mergem la 
Torsten. Ce-i cu asta? 

— N-am chef să te ascult, Ditlev. Vino aici. Semnează-te. Altfel te omor. 

Arătă spre câteva documente care zăceau pe jos, la marginea patului, apoi 
trase un glonţ care făcu o gaură în peretele din spatele lui Ditlev. El se întoarse și 
estimă amploarea daunei. Gaura era cât pumnul. Apoi aruncă o privire la foaia de 
deasupra. Îi venea greu să înghită aşa ceva. Dacă semna, ea avea să primească 
treizeci şi cinci de milioane de coroane pe an timp de doisprezece ani cât își 
dăduseră târcoale ca doi prădători. 

— N-o să te dăm pe mâna poliției, Ditlev. Nu dacă semnezi asta. Așa că fă-o 
acum. 

— Dacă mă dați pe mâna poliţiei, n-o să iei nimic, Thelma. Te-ai gândit la 
asta? O să las nenorocita de afacere să intre în faliment cât o să fiu în închisoare. 

— O să semnezi. Crezi că nu știu asta? întrebă ea și scoase un hohot de râs în 
care se observa mulțumirea. Ştii la fel de bine ca și mine că lucrurile nu merg aşa 
repede. O să-mi iau partea până să ajungi falit. Poate nu atât de mult, dar destul. 
Dar te cunosc, Ditlev. Eşti genul practic. De ce să lași baltă afacerea și să stai în 
pușcărie când îţi poți permite să scapi de soție într-un mod normal? Aşa că o să 
semnezi. Iar mâine o să-l primeşti pe Frank la clinică, ai înţeles? Îl vreau ca nou 
într-o lună. Ba chiar mai bine decât nou? 

EI clătină din cap. Întotdeauna fusese o scorpie. Cine se-aseamănă se-adună, 
după cum obișnuia să-i spună mama lui. 

— De unde-ai luat pistolul, Thelma? întrebă el calm, în timp ce adună 
documentele și își scrijeli semnătura pe primele două pagini. Ce s-a întâmplat? 

Ea se holbă la hârtii şi aşteptă ca el să i le dea înainte de a răspunde. 

— Păcat că n-ai fost aici în noaptea asta, Ditlev, pentru că nu cred că aş mai fi 
avut nevoie de semnătura ta. 

— Da? De ce? 

— O femeie mizerabilă a spart geamul și m-a amenințat cu ăsta, spuse ea, și 
flutură pistolul. Întreba de tine, Ditlev. 

Thelma râse, iar o bretea a neglijeului îi alunecă pe umăr. 

— l-am spus că data viitoare când o să treacă pe aici am s-o las bucuroasă să 
intre pe uşa din față. Şi că apoi poate face ce vrea fără să se mai obosească să 
spargă ferestre. 

Ditlev simţi că i se făcu frig. Kimmie! După atâţia ani. 

— Mi-a dat pistolul și m-a bătut pe obraz de parcă aș fi fost un copilaș. A 
bombănit ceva şi apoi a ieşit pe uşa din faţă, zise Thelma și râse din nou. Dar nu 
dispera, Ditlev! Prietena ta o să-ţi mai facă o vizită, așa mi-a zis să-ţi transmit. 

13. 


Şeful de la Omoruri, Marcus Jacobsen, îşi frecă fruntea. Era un început de 
săptămână îngrozitor. Tocmai primise cea de-a patra cerere de demisie în numai 
câteva zile. Doi dintre cei mai buni oameni din echipa lui de anchetatori erau 
bolnavi, în plus se întâmplase și un atac înfiorător în mijlocul unei străzi din 
centru. O femeie fusese bătută până la desfigurare și apoi fusese aruncată într-un 
container de gunoi. Violenţa atingea noi culmi de cruzime și, după cum era de 
înţeles, toată lumea voia să se ia imediat măsuri. Ziarele, cetăţenii, șefa poliţiei... 

Dacă femeia murea, se dezlănțuia iadul. În acel an bătuseră recordul la 
omoruri. Ar fi trebuit să caute în statisticile din urmă cu zece ani ca să vadă cifre 
similare și, din acest motiv, dar şi pentru că atât de mulţi ofițeri ieșeau din 
rândurile poliţiei, șefii cei mari îi convocau mereu la ședințe. 

Presiunea creştea, iar acum Bak ceruse și el să plece. Bak, dintre toți oamenii, 
pentru Dumnezeu. Pe vremuri, el şi Bak şi-ar fi aprins ţigările, ar fi ieşit la 
plimbare în curte și și-ar fi rezolvat problemele chiar acolo... era sigur de asta. 
Dar acele vremuri apuseseră, iar acum se simţea neputincios. Pur şi simplu avea 
prea puţine de oferit personalului său. Salariul era de mizerie, la fel și programul. 
Ofițerii lui erau epuizați şi le era imposibil să-și desfăşoare munca la nivel 
satisfăcător. Și acum nici măcar nu-și puteau linişti frustrarea ieşind la fumat. O 
situație dată dracului. 

— Trebuie să-i îmboldeşti pe politicieni, Marcus, îi spuse ajutorul lui, Lars 
Bjørn. 

Oamenii din echipa de muncitori care se ocupau de mutări făceau gălăgie pe 
hol ca totul să pară organizat şi eficient, așa cum cereau reformele. Dar era mai 
degrabă un camuflaj, doar o perdea. 

Marcus ridică din sprâncene şi se uită la ajutorul lui cu acelaşi zâmbet 
resemnat care se aflase pe fața lui Lars Bjørn în ultimele luni. 

— lar tu când o să-mi ceri voie să pleci, Lars? Eşti încă relativ tânăr. Nu 
visezi la o altă slujbă? Soţia ta nu vrea să te vadă mai mult pe-acasă? 

— La dracu”, Marcus, singura slujbă cu care-aş schimba-o pe-a mea este a ta. 

O spusese atât de sec şi de nonșalant încât stilul îl putea face pe oricine să se 
simtă ameninţat. 

Marcus dădu din cap. 

— Bine. Dar sper că ai timp de așteptat pentru că nu am de gând să mă mişc 
de aici până la pensie. Nu e genul meu. 

— Vorbeşte cu şefa poliţiei, Marcus. Roag-o să facă presiune asupra 
politicienilor ca să putem avea condiții de muncă tolerabile. 

Se auzi o bătaie în ușă și, înainte ca Marcus să reacționeze, Carl Mørck era 
deja la jumătatea biroului. Oare acel om putea vreodată să facă ceva ca la carte, 
măcar o dată? 

— Nu acum, Carl, zise el ştiind că auzul lui Mørck putea fi surprinzător de 
selectiv. 

— Nu durează decât un moment, spuse Carl care dădu aproape imperceptibil 
din cap spre Lars Bjørn. E despre cazul la care lucrez. 

— Crimele din Rørvig? Dacă-mi poți spune cine aproape a omorât o femeie 
azi-noapte în mijlocul Store Kannikestraede, te ascult. Altfel, te descurci de unul 
singur. Şi ştii părerea mea despre cazul Rørvig. A fost o condamnare. Caută alt 
caz, unul în care făptașul este încă liber. 

— Cineva de aici de la secţie are legătură cu cazul. 

Marcus își lăsă resemnat capul pe piept. 

— înţeleg. Cine? 

— Un poliţist pe nume Arne Jacobsen a luat dosarul de la secția din Holbæk 
în urmă cu zece sau cincisprezece ani. Îţi sună cunoscut? 

— Frumos prenume, dar eu n-am nimic de-a face cu asta. 

— A fost implicat personal în acest caz, îți spun sigur asta. Fiul lui se întâlnea 
cu fata care a fost omorâtă. 

— Şi? 

— Astăzi fiul lui lucrează aici la secţie. Îl aduc aici pentru interogatoriu. Asta 
ca să știi. 

— Cine e? 

— Johan. 

— Johan? Johan Jacobsen, omul nostru bun la toate? Îmi ceri prea multe... 

— Stai puţin, Carl, interveni Lars Bjørn. Dacă ai de gând să-l aduci pe unul 
dintre civilii noştri aici pentru interogatoriu ar fi mai bine să numești altfel ceea 
ce vrei să faci. Eu sunt cel care trebuie să discute apoi cu sindicatul, dacă ceva nu 
merge bine. 

Marcus întrevedea o ceartă. 

— Destul, voi doi! zise el şi apoi se întoarse spre Carl Mørck. Despre ce-i 
vorba? 

— Adică, dincolo de faptul că un fost angajat a sustras probe de la secția din 
Holbæk? spuse Carl și își îndreptă spatele astfel încât ocupă încă o jumătate de 
metru din perete. Ideea e că fiul lui a pus dosarul pe biroul meu. Mai mult, a 
intrat prin efracţie la locul crimelor și a lăsat intenţionat indicii care duc la el. De 
asemenea, cred că are mult mai multe probe în tolbă. Marcus, știe mai multe 
despre cazul ăsta decât oricine de pe fața pământului... dacă se poate spune așa. 

— Doamne, Carl! Cazul ăsta e vechi de mai bine de douăzeci de ani. Nu-ţi 
poţi face treaba liniștit la tine în subsol? Cred că ai destul de multe cazuri la care 
să lucrezi în afara ăstuia. 

— Ai dreptate. E un caz vechi. Și este chiar cel pe care, la cererea ta, o să-l 
prezint vineri unei echipe de imbecili de pe tărâmul brânzei cafenii. Îți amintești? 
Deci, te rog, Marcus, fii atât de bun şi asigură-te că Johan trece pe la biroul meu 
în maximum zece minute. 

— Nu pot face asta. 

— Ce vrei să spui? 

— Din câte ştiu, Johan e bolnav. 

Se uită la Carl pe deasupra ochelarilor. Era important să înțeleagă mesajul. 

— Nu-l suni acasă, ai înțeles? A avut o cădere nervoasă în timpul 
weekendului. Nu vrem necazuri. 

— De unde ştii aşa sigur că el e cel care a pus dosarul pe biroul tău? întrebă 
Lars Bjørn. Ai găsit amprente pe el? 

— Nu. Azi am primit rezultatele analizei și nu s-au găsit amprente. Pur şi 
simplu ştiu, da? Johan este. Dacă nu vine aici în după-amiaza asta, mă duc eu la 
el. Apoi poţi spune tot ce doreşti. 

14. 


Johan Jacobsen locuia într-un apartament de blocuri din Vesterbrogade, vizavi 
de Teatrul Calul Negru şi acum-defunctul Muzeu al muzicii mecanice. De fapt, 
trăia exact unde fusese dată bătălia decisivă dintre locatarii ilegali anarhiști şi 
poliţie, din 1990. Carl își amintea bine de zilele acelea. Își pusese de-atâtea ori 
uniforma de protecţie pentru revoltele de stradă și bătuse fete și băieţi de aproape 
aceeași vârstă ca a lui... Nu erau chiar cele mai frumoase amintiri din zilele lui 
de glorie. 

Fură nevoiţi să sune la soneria de la interfonul nou-nouţ de mai multe ori 
înainte ca Johan Jacobsen să-i lase înăuntru. 

— Nu vă aşteptam așa de repede, spuse el încet și îi conduse în sufragerie. 

Din cameră se vedeau acoperișul din ţiglă al teatrului și al hotelului din 
apropiere. Camera era mare, dar nu arăta prea bine. Clar neatinsă de ceva vreme 
de mâinile experte ale unei femei şi de ochiul ei critic. Pe suprafața de lucru din 
bucătărie erau depozitate una peste alta maldăre de farfurii murdare, iar pe jos 
erau risipite sticle de cola. Era o cocină prăfuită şi unsuroasă. 

— Vă rog să scuzaţi mizeria, spuse bărbatul în timp ce luă hainele murdare de 
pe canapea și de pe măsuţa de cafea. Soția m-a părăsit cam acum o lună. 

Pe faţa lui apăru un tic nervos pe care-l mai văzuseră de atâtea ori la secție. 
De parcă vântul îi suflase nisip în faţă şi abia reușea să-și ferească ochii. Carl 
clătină din cap. Îi părea rău să audă de soția lui. Cunoștea sentimentul. 

— Ştii de ce suntem aici? 

El dădu din cap afirmativ. 

— Deci recunoşti că tu ai fost cel care a pus dosarul Rørvig pe biroul meu, 
Johan? 

El dădu din cap din nou. 

— De ce nu ni l-ai dat nouă, pur şi simplu? întrebă Assad care își scoase în 
față buza de jos. 

Dacă şi-ar fi pus o bonetă militară ar fi semănat cu Yasser Arafat. 

— L-aţi fi acceptat? 

Carl clătină din cap. Puțin probabil. Un caz vechi de douăzeci de ani încheiat 
cu o condamnare? Nu, avea dreptate în acea privinţă. 

— M-aţi fi întrebat de unde-l am? Aţi fi vrut să aflaţi de ce eram interesat de 
caz? V-aţi fi făcut timp să vă interesaţi de el? Am văzut teancurile de dosare de 
pe biroul tău, Carl. 

Carl dădu din cap. 

— Aşa că ai pus altă cutie de Trivial Pursuit în cabană, ca indiciu pentru noi. 
Şi asta nu s-a întâmplat cu prea mult timp în urmă, din moment ce uşa de la 
bucătărie s-a deschis așa de uşor. Am dreptate? 

Johan dădu din cap. Exact cum bănuise Carl. 

— Bine, deci ai vrut să ştii dacă eram interesaţi de caz. Înţeleg asta. Dar ai 
riscat destul de mult astfel, nu-i așa, Johan? Dacă n-am fi observat jocul? Dacă n- 
am fi descoperit numele scrise pe cartonașe? 

El ridică din umeri. 

— Dar sunteţi aici. 

— Eu nu înţeleg prea bine atunci, spuse Assad şi se așeză în faţa uneia dintre 
ferestrele cu priveliște la Vesterbrogade. 

Pentru că lumina bătea din spatele lui, fața îi era în întregime în întuneric. 

— Nu eşti mulțumit că Bjarne Thøgersen și-a recunoscut vina? 

— Dacă aţi fi fost în sala de tribunal când s-a dat sentinţa, nici voi n-aţi fi fost 
mulțumiți. Totul a fost o înscenare. 

— Da, sigur, zise Assad. E destul de ciudat că omul s-a predat atunci după... 

— Ce ţi se pare nelalocul lui în cazul ăsta, Johan? îl întrerupse Carl. 

Bărbatul evită privirea lui Carl și se uită pe fereastră de parcă cerul plumburiu 
putea calma furtuna din sufletul lui. 

— Zâmbeau tot timpul, zise el. Fiecare dintre ei. Şi Thøgersen, și avocatul 
apărării. Cei trei nenorociţi aroganţi care stăteau în public. 

— Torsten Florin, Ditlev Pram și Ulrik Dybbøl Jensen. La ei te referi? 

El dădu din cap și își puse mâna peste buzele tremurânde, încercând să le 
liniştească. 

— Stăteau acolo şi zâmbeau, zici tu. E o pistă foarte fragilă pentru caz, Johan. 

— Da, dar acum ştiu mai mult decât ştiam atunci. 

— Tatăl tău, Arne Jacobsen, s-a ocupat de caz? întrebă Carl. 

— Da. 

— ar tu unde erai atunci? 

— Eram la Colegiul Tehnic din Holbæk. 

— Holbæk? Le cunoşteai pe victime? 

— Da, răspunse el aproape imperceptibil. 

— Deci îl cunoşteai pe Søren? 

El dădu din cap aprobator. 

— Da, puţin. Dar nu la fel de bine ca pe Lisbet. 

— Ascultă, interveni Assad. Îmi dau seama după faţa ta că Lisbet îţi spusese 
că nu te mai iubește. Așa-i, Johan? Nu te mai voia atunci, zise Assad și se 
încruntă. Și pentru că nu mai era a ta, ai omorât-o atunci, iar acum vrei ca noi să 
ne dăm seama de asta și să te arestăm ca să nu fii nevoit să te sinucizi. Așa-i? 

Johan clipi rapid de câteva ori, apoi expresia lui deveni dură. 

— Trebuie să fie aici, Carl? întrebă el pe un ton calculat. 

Carl clătină din cap. Din păcate, ieşirile lui Assad deveneau un obicei. 

— Du-te în cealaltă cameră, Assad. Doar cinci minute, spuse el, și arătă spre o 
ușă din spatele lui Johan. 

Auzind aceasta, Johan tresări. Erau multe semne care indicau frica, iar Carl le 
cunoştea pe majoritatea. Aşa că se uită la uşa închisă. 

— Nu, nu acolo. E prea multă mizerie, zise Johan punându-se în fața uşii. Du- 
te şi stai în sufragerie, Assad. Sau bea o cafea în bucătărie. Tocmai am făcut-o. 

Dar Assad observase și el reacţia lui Johan. 

— Nu, mulțumesc, prefer ceaiul, zise el apoi se strecură prin spatele lui Johan 
și deschise larg ușa. 

În spatele ușii era o altă încăpere cu tavan înalt. Înăuntru era un șir de mese 
de-a lungul peretelui, acoperite cu teancuri de dosare și hârtii. Dar cel mai 
interesant era portretul care atârna pe perete, iar faţa se uita la ei cu o privire 
melancolică. Era o fotografie de un metru înălțime reprezentând o tânără, fata 
care fusese omorâtă în Rørvig. Lisbet Jørgensen. Cu părul vâlvoi, pe un fundal 
senin. O ipostază de vară, cu umbre pronunţate pe faţă. Dacă n-ar fi fost ochii ei, 
mărimea pozei şi poziţia ei neobișnuit de proeminentă, poate că el n-ar fi 
observat-o. Dar o făcuse. 

În timp ce Carl și Assad intrară în cameră înţeleseră că acela era un altar. Totul 
acolo avea legătură cu Lisbet. Lângă una dintre tăieturile recente din ziar despre 
crimă, erau flori proaspete. Alt perete era împodobit cu un suport de fotografii 
pătrate tip Instamatic ale fetei și cu câteva scrisori şi vederi; ba chiar şi cu o 
bluză. Momente vesele și triste, unul lângă altul. 

Johan nu spuse nimic. Rămase pur și simplu în fața fotografiei şi se lăsă 
absorbit de ochii ei. 

— De ce n-ai vrut să vedem camera asta, Johan? întrebă Carl. 

El ridică din umeri, iar Carl înţelese. Era prea intimă. Sufletul lui, viaţa lui, 
visele lui frânte... totul era acolo la vedere, pe zidurile acelea. 

— S-a despărţit de tine în seara aia, interveni din nou acuzator Assad. Spune, 
Johan! O să fie mai bine pentru tine. 

Johan se întoarse şi se uită urât la el. 

— Tot ce spun este că fata pe care am iubit-o cel mai mult pe lumea asta a fost 
masacrată de oameni care acum ne privesc de sus, de pe cele mai înalte trepte ale 
societăţii şi râd în hohote. Faptul că cineva al dracului de nesemnificativ precum 
Bjarne Thøgersen este cel care plătește preţul are un singur motiv: banii. Banii 
lui Iuda, monede grele, profit mizerabil, pentru Dumnezeu. La asta se reduce 
totul. 

— lar acum trebuie să înceteze, spuse Carl. Dar de ce acum? 

— Pentru că sunt din nou singur și nu mă pot gândi la nimic altceva. Nu vezi? 

Johan Jacobsen avea doar douăzeci de ani când Lisbet spusese „Da” la cererea 
lui în căsătorie. Tații lor erau prieteni. Familiile lor se vizitau frecvent, iar Johan 
fusese întotdeauna îndrăgostit de Lisbet. Fusese cu ea în noaptea aceea, în timp 
ce fratele ei făcea dragoste cu prietena lui în camera de lângă. Avuseseră o 
discuţie serioasă şi apoi făcuseră dragoste... ca un gest de rămas-bun, din 
punctul lui de vedere. La răsărit, el plecă cu lacrimi în ochi, iar mai târziu în ziua 
aceea ea fu găsită moartă. În numai zece ore el se prăbușise de pe cele mai înalte 
culmi în tristețe și, în final, în iad. 

Nu-și mai reveni niciodată cu adevărat după acea noapte și după ziua 
următoare. Își făcuse o nouă prietenă cu care se însurase şi avură doi copii, totuşi 
se gândea numai la Lisbet. Când tatăl lui îi spuse pe patul de moarte că a furat 
dosarul cazului și i l-a dat mamei lui Lisbet, Johan s-a dus la ea a doua zi şi a luat 
dosarul. De atunci, hârtiile acelea deveniseră cea mai prețioasă avere a lui, iar de 
atunci înainte Lisbet îi ocupa mai mult decât întreaga viaţă. Într-un final, ocupase 
prea mult. Iar soția lui îl părăsi. 

— Ce vrei să spui prin „ocupase prea mult”? întrebă Assad. 

— Vorbeam despre ea neîncetat. Mă gândeam la ea zi și noapte. Toate 
tăieturile care aveau legătură cu cazul, toate rapoartele... Pur și simplu, trebuia 
să citesc despre ea tot timpul. 

— Iar acum vrei să scapi de toate astea? De-asta ne-ai implicat pe noi? întrebă 
Carl. 

— Da. 

— Şi ce-ai pentru noi? Toate astea? întrebă Carl care își desfăcu braţele 
deasupra teancurilor de hârtii. 

El dădu din cap. 

— Dacă citeşti toate astea, o să-ți dai seama că gaşca de la şcoală a făcut-o. 

— Ai făcut pentru noi o listă cu celelalte atacuri. Am văzut-o deja. Despre 
asta vorbeşti? 

— E numai o listă parțială. Pe cea completă o am aici. 

Se aplecă peste masă și ridică un teanc de tăieturi din ziare de sub care scoase 
o coală de hârtie. 

— Începe aici, înainte de crimele din Rørvig. Băiatul ăsta a fost la aceeaşi 
şcoală, scrie în articol. Arătă spre o pagină din Politiken de la 15 iunie 1987. 
Titlul era: „Tragedie în Bellahøj. Tânăr de 19 ani, cădere mortală de pe o 
trambulină de zece metri”. 

Parcurse diferite cazuri, iar pe multe dintre ele Carl le recunoscu din lista lui, 
care fusese livrată Departamentului Q. Incidentele avuseseră loc la interval de 
trei sau patru luni. Unele dintre ele se încheiaseră cu moartea victimelor. 

— E posibil ca toate să fie accidente, spuse Assad. Ce legătură au cu puștii de 
la internat? Nu sunt neapărat legate unul de altul. Ai dovezi? 

— Nu. Asta e treaba voastră. 

Assad întoarse capul. 

— Sincer, n-ai nimic. Te-ai îmbolnăvit la cap din cauza acestui caz. Îmi pare 
rău pentru tine. Ar trebui să vezi un psiholog. De ce nu te duci la femeia aceea, 
Mona Ibsen, de la sediu, în loc să ne trimiţi pe noi după cai verzi pe pereţi? 

. 

Pe drumul de întoarcere, Carl şi Assad stăteau tăcuţi, fiecare cufundat în 
gânduri. În mintea lor, cazul prinsese o viteză ameţitoare. 

— Fă un ceai, Assad, spuse Carl când ajunseră în subsol și împinse într-un 
colț punga din plastic în care se aflau hârtiile de la Johan Jacobsen. Dar ușor cu 
zahărul, da? 

Își puse picioarele pe birou și se întoarse spre buletinul de ştiri de pe Canalul 
2 încercând să-și scoată creierul din funcțiune şi să nu mai facă nimic în ziua 
aceea. Următoarele cinci minute, însă, schimbară asta. Ridică receptorul imediat 
ce telefonul începu să sune și îşi dădu ochii peste cap când auzi vocea sumbră a 
şefului de la Omoruri. 

— Am vorbit cu șefa poliției, Carl. Spune că nu vede niciun motiv pentru care 
să te afunzi și mai adânc în acel caz. 

La început, Carl protestă, dar pentru că Marcus Jacobsen nu-i oferi niciun alt 
motiv, simţi cum îi creştea temperatura în jurul gulerului. 

— Repet: de ce? 

— Aşa stau lucrurile. Ar trebui să-ți stabileşti sarcinile prioritare astfel încât 
să te concentrezi exclusiv pe cazurile care nu s-au încheiat cu o condamnare. Pe 
celelalte ar trebui să le pui în fişetele metalice de jos de la arhivă. 

— Nu sunt eu cel care hotărăşte care sarcini sunt prioritare? 

— Nu şi când şefa poliţiei spune altceva. 

Aşa că acea conversaţie luă sfârşit. 

— Un ceai bun de mentă cu puţin zahăr, spuse Assad după încheierea discuţiei 
şi îi dădu o cană. 

Arăta de parcă lingurița putea sta singură țeapănă într-o mare de sirop. Carl 
acceptă băutura opărită și înnebunitor de dulce și o dădu pe gât dintr-o 
înghițitură. Doamne, începea să se obișnuiască cu melasa asta. 

— N-ar trebui să stai îmbufnat, Carl. O să lăsăm atunci cazul așa câteva 
săptămâni până când acest Johan se întoarce la muncă. Atunci o să-l presăm încet 
în fiecare zi. O să mărturisească totul, mai devreme sau mai târziu. O să vezi. 

Carl se uită la faţa veselă a lui Assad. Dacă n-ar fi știut, ar fi crezut că era 
pictată. Cu doar o oră în urmă fusese agresiv, insistent şi congestionat din cauza 
acelui caz. 

— Ce să mărturisească, Assad? Despre ce dracului vorbeşti? 

— Despre noaptea în care Lisbet Jargensen i-a spus că nu-l mai vrea. Probabil 
că ea i-a spus că a găsit alt tip. Astfel că el s-a întors în dimineaţa următoare şi i-a 

omorât pe amândoi. Dacă scormonim mai adânc, probabil că vom descoperi că a 
fost ceva urât între fratele lui Lisbet și Johan. Poate că și-a ieşit din minți. 

— Las-o baltă, Assad. Cazul ne-a fost luat. În plus, nu cred absolut deloc în 
teoria ta. E prea răsucită. 

— Răsucită? 

— Da, pentru Dumnezeu, și nu mă refer la un covrig. Dacă Johan ar fi făcut- 
O, şi-ar fi ieşit din minţi acum o sută de ani. 

— Nu şi dacă e nebun, spuse el și-și bătu cu palma începutul de chelie din 
creștetul capului. 

— Un nebun nu lasă urme precum cartonașele de Trivial Pursuit. Îţi aruncă 
arma crimei în față şi se uită în cealaltă parte. Oricum, n-ai auzit ce-am spus? Ni 
s-a luat cazul. 

Assad aruncă o privire indiferentă la televizorul cu ecran plat de pe perete, 
unde era prezentat cazul despre atacul de la Store Kannikestraede. 

— Nu, n-am auzit asta. Nu vreau să aud asta. Cine-ai zis că ne-a luat cazul? 

O puteau mirosi pe Rose care se îndrepta spre ei înainte ca aceasta să apară. 
Apăru în prag dintr-odată, cu braţele pline de rechizite și pungi de cumpărături 
cu elfi de Crăciun desenaţi pe ele. Ajunsese prea devreme, din toate punctele de 
vedere. 

— Cioc-cioc! zise ea şi îşi băgă fruntea prin deschizătura uşii. A venit 
cavaleria, pam-paaam! Pateuri delicioase pentru toată lumea. 

Carl și Assad se uitară unul la altul. Unul cu o expresie îndurerată, celălalt cu 
beculețe de Crăciun în ochi. 

— Bună, Rose, și bine ai venit în Departamentul Q! Am pregătit totul pentru 
tine, sigur că da, spuse micul trădător. 

În timp ce Assad o conduse în încăperea învecinată, ea îi aruncă lui Carl o 
privire sugestivă care spunea: „Nu poţi scăpa de mine”. Dar trebuie doi pentru un 
tango, iar el nu putea fi cumpărat cu prețul unor pateuri şi al unui biscuit. 

Aruncă o privire la pungile din plastic din colț şi scoase o coală de hârtie din 
sertar. Apoi scrise: 


Suspecţi: 


Bjarne Thogersen? 

Unul sau mai mulţi din gaşca de la internat? 
Johan Jacobsen? 

Un alt criminal? 

Cineva care avea legătură cu gaşca de la internat? 

Se încruntă, supărat de rezultatul nesatisfăcător. Dacă Marcus l-ar fi lăsat în 
pace, probabil că ar fi rupt pur și simplu hârtia. Dar Marcus nu-l lăsase. Îi dăduse 
lui Carl un ordin direct ca să abandoneze cazul; de aceea nu putea face asta. 

Când Carl era mic, tatăl lui stătea mereu cu gura pe el. Îi dădea ordine clare 
lui Carl să nu are pajiștea. Ca urmare, Carl ară pajiştea. Îi ceru lui Carl să nu intre 
în armată. Aşa că el se înrolă. Mai mult, abilul său tată încercase chiar să-l 
direcţioneze spre anumite fete. Fiicele fermierilor nu erau îndeajuns de bune, îi 
zisese el, ca urmare Carl se luase fix după ele. Așa era firea lui și aşa fusese 
întotdeauna. 

Nimeni nu avea să decidă în locul lui, lucru care-l făcea, de fapt, destul de 
uşor de manipulat. Ştia asta, desigur. Întrebarea era dacă șefa poliției ştia şi ea 
acest lucru. Era greu de bănuit. Dar despre ce dracului era vorba? Cum de știa 
şefa poliţiei că el se ocupa de caz? Doar câţiva oameni știau despre asta. Se gândi 
la posibilități: Marcus Jacobsen, Lars Bjørn, Assad, echipa din Holbæk, 
Valdemar Florin, bărbatul de la cabana de vară, mama victimelor... 

Rămase o vreme privind în gol. Da, oamenii aceştia ştiau. Şi alții câţiva, dacă 
se gândea mai bine. Oricine putea să fi apăsat frâna. Când nume precum Florin, 
Dybbøl Jensen şi Pram erau asociate cu o anchetă de crimă, gheața era foarte 
subțire. Clătină din cap. Chiar nu-i păsa de titulaturile oamenilor și de datoriile 
pe care şefa poliției le avea față de unul sau de altul. Acum că începuseră, nimeni 
nu avea să-i oprească. 

Își ridică privirea. Din biroul lui Rose, situat în cealaltă parte a coridorului, se 
auzeau zgomote noi. Râsul acela al ei gutural, ciudat — felul în care izbucnea — 
plus Assad, la capacitate maximă. Dacă ar fi continuat astfel, s-ar fi putut crede 
că se dădea o petrecere. 

Scoase o ţigară din pachet, o aprinse şi se uită la norul de fum care învăluia 
coala de hârtie. Apoi scrise: 


Sarcini: 


Crime similare de peste hotare, la aceeași oră? Suedia? Germania? 

Cine din vechea echipă de investigatori mai lucrează încă? 

Bjarne Thøgersen / Închisoarea Vrideslaslille. 

Accidentul cu elevul de la Centrul de înot Bellahøj. Coincidenţă? 

Cu cine putem vorbi din vechea gașcă de la internat? 

Avocatul Bent Krum! 

Torsten Florin, Ditlev Pram şi Ulrik Dybbøl Jensen: mai sunt și alte 
cazuri? Cineva dintre cei care au lucrat pentru ei i-a reclamat? Profiluri 
psihologice? 

Află despre Kimmie alias Kristen-Marie Lassen: vreo rudă cu care 
putem discuta? 

Circumstanţele morţii lui Kristian Wolf! 
Bătu cu creionul în hârtie de mai multe ori înainte de a continua: 


Hardy. 


Să scap naibii de Rose de aici. 
Să i-o trag Monei Ibsen. 


Se uită la ultimul rând de câteva ori și se simţi ca un băiețel rău, puber, care 
scrijeleşte numele fetelor pe birou. Dacă ea ar fi știut cât de rău i se întăreau 
testiculele ori de câte ori avea fantezii cu fesele și cu sânii ei săltăreți... 

Trase adânc aer în piept, luă o gumă din dulap şi începu să șteargă ultimele 
două rânduri. 

— Carl Mørck, te deranjez? se auzi o voce din dreptul ușii care îi făcu sângele 
să clocotească și să-i îngheţe în vene în același timp. Şira spinării trimise cinci 
comenzi prin infrastructura lui: „Scapă de gumă, acoperă ultimul rând, lasă 
ţigara, alungă expresia stupidă de pe față, închide gura!” 

— Te deranjez? întrebă ea în timp ce ochii lui bulbucaţi încercau să se uite 
direct în ai ei. 

Erau tot căprui. Mona Ibsen se întorsese, iar lui îi era o frică de moarte. 

. 

— Ce-a vrut Mona? întrebă Rose zâmbind ușor. 

De parcă era treaba ei. Stătea în dreptul ușii și mesteca un cremșnit în timp ce 
Carl încerca să revină la realitate. 

— Ce-a vrut, Carl? întrebă Assad cu gura plină. 

Niciodată până atunci Carl nu mai văzuse atâta cremă înconjurând atât de 
multă barbă. 

— Vă spun mai târziu. 

Se întoarse spre Rose sperând că nu va observa obrajii lui îmbujorați, 
bombardaţi intens cu sânge de inima lui care-o luase razna. 

— Te-ai acomodat în noul tău bârlog? 

— O, vai! Îți pasă? Mulţumesc. Cred că, dacă cineva urăște lumina zilei, 
pereţii colorați şi să aibă oameni prietenoși în preajmă, atunci ai găsit locul 
perfect pentru mine, zise ea și îl înghionti pe Assad. Glumesc doar, Assad. Tu ești 
în regulă. 

O, ce bucurie! Avea să fie un parteneriat așa de drăguţ! Carl se ridică şi scrise 
lista cu suspecți și sarcini pe tabla albă. Apoi se întoarse către proaspăt instalată 
minunăţie de secretară. În cazul în care credea că avea suficiente sarcini în cârcă, 
trebuia să se gândească mai bine. Avea de gând s-o muncească atât de mult încât 

slujba de presator de ambalaje de carton la fabrica de margarină să pară un 
paradis. 

— Cazul la care lucrăm acum este puțin cam ciudat din cauza persoanelor 
care s-ar putea să fie implicate, zise el și se uită la pateul pe care ea îl ciugulea cu 
dinţii din faţă ca o veveriță. Assad o să-ţi facă imediat un rezumat. Apoi aș vrea 
să aranjezi hârtiile din pungile astea de plastic în ordine cronologică şi să le pui 
împreună cu cele de pe birou. Apoi fă o copie după toate pentru tine și pentru 
Assad... cu excepția dosarului de aici. Ăsta va trebui să aştepte până mai târziu, 
spuse el, și împinse într-o parte dosarul gri al lui Johan Jacobsen și al Marthei 
Jørgensen. lar când termini cu asta, află tot ce poţi despre chestia asta de aici, 
spuse el, şi arătă spre rândul de pe tablă legat de accidentul de pe trambulină de 
la Centrul de înot. Suntem puţin cam aglomeraţi, așa că dă-i bătaie. O să găsești 
data accidentului pe pagina de sumar care e deasupra, în punga roşie. Vara lui 
1987, înainte de crimele din Rørvig. Cândva, în iunie. 

Poate că se așteptase ca ea să mormăie puţin. Doar o mică observaţie care i-ar 
fi adus alte câteva sarcini, dar ea fu surprinzător de imperturbabilă. Neclintită, se 
uită cu nonşalanţă la mâna în care ţinea ultima bucată de pateu, apoi o împinse 
într-o parte laterală a gurii care părea că putea înghiți orice. 

Carl se întoarse spre Assad. 

— Ce-ai zice dacă ai lua o pauză de la munca din subsol timp de câteva zile? 

— Are legătură cu Hardy? 

— Nu. Vreau s-o găseşti pe Kimmie. Trebuie să începem să ne facem propria 
noastră idee despre gaşca asta. Eu o să mă ocup cu restul. 

Assad părea că începea să-și imagineze tabloul. El, pe urmele unei cerșetoare 
pe străzile din Copenhaga, în timp ce Carl stă bine mersi înăuntru, la căldurică, 
cu bogaţii și dă pe gât cafea și coniac. Cel puţin, așa își imagina Carl. 

— Nu înţeleg, Carl, zise el. Continuăm cu investigația asta? Nu ni s-a spus să 
ne ținem departe de ea? 

Carl se încruntă. Poate că ar fi fost mai bine ca Assad să-și fi ţinut gura. Cine 
putea şti dacă Rose era sau nu loială? Până la urmă, ce căuta acolo jos? Era al 
naibii de sigur că el nu o ceruse. 

— A, da, acum că a zis Assad, şefa poliției ne-a spus să abandonăm cazul. Ai 
vreo problemă cu asta? o întrebă el pe Rose. 

Ea ridică din umeri. 

— E în regulă din partea mea. Dar înseamnă că tu eşti cel care cumpără 
pateuri data viitoare, spuse ea în timp ce ridica pungile din plastic. 

. 

După ce Assad primi instrucţiunile se furișă afară. De două ori pe zi trebuia 
să-l sune pe Carl pe mobil şi să raporteze ceea ce aflase în legătură cu Kimmie. 
Primise o listă cu ce avea de făcut conținând sarcini precum verificarea la 
Evidenţa Populaţiei, întâlniri cu poliţiştii de la gara orașului, cu cei de la 

Serviciul de Asistenţă Socială din Primărie, cu personalul de la adăpostul de la 
Crucea Roşie din Hillerødgade și multe alte locuri din oraș. O groază de sarcini 
pentru un tip care era încă novice în branșă, mai ales când tot ce ştiau despre 
Kimmie aflaseră de la Valdemar Florin. Conform celor spuse de acesta, ea umbla 
pe străzile din Copenhaga cu o valiză și făcea asta de ani buni. Chiar dacă ar fi 
avut încredere în ceea ce spunea acel om, nu era nimic concret. Era posibil ca ea 
nici să nu mai trăiască, dată fiind reputaţia găștii. 

Carl deschise dosarul verde-deschis şi notă codul numeric personal al lui 
Kristen-Marie Lassen. Apoi se îndreptă pe hol, spre locul în care Rose trecea 
deja topurile de hârtie prin copiator într-un stil neobișnuit și energic. 

— Avem nevoie de nişte mese aici ca să pot sorta hârtiile, zise ea fără să-şi 
ridice privirea. 

— Da? Te-ai gândit la o firmă anume? întrebă el zâmbind şmechereşte în timp 
ce-i dădu codul numeric personal. Am nevoie de toate datele ei personale. 
Ultimul loc în care a stat, orice internare, starea financiară, educaţia, adresa 
părinților dacă mai trăiesc. Opreşte-te puțin din copiat. Am nevoie de astea 
urgent. De tot ce se poate, mersi. 

Ea îşi îndreptă corpul în toată înălțimea acestuia conferită de tocurile cui. 
Privirea îndreptată direct spre laringele lui nu era deloc una plăcută. 

— O să ai comanda pentru mese în zece minute, spuse ea sec. Eu aș merge pe 
catalogul Malling-Beck. Au modele cu înălțime reglabilă cu preţuri între cinci și 
şase mii de coroane bucata. 

. 

Carl punea absent obiecte în coșul de cumpărături cu gândul la Mona Ibsen. 
Primul lucru pe care-l observase era că nu purta verigheta. Asta și cât de rău i se 
uscase gâtul când ea se uita la el. Alt semn, că trecuse multă vreme de când 
fusese cu o femeie. La dracu”. Se uită în jur, încercând să se orienteze în 
supermarketul enorm Kvickly, la fel ca toţi ceilalți care bântuiau în căutare de 
hârtie igienică în locul în care se aflau acum produse cosmetice. Așa ceva putea 
face pe cineva să înnebunească. 

La capătul străzii pietonale comerciale demolarea vechiului magazin de 
galanterie era aproape gata. Allerød nu mai era un orășel desuet, cu magazine 
deținute de proprietari independenţi, iar lui Carl aproape că nu îi mai păsa. Dacă 
nu o putea avea pe Mona Ibsen, din punctul lui de vedere puteau da jos şi 
biserica pentru a construi încă un supermarket. 

— Ce dracu” ne-ai cumpărat, Carl? întrebă chiriașul său, Morten Holland, în 
timp ce despacheta pungile cu alimente. 

Şi el avusese o zi grea, după cum îi spusese. Două ore de ştiinţe politice la 
universitate, urmate de trei ore petrecute la magazinul de închirieri de casete 
video. Da, erau într-adevăr vremuri grele, Carl vedea clar. 

— Am crezut că ai putea face niște chilii con carne, spuse Carl, ignorându-l 
pe Morten care-i spunea că n-ar fi fost rău dacă ar fi cumpărat nişte fasole şi nişte 
carne. 

Îl lăsă scărpinându-se în cap lângă masa din bucătărie şi se duse sus, unde 
muzica retro era gata să arunce în aer ușa camerei lui Jesper. Acesta se afla în 
mijlocul unei orgii Led Zeppelin și împroșca cu gloanțe soldaţii din jocul 
Nintendo în timp ce prietena lui zombie stătea pe pat scriind de zor mesaje ca să- 
şi astâmpere foamea de socializare. Carl oftă și se gândi cât de aventuros fusese 
cu Belinda în dormitorul lui din Brønderslev. Trăiască electronicele! Cât timp nu 
avea nimic de-a face cu ele. 

Apoi se duse în camera lui şi se uită impasibil la pat. Dacă Morten nu-l chema 
jos la cină în douăzeci de minute, patul avea să câștige runda. Se așeză, își puse 
mâinile sub cap și şi-o imagină pe Mona Ibsen întinsă goală sub cuvertură. Dacă 
nu se aduna în curând, testiculele lui aveau să i se ofilească. Fie Mona Ibsen, fie 
câteva expediţii de agaţament prin bodegi, altfel putea foarte bine să se înscrie în 
trupele de poliție trimise în Afghanistan. Ar fi fost mai bine să aibă o bilă tare în 
craniu decât două bile flasce în pantaloni. 

Un amestec neobișnuit de înfricoșător între gangsta rap și un oraş întreg din 
case de metal ruginit prăbuşindu-se bubui prin peretele camerei lui Jesper. Ar 
trebui să se ducă şi să i se plângă, să-și ferece urechile sau ce? 

Continuă să zacă acolo, cu perna apăsată pe cap. Poate de aceea gândul îi 
zbură la Hardy. 

Hardy, care nu se putea mișca. Hardy, care nici măcar nu-și putea scărpina 
fruntea când îl mânca. Hardy, care nu putea face nimic altceva în afară de a se 
gândi. Dacă ar fi fost în locul lui, şi-ar fi ieșit din minţi cu secole în urmă. 

Se uită la fotografia de pe perete, în care era alături de Hardy şi de Anker, cu 
brațele rezemate pe umerii celorlalți. „Trei poliţişti al naibii de buni”, îşi spuse 
Carl. De ce fusese Hardy de altă părere când l-a vizitat ultima oară? La ce se 
gândea, de fapt, când i-a spus că îi aștepta cineva în clădirea aceea din Amager? 
Se uită cu atenție la faţa lui Anker. Deși era cel mai mic dintre ei trei, avea 
privirea cea mai pătrunzătoare. Deşi era mort de aproape un an, Carl avea încă 
imaginea ochilor aceia clară în minte. 

Oare Hardy chiar credea că el sau Anker avuseseră ceva de-a face cu oamenii 
care îl împuşcaseră? Carl clătină din cap. Era greu de crezut. Apoi privirea lui se 
îndreptă spre o fotografie înrămată cu el și cu Vigga de pe vremea când ei încă îi 
plăcea să-şi bage degetele în buricul lui, apoi spre o imagine cu ferma din 
Brønderslev şi, într-un final, spre poza pe care i-o făcuse Vigga în ziua în care el 
se întorsese în uniformă de paradă. 

Se încruntă. Era întuneric în colțul unde atârna poza, dar își dădu totuşi seama 
că ceva nu era aşa cum trebuia să fie. 

Lăsă perna să cadă și se ridică exact în momentul în care Jesper începu o nouă 
orgie de sunete de cealaltă parte a peretelui. Apoi se îndreptă încet spre 
fotografie. La început petele păreau a fi umbre, dar când ajunse mai aproape 
văzu ce erau de fapt. Sângele proaspăt ca acela era greu de confundat. Abia 
atunci observă cum se scursese pe perete în dâre subțiri. Cum dracului de nu-l 
văzuse până atunci? Și ce naiba căuta acolo? 

ÎI strigă pe Morten, apoi se duse și îl scoase pe Jesper care privea în prostraţie 
la televizor și le arătă petele de sânge în timp ce ei afişară mutre dezgustate și, 
respectiv, indignate. 

Nu, Morten nu avea nimic de-a face cu acea mizerie revoltătoare. Și, la 
dracu”, nu, nici Jesper n-avea nicio legătură cu ea. Nici prietena lui, în cazul în 
care Carl se gândea la aşa ceva. Ce, înnebunise? 

Carl se uită din nou la sânge și dădu din cap. Cu echipamentul potrivit, nu era 
nevoie decât de cel mult trei minute ca cineva să intre în locuinţă, să găsească un 
obiect la care Carl sigur se uita des, să frece puţin sânge de animal și apoi s-o 
taie. Nu era, oare, extrem de ușor să se găsească aceste trei minute în care nimeni 
să nu se uite, ținând cont de faptul că Magnolievangen — de fapt, tot 
Ranneholtparken — fusese aproape pustiu de la opt dimineaţa până la patru după- 
amiaza? Dacă cineva credea că astfel de prostii aveau să-l facă să renunțe la 
investigație atunci era incredibil de prost. Nenorociţii ăia, într-un fel sau altul, 
erau vinovați. 

15. 


Singurele momente în care putea visa frumos era după ce bea. Era, de altfel, 
unul dintre motivele pentru care o făcea. Dacă nu lua câteva înghiţituri serioase 
din sticla de whisky, ştia care era rezultatul. Moţăia ore în şir, iar vocile îi 
şopteau în cap, apoi ochii-i cădeau pe posterul care atârna pe ușă — cel cu copiii 
care se jucau — și o cuprindeau coşmarurile. 

Imaginile acelea nenorocite apăreau întotdeauna când ațipea. Amintiri despre 
părul moale al unei mame, cu o față ca de piatră și despre o fetiţă care încearcă să 
devină invizibilă în ungherele şi firidele din conacul familiei. Momente oribile. 
Amintiri disparate despre o mamă care o părăsise, pur şi simplu. Îmbrăţișările 
reci ca gheaţa ale femeilor care o urmaseră. 

Iar când se trezea cu fruntea transpirată și cu restul corpului tremurând de frig, 
visele ajungeau de obicei la momentul în care întorsese spatele acelor așteptări 
burgheze de nepotolit și prefăcătorii. Voia să uite toate acele lucruri. Acelea și 
vremurile care urmaseră. 

. 

Cu o seară înainte băuse zdravăn, așa că dimineaţa aceea era relativ lipsită de 
complicații. Putea suporta cu ușurință frigul, tusea și durerea de cap care o 
săgeta. Cât timp gândurile ei şi vocile o lăsau în pace. 

Se întinse, îşi băgă mâna sub pat şi scoase cutia din carton. Era cămara ei, iar 
procedura era simplă. Mâncarea din partea dreaptă a cutiei trebuia consumată 
prima. Când partea aceea se golea, rotea cutia la 180 de grade și mânca din nou 
ce era în dreapta. Apoi putea umple partea goală din stânga cu bunătăţi de la 
Aldi. Întotdeauna aceeași procedură și niciodată mai mult de două sau trei zile de 
păstrat în cutie. Altfel mâncarea se strica, mai ales când soarele prăjea acoperișul. 

Înghiţi iaurtul fără prea multă plăcere. Trecuseră ani de când mâncarea 
însemnase ceva pentru ea. Îndesă cutia înapoi sub pat, moșmondi puţin până găsi 
coșciugul, îl mângâie o clipă și şopti: 

— Mami trebuie să se ducă acum în oraș, iubirea mea. O să vină acasă repede. 

Apoi se mirosi la subraţ şi decise că era timpul să facă un duș. Obișnuia să-l 
facă în gară din când în când, dar nu se mai putea; nu după ce Tine o avertizase 
cu privire la bărbaţii care o căutau. Dacă trebuia neapărat să se ducă acolo era 
nevoită să ia măsuri speciale de precauţie. 

Linse lingura și aruncă paharul din plastic în sacul de gunoi din spatele ei 
gândindu-se la ce urma să facă. 

Fusese acasă la Ditlev în seara precedentă. Așteptase o oră afară pe 
Strandvejen și privise la mozaicul de ferestre luminate ale conacului înainte ca 

vocile să-i dea ghes să treacă la acţiune. Era o casă elegantă, dar cu aspect de 
clinică şi lipsită de emoție, la fel ca Ditlev. Cum altfel? 

Sparse geamul și se uită cu atenţie în jur înainte ca o femeie în neglijeu să 
apară brusc. Se uită speriată la Kimmie când aceasta scoase pistolul, dar pe 
chipul ei se aşternu imediat supunerea în clipa în care înţelese că soțul ei era 
ţinta. Prin urmare, Kimmie îi dăduse femeii pistolul și îi spusese că-l putea folosi 
cum dorea. Ea se uitase la el un moment. Îl cântărise în mână şi apoi zâmbise. 
Părea să știe cu adevărat cum să-l folosească. Exact așa cum prevăzuseră vocile. 

lar Kimmie plecă înapoi spre oraş cu mersul legănat, sigură că mesajul 
devenise cât se putea de clar pentru toată lumea. Era pe urmele lor. Niciunul 
dintre ei nu trebuia să se mai simtă în siguranţă nicăieri. Îi ţinea în cătarea puştii. 
Dacă avea dreptate în privinţa lor, scoseseră mai mulți oameni pe stradă ca să dea 
de ea, iar acel gând o amuza. Cu cât erau mai mulți, cu atât trădau mai mult că se 
află în centrul atenţiei lor. Avea să-i facă să devină atât de vigilenți încât să nu se 
mai poată gândi la nimic altceva. 

. 

Pentru Kimmie, cel mai rău lucru la a face baie în compania altor femei nu 
erau privirile lor stăruitoare și nu erau nici căutăturile curioase ale fetițelor la 
vederea cicatricelor ei lungi, de pe spate şi de pe abdomen. Nici plăcerea 
zgomotoasă a mamelor şi a copiilor care făceau ceva împreună. Nici măcar 
zgomotele nonşalante şi râsetele tipice de la piscină. Ci corpurile femeilor care 
străluceau de viață. Aceasta era partea cea mai rea. 

Inele din aur pe degete, care spuneau că aveau pe cineva pe care să-l iubească. 
Sâni care hrăneau. Pântece gata de rod. Astfel de imagini îi întărâtau vocile. 

Astfel că își scoase repede hainele și le puse una peste alta deasupra 
dulăpiorului fără să se uite la cineva şi lăsă jos pungile din plastic pline cu haine 
noi. Întreaga procedură trebuia să fie făcută îndeajuns de repede ca să poată pleca 
înainte ca ochii ei să înceapă să se plimbe de colo-colo. Cât timp deţinea 
controlul. 

Aşa că, după douăzeci de minute, stătea pe podul Tietgens într-o haină care-i 
venea ca turnată, cu părul coafat, învăluită de neobişnuita mireasmă de parfum 
exclusivist, uitându-se de-a lungul liniilor de tren care dispăreau în interiorul 
gării centrale. Trecuse ceva vreme de când nu se mai îmbrăcase astfel și nu îi 
plăcea deloc. În acel moment reprezenta imaginea dezgustătoare a tuturor 
lucrurilor împotriva cărora luptase. Dar era necesar. 

Avea să meargă încet pe peron şi apoi va urca pe scara rulantă până în sala 
centrală, ca oricare altă femeie. Dacă nu va observa nimic neobişnuit în această 
primă incursiune, se va așeza într-un colț al fast-food-ului de pe peron, cu o cafea 
în faţă şi se va uita din când în când la ceas. Va semăna cu oricine altcineva care 
aştepta să plece undeva. Cu capul pe umeri, cu sprâncenele frumos trasate 

deasupra ochelarilor de soare. Pur și simplu, una dintre femeile care ştiau ce vor 
în viaţă. 
. 

Stătea acolo cam de-o oră când o zări pe Tine Șobolanca trecând legănat pe 
lângă ea, cu capul aplecat într-o parte, cu privirea fixată asupra golului din faţa 
ei. Femeia descărnată zâmbea aiurea la tot şi la nimic. Era evident că-şi injectase 
recent nişte heroină. Niciodată înainte Tine nu mai păruse atât de vulnerabilă și 
de transparentă, dar Kimmie nu se mișcă. Pur şi simplu rămase acolo şi o privi 
până ce dispăru undeva, în spatele McDonald's. 

În acel moment prelung, de examinare, îl observă pe bărbatul slab care stătea 
rezemat de perete și vorbea cu alți doi inși îmbrăcaţi în haine sport. Nu era 
neobișnuit ca trei bărbaţi să stea împreună. Neobişnuit era faptul că vorbeau fără 
a se privi în ochi și se uitau pe furiș prin sală. Acest lucru și faptul că purtau 
haine aproape identice o făcură atentă. 

Se ridică încet, îşi potrivi ochelarii de soare pe nas şi păşi hotărâtă, cu pantofii 
cui, direct spre ei. Când se apropie observă că aveau în jur de patruzeci de ani. 
Ridurile adânci de la colţul buzelor indicau faptul că avuseseră o viaţă grea. Nu 
erau genul de riduri pe care le făceau oamenii de afaceri cu privirile încruntate şi 
bolnăvicioase la lumina becurilor din birou în timp ce birourile lor erau inundate 
de la prima oră a dimineţii de teancuri tot mai mari de hârtii. Nu, erau mai 
degrabă ca niște șanțuri săpate de vânt, de forțele elementare ale naturii și de 
sarcinile nesfârşite şi plictisitoare. Bărbaţii aceia erau angajați să aștepte și să 
observe. 

Când ajunse la câţiva metri, ei se uitară la ea în același timp. Ea le zâmbi și se 
feri să-şi arate dinţii. Apoi trecu prin apropiere şi simți tăcerea care se lăsă asupra 
lor. Când ajunse puțin mai departe ei începură din nou să vorbească. Se opri și 
căută în poşetă. Unul dintre ei, după câte auzi, se numea Kim. Sigur că trebuia să 
fie un nume care începea cu litera K. 

Discutau despre ore și locuri și nu erau absolut deloc interesaţi de ea, ceea ce 
însemna că era liberă să se miște după bunul plac. Persoana care pretindea 
Kimmie că era nu se potrivea profilului celei pe care o căutau ei. Sigur că nu. 

Făcu un ocol în jurul sălii, acompaniată de voci șoptite, cumpără o revistă 
pentru femei de la chioșcul din partea opusă și se întoarse la locul de plecare. 
Rămăsese numai unul dintre bărbați. Stătea rezemat de peretele din cărămizi, 
evident pregătit pentru o lungă așteptare. Fiecare mișcare a lui era lentă, numai 
ochii îi erau vioi. Erau exact genul de bărbaţi cu care se asociau 'Torsten, Ulrik și 
Ditlev. Borfași cu inimi de gheață. Bărbaţi care făceau aproape orice pentru bani. 

Slujbe despre care nu scria nimic în anunţurile din ziare. 

Cu cât se uita la el mai mult, cu atât simțea că a ajuns mai aproape de 
nenorociţii pe care voia să-i distrugă. O cuprinse un val de entuziasm în timp ce 
vocile din capul ei se contraziceau una pe alta. 

— 'Terminaţi, şopti ea și îşi lăsă privirea în jos. 

Observă că bărbatul de la masa vecină își ridică ochii din farfurie și încercă 
să-şi dea seama cine era ținta mâniei ei. 

Era problema lui. 

„Terminaţi”, şopti, iar privirea îi căzu pe un titlu dintr-un ziar de scandal. 
Scris cu litere mari, acesta vorbea despre cum să ai o căsătorie durabilă. Dar 
observă numai litera K. O literă K mare, scrisă înclinat. Alt K. 

. 

Elevii din clasa a șasea îi spuneau K, dar numele său era Kåre. Era cel care 
câștigase aproape toate voturile din clasa a cincea când s-a hotărât care elev din 
ultimul an va fi următorul prefect. Semăna cu un zeu și era cel despre care fetele 
şuşoteau în dormitoare. Dar Kimmie fusese cea care îl câștigase. După trei 
dansuri la balul de comedie fusese rândul ei, iar Kåre simţise degetele lui 
Kimmie în locuri în care alte degete nu mai ajunseseră. Pentru că ea își cunoștea 
corpul şi pe cel al băieților. Kristian se asigurase de asta. 

Kåre devenise dependent de ea ca de un viciu. 

Cei din jur comentaseră intens faptul că, din ziua aceea, mediile prefectului 
popular începuseră să alunece în jos, spunând că e ciudat că un elev atât de 
inteligent și de sârguincios ca el începuse să cedeze dintr-odată. lar Kimmie se 
bucura de asta. Fusese opera ei, corpul ei fusese cel care făcuse astfel încât acea 
fundaţie să se cutremure. Numai corpul ei. 

Totul fusese pregătit pentru Kåre. Viitorul lui fusese hotărât cu mult timp 
înainte ca părinţii săi să afle cine era el cu adevărat. Tot ce conta pentru ei era ca 
fiul lor să rămână pe linia de plutire, asigurându-se că avea să aducă onoare 
castelului lor. Dacă cineva putea face astfel încât familia să fie fericită şi să 
prospere, atunci acea persoană își găsise sensul vieţii. La dracu” cu costurile. Sau 
așa crezuseră ei. 

Din chiar acel motiv, Kåre devenise încă de la început ţinta lui Kimmie. Îi 
făceau greață toate lucrurile în care credea Kåre. Să câștige premii pentru 
sârguință. Să fie cel mai bun la împușcatul păsărilor și cel mai rapid alergător de 
pe pistă. Să fie orator de excepție la evenimentele festive. Să aibă părul pieptănat 
mai bine decât ceilalți şi pantalonii mai bine călcați. 

Kimmie dorise ca toate acele lucruri să înceteze. Își pusese în gând să-l 
decojească, să vadă ce se afla în interiorul lui. 

Iar când termină cu el, se uită după o pradă mai interesantă. Pentru că erau 
multe în jur din care putea alege. Nu-i era frică de nimic și de nimeni. 

. 

Kimmie îşi ridica doar când şi când privirea pe deasupra revistei. Dacă 
bărbatul de lângă perete pleca, ea avea să simtă acest lucru. Cei peste unsprezece 
ani petrecuţi pe străzi îi ascuţiseră instinctele. Acele instincte se treziră când, o 
oră mai târziu, observă încă un bărbat care se plimba prin sală aparent fără motiv, 

de parcă avea picioarele programate să meargă pe pilot automat, dar ochii lui 
erau concentrați la ceea ce se petrecea în jur. 

Nu era un hoţ de buzunare care încerca să localizeze o geantă ademenitoare 
sau o haină largă. Nu era nici ajutorul unui hoţ care întindea mâna după mărunțiș 
pe când celălalt făcea treaba murdară. Nu, cunoştea prea bine genul acela de 
oameni, iar el nu se număra printre ei. 

Era un bărbat mic, compact, în straie ponosite. Avea o haină groasă, cu 
buzunare mari. Era înfășurată în jurul corpului lui ca o piele de șarpe, ceea ce 
sugera că e o ruină umană. Dar nu era în regulă. Kimmie se pricepea la asta. 
Oamenii care purtau hainele unui paria — oamenii care se dăduseră bătuţi — nu se 
uitau la alții. Aveau privirile aţintite spre coșurile de gunoi. În jos, în faţa lor. În 
colțuri, unde puteau găsi o sticlă goală. Poate chiar şi la vitrinele magazinelor sau 
la ofertele săptămânii de la Sunset Fast Food. Nu se uitau atenţi la feţele 
celorlalți și nu le studiau comportamentul așa cum făcea acel bărbat privindu-i pe 
sub sprâncenele stufoase. În plus, era de culoare, turc sau iranian. Cine mai 
văzuse un turc sau un iranian care să fi decăzut atât de mult încât să meargă pe 
străzile din Copenhaga ca un vagabond? 

Îl urmări până ce trecu de bărbatul rezemat de perete și se aşteptă ca ei să se 
salute într-un fel sau altul, dar nu o făcură. Așa că rămase acolo uitându-se pe 
deasupra revistei, implorând vocile din cap să stea deoparte. 

Stătea astfel când bărbatul micuţ reveni de unde plecase. Nici pe drumul de 
întoarcere nu se salută cu celălalt. În acea clipă ea se ridică încet, împinse cu 
grijă scaunul sub masă şi îl urmări de la distanță pe bărbatul scund, cu pielea 
tuciurie. 

El mergea încet. Din când în când, ieșea din sală și se uita în jos spre 
Istedsgade, dar nu se ducea niciodată atât de departe încât ea să nu-l poată vedea 
de pe scara de lângă șantierul gării. Nu era nicio îndoială că el căuta pe cineva, 
cineva care putea fi chiar ea. Așa că rămase în urmă, în umbră, ascunsă prin 
unghere și în spatele indicatoarelor. 

Când el ajunse în dreptul oficiului poștal din gară, pentru a zecea oară, 
uitându-se în jur, se întoarse brusc şi se uită drept la ea. Era ceva pentru care nu 
fusese pregătită, așa că se întoarse pe călcâie și se îndreptă spre şirul de taxiuri. 
Voia să cheme unul și să scape repede; el n-o putea opri să facă asta. Celălalt 
lucru la care nu așteptase era Tine Șobolanca. Aceasta stătea fix în spatele ei. 

— Bună, Kimmie! strigă ea cu o voce ascuţită și cu ochii lipsiți de luciu. 
Bănuiam eu că eşti tu, iubito. Arăţi super azi. Care-i ocazia? 

Ridică mâinile spre Kimmie, ca şi cum ar fi vrut să se asigure că era reală, dar 
Kimmie o evită şi o lăsă pe Tine cu braţele în aer. În spatele ei, Kimmie auzi 
pașii grăbiţi ai bărbatului care o urmărea. 

16. 


Telefonul sunase de trei ori în timpul nopţii, dar de fiecare dată când Carl 
ridica receptorul linia era moartă. Dimineaţă, la micul dejun, îi întrebă pe Jesper 
și pe Morten dacă observaseră ceva neobișnuit în casă, dar nu primi în schimb 
decât priviri somnoroase. 

— Poate aţi uitat să închideți ferestrele şi ușile ieri? încercă el. 

Trebuia să găsească o cale să treacă de amorțeala lor. Jesper ridică din umeri. 
Ca să obţină ceva de la el la acea oră din zi ar fi trebuit, mai întâi, să tragă lozul 
norocos spre marea loterie Utopia. Morten, cel puţin, mormăi un gen de răspuns. 

Apoi, Carl dădu ocol casei fără să observe însă ceva ieşit din comun. Uşa din 
față nu avea zgârieturi. Ferestrele erau așa cum trebuia. Spargerea fusese dată de 
o persoană sau mai multe care ştiau ce făceau. După o investigaţie de zece 
minute, se urcă în mașina poliției parcată între clădirile cenușii din beton şi 
observă că aceasta puţea a benzină. 

— La dracu”! strigă el. 

Într-o fracțiune de secundă deschise brutal uşa de la Peugeot, se aruncă pe 
trotuar, se rostogoli de mai multe ori și se ascunse în spatele unei dubiţe 
aşteptându-se ca Magnolievangen să fie luminat de o explozie îndeajuns de 
puternică încât să arunce în aer ferestrele. 

— Ce s-a întâmplat, Carl? auzi o voce calmă. 

Se întoarse spre amicul lui de grătar, Kenn, care purta un tricou subțire, în 
ciuda frigului din acea dimineaţă, și părea să-i fie bine. 

— Stai pe loc, Kenn, îi ordonă el uitându-se în jos spre Ranneholtparken. 

În afară de sprâncenele agitate ale lui Kenn, nu se mișca nimic pe nicăieri. 
Poate că o telecomandă va activa explozia când se va apropia de vehicul. Poate 
că scânteia de la contact avea să fie suficientă pentru a o declanșa. 

— Cineva a umblat la mașina mea, spuse el, și îşi îndreptă într-un final atenția 
spre acoperișuri și spre sutele de ferestre ale clădirilor din jur. 

Se gândi un moment să-i sune pe tehnicienii criminaliști, dar se decise că era 
mai bine să n-o facă. Oricine încerca să-l sperie nu lăsase amprente sau alte 
indicii asemănătoare. Putea foarte bine să accepte faptul și să meargă mai 
departe. Vânător sau vânat? În acel moment, totul era relativ. 

. 

Nici măcar nu-și scosese haina și Rose apăruse în dreptul ușii biroului lui cu 
sprâncenele ridicate şi genele puternic rimelate. 

— Mecanicii de la poliție sunt în Allerød şi au raportat că nu e nimic în 
neregulă cu mașina ta. Un furtun de alimentare slăbit, cât de interesant poate fi? 

Ea închise ochii resemnată şi cu încetinitorul, ceea ce Carl ignoră. Era bine să- 
şi afirme cât mai repede autoritatea. 

— Mi-ai dat o mulţime de sarcini, Carl. Vrei să vorbim despre ele sau 
aşteptăm până ce ţi se evaporă aburii de benzină de la mansardă? 

E] îşi aprinse o ţigară şi se așeză pe scaun. 

— Dă-i drumul, zise el sperând că mecanicii avuseseră destulă minte ca să-i 
aducă mașina la sediu. 

— Hai să începem cu accidentul de la Centrul de înot Bellahøj. Sunt foarte 
multe de zis despre el. Tipul avea nouăsprezece ani, iar numele lui era Kåre 
Bruno. 

Se uită la el, iar gropiţele ei erau la putere maximă. 

— Bruno! Serios! zise ea şi își reprimă ceva ce părea a fi un chicotit. Era un 
înotător bun, chiar foarte atletic. Părinţii lui trăiau în Istanbul, dar bunicii locuiau 
în Emdrup, aproape de bazinul neacoperit Bellahøj. Acolo stătea de obicei în 
timpul weekendurilor libere, spuse ea, și frunzări hârtiile. Raportul spune că a 
fost un accident şi Kåre Bruno a fost de vină. Să nu fii atent pe o trambulină de 
zece metri nu e tocmai un lucru înțelept. 

Își înfipse pixul în păr unde era puţin probabil să rămână mult timp. 

— În acea dimineaţă plouase și se crede că a alunecat pe suprafaţa udă în timp 
ce se dădea mare în faţa cuiva. Dar era acolo singur şi nimeni n-a observat ce s-a 
întâmplat exact. Nu până ce a fost văzut zăcând pe gresia de dedesubt, cu capul 
sucit la 180 de grade. 

Carl se uită la Rose cu o întrebare pe buze, dar ea i-o luă înainte: 

— Şi da, Kåre a fost la același internat ca și Kristen-Marie Lassen și ceilalți 
din gașcă. Era în anul al șaselea. N-am discutat încă cu cineva de la școală, dar 
pot face asta şi mai târziu. 

Se opri la fel de brusc ca un glonţ care se lovește de un zid din beton. Trebuia 
să se obișnuiască cu stilul ei. 

— Bine. Vom trece din nou în evidenţă totul imediat. Și Kimmie? 

— Tu chiar crezi că-i importantă în gaşca asta, zise ea. De ce? 

„Să număr până la zece?” îşi spuse el. 

— Câte fete erau, în total, în gașcă? întrebă el în schimb. Și câte dintre ele au 
dispărut? Numai una, am dreptate? Şi probabil că o fată despre care oricine ar 
putea crede că vrea să-și schimbe statutul prezent. Şi de-aia sunt interesat în mod 
special de ea. Dacă Kimmie e încă în viaţă, ar putea deține cheia spre o groază de 
informaţii. Nu crezi că ar trebui să luăm în calcul această posibilitate? 

— Cine zice că vrea să-și schimbe statutul? Mulţi vagabonzi nu pot fi forțați 
să trăiască din nou într-o casă, dacă la asta te gândești. 

Dacă gura ei avea să turuie așa însemna că-l va face să se urce pe pereți. 

— Te mai întreb o dată, Rose. Ce-ai găsit despre Kimmie? 

— Ştii ce, Carl? înainte să ajungem la asta, aș vrea să spun că trebuie să 
cumperi un scaun pentru ca eu şi Assad să putem sta jos în timp ce-ţi dăm 
rapoartele. Începe să te doară spatele când stai sprijinit de tocul uşii, chiar și când 
discutăm nimicuri. 

„Atunci stai sprijinită în altă parte”, se gândi el şi trase adânc din ţigară. 

— Sunt sigur că ai văzut scaunul perfect în vreun catalog, fu tot ce spuse el. 

Ea nu se obosi să răspundă. Lui îi trecu prin cap că era probabil ca dimineața 
următoare să găsească acolo un scaun. 

— Nu sunt prea multe în evidențele publice despre Kristen-Marie Lassen. 
Oricum, n-a fost niciodată în şomaj. A fost exmatriculată de la școală în anul al 
cincilea şi, mai târziu, şi-a continuat studiile în Elveţia, dar nu am nimic mai 
mult despre asta. Ultima adresă este în casa lui Bjarne Thøgersen, pe 
Arnevangen, în Brønshøj. Nu ştiu când s-a mutat, dar cred că n-avea cum să fi 
fost cu mult timp înainte ca Thøgersen să se predea. Ceea ce înseamnă că a fost 
oricând înainte de septembrie 1996. Iar înainte de asta, din 1992 până în 1995, 
este înregistrată la mama ei vitregă, din Kirkevej, în Ordrup. 

— O să-mi faci rost de numele complet al femeii şi de adresă, da? 

Înainte ca el să-și încheie propoziţia, ea îi dădu o bucăţică galbenă de hârtie. 
Pe femeie o chema Kassandra Lassen. Știa filmul Podul Cassandra, dar nu 
auzise niciodată numele acela. 

— Şi tatăl lui Kimmie? Mai trăiește? 

— Da, răspunse ea. Willy K. Lassen, un pionier în domeniul programelor de 
calculator. Trăiește în Monte Carlo cu noua lui soţie și câțiva copii mai degrabă 
mici. Am bilețelul undeva pe biroul meu. S-a născut prin anul 1930, deci fie 
pistolul lui e încărcat încă, fie nevasta lui e cam curvă. 

Ea mimă un zâmbet care acoperi cea mai mare parte a feţei, însoţit de râsul 
acela mârâit care la un moment dat avea să-l facă pe Carl să-și iasă din fire. Ea 
încetă. 

— Se pare că Kristen-Marie Lassen n-a dormit pe la adăposturile pe care le 
verificăm de obicei, dar e posibil să fi închiriat o cameră sau altă locuinţă de care 
Fiscul nu știe. La dracu”, așa face şi soră-mea. Are patru chiriași deodată. Ai 
nevoie de ceva ca să întreţii trei copii şi patru pisici când soţul e un ticălos care te 
abandonează, nu crezi? 

— Cred că n-ar trebui să-mi dai atât de multe detalii, Rose. Sunt un apărător 
al legii, în cazul în care ai uitat. 

Ea ridică palma. 

„Doamne, zicea expresia ei, dacă vrea să fie așa de nesuferit e problema lui”. 

— Dar am informaţii despre înregistrarea lui Kristen-Marie Lassen la Spitalul 
Bispebjerg în vara lui 1996. Nu am dosarul de caz pentru care trebuie să caute 
prin arhive, chiar dacă ai nevoie de informaţii care s-au petrecut alaltăieri. Nu am 
decât ora la care a ajuns acolo şi ora la care a dispărut. 

— A dispărut din spital? În timpul tratamentului? 

— Nu ştiu nimic despre asta, dar este o adnotare care spune că a plecat în 
ciuda recomandărilor doctorului. 

— Cât timp a stat în spital? 

— Nouă sau zece zile, răspunse Rose frunzărind bilețelele galbene. Uite, de 
pe 24 iulie pe 2 august 1996. 

— 2 august? 

— Da, de ce? 

— E data crimelor din Rarvig. Exact nouă ani mai târziu, la acea dată. 

Ea rămase pe gânduri când auzi asta, evident iritată de faptul că nu observase 
coincidența. 

— La ce secţie a fost? Psihiatrie? 

— Nu. La ginecologie. 

El bătu cu degetele în birou. 

— Bine. Adu dosarul. Du-te acolo chiar tu, dacă e necesar, și oferă-le ajutorul. 

Ea dădu din cap abia perceptibil. 

— Cum e cu ziarele arhivate, Rose, te-ai uitat în ele? 

— Da. Nu-i prea mult. Procedurile legale s-au încheiat în 1987, iar când 
Bjarne Thøgersen a fost arestat, Kimmie n-a fost menţionată. 

El respiră profund. Abia în acel moment își dădu seama. Nimeni din gaşca de 
la internat nu fusese menţionat public în legătură cu cazul. Netulburaţi, ei 
urcaseră până pe culmile societății fără să aibă cineva motiv să ridice din 
sprânceană. Nu era de mirare că se străduiseră să țină secret acel lucru. Dar de ce 
dracului încercaseră să-l sperie într-un mod atât de amatoresc şi inacceptabil? De 
ce nu veniseră pur și simplu la el și să se justifice dacă știau că el era cel care 
investiga cazul? Altfel, nu făceau decât să creeze suspiciune şi opoziţie. 

— Ea a dispărut în 1996, spuse el. N-a apărut în presă anunţul dispariției? 

— N-a fost înregistrată ca persoană dispărută. Nici măcar de poliţie. Pur şi 
simplu a dispărut. Familia n-a făcut nimic. 

Carl dădu din cap. Frumoasă familie! 

— Cu alte cuvinte, nu e nimic în hârtii despre Kimmie, zise el. Dar la gale? 
Nu a participat la ele? Oamenii de teapa ei le frecventează. 

— N-am idee. 

— Atunci du-te şi verifică, te rog. Întreabă oamenii de la ziarele de scandal. 
Întreabă-i pe cei de la Gossip. Au pe aproape oricine în arhive. Trebuie să 
reușești să găsești o nenorocită de poză sau altceva. 

Ea se uită la el cu o expresie care probabil voia să-i sugereze că era pe cale să- 
l lase baltă. 

— Probabil că va dura mult până să i se găsească dosarul din spital. Cu ce să 
încep? 

— Cu spitalul Bispebjerg. Dar nu uita de ziare. Oamenii din cercurile astea 
sunt o pradă bună pentru vulturii ăia. Ai datele ei de identificare? 

Ea îi dădu hârtia. Nu era nimic nou acolo. Născută în Uganda. Fără fraţi sau 
surori. O dată la doi ani, în copilărie, se mutau la o nouă adresă, care alterna între 
Anglia, Statele Unite şi Danemarca. Când împlini şapte ani părinţii ei divorțară 
şi, lucru destul de ciudat, tatăl ei primi custodia copilului. Şi se născuse în Ajunul 
Crăciunului. 

— Sunt două lucruri despre care ai uitat să întrebi, Carl. Cred că e jenant. 

El îşi ridică privirea spre Rose. Din acel unghi aducea cu o versiune mai 
plinuţă a Cruellei de Vil înainte să înșface cei 101 dalmaţieni. Poate că nu era o 
idee aşa de rea să ia scaunul acela și să-l pună de cealaltă parte a biroului, ca să 
schimbe puţin perspectiva. 

— Ce e jenant? întrebă el fără să dorească să afle răspunsul. 

— N-ai întrebat despre mese. Despre mesele de pe hol. Au sosit deja. Dar sunt 
în cutii şi trebuie asamblate. Aş vrea ca Assad să mă ajute. 

— E în regulă din punctul meu de vedere, dacă ştie cum s-o facă. Dar, după 
cum vezi, el nu-i aici. E pe teren, după şoarece. 

— Hmm. Dar tu? 

El clătină din cap încet. Să asambleze mese cu ea? Probabil că-și ieşise din 
minţi. 

— Şi care e celălalt lucru despre care n-am întrebat, dacă pot fi aşa de 
îndrăzneţ? 

Ea arăta ca şi cum nu putea fi deranjată să răspundă. 

— Ştii, dacă n-o să asamblez mesele, n-o să copiez toate prostiile alea, așa 
cum m-ai rugat. Un serviciu merită alt serviciu. 

Carl înghiți cu greutate. Într-o săptămână ea avea să dispară de acolo. Putea să 
îi dădăcească pe blestemaţii aceia de mâncători de cod uscat care veneau în vizită 
vineri, apoi urma să fie o mişcare bună să-i dea papucii. 

— Ei, mă rog... Celălalt lucru e că am vorbit la Fisc. Mi-au spus că Kristen- 
Marie Lassen a fost angajată între anii 1993 şi 1996. 

Carl se opri în timp ce trăgea din ţigară. 

— Da? Unde? 

— Două dintre locurile alea de muncă nu mai există, dar al treilea, da. Acolo a 
lucrat cel mai mult timp. Un magazin de animale. 

— Un magazin de animale? Și ce făcea acolo, întâmpina clienții? 

— Nu ştiu. Trebuie să-i întrebi tu. Se află încă la aceeaşi adresă. Ørbækgade 
numărul 62, în Amager. Se numește Nautilus 'Trading. 

Carl notă. Trebuia să mai aștepte însă puţin. Ea făcu o plecăciune spre el, cu o 
sprânceană ridicată. 

— Şi da, Carl, asta a fost tot, zise ea și-l salută din cap. Şi, apropo, cu plăcere, 
dragă domnule! 

17. 


— Aş dori să ştiu cine a oprit investigația mea, Marcus. 

Şeful de la Omoruri se uită la el pe deasupra ochelarilor bifocali. Sigur că n- 
avea de gând să răspundă la întrebare. 

— Şi, apropo, cred că ar trebui să ştii că am avut oaspeţi neinvitaţi la mine 
acasă. Uită-te la asta. 

Scoase vechea fotografie cu el în uniformă de paradă și arătă spre petele de 
sânge. 

— De obicei, atârnă în dormitorul meu. Aseară sângele era destul de proaspăt. 

Şeful lui Carl se lăsă ușor pe spate ca să o inspecteze. Nu-i păsa de ce vedea. 

— Ce înţelegi din asta, Carl? întrebă el după câteva momente de pauză. 

— Cineva vrea să mă sperie. Ce altceva pot să înțeleg? 

— Toți poliţiştii îşi fac duşmani. De ce crezi că asta are legătură cu cazul la 
care lucrezi acum? Cum rămâne cu prietenii şi familia ta? Crezi că sunt ceva 
glumeţi printre ei? 

Carl rânji. Bună încercare. 

— Am primit trei telefoane aseară. Ce crezi, era cineva la celălalt capăt când 
am ridicat receptorul? 

— Înţeleg. Și ce vrei să fac eu în legătură cu asta? 

— Aş vrea să-mi spui cine-mi închide ancheta. Preferi să sun chiar eu la ṣefa 
poliției? 

— Va fi aici după-amiază. O să vedem ce zice. 

— Pot conta pe asta? 

— Vom vedea. 

Când plecă din biroul șefului de la Omoruri, Carl trânti ușa puţin mai tare 
decât de obicei, apoi se trezi uitându-se direct la fața palidă, bolnăvicioasă și 
somnoroasă a lui Bak. Haina din piele care era mereu lipită de el îi atârna acum 
nonşalant pe umăr. „Acum pot spune că le-am văzut pe toate”, își spuse Carl. 

— Ce-i, Bak? Am auzit că ne părăseşti. Ai primit vreo moștenire sau ceva de 
genul ăsta? 

Bak rămase un moment de parcă se gândea dacă suma vieţii lor profesionale 
dădea cu plus sau cu minus. Apoi întoarse ușor capul și zise: 

— Ştii cum e. Fie ești un poliţist al dracului de bun, fie un familist al dracului 
de bun. 

Carl vru să-și pună o mână pe umărul lui, dar se mulțumi să-i întindă mâna. 

— Azi e ultima zi! Îţi doresc noroc şi fericire cu familia, Bak! Deşi ești un 
nesuferit, să ştii că n-ai fi cel mai rău om de pe aici dacă te-ai întoarce după 
permisie. 

Obosit, omul se uită surprins la Carl. Sau poate cuvântul potrivit era 
„copleşit”. Ecranul emoţional al lui Børge Bak era microscopic și greu de 
interpretat. 

— N-ai fost niciodată bun cu mine, Carl, zise el şi clătină din cap. Dar cred că 
eşti în regulă. 

Pentru cei doi bărbaţi aceasta era o orgie șocantă de complimente. Carl se 
întoarse şi o salută din cap pe Lis care stătea în spatele biroului din față cu cel 
puţin la fel de multe hârtii ca la el în subsolul în care acestea așteptau să fie puse 
pe una dintre mesele asamblate deja de Rose. 

— Carl, spuse Bak cu mâna pe clanţa ușii de la biroul șefului de la Omoruri. 
Nu Marcus e cel care-ţi oprește ancheta, dacă asta crezi. Este Lars Bjørn, zise el 
și ridică degetul arătător. Nu știi de la mine. 

Carl aruncă o privire spre biroul acestuia. Ca de obicei, jaluzelele erau trase, 
dar ușa era deschisă. 

— Se va întoarce la trei. E o ședință cu șefa poliției, din câte știu, fură 
ultimele cuvinte ale lui Bak. 

O găsi pe Rose Knudsen în genunchi, pe holul din subsol. Ca un urs polar 
adult care alunecă pe gheață, ea stătea cu picioarele depărtate și cu coatele 
rezemate pe o bucată de carton împăturită. În jurul ei erau picioare de mese, tije 
din metal și o gamă largă de chei imbus şi unelte. Câţiva centimetri sub nasul ei 
era un talmeș-balmeș de instrucțiuni de asamblare. Comandase patru mese cu 
înălțime reglabilă, iar Carl spera din tot sufletul ca după tot efortul ei acestea să 
se şi materializeze. 

— Nu trebuia să fii la Spitalul Bispebjerg, Rose? 

Fără să se mişte de pe bucăţica ei de podea, arătă spre uşa lui Carl. 

— Ai o copie pe birou, zise ea. 

Apoi se cufundă din nou în diagramele de asamblare. Spitalul Bispebjerg 
trimisese prin fax trei pagini care, bineînțeles, erau pe biroul lui Carl. Ştampilate 
şi datate, exact ce ceruse. Kristen-Marie Lassen. Internată între 24 iulie şi 2 
august 1996. Jumătate dintre cuvinte erau în latină, dar înţelesul lor era destul de 
clar. 

— Vino aici puțin, Rose, strigă el. 

Urmă o serie de mormăituri și înjurături de pe podeaua din hol, dar ea făcu 
ceea ce el îi ceruse. 

— Da? zise ea cu broboane de sudoare pe faţa desfigurată de petele de rimel. 

— Au găsit dosarul! 

Ea dădu din cap. 

— L-ai citit? 

Dădu din cap din nou. 

— Kimmie era însărcinată şi a fost internată din cauza sângerării de pe urma 
unei căderi violente pe scară, zise el. A primit îngrijiri şi pare-se că s-a recuperat 
repede, totuşi a pierdut copilul. Erau semne de răni noi. Ai citit și asta? 

— Da. 

— Nu scrie nimic aici despre tată sau despre alte relații. 

— Asta e tot ce-au avut, mi-au spus cei de la Bispebjerg. 

— Înţeleg, zise el și frunzări din nou dosarul. Deci, era în patru luni când a 
fost internată. După câteva zile, doctorii au fost de părere că riscul de avort 
trecuse, dar în a noua zi ea totuși a avortat. La examenul medical care a urmat, au 
găsit noi contuzii de la o lovitură în burtă. Kimmie le-a explicat spunând că ar fi 
căzut din pat, spuse Carl şi scormoni după o ţigară. E greu de crezut. 

Rose se dădu în spate câţiva pași, se încruntă și își făcu vânt cu mâna de 
câteva ori. Deci nu-i plăcea fumul de ţigară. În regulă! Era ceva care o putea ţine 
la distanţă. 

— N-a fost întocmit niciun raport al poliţiei, zise ea. Dar, din nou, dacă s-ar fi 
întâmplat asta, am fi aflat deja. 

— Nu zice dacă doctorii i-au făcut chiuretaj sau ceva de genul ăsta. Dar ce 
înseamnă asta? 

Arătă spre câteva rânduri mai jos pe pagină. 

— Avortus incompletus. Asta nu înseamnă avort? 

— I-am sunat. Înseamnă că nu toată placenta a ieșit când a pierdut sarcina. 

— Cât de mare e placenta în luna a patra? 

Ea ridică din umeri. E clar că asta nu făcuse parte din curricula de la colegiu. 

— Şi nu i s-a făcut niciodată chiuretaj? 

— Nu. 

— Din câte ştiu, poate fi fatal. Nu e de joacă cu infecțiile abdominale. În plus, 
a fost rănită de lovituri. Rău, din câte-mi imaginez. 

— De aceea doctorii n-au vrut să-i dea drumul, spuse ea, și arătă spre birou. 
Ai văzut biletul? 

Era o hârtiuță gălbuie autocolantă. Cum dracu” se aștepta de la el să observe 
ceva atât de mic pe biroul lui? În comparaţie cu el, acul în carul cu fân era o 
nimica toată. „Sună-l pe Assad”, scria pe el. 

— A sunat acum jumătate de oră. A zis că probabil a văzut-o pe Kimmie. 

Carl simţi un gol în stomac. 

— Unde? 

— La gară. Trebuie să-l suni. 

Își luă haina din cui. 

— Gara e la patru sute de metri depărtare. M-am cărat! 

Afară pe stradă oamenii mergeau în mânecă scurtă. Umbrele deveniră deodată 
lungi și ascuţite și toți păreau să încerce să zâmbească unul la altul. Era sfârşit de 
septembrie și erau puţin peste douăzeci de grade, aşa că de ce dracului zâmbeau 
oamenii? Ar fi trebuit să-și ridice capetele spre stratul de ozon și să se uite într- 
acolo oripilați. 

Îşi scoase haina și o atârnă pe umăr. Mai era puţin și oamenii aveau să poarte 
sandale în ianuarie. Trăiască efectul de seră! Îşi scoase mobilul, apăsă pe 
numărul lui Assad și îşi dădu seama că îi murise bateria. Era a doua oară în doar 
câteva zile când se întâmpla asta. Baterii nenorocite şi nefolositoare. 

Intră în gara centrală și se uită prin mulțime. Părea inutil. Aşa că dădu rapid şi 
fără succes o tură prin marea de valize. 

„Nenorocitul”, îşi zise şi se îndreptă spre secţia de poliție din gară de lângă 
ieșirea spre Reventlowsgade. Trebuia s-o sune pe Rose ca să ia numărul lui 
Assad. Parcă şi auzea râsul ei aspru şi batjocoritor. 

Personalul din spatele biroului din faţă de la secţia de poliție nu-l cunoștea, 
așa că-și scoase insigna. 

— Sunt Carl Mørck. Bună. Mi-a murit mobilul. Pot să folosesc telefonul 
vostru? 

Unul dintre poliţişti arătă spre un aparat vechi din spatele biroului, în timp ce 
încerca să liniștească o fetiță care se rătăcise de sora ei mai mare. În urmă cu 
mulți ani, Carl fusese în locul lui, consolând copii. I se părea trist când se gândea 
la asta. Tocmai când era pe cale să formeze numărul, îl văzu pe Assad printre 
jaluzele. Stătea lângă scara ce ducea la toaletele publice, ascuns pe jumătate în 
spatele unui grup de studenți entuziasmați, cu rucsacuri în spate. Nu arăta prea 
bine pe când cerceta teritoriul în haina lui uzată. 

— Mersi că m-aţi lăsat să folosesc telefonul, spuse Carl şi puse receptorul în 
furcă. 

Numai cinci sau șase metri îi despărțeau când Carl ieși din secția de poliţie și 
tocmai voia să-l interpeleze pe Assad când cineva veni din spatele acestuia și îl 
apucă de umăr. Avea pielea închisă la culoare, în jur de treizeci de ani și nu părea 
prietenos. Dintr-o singură mișcare îl întoarse pe Assad și începu să-i strige 
înjurături. Carl nu înţelegea ce spunea, dar expresia lui Assad era elocventă. Nu 
erau prieteni. 

Câteva dintre fetele din grupul de studenţi se uitau la ei indignate. „Huligani! 
Terchea berchea!” păreau să spună feţele lor prin mășştile arogante. 

Apoi, bărbatul se repezi la Assad, iar acesta din urmă îl lovi cu o precizie și o 
putere incredibilă oprindu-l pe bărbat locului. O vreme acesta rămase clătinându- 
se, în timp ce profesorii discutau dacă să se implice sau nu. Dar lui Assad nu-i 
păsa. Îl apucă pe bărbat cu putere și îl inu bine până când acesta începu să tipe 
din nou. Apoi, în timp ce grupul de studenţi se îndepărtă de scandalagii, Assad îl 

observă pe Carl, iar reacția lui fu una instantanee. Îl împinse pe bărbat și îi făcu 
un gest din mână să se care dracului de acolo. 

Înainte ca bărbatul să ajungă la scara rulantă care ducea către peron, Carl reuși 
să se uite mai bine la el. La perciunii lui tunși scurt şi la părul lui care lucea. Era 
un tip arătos, cu o căutătură plină de ură. Nu era genul de bărbat pe care voiai să- 
l revezi. 

— Ce s-a întâmplat adineauri? întrebă Carl. 

Assad ridică din umeri. 

— Îmi pare rău, Carl. E un idiot. 

Ochii lui Assad se plimbau de colo-colo. Spre secţia de poliţie din spatele lui 
Carl, spre studenţi, spre Carl și dincolo de el. Era un alt Assad față de cel care 
prepara ceai de mentă în subsol. Era un bărbat care trebuia să-și ia revanşa. 

— O să-mi spui ce-a fost când o să te simţi pregătit, da? 

— N-a fost nimic. Doar un vecin de-al meu. 

Apoi zâmbi. Deloc convingător, dar pe aproape. 

— Deci ai primit mesajul meu? Știi că telefonul tău e mort, nu? 

Carl dădu din cap. 

— De unde ştii că ai văzut-o pe Kimmie? 

— O prostituată drogată a strigat-o pe nume. 

— Şi acum unde e? 

— Nu știu. A reuşit să scape cu un taxi. 

— La dracu”, Assad. Ai urmărit-o, nu-i așa? 

— Da. Taxiul meu a fost chiar în spatele ei, dar când am ajuns la 
Gasværksvej, taxiul ei s-a oprit exact la colț. leşise deja din el. Eu am ajuns cu o 
secundă prea târziu, iar ea dispăruse. 

Succes şi eşec, în acelaşi timp. 

— Şoferul ei a zis că ea i-a dat cinci sute de coroane. A sărit în spate și i-a 
strigat: „Du-mă la Gasværksvej! Repede. Toţi banii ăștia sunt ai tăi”. 

Cinci sute de coroane pentru cinci sute de metri. Asta însemna disperare. 

— Am căutat-o, desigur. M-am dus prin toate magazinele și am întrebat dacă 
a văzut cineva ceva. Am sunat la uși... 

— Ai luat numărul de telefon al taximetristului? 

— Da. 

— Adu-l pentru interogatoriu. E ceva ciudat aici. 

Assad dădu din cap. 

— Ştiu cine-i prostituata drogată. Am adresa ei, spuse el și-i dădu un bilet. 
Am primit-o de la secția de poliție acum zece minute. Numele ei e Tine Karisen. 
Are o cameră pe Gammel Kongevej. 

— Foarte bine, Assad. Dar cum ai obţinut informaţiile de la polițiști? Drept 
cine te-ai dat? 

— Le-am arătat legitimaţia de la sediu. 

— Asta nu-ți dă dreptul să primeşti astfel de informaţii, Assad. Eşti un angajat 
civil. 

— Păi, uite că am reușit. Dar ar fi bine dacă aș primi o insignă acum că mă 
trimiţi pe teren aşa de mult, Carl. 

— Îmi pare rău, Assad, dar nu pot face asta, spuse el, şi clătină din cap. Ai zis 
că cei de la secție o cunosc. A fost arestată? 

— O, da. De multe ori. Sunt sătui de ea. De obicei, cerșește lângă intrarea 
principală din gară. 

. 

Carl privi în sus la clădirea galbenă înghesuită în Teaterpassagen. La cele 
patru etaje de jos erau numeroase garsoniere, deasupra cărora se aflau camerele 
mansardate. Nu era greu de ghicit care era camera lui Tine Karisen. Ușa etajului 
al cincilea fu deschisă de un bărbat arțăgos îmbrăcat cu un halat uzat, albastru. 

— Tine Karisen spuneţi? Veniţi după mine. 

Îl conduse pe care pe lângă scară pe un coridor cu patru sau cinci uși. Arătă 
spre una dintre ele și își duse mâna la barba gri. 

— Nu ne place să vină poliţia pe aici, zise el. Ce-a făcut? 

Carl se încruntă şi scoase unul dintre rânjetele sale corozive din tolba cu 
bunătăţi. Bărbatul făcea o grămadă de bani de pe urma acelor camere mici 
mizerabile. Așa că era bine să-și trateze chiriașii așa cum se cuvenea. 

— Este un martor important într-un caz redeschis. Vă rog să îi oferiţi tot 
ajutorul de care are nevoie. Înțelegeţi? 

Bărbatul dădu drumul bărbii. Înţelesese? Habar n-avea despre ce vorbea Carl. 
Dar nu conta... atâta timp cât funcţiona. 

Ea nu deschise decât după ce el bubui îndelung în ușă. Chipul ei era din cale- 
afară de răvășit. Înăuntru, el fu întâmpinat de un miros înțepător, oribil, duhoarea 
unei cuști de animale insuficient curățate. 

Carl își aminti de o perioadă din viaţa fiului său vitreg... când hamsterii lui se 
împerecheau zi şi noapte pe biroul lui. În scurtă vreme numărul lor se 
multiplicase de patru ori, iar lucrurile ar fi avansat în această direcție dacă băiatul 
nu şi-ar fi pierdut interesul, iar animalele n-ar fi început să se mănânce unul pe 
altul. În lunile care trecură până ce Carl reușise să doneze toate creaturile unui 
centru pentru îngrijirea animalelor, mirosul devenise o amprentă permanentă în 
atmosfera din casă. 

— Văd că ai un şobolan, zise el și se aplecă spre micul monstru. 

— Îl cheamă Lasso și e îmblânzit. Vrei să-l scot ca să-l ţii? 

El încercă să zâmbească. Să-l ţină? Un mini-porc cu coadă chelboasă? Mai 
degrabă i-ar fi mâncat nutreţul. În acel moment Carl se decise că era mai bine să- 
i arate insigna de poliție. Ea o privi fără prea mare interes și se aplecă peste 
masă. Cu o mână experimentată împinse o seringă şi nişte folii din aluminiu sub 
o revistă. Heroină, dacă ar fi fost să ghicească. 

— Am înţeles că o cunoști pe Kimmie. 

Dacă ar fi fost arestată cu un ac în vene, prinsă la furat sau în timp ce servea 
un client, nici nu ar fi clipit. Dar întrebarea aceea o făcu să tresară. Carl se duse 
la fereastra din dormitor și se uită afară spre copacii în scurtă vreme golași care 
încercuiau lacul Jorgen. Drogata avea o priveliște dată naibii. 

— E una dintre prietenele tale cele mai bune, Tine? Am auzit că voi două 
sunteţi apropiate. 

El se aplecă pe fereastră și se uită în jos la poteca de lângă apă. Dacă fata ar fi 
fost normală, ar fi făcut jogging în jurul lacului de câteva ori pe săptămână, la fel 
ca persoanele care făceau asta în acel moment. Ochii lui se uitară cercetător la 
stația de autobuz de pe Gammel Kongevej, unde un bărbat într-o haină deschisă 
la culoare se holba la clădire. 

Carl îl mai văzuse pe acel bărbat din când în când, de-a lungul anilor petrecuţi 
în poliţie. Finn Aalbæk. O fantomă jigărită care obişnuia să se oploşească la 
secţia de poliție Antonigade ca să stoarcă frânturi de informaţii de la Carl și de la 
colegii lui pentru micuța lui agenţie de detectivi. 'Trecuseră cel puțin cinci ani de 
când îl văzuse ultima oară, dar era la fel de urât. 

— Îl cunoşti pe bărbatul de acolo, cel în haina aia de culoare deschisă? întrebă 
el. L-ai mai văzut până acum? 

Ea se apropie de fereastră, oftă din adâncul sufletului şi încercă să se 
concentreze asupra bărbatului. 

— Am mai văzut pe cineva asemănător, în aceeași haină, la gara centrală. Dar 
e al dracului de departe ca să-l văd mai bine. 

El observă pupilele ei enorme. Chiar dacă bărbatul ar fi stat în faţa ei tot i-ar fi 
fost greu să-l recunoască. 

— Şi bărbatul pe care l-ai văzut la gară... Cine e? 

Ea se îndepărtă de fereastră şi se lovi de masă așa că el fu nevoit să o sprijine. 

— Nu cred că vreau să vorbesc cu tine, pufni ea. Ce-a făcut Kimmie? El o 
conduse până la pat şi o ajută să se așeze pe salteaua subțire. „Hai să încercăm 
altă abordare”, își zise Carl uitându-se în jur. Camera avea zece metri pătraţi și 
părea complet golită de personalitate. În afară de cuşca şobolanului şi de hainele 
adunate teanc în colţuri, erau puţine obiecte în apartament. Câteva reviste 
lipicioase pe masă, mormane de pungi care puţeau a bere, patul cu pătura uzată, 
din lână, o chiuvetă și un frigider vechi deasupra căruia era o savonieră soioasă, 
un prosop uzat, o sticlă de șampon răsturnată și o colecţie de agrafe. Pe pereţi nu 
era nimic şi nici pe pervaz. Se uită în jos la ea. 

— Îţi lași părul să crească mai lung, așa-i? Cred că o să-ţi stea bine. Din 
instinct ea își duse mâna la gât. Deci avea dreptate. Pentru asta erau agrafele. 

— Arăţi bine şi cu părul până la umeri, dar cred că ți-ar sta mai bine cu părul 
lung. Ai păr frumos, Tine! 

Ea nu zâmbi, dar în spatele acelor ochi jubila. Pentru un scurt moment. 

— Mi-ar plăcea să-ţi ţin șobolanul, dar am devenit alergic la rozătoare și alte 
asemenea. De fapt, chiar îmi pare rău pentru asta. Nici măcar n-o mai pot ţine în 
braţe pe pisicuţa noastră. 

Acum avea atenţia ei. 

— Iubesc șobolanul ăsta. Îl cheamă Lasso. 

Ea îi zâmbi cu ceea ce fusese odată un șir de dinţi albi. 

— Uneori îi spun Kimmie, dar ei nu i-am zis asta. Din cauza lui mi se spune 
Tine Șobolanca. E așa drăguţ, nu crezi? Mai ales atunci când știi că de la asta îţi 
vine porecla... 

Carl încercă să fie de acord cu ea. 

— Kimmie n-a făcut nimic, Tine, zise el. O căutăm deoarece cuiva îi e dor de 
ea. 

Ea îşi muşcă obrazul. 

— Nu ştiu unde stă. Dar spune-mi numele tău. Dacă o văd îi transmit. 

El dădu din cap. Anii de luptă cu autoritățile o învăţaseră arta de a fi precaută. 
Era complet dusă din cauza drogurilor și totuși era în gardă. Destul de 
impresionant și la fel de enervant. Sigur nu avea să ajute dacă îi spunea lui 
Kimmie prea multe. În plus, riscau ca Kimmie să dispară definitiv. O experienţă 
de unsprezece ani şi vânătoarea lui Assad demonstraseră că era capabilă de asta. 

— Bine, o să fiu sincer cu tine, Tine. Tatăl lui Kimmie e foarte bolnav, iar 
dacă ea aude că poliția o caută atunci tatăl ei n-o s-o mai vadă niciodată şi ar fi 
tare păcat. Spune-i să sune la numărul ăsta. Nu-i spune nimic despre boală sau 
despre poliție. Doar dă-i numărul de telefon. 

Scrise numărul de mobil pe o pagină din carneţel și i-o dădu. Va trebui să se 
asigure că are telefonul încărcat. 

— Şi dacă întreabă cine ești? 

— Atunci spune-i că nu ştii, dar că am zis că e ceva ce-ar face-o fericită. 

Pleoapele lui Tine se închiseră uşor. Mâinile ei stăteau relaxate pe genunchi. 

— Mă auzi, Tine? 

Ea dădu din cap cu ochii închiși. 

— Da. Bine. 

— Bine. Mă bucur să aud asta. Acum o să plec. Știu că e cineva care o caută 
pe Kimmie la Gara centrală. Ştii cine e? 

Ea se uită la el fără să-și ridice capul. 

— Nu e decât cineva care întreabă dac-o știu pe Kimmie. Probabil că și el 
vrea ca ea să ia legătura cu tatăl ei, nu? 

. 

Jos, pe Gammel Kongevej, el îl înşfacă pe Aalbæk din spate. 

— Un delincvent bătrân ieşit la soare, zise el şi îşi aşeză pumnul greoi pe 
umărul lui. Ce faci aici? continuă el. A trecut ceva vreme de când nu ne-am 
văzut, ei? 

Ochii lui Aalbæk străluceau — dar nu de bucuria întâlnirii. 

— Aştept autobuzul, spuse el, și își întoarse capul. 

— Bine. 

Carl se uită la el. Ciudat răspuns. De ce mințea? De ce nu spusese pur și 
simplu: „Sunt în misiune. Urmăresc pe cineva”. Doar era slujba lui și o ştiau 
amândoi. Nu fusese acuzat de nimic. Nu trebuia să dezvăluie pentru cine lucra. 

Nu, dar acum se deconspirase. Fără îndoială. Aalbæk știa sigur că drumul lui 
se intersecta cu al lui Carl. „Aştept autobuzul”, spusese el. Ce idiot! 

— Te descurci cu ceea ce faci, nu? N-ai făcut din întâmplare o excursie ieri 
prin Allerød și mi-ai murdărit una dintre fotografii? Ce zici, Aalbæk? Ei? 

Aalbæk se întoarse calm cu faţa la Carl. Era genul de persoană pe care ai 
putea-o călca în picioare fără să obţii nicio reacţie. Carl știa pe cineva care se 
născuse cu lobii frontali insuficient dezvoltați și care pur şi simplu nu putea să se 
enerveze. Dacă un creier are o zonă care controlează emoțiile și stresul, în cazul 
lui Aalbæk aceasta fusese înlocuită cu un gol deplin. Carl încercă din nou. De ce 
nu? 

— Ce faci aici? Nu poţi să-mi spui, Aalbæk? N-ar trebui să fii acasă la mine, 
în Allerod şi să desenezi zvastici pe tăblia patului? Pentru că e o legătură între 
cazurile la care lucrăm noi doi acum, nu-i așa, Aalbæk? 

Expresia de pe faţa lui nu sugera o dorinţă de a se supune. 

— Tot un ticălos bătrân și sarcastic ai rămas, nu-i așa, Mørck? N-am nici cea 
mai vagă idee despre ce vorbeşti. 

— De ce stai aici şi te uiţi la etajul cinci? Nu cumva pentru că speri să treacă 
pe aici Kimmie Lassen ca s-o salute pe Tine Karisen? Tu eşti cel care întreabă de 
ea pe la gară, nu-i aşa? zise el și se apropie de faţa lui Aalbæk. Astăzi ai făcut 
legătura dintre Tine Karisen de acolo și Kimmie, nu-i aşa? 

Bărbatul slab îşi încleștă convulsiv maxilarele. 

— Nu ştiu despre cine și ce îndrugi acolo, Mørck. Sunt aici pentru că un tată 
şi o mamă vor să ştie dacă fiul lor și-o trage cu unificatoarele* de la etajul doi. 

Carl dădu din cap amintindu-și cât de alunecos era Aalbæk. Sigur că era 
capabil să inventeze o poveste la nevoie. 

— Cred că ar fi frumos să-ţi văd facturile de la afacerile din ultima vreme. Mă 
întreb dacă nu ai vreun recent angajator care să fie interesat de Kimmie. Eu aşa 
cred. Doar că nu sunt foarte sigur de ce. Vrei să-mi spui de bunăvoie sau trebuie 
să înșfac eu facturile? 

— Poţi să înşfaci ce dracului vrei. Doar adu-ţi aminte să ai mandat. 

— Aalbæk, bătrâne, zise el şi îl lovi aşa de tare pe spate încât omoplaţii lui se 
îndoiră. Vrei să le spui celor care te-au angajat că, cu cât mă hărțuiesc mai mult, 
cu atât o să mă duc mai tare după ei? Ai înțeles? 


3 Adepte ale Bisericii Unificatoare (n.tr.). 

Aalbæk încercă din răsputeri să nu tragă cu lăcomie aer în piept, dar când Carl 
avea să se întoarcă cu spatele, sigur urma s-o facă. 

— Am înţeles destul ca să ştiu c-o iei razna, Mørck. Lasă-mă în pace! 

Carl dădu din cap. Acesta era dezavantajul de a fi șeful celei mai mici echipe 
de investigaţie din ţară. Dacă ar fi avut mai mulți oameni, ar fi pus pe câţiva 
dintre cei mai buni magneţi pe urmele lui Finn Aalbæk. Avea o bănuială solidă că 
ar fi meritat să urmărească acea siluetă băţoasă, dar cine s-o facă? Rose? 

— O să mai auzi de noi, zise Carl și se îndreptă spre Vodroffsvej. 

Apoi, când dispăru din raza vizuală, fugi cât putu de repede pe strada 
perpendiculară și înapoi în jurul clădirii Codan şi se opri din nou pe Gammel 
Kongevej, aproape de Varnedamsvej. După câteva salturi care-l lăsară fără 
respiraţie, ajunse pe cealaltă parte a străzii, la timp ca să-l vadă pe Aalbæk care 
stătea lângă lac şi vorbea pe mobil. Poate că era greu de întărâtat, dar în mod cert 
nu părea deloc fericit. 

18. 


Cât timp Ulrik lucrase ca analist de bursă, îmbogăţise mai mulţi investitori 
decât oricine altcineva din acel domeniu, iar cuvintele cheie erau „informaţie, 
informaţie, informaţie”. În branșa lui, averea nu se făcea prin coincidenţe, nici 
prin noroc. Sigur nu prin noroc. Nimeni din acel domeniu nu avea atât de multe 
contacte şi nu exista niciun trust media în care să nu cunoască pe cineva. Era 
sigur pe el și atent şi verifica cu mare atenție companiile de comerț prin toate 
metodele posibile înainte să estimeze profitabilitatea acţiunilor lor. Uneori 
investigațiile ajungeau atât de departe, încât cei care-l angajaseră îi cereau să uite 
tot ce descoperise. Iar relaţiile lui cu oamenii care erau prinși cu mâţa-n sac sau 
care știau pe cineva care cunoștea pe altcineva care avea nevoie de ajutor să iasă 
dintr-o situație urâtă se întinseseră precum cercurile pe apă până când, într-un 
final, au ajuns să acopere întregul ocean pe care pluteau cele mai mari platforme 
ale societății. 

În anumite ţări mai puţin evoluate, acest lucru l-ar fi făcut pe Ulrik să fie 
considerat un om extrem de periculos, un aliat mai bun dacă i-ar fi tăiat gâtul... 
dar nu şi acolo. În micuța Danemarcă, sistemul era atât de ingenios încât, dacă 
ştiai vreo mizerie despre cineva, acela știa la rândul lui un lucru la fel de rău 
despre tine. Dacă nu era redusă de îndată la tăcere, problema unuia îi infecta de 
îndată pe alţii. Un principiu ciudat, practic, a cărui consecință era că nimeni nu 
spunea nimic despre ceilalți, nici măcar atunci când era prins cu ocaua mică. 
Pentru că nimeni nu voia să-și petreacă şase ani în pușcărie pentru tranzacţii din 
interiorul firmei. Și nimeni nu voia să taie craca pe care stătea. 

Sus, în copacul cu bani care creștea încet-încet, Ulrik ţesuse o pânză de 
păianjen care în cercurile politicoase era numită „reţea” — acel cuvânt minunat, 
paradoxal, care funcţiona așa cum trebuie numai dacă rețeaua filtra mai mulți 
oameni decât prindea. lar Ulrik se pricepea foarte bine la prins prada în pânza 
lui. Acolo ajungeau oamenii despre care alţii citeau prin ziare. Oameni respectați. 
Creme de la creme. Toţi cei care îşi depăşiseră mediul de origine şi se înălțaseră 
către nivelul la care nu mai trebuiau să împartă lumina soarelui cu lepădăturile. 

Aceștia erau oamenii pe care îi vâna. Cei cu care pășea la braţ în loja 
francmasonilor. Cei care înțelegeau importanța faptului de a sta uniți cu cei de 
teapa lor. 

Ulrik fusese o verigă vitală în angrenajul găștii de la școală. Era genul gregar, 
pe care toată lumea îl cunoaște, însă în spatele lui se aflau tovarășii din copilărie, 
Ditlev Pram și Torsten Florin. Era un triumvirat puternic, deși ciudat, unul invitat 
la toate petrecerile la care merita să participe. 

În după-amiaza aceea își începuseră distracţia la o recepţie dintr-o galerie din 
centru care avea legături atât cu teatrul, cât și cu familia regală. Apoi se 
adunaseră la o serată extravagantă în compania uniformelor de paradă, a 
medaliilor și a ordinelor cavalerești. Evenimentul conţinea discursuri bine 
pregătite scrise de subordonați care nu fuseseră invitaţi, în timp ce un ansamblu 
de coarde încerca să-i atragă pe cei prezenţi în lumea lui Brahms, iar şampania și 
laudele de sine curgeau din abundență. 

— E adevărat ce aud, Ulrik? întrebă un membru în cabinetul prim-ministrului 
care stătea lângă el cu ochii inundaţi în alcool și încerca să măsoare distanța până 
la pahar. Chiar e adevărat că Torsten a omorât câțiva cai cu arbaleta la vânătoare 
vara aceasta? Așa, pur și simplu, în câmp deschis? 

Încercă din nou să toare câteva picături în paharul şi aşa prea plin. Ulrik 
întinse mâna să sprijine eforturile sărmanului om. 

— Ştii ce? Nu crede tot ce auzi. Şi, apropo, de ce nu vii să vânezi cu noi 
odată? Așa poţi vedea cu ochii tăi despre ce e vorba. 

Ministrul dădu din cap afirmativ. Era exact ceea ce-și dorea, era sigur că are 
să-i placă. Ulrik se pricepea la astfel de lucruri. Încă un om important ademenit 
în pânza lui. Apoi se întoarse către tovarăşa sa de cină care încercase să-i câștige 
atenția toată seara. 

— Arăţi superb în seara asta, Isabel, spuse el, și își puse mâna pe braţul ei. 

Într-o oră ea avea să afle în ce se băgase. Ditlev îi dăduse sarcina. Nu reușeau 
de fiecare dată, dar în seara aceea n-aveau cum să dea greş. Isabel avea să facă 
tot ce i se cerea... părea pregătită pentru puţin din toate. Sigur că avea să se 
smiorcăie pe drum, dar anii de plictiseală și de lipsă de satisfacție erau un 
avantaj. Poate că avea să suporte mai greu felul lui Torsten de a se purta cu 
corpul ei în comparaţie cu ceilalți, dar pe de altă parte văzuseră dovada că tocmai 
metoda lui le făcea să devină dependente. Torsten înțelegea senzualitatea 
femeilor mai bine decât majoritatea. Ea urma să ţină totul secret. Viol sau nu, cu 
siguranţă își va ţine gura. De ce ar fi riscat să piardă accesul la multele milioane 
pe care soţul ei impotent le controla? 

Ulrik o mângâie pe mână mai sus, până la mâneca din mătase. Îi plăcea la 
nebunie țesătura rece, purtată în special de femeile cu sânge cald. Îi făcu un semn 
din cap lui Ditlev care stătea la una dintre mesele de vizavi de ei. Acesta ar fi 
trebuit să fie semnalul, dar lângă Ditlev stătea un bărbat care-i distrăgea atenția. 
El îi şoptea ceva lui Ditlev, care stătea acolo şi ținea în mână o furculiță plină cu 
piftie de somon şi nu băga de seamă pe nimeni altcineva. Privea pierdut în faţă în 
timp ce ridurile de pe frunte se adânceau într-o încruntătură. Era imposibil să 
înţelegi greșit acele semne. 

Ulrik invocă o scuză potrivită situaţiei, se ridică și îl bătu uşor pe umăr pe 
Torsten când trecu prin dreptul mesei acestuia. Femeia neglijată trebuia să mai 
aştepte până data viitoare. Îl auzi pe Torsten scuzându-se față de însoțitoarea lui 

la acea cină. Într-o clipă avea să-i sărute mâna, ceea ce era de așteptat la un 
individ ca Torsten Florin. Un bărbat heterosexual care îmbrăca femei trebuia să 
ştie foarte bine şi cum să le dezbrace. 

Cei trei se întâlniră în foaier. 

— Cine era tipul cu care ai vorbit? întrebă Ulrik. 

Mâna lui Ditlev se jucă nervoasă cu papionul. Nu-și revenise încă după ce 
auzise. 

— Unul dintre oamenii mei de la Caracas. A venit să-mi spună că Frank 
Helmond le-a zis unor asistente că noi am fost cei care l-au atacat. 

Era exact genul de încurcătură detestat de Ulrik. Nu jurase Ditlev că avea 
totul sub control? Nu promisese Thelma că ea și Helmond îşi vor ţine gura dacă 
divorțul și operația estetică mergeau bine? 

— Rahat! explodă Torsten. 

Ditlev se uită la fiecare, pe rând. 

— Helmond era încă sub efectul anestezicelor. N-o să-l creadă nimeni, spuse 
el, și se uită în podea. Dar mai e şi altceva. Omul meu a primit un mesaj pe 
telefon de la Aalbæk. Se pare că niciunul dintre noi nu avea mobilele pornite. 

Le dădu un bilet, iar Torsten citi peste umărul lui Ulrik. 

— Eu nu pricep ultima parte, zise Ulrik. Ce înseamnă? 

— Uneori eşti tare greu de cap, Ulrik! 

Torsten se uită la el cu insolență. Lui Ulrik nu-i plăcea asta. 

— Kimmie e afară pe undeva, i-o tăie Ditlev. N-ai auzit, Torsten, a fost văzută 
azi, în gara centrală. Unul dintre oamenii lui Aalbæk a auzit că o drogată o striga 
pe nume. N-a văzut-o decât din spate, dar o observase și mai devreme. Purta 
haine scumpe și arăta bine. A stat la cafenea o oră sau o oră și jumătate. El a 
crezut că e doar o persoană care aștepta trenul. La un moment dat, chiar a trecut 
pe lângă ei în timp ce Aalbaek le dădea instrucțiuni oamenilor lui. 

— Fir-ar a dracului să fie! izbucni Torsten. 

Nici Ulrik nu aflase ultima parte. Nu erau veşti bune. Poate că ea știa că sunt 
pe urmele ei. La dracu”. Sigur că știa. Până la urmă, era vorba de Kimmie. 

— Iar o să ne scape, spuse el. O știu. 

Cu toţii o ştiau. Faţa de vulpe a lui Torsten se îngustă și mai mult. 

— Aalbæk ştie unde stă drogata? 

Ditlev dădu din cap afirmativ. 

— O s-o aranjeze, nu? 

— Da. Întrebarea e dacă nu cumva e prea târziu. Poliţia i-a făcut deja o vizită. 

Ulrik își masă ceafa. Probabil că Ditlev avea dreptate. 

— Tot nu pricep ultimul rând din mesaj. Înseamnă că persoana care 
investighează cazul ştie unde locuiește Kimmie? 

Ditlev clătină din cap. 


VP - 112 


— Aalbæk îl ştie bine pe poliţist. Dacă polițistul ar fi ştiut unde stă Kimmie, 
ar fi dus-o pe drogată la sediu după vizită. Sigur că ar putea face asta mai târziu. 
Trebuie să luăm în considerare şi posibilitatea asta. Uită-te la rândul de deasupra, 
Ulrik! Ce crezi că înseamnă? 

— Că acest Carl Mørck e pe urmele noastre. Dar am știut asta tot timpul. 

— Citeşte din nou, Ulrik. Aalbæk scrie: „Mørck m-a văzut. E pe urmele 
noastre”. 

— Care-i problema? 

— Că Mørck a început să vadă ce legături sunt între Aalbæk, noi, Kimmie şi 
cazul vechi şi face acum un puzzle mare. De ce, Ulrik? De unde ştie atâtea 
despre Aalbæk? Ai făcut ceva despre care noi nu ştim? Ai vorbit ieri cu Aalbæk. 
Ce i-ai spus? 

— Chestiile obișnuite când se pune vreunul în drum. Că ar trebui să-i dea 
polițistului un avertisment. 

— Prostule, bombăni Torsten. 

— Acest avertisment... când aveai de gând să ne spui și nouă despre el? 

Ulrik se uită la Ditlev. De la atacul asupra lui Frank Helmond îi era greu să se 
întoarcă înapoi pe pământ. Se dusese la muncă a doua zi simțindu-se invincibil. 
Imaginea cu Helmond, speriat de moarte și însângerat, acţionase ca un elixir. 
Fiecare tranzacţie și index fuseseră în avantajul lui în acea zi. Nimic nu putea și 
nici nu îndrăznea să-l oprească. Nici măcar un polițai prost care-și băga nasul 
unde nu-i fierbea oala. 

— Tocmai i-am spus lui Aalbæk că poate pune puţină presiune, spuse el. Să 
lase câteva avertismente într-un loc unde pot avea impact asupra omului. 

Torsten se întoarse cu spatele la ei şi se uită de-a lungul scării din marmură 
care tăia în două foaierul. Gândurile lui cu privire la situație îl măcinau. Ulrik își 
drese glasul şi explică ce se întâmplase. Nu era nimic special. Doar câteva 
telefoane şi câteva picături de sânge de pui pe o fotografie. Puțin voodoo haitian. 
Așa cum spusese: nimic special. 

Apoi cei doi se uitară direct la el. 

— Ulrik, adu-l pe Visby, mârâi Ditlev. 

— E aici? 

— Jumătate dintre miniştri sunt aici. Ce credeai? 

. 

Visby, director în Ministerul de Justiţie, se afla de ceva vreme în căutarea unei 
slujbe mai bune. În ciuda pregătirii lui excelente, nu putea spera să ajungă în 
vârf. Şi, de când abandonase poteca bătătorită a avocaţilor de top cu secole în 
urmă, renunțând astfel la oportunitatea de a deveni judecător la înaltele curţi, se 
afla în căutarea unor oase noi de ros, iar fărădelegile îl ajunseseră din urmă. 

Îl cunoscuse pe Ditlev la o partidă de vânătoare, iar înțelegerea lor fusese ca 
el, în schimbul câtorva favoruri la locul de muncă, să se pregătească să devină 

avocatul lor când va veni vremea ca Bent Krum să se îndrepte spre fericirea 
eternă a pensiei şi a vinului roșu. Slujba nu avea să-i înfrumuseţeze biografia 
profesională, dar îi va oferi zile de muncă scurte şi un venit neobişnuit de mare. 
Visby dovedise de mai multe ori că era omul potrivit pentru ei. Chiar era 
alegerea cea bună. 

— Avem din nou nevoie de ajutorul tău, zise Ditlev când Ulrik îl conduse în 
foaier. 

Directorul se uită precaut în jur ca şi cum candelabrele ar fi avut ochi, iar 
tapetul — urechi. 

— Acum, aici? întrebă el. 

— Carl Mørck încă investighează cazul. Trebuie oprit. Înţelegi? zise Ditlev. 

Visby se jucă cu cravata albastru-închis şi cu insigna în formă de scoică, 
blazonul de la internat, în timp ce ochii lui cercetau încăperea. 

— Am făcut ce-am putut. Nu pot să dau mai multe dispoziţii în numele altora 
fără ca ministrul să nu devină suspicios. După cum se arată lucrurile acum, ar fi o 
mare greşeală. 

— Dispoziţia trebuie să treacă pe la ṣefa poliției? 

El dădu din cap afirmativ. 

— Indirect, da. Nu mai pot face nimic în acest caz. 

— Înţelegi ce spui acum? întrebă Ditlev. 

Visby își strânse buzele. Ulrik citea pe faţa lui cum își plănuise deja viaţa. 
Soţia lui aştepta ceva mai mult acasă. Mai mult timp, mai multe concedii și toate 
lucrurile la care visau oamenii. 

— Am putea să-l suspendăm pe Mørck, spuse directorul. Cel puţin pentru o 
scurtă vreme. Nu va fi ușor după ce-a făcut în cazul Merete Lynggaard. Dar 
episodul cu împușcăturile de acum câteva luni l-a afectat serios, aşa că s-ar putea 
să aibă o cădere... cel puţin pe hârtie. O să mă ocup de asta. 

— Pot să-l pun pe Aalbæk să-l acuze de atac și tâlhărie, spuse Ditlev. Te 
ajută? 

Directorul Visby dădu din cap. 

— Atac şi tâlhărie? Nu e rău deloc! Dar o să avem nevoie de martori. 

19. 


— Sunt destul de sigur că Finn Aalbsek a fost cel care a intrat în casa mea 
alaltăieri, Marcus, spuse Carl. Tu ești cel care autorizează mandate sau s-o fac 
eu? 

Şeful de la Omoruri nu-și ridică ochii de la fotografia unei femei pline de 
sânge care fusese atacată pe Store Kannikestrsede. Arăta ca dracu”, asta ca s-o 
spună într-un mod drăguţ. Loviturile lăsaseră urme albastre pe faţa ei, iar zona 
din jurul ochilor arăta incredibil de umflată. 

— Am dreptate dacă presupun că cererea ta are legătură cu crimele din 
Rørvig, Carl? 

— Vreau să aflu cine l-a angajat pe Aalbæk, atât. 

— Nu te mai ocupi de cazul ăla, Carl. Noi am mai discutat despre asta. 

Prima persoană, plural? Imbecilul vorbea la plural? Nu era șeful de la 
Omoruri familiar cu folosirea persoanei întâi singular? De ce dracului nu-l lăsa în 
pace? 

Trase adânc aer în piept. 

— De asta vin la tine. Dacă se dovedeşte că cei care l-au angajat pe Aalbæk 
sunt aceiași oameni care au fost suspecți în cazul Rørvig? Asta nu înseamnă 
nimic pentru tine? 

Șeful își puse pe masă ochelarii bifocali. 

— Uite ce e, Carl. În primul rând, ascultă ordinele șefei poliţiei. Cazul s-a 
lăsat cu o condamnare; pentru ei priorităţile sistemului sunt altele. În al doilea 
rând, nu intra aici făcând pe prostul. Chiar crezi că oameni ca Florin şi Pram și 
analistul ăla de bursă sunt atât de proşti încât să angajeze pe cineva ca Aalbæk pe 
căi normale? Dacă, și dă-mi voie să subliniez asta, dacă au angajat pe cineva. 
Acum, lasă-mă în pace. Am ședință cu șefa poliţiei peste câteva ore. 

— Am crezut că asta a fost ieri. 

— A fost. Şi azi. Acum du-te, Carl! 

. 

— La dracu”, Carl! strigă Assad din biroul lui. Vino să vezi ceva. 

Carl se ridică din scaun. De când se întorsese Assad, Carl nu sesizase nimic 
ciudat la el, dar încă vedea scena: bărbatul acela cu privire rece care se luase de 
Assad la gara centrală, o privire care părea să fi fost hrănită timp de mulţi ani de 
ură. Cum putea Assad să-i spună unui polițist experimentat că acel lucru nu 
însemna nimic? Absolut nimic? 

Păşi legănat pe lângă mesele pe jumătate asamblate ale lui Rose, care zăceau 
ca nişte balene eșuate pe podeaua din subsol. Era timpul să le ia din drum. 

Oricum, Carl n-avea de gând să fie făcut responsabil dacă cineva venea jos şi se 
împiedica din cauza acelei dezordini. Îl găsi pe Assad care zâmbea. 

— Da. Ce-i? întrebă Carl. 

— Avem o poză, Carl. Pur și simplu avem o poză de atunci. 

— O poză? Cu ce? 

Assad apăsă tasta Spaţiu de la computer și pe ecran apăru o fotografie. Nu era 
centrată şi nu era niciuna de portret, dar era Kimmie Lassen. Carl o recunoscu 
imediat din fotografiile vechi. Era Kimmie, care se uita direct la el. O imagine 
fugară a unei femei de patruzeci de ani care își întorsese capul. Un profil destul 
de aparte. Nas drept cu vârful ușor ridicat, buza de jos plină, obraji drepţi şi 
riduri mici vizibile prin scutul machiajului. 

Cu puţină ingeniozitate puteau procesa fotografiile ei mai vechi ca să le 
coreleze cu vârsta ei actuală. Încă era o femeie atrăgătoare, în ciuda greutăților. 
Dacă îi făceau pe oamenii de la computere să se joace puțin cu programele de 
procesare a fotografiilor, puteau avea un material excelent pentru a începe 
căutarea. Nu era nevoie decât de un motiv valabil ca să înceapă căutarea. Poate 
dacă ar fi cerut cineva din familia ei acest lucru. Trebuia să verifice. 

— Am un telefon mobil nou, așa că nu ştiam dacă am prins poza, explică 
Assad. Când a fugit de mine ieri am apăsat pe buton. Reflexele, ştii tu. Am 
încercat să prind ceva pe ecran aseară, dar am făcut ceva greșit. 

Era posibil aşa ceva? 

— Ce zici? Nu-i așa că-i fantastic, Carl? 

— Rose! urlă Carl şi îşi întoarse capul spre coridor. 

— Nu-i aici. E în Vigerslev Allé. 

— Vigerslev Allé? întrebă Carl şi clătină din cap. Ce caută acolo? 

— N-ai zis tu să afle dacă revistele de scandal au ceva legat de Kimmie? 

Carl se uită la mătușile bătrâne cu priviri triste dintre ramele fotografiilor. În 
curând, Assad va arăta ca ele. 

— Când se întoarce, dă-i poza s-o ducă la procesat împreună cu unele dintre 
fotografiile vechi pe care le avem. A fost bine că ai făcut poza, Assad. Bravo! 

Îl bătu prietenește pe spate pe partenerul lui, sperând ca în schimb Assad să 
nu-i toarne pe gât vreun pahar din siropul acela mâlos de fistic pe care-l prepara. 

— Avem o întâlnire la pușcăria Vridsløselille în jumătate de oră. Să plecăm. 

. 

Pe Egon Olsens Vej, numele străzii care ducea la puşcărie, Carl observă 
disconfortul evident al partenerului lui. Nu că ar fi transpirat sau că ar fi fost 
şovăielnic. Dar devenise neobișnuit de tăcut și se uita fix la turnurile de la 
intrarea din față, de parcă acestea îi așteptau venirea, să se prăbușească peste el. 

Carl nu se simţea la fel. Pentru el, Vridsløselille era un sertar la îndemână în 
care puteau fi vârâţi unii dintre cei mai mari nemernici ai țării. Dacă s-ar fi 
cumulat sentințele celor aproape două sute cincizeci de deţinuţi, cifra totală ar fi 

însumat circa două mii de ani. O pierdere totală de viaţă și de energie. Era cam 
ultimul loc în care cineva ar fi vrut să respire, dar majoritatea celor aflați acolo 
meritau cu vârf şi îndesat. El credea cu tărie în asta. 

— Trebuie să o luăm în dreapta, spuse Carl după ce ajunseră și trecuseră prin 
toate formalitățile. 

Assad nu scosese niciun cuvânt în tot acest răstimp și își golise buzunarele 
fără să aştepte să i se spună, urmând automat toate instrucțiunile. Se părea că știa 
procedura. Carl arătă de-a lungul curții spre o clădire cenușie pe care era un 
semn alb: „Vizitatori”. Acolo îi aştepta Bjarne Thøgersen evident înarmat până în 
dinţi cu tehnici de eschivare. În doi sau trei ani urma să iasă. N-avea de gând să 
intre în bucluc. 

. 

Arăta mai bine decât se așteptase Carl. În mod normal, unsprezece ani în 
pușcărie își pun amprenta. Cute mai adânci la colțurile gurii, privire care nu se 
poate concentra și un sentiment de inutilitate, care până la urmă se imprimă în 
postura corpului. Și totuși, în faţa lor era un bărbat cu ochi limpezi, batjocoritori. 
Slab, desigur, şi precaut, dar neobișnuit de jovial. 

Se ridică şi îi întinse mâna lui Carl. Fără nicio întrebare, fără nicio explicaţie. 
Cineva îi spusese despre ce era vorba. Carl observa astfel de lucruri. 

— Detectiv inspector-șef Mørck, se prezentă el oricum. 

— Asta mă costă zece coroane pe oră, răspunse bărbatul zâmbind ironic. Sper 
că e important. 

Nu-l salută pe Assad, dar era adevărat că nici Assad nu-l încurajase în acest 
sens. Trase scaunul şi se așeză la o oarecare distanță. 

— Îţi petreci timpul în atelier? 

Carl se uită la ceas. Unsprezece fără un sfert. Da, era chiar în mijlocul zilei de 
lucru. 

— Despre ce-i vorba? vru Thøgersen să ştie. 

Se așeză un pic cam lent. Era un semn. Deci până la urmă era puţin nervos. 
Bine. 

— Nu prea am legătură cu ceilalți deţinuţi, continuă el fără să i se ceară. Deci 
nu vă pot da informaţii, dacă pentru asta sunteți aici. În rest, aș fi fericit să fac o 
mică înţelegere, dacă m-ar ajuta să ies mai repede, zise el şi rânji scurt încercând 
să-l îmbuneze pe Carl. 

— În urmă cu douăzeci de ani ai omorât doi tineri, Bjarne. Ai recunoscut, deci 
nu va fi nevoie să discutăm despre partea aceea a cazului, dar am o persoană 
dispărută despre care poate binevoiești să-mi dai amănunte. 

Bjarne dădu din cap și își arcui sprâncenele — un melanj interesant de 
bunăvoință şi puţină surprindere. 

— Mă refer la Kimmie. Am auzit că voi doi eraţi prieteni buni. 

— Aşa-i. Am fost împreună la internat și am fost și iubiți la un moment dat, 
spuse el, și zâmbi. O femeie dată dracului. 

Ar fi spus asta despre oricine după unsprezece ani fără sex ca lumea. 
Gardianul îi spusese că Bjarne nu avusese niciun vizitator. Niciodată. Era prima 
lui vizită de ani buni. 

— Hai s-o luăm de la început. E în regulă? 

El ridică din umeri și se uită în jos o clipă. Sigur că nu era în regulă. 

— De ce a fost Kimmie exmatriculată de la internat? Îţi amintești? 

El îşi dădu capul pe spate și se uită în tavan. 

— A fost ceva în legătură cu faptul că s-ar fi combinat cu unul dintre 
profesori. Așa ceva nu era permis. 

— Ce s-a întâmplat cu ea după aceea? 

— A închiriat un apartament în Neestred timp de un an. A lucrat la un bar cu 
grătar, spuse el, şi râse. Ai ei nu ştiau nimic despre asta. Credeau că e încă la 
şcoală. Dar au aflat, desigur. 

— A fost trimisă la internat în Elveţia? 

— Da. A fost acolo patru sau cinci ani. Nu numai la internat, ci şi la 
universitate. Cum dracu-i spunea? întrebă el şi clătină din cap. Nu contează. Nu- 
mi amintesc numele ei. Oricum, învăța ca să devină veterinar. Hei, stai. Era 
Berna. Universitatea din Berna. 

— Deci vorbea bine franceza? 

— Nu, germana. Cursurile se ţineau în germană, aşa mi-a zis ea. 

— Şi-a terminat studiile? 

— Nu, nu integral. Nu știu de ce, dar dintr-un anumit motiv a trebuit să 
renunţe. 

Carl se uită la Assad, care lua notițe în carneţelul lui. 

— Şi apoi? Unde a locuit după aceea? 

— A venit acasă. A stat o vreme în Ordrup cu părinţii ei... adică cu tatăl și 
mama ei vitregă. Apoi s-a mutat cu mine. 

— Ştim că a lucrat la un magazin de animale. Nu era sub nivelul ei de 
pregătire? 

— De ce? Nu şi-a terminat studiile ca să devină veterinar. 

— Şi tu cu ce te ocupai? 

— Am lucrat la fabrica de cherestea a tatălui meu. Scrie în raport, știți asta. 

— Nu scria în raport şi că ai moştenit fabrica de cherestea în 1995 şi că apoi a 
ars din temelii imediat după aceea? Ai rămas șomer, așa-i? 

Se părea că acel om se putea simţi rănit. „Copilul neiubit are multe fețe”, după 
cum spunea Kurt Jensen, vechiul lui coleg care stătea acum în Parlament şi se 
juca învârtindu-și degetele mari. 

— Prostii, protestă Bjarne. N-am fost niciodată acuzat că aş fi dat foc. Și de 
ce-aş fi făcut-o? Afacerea tatălui meu nu era asigurată. 

„Nu, îşi spuse Carl. Ar fi trebuit să verifice asta înainte”. 

Carl rămase o vreme tăcut şi se uită la pereți. Fusese în camera aceea de 
nenumărate ori. Pereţii aceia auziseră tone de minciuni. Tone de povești și de 
declaraţii pe care nimeni nu le crezuse. 

— Cum se înţelegea cu părinţii ei? întrebă el. Știi? 

Bjarne Thøgersen se întinse, evident mai calm. Intraseră pe tărâmul discuţiilor 
mărunte. Conversaţia nu mai era despre el și îi plăcea asta. Îl făcea să se simtă în 
siguranţă. 

— Teribil, spuse el. Ai ei erau niște nenorociţi. Nu cred că tatăl ei era vreodată 
acasă. lar târfa cu care era însurat era o căţea turbată. 

— Ce vrei să spui? 

— Genul de persoană căreia nu-i pasă decât de bani. O căutătoare de comori, 
zise el și savură cuvintele. 

Nu erau vorbe folosite des în lumea lui. 

— Se certau? 

— Da. Kimmie zicea că se certau ca toți dracii. 

— Ce făcea Kimmie când i-ai omorât pe cei doi tineri? 

Virajul brusc către secvența de evenimente făcu ca privirea bărbatului să 
îngheţe în zona gulerului lui Carl. Dacă ar fi existat electrozi atașați de Bjarne 
Thøgersen, toate indicatoarele de tensiune ar fi sărit în aer. Rămase o clipă tăcut 
şi păru incapabil să răspundă la întrebare. Apoi zise: 

— Era cu ceilalţi la cabana de vară a tatălui lui Torsten. De ce întrebi? 

— N-au observat nimic la tine când te-ai întors? Probabil că aveai sânge pe 
haine. 

Carl regretă imediat că pusese ultima întrebare. Nu intenționase să fie aşa de 
direct. Acum interogatoriul avea să intre în impas. Thøgersen va zice că le 
spusese celorlalți că încercase să salveze un câine lovit de o maşină, aşa cum 
scria în raport. La dracu”. 

— I s-a părut mişto că erai plin de atâta sânge? întrebă Assad din colț înainte 
ca bărbatul să apuce să răspundă la întrebarea lui Carl. 

Bjarne Thøgersen se uită confuz la micuţ. O privire încruntată, plină de 
reproș, ar fi fost de așteptat, dar nu și acea expresie goală, vulnerabilă, care 
indica faptul că Assad lovise drept la țintă. Nu trebuia să spună mai multe. Chiar 
dacă răspundea sau nu, acum ştiau că lui Kimmie i se păruse mișto atâta sânge. 
Foarte nepotrivit pentru o persoană care dorea să-și dedice viaţa salvării vieţii 
micilor animale. 

Carl se uită la Assad şi dădu din cap spre el cu intenția de a-i arăta lui 
Thøgersen că observase reacţia lui. O reacţie care fusese prea puternică... și 
calculată greșit. 

— Mişto? zise Thøgersen încercând să-şi revină. Nu cred. 

— Dar s-a mutat cu tine, continuă Carl. Asta a fost în 1995, nu-i așa, Assad? 

Assad dădu din cap din colțul lui. 

— Da, în 1995. La 29 septembrie. Ne întâlneam de ceva vreme. O femeie 
nemaipomenită. 

Mai spusese asta. 

— De ce ţii minte data exactă? A fost cu mult timp în urmă. 

E] întinse mâinile. 

— Tocmai. Şi ce s-a întâmplat cu viața mea de atunci? Pentru mine e încă 
unul dintre ultimele lucruri care s-au petrecut înainte de a fi trimis aici. 

— Înţeleg. 

Carl încercă să pară binevoitor. Apoi îşi schimbă expresia. 

— Tu erai tatăl copilului? 

Thøgersen se uită la ceas. Pielea lui albă roși ușor. Se părea că o oră părea 
dintr-odată nesfârșită pentru el. 

— Nu ştiu. 

Carl vru să izbucnească, dar se astâmpără. Nu era nici locul, nici momentul. 

— Spui că nu știi. Ce să înţeleg, Bjarne? S-a văzut şi cu alţii în afară de tine 
când aţi stat împreună? 

E] îşi lăsă capul într-o parte. 

— Sigur că nu. 

— Deci tu ai fost cel care a lăsat-o însărcinată? 

— Ea s-a mutat, nu? De unde dracu” să ştiu cu cine s-a culcat? 

— Din câte am aflat noi, ea a făcut avort pe la optsprezece săptămâni. Nu 
stătea cu tine când a rămas însărcinată? 

Thøgersen se ridică greoi din scaun şi îl întoarse. Făcea parte din atitudinea 
relaxată pe care deţinuţii o învățau din închisoare. Plimbarea nonşalantă prin 
clădirea centrală. Postura lăsată pe spate şi clătinarea picioarelor, care indicau 
indiferența. Să ţină ţigările lejer între buze pe terenul de sport. Și acel obicei de a 
întoarce scaunul și de a înfrunta următoarea întrebare cu mâinile rezemate de 
spătar și cu picioarele depărtate. „Întreabă-mă rahaturi, puţin îmi pasă, spunea 
acea poziţie. Oricum n-o să scoţi nimic de la mine, porc ordinar de polițist”. 

— E chiar atât de-al dracului de important cine era tatăl? întrebă el. Până la 
urmă, copilul a murit. 

Zece la unu că știa că nu fusese al lui. 

— Apoi Kimmie a dispărut. 

— Mda, a fugit din spital. A fost o tâmpenie. 

— Îi stătea în fire să facă aşa ceva? 

El ridică din umeri. 

— De unde dracului să ştiu eu? Nu mai făcuse niciodată avort, din câte știu. 

— Ai căutat-o? se auzi vocea lui Assad din colț. 

Thøgersen se încruntă la el de parcă nu era treaba lui. 

— Ai făcut-o? întrebă Carl. 

VP - 120 


— 'Trecuse o vreme de când ne despărțiserăm. Deci nu, n-am făcut-o. 

— De ce nu mai eraţi împreună? 

— Pur şi simplu nu mai eram. N-a mers. 

— Te-a înșelat? 

Thøgersen se uită încă o dată la ceas. Nu trecuse decât un minut de când se 
uitase ultima oară. 

— De ce crezi că ea a fost cea care a înșelat? zise el şi făcu câteva exerciții de 
întindere a gâtului. 

Discutară despre relaţia lor timp de cinci minute. Fără rezultat. Era alunecos 
ca un ţipar. Între timp, Assad își mutase încet scaunul mai aproape. De fiecare 
dată când punea o întrebare, venea cu un centimetru mai în faţă, până ce ajunse 
aproape lângă masă. Nu era nicio îndoială, asta îl enerva pe Thøgersen. 

— Am văzut că ai avut ceva noroc la bursă, zise Carl. Conform documentelor 
tale fiscale, eşti un om bogat. Așa-i? 

El zâmbi. Cu îngâmfare. Era ceva despre care îi plăcea să vorbească. 

— Nu mă pot plânge, spuse el. 

— Cine ţi-a dat capitalul pentru investiție? 

— Puteţi vedea asta în documentele fiscale. 

— N-am purtat în buzunarul de la spate actele tale fiscale în ultimii 
unsprezece ani, Bjarne, aşa că ar fi mai bine să-mi spui. 

— Am împrumutat banii. 

— Foarte bine. Mai ales ținând cont de faptul că erai în spatele gratiilor. Ţi i-a 
dat cineva căruia nu-i era teamă că-i va pierde, asta-i sigur. Unul dintre furnizorii 
de droguri de pe aici, poate? 

— Am împrumutat banii de la Torsten Florin. 

„Bingo”, îşi zise Carl. I-ar fi plăcut să vadă faţa lui Assad în acel moment, dar 
îşi tinu privirea fixată asupra lui Thøgersen. 

— Ei, ei... Deci încă eraţi prieteni, în ciuda secretului tău? Că tu erai cel care 
îi omorâse pe copiii aceia. Crima abominabilă pe care Torsten, alături de alţii, 
fusese suspectat că o comisese. Asta numesc eu prieten, trebuie să recunosc. Dar 
poate că îţi datora o favoare? 

Bjarne Thøgersen își dădu seama unde ducea interogatoriul şi rămase tăcut. 

— Deci te pricepi la bursă? întrebă Assad și își trase scaunul lângă masă. 

Imperceptibil ca o reptilă, se strecurase pe poziție. Thøgersen ridică din umeri. 

— Sunt mai bun decât majoritatea, da. 

— S-au adunat cincisprezece milioane de coroane, zise Assad visător. Și 
creşte. Poate că ar trebui să iau niște ponturi de la tine în cazul ăsta. Oferi 
ponturi? 

— Cum urmărești bursa, Bjarne? adăugă Carl. N-ar trebui să ai accesul limitat 
la mijloacele de comunicare cu lumea exterioară și viceversa? 

— Citesc ziarele, trimit şi primesc scrisori. 

— Deci cunoşti strategia de cumpărare și păstrare de acțiuni? Sau strategia TA 
— 7? Aşa investești? întrebă Assad calm. 

Carl își întoarse încet capul spre Assad. Bătea câmpii sau ce? Thøgersen 
zâmbi binevoitor. 

— Urmăresc ce-mi indică nasul și acţiunile KFX*. Nimic nu poate merge rău 
în cazul ăsta, spuse el, și zâmbi din nou. Am avut mână bună. 

— Atunci ştii ce, Bjarne Thøgersen? zise Assad. Ar trebui să vorbeşti cu vărul 
meu. El a început cu cinci mii de coroane, iar acum, trei ani mai târziu, încă mai 
are cinci mii de coroane. Cred că te-ar plăcea. 

— Eu aș zice că vărul tău ar trebui să se abţină să joace la bursă, spuse Bjarne 
enervat și se întoarse spre Carl. Credeam că trebuia să discutăm despre Kimmie. 
Ce treabă are ea cu ce fac eu la bursă? 

— E adevărat, dar mai am o întrebare pentru vărul meu, insistă Assad. 
Grundfos merge bine pe KFX? 

— Da, decent. 

— Bine. Atunci mulțumesc. Nu știam că Grundfos e listată, dar probabil că tu 
ştii mai bine. 

„Touch6”, îşi zise Carl în timp ce Assad clipi sugestiv spre el. Nu era greu să- 
şi imagineze cum se simţea probabil Bjarne Thagersen în acel moment. Ulrik 
Dybbøl Jensen fusese cel care investise în numele lui. Nu era nicio îndoială. 
Thøgersen nu ştia absolut nimic despre bursă, dar avea nevoie de bani ca să 
poată trăi după ieșirea din închisoare. Quid pro quo. 

Nici nu aveau nevoie să știe mai mult de atât. 

— Avem o poză pe care am vrea s-o vezi, spuse Carl. 

Puse pe masă poza făcută de Assad. O modificaseră, iar acum era focalizată și 
clară. Îl urmăriră amândoi pe Thøgersen. Sigur că se așteptaseră la o formă de 
curiozitate. E mereu un moment special să vezi cum arată o flacără veche după 
atât de mulţi ani. Însă la ce nu se așteptaseră era profunzimea reacției unui tip 
care trăise printre cei mai periculoși criminali din Danemarca. Unsprezece ani de 
degradare, înconjurat de tot felul de nenorociri: sistemul ierarhic, 
homosexualitatea, atacurile, amenințările, șantajul, brutalitatea. Omul, care 
trecuse prin toate acelea arătând cu cinci ani mai tânăr decât cei de-o seamă cu 
el, deveni palid. Ochii lui se mutau de colo-colo — de la fața lui Kimmie la perete 
și înapoi. Ca un spectator la o execuţie la care nu vrea să se uite, dar nici nu 
poate rezista. Un conflict intern teribil pe care Carl ar fi dat orice să-l înțeleagă. 

— Nu te bucuri s-o vezi. Arată destul de bine, spuse Carl. Nu crezi? 

Bjarne dădu din cap uşor, iar mărul lui Adam se mișca vizibil în sus și în jos. 

— E ciudat, zise el. 


4 Indice bursier la Copenhaga, subsidiar al NASDAQ OMX Group, cel mai important index de piaţă danez, 
analizează evoluţia celor mai tranzacţionate douăzeci de tipuri de acțiuni. (n. Red.). 

Încercă să zâmbească de parcă s-ar fi luptat cu tristeţea. Dar nu era trist. 

— Cum de aveţi o poză a ei dacă nu știți unde e? 

Întrebarea în sine era destul de rezonabilă, dar mâinile lui tremurau. Cuvintele 
îi ieşiseră lent pe gură. Îi săgeta cu ochii. Îi era frică. Asta era. Pe scurt, Kimmie 
îl speria de moarte. 

. 

— Trebuie să te duci să-l vezi pe șeful de la Omoruri, spuse polițistul de 
serviciu când Carl şi Assad trecură pe lângă cușca lui de la sediu. E şi şefa 
poliției acolo, adăugă el. 

Carl începu să urce scara și formula în minte argumente cu fiecare treaptă pe 
care păşea. N-avea decât să se simtă sigur pe el. O cunoşteau cu toții pe şefa 
poliţiei. Și ce mare lucru era ea decât un avocat care se împiedicase pe drumul 
spre a deveni judecător? 

— 0-ooo, bombăni doamna Sørensen încurajator din spatele biroului din față. 

El avea să-i întoarcă „0-ooo”-urile într-o bună zi. 

— Ce bine că ai venit, Carl! Tocmai discutam despre cum stau lucrurile, spuse 
şeful de la Omoruri şi arătă spre un scaun gol. Nu arată prea bine, să ştii. 

Carl se încruntă şi se întrebă ce acuzaţii avea să-i mai aducă Marcus. O salută 
din cap pe şefa poliţiei, care stătea în haine de gală și servea ceaiul cu Lars 
Bjarn. Ceai, pentru Dumnezeu! 

— Probabil că ești la curent cu ce se întâmplă, zise Marcus. Sunt puţin 
surprins că nu mi-ai spus când ne-am întâlnit dimineaţă. 

— Despre ce vorbeşti? Despre faptul că încă cercetez crimele din Rørvig? Nu 
asta mi s-a cerut să fac? Să aleg cazuri la care vreau să lucrez? Ce-ar fi să mă lași 
să-mi fac treaba? 

— La dracu”, Carl. Fii bărbat şi n-o mai da după piersic! 

Lars Bjørn îşi îndreptă trupul subțire pe scaun astfel încât corpul impozant al 
şefei poliției să nu-l pună într-un con de umbră. 

— Vorbim despre Finn Aalbæk, patronul de la Detecto, pe care l-ai atacat ieri 
pe Gammel Kongevej. Avem varianta avocatului lui asupra incidentului, aşa că 
poţi citi chiar tu despre ce e vorba. 

Incident? Despre ce vorbeau? Carl luă bucata de hârtie şi se uită la ea. Ce 
dracului mai punea la cale Aalbæk? Scria negru pe alb că ar fi fost atacat de Carl. 
Chiar îl credeau pe acel nimic? 

— „Sjölund & Virksund”, citi el de pe antet. O gaşcă de bandiți din înalta 
societate destul de bună ca să lustruiască și să aranjeze povestea cusută cu aţă 
albă a unui asemenea ratat. 

Ora se potrivea destul de bine. Exact când Carl îl speriase pe Aalbæk în stația 
de autobuz. Şi dialogul era relativ corect, dar bătaia pe spate se transformase în 
lovituri repetate în fața lui Aalbæk cu pumnul și în ruperea hainelor. Erau 
fotografii cu rănile lui. Aalbæk nu arăta deloc bine. 

— Nenorocitul ăla e plătit de Pram, Dybbøl Jensen şi de Florin, se apără el. L- 
au convins să se lase bătut ca să mă îndepărteze de caz, nu încape nicio îndoială. 

— Poate că asta e opinia ta, Mørck, dar noi trebuie să ne ocupăm de asta. Ştii 
care e procedura atunci când există un raport de violenţă la datorie. 

Şefa poliţiei se uită la el cu aceeași pereche de ochi care o ajutaseră să se 
ridice la nivelul acela la care chiar era ceva de văzut. Și el fu neutralizat un 
moment de ei. 

— N-o să te suspendăm, Carl, continuă ea. N-ai mai abuzat niciodată pe 
cineva, aşa-i? Dar la începutul acestui an ai trecut prin evenimente atât de 
traumatizante și triste! Poate că te-au afectat mai mult decât crezi. Să nu trăiești 
cu impresia că nu te înțelegem. 

Carl zâmbi strâmb. „N-ai mai abuzat niciodată pe cineva”, spusese ea. Era 
bine că era de acord cu asta. Șeful de la Omoruri se uită la el gânditor. 

— O să se înceapă o anchetă, desigur, iar cât durează aceasta ne vom folosi de 
ocazie să te lăsăm să urmezi un program intensiv de tratament ca să pătrunzi în 
profunzimea lucrurilor prin care ai trecut în ultimele luni. Între timp n-o să-ţi fie 
permis să faci aici decât sarcini administrative. Poţi veni și pleca oricând dorești, 
dar, normal... şi îmi pare rău pentru asta... va trebui să te rugăm să-ţi predai 
insigna și pistolul în timpul acestei perioade. 

El întinse mâna. Era o suspendare; pur și simplu. 

— Găseşti pistolul sus în depozitul de arme, spuse Carl și își predă insigna. 

De parcă faptul că n-o mai avea îl putea împiedica să facă tot ce dorea. Ei ar fi 
trebuit să ştie asta. Dar poate exact asta voiau de la el — să fie nesăbuit și tâmpit. 
Să fie prins în flagrant în afara serviciului. Asta era? Voiau ca el să facă ceva 
prostesc astfel încât să scape de el? 

— Mă ştiu cu avocatul lui Aalbæk, Tim Virksund, spuse şefa poliţiei, și o să-i 
explic faptul că nu te mai ocupi de caz, Mørck. Cred că asta o să-l mulțumească. 
Cunoaște prea bine stilul provocator al clientului lui şi nimeni nu va avea de 
câștigat dacă se ajunge în tribunal. În plus, rezolvă și problema dificultății tale de 
a te supune ordinelor, nu-i așa? 

Ea arătă cu degetul spre el. 

— Pentru că de data asta va trebui să te supui. Iar pe viitor, Mørck, vreau să 
ştii că n-o să accept nicio încălcare a lanţului de comandă. Sper că înţelegi. Cazul 
Rørvig s-a terminat cu o condamnare, iar ţie ţi s-a transmis că vrem să lucrezi la 
alte cazuri. Cât de clar și cât de des trebuie să-ți spunem asta? 

El dădu din cap şi se uită afară pe fereastră. Ura genul acela de explicaţii de 
rahat. Din punctul lui de vedere, ei trei puteau să se ducă dracului. 

— Este lipsit de logică să întreb care este motivul real pentru care investigația 
asta trebuie oprită? vru el să ştie. Cine a dat ordinul? Politicienii? Pe ce temei? 
Din câte știu, există un principiu al echităţii în fața legii în ţara asta. Bănuiesc că 

asta se aplică și în cazul oamenilor care sunt bănuiţi de crimă. Sau înțeleg eu 
greşit ceva? 

Se uitau la el cu priviri dure, ca şi cum ar fi fost judecători de pe vremea 
Inchiziției. Ce aveau să facă în continuare? Să-l arunce în port ca să vadă dacă 
plutea ca Antihristul? 

— N-o să ghiceşti ce am pentru tine, Carl, spuse Rose încântată. 

El aruncă o privire de-a lungul holului. Oricum, nu era vorba de faptul că 
mesele cu înălțime reglabilă fuseseră montate. 

— Demisia ta, sper, zise el sec şi se aşeză pe scaunul de la birou. 

Propoziția aceea păru să dea o şi mai mare greutate rimelului de pe faţa ei. 

— Am două scaune pentru biroul tău, zise ea. 

E] se uită de cealaltă parte a biroului său și se întrebă cum puteau cinci metri 
pătraţi de spațiu să găzduiască dintr-odată două scaune în loc de unul. 

— O să le aşteptăm, zise el. Altceva? 

— Am câteva poze din Gossip şi din Her Life, spuse ea pe un ton plat, dar 
aruncă tăieturile din reviste cu puţin mai multă brutalitate decât ar fi făcut-o în 
mod normal. 

Carl aruncă o privire indiferentă spre ele. Acum că îi fusese luat cazul, ce-i 
mai păsa de tăieturile din reviste? De fapt, ar fi trebuit să-i spună să împacheteze 
toată mizeria şi să-şi găsească alt suflet neprihănit care să-i asambleze 
nenorocitele de mese în schimbul unei vorbe bune și a unei mângâ:ieri pe obraz. 

Apoi luă fragmentele de articole. Unul dintre ele era de pe vremea când 
Kimmie era copil. Her Life făcea un portret al familiei Lassen, iar titlul era: „Nu 
există succes fără siguranţa familiei”. Era o odă adusă frumoasei soții a lui Willy 
K. Lassen, Kassandra Lassen, dar fotografia arăta și altceva. Tatăl, în costum gri 
cu pantaloni conici și mama vitregă în culori țipătoare şi cu machiajul sever al 
anilor şaptezeci. Oameni dichisiți în jurul a treizeci de ani. Siguri pe ei, cu 
expresii sobre. Dar era clar că o afectase pe Kimmie. Era o fetiță cu ochi mari, 
speriaţi, care se afla acolo numai cu trupul, nu şi cu sufletul. 

Apoi, în Gossip, era o fotografie făcută cu şaptesprezece ani mai târziu, în 
care ea arăta complet diferit. Era din ianuarie 1996, anul în care dispăruse. Era 
făcută undeva pe „drumul morţii” din zona barurilor din Copenhaga. Probabil în 
față la Electric Comer, dar putea la fel de bine să fie la Café Sommersko sau 
poate la Café Victor. Era Kimmie în toane bune. Cu blugi strâmți, şal din pene în 
jurul gâtului și beată pulbere. Cu un decolteu generos, în ciuda zăpezii de pe 
trotuar. Chipul ei era înghețat într-un urlet frenetic, înconjurat de indivizi din 
înalta societate, printre care se numărau Kristian Wolf şi Ditlev Pram, toți 
îmbrăcaţi în paltoane enorme. Titlul era condescendent: „Crema lumii mondene. 
A Douăsprezecea Noapte şi-a ales regina. Kristian Wolf, de 29 de ani, cel mai 
râvnit burlac din Danemarca şi-a găsit în sfârșit aleasa?” 

— Au fost extraordinar de drăguţi cei de la Gossip, adăugă Rose. Poate o să 
mai găsească niște tăieturi de ziar pentru noi. 

El dădu din cap repede. Dacă ea credea că vulturii aceia de la Gossip erau 
drăguţi, atunci era incredibil de naivă. 

— O să asamblezi birourile de pe coridor în zilele următoare, da, Rose? 
Indiferent ce găseşti despre cazul ăsta o să pui acolo și o să aduc eu aici când îmi 
trebuie. Ai înțeles? 

După expresia ei, nu înţelesese. 

— Ce s-a întâmplat în biroul lui Jacobsen, şefu”? se auzi vocea lui Assad din 
dreptul ușii. 

— Ce s-a întâmplat? Păi, sunt suspendat. Dar vor să rămân aici jos. Deci, dacă 
vrei să-mi spui ceva legat de cazul ăsta, scrie pe un bilet şi pune-l pe masa de 
lângă ușă. Nu poţi să-mi zici nimic despre asta pentru că mă vor trimite acasă. Şi, 
Assad, ajut-o pe Rose să asambleze mesele alea ridicole, spuse el, și arătă spre 
hol. Ține ochii deschişi: dacă vreau să-ţi spun ceva despre caz sau să-ţi dau vreun 
ordin, o să-ţi scriu pe unul din ăsta, zise el și arătă spre paginile registrului. Nu 
am voie decât să fac pe administratorul pe-aici, asta ca să ştii. 

— Aranjamente prosteşti, spuse Assad. 

Ar fi fost greu de găsit un alt mod mai grandios de exprimare. 

— Şi, colac peste pupăză, trebuie să merg la terapie. Aşa că poate că n-o să fiu 
mereu prin birou. Hai să vedem ce idioţi îmi pun pe cap de data asta. 

— Da, hai să vedem, spuse o voce neașteptată de pe coridor. 

Avu remuşcări când se întoarse spre uşă. Sigur că era Mona 

Ibsen. Mereu prezentă când cânta cocoşul. Exact când el stătea acolo cu 
pantalonii în vine, cât se poate de jos. 

— O să parcurgem o sesiune mai lungă de tratament de data asta, Carl, zise ea 
şi se strecură pe lângă Assad. 

Îi întinse mâna. Era caldă şi-i dădu drumul cu greu. Fină şi fără verighetă. 

20. 


Aşa cum se înțeleseseră, Kimmie găsi biletul lui Tine în spatele semnului şters 
al firmei de închirieri de maşini de pe Skelbækgade. Era chiar pe şurubul de jos 
al panoului negru, iar umezeala făcuse ca literele să curgă unele într-altele. 
Fusese greu pentru o fată neșcolită să găsească suficient spațiu ca să înghesuie 
toate literele alea de tipar, pe o bucăţică atât de mică de hârtie, dar Kimmie era 
obișnuită să descifreze scrijeliturile altora. 


BUNĂ. POLIŢIA A VENIT PE LA MINE IERI - CARL MØRKE ÎL 
CHEMA -— ÎNCĂ UNU’ TE CAUTĂ PE STRADĂ - CEL DIN GARĂ. 
NU ȘTIU CINE E — Al GRIJĂ - NE VEDEM PE BANCĂ - T.K. 


Citi biletul de mai multe ori și se opri de fiecare dată când ajungea la litera 
„K”, ca un tren marfar la o barieră. Litera era îngheţată pe retină. Gravată acolo. 
De unde venea „K”? Numele polițistului era Carl. Carl cu „C”. Era o literă mai 
bună. Mai bună decât „K”, deși suna la fel. De el nu-i era frică. 

Se rezemă de Nissanul sângeriu parcat acolo de secole. Cuvintele lui Tine îi 
injectaseră o senzaţie copleşitoare de epuizare. Ca și cum mai mulți draci se 
învălmăşeau în interiorul ei sugând viaţa din ea. 

„N-o să plec de acasă, își spuse ea. N-o să mă prindă”. 

Dar de unde putea şti că acest lucru nu avea să se întâmple oricum? Se părea 
ca Tine vorbise cu oamenii care o căutau. Oameni care o întrebaseră pe Tine 
diverse lucruri. Lucruri pe care numai Tine le ştia despre Kimmie. O mulțime de 
lucruri diverse. Deci Tine Şobolanca nu era numai un pericol pentru ea însăși. 
Acum era un pericol pentru Kimmie. 

„Nu trebuie să mai vorbească cu nimeni, se gândi. Când o să-i dau cele o mie 
de coroane trebuie să-i spun asta ca să înțeleagă”. 

Când se întoarse observă vesta de nailon de culoare albastru deschis a tipului 
care distribuia ziare. 

„L-a pus cineva acolo ca să stea cu ochii pe mine? se întrebă. Oare era 
posibil?” 

Acum știau unde locuia Tine. Probabil că știau și că ea și Tine ţineau legătura. 
Cine putea ști dacă Tine nu fusese cumva urmărită pe drumul spre semnul din 
parcare când pusese biletul acolo? Ce i-ar fi putut opri pe oamenii care se 
ținuseră după Tine să ia biletul? 

Încercă să-și recapete controlul asupra gândurilor. L-ar fi luat de acolo? Sigur 
că da. Și totuși: ar fi făcut-o? 

Se uită din nou la tipul cu ziarele. De ce ar fi refuzat bărbatul de culoare, care 
încerca să-și câştige pâinea din munca lipsită de satisfacţii de a furniza teancuri 
de ziare oamenilor ocupați și ferchezuiți, ocazia de a face un ban în plus? Până la 
urmă, nu trebuia decât să o urmărească coborând spre Ingerslevsgade şi apoi 
mergând de-a lungul şinelor de tren. Dacă se apropia puțin mai mult de scara ce 
ducea la stația Dybbalsbro ar fi fost uşor. Nu era loc mai bun din care s-o 
urmărească. Stând așa de sus, bărbatul ar fi putut vedea exact unde se ducea. 
Erau cel mult cinci sute de metri până la poarta din metal și până la micuța ei 
casă. Cel mult. 

Îşi muşcă buza de sus şi se ținu mai bine de haina de lână. Apoi se duse spre 
el. 

— la, zise ea şi îi dădu cincisprezece mii de coroane în bancnote. Acum poți 
să te duci acasă, aşa-i? 

Numai în primele filme cu sonor mai apăreau oameni de culoare cu ochi atât 
de mari și de albi că ai acelui bărbat. De parcă mâna osoasă care îi dăduse banii 
era însăși materializarea unui vis. Un depozit bancar numai al lui. Sau un mic 
magazin. Biletul spre casă. Spre viața printre alți oameni de culoare, sub soarele 
arzător. 

— Azi e miercuri. Ce-ar fi să-l suni pe șeful tău şi să-i spui că te întorci abia 
luna viitoare? Înţelegi ce vreau să spun? 

. 

Ceaţa se lăsa deasupra orașului și a parcului Enghave, învăluind totul ca aburii 
alcoolului. Lucrurile din jur dispăreau într-o mantie albă. Ferestrele înalte de la 
fabrica de bere Kongens dispărură primele, apoi blocurile din faţa ei, pavilionul 
de la unul dintre capetele parcului și, într-un final, și fântâna. Aer umed cu miros 
de toamnă. 

„Oamenii aceia trebuie să moară”, spuseră vocile din capul ei. 

În dimineaţa aceea deschisese unul dintre spaţiile din perete şi scoase 
grenadele. Studiase obiectele drăcești şi văzuse totul cu claritate. Aveau să moară 
pe rând. Unul câte unul, ca frica și remușcările să aibă timp să-i devasteze pe cei 
rămași în viaţă. 

Râse în sinea ei şi își îndesă în buzunarele hainei mâinile reci ca gheaţa. Deja 
se temeau de ea, vedea asta. lar acum nenorociţii erau dispuşi să facă orice ca s-o 
găsească. Și se apropiau. Cu orice preţ. Pentru că erau niște lași. Atunci se opri 
din râs. Nu se gândise la ultima parte. 

Erau laşi. Asta era sigur. lar oamenii lași nu așteaptă. Fug cu toții cât mai e 
încă timp. 

— Trebuie să-i termin pe toți odată, spuse ea cu voce tare. Trebuie să găsesc o 
cale, altfel o să dispară. 

Ştia că putea, dar vocile din interiorul ei îi cereau altceva. Erau încăpăţânate, 
aşa erau. Erau îndeajuns de puternice încât să înnebunească pe cineva. 

Se ridică de pe banca din parc și dădu cu piciorul spre pescărușii care se 
adunaseră în jurul ei. 

Pe unde s-o ia? 

„Mille, micuța mea Mille”, curgea neîncetat mantra ei. Era o zi proastă. Erau 
prea multe lucruri pe care trebuia să le ia în considerare. 

Se uită în jos, văzu că ceața îi lăsase picături pe pantofi şi se gândi din nou la 
literele de la sfârșitul biletului lui Tine. „T.K.”. De unde venea „K”? 

. 

Se apropiau de vacanţa de dinaintea examenelor din anul cinci. Nu mult timp 
după ce Kimmie îi dăduse papucii lui Kåre Bruno și-l lăsase să se scufunde sub 
greutatea predicii pe care ea i-o ţinuse, despre mediocritatea lui, atât ca 
inteligență, cât și ca personalitate. În următoarele zile, Kristian începuse s-o 
tachineze. 

— N-ai curajul, Kimmie, îi șoptea el la fiecare întâlnire de dimineaţă. 

Iar în fiecare zi o înghiontea și o bătea pe umăr în timp ce restul găștii se 
aduna în cerc în jurul ei. 

— Nu vei îndrăzni, Kimmie! 

Dar Kimmie avea curaj, iar ei ştiau. Îi urmăriră mișcările îndeaproape. Îi 
încurajaseră zelul în timpul orelor. Picioarele desfăcute între şirurile de scaune, 
fusta ridicată şi gropiţele la vedere în timp ce se îndrepta agale spre catedră, în 
bluze transparente şi cu vocea şoptită. Două săptămâni trecură până ce trezi 
dorinţa în singurul profesor din școală pe care toată lumea îl plăcea. O trezi atât 
de puternic încât îi luă minţile. 

El era cel mai nou venit în facultate. Avea faţă de copil și, totuşi, era un bărbat 
în toată firea. Terminase cu cea mai mare medie Facultatea de limbă și literatură 
daneză de la Universitatea din Copenhaga, așa că se dusese vorba despre el. Dar 
nu era deloc tipul clasic de profesor de internat. El le vorbi, în termeni nuanțaţi, 
despre societatea de dincolo de domeniul școlii. Textele pe care le dădea elevilor 
să le citească erau extrem de variate. 

Kimmie se dusese la el să-l roage să o mediteze pentru examene. Înainte de 
prima sesiune el era deja o cauză pierdută, martirizat de formele întrezărite prin 
fusta ei subțire, din bumbac. Numele lui era Klavs, cu „v”, un nume pe care el 
simţea tot timpul nevoia să-l explice spunând că e rezultatul unui interes prostesc 
și exagerat al tatălui său pentru Donald Duck, dar ea reușise totuşi să scoată la 
iveală armăsarul din el. După trei sesiuni, el nu mai ținea evidenţa plății pentru 
meditații. O primea în apartamentul lui, deja pe jumătate dezbrăcat şi cu 
caloriferele date la maximum. O ţinea prizonieră cu săruturi greu de stăpânit și 
cu mâinile lui neliniştite plimbate pe pielea ei goală. 

Stârnit de dorinţa intensă care-i golea creierul, era indiferent la șușoteli, la 
reguli şi la reglementări. Ea avusese de gând să-i spună directorului că el o 

forțase, curioasă să vadă unde avea să ducă totul. Să vadă dacă putea dobândi 
controlul asupra situației. Dar nu funcţionase întocmai. 

Directorul îi chemase pe amândoi în birou în același timp. Îi lăsă să stea tăcuţi 
și jenaţi unul lângă altul în sala de așteptare, cu secretara pe post de 
supraveghetor. Iar din ziua aceea Klavs și Kimmie nu-și mai vorbiră niciodată. 
Ce s-a întâmplat cu el după aceea n-o mai interesă defel. 

. 

Directorul îi spuse atunci lui Kimmie să-și facă bagajele pentru că autobuzul 
spre Copenhaga urma să plece într-o jumătate de oră. Nu trebuia să se obosească 
să poarte uniforma. De fapt, o rugase să n-o facă. Din acel moment, se putea 
considera exmatriculată. Kimmie se uitase întrebător la obrajii roșii ai 
directorului înainte de a-l privi direct în ochi. 

— E posibil ca tu... 

Se opri un moment subliniind astfel insulta de a i se fi adresat într-un mod 
mult prea familiar. 

—... ca tu să nu crezi că el m-a violat. Dar poţi fi sigur că tabloidele de mâine 
nu vor vedea altfel lucrurile? Îţi imaginezi ce scandal va fi? „Un profesor 
violează o elevă la...”. Îţi dai seama? 

Accepta să păstreze tăcerea, dar cu o singură condiţie. Da, pleca. Pur și simplu 
îşi împacheta lucrurile imediat. Nu-i păsa, atâta timp cât școala nu-i anunţa 
părinţii. Asta era condiţia ei. El protestă, spunând că nu se putea ca şcoala să 
primească bani pentru un serviciu pe care nu-l oferea, așa că ea fu obligată să 
rupă un colț din cea mai apropiată carte de pe biroul directorului şi să scrijelească 
ceva pe ea. 

— Aici e numărul contului meu, îi spusese ea. Transferă banii în contul meu. 

El oftase resemnat. Deceniile de autoritate dispăruseră odată cu acea bucăţică 
de hârtie. 

. 

Îşi ridică ochii în ceață şi simți că e cuprinsă de un val de liniște. Pe terenul de 
joacă, vocile copiilor ţipau vesel, dându-i ghes să-i privească. Nu erau decât doi 
copilași cu dădaca lor. Micuţii ţopăiau și jucau leapşa printre aparatele de 
gimnastică înțepenite de venirea toamnei. Se apropie de ei prin ceaţă și se uită în 
tăcere la fetiță, care ţinea în mână un obiect pe care băieţelul și-l revendica 
gălăgios. Avusese și ea odată o fetiță ca ea. 

Își dădu seama că dădaca o cerceta din priviri și că alarmele ei se declanșară 
în clipa în care Kimmie ieși din tufișuri, cu hainele murdare și cu părul vâlvoi 
cum e de obicei dimineaţa. 

— Ieri nu arătam așa, strigă ea spre dădacă. Ar fi trebuit să mă vezi. 

Dacă ar fi purtat costumul pe care-l avusese cu o zi înainte la gară, lucrurile ar 
fi stat altfel. Totul ar fi fost altfel. Poate că dădaca ar fi vorbit cu ea. Poate ar fi 
ascultat-o. Dar aceasta nu voia s-o asculte. Sări în față şi blocă cu hotărâre 

VP - 130 


drumul lui Kimmie spre copii, cu mâinile întinse. Le strigă celor mici să vină la 
ea în acea clipă, dar ei nu voiau. Femeia aia nu ştia că năzdrăvani ca aceia erau 
uneori neascultători? O amuza pe Kimmie. Așa că își ridică bărbia și râse în faţa 
dădacei. 

— Veniţi aici! strigă isteric dădaca la copii şi se uită urât la Kimmie ca şi cum 
aceasta ar fi fost un gunoi. 

De aceea Kimmie făcu un pas în față și o lovi. N-avea chef să-i permită 
acestei femei s-o facă să se simtă un fel de monstru. Femeia căzu ţipând la 
Kimmie că era mai bine să n-o lovească, că avea s-o aranjeze. Că știa mulți 
oameni care puteau face asta. Atunci Kimmie o lovi într-o parte. O dată și apoi 
din nou, așa că ea tăcu. 

— Vino, fetiţo, arată-mi ce-ai în mână, o ademeni ea. Ai un bețișor? 

Dar copiii înghețaseră. Rămăseseră cu degetele înțepenite și urlau după 
dădacă, să vină să-i ia. Kimmie se apropie. Era o fetiță aşa de frumoasă, chiar 
dacă plângea. Și avea un păr așa de lung și de frumos! Șaten, așa cum îl avusese 
și Mille. 

— Vino aici, draga mea, arată-mi ce-ai în mână, zise ea din nou și se apropie 
cu grijă. 

Auzi un șuierat din spate și cu toate că se întoarse nu reuși să pareze 
puternica, disperata lovitură în gât. Căzu cu faţa în jos în pietriș și îşi simţi burta 
lovindu-se de o piatră care marca o intersecție pe potecă. Între timp, dădaca trecu 
repede în tăcere pe lângă ea şi îi luă pe cei doi copii de mâini. O stricată din 
Vesterbro. Blugi strâmțţi și păr slinos. 

Kimmie își înălță capul și văzu cum feţele celor doi copii care ţipau și se 
agățaseră de dădacă dispărură în spatele tufișurilor și se îndepărtară. 

Avusese și ea odată o fetiță la fel. Care acum zăcea într-un coșciug acasă, sub 
pat. Aştepta răbdătoare. 

În curând aveau să fie din nou împreună. 

21. 


— De data asta aş vrea să discutăm deschis unul cu altul, spuse Mona Ibsen. 
Ultima oară n-am ajuns prea departe, nu? 

Carl scrută cu atenție lumea ei, posterele cu scene frumoase din natură, cu 
palmieri, munţi și alte asemenea. Culori luminoase, însorite. Două scaune din 
lemn preţios și plante rare. O curăţenie uimitoare. Acolo nimic nu era lăsat la 
întâmplare. Nu erau mici drăcovenii care să distragă atenţia. Și totuşi, simpla 
ședere pe canapea cu mintea deschisă era un motiv de confuzie mintală care îl 
făcea ca singurul lucru la care să se gândească să fie cum să-i rupă hainele 
femeii. 

— O să încerc, zise el. Avea să facă tot ce ea îi cerea. Nu era aşa de ocupat. 

— Ai atacat un om ieri. Poţi să explici de ce? 

El protestă, aşa cum era de aşteptat. Se dezvinovăţi. Totuşi, ea se uita la el de 
parcă minţea. 

— Probabil că n-o să ajungem nicăieri decât dacă mergem puţin în urmă pe 
firul cronologic al evenimentelor. S-ar putea să nu te simţi prea confortabil, dar 
asta trebuie să facem. 

— Dă-i drumul, zise el şi se încruntă ca să vadă mai bine ce se întâmpla cu 
sânii ei când respira. 

— Ai fost implicat în împușcăturile din Amager în ianuarie. Am mai discutat 
despre asta. Îți amintești data exactă? 

— 26 ianuarie. 

Ea dădu din cap ca şi cum era o dată deosebită. 

— Ai reușit să scapi relativ nevătămat, dar unul dintre colegii tăi, Anker, a 
murit, iar celălalt este acum paralizat în spital. Cum faci față acestor amintiri, 
Carl, după opt luni de atunci? 

El se uită la tavan. Cum făcea față? Nu avea nici cea mai vagă idee. Doar că 
nu ar fi trebuit să se întâmple. 

— Sigur că-mi pare rău pentru tot ce s-a întâmplat. 

Şi-l imagină pe Hardy în clinică. Trist, cu ochi nemişcaţi. O sută douăzeci de 
kilograme de greutate inertă. 

— Te supără? 

— Mda, puţin. 

El încercă să zâmbească, dar ea se uita în jos, în hârtii. 

— Hardy mi-a spus că bănuiește că tipii care v-au împuşcat pe voi trei vă 
aşteptau în Amager. "i-a spus și ţie asta? 

Carl confirmă. 

— Ţi-a spus și că el crede că tu sau Anker i-aţi alertat? 

— Da. 

— Ce părere ai despre asta? 

Acum se uita la el. În mintea lui, ochii ei scăpărau de erotism. Carl se întrebă 
dacă ea era conştientă de acest lucru şi de faptul că îl distrăgeau atât de mult. 

— Poate că are dreptate, răspunse el. 

— Sigur n-ai fost tu. Văd asta doar uitându-mă la tine. Am dreptate? 

Dacă ar fi fost el, ea s-ar fi aşteptat la un alt răspuns cu excepţia unei negări? 
Cât de prost credea că erau oamenii? Cât de bine credea că ştie să citească un 
chip? 

— Nu, n-am fost eu. Sigur că n-am fost eu. 

— Dar dacă a fost Anker înseamnă că ceva mergea teribil de prost în viaţa lui, 
nu crezi asta? 

„Poate că mă simt atras de tine, își zise Carl, dar dacă vrei să continui asta, 
pune-mi nişte întrebări ca lumea, la dracu””. 

— Da, desigur, zise el şi îşi auzi propria voce ca o șoaptă. Hardy și cu mine 
ne-am gândit la posibilitatea asta. După ce n-o să mai fiu victima unor minciuni 
ale viermelui ăla de detectiv privat şi după ce puterile, oricare or fi alea, n-or să- 
mi mai pună beţe-n roate, o să vedem ce putem afla. 

— La secţie i se spune „cazul pistolul de cuie” din cauza armei crimei. 
Victima a fost împuşcată în cap, nu-i așa? Părea un fel de execuţie. 

— Posibil. Dată fiind situaţia, n-am reușit să văd prea multe. De atunci nu m- 
am mai ocupat de caz. A avut şi o replică, dar probabil că ştii asta. Doi tineri au 
fost omorâţi în Sorø în același mod. Se crede că făptașii sunt aceiași. 

Ea dădu din cap afirmativ. Sigur că ştia. 

— Cazul ăsta te macină, nu-i așa, Carl? 

— Nu, nu pot spune că mă macină. 

— Atunci ce te macină, Carl? 

Strânse în mâini marginea canapelei din piele. 

— Mă macină că de fiecare dată când încerc să te invit undeva, tu spui nu. 
Asta mă macină, la dracu”. 

. 

leşi plutind din biroul Monei Ibsen. E adevărat că ea îl mustrase și apoi îl 
forțase să răspundă la o serie de întrebări care musteau de îndoială și acuzaţii. De 
mai multe ori avusese tendinţa să se ridice nervos de pe canapea și să-i ceară să-l 
creadă. Dar Carl rămase pe loc şi răspunse politicos, iar rezultatul final fu că ea — 
fără afecțiune, dar cu un zâmbet fugar — acceptă să iasă cu el la cină când 
terminau ședințele de psihoterapie. 

Poate credea că, dacă făcea promisiuni vagi, se proteja. Că el putea trăi pentru 
totdeauna cu suspiciunea că ea nu îi încheiase tratamentul. Dar Carl ştia mai bine 
de atât. Va avea de grijă ca promisiunea să fie respectată. 

Se uită în jos la Jægersborg Allé şi prin centrul distrus din Charlottentund. Nu 
avea nevoie decât de o plimbare de cinci minute până la tren și o jumătate de oră 
mai târziu ar fi stat din nou inert în scaunul său ergonomie, în colțul său de 
subsol. Nu era cea mai bună privelişte pentru optimismul lui abia câștigat. Avea 
nevoie să se întâmple ceva, iar la sediu pur şi simplu nu era nimic. 

Când ajunse la capătul Lindegârdsvej, se uită în sus pe stradă. Era conștient că 
la celălalt capăt oraşul se schimbase în Ordrup și că era mai bine s-o ia pe acolo. 
Apăsă pe numărul lui Assad de pe mobil și se uită automat la nivelul bateriei. 
Abia o încărcase și totuşi era deja pe jumătate terminată. Enervant. Assad părea 
surprins. Aveau voie să vorbească? 

— Prostii, Assad. Doar că nu trebuie să batem toba că suntem încă puși pe 
treabă. Ascultă, verifică puţin şi caută oameni cu care putem vorbi la internat. 
Este un anuar școlar în dosarul mare. În el o să vezi cine era în clasa lor. Fie asta, 
fie găseşte-l pe unul dintre profesorii care a fost acolo între 1985 și 1987. 

— Am verificat deja, spuse el. 

La dracu”, normal c-o făcuse. 

— Am câteva nume, dar o să caut mai mult, șefu”. 

— Bine. Dă-mi-o pe Rose, te rog! 

Trecu un minut, apoi auzi vocea ei întretăiată. 

— Da! 

În vocea ei nu era nicio urmă de dorinţă de a-i spune „șefu”'”. 

— Să înţeleg că asamblezi mesele? 

— Da! 

Dacă un asemenea cuvânt scurt putea exprima frustrarea, acuzația, răceala și 
iritarea infinită că fusese întreruptă în mijlocul unor lucruri mult mai importante, 
atunci Rose Knudsen chiar era pricepută la asta. 

— Am nevoie de adresa mamei vitregi a lui Kimmie Lassen. Știu că mi-ai dat 
un bileţel, dar nu-l am la mine. Doar dă-mi adresa, da? Nu-mi pune alte întrebări, 
te rog! 

Se afla chiar lângă Banca Daneză, unde bărbaţi și femei bine întreținuţi 
aşteptau răbdători la cozi lungi. Exact aşa cum făceau în suburbiile muncitorilor, 
cum erau Brøndby şi Tåstrup, în zilele de salariu ca aceea, numai că pe-atunci 
avea mai mult sens. De ce naiba ar vrea oamenii cu buzunare adânci ca aceia, 
care locuiau în Charlottentund să se înşire la coadă în fața unei bănci? Nu aveau 
angajaţi care să le plătească facturile? Nu făceau banking prin internet? Sau erau 
amănunte în comportamentul oamenilor bogaţi pe care el nu le ştia? Poate că 
achiziționaseră acţiuni cu tot mărunțișul luat în ziua de salariu, așa cum 
vagabonzii din Vesterbo își cumpărau ţigări și bere. 

„Ei, fiecare e liber să facă ce-i place cu ce are”, își zise el. Se uită spre fațada 
farmaciei și observă semnul lui Bent Krum la fereastra clădirii: avocat cu acces 

la Curtea Supremă. Un asemenea acces îi era de folos, cu siguranţă, în cazul unor 
clienți ca Pram, Dybbal Jensen și Florin. Oftă. 

A trece pe lângă biroul lui Krum era de parcă ar fi ignorat toate tentaţiile 
pomenite în Biblie. Aproape că-l auzea pe Diavol râzând. Dacă suna la ușă, urca 
și îl chestiona pe Bent Krum, în nici zece minute ṣefa poliţiei ar fi fost la telefon, 
iar asta ar fi însemnat sfârșitul Departamentului Q și a lui Carl Mørck. 

Rămase un moment acolo şi încercă să se hotărască între retragerea forțată şi 
amânarea confruntării până când se ivea o ocazie mai bună. 

„Ar fi mai bine să plec”, îşi zise el, dar degetul lui avea o altă părere și apăsă 
hotărât pe sonerie. Trebuia să fie nebun să lase pe cineva să-i oprească ancheta. Îl 
va fierbe pe Bent Krum la foc domol. Mai bine mai devreme decât prea târziu. 
Clătină din cap şi îşi retrase degetul de pe sonerie. Era exact în locul în care mai 
fusese de mii de ori: încă o dată, blestemul adolescenţei îl ajunsese din urmă. 
Dacă trebuia să decidă cineva, el avea să fie acela. Numai el. 

O voce aspră, de femeie, îl anunţă că trebuie să aștepte o clipă, ceea ce el făcu 
până când auzi zgomot de paşi pe scară, iar femeia apăru în spatele ușii din 
sticlă. Era îmbrăcată la modă, cu un șal de firmă pe umeri şi o haină de blană 
rustică, la fel ca aceea după care lui Vigga i se scurseseră ochii privind-o în 
vitrina de la Birger Christensen, pe Straget, timp de cel puţin patru cincimi din 
viaţa lor petrecută împreună. Măcar de i-ar fi stat bine îmbrăcată cu ea! Dacă ar 
fi cumpărat-o, mai mult ca sigur că soarta ei tristă ar fi fost să sfârșească tăiată în 
bucăţi pentru ca iubiții ei artiști să aibă puţin decor pentru picturile lor 
excentrice. 

Femeia deschise ușa și îi adresă un zâmbet orbitor de alb, imposibil de obținut 
fără bani. 

— Îmi pare foarte rău, dar tocmai plecam. Soţul meu nu-i aici joia. Poate 
reușiți să vă programaţi pentru altă zi. 

— Nu, eu... 

Întinse mâna din instinct spre insigna de poliţie din buzunar, dar găsi numai 
câteva bucățele de fire de iarbă. Ar fi spus că e în mijlocul unei anchete. Ceva 
despre faptul că soțul ei nu trebuia decât să răspundă la câteva întrebări de rutină, 
că se putea întoarce într-o oră sau două dacă era potrivit şi că n-ar fi durat mult. 
Dar spuse altceva. 

— Soţul dumneavoastră e pe terenul de golf, doamnă? 

Ea se uită la el fără să înţeleagă. 

— Din câte știu, soțul meu nu joacă golf. 

— Bine, spuse el, și trase aer în piept. Îmi pare rău să vă spun, doamnă, dar 
dumneavoastră şi cu mine suntem înşelați. Din păcate, soțul dumneavoastră şi 
soția mea au o aventură. lar acum aș fi vrut să știu care e situaţia. 

Încercă să pară disperat pentru că observă cât de dureros o lovise pe biata 
femeie. 

VP - 135 


— Vă rog să mă scuzaţi, spuse el. Îmi pare foarte rău, zise și o atinse 
îngrijorat pe braţ. A fost foarte urât din partea mea, îmi cer scuze din nou. 

Apoi se întoarse pe trotuar şi se alătură valului de oameni care se îndreptau 
spre Ordrup puţin șocat cât de mult îl infectase temperamentul necugetat al lui 
Assad. Spusese că a fost „urât” din partea lui, dar fusese doar un eufemism. 

. 

Ea locuia vizavi de biserica din Kirkevej. Trei garaje, două turnulețe cu scări, 
o clădire din cărămidă a administratorului terenului, sute de metri de gard 
proaspăt tencuit în jurul grădinii și un conac de vreo 500 de metri pătraţi, cu mai 
mult bronz pe la uși decât avea iahtul regal danez în întregime. Modestă și umilă 
ar fi fost o descriere complet nepotrivită. 

Fu încântat să observe umbre mișcându-se în spatele ferestrelor de la parter. 
Deci avea noroc. Menajera părea epuizată, dar fu de acord s-o aducă pe 
Kassandra Lassen la ușă, dacă era posibil. 

Expresia „s-o aducă la ușă” avea să se dovedească a fi mai potrivită decât se 
aşteptase el. Un lung val de proteste din interior fu întrerupt de exclamaţia: 

— Un tânăr, zici?! 

Era întruparea unei scorpii din înalta societate care văzuse şi zile mai bune, și 
bărbaţi mai buni. O versiune diferită față de femeia zveltă, bine întreținută, din 
articolul din Her Life. Multe lucruri se pot schimba în aproape treizeci de ani, 
asta era sigur. 

Purta un kimono care îi era atât de larg încât lenjeria din satin devenise o 
componentă a aspectului exterior. Își flutură impetuos unghiile lungi către el. 
Observase deja că e un bărbat solid... ceva ce se pare că nu-i displăcea. 

— Intră, îl întâmpină ea. 

Respirația ei mirosea a băutură răsuflată, e drept, dar de calitate. „Malt 
whisky”, bănui Carl. Aerul era atât de îmbibat cu aroma lui încât un expert ar fi 
putut probabil să-i ghicească vechimea. 

Îl conduse de mână sau, mai degrabă, îi arătă calea în timp ce se agăța de el, 
până ajunseră în zona de la primul etaj pe care o numise, în şoaptă: 

— Camera mea. 

Fu poftit să ia loc într-un fotoliu situat lângă al ei, cu faţa direct la pleoapele ei 
grele şi la sânii ei și mai grei. Era o scenă memorabilă. 

Acolo, prietenia ei — sau interesul, după cum s-ar fi putut crede — dură până ce 
el îi spuse care era motivul vizitei lui. 

— Deci vrei să vorbim despre Kimmie?... 

Îşi duse mâna pe piept, semn că era de părere că fie el îşi pierduse minţile, fie 
că o să şi le piardă ea în curând. Apoi mitocanul din el preluă controlul. 

— Sunt aici pentru că am auzit că această locuinţă este chintesenţa bunelor 
maniere, încercă el. Că oricine e bine tratat aici, indiferent de motivul vizitei. 

Nu avu niciun efect. Luă carafa și îi umplu paharul cu whisky. Poate că acel 
lucru avea s-o dezghețe. 

— Mai trăieşte obraznica aia? întrebă ea pe un ton lipsit de simpatie. 

— Da, trăieşte pe străzile din Copenhaga. Am o poză cu ea. Vreţi s-o vedeţi? 

Ea închise ochii și se uită în altă parte de parcă el i-ar fi vârât sub nas rahat de 
câine. Doamne, era clar că se putea lipsi de așa ceva. 

— Puteţi să-mi spuneţi ce aţi făcut dumneavoastră și soțul când aţi auzit că 
Kimmie şi prietenii ei erau suspecți în 1987? 

Ea îşi duse din nou mâna la piept. De data aceea, se părea că o făcea ca să-şi 
adune gândurile. Apoi expresia i se schimbă și evită privirea lui. Bunul simţ și 
whisky-ul mergeau mână în mână. 

— Ştii ce, drăguță, noi nu ne-am implicat prea mult. Am călătorit o vreme, 
înţelegi, nu? 

Își întoarse brusc capul către el. Îi luă o vreme să-și recapete echilibrul. 

— Ştii cum se spune, a călători este elixirul vieţii. Iar soțul meu și cu mine ne- 
am făcut o mulțime de prieteni minunaţi. Lumea e un loc minunat, nu ești de 
aceeași părere, domnule...? 

— Mørck. Carl Mørck. 

El dădu din cap. Ca să găsească o ființă cu sufletul atât de împietrit, ar fi 
trebuit să apeleze la poveştile fraților Grimm. 

— Da, aveți dreptate. 

Ea nu trebuia să știe că, dincolo de o excursie cu autocarul în Costa Brava — 
unde Vigga îi vizitase pe artiștii locali în timp ce Carl stătuse și se prăjise pe o 
plajă alături de un grup de pensionari — nu se aventurase niciodată la o distanță 
mai mare de nouă sute cincizeci de kilometri de Copenhaga. 

— Credeţi că bănuielile în legătură cu Kimmie aveau ceva adevărat în ele? 

Colţurile gurii ei căzură. Era o tentativă de a părea preocupată, bănui el. 

— Ştiţi ce? Kimmie a fost o fată şmecheră. Nu era străină de violenţă. Da, se 
bătea chiar şi pe vremea când era fetiță. Dacă nu obținea ce dorea, mâinile ei 
loveau ca bețele într-o tobă. Așa. 

Încercă să imite și aruncă whisky-ul peste tot. 

„Ce copil normal nu făcea asta? se gândi Carl. Mai ales cu o mamă și un tată 
că ai ei”. 

— Înţeleg. A fost așa și când s-a făcut mai mare? 

— Ha! Era rea. Mă făcea în toate felurile. Nu vă puteţi imagina. 

De fapt, putea. 

— Şi era sălbatică. 

— Sălbatică? Cum aşa? 

Ea îşi frecă venele fine, albastre, de pe dosul palmei. Abia atunci el observă că 
artrita îşi săpase drumul în încheietura ei. Se uită din nou la paharul ei aproape 
gol. 

„Analgezicele au multe fațete”, îşi zise el. 

— După ce a venit acasă din Elveţia, a târât pe aproape oricine acasă la ea... 
Da, o să fiu sinceră... făcea sex cu ei ca un animal, cu ușa deschisă... în timp ce 
eu eram sus în casă, spuse ea, și clătină din cap. N-a fost ușor să fiu singură, 
domnule Mørck, zise ea şi îi aruncă o privire serioasă. Pe vremea aceea, Willy, 
tatăl lui Kimmie, își făcuse deja bagajele și plecase. 

Luă o înghițitură din pahar. 

— De parcă aş fi vrut să-l rețin cumva. E ridicol... 

Apoi se uită din nou la el şi își afișă dinţii pătați de vin roșu. 

— Trăiți singur, domnule Mørck? 

Mişcarea din umăr și invitaţia clară parcă erau desprinse dintr-un roman de 
dragoste pentru femei. 

— Da, sunt, răspunse el şi acceptă provocarea. 

Se uită direct la ea şi îi susținu privirea până ce ea ridică uşor din sprâncene și 
mai luă o înghiţitură. Genele scurte, care clipeau des, era tot ce se vedea pe 
deasupra marginii paharului. Trecuse multă vreme de când o privise astfel un 
bărbat. 

— Kimmie a fost însărcinată, știaţi? 

Ea trase adânc aer în piept şi, pentru un moment, păru cu gândurile departe, 
dar fruntea ei brăzdată trăda un proces intens de gândire. Ca și cum cuvântul 
„însărcinată” era mai mult decât amintirea unei relaţii profund eșuate care îi 
cauzase durere. Din câte își dădea seama Carl, ea nu reușise să dea viaţă la nimic. 

— Da, răspunse cu răceală în privire. Știam. Stricata. Cum ar fi putut mira pe 
cineva chestia asta? 

— Ce s-a întâmplat dup-aia? 

— A vrut bani, desigur. 

— A făcut rost de ei? 

— Nu de la mine! 

Înlocui flirtul cu un dezgust profund. 

— Dar tatăl ei i-a dat două sute cincizeci de mii de coroane și i-a spus să nu-l 
mai caute. 

— Şi dumneavoastră? Aţi mai auzit ceva de ea? 

Ea clătină din cap. Ochii spuneau același lucru. 

— Cine era tatăl copilului? Știţi? 

— O, cred că a fost nimicul ăla care a incendiat fabrica de cherestea a lui 
taică-său. 

— Bjarne Thøgersen, vreţi să spuneţi? Cel care a fost condamnat pentru 
crime? 

— Probabil. Nu-mi mai aduc aminte numele lui. 

— Înţeleg. 


VP - 138 


Era sigur că minţea. Cu sau fără whisky, nimeni nu avea cum să uite un 
asemenea lucru. 

— Kimmie a stat aici o vreme. Aţi spus că nu v-a fost ușor? 

Ea se uită la el cu scepticism. 

— Sper că nu credeți că am suportat-o pe stricata aia prea multă vreme. Nu, 
pe vremea aia am preferat să stau pe coastă. 

— Coastă? 

— Costa del Sol, știți... Fuengirola. O terasă superbă, pe acoperiș, chiar 
deasupra zonei de promenadă. Un loc încântător. Cunoaște-ţi Fuengirola, 
domnule Mørck? 

El dădu din cap. Nu era nicio îndoială că se dusese acolo din cauza artritei, 
dar altfel era locul în care mergeau oamenii cu bani, dar nevrotici care aveau 
multe lucruri de ascuns. Dacă ar fi zis Marbella, el ar fi înțeles mai bine. Şi-ar fi 
putut permite. 

— A rămas ceva în casă care a fost al lui Kimmie? întrebă el. 

În acel moment ceva în interiorul ei se prăbuşi. Rămase acolo pur şi simplu, 
bău din pahar în tăcere, în ritmul ei lent, iar când acesta se goli la fel fu şi capul 
ei. 

— Kassandra trebuie să se odihnească, spuse menajera care zăbovise în 
fundal. 

Carl ridică mâna și o întrerupse. Începuse să devină suspicios. 

— Pot să văd camera lui Kimmie, doamnă Lassen? Am înţeles că a rămas 
exact așa cum a fost. 

Era doar o încercare. Genul de întrebare pe care un polițist experimentat o ţine 
în cutie cu eticheta „Merită încercat”. O întrebare care fusese întotdeauna 
introdusă prin: „Am înţeles că...” 

La înghesuială, era întotdeauna un mod bun de a începe. 

. 

Menajera avu nevoie de două minute ca s-o aşeze pe stăpâna casei în patul ei 
poleit, apoi Carl începu să se uite în jur. Fie că era casa copilăriei lui Kimmie sau 
nu, nu era potrivită pentru creșterea copiilor. Nu era nici un singur colț în care 
țâncii să se poată juca. Erau prea multe mărunţișuri, prea multe vaze japoneze şi 
chinezești. Dacă cineva ar fi dat din mâini, risca să primească o hârtie cu șapte 
cifre de la asigurări. Avea o atmosferă foarte neplăcută, despre care Carl era sigur 
că nu se schimbase odată cu trecerea anilor. O închisoare pentru un copil, aşa o 
vedea el. 

— Da, spuse menajera pe drumul în sus către al treilea etaj. Sigur că 
Kassandra trăieşte aici; de fapt, casa îi aparţine fetei ei. Deci totul la acest etaj 
este exact cum a fost când a locuit aici. 

Deci Kassandra Lassen trăia în casa aceea la mila lui Kimmie. Dacă aceasta s- 
ar fi reîntors în societate, refugiul Kassandrei probabil că ar fi de domeniul 

trecutului. Ce lovitură de teatru! Femeia bogată trăia pe străzi, iar cea săracă se 
bucura de înalta societate. Acesta era motivul pentru care Kassandra Lassen 
stătuse în Fuengirola, și nu în Marbella. Nu fusese alegerea ei. 

— Trebuie să vă avertizez că e mizerie, zise menajera în timp ce deschise uşa. 
Aşa am vrut s-o lăsăm. Astfel, fiica nu se poate întoarce și s-o acuze pe 
Kassandra că şi-a băgat nasul pe aici, iar eu cred că e o mișcare inteligentă. 

El dădu din cap din capătul holului cu covor roșu. Unde mai găsea cineva așa 
niște servitori loiali în ziua aceea? Ea nici măcar nu vorbea cu accent. 

— Aţi cunoscut-o pe Kimmie? 

— Doamne, nu. Nici n-aş fi putut, din moment ce sunt aici din 1995, zise ea şi 
râse din toată inima. 

Dar de fapt o cunoscuse. 

. 

Era, practic, un apartament separat. El se aşteptase la câteva camere, dar nu la 
acea reproducere exactă a unei mansarde din Cartierul Latin din Paris. Avea chiar 
şi un balcon în stil franțuzesc. Ferestrele cu geamuri micuţe decupate în pereții 
înclinați erau murdare, dar în rest era chiar fermecătoare. Dacă menajerei i se 
părea că locul acela era în dezordine, ar fi căzut din picioare dacă ar fi văzut 
camera lui Jesper. 

Pe jos erau împrăștiate câteva haine murdare, în rest nimic. Nici măcar o 
hârtie pe birou sau ceva pe măsuţa de cafea din fața televizorului care să 
sugereze că odată trăise acolo o tânără. 

— Puteţi să vă uitaţi, dar aş vrea să văd insigna dumneavoastră de poliţie, 
domnule Mørck. Aşa e procedura, nu? întrebă menajera. 

El dădu din cap şi se căută prin buzunare. Ce persoană băgăreaţă! într-un 
final, găsi o carte de vizită mototolită care stătea acolo de o grămadă de vreme. 

— Îmi pare rău, dar insigna mea e la departament. Scuzele mele. Vedeţi, eu 
sunt șeful departamentului, așa că plec foarte rar din birou. Dar uitaţi cartea mea 
de vizită. Ca să vedeţi cine sunt. 

Ea citi numărul și adresa și pipăi cartea de vizită, de parcă se aștepta ca 
aceasta să fie un fals. 

— Doar o clipă, zise ea şi ridică receptorul unui telefon vechi marca Bang & 
Olufsen de pe birou. 

Se prezentă drept Charlotte Nielsen și întrebă dacă îl cunoștea cineva pe un 
detectiv inspector șef pe nume Carl Mørck. Apoi dădu ușor din picior cât timp 
apelul fu transferat. Întrebă din nou, apoi ceru o descriere a lui Mørck. Râse scurt 
şi se uită la el, apoi închise zâmbind. 

„Ce dracu” o fi aşa de amuzant?” se întrebă el. Pun pariu că a vorbit cu Rose. 

Ea nu dădu detalii despre motivul pentru care chicotise, dar ieşi din încăpere 
şi îl lăsă singur cu toate întrebările fără răspuns în apartamentul abandonat al 
unei tinere, care, după cum se părea, nu avea nimic de spus. 

Cercetă totul de mai multe ori și la fel de des menajera apăru în dreptul ușii. 
Adoptase rolul de gardian și credea că putea face acest lucru cel mai bine dacă îl 
urmărea precum un ţânţar flămând aterizat pe o mână. Dar n-o tulbură nimic. 
Carl nici nu făcea mizerie, nici nu băga nimic prin buzunare. 

Kimmie plecase în grabă. Îşi golise apartamentul pe fugă și, totuşi, cu atenție. 
Lucrurile pe care nu dorise să le vadă ceilalți fuseseră depozitate, fără îndoială, 
în coșurile de gunoi de pe aleea pavată de lângă casă, pe care el o vedea de la 
balcon. Același lucru era valabil şi pentru haine. Erau mormane mici pe fotoliul 
de lângă pat, dar nu lenjerie. Pantofii erau împrăștiați prin colțurile camerei, dar 
nu și ciorapii murdari. Se gândise la ce putea rămâne în urmă și ce era prea intim. 
lar asta era exact ceea ce caracteriza cercetarea: nimic intim nu rămăsese. 

Chiar și decoraţiunile de pe pereţi, care în mod normal erau un indicator al 
gustului sau al atitudinii, dispăruseră. Nu era nicio periuță de dinţi în micuța baie 
din marmură. Niciun tampon în cutie sau în coşul de gunoi de lângă W.C. Nici 
cea mai mică urmă în vasul de toaletă sau în chiuvetă. 

Kimmie golise aşa de bine acel loc de personalitate încât tot ce putea spune el 
era că fusese ocupat de o femeie. Dar putea să fi fost la fel de bine o femeie 
bătrână din Armata Salvării, nu neapărat o fată din înalta clasă de la capătul 
scump al codurilor poștale. 

Ridică uşor așternutul de pat și încercă să miroasă parfumul. Săltă și sugativa 
ca să verifice dacă nu cumva rămăsese vreo notiță sub ea. Căută în coșul de 
gunoi gol, se uită în spatele sertarelor din bucătărie, își băgă capul în locul gol de 
sub acoperișul în pantă. Nimic. 

— Se va întuneca în curând, zise Charlotte, menajera, sugerând ca el să caute 
un alt loc în care să se joace de-a polițistul. 

— Există o mansardă sau ceva mai sus de aici? întrebă el cu speranţă în glas. 
Vreo trapă sau scări pe care nu le văd de aici? 

— Nu, doar asta. 

Carl se uită în sus. Bine, deci nu exista o mansardă deasupra apartamentului. 

— Mai fac un tur, zise el. 

Ridică covorașele și căută bucăţi desprinse din parchet. Scoase cu atenție 
afişele cu mirodenii din bucătărie ca să vadă dacă nu cumva acopereau un spațiu 
gol. Bătu în mobilă şi în părțile de jos ale șifonierului și a dulăpioarelor din 
bucătărie. Pur și simplu nu era nimic acolo. Clătină din cap și se certă mormăind. 
De ce ar fi fost ceva acolo? 

Închise ușa apartamentului în spatele lui şi rămase un moment pe hol, pe de o 
parte, ca să vadă dacă mai era ceva ce prezenta interes, pe de alta, ca să 
îndepărteze sentimentul enervant că, de fapt, chiar uitase ceva. 

În acea clipă îi sună mobilul și reveni rapid la realitate. 


VP - 141 


— Marcus sunt, se auzi vocea. De ce nu ești în birou, Carl? Și de ce arată așa 
acolo? Coridorul e plin ochi cu piese de la un știu câte mese, iar biroul tău e 
acoperit cu bilețele galbene lipite? Unde eşti, Carl? Ai uitat că mâine ai vizitatori 
din Norvegia? 

— La dracu”! spuse el puţin prea tare. 

Da, uitase cu bucurie de toate astea. 

— OK?... se auzi la celălalt capăt. 

Cunoştea OK-urile șefului de la Omoruri. Nu erau genul de lucruri pe care să 
ți le dorești. 

— Sunt pe drum spre sediu. 

Se uită la ceas; trecuse deja de ora patru. 

— Acum?! Nu, nu-ţi face griji. 

Nu părea că mai era loc de discuţie. Părea furios. 

— O să mă ocup eu de vizita de mâine, iar ei n-o să vină jos în mizeria aia de 
la tine. 

— La ce oră ai spus că vin? 

— La zece dimineaţa, dar poți sta liniștit, Carl. Eu o să preiau treaba, iar tu să 
fii disponibil pentru întrebări, dacă o să avem nevoie de răspunsurile tale. 

Carl rămase uitându-se la mobilul lui o vreme, după ce Marcus Jacobsen 
închise. Până în acel moment, şeicii aceia mâncători de cod uscat puteau să-l 
pupe undeva, dar acum atitudinea lui se schimbase complet. Dacă șeful de la 
Omoruri voia să preia conducerea, atunci Carl n-avea de gând să-l lase. 

Înjură de câteva ori şi se uită în sus, la lucarna care se afla deasupra scării 
impresionante. Soarele era încă sus și îşi arunca razele prin panourile din sticlă. 
Deşi era sfârşitul zilei, n-avea nici cea mai mică dorinţă să se ducă acasă. 

Nu avea deloc dispoziția sufletească să facă excursia prin Hestestien, pe 
câmpii, să ajungă acasă, la invențiile culinare ale lui Morton. 

Observă că umbrele cădeau drept prin fereastră şi se încruntă, în case atât de 
vechi, ramele geamurilor în încăperi cu acoperiș în pantă erau amplasate de 
obicei la treizeci de centimetri în perete. Dar acolo erau mult mai adânci, cu 
aproape douăzeci şi cinci de centimetri. Asta însemna că, dacă ar fi fost să 
ghicească, ar fi spus că acelei case i se făcuse o izolare adițională, la o dată 
ulterioară. 

Își aplecă ușor capul și văzu o crăpătură subțire între zona acoperișului de 
deasupra scării şi peretele înclinat. Urmări cu privirea crăpătura în jurul încăperii 
şi încheie de unde pornise. Da, pereţii înclinați se lăsaseră puţin; casa nu fusese 
construită cu pereți așa de bine izolaţi, asta era clar. Erau cel puţin cincisprezece 
centimetri de izolație în plus, finisată cu gips-carton. Fuseseră acoperiţi cu chit şi 
vopsiți destul de frumos, dar era clar că, după o vreme, crăpăturile deveniseră 
inevitabile. 

Se întoarse, deschise din nou ușa la apartament, se duse direct la peretele 
exterior și cercetă suprafețele înclinate. Și acolo, crăpăturile apăruseră în spaţiul 
de lângă tavan, dar în rest nu era nimic remarcabil. 

Spaţiul gol se afla undeva acolo, dar părea că e imposibil de ascuns ceva în el. 
Cel puţin nu din partea aceea. Își repetă cuvintele: „Oricum, nu din interior”. 
Văzu uşa balconului. Apucă mânerul, deschise ușa și ieşi afară unde ţiglele de pe 
acoperișul înclinat formau un decor pitoresc. 

„Nu uita că a fost cu mult timp în urmă”, îşi şopti el și îşi lăsă privirea să se 
plimbe de la un șir de ţigle la altul. Era în partea nordică a casei; mușchiul 
adunase toți nutrienţii din apa de ploaie şi acoperea cea mai mare parte a 
acoperișului din acea zonă. Cercetă ţiglele de cealaltă parte a ușii balconului și 
observă imediat iregularitățile. 

Ţiglele erau poziționate drept, ferm, şi erau și acolo acoperite cu muşchi din 
belșug. Diferenţa era că una dintre ţiglele din zona în care rândul de sus se unea 
cu vârful era ușor strâmbă față de celelalte. Acoperișul fusese construit din ţigle 
care se încalecă una peste cealaltă și pentru asta fiecare avea o mică protuberanţă 
dedesubt ca să le împiedice să alunece de pe traversele din lemn. Dar acea bucată 
de țiglă mai avea puțin şi aluneca; de parcă protuberanţa fusese tăiată și atârna pe 
traversă, printre celelalte ţigle. 

Când o săltă, aceasta se desprinse fără nicio dificultate. Carl trase adânc în 
piept aerul de septembrie. Îl străbătu senzaţia că era pe cale să descopere ceva 
excepțional. Probabil, asemănătoare cu cea pe care o trăise Howard Carter când 
făcuse gaura mică în uşa din camera funerară și se trezise dintr-odată în 
mormântul lui Tutankhamon. 

Pentru că acolo, în faţa lui Carl, într-un spaţiu din izolaţia de sub ţigle era o 
cutie nevopsită, din metal, de mărimea uneia de pantofi, înfăşurată în plastic 
transparent. Inima începu să-i bată brusc mai repede. Apoi o strigă pe menajeră: 

— Vedeţi cutia aceea? 

Ea intră și se aplecă cu mișcări ezitante ca să se uite sub ţigle. 

— E o cutie. Ce e? 

— Nu ştiu, dar sunteţi martora mea că am găsit-o acolo. 

Ea îi aruncă o privire amenințătoare. 

— Bine. Am ochi, dacă asta vreți să întrebaţi. 

El ridică telefonul mobil spre zona goală și făcu câteva poze. Apoi i le arătă. 

— Suntem de acord că am fotografiat spaţiul acesta gol? 

Ea îşi puse mâinile în şolduri. Evident, nu avea să mai scoată nimic de la ea. 

— Acum o s-o scot şi o s-o duc la sediu. 

Nu era o întrebare, ci o concluzie. Altfel s-ar fi dus și ar fi trezit-o pe 
Kassandra Lassen şi, probabil, că totul ar fi culminat cu o scenă. Apoi îi spuse să 
plece. Ea se îndepărtă clătinând din cap — încrederea ei în autorități trecea prin 
mari suferinţe. 

VP - 143 


Se gândi să cheme tehnicienii criminaliști, dar renunță când își imagină 
kilometri întregi de bandă de securitate din plastic și oamenii în costume albe 
răspândiţi peste tot. Aveau destule de făcut, iar el nu putea aștepta. Simplu. 

Aşa că își puse mănuşile, luă cutia cu atenţie, puse țigla la loc, aduse cutia 
înăuntru, o aşeză pe masă, o desfăcu şi o deschise — totul cu mișcări fluide, 
automate. Deasupra era un ursuleţ, nu mai mare decât o cutie de chibrituri. Era 
foarte decolorat, aproape gălbui, iar plușul de pe față şi de pe membre era uzat. 
Poate că, la un moment dat, fusese cel mai de preț lucru al lui Kimmie, singurul 
ei prieten. Poate al altcuiva. Apoi scoase o bucată de ziar de sub ursule. 
Berlingske Tidende, 29 septembrie 1995, scria într-un colț. Ziua în care se 
mutase cu Bjarne Thøgersen. Dedesubt nu era nimic interesant. Doar nenumărate 
anunţuri de slujbe. 

Se uită în cutie și se aşteptă să găsească un jurnal sau scrisori care ar fi făcut 
lumină asupra gândurilor ei sau a faptelor. În schimb, găsi șase pungulițe din 
plastic, de tipul celor folosite pentru a aduna timbre sau pentru a colecționa 
rețete. Le ridică pe toate. „De ce-a ascuns aşa de bine lucrurile astea?” îşi zise el 
și știu răspunsul în clipa în care văzu conținutul ultimelor două pungi. 

— Ei, fir-aş al dracului! izbucni el. 

Erau două cartonașe din jocul Trivial Pursuit. Câte unul în fiecare punguliță. 
După cinci minute de concentrare profundă, își luă carnețelul și descrise poziția 
exactă a pungulițelor din plastic față de restul lucrurilor din cutie. După aceea se 
uită cu atenţie la fiecare în parte. 

O punguţă conţinea un ceas bărbătesc, în alta era un cercel, alta avea ceva ce 
părea a fi o bandă din cauciuc și, în final, o batistă. Patru punguţe pe lângă cele 
cu cartonaşele de Trivial Pursuit. Își muşcă buza. În total erau şase. 

22. 


Ditlev fugi în sus pe scări spre Caracas din patru sărituri. 

— Unde e? îi strigă el secretarei şi alergă în direcția arătată de degetul ei. 

Frank Helmond stătea singur în cameră. Dormise și era pregătit pentru a doua 
operaţie. Când Ditlev intră în cameră, Helmond îl privi fără urmă de respect. 

„Ciudat, îşi zise Ditlev şi privirea lui urcă de pe cearceafuri spre fața 
bandajată. Idiotul ăsta zace aici şi nu-mi arată niciun pic de respect. N-a învăţat 
nimic? Cine l-a rănit şi cine îl coase acum la loc?” 

Se înțeleseseră cu privire la tot. La tratarea numeroaselor tăieturi adânci de pe 
faţa lui Helmond, acompaniată de un lifting facial şi de strâmtarea pielii din jurul 
gâtului şi a pieptului. Liposucţie, chirurgie și mâini îndemânatice... asta îi putea 
oferi Ditlev. lar dacă o adăuga pe soția lui și o mică avere, se putea trage 
concluzia că era normal să se aștepte din partea lui Helmond dacă nu la 
apreciere, măcar ca acesta să privească afacerea cu o mică doză de umilinţă. 

Dar înţelegerea nu fusese respectată pentru că Helmond vorbise. Probabil că 
în acel moment unele asistente se întrebau ce auziseră și doreau să se lămurească. 
Pentru că, indiferent cât de adormit fusese pacientul, cuvintele fuseseră rostite: 
„Ditlev Pram și Ulrik Dybbøl Jensen mi-au făcut asta”. El spusese vorbele 
acestea. 

Ditlev nu se mai sinchisi să se prezinte. Oricum, bărbatul n-avea încotro decât 
să-l asculte. 

— Ştii cât de uşor e să omori un om aflat sub anestezie fără să laşi urme? 
întrebă el. Ştii? Oricum, ești gata pentru următoarea operație din seara asta, 
Frank. Sper că anestezistul are mână bună. În ciuda tuturor lucrurilor, îi plătesc 
să-şi facă treaba bine, zise el şi îndreptă un deget spre Helmond. Și încă un lucru 
simplu. Presupun că acum suntem înţeleși să-ţi ţii gura și să respecţi înțelegerea 
pe care am făcut-o. Altfel riști ca organele tale să fie piese de schimb pentru 
oameni mai tineri şi mai în formă decât tine, iar asta n-o să-ţi placă prea tare, nu-i 
aşa? 

Ditlev bătu ușor cu mâna pe perfuzia care fusese deja atașată la mâna lui 
Frank. 

— Nu-ţi port pică, Frank. Şi nici tu n-ar trebui s-o faci, mă înţelegi? 

Împinse cu putere în patul lui Helmond și se întoarse. Dacă asta nu era de 
ajuns, atunci ratatul o căuta cu lumânarea. Pe drumul de ieșire trânti ușa cu atâta 
violență încât un infirmier aflat în trecere pe acolo o examină cu atenție când 
Ditlev se întoarse cu spatele. Apoi se îndreptă direct spre spălătorie. Avea nevoie 

de mai mult decât o biciuire verbală pentru a exorciza senzaţia urâtă pe care i-o 
lăsase în corp simpla prezenţă a lui Helmond. 

Trebuia să încerce noua lui achiziţie, o fată de prin Mindanao, o regiune unde 
dacă un bărbat era prins în pat cu o altă femeie rămânea fără cap. O urmărise cu 
multă satisfacţie. Era exact așa cum îi plăcea. Privire timidă și puternicul 
sentiment al propriei inutilități. Acestea combinate cu disponibilitatea îi stâmeau 
focul interior. Foc ce tânjea să fie stins. 

. 

— Am situația sub control în ceea ce-l priveşte pe Helmond, spuse el mai 
târziu în acea zi. 

Aflat la volan, Ulrik dădu din cap afirmativ, mulțumit. Era vizibil ușurat. 

Ditlev se uită în depărtare la peisaj, spre pădurea care căpăta încet formă în 
faţa lor. ÎL cuprinse o senzaţie de calm. Una peste alta, era un sfârșit bun al unei 
săptămâni care aproape scăpase din frâu. 

— Cum rămâne cu poliţia? întrebă Ulrik. 

— Şi asta e sub control. Lui Carl Mørck i-a fost luat cazul. 

Ajunseră la moșia lui Torsten, se opriră la cincizeci de metri de poartă și se 
uitară la camerele de supraveghere. În zece secunde, poarta dintre brazi aflată 
puţin mai în față avea să se deschidă larg. Ditlev apăsă pe numărul lui Torsten de 
pe mobil când conduceau spre curtea centrală. 

— Unde ești? întrebă el. 

— Mergeţi pe lângă clădirea de montă şi parcaţi acolo. Sunt în menajerie. 

— E în menajerie, îi spuse lui Ulrik şi simţi cum îl cuprinse deja nerăbdarea. 

Era cea mai intensă parte a ritualului şi, în mod cert, partea pe care cel puțin 
Torsten o aștepta cu cea mai mare nerăbdare. Îl văzuseră pe Torsten Florin 
printre modele pe jumătate dezbrăcate sau lăfăindu-se în lumina reflectoarelor și 
primind laude exuberante din partea oamenilor cu influență. Dar niciodată nu-l 
văzuseră trăind o asemenea plăcere ca atunci când vizitau menajeria înaintea 
unei vânători. 

Următoarea partidă de vânătoare avea să fie într-o zi din timpul săptămânii. 
Nu fusese hotărâtă încă, dar, în orice caz, către începutul săptămânii următoare. 
Cu acea ocazie, numai cei care câștigaseră data anterioară dreptul de a împușca 
prada zilei puteau participa. Numai cei care aveau gust pentru asemenea 
experienţe şi care beneficiaseră material în urma acelor partide de vânătoare. 
Oameni în care puteau avea încredere; oameni ca ei. 

Ulrik tocmai parca Roverul, când Torsten ieși din clădire cu sânge pe şort. 

— Bine-aţi venit, spuse el zâmbind. 

Deci tocmai omorâse un animal. 

Holul fusese extins de ultima dată când fuseseră acolo. Era mai lung și mai 
luminos, cu numeroase spaţii din sticlă. Patruzeci de muncitori din Letonia și 
Bulgaria îşi făcuseră treaba, iar Dueholt începuse să semene cu imaginea acelei 

case care fusese ambiția personală a lui Torsten încă din urmă cu şaisprezece ani, 
când făcuse deja primul lui milion, la vârsta de douăzeci şi patru de ani. 

În sală erau o sută sau mai multe cuști cu animale în ele. Toate erau luminate 
cu becuri cu halogen. Pentru un copil, un tur în menajeria lui Torsten Florin 
putea fi o experiență mai exotică decât o excursie la Zoo. Pentru un adult, chiar 
şi cu preocupare limitată față de bunăstarea animalelor, era un lucru șocant. 

— Ia uitaţi aici, spuse Torsten. Un dragon din Komodo. 

Se vedea clar că se bucura de parcă era în plin orgasm, iar Ditlev înțelegea de 
ce. Faptul că acele animale erau periculoase și făceau parte din specii protejate, 
le transforma într-o pradă excepţională. 

— Cred c-o să-l luăm pe ăla pe moșia Saxenholdt când vine zăpada. Acolo 
terenul de vânătoare e mai ușor de supravegheat, iar dracii ăştia mici se pricep 
teribil să se ascundă. Vă daţi seama? 

— Am auzit că mușcătura lor e cea mai otrăvitoare de pe planetă, spuse 
Ditlev. Deci împușcătura trebuie să fie fix la ţintă, înainte să prindă-n fălci 
vânătorul. 

Îl văzură pe Florin care tremura de parcă avea fiori. Da, le dădea o pradă 
bună. Cum de reuşise? 

— Data viitoare ce va fi? întrebă Ulrik curios. 

Florin își desfăcu braţele. Însemna că avea o idee bună, dar ei aveau să 
descopere singuri. 

— Opțiunile noastre sunt aici, zise el şi arătă de la o cușcă la alta în care erau 
animale mici cu ochi mari. 

În interiorul clădirii era curat ca într-o clinică. Luând în calcul lungii kilometri 
ai sistemului lor digestiv şi cantitățile enorme de deşeuri metabolice, numai 
mulțumită extrem de pricepuţilor îngrijitori cu pielea închisă la culoare, angajaţi 
de 'Torsten, animalele nu lăsau o duhoare pătrunzătoare de urină și excremente în 
sală. Trei familii de somalezi trăiau pe moşia aceea. Ei măturau, preparau 
mâncarea, ştergeau praful şi curățau cuştile, dar dispăreau ori de câte ori soseau 
oaspeţii. Nu puteai risca să intri-n gura lumii. 

În ultimul rând, șase cuști înalte stăteau una lângă alta, iar în interior se 
întrezăreau nişte siluete. Cimpanzeul era bine proporţionat, dar avea o pereche de 
ochi agresivi, îndreptaţi spre animalul din cușca de lângă: un dingo sălbatic, 
stând cu coada între picioare și tremurând, în vreme ce saliva îi curgea dintre 
dinţii dezgoliți. 

Torsten era incredibil de creativ. Era dincolo de ceea ce societatea monotonă 
considera acceptabil. Dacă organizaţiile pentru protecţia animalelor ar fi aruncat 
vreodată un ochi în lumea lui, el ar fi înfruntat închisoarea și amenzi de milioane. 
Imperiul lui s-ar fi prăbușit peste noapte. Femei respectabile nu aveau nicio 
problemă dacă purtau blănuri de animale, dar un cimpanzeu speriat de moarte de 

un dingo sau forțat să alerge țipând ca să se salveze printr-o pădure daneză de 
foioase, asta i-ar fi întărâtat. 

În ultimele patru cuști erau animale obișnuite. Un dog german, un ţap mare, 
un bursuc și o vulpe. Cu excepţia acesteia din urmă, animalele stăteau pe fân și 
se uitau la ei ca și cum și-ar fi înțeles destinul. Vulpea stătea, pur și simplu, într- 
un colț și tremura. 

— Sigur că vă întrebaţi: „Ce se întâmplă aici?” Dar o să explic, spuse Florin 
și îşi băgă mâinile în buzunarele laterale ale șorțului și dădu din cap spre dogul 
german. Vedeţi, ăla de acolo are pedigree care merge până în urmă cu o sută de 
ani. M-a costat nici mai mult, nici mai puţin de două sute de mii de coroane, dar 
pentru că are privirea aia răutăcioasă, piezișă, nu cred că ar avea voie să-și 
transmită cromozomii lui urâţi mai departe. 

Ulrik râse, așa cum era de așteptat. 

— Şi ar trebui să ştiţi și despre creatura asta specială, spuse el, și dădu din cap 
spre următoarea cușcă. Probabil că vă amintiţi că cel mai mare erou al meu este 
avocatul Rudolf Sand, care a ţinut un registru strict al trofeelor lui aproape 
șaizeci şi cinci de ani. Chiar a fost un ucigaș legendar. 

Dădu din cap ca pentru sine şi bătu în bare ca animalul să se îndepărteze, cu 
capul plecat, şi să-și arate coarnele amenințătoare. 

— Sand a dat gata exact 53 276 de animale sălbatice. Iar un exemplar ca ăsta 
a fost cel mai important şi cel mai mare trofeu al lui. Este un țap cu coarne 
răsucite, poate mai bine cunoscut drept markhor din Pakistan. Vedeţi voi, Sand a 
vânat un mascul de markhor în munţii Afghanistanului aproape douăzeci de ani 
până când, într-un final, după o sută douăzeci și cinci de zile de urmărire 
intensivă, a reuşit să pună la pământ un exemplar monstruos. Puteţi citi despre 
experienţa lui pe internet. Chiar vă recomand. Trebuie să căutaţi peste mări şi ţări 
ca să găsiți un vânător care să-l egaleze. 

— lar ăsta e un markhor? întrebă Ulrik cu un zâmbet criminal. 

Torsten se lăfăia. 

— Sigur că da și e doar cu câteva kilograme mai uşor decât al lui Rudolf 
Sand. Două și jumătate, ca să fiu exact. Un specimen frumos. Asta primești dacă 
ai relaţii în Afghanistan. Să trăiască războiul! 

Ei râseră şi se întoarseră spre bursuc. 

— Ăsta a trăit ani buni mai la sud de moşia mea, dar zilele trecute s-a apropiat 
prea mult de una dintre capcane. Am o relație personală cu micuțul împielițat. 

„Deci nu ne putem atinge de el, își spuse Ditlev. Torsten se va ocupa chiar el 
de ăsta într-o bună zi”. 

— Şi apoi mai e ăsta, Fantasticul Domn Vulpoi. Vă puteţi da seama ce-l face 
să fie aşa de special? 

Ei se uitară o vreme la vulpea care tremura. Părea înspăimântată, dar stătea și 
se uita la ei cu capul complet nemișcat, până când Ulrik lovi cu piciorul în ușa 

cuştii. Sări la el atât de repede încât fălcile fioroase apucară vârful cizmei lui 
Ulrik. Atât el, cât şi Ditlev săriră. Apoi observară spumele de la botul animalului 
şi ochii nebunești și își dădură seama că moartea avea să cheme în curând la ea 
acea creatură. 

— Iisuse, Torsten, ăsta e complet diabolic! Ăsta e, nu? Animalul pe care-l 
vom vâna săptămâna viitoare, am dreptate? Vom da drumul la o vulpe cu rabie în 
stare avansată, zise el și râse cu atâta jovialitate încât Ditlev începu și el să râdă. 
Ai găsit un animal care ştie pădurea pe dinafară şi, în plus, e și turbat. Abia aştept 
să le spui și celorlalți vânători. La dracu”, Torsten. De ce nu ne-am gândit până 
acum la asta? 

La aceasta Torsten începu și el să râdă până când sala răsună de foşnetul și 
şuierăturile animalelor care căutau siguranța în ungherele cele mai obscure ale 
pușcăriei lor. 

— Bine că porţi cizmele alea groase, Ulrik, spuse el râzând și arătă spre 
urmele de colţi care se imprimaseră în încălțările pe comandă marca Wolverine. 
Altfel ar fi trebuit să mergem la Spitalul Hilleröd şi ar fi fost destul de greu de 
explicat, nu crezi? Încă ceva, zise Torsten conducându-i către partea din sală care 
era cea mai intens luminată. Ia uitaţi-vă aici! 

Arătă spre un poligon construit ca o extensie a clădirii. Era un tunel cilindric 
de doi metri înălțime și cel puţin 50 de metri lungime. Bine marcat, metru cu 
metru. Cu trei ținte. Una pentru arc și săgeată, una pentru pușcă și alta cu o cutie 
placată din oţel pentru calibrele mai mari. Se uitară și la pereţii tunelului și fură 
impresionați. Cel puţin 40 de centimetri de izolare fonică. Dacă era afară vreo 
ființă care să poată auzi împușcăturile, aceea nu putea fi decât un liliac. 

— Sunt fante pentru aer de jur-împrejur ca să putem simula toate tipurile de 
condiții meteorologice în tunelul de trageri. 

Apăsă pe un buton. 

— Forţa asta a vântului dă o deviere care cere o corectare de două până la trei 
procente la arc. Vedeţi masa de acolo, spuse el, și arătă spre un monitor mic de 
computer de pe perete. Pot fi programate toate tipurile de simulări de arme și de 
vânt. 

Intră în zona de tragere. 

— Dar mai întâi trebuie să știți cum este. Doar nu putem lua tot echipamentul 
ăsta cu noi în pădure, nu? 

Ulrik îl urmă. Părul lui des nu se mișcă niciun centimetru. La acel capitol, 
Torsten avea un scalp mult mai potrivit pe post de indicator de vânt. 

— Acum ajungem la partea cea mai bună, continuă Torsten. O să dăm drumul 
vulpoiului turbat în pădure. După cum aţi văzut amândoi, e extrem de agresiv, iar 
gonacii vor fi echipați cu piele până la vintre. 

Făcu un gest cu mâna ca să ilustreze. 

— Noi, vânătorii, vom fi cei expuși. Sigur că o să am grijă să avem un vaccin 
la îndemână, dar chiar şi rănile pe care le face în nebunia ei sunt de-ajuns ca să 
omoare un om. O arteră femurală sfâșiată! Știţi ce poate face asta. 

— Când o să le spui celorlalţi? întrebă Ulrik cu veselie. 

— Chiar înainte de a începe. Dar aici e partea frumoasă, prieteni! Ia uitați-vă 
la asta. 

Se aplecă peste un balot de paie și scoase o armă. Ditlev fu imediat încântat 
de alegerea lui. Era o arbaletă cu lunetă. Sub nicio formă nu era legală în 
Danemarca după reforma armelor din 1989, dar era cu adevărat criminală și 
puteai ochi cu ea minunat. Dacă puteai, de ce nu? Şi aveai o singură șansă de a 
lovi ţinta pentru că armarea ei dura ceva. Avea să fie o vânătoare cu riscuri multe 
şi neştiute. Aşa cum trebuia. 

— Relayer Y 25 se va numi. Este modelul aniversar de la Excalibur care va 
ieşi la primăvară. Vor fi produse numai o mie, plus astea două. Nu poate fi mai 
frumos de atât. 

Luă încă o arbaletă din ascunziș şi dădu fiecăruia câte una. Ditlev o luă pe a 
lui cu mâna întinsă. Nu cântărea aproape nimic. 

— Am reușit să le strecurăm în ţară dezasamblate. Fiecare componentă a fost 
trimisă separat. Am crezut că una dintre piese s-a pierdut cu poșta, dar a sosit 
ieri, zise el şi rânji. Un an pe drum. Ce părere aveţi? 

Ulrik trase de coardă. Sună ca o harpă. Un ton ascuţit şi clar. 

— În manual scrie că poate trage nouăzeci de kilograme, dar cred că e mai 
mult. Şi cu o săgeată 2219, nici măcar animalele mari nu pot supravieţui unei 
lovituri de la nouăzeci de metri. Uitaţi-vă la asta! 

Torsten luă o arbaletă, puse suportul pe podea și îşi trecu piciorul în el. Apoi 
trase cu putere și puse siguranța. Știau că o mai făcuse de multe ori până atunci. 
Puse o săgeată din tolbă sub arc și o prinse cu atenţie în locul ei. Făcu toate 
acestea cu o singură mişcare lină și tăcută, atât de diferită de forța explozivă pe 
care era pe cale s-o declanșeze către ţinta aflată în faţa lor, la patruzeci de metri. 

Se așteptaseră ca Torsten să tragă drept la țintă, dar nu şi la arcul pe care îl 
descrise în aer săgeata și nici ca aceasta să lovească ţinta cu atâta forță încât să 
dispară pur şi simplu. 

— Când trageţi în vulpe, asiguraţi-vă că staţi mai sus, ca săgeata să nu-l 
lovească pe vreunul dintre gonaci când iese pe partea cealaltă pentru că, dacă nu 
trageţi în omoplaţi, așa se va întâmpla. Și ar fi mai bine să nu se întâmple așa, din 
moment ce nu va muri din cauza rănii; va continua să alerge. 

Le dădu o bucată de hârtie. 

— Aici e un link online cu instrucţiuni pentru asamblarea şi folosirea 
arbaletei. Vă recomand să vă uitaţi cu foarte mare atenţie la toate clipurile video. 

Ditlev aruncă o privire la adresa de internet: 
http://www.excaliburcrossbow.com/demo/listings.php?category-id=47. 

— De ce? întrebă el apoi. 
— Pentru că voi doi o să câştigaţi la tragerea la sorți. 

23. 


Carl se reîntoarse în subsol și găsi o singură masă cu înălțimea ajustabilă 
asamblată, care se clătina pe picioare. Lângă ea stătea Rose care înjura 
şurubelnița. „Mişto cur”, îşi zise el şi păşi peste ea fără să spună un cuvânt. 
Aruncă o privire spre masă şi văzu cu coada ochiului cel puţin douăzeci de 
bilețele galbene cu literele mari caracteristice lui Assad. 

Cinci dintre ele erau mesaje care spuneau că Marcus Jacobsen sunase. Le 
mototoli pe acelea imediat. Le adună pe celelalte într-un cocoloş lipicios și le 
îndesă în buzunarul de la spate. Se uită spre scorbura de birou a lui Assad și văzu 
covoraşul pentru rugăciune pe podea și scaunul gol. 

— Unde e? o întrebă pe Rose. 

Ea nu se obosi să răspundă. Pur și simplu arătă în spatele lui Carl. El se uită în 
biroul lui şi îl văzu pe Assad care stătea cu picioarele plantate pe pădurea de 
hârtii de pe birou în timp ce citea sârguincios și părea pierdut pe gânduri, 
legănând din cap în ritmul muzicii de origini indefinite, care îi bâzâia în căști. Un 
pahar cu ceai aburind stătea în mijlocul unui teanc de hârtii pe care Carl le 
etichetase „Categoria 1: cazuri cu autori necunoscuţi”. Totul părea confortabil și 
organizat. 

— Ce dracu” faci, Assad? lătră el. 

Vorbise atât de brusc încât bărbatul sări ca o marionetă, aruncând paginile din 
dosar în toate direcţiile și stropind cu ceai tot biroul. Assad se aruncă pe birou și 
îşi folosi mâneca pe post de cârpă. Privirea surprinsă a lui Assad dispăru abia 
când Carl își puse o mână pe umărul lui și îi reveni rânjetul maliţios, 
caracteristic, care spunea că îi părea rău, dar nu se putuse abține și, în plus, avea 
veşti nemaipomenite. Abia atunci îşi scoase căștile. 

— Da, îmi pare rău că stau aici, Carl, dar din biroul meu o aud tot timpul. 

Arătă cu degetul mare spre coridor, unde înjurăturile lui Rose creau un torent 
de zgomot la fel de neîntrerupt ca acela al misterioaselor substanțe care treceau 
prin ţevile de canalizare din subsol. 

— Nu era vorba că o ajuţi să asambleze mesele, Assad? 

Assad își duse un deget la buzele lui cărnoase. 

— Ea vrea s-o facă singură. Eu am încercat. 

— Vino aici puţin, Rose! strigă Carl şi aruncă într-un colț cea mai mare parte 
a hârtiilor înmuiate în ceai. 

Ea stătea în faţa lor cu o privire plină de ură şi ţinea şurubelniţa atât de strâns 
încât articulațiile degetelor se albiseră. 

— Ai zece minute să faci loc aici pentru două scaune, Rose, spuse el. Assad, 
ajut-o să le despacheteze. 

. 

Stăteau în fața lui ca doi școlari, cu expresii nerăbdătoare. Scaunele erau în 
regulă, deși el nu ar fi ales picioare de metal verzi. Probabil că și cu acelea 
trebuiau să se obişnuiască. El le spuse despre descoperirea pe care o făcuse la 
casa din Ordrup şi puse cutia din metal pe masă, în faţa lor. Rose nu părea prea 
interesată, dar ochii lui Assad păreau că mai aveau puţin şi ieșeau din orbite. 

— Dacă găsim pe cartonaşele de Trivial Pursuit amprente care se potrivesc cu 
cele ale victimelor din Rørvig sau cu ale uneia dintre ele, pun pariu pe tot ce am 
că celelalte lucruri au amprentele altor victime care au trecut prin experiențe 
violente similare, zise el și aşteptă o clipă ca ei să înțeleagă ceea ce spusese. 

Carl puse în șir ursulețul și cele șase buzunare din plastic. Batista, ceasul, 
cercelul, banda de cauciuc și cele două cartonașe aflate în pungi separate. 

— O, ce drăguţ, zise Rose cu ochii la ursuleţ. 

„Tipic”, îşi zise Carl. 

— Observaţi cel mai remarcabil lucru la punguliţele acestea? întrebă el. 

— Sunt două buzunare din plastic cu cartonaşe de Trivial Pursuit în ele, spuse 
Rose fără nicio ezitare. 

Deci era, de fapt, prezentă. El ar fi putut jura că nu era aşa. 

— Exact. Excelent, Rose. Și asta înseamnă?... 

— Păi, logic atunci înseamnă că fiecare punguliță reprezintă într-un fel câte o 
persoană, nu un eveniment, spuse Assad. Altfel, cartonașele de Trivial Pursuit ar 
fi fost în aceeaşi pungă, nu? Evenimentul din Rørvig a avut două victime. Deci 
două pungulițe din plastic, zise el și își desfăcu braţele cu un gest larg, 
panoramic, la fel ca și zâmbetul lui. Adică o punguliță de persoană. 

— Exact, spuse Carl. 

Assad era un tip pe care se putea conta. Rose își apropie palmele și le ridică 
încet la gură. În semn de înţelegere sau de şoc, sau de ambele la un loc. Doar că 
îşi dădu seama. 

— Deci vrei să spui că s-ar putea să ne uităm la șase crime? întrebă ea. 

Carl lovi în birou. 

— Şase crime. Bingo! ţipă el. 

Acum erau toți pe aceeaşi lungime de undă. Rose se uită din nou fix la ursuleţ. 
Cumva, nu reușea să-l asocieze cu nimic altceva. Nici nu era uşor. 

— Da, zise el. Individul ăsta mic are, mai mult ca sigur, povestea lui din 
moment ce nu e prezentat la fel ca obiectele celelalte. 

Se uitară cu toții la el un moment. 

— Sigur că nu știm dacă toate obiectele au legătură cu câte o crimă, dar e o 
posibilitate, spuse el, și își întinse mâna peste masă. Assad, dă-mi lista lui Johan 
Jacobsen. Atâmnă pe panou, în spatele tău. 

El o puse pe masă ca s-o poată vedea amândoi și arătă spre cele douăzeci de 
evenimente inventariate de Jacobsen. 

— E puţin probabil ca toate aceste cazuri să aibă legătură cu crimele din 
Rørvig. De fapt, poate să nu fie nicio conexiune cu acestea. Dar dacă luăm rând 
pe rând cazurile acestea, sistematic, poate vom găsi printre ele unul pe care să-l 
putem lega de cel puţin unul dintre aceste obiecte şi ar fi de ajuns. Căutăm una 
sau mai multe crime cu care gașca ar putea avea legătură. Dacă o găsim, suntem 
pe drumul cel bun. Ce zici, Rose, tu vei fi cea care va prelua această sarcină sau 
ce? 

Ea îşi lăsă mâinile să cadă și dintr-odată nu mai păru la fel de prietenoasă. 

— Dai semnale incredibil de confuze, Carl. Într-o clipă n-avem voie să 
vorbim, în următoarea suntem pe val. Apoi se presupune că trebuie să asamblez 
mese și apoi, dintr-odată, nu. Ce-ar trebui să cred? Ce-o să zici peste zece 
minute? 

— Hei, aşteaptă. E ceva ce-ai înțeles greșit, Rose. Tu o să asamblezi mesele. 
Tu eşti cea care le-a comandat. 

— E trist că doi bărbaţi nu mă ajută și mă lasă să fac totul singură... 

— O, eu am vrut, n-am zis-o atunci? o întrerupse Assad. 

Dar Rose continuă: 

— Carl, ai idee cât de greu e să mă lupt cu picioarele acelea din metal? Mereu 
e câte o problemă cu ele. 

— Tu le-ai comandat, iar mâine vor fi pe coridor. Asamblate! O să avem 
oaspeţi din Norvegia. Ai uitat? 

Ea îşi dădu capul pe spate de parcă și-ar fi pierdut respirația. 

— lar începem. Oaspeți din Norvegia? întrebă ea şi se uită în jur. Cum să 
avem oaspeți din Norvegia? Locul ăsta arată ca un magazin de vechituri. lar 
biroul lui Assad ar şoca pe oricine. 

— Aşa că fă ceva în privinţa asta, Rose! 

— Alo? Vrei ca eu să fac ceva și în privinţa asta? Sunt cam multe sarcini în 
același timp. Ai pretenţia să stăm aici toată noaptea? 

El clătină din cap dintr-o parte în alta. Era, desigur, o variantă. 

— Nu, dar putem începe la cinci, mâine-dimineaţă, răspunse el. 

— La cinci dimineaţa! 

Asta o dădu gata. 

— Doamne, cred că glumești. Sincer! Cred că ești într-o doagă! zise ea şi se 
încruntă în timp ce Carl se întreba pe cine putea întreba la sediul central cum de 
reușiseră s-o suporte pe pacostea asta mai mult de o săptămână. 

— Te rog, Rose, spuse Assad încercând să liniștească lucrurile. E numai 
atunci pentru că uite, cazul merge înainte. 

Auzind aceasta, ea sări în picioare. 

— Assad, nu te mai băga unde nu-ți fierbe oala. Și termină cu „atunci”-urile. 
Renunţă la ele, amice! Știu că poți. Te-am auzit la telefon. Te descurci foarte 
bine. 

Ea se întoarse spre Carl. 

— EI, zise ea și arătă spre Assad. El să asambleze mesele. Eu mă ocup de 
restul. Şi nu vin mai devreme de cinci și jumătate pentru că autobuzul nu circulă 
mai devreme. 

Apoi luă ursulețul de pe masă și îl îndesă în buzunarul de la piept al lui Carl. 

— lar ăsta... o să-i găseşti singur proprietarul. Ne-am înţeles? 

Assad şi Carl aveau privirile îndreptate spre birou când ea ieşi în goană din 
cameră. Îi aducea aminte lui Carl de o feministă cu capul în nori dintr-un serial 
de televiziune. 

— Atunci înseamnă că... 

Assad făcu o pauză retorică pentru a se gândi la utilizarea cuvântului „atunci”. 

— Atunci înseamnă că ne ocupăm din nou de caz, Carl? 

— Nu, nu încă. O să aflăm mâine-dimineaţă, spuse el, și ridică teancul de 
notițe galbene. Îmi dau seama după astea că ai fost ocupat, Assad. Ai găsit pe 
cineva cu care putem vorbi la internat. Cine? 

— Asta făceam când ai venit atunci, Carl. 

Se aplecă peste birou și căută câteva fotocopii dintr-o revistă veche a 
studenților de la internat. 

— Am sunat la școală, dar n-au fost prea încântați când i-am întrebat dacă pot 
discuta cu cineva despre Kimmie şi ceilalți. Cred că nu le-a plăcut partea cu 
crimele. Și mai cred că ei au vrut să-i dea afară pe Pram, Dybbal Jensen, Florin 
şi Wolf din cauza investigațiilor care-i vizau, zise el și clătină din cap. Atunci n- 
am înţeles prea multe. Dar apoi mi-a venit ideea să caut pe cineva care a fost în 
aceeași clasă cu tipul care a căzut şi a murit, la Bellahøj. Şi atunci cred că am 
găsit un profesor care a predat la internat în perioada în care erau pe-acolo 
Kimmie și ceilalți. Poate o să vrea să discute cu noi, din moment ce n-a stat pe 
acolo prea mult. 

. 

Era aproape ora opt seara când Carl stătea și se uita la patul gol al lui Hardy, 
în Clinica pentru Afecţiuni ale Coloanei Vertebrale. Se agăță de prima persoană 
în halat alb care trecu prin apropiere. 

— Unde e? întrebă el cu o presimțţire rea. 

— Sunteţi rudă? 

— Da, spuse el pentru că învățase ceva din experienţele trecute. 

— Hardy Henningsen are apă la plămâni. L-am mutat aici, să-l putem 
supraveghea mai bine. 

Ea arătă spre o încăpere pe ușa căreia scria „Terapie intensivă”. 

— Nu staţi mult, spuse ea. E foarte obosit. 

Nu era nicio îndoială că starea lui Hardy era mult mai rea. Aparatul de respirat 
funcţiona la intensitate maximă. El zăcea pe jumătate ridicat, cu pieptul gol și cu 
mâinile deasupra păturii, o mască îi acoperea mare parte din faţă, avea tuburi în 
nas şi era înconjurat de echipamente pentru perfuzii și diagnosticare. Ținea ochii 
deschişi, dar era prea obosit ca să zâmbească la vederea lui Carl. 

— Salut, bătrâne, zise Carl şi puse cu grijă mâna pe braţul lui Hardy. 

Nu că acesta ar fi simţit ceva. 

— Ce s-a întâmplat? Au zis că ai apă la plămâni. 

Hardy spuse ceva, dar vocea lui dispăru în spatele măștii şi a bâzâitului 
neîncetat al mașinăriilor. Carl se aplecă spre el. 

— Poţi să repeţi? întrebă el. 

— Am acid gastric în plămâni, spuse el cu o voce pierdută. 

— „lisuse, ce scârbos”, își zise Carl și strânse braţul flasc al lui Hardy. 

— Trebuie să te faci bine, Hardy, mă auzi? 

— Senzaţia din braţ s-a întins, șopti el. Ceva mă arde ca dracu”, dar n-am spus 
nimănui. 

Carl ştiu de ce şi nu-i plăcea acest lucru. Hardy spera să-şi poată mișca o 
mână îndeajuns de mult ca s-o ridice, să ia foarfecă și să-și taie artera carotidă. 
Aşa că întrebarea era dacă era bine să spere. 

— Am o problemă, Hardy. Am nevoie de ajutorul tău. 

Carl trase un scaun mai aproape și se așeză lângă el. 

— Î ştii pe Lars Bjørn mult mai bine decât mine, de pe vremea petrecută în 
Roskilde. Poate că-mi poți spune ce naiba se întâmplă în departamentul meu. 

Carl îi făcu un rezumat despre cum fusese oprită ancheta lui. Că Bak îi 
spusese că Lars Bjørn era cauza. Și că şefa poliției susținea decizia. 

— Mi-au luat şi insigna, spuse el în concluzie. 

Hardy se uita la tavan. Dacă ar fi fost cel de demult, și-ar fi aprins o ţigară. 

— Lars Bjarn poartă întotdeauna albastru-închis, da? zise el după un moment 
şi cu mare dificultate. 

Carl închise ochii. Da, era corect. Cravata era nelipsită de la gâtul lui Lars 
Bjørn şi da, era albastră. 

Hardy încercă să tuşească, dar în schimb scoase un şuierat, un sunet ca al unui 
ceainic aflat sub presiune. 

— Este absolvent al aceleiași şcoli, Carl, spuse el slăbit. Pe cravată sunt patru 
scoici mici. Este cravata şcolii lor. 

Carl rămase tăcut. În urmă cu câţiva ani, un viol la școală aproape distrusese 
reputaţia internatului. Ce rău îi putea face cazul acesta? 

Doamne! Dacă Lars Bjørn era un jucător activ în toată situația, ar fi putut fi în 
calitate de lacheu și apărător al şcolii. Odată trecut prin internat, rămâneai pentru 
totdeauna elev la internat. Așa zicea lumea. Dădu din cap încet. Desigur. Era atât 
de simplu! 

— Bine, Hardy, zise el și bătu darabana pe așternut. Pur și simplu ești un 
geniu. Dar cine s-ar fi îndoit de asta? 

Mângâie părul bătrânului său coleg. Era umed și lipsit de viaţă la atingere. 

— Nu ești supărat pe mine, Carl? zise Hardy în spatele măștii. 

— De ce spui asta? 

— Ştii de ce. Cazul cu pistolul de cuie. Ce i-am spus psihiatrei. 

— Hardy, pentru Dumnezeu! Când o să te faci mai bine, o să rezolvăm cazul 
împreună, da? Stai aici și îţi vin idei aiurea. Te înțeleg, Hardy. 

— Nu aiurea, Carl. A fost ceva. Și a fost ceva cu Anker. Sunt din ce în ce mai 
sigur de asta. 

— O să rezolvăm asta împreună, când va veni vremea. Cum îţi sună asta, 
Hardy? 

El rămase tăcut o vreme și lăsă aparatele de ventilat să-și facă treaba, iar Carl 
nu avu nimic de făcut decât să se uite la pieptul lui Hardy care se umfla. 

— Vrei să-mi faci o favoare? zise Hardy întrerupând monotonia. 

Carl împinse scaunul în spate. Era momentul acela de care se temea ori de 
câte ori îl vizita pe Hardy. Acea eternă dorință să-l ajute să moară. Eutanasie, 
după cum îi spuneau unii mai stilați. Crimă din milă, cum îi ziceau alţii. 
Amândouă erau groaznice. Nu de pedeapsă se temea. Nici de considerentele 
etice. Doar că n-o putea face. 

— Nu, Hardy. Te rog, nu mă mai ruga! Nu vreau să crezi că nu m-am gândit 
la asta. Dar, îmi pare rău, bătrâne, pur şi simplu n-o pot face. 

— Nu asta, Carl. 

Își umezi buzele uscate ca și cum ar fi vrut să-i dea mesajului suficient timp 
ca să iasă la iveală. 

— Vreau să te întreb dacă pot veni la tine acasă, în loc să stau aici. 

Tăcerea care urmă fu zdrobitoare. Carl se simțea paralizat. Toate cuvintele îi 
rămăseseră blocate în gât. 

— Mă întrebam, Carl, continuă el încet. Nu poate individul ăla care stă cu tine 
să aibă grijă de mine? 

Acum disperarea lui era ca o lamă de pumnal. Carl clătină din cap aproape 
imperceptibil. Morten Holland pe post de asistent? Acasă la el? Era îndeajuns cât 
să-l facă să plângă. 

— Poţi primi o mulțime de bani pentru îngrijire la domiciliu, Carl. M-am 
interesat. O asistentă poate veni de mai multe ori pe zi. E simplu. Nu trebuie să-ţi 
fie teamă. 

Carl se uită la podea. 

— Hardy, nu am cele necesare pentru aşa ceva. Casa mea nu e prea mare. lar 
Morten locuieşte la subsol, ceea ce nu prea e legal. 

— Aş putea sta în sufragerie, Carl. 

Vocea lui devenise răguşită. Părea că abia se abţinea să nu plângă, dar poate 
că era doar starea lui de vină. 

— Sufrageria ta e mare, nu-i așa, Carl? N-am nevoie decât de un colț. Nimeni 
n-o să afle că Morten stă la subsol. Nu sunt trei camere sus? Poţi să pui un pat în 
una dintre ele, iar el poate sta în continuare în subsol, nu? 

Uriaşul îl implora. Atât de mare şi în același timp atât de mic. 

— O, Hardy. 

Carl aproape că n-o putea spune. Ideea acelei monstruozități cu patul şi toate 
aparatele medicale în sufrageria lui era mai mult decât înspăimântătoare. 
Problemele aveau să-i distrugă familia... ce mai rămăsese din ea. Morton s-ar fi 
mutat. Jesper ar fi cârcotit tot timpul despre orice. Nu avea cum s-o facă, oricât 
de mult şi-ar fi dorit... teoretic. 

— Eşti prea bolnav, Hardy. Dacă n-ai fi fost într-o stare aşa de rea... 

Făcu o pauză lungă sperând că Hardy avea să-l elibereze din suferință, dar 
acesta nu spuse nimic. 

— Înainte de toate, fă-te puţin mai bine, Hardy! Să așteptăm să vedem ce se 
întâmplă. 

Văzu cum ochii prietenului său se închiseră încet. Speranţa se prăbuși 
stingând scânteia din ei. 

— Aşteptăm să vedem. 

De parcă Hardy avea încotro. 

. 

Din perioada primilor ani de lucru la Omoruri Carl nu se mai trezise așa de 
devreme ca în dimineaţa următoare. Era vineri, dar pe o distanţă destul de mare 
autostrada Hillerød era pustie. Poliţiştii care soseau la sediu trânteau portierele 
maşinilor cu mișcări lente. Biroul de pontaj mirosea a cafea la termos. Era destul 
timp. 

Când intră în subsol avu un șoc. Un rând de mese drepte pe coridor, frumos 
înălțate la nivelul cotului urau bun venit pe domeniul Departamentului Q. 
Oceane de hârtii erau aliniate în teancuri mici, aparent sortate după un sistem 
predestinat să creeze unele probleme. 

Trei aviziere atârnau în linie pe perete cu mai multe tăieturi legate de cazul 
Rørvig. Pe ultima masă Assad dormea dus și sforăia în poziţie de fetus pe un 
covoraş de rugăciune decorat extravagant. Mai jos pe hol, din biroul lui Rose se 
auzea un zgomot care putea fi cel mult o melodie de Bach redusă la un fluierat 
neînfrânat... per total, un concert de orgă pentru cei precoci. 

Zece minute mai târziu, Rose și Assad stăteau în fața lui, cu căni aburinde, în 
biroul pe care, cu o zi în urmă, Carl îl considerase al lui, dar pe care acum abia îl 
mai recunoştea. Rose îl urmări în timp ce își scoase haina și o puse pe spătarul 
scaunului. 

— Frumoasă cămașă, Carl, zise ea. Văd că ţi-ai adus aminte să pui ursuleţul în 
ea. Bravo! 

Ea arătă spre umflătura din buzunarul de la pieptul lui. El dădu din cap. O 
făcuse ca să-şi amintească s-o gonească pe Rose într-un departament nou, neștiut, 
când avea să se ivească ocazia. 

— Ce mai zici atunci, şefu'? spuse Assad și făcu un gest amplu către 
încăperea în care nimic nu părea nelalocul lui. 

Era o bucurie pentru orice fan Feng Shui. Linii drepte și curate, inclusiv pe 
podea. 

— L-am chemat pe Johan aici jos ca să ne ajute. S-a întors ieri la muncă, 
spuse Rose. Până la urmă, el e cel care a pus totul în mişcare. 

Carl încercă să pună puţin suflet în zâmbetul lui rece. Nu era că nu-i plăcea. 
Doar că era puţin copleșit. 

. 

Patru ore mai târziu fiecare stătea la biroul lui și aștepta să sosească delegaţia 
norvegiană. Avea fiecare ceva de făcut. Discutaseră despre lista lui Johan și 
primiseră confirmarea că cele două amprente ușor de identificat găsite pe unul 
dintre cartonaşele de Trivial Pursuit se potriveau cu cele ale victimei Søren 
Jørgensen, iar cealaltă, mai puţin bine păstrată, se potrivea cu a surorii lui. Acum 
întrebarea era cine luase cartonaşele de la scena crimei? 

Dacă fusese Bjarne Thøgersen, atunci de ce fuseseră găsite cartonaşele în casa 
lui Kimmie din Ordrup? lar dacă ceilalți fuseseră alături de Thøgersen în cabana 
de vară, era o diferență mare faţă de interpretarea evenimentelor dată de Curte la 
momentul anunţării sentinței. 

Euforia se răspândise până în biroul lui Rose Knudsen, unde relele tratamente 
aplicate muzicii lui Bach fuseseră înlocuite cu efortul concentrat de a dezgropa 
informaţii despre moartea lui Kristian Wolf, în timp ce Assad încerca să afle 
unde locuia şi muncea K. Jeppesen — profesorul lui Kimmie & Co. 

Erau destul de multe de făcut înainte de venirea norvegienilor. Când trecuseră 
douăzeci de minute după ora zece, Carl ştia ce însemna asta. 

— Nu vin aici jos decât dacă-i prind, spuse el, şi plecă cu servieta. 

Urcă treptele din piatră de pe scara în spirală până la etajul al treilea. 

— Sunt aici? strigă el spre doi colegi epuizați care erau ocupați să dezlege 
noduri gordiene. 

Aceștia dădură din cap afirmativ. Erau cel puţin cincisprezece oameni în 
cantină. Lângă șeful de la Omoruri se afla adjunctul său, Lars Bjørn, Lis cu 
carnețelul ei, doi tineri vioi, în costume plictisitoare despre care Carl bănui că 
sunt de la Ministerul de Justiţie și cinci bărbaţi îmbrăcaţi în haine colorate, în 
contrast cu restul adunării. Cu toţii îl întâmpinară cu zâmbete politicoase și 
prefăcute. Unu la zero pentru oaspeţii din Oslo-stan. 

— O, vai, este chiar Carl Mørck, ce surpriză plăcută, exclamă șeful de la 
Omoruri simțind exact viceversa. 

Carl dădu mâna cu toată lumea, inclusiv cu Lis, și vorbi foarte clar când se 
prezentă norvegienilor. El nu înţelegea o iotă din ce spuneau aceştia. 

— Imediat vom continua turul în încăperile de jos, spuse Carl și ignoră 
privirea încruntată a lui Bjørn. Dar mai întâi aş vrea să vă explic principiile mele 
ca şef al unității proaspăt-înființate, Departamentul Q. 

Se așeză în fața tablei albe şi a notelor pe care se părea că le discutau și zise: 

— Mă înțelegeţi ce spun? 

Observă felul în care aceştia dădură din cap entuziaști și cele patru scoici de 
pe cravata albastru-închis a lui Lars Bjørn. În următoarele douăzeci de minute, le 
făcu o prezentare a cazului Merete Lynggaard cu care — judecând după expresiile 
lor — erau familiarizați și plusă cu o istorisire scurtă despre cazul actual. 

Era clar că tipii de la Ministerul de Justiţie nu erau familiarizați cu acesta din 
urmă. El îşi dădu seama că ei nu auziseră niciodată de acel caz. Se întoarse spre 
șeful de la Omoruri. 

— În timpul anchetei noastre, adică ieri, am intrat în posesia unei dovezi 
extrem de clare că măcar unul dintre membrii găștii, o femeie, Kimmie Lassen, 
poate fi pusă în legătură directă sau indirectă cu crima. 

Relată evenimentele, asigură pe toată lumea că exista un martor de încredere 
la scoaterea cutiei lui Kimmie din casa din Ordrup şi urmări expresia lui Lars 
Bjørn, care deveni din ce în ce mai întunecată. 

— Putea să fi luat cutia de la Bjarne Thøgersen. Stătea cu el! interveni șeful 
de la Omoruri. 

Adevărat. Discutaseră deja despre acea posibilitate jos în subsol. 

— Da, dar nu cred asta. Uitaţi-vă la data de pe ziar. E din ziua în care 
Kimmie, potrivit lui Bjarne Thøgersen, s-a mutat cu el. Eu cred că a pregătit 
cutia și a ascuns-o pentru că n-a vrut ca el s-o vadă. Dar ar putea fi și alte 
explicații. Nu putem decât să sperăm că o vom găsi pe Kimmie Lassen ca s-o 
interogăm. Pentru aceasta cerem să fie trimis un buletin informativ peste tot, plus 
întăriri de câţiva oameni care să monitorizeze zona din jurul gării centrale din 
Copenhaga şi s-o urmărească pe dependenta de droguri Tine și, nu în ultimul 
rând, pe domnii Pram, Dybbal-Jensen și Florin. 

Spunând aceasta, aruncă o privire veninoasă spre Lars Bjørn cu o sclipire în 
ochi, înainte de a se întoarce spre norvegieni. 

— Trei dintre elevii care au fost odată suspecți că ar fi comis dubla crimă din 
Rørvig. Acum sunt celebri în toată Danemarca, explică el, și duc vieţi de cetăţeni 
respectabili în eşaloanele de frunte ale societății daneze. 

Acum şi pe fruntea șefului de la Omoruri începu să apară o încruntătură. 

— Vedeţi voi, zise Carl adresându-se direct norvegienilor care dădeau pe gât 
ceştile cu cafea de parcă ar fi trecut printr-un zbor de şaizeci şi patru de ore fără 

mâncare şi băutură sau cel puţin de parcă ar fi venit dintr-o ţară care nu mai 
văzuse un bob de cafea de la invazia germană, după cum ştiţi din activitatea 
voastră fabuloasă și, în general, a celor de la Kripo”, astfel de coincidenţe 
norocoase fac de multe ori lumină asupra altor crime care n-au fost niciodată 
rezolvate sau scot la iveală alte cazuri care nu fuseseră inițial clasificate drept 
crime. 

În acel moment, unul dintre norvegieni ridică mâna și puse o întrebare în 
dialectul lui lălăit, astfel încât Carl fu nevoit să-l pună să repete de câteva ori 
înainte ca un ofițer de legătură să-i sară în ajutor. 

— Ceea ce-ar dori să ştie comisarul de poliție Trønnes este dacă a fost făcută 
o listă a posibilelor crime care ar putea fi legate de crimele din Rarvig, fu 
traducerea. 

Carl dădu din cap cuviincios. Cum dracu” putea omul ăla să găsească atâta 
înțeles coerent în toată acea ciripeală? Scoase lista lui Johan Jacobsen din 
servietă și o prinse pe tabla albă. 

— Şeful de la Omoruri m-a ajutat în această parte a investigaţiei. 

Se uită apreciativ la Marcus care, în schimb, zâmbi frumos spre cei din jur, iar 
în același timp părea a avea o mulțime de semne de întrebare. 

— Şeful nostru de la Omoruri a pus la dispoziția Departamentului o un 
personal civil care să ajute la munca de anchetă. Fără colegi buni ca el și echipa 
lui şi fără o colaborare strânsă, ar fi fost imposibil de ajuns aşa de departe în 
cadrul investigației într-o perioadă atât de scurtă. Trebuie să nu uităm că acest 
caz, care are mai bine de douăzeci de ani, este principalul nostru obiect de interes 
de numai două săptămâni. Deci, mulțumesc, Marcus. 

El ridică un pahar imaginar către Jacobsen ştiind că toate acele lucruri aveau 
să se întoarcă asupra lui ca un bumerang, mai devreme sau mai târziu. 

. 

În ciuda încercărilor susținute — mai ales ale lui Lars Bjørn — de a-l deturna pe 
care, acesta reuşi fără mari strădanii să-i aducă pe norvegieni jos în subsol. 
Ofiţerul de legătură făcu un efort să-l țină pe care la curent cu toate comentariile 
confraţilor lor norvegieni. Se părea că admirau cumpătarea daneză și erau de 
părere că rezultatele trebuiau întotdeauna să primeze în faţa cererii zilnice pentru 
alocarea resurselor şi a beneficiilor marginale. În mod cert, interpretarea ar fi fost 
privită cu o anume doză de iritare dacă s-ar fi aflat sus. 

— E un tip aici care-mi pune întrebări tot timpul și nu înțeleg o iotă. Ştii să 
vorbeşti norvegiană? îi șopti el lui Rose în timp ce Assad primea laude și medalii 
în numele politicii poliției daneze de a integra străini şi, în același timp, își 
detalia prezenta muncă de sclav cu o pricepere şi o claritate surprinzătoare. 


5 Poliţişti criminaliști (n.tr.). 

În cea mai inteligibilă şi poate cea mai atrăgătoare limbă norvegiană pe care o 
auzise vreodată Carl, Rose spuse: 

— Aici avem cheia procesului muncii noastre. 

Începu să treacă în revistă un teanc de hârtii pe care le sistematizase în timpul 
orelor matinale ale zilei. Oricât de mult ura să recunoască acest lucru, 
prezentarea fu destul de impresionantă. 

Când ajunseră la biroul lui Carl, ecranul mare al televizorului prezenta un tur 
însorit, cu ghid, al stațiunii de schi Holmekollen. Assad pusese un DVD care 
promova minunile din Oslo, pe care îl cumpărase de la colț, de la librăria 
Politiken, cu zece minute mai devreme și toată lumea fu impresionată. Ministrul 
Justiţiei avea să-și arate dinţii într-un zâmbet extatic când se vor aduna la prânz, 
într-o oră. 

Norvegianul care pusese toate întrebările, care îşi mormăise numele și părea 
să fie șeful, îl invită pe care la Oslo cu un discurs inimos despre breaslă. Dacă 
nu-l putea face pe Carl să meargă la Oslo, atunci cel puţin putea să i se alăture la 
prânz, iar dacă nu avea răgaz nici pentru asta, măcar trebuia să găsească timp 
pentru o strângere de mână călduroasă, pentru că o meritase. 

După ce plecară, Carl se uită la cei doi asistenţi ai săi cu o privire care, pentru 
scurt timp, putu fi interpretată drept călduroasă și plină de recunoștință. Nu 
pentru că norvegienii fuseseră mânaţi aşa de frumos prin departament, ci pentru 
că el prevedea că, în curând, va fi chemat la etajul al treilea ca să-și continue 
dizertația despre caz și să i se înapoieze insigna. lar dacă o lua înapoi însemna că 
suspendarea era de domeniul trecutului, aproape înainte să înceapă. lar dacă asta 
era de domeniul trecutului, atunci nu mai era nevoit să participe la sesiunile de 
terapie cu Mona Ibsen. Şi dacă nu mai trebuia să facă acest lucru, atunci aveau 
întâlnire la cină. lar dacă se întâlneau la cină, orice era posibil. 

Trebuia să le spună nişte vorbe frumoase de mulțumire lui Assad şi lui Rose 
prin care, dacă nu aveau să-i laude până la cer şi înapoi, măcar să-și exprime 
promisiunea că, în cinstea acelei ocazii, puteau pleca acasă mai devreme. 
Următorul telefon, însă, schimbă planul. 

În urma mesajului lăsat de Assad la Liceul Rødovre primiră un apel din partea 
unuia dintre profesorii superiori, un anume Klavs Jeppesen. Acesta era de acord 
să se întâlnească cu Carl și, da, predase la internatul acela la mijlocul anilor 
1980. Își aducea aminte foarte bine de vremea aceea. Nu fuseseră cele mai 
frumoase clipe din viața lui. 

24. 


O găsi pe Tine ghemuită în casa scării unei clădiri de pe Dybbalsgade, 
aproape de Enghave Plads. Murdară, julită şi râvnind la o doză. Stătuse acolo 
aproape toată ziua şi refuzase să se miște, după cum spunea unul dintre 
vagabonzii din zonă. Zăcea cât de departe putea în casa scării. Ascunsă în 
totalitate în întuneric. Se clătină surprinsă când Kimmie își băgă capul înăuntru. 

— Doamne, tu ești, Kimmie, iubito? strigă ea ușurată, aruncându-se în braţele 
ei. Bună, Kimmie. Hei, hei, tu ești persoana pe care voiam s-o văd. 

Tremura ca o frunză în vânt. Dinţii îi clănțăneau. 

— Ce s-a întâmplat? întrebă Kimmie. De ce stai aici? De ce arăţi așa? zise ea 
şi îi mângâie obrazul umflat. Cine te-a bătut, Tine? 

— Ai primit mesajul meu, nu, Kimmie? 

Se retrase și se uită la Kimmie cu ochii gălbejiți și injectați. 

— Da, l-am văzut. Foarte bine, Tine. 

— Acum primesc cele o mie de coroane? 

Kimmie dădu din cap și şterse transpiraţia de pe fruntea prietenei sale. Faţa 
acesteia era îngrozitor de şifonată. Avea un ochi aproape închis, gura îi era 
strâmbă și avea hematoame și vânătăi albastre-gălbui peste tot. 

— Nu te mai poți duce în locurile în care te duceai, Kimmie. 

Își încrucișă mâinile tremurânde pe piept, ca să se oprească din tremurat. Fără 
efect. 

— 'Tipii ăia au fost la mine acasă. N-a fost prea bine. Dar acum o să stau aici, 
nu, Kimmie? 

Kimmie tocmai era pe cale să întrebe din nou ce se întâmplase când auzi ușa 
din față deschizându-se. Era unul dintre chiriași care venea acasă cu trofeele zilei 
zornăind într-o pungă de plastic de cumpărături. Nu dintre cei mutaţi de curând 
în zonă. O sumedenie de tatuaje făcute acasă îi acopereau amândouă mâinile. 

— Nu puteţi sta aici, zise el cu răutate. Căraţi-vă, curve jegoase! 

Kimmie se ridică. 

— Cred c-ar fi bine să te duci la tine în cameră și să ne lași în pace, spuse ea, 
şi făcu câţiva paşi spre el. 

— Altfel?... 

El lăsă punga jos între picioare. 

— Altfel te bat de te caci pe tine. 

Evident, lui îi plăcu să audă asta. 

— Hei, stricato, sună apetisant. Ori te cari şi o iei și pe curva aia drogată și 
scârboasă cu tine, ori vii la mine sus. Ce zici? Din partea mea, scroafa aia poate 
să putrezească unde vrea dacă vii cu mine. 

Încerca să-și pună mâinile pe ea când burta lui plină cu bere făcu cunoștință 
cu pumnul ei dur ca un ciocan. Apoi îl pocni din nou stâlcindu-i mutra surprinsă. 
Se prăbuşi pe scară. 

— Au, gemu el cu fruntea pe podea în timp ce Kimmie se întoarse la casa 
scării. 

— Cine a venit? Nişte bărbaţi, zici? Unde au venit? 

— Bărbaţii de la gară. Au venit la mine acasă şi m-au bătut pentru că n-am 
vrut să le zic nimic despre tine, Kimmie! 

Încercă să zâmbească, dar nu reuşi din cauza umflăturii de pe partea stângă a 
feţei. 

— Acum stau aici. Dă-i dracu”. 

— Despre cine vorbeşti? Poliţia? 

Ține clătină din cap. 

— Ei? Nu! Poliţaiul a fost chiar simpatic. Nu, niște nenorociţi care vor să te 
găsească pentru că e cineva care-i plăteşte pentru asta. Trebuie să te fereşti de ei. 

Kimmie apucă braţul osos al lui Tine. 

— Te-au bătut! Ai zis ceva? Îţi aduci aminte? 

— Kimmie, te rog, am nevoie de-o doză, da? 

— Îţi aduc o mie de coroane, Tine. Le-ai zis ceva despre mine? 

— Nu mai am curaj să ies pe stradă. Trebuie să mi-o aduci tu, Kimmie, vrei, 
te rog? Şi nişte ciocolată cu lapte şi ceva de fumat. Şi câteva beri, ştii tu. 

— Bine, bine, îţi aduc. Acum răspunde la întrebare, Tine! Ce le-ai spus? 

— Nu poţi să-mi aduci mai întâi? 

Kimmie se uită la Tine. Îi era teamă că nu-i va aduce ceea ce dorea dacă îi va 
spune ce se întâmplase. 

— Spune, Tine! 

— Ai promis, Kimmie! 

Dădură din cap una spre cealaltă. 

— Bine. M-au bătut. M-au tot lovit, Kimmie. Le-am zis că ne întâlneam pe 
bancă din când în când şi că te-am văzut de multe ori pe Ingerslevsgade și că am 
crezut că locuieşti pe-acolo pe undeva, zise ea şi se uită implorator la Kimmie. 
De fapt, nu stai pe-acolo, nu, Kimmie? 

— Ai zis şi altceva? 

Vocea lui Tine deveni mai groasă şi tremuratul mai pronunțat. 

— Nu, îţi jur, Kimmie! Nu. 

— Şi apoi au plecat? 

— Da. Poate se vor întoarce, dar n-o să zic mai mult decât am spus. Nu știu 
nimic altceva. 

Privirile lor se întâlniră în întuneric. Ea încerca s-o facă pe Kimmie s-o 
creadă, dar ultimul lucru pe care-l spusese era greşit. Deci ştia mai multe. 

— Mai e ceva ce vrei să-mi spui, Tine? 

Sevrajul îi cuprinsese picioarele care se mişcau neîncetat pe podea, cum stătea 
ghemuită. 

— Doar despre parcul Enghave, că stai acolo și te uiţi la copiii care se joacă. 
Atât. 

Avea ochi şi urechi mai mari decât crezuse Kimmie, ceea ce însemna că 
observase lucruri mai departe de Skelbækgade sau de Istedgade, care se întindea 
de la gară spre Gasværksvej. Poate că pe acolo obișnuia să le facă sex oral 
tuturor acelor bărbaţi. Erau multe tufe în zonă. 

— Şi altceva, Tine? 

— Ah, Kimmie, haide! Nu-mi amintesc nimic acum. Nu mă gândesc decât la 
doză, înţelegi? 

— Dar dup-aia? După ce-ţi primeşti doza, o să-ți aduci aminte mai multe 
pentru mine? 

Zâmbi spre Tine. 

— Da, aşa cred. 

— Despre locurile în care mă duc eu și unde m-ai văzut? Despre cum arăt? 
Locul din care fac cumpărături? Când sunt pe stradă? Că nu-mi place berea? Că 
mă uit prin vitrinele de pe Strøget? Că sunt mereu pe aici prin oraş? Chestii din 
astea? 

Ea păru uşurată să primească ajutor. 

— Da, chestii de-astea, Kimmie. Astea-s chestiile pe care nu le spun. 

. 

Kimmie se deplasă cu mare grijă. Nu putea fi sigură că nu era cineva zece 
metri mai încolo, urmărindu-le cu atenție. Acum știa de ce erau în stare. Probabil 
că erau mai mulţi care o căutau. De aceea, acel moment era Anul Zero. Ajunsese 
din nou în punctul în care totul se oprea în loc și noi drumuri se deschideau în 
față. De câte ori se întâmplase așa ceva în viața ei? Schimbarea irevocabilă. 
Marea despărţire. 

„N-o să mă prindeţi”, îşi zise ea când opri un taxi. 

— Lasă-mă pe colț la Dannebrogsgade. 

— Ce spui? spuse taximetristul întinzându-și mâna tuciurie spre mânerul ușii 
din spate. leşi afară, se răsti el şi deschise uşa. Crezi că mă deranjez să te duc trei 
sute de metri? 

— Uite două sute de coroane. Nu te obosi să dai drumul la aparat. 

Aceasta ajută. 

Ea coborî pe fugă la Dannebrogsgade și merse grăbită spre Letlandsgade. 
Părea să nu fie nimeni pe urmele ei. Apoi dădu ocol la Litauens Plads și se 

strecură pe lângă pereţii casei până când ajunse la Istedgade cu faţa îndreptată 
direct spre aprozar. 

„Câţiva paşi şi-am ajuns”, îşi spuse ea. 

— Bună. Te-ai întors, zise vânzătorul. 

— Mahmoud e în spate? întrebă ea. 

În spatele perdelei, el şi fratele lui se uitau la televiziunea arabă. Mereu 
același program TV şi mereu aceeași producție mohorâtă. 

— Ei, spuse Mahmoud. 

Era cel mai mic de statură. 

— Ai azvârlit deja grenadele? Şi pistolul a fost bun, nu-i aşa? 

— Nu ştiu, l-am dat. Acum am nevoie de altul, de data asta cu amortizor. Și 
am nevoie şi de câteva doze de heroină bună. Bune, auzi? 

— Acum? Eşti nebună, femeie! Crezi că poţi da buzna pe străzi şi să faci rost 
de chestii din astea? Amortizoare! Ai idee despre ce vorbeşti? 

Ea scoase un mănunchi de bancnote din pantaloni. Ştia că erau mai mult de 
douăzeci de mii de coroane. 

— Aştept în magazin douăzeci de minute. Apoi n-o să mă mai vezi niciodată. 
Ne-am înţeles? 

Un minut mai târziu, televizorul fu oprit, iar bărbaţii plecaseră. Ea primi un 
scaun și posibilitatea de a alege între ceai rece și o cola, dar nu vru nimic. O 
jumătate de oră mai târziu, sosi un bărbat, fără îndoială membru al familiei, dar 
nu voia să rişte nimic. 

— Vino aici, apoi o să discutăm! comandă el. 

— Le-am dat celorlalți cel puţin douăzeci de mii. Ai lucrurile? 

— Stai puţin, zise el. Nu te ştiu, aşa că ridică mâinile. 

Ea făcu ce i se spuse şi se uită fix în ochii lui cât timp el își trecu mâinile pe 
coapsele ei și între picioare unde zăbovi un moment. Apoi își strecură palmele 
mai sus pe pelvis, pe spate, peste burtă, în sus pe sâni și mai departe pe gât și 
prin păr. Apoi o apăsă mai puţin şi pipăi din nou buzunarele și hainele înainte să- 
şi pună mâinile pe sânii ei. 

— Mă cheamă Khalid, zise el. Eşti curată. Nu ai microfoane. Și ai un corp al 
dracu” de mișto. 

. 

Kristian Wolf fusese primul care recunoscuse potenţialul lui Kimmie și îi 
spusese că avea un corp al dracului de mişto. Asta fusese înainte de virajul pe 
calea destinului, înainte să-l seducă pe prefectul şcolii, înainte de exmatricularea 
urmată de scandalul cu profesorul. Kristian o verificase să vadă cum este prin 
punctele esenţiale și îşi dăduse seama că, fără prea mari dificultăți, Kimmie era 
capabilă să-și convertească sentimentele — sentimente care, în cazul celor mai 
mulți oameni, evoluau în emoții reale odată cu trecerea timpului — în explozii 
sexuale imense și năucitoare. 

Nu trebuia decât s-o mângâie pe gât şi să-i spună ce nebun era după ea şi se 
alegea cu săruturi franţuzești și cu tot felul de alte favoruri sexuale la care alți 
băieți de şaisprezece sau șaptesprezece ani doar visează. 

Iar Kristian aflase că, dacă ar vrea cineva să facă sex cu Kimmie, nu ar trebui 
să întrebe. Trebuie doar să preiei inițiativa. Torsten, Bjarne, Florin şi Ditlev 
învățaseră repede arta. Ulrik nu pricepuse niciodată mesajul. Politicos și 
curtenitor cum era, el crezuse sincer că trebuia s-o curteze înainte, așa că 
niciodată nu avusese parte de ea. 

Kimmie fusese conştientă de tot ce se întâmpla. Chiar și de cât de fioros 
devenise Kristian mai târziu, când ea începuse să culeagă tipi din afara cercului 
lor. Unele fete spuneau că el o spiona. Nimic nu ar fi putut s-o surprindă mai 
puţin de atât. 

Îndată ce prefectul și profesorul ieșiră în peisaj, iar Kimmie avea propriul ei 
apartament în Næstved, cei cinci amici îşi petreceau cea mai mare parte a 
săptămânii cu ea. Ritualurile erau deja stabilite. Filme violente, haşiş și plănuirea 
următoarelor atacuri. lar când veneau weekendurile și, teoretic, toată lumea era 
pe drum spre casă, către familiile lor indiferente, ei se urcau în Mazda ei roşie şi 
conduceau până nu mai știau unde se aflau. Direct către orizontul albastru, până 
când găseau o parcare sau o bucată de pădure, își puneau mănușile şi măștile și 
se luau de prima persoană care trecea pe acolo. 

Vârsta și sexul nu aveau importanţă. Dacă era un bărbat care părea capabil să 
se lupte, Kimmie își scotea masca și stătea în fața găştii cu haina și cu bluza 
desfăcute şi cu mâinile înmănușate pe sâni. Cine nu s-ar fi oprit dezorientat într-o 
asemenea situație? După o vreme ei învăţaseră cum să-şi dea seama care pradă 
avea să-și țină gura şi care trebuia forțată să păstreze tăcerea. 

. 

Tine se uită la prietena ei de parcă aceasta tocmai îi salvase viața. 

— E marfă bună, Kimmie? 

Aprinse o ţigară şi își băgă degetele în punga lui Kimmie. 

— Super, zise ea după ce o testă pe limbă. 

Se uită la pungă. 

— Trei grame, da? 

Kimmie dădu din cap afirmativ. 

— Mai întâi, spune-mi de ce mă căuta poliţia. 

— O, era ceva despre familia ta, Kimmie. Nimic altceva, asta-i sigur. 

— Familia mea? Ce-nseamnă asta? 

— Ceva despre tatăl tău care e bolnav și că tu nu l-ai contacta dacă ai afla. Îmi 
pare rău să-ți spun asta, Kimmie! 

Încercă să strângă mâna prietenei ei, dar nu reuși. 

— Tata? 

Simpla rostire a cuvântului era ca şi cum primise o doză de otravă. 

— Mai trăiește? Nu se poate. Și dacă da, ar trebui să moară, zise ea. 

Dacă libidinosul cu punga cu bere ar mai fi fost acolo, l-ar fi pocnit în coaste. 
O dată pentru tatăl ei și apoi încă o dată ca să fie sigură. 

— Poliţaiul mi-a spus că n-ar trebui să-ţi zic, dar acum am făcut-o. Îmi pare 
rău, Kimmie! 

Se uită tânjind la punga de plastic din mâna lui Kimmie. 

— Cum spuneai că-l cheamă pe poliţai? 

— Nu-mi aduc minte, Kimmie. Contează? Nu ţi-am scris în mesaj? 

— De unde știi că era poliţai? 

— l-am văzut insigna, Kimmie. L-am pus să mi-o arate, ştii? 

Vocile din capul lui Kimmie îi şopteau, îi spuneau ce-ar fi trebuit să creadă. 
Curând, nu va mai putea asculta pe nimeni sau de nimic. Un poliţist trimis s-o 
găsească pentru că tatăl ei era bolnav? Pe dracu’. O insignă de poliţie. Ce 
dovedea asta? Florin și ceilalți puteau foarte uşor să facă rost de una. 

— Cum ai făcut rost de trei grame cu o mie de coroane, Kimmie? Nu-i pură, 
ei? Nu, sigur că nu-i. Măi, ce proastă sunt! 

Zâmbi spre Kimmie, implorând-o din priviri. Avea ochii întredeschiși, arăta ca 
un schelet și tremura din cauza sevrajului. Kimmie îi zâmbi la rândul ei și îi dădu 
sticla cu lapte cu ciocolată, chipsurile, berile, punga cu biscuiţi, o sticlă cu apă și 
seringa. Cu restul se putea descurca singură. 

. 

Aşteptă până când se lăsă amurgul, apoi fugi din clădirea DGI spre poarta din 
fier forjat. Ştia ce trebuia să se întâmple şi o durea. 

În următoarele minute goli spaţiile ascunse de bani și cărți de credit și puse 
două grenade pe pat și una în geantă. Apoi își împachetă valiza cu strictul 
necesar, scoase posterele de pe ușă și de pe perete și le așeză deasupra. În cele 
din urmă scoase cutia de sub pat şi o deschise. 

Legătura mică din cârpe devenise maronie şi aproape fără greutate. Luă sticla 
de whisky, o duse la gură și bău până ce o goli. De astă dată vocile nu o lăsară în 
pace. 

— Bine, bine, mă grăbesc, spuse ea. 

Puse legătura cu grijă deasupra în valiză şi o acoperi cu pătura. Mângâie uşor 
țesătura de câteva ori apoi trânti capacul. Târî valiza tot drumul până la 
Ingerslevsgade. Apoi tot ce trebuia să facă era s-o țină. Se întoarse în pragul ușii 
și aruncă o privire în casă, ca acel intermezzo memorabil din viaţa ei să se 
imprime în minte. 

— Mulţumesc pentru găzduire, zise ea. Făcu un pas în spate, scoase cuiul de 
la grenadă și o aruncă lângă cealaltă, pe pat. 

Când casa explodă, ea era departe, dincolo de poartă. 

Dacă n-ar fi fost acolo, din cauza rămășițelor de beton proiectate în aer, 
probabil că acela ar fi fost ultimul lucru pe care l-ar fi simţit. 

25. 


Explozia răsună ca o bufnitură înfundată prin ferestrele din biroul șefului de la 
Omoruri. El şi Carl se uitară unul la altul. Nu doar niște artificii premature de 
Anul Nou. 

— lisuse! spuse Marcus. Sper că n-a murit nimeni. 

O persoană empatică şi prietenoasă care se referea mai mult la personalul din 
subordine decât la potenţialele victime. Se uită din nou la Carl. 

— Apropo de spectacolul pe care l-ai dat ieri, Carl. Am înţeles ce zici, dar 
data viitoare să vii la mine mai întâi, altfel o să mă faci să par prost, ai înțeles? 

Carl dădu din cap afirmativ. Apoi îi spuse șefului de la Omoruri despre 
suspiciunea lui cu privire la Lars Bjørn. Că mai mult ca sigur avea un motiv 
personal să se amestece în ancheta lui Carl. 

— Va trebui să-l sunăm, nu? 

Marcus Jacobsen oftă. 

. 

Poate ştia că petrecerea se terminase, poate credea că putea să se eschiveze. 
Oricum, pentru prima oară, Bjørn nu purta una dintre cravatele lui obişnuite. 
Șeful de la Omoruri trecu direct la subiect: 

— Am înţeles că tu ai fost omul de legătură dintre minister și şefa poliţiei în 
cazul acesta, Lars. Vrei să explici cum vine asta, înainte să spunem cum vedem 
noi lucrurile? 

Bjørn stătu un moment şi îşi scărpină bărbia. Un soldat antrenat. Un CV 
clasic, nepătat. Vârsta potrivită. Cursuri complementare la Universitatea din 
Copenhaga. Drept, desigur. Bune abilități administrative. O rețea imensă de 
contacte şi, în plus, o grămadă de experienţă în munca de poliţie. Şi totuşi, acea 
privire încruntată era o gafă evidentă. Îşi politizase slujba, își înjunghiase colegii 
pe la spate și contribuise la zădărnicirea unei anchete cu care, în principiu, nu 
avea nicio legătură. Și pentru ce? Din solidaritate cu un internat la care fusese cu 
mulți ani în urmă? În numele unei vechi prietenii? Ce dracu” era să spună? Un 
singur cuvânt greşit şi era concediat. O ştiau cu toții. 

— Am vrut să evit un eşec care ne-ar risipi resursele, zise el şi regretă 
imediat. 

— Dacă nu poți găsi altceva mai bun în apărarea ta eşti concediat, mă auzi? 

Carl observă cât de dureros era pentru şeful de la Omoruri. El și Bjørn făceau 
o echipă excelentă, oricât de enervant îl considera Carl pe adjunct. Bjørn oftă. 

— Desigur, ați observat că am altă cravată. 

Amândoi confirmară din cap. 

— Da, am fost la același internat. 

Fără îndoială, ei ştiau, iar Bjørn observase acest lucru. 

— A fost o reclamă negativă în presă în legătură cu un viol care a avut loc la 
școală în urmă cu câţiva ani, aşa că nu voiau să se redeschidă cazul Rørvig. 

Ştiau şi asta. 

— Iar fratele mai mare al lui Ditlev Pram, Herbert, a fost coleg de clasă cu 
mine. Azi e unul dintre directorii internatului. 

Acea informaţie scăpase, în mod regretabil, radarului lui Carl. 

— Soţia lui este sora unuia dintre șefii de departament din Ministerul Justiţiei. 
Un şef de departament care a fost un bun partener de antrenament pentru șefa 
poliției în timpul procesului de reformă. 

„Ce intriga”, își zise Carl. Parcă era desprinsă dintr-una dintre dramele 
sentimentale cinematografice la care se uita Morten Korch. Curând poate se 
dovedea că erau copiii din flori ai unui fermier. 

— Am fost presat din ambele părți. Legăturile astea din internate sunt ca o 
frăţie și recunosc faptul că am făcut o greşeală. Dar am presupus că șeful de 
departament acţiona la cererea ministrului şi că, prin urmare, nu greşea cu totul. 
Ea nu voia ca acest caz să atragă atenţia, pe de o parte, pentru că toți cei implicați 
— care, desigur, nu sunt chiar fitecine — nu au fost acuzaţi de nimic atunci când a 
fost comisă crima și, pe de altă parte, pentru că fusese deja condamnată o 
persoană care aproape şi-a ispășit pedeapsa. Mie mi s-a părut că ei vor să evite o 
evaluare a felului în care s-a făcut ancheta, dacă au fost sau nu greșeli 
procedurale şi multe alte probleme potenţiale. Nu știu de ce nu am verificat la 
ministru, dar ieri la prânz mi-am dat seama că ea nu știe nimic despre anchetă, 
aşa că, din păcate, ea nu a luat nicio măsură. Acum ştiu asta. 

Marcus Jacobsen dădu din cap aprobator. Acum era pregătit pentru sarcina cea 
mai grea. 

— Nu m-ai anunţat în legătură cu niciunul dintre aceste lucruri, Lars. Mi-ai 
spus doar că șefa poliției a dat dispoziţia ca Departamentul Q să înceteze 
ancheta. Acum îmi dau seama că tu ai fost cel care a convins-o pe șefa poliţiei să 
ne dea acest ordin după ce ai dezinformat-o. Apropo, ce i-ai spus? Că nu era 
niciun temei să redeschidem cazul? Carl Marck se prostea cu el ca să se distreze, 
asta i-ai spus? 

— Eram în birou cu şeful de departament de la Ministerul de Justiţie. El a fost 
cel care a informat-o. 

— Şi el e un vechi elev de la același internat? 

Lars dădu din cap cu o privire îndurerată pe chip. 

— Deci, de fapt, Pram şi ceilalți din gașcă ar fi putut pune toate astea în 
mișcare, Lars, îţi dai seama de asta? Rugămintea pe care ţi-a făcut-o fratele lui 
Ditlev Pram! Intenţiile ultradubioase ale şefului de departament! 

— Da, sunt conștient de asta. 

Şeful de la Omoruri aruncă pixul cu putere pe birou. Clar era furios. 

— Din acest moment ești suspendat. Te rog, scrie un memoriu pe care să i-l 
prezint ministrului. Nu uita să incluzi şi numele şefului de departament. 

Lars Bjarn nu arătase niciodată mai jalnic. Dacă nu l-ar fi considerat sâcâitor 
ca un hemoroid, lui Carl aproape că i-ar fi părut rău pentru el. 

— Am o sugestie, Marcus, interveni Carl. 

O scânteie apăru în ochii lui Bjørn. Până la urmă, ca adversari ei doi se 
înţeleseseră mereu bine. 

— Hai să renunțăm la suspendare. Avem nevoie de tot personalul disponibil, 
nu? Dacă facem un caz din asta o să circule vorba. Presa și toate porcăriile astea. 
O să ai ziariști care vor ţipa prin curte, Marcus! În plus, oamenii pe care îi 
investigăm o să fie mult mai atenţi, şi eu n-am nevoie de asta. 

Bjørn stătea și dădea din cap mecanic la fiecare propoziţie. Sărmanul! 

— ÎI vreau pe Bjørn la acest caz. Doar ca să se ocupe de câteva lucruri zilele 
următoare. Căutări, supraveghere, teren. Putem face totul singuri, iar acum avem 
ceva cu care să lucrăm, Marcus. Înţelegi? Un mic efort acum şi poate o să 
rezolvăm și alte crime, spuse el, şi bătu cu degetul în lista cu atacuri a lui Johan 
Jacobsen. La dracu”, cred că s-ar putea să reuşim, Marcus. 

. 

Nimeni nu fusese rănit în explozia din zona șinelor de tren de lângă 
Ingerslevsgade, dar Channel 2 News și elicopterele lor enervante dădeau deja 
ocol cvartalului de parcă șaptesprezece plutoane de terorişti tocmai făcuseră o 
demonstraţie de forță. 

Prezentatoarea de la știri era evident entuziasmată, deși încerca din răsputeri 
să n-o arate. Cea mai bună ştire era întotdeauna cea care putea fi prezentată cu 
gravitate şi îngrijorare, în special lucrurile senzaţionale, iar poliția se afla încă o 
dată în lumina blițurilor. 

Carl urmărea evenimentele la televizor şi se bucura că nu aveau legătură cu el. 
Rose intră în biroul lui. 

— Lars Bjam a activat echipa de căutări de la Poliția Copenhaga. Le-am 
trimis o fotografie cu Kimmie, iar Assad le-a prezentat tot ce se poate despre 
supravegherea lui. O caută și pe Tine Karisen. E prinsă în ochiul uraganului, 
asta-i clar. 

— Ce vrei să spui? 

— Biroul echipei de căutări e în Skelbækgade, ştii? Nu pe acolo-şi face 
veacul Ţine Karisen? 

El dădu din cap afirmativ uitându-se la notițele lui și la directive. Lista de 
sarcini părea nesfârşită. Secretul stătea în a-ţi ierarhiza obiectivele și în muncă 
metodică. 

— Astea sunt sarcinile tale, Rose. Ocupă-te de ele în ordine. 

Ea luă hârtia și citi cu voce tare: 

— Unu: găseşte-i pe poliţiştii care au participat la ancheta din Rørvig în 1987. 
la legătura cu poliția din Holbæk și cu Unitatea de Investigaţii Mobilă din 
Artillerivej. Doi: găseşte colegi de-ai membrilor găștii. Adună relatări ale 
martorilor care le descriu comportamentul. Trei: du-te înapoi la spitalul 
Bispebjerg. Caută un doctor sau o asistentă care a lucrat la secţia ginecologie 
când Kimmie a fost acolo. Patru: fă rost de detalii în legătură cu moartea lui 
Kristian Wolf. Cinci: contactează Universitatea din Berna și dă de orice lucru 
care poate avea legătură cu Kimmie. Azi. Mersi! 

E] se gândise că ea va considera conciliant ultimul cuvânt. Se înșelase. 

— lisuse! Se pare că ar fi trebuit să vin la muncă la patru dimineaţa, nu la 
cinci şi jumătate, spuse ea destul de tare. Te-ai țăcănit rău, omule! Nu ne-ai spus 
că putem pleca acasă cu o oră mai devreme? 

— Ba da, dar asta a fost acum câteva ore. 

Ea îşi desfăcu braţele și le lăsă jos din nou. 

— Şi»... 

— Acum lucrurile stau altfel. Ai ceva de făcut în weekend? 

— Ce? 

— Rose, e ocazia ta să dovedeşti din ce ești făcută și să înveți cum e să faci 
muncă adevărată de investigații. Și gândește-te cât timp liber o să ai când se va 
termina. 

Ea pufni. Dacă ar fi vrut să audă glume, le-ar fi inventat chiar ea. 

Telefonul sună exact când Assad intră în cameră. Îi căuta șeful de la Omoruri. 

— Tocmai voiai să-mi aduci patru oameni din aeroport, dar n-ai făcut-o? 
întrebă Carl care fumega. Asta vrei să-mi spui? 

Șeful de la Omoruri confirmă. 

— Chiar vrei să spui că nu putem găsi pe nimeni care să ne ajute să-i urmărim 
pe suspecți? Dacă se află că, până la urmă, investigația n-a fost oprită, unde crezi 
că o să fie mâine Pram, Florin și Dybbøl Jensen? Nu pe aici, asta-i sigur. Poate în 
Brazilia, spuse el respirând greu și clătinând din cap. Ştiu al dracului de bine că 
nu avem dovezi ale implicării lor, dar ce zici de dovezi circumstanţiale, Marcus? 
Sunt acolo, pentru Dumnezeu, nu ești de acord? 

După apel, Carl rămase în biroul lui, cu ochii fixaţi în tavan și proferă cele 
mai rurale înjurături pe care le învățase de la un puști din Frederikshavn la o 
sindrofie de cercetași, în 1975. Nu era ceva ce Baden-Powell” ar fi aprobat. 

— Ce-a zis Marcus atunci, Carl? întrebă Assad. Primim ajutor atunci? 

— Ce-a zis? A zis că, mai întâi, trebuie să rezolve cazul cu atacul din Store 
Kannikestreede şi că apoi vor fi mai multe resurse libere. Și că trebuie să țină sub 
control explozia de la calea ferată, spuse Carl și oftă. Era ceva la care devenise 
destul de bun. Dacă nu era ceva, era altceva. 


6 Robert, prim-baron Baden-Powell (1857-1941), fondatorul Mișcării cercetașilor (n.red.). 

— Stai jos, Assad, spuse el. Trebuie să aflăm dacă lista lui Johan e bună de 
ceva. 
Se aplecă spre tabla albă şi începu să copieze: 


14/6/1987: Kåre Bruno, elev la internat, cade de pe o trambulină de 
nouă metri și moare. 


2/8/1987: crimele din Rarvig. 

13/9/1987: atac, Nyborg Beach. Cinci tineri / o fată în vecinătate. 
Femeia în stare de șoc. Nu face declarații. 

8/11/1987: doi gemeni, terenul de fotbal, orașul Tappernoje. Două 
degete tăiate. Bătuţi rău. 

24/4/1988: cuplu în vârstă dispare în Langeland. Mai multe lucruri care 
le aparțineau au fost descoperite în golful Lindelse. 


Când termină de pus pe tablă toate cele douăzeci de cazuri, se uită la Assad. 

— Care e punctul comun? Ce zici, Assad? 

— Toate s-au întâmplat duminica. 

— Aşa m-am gândit şi eu. Eşti sigur de asta? 

— Da! 

Logic. Sigur că au început duminica. Nu aveau cum altfel fiind la internat. 
Viaţa la internat este plină de restricţii. 

— Probabil că au avut obiceiul de a ataca duminica pe vremea când erau la 
școală, apoi au adoptat acest ritual după ce au plecat, deduse Carl. 

— Şi puteau conduce de la Nastred la locurile faptelor în doar câteva ore, 
spuse Assad. De exemplu, n-a fost niciun atac în Jutlanda. 

— Ce mai observi, Assad? 

— Între anii 1988 și 1992, n-a dispărut nicio victimă. 

— Ce vrei să spui? 

— Au fost doar atacuri violente. Bătăi şi situaţii de genul ăsta. Nimeni n-a 
fost găsit mort și nimeni n-a dispărut. 

Carl studie lista. O făcuse un angajat civil de la sediu, care se implicase 
personal și emoțional. De unde puteau ști că el nu fusese prea selectiv? Doar erau 
mii de cazuri de violenţă în Danemarca în fiecare an. 

— Adu-l pe Johan aici, Assad, spuse Carl. 

Între timp, el intenţiona să ia legătura cu magazinul de animale unde lucrase 
Kimmie. Putea să-l ajute să-i întocmească profilul, să înveţe ceva din visele și 
valorile ei. Poate putea aranja o întâlnire a doua zi dimineaţa. Apoi, seara, îl 
întâlnea pe profesorul de la liceul Radovre. Aveau o întâlnire a absolvenților în 
aceeași seară. „Lasasep” îi spuneau. Ultima sâmbătă din septembrie, 29/9/2007. 
Intimă, cu cină și dans, îl informase el. 

— Johan e pe drum, raportă Assad şi se întoarse la lista de pe tabla albă. 
Kimmie a fost în Elveţia în perioada aia, zise el încet un moment mai târziu. 

— Care perioadă? 

— Din 1988 până în 1992, spuse el, şi dădu din cap. Nimeni nu a dispărut şi 
nici nu a fost omorât cât timp Kimmie a fost în Elveţia, zise el. Cel puţin nimeni 
de pe lista asta. 

. 

Johan nu arăta bine. Pe vremuri se plimba prin sediu ca un vițeluş care tocmai 
a descoperit spaţiul nelimitat din padoc și abundența. Acum semăna mai mult cu 
un vițel crescut în cușcă și fusese închis pentru totdeauna. Fără spaţiu în care să 
se miște sau să crească. 

— Te mai duci la psiholog, Johan? întrebă Carl. 

Se ducea. 

— E pricepută. Numai că nu mă simt prea bine, răspunse el. 

Carl se uită la fotografia celor doi gemeni de pe tablă. Poate că nu era așa de 
ciudat. 

— Cum ai ales incidentele de pe listă, Johan? întrebă Carl. De unde ştiu că nu 
sunt sute și sute pe care nu le-ai trecut acolo? 

— Am început prin includerea tuturor faptelor de violență raportate între 1987 
şi 1988 care au fost comise într-o duminică, în care atacurile nu au fost raportate 
de victime și care s-au petrecut la o distanţă de Næstred mai mică de 160 km. 

Se uită întrebător la care. Era important pentru el ca ei să fie pe aceeași 
lungime de undă. 

— Ascultă, am citit o grămadă despre genul ăsta de internate. Dorinţele și 
nevoile fiecărui individ nu înseamnă nimic. Elevii sunt ţinuţi acolo după un 
program strict, cu lecţii, îndatoriri și toate celelalte bine desemnate. Toată 
săptămâna. Scopul e să se inducă disciplina și simţul comunității. Bazându-mă 
pe asta, am ajuns la concluzia că atacurile violente comise în timpul anilor de 
şcoală, în timpul săptămânii, înainte de micul dejun din weekenduri sau după 
cină nu meritau băgate în seamă. Pe scurt, cei din gașcă aveau alte activități care 
îi ţineau ocupați în acele momente. Așa am ales infracțiunile. Duminica, după 
micul dejun şi înainte de cină. Atunci aveau loc atacurile. 

— Spui că au comis atacurile duminica, în mijlocul zilei? 

— Da, aşa cred. 

— Şi în acel interval de timp ei conduceau maximum 160 de kilometri ca să- 
şi găsească victimele și să-și ducă la îndeplinire planul. 

— În timpul anului școlar, da. În vacanţele de vară erau altceva. 

Își coborî privirea în podea. Carl verifică în calendarul perpetuu. 

— Dar crimele din Rørvig au fost comise duminică. A fost o coincidenţă sau 
era emblema găștii? 

Johan păru trist când răspunse: 

VP - 174 


— Cred că a fost o coincidenţă. A fost chiar înainte de începerea anului școlar. 
Poate au simţit că nu făcuseră destul în timpul vacanței de vară, nu ştiu. Până la 
urmă, vorbim despre niște psihopaţi. 

După aceea, Johan explică faptul că îşi folosise intuiţia ca să creeze lista cu 
evenimente din anii următori. Nu că aceasta i se părea lui Carl greșită. Dar dacă 
era vorba să se bazeze pe intuiţie, el prefera s-o facă de capul lui. Așa că, pentru 
moment, ancheta avea să se concentreze doar pe anii de dinaintea plecării lui 
Kimmie în Elveţia. 

Odată ce Johan se întoarse la activităţile obișnuite, Carl rămase o vreme și 
evaluă lista înainte de a suna la secția de poliție din Nyborg. De la cei de acolo 
află că fraţii gemeni care fuseseră atacați pe terenul de fotbal în 1987 emigraseră 
în Canada cu mulți ani în urmă. Cu o voce care ar fi putut și a unui bătrân de 
optzeci de ani, ofițerul de serviciu îl informă că aceştia moșşteniseră o mică sumă 
de bani şi îşi întemeiaseră o afacere cu echipament agricol. Cel puţin asta 
spuseseră la secţie. Nimeni nu cunoștea îndeaproape viaţa băieţilor. Trecuse, 
desigur, mult timp de-atunci. 

Carl se uită apoi la data dispariţiei cuplului de bătrâni de pe insula Langeland 
şi frunzări dosarul de care făcuse rost Assad și i-l pusese pe birou. Era vorba 
despre doi profesori din Kiel care navigaseră în Rudkøbing şi apoi călătoriseră 
dintr-un motel în altul înainte ca în final să-și petreacă noaptea la Stoense. 

În raportul poliţiei scria că ei fuseseră văzuţi în portul din Rudkøbing în ziua 
dispariției lor şi mai mult ca sigur că plecaseră pe mare și se scufundaseră. Dar 
erau unii martori care văzuseră cuplul în Lindelse Cove în aceeași zi și, mai 
târziu, doi tineri fuseseră observați în port aproape de locul în care era ancorată 
barca cuplului. Martorii spuseseră că aceştia erau tineri bine îmbrăcaţi. Nu 
semănau cu localnicii care purtau șepci cu Castrol sau BP, ci erau genul cu 
cămăși apretate și tunsori îngrijite. Unii declarară că ei scoseseră barca din port, 
nu proprietarii. Dar nu erau decât bârfe locale. 

Raportul mai menţiona şi unele obiecte care fuseseră găsite pe plajă lângă 
golful Lindelse. Deşi nu erau sigure, rudele credeau că acestea ar fi putut 
aparține cuplului dispărut. Carl se uită pentru prima oară la lista cu obiecte: o 
cutie termorezistentă fără nicio etichetă, un șal, o pereche de ciorapi și un cercel 
compus din două piese. Ametist şi argint. Cu un cârlig mic din argint, care se 
agăța de lobul urechii fără niciun mecanism de închidere. Nu era o descriere 
foarte detaliată, aşa cum era de așteptat din partea unui ofițer de poliţie, dar părea 
o replică fidelă a cercelului care se afla în punguţa din plastic din faţa lui Carl, 
lângă cartonaşele de Trivial Pursuit. 

În acel moment surprinzător intră Assad care arăta precum întruchiparea cuiva 
care dăduse de aur. 

Arătă spre banda din cauciuc din punga de lângă cercel. 

— Tocmai am aflat că genul ăsta de bandă din cauciuc se folosește la piscina 
din Bellahøj ca să ştii cât timp ai stat în apă. 

Carl încercă să se ridice la suprafață. Era încă adâncit în gânduri. Ce putea fi 
atât de important ca descoperirea lui cu adevărat incredibilă legată de cercel? 

— Benzi din astea din cauciuc se foloseau peste tot, Assad. Şi încă se mai 
folosesc. 

— Da, spuse el, Dar oricum, când l-au găsit pe Kåre Bruno zdrobit pe gresia 
bazinului, el o pierduse pe a lui. 

26. 


— El aşteaptă la biroul din față, Carl, zise Assad. Vrei să stau şi eu când vine 
aici, atunci? 

— Nu, zise Carl și clătină din cap. 

Assad avea destule de făcut. 

— Vrei să ne aduci niște cafea? Dar să nu fie prea tare, te rog! 

În timp ce fluieratul lui Assad se auzea în tăcerea de sâmbătă, când până și 
conductele de canalizare bubuiau la numai jumătate din capacitate, Carl frunzări 
repede Who's Who căutând informaţii despre bărbatul pe care urma să-l 
întâlnească. 

Îl chema Mannfred Sloth. Patruzeci de ani. Fost coleg de cameră al lui Kåre 
Bruno (prefectul decedat al școlii). Absolvise în 1987. Garda regală. Locotenent 
în rezervă. MBA. CEO în cinci companii de la vârsta de treizeci de ani. Membru 
în șase consilii de administraţie, unul aparținând unei companii de stat. Promotor 
și sponsor la mai multe expoziţii de artă portugheză modernă. Însurat din 1994 
cu Agustina Pessoa. Fost consul al Danemarcei în Portugalia și Mozambic. N-ar 
fi de mirare dacă Sloth ar lungi lista şi cu vreun rang nobiliar și ceva decoraţii 
internaționale. 

— N-am decât cincisprezece minute, începu el când întinse mâna. 

Sloth se așeză, îşi încrucişă picioarele, puse deoparte haina de toamnă cu o 
mişcare lejeră şi trase puțin de cutele pantalonilor astfel încât genunchii îndoiți să 
nu întindă țesătura. Era destul de ușor ca cineva să și-l imagineze în mediul de la 
internat. Mult mai greu era, însă, de închipuit jucându-se în nisip cu copiii lui. 

— Kåre Bruno a fost cel mai bun prieten al meu, zise el şi știu că niciodată nu 
ar fi agreat ideea de a se duce la o piscină publică în aer liber, aşa că e foarte 
ciudat că a fost găsit la Bellahaj. Un astfel de loc era mult prea aproape de tot 
felul de oameni, dacă mă înţelegeţi. 

Chiar vorbea serios. 

— În plus, niciodată nu l-am mai văzut făcând sărituri, mai ales de la 
platforma de 10 metri. 

— Nu credeți că a fost un accident? 

— Cum ar fi putut fi un accident? Kåre era un tip deştept. Nu putea să se 
prostească acolo sus, când toată lumea știe că o cădere de acolo e fatală. 

— Şi n-ar fi putut fi sinucidere? 

— Sinucidere! De ce? Tocmai absolvisem. Tatăl lui îi dăduse un Buick. Regal 
Limited cadou de absolvire. Un model coupé, știți? 

Carl dădu din cap cu ezitare pentru că n-avea nici cea mai vagă idee. Ştia că 
Buick era o marcă de maşină și asta era de-ajuns. 

— Era hotărât să plece în America ca să studieze dreptul. Harvard, nu? De ce- 
ar fi făcut o tâmpenie ca asta? N-are absolut niciun sens. 

— Era îndrăgostit? întrebă Carl precaut. 

— Ha! Putea avea pe oricine dorea. 

— V-o amintiţi pe Kimmie Lassen? 

El făcu o grimasă. Amintirea ei nu-i plăcea. 

— Era supărat că ea îl părăsise? 

— Supărat? Era furios. Nu-i plăcea să fie lăsat baltă. Cui îi place? spuse el și 
zâmbi. Dinţii lui albi străluciră și îşi dădu la o parte părul de pe frunte. Păr care 
era, desigur, vopsit şi proaspăt tuns. 

— Şi ce avea de gând să facă în privinţa asta? 

Mannfred Sloth ridică din umeri şi îndepărtă cu mâna câteva fire de praf de pe 
haină. 

— Sunt aici pentru că eu cred că amândoi suntem de părere că a fost ucis. Că 
a fost împins peste margine. Altfel, de ce v-aţi osteni să mă contactaţi după 
douăzeci de ani? Am dreptate? 

— Nu suntem cu totul siguri, dar normal că e un motiv pentru care lucrăm din 
nou la caz. Cine credeţi că l-ar fi putut împinge? 

— N-am idee. Kimmie avea niște prieteni nebuni în clasa ei. Se învârteau în 
jurul ei ca sateliții. Îi avea la degetul mic. Avea sâni frumoşi, ştiţi? Țâţele 
conduc, am dreptate? râse scurt, uscat. Nu i se potrivea. 

— Ştiţi dacă a încercat s-o recucerească? 

— Ea avea deja o legătură cu unul dintre profesori. Unul din suburbii, fără 
bunul-simţ de a ști că elevele erau interzise. 

— Vă amintiţi numele lui? 

El clătină din cap. 

— N-a stat acolo prea mult. A predat câteva lecţii de daneză, mi se pare. Nu 
era genul de persoană pe care s-o observi dacă nu-l aveai ca profesor. Era... 

Se opri şi ridică un deget în sus, iar pe fața lui se citea efortul de aducere- 
aminte şi concentrarea. 

— Da. Acum mi-am amintit. Numele lui era Klavs. Cu „v”, pentru 
Dumnezeu! exclamă el și pufni. Numele era ridicol. 

— Klavs, spuneţi? Klavs Jeppesen? 

El îşi săltă capul. 

— Da, Jeppesen. Cred că ăsta e, zise el şi dădu din cap. 

„Ciupeşte-mă, cred că visez”, îşi zise Carl. Chiar în seara aceea urma să se 
întâlnească cu Jeppesen. 

— Pune cafeaua acolo, Assad. Mersi. 


VP - 178 


— Ei, trebuie să recunosc, spuse oaspetele lui Carl cu un zâmbet viclean. 
Aveţi condiții modeste aici, dar cel puţin ajutorul e bine antrenat. 

Scoase acelaşi râs uscat şi Carl își imagină foarte bine cum îi tratase pe 
locuitorii din Mozambic. 

Sloth gustă cafeaua și, după prima înghițitură, fu evident că nu-i mai trebuia. 

— Bine, spuse el, ştiu că era încă topit după fată. Erau mulți așa. Așa că 
atunci când ea a fost exmatriculată a vrut să fie numai a lui. Pe vremea aia ea 
trăia în Neestred. 

— Nu înţeleg cum de-a ajuns să moară în Bellahøj. 

— După ce am terminat examenele, el s-a mutat cu bunicii lui. Mai stătuse cu 
ei şi înainte. Ei locuiau în Emdrup. Erau oameni foarte delicaţi, foarte 
cumsecade. Am petrecut mult timp acolo pe atunci. 

— Părinţii lui nu erau în Danemarca? 

El ridică din umeri. Fără îndoială, copiii lui Mannfred Sloth mergeau tot la 
internat ca el să se poată ocupa de treburile lui. La dracu” cu el! 

— Era cineva din cercul lui Kimmie care locuia în apropiere de piscină? 

EI se uită dincolo de Carl. În sfârșit, recunoștea gravitatea pe care încăperea o 
reflecta. Dosarele cu cazurile vechi. Fotografiile de pe avizier. Lista cu victimele 
atacurilor, cu numele prietenului său, Kåre Bruno, în vârf. 

„La dracu””, îşi spuse Carl când se întoarse și își dădu seama la ce se holba 
Sloth. 

— Ce-i aia? întrebă Sloth cu o seriozitate amenințătoare și cu degetul 
îndreptat spre listă. 

— O, spuse Carl. Cazurile nu sunt legate. Suntem în proces de împărţire pe 
categorii a dosarelor în ordine cronologică. 

„Ce explicaţie idioată”, își spuse Carl. De ce naiba ar scrie pe tablă ceva ce 
putea fi rezolvat prin aşezarea dosarelor pe raft? 

Dar Mannfred Sloth nu puse întrebări. Nu era genul care făcea o asemenea 
muncă de sclav, așa că de unde putea ști el astfel de proceduri de bază? 

— Probabil că aveţi treabă până peste cap, spuse el. 

Carl își desfăcu braţele. 

— De aceea este aşa de important să răspundeți la întrebări pe cât de precis 
puteţi. 

— Ce m-aţi întrebat? 

— Am întrebat dacă era cineva din gaşca aia care locuia în apropiere de 
Bellahøj. 

El dădu din cap fără ezitare. 

— Da. Kristian Wolf. Părinții lui aveau o casă impresionantă, în stil 
funcționalist, jos lângă lac, casa în care s-a mutat când l-a dat pe tatăl lui afară de 
la firmă. Și cred că soţia lui stă încă acolo, cu noul ei soț. 

Nu mai scoase nimic de la el. Dar ceea ce scosese până la capăt nu era rău 
deloc. 

— Rose, strigă el când sunetul tare al pantofilor marca Lloyd ai lui Mannfred 
Sloth dispăru încet. 

— Ce ştii despre moartea lui Kristian Wolf? 

— Alo, Carl? zise ea și se lovi cu cameţelul peste tâmplă. Ai Alzheimer sau 
care-i treaba? Mi-ai dat cinci sarcini, iar aia e pe locul patru după clasificarea ta. 
Deci ce crezi că ştiu despre asta? 

E] uitase. 

— Şi când o să-mi poți spune ceva? Nu poţi inversa ordinea? 

Ea îşi puse mâinile în şolduri ca o gospodină italiană care e pe cale să ţipe la 
netrebnicul ei de soţ care lâncezea pe canapea. Apoi zâmbi dintr-odată. 

— O, la dracu”. Oricum nu pot sta serioasă. 

Îşi linse degetul și frunzări carnețelul. 

— Crezi că tu decizi totul? Sigur că de asta m-am ocupat mai întâi. Evident, 
era cel mai ușor lucru. 

. 

Kristian Wolf avea în momentul morții puţin sub treizeci de ani și era deja 
putred de bogat. Tatăl lui fondase compania de transport, dar Kristian i-a dat 
lovitura de graţie și l-a ruinat. Oamenii spuneau că tatăl lui o căutase cu 
lumânarea; crescuse un fiu fără sentimente, iar când venise vremea cu asta se 
alesese în schimb. 

Era un burlac care se scălda în bani și de aceea căsătoria lui fastuoasă din 
iunie cu o contesă — a treia fiică a baronului Saxenholdt, Maria Saxenholdt — 
făcuse valuri. Fericirea lor matrimonială n-a durat decât trei luni, scria presa, 
celebrul Kristian Wolf fiind omorât într-un accident de vânătoare, la 15 
septembrie 1996. 

Totul păruse lipsit de noimă și poate de aceea articolele din ziare erau 
nenumărate. Erau mult mai multe materiale despre moartea lui decât despre noua 
staţie de autobuz de la primăria din Copenhaga sau despre Bjarne Riis care 
câştigase Turul Franţei cu câteva săptămâni înainte. 

Plecase singur foarte devreme dimineața spre moşia lui de weekend de pe 
insula Lolland. Trebuia să se întâlnească cu restul amicilor de vânătoare o 
jumătate de oră mai târziu, dar trecuseră mai bine de două ore înainte să fie găsit 
cu o rană urâtă la coapsă și trupul golit de hemoragie. Conform raportului 
autopsiei, părea să fi fost o moarte rapidă. Era adevărat. Carl mai văzuse așa ceva 
înainte. 

Anchetatorii fuseseră surprinși că lucrurile luaseră o întorsătură aşa de 
groaznică pentru un asemenea vânător experimentat. Dar mulți dintre amicii lui 
de vânătoare spuneau că Wolf avea obiceiul să-și poarte pușca cu piedica trasă. 
Odată pierduse ocazia de a împușca un urs polar în Groenlanda pentru că 

degetele lui înghețate nu reușiseră să tragă piedica, aşa că nu voia să mai 
păţească aşa ceva. 

Oricum, era destul de straniu că reușise să se împuște în coapsă, dar concluzia 
a fost că se împiedicase într-o brazdă de pământ și apăsase din greșeală pe 
trăgaci. Reconstituirea accidentului demonstrase că acest lucru era posibil. 

Faptul că văduva lui nu făcuse prea mare caz pe marginea accidentului fusese, 
mai mult sau mai puţin, atribuit neoficial pe seama faptului că, la acea vreme, ea 
regreta deja că se măritase. Până la urmă, el era mai mare decât ea, foarte diferit, 
iar moştenirea reprezentase o frumoasă consolare. 

. 

Casa de la ţară se revărsa literalmente peste lac. Nu erau multe proprietăți de 
calibrul ei în vecinătate. Era genul de locuinţă care îi făcea pe toți cei din jur să-i 
aprecieze valoarea considerabilă. Carl estima că aceasta se ridicase la 40 de 
milioane de coroane înainte ca piața imobiliară să fie îngenuncheată. Acum, 
astfel de case erau de nevândut. Totuşi, suspecta că proprietarii votaseră tocmai 
acel guvern care crease condiţiile crizei economice. Dar, la dracu”, oricum nu 
erau decât vorbe. O orgie consumeristă urmată de o economie supraîncălzită. Cui 
îi păsa pe acolo de aşa ceva? Era vina oamenilor. 

Băiatul care deschise ușa avea cel mult opt sau nouă ani. Nasul lui era 
înfundat și roșu și purta halat și papuci. O priveliște destul de neașteptată în acea 
locuință enormă în care oamenii de afaceri şi mogulii financiari socializaseră 
timp de generații. 

— N-am voie să las pe nimeni înăuntru, reuși el să spună printre balonaşe de 
muci. Mama vine mai târziu. E în Lyngby. 

— Poţi s-o suni şi să-i spui că poliţia vrea să vorbească cu ea? 

— Poliţia? zise el şi se uită sceptic la Carl. 

În astfel de situaţii, o haină lungă din piele ca a lui Bak sau ca a șefului de la 
Omoruri ar fi ajutat la construirea unei încrederi reciproce. 

— Uite, spuse Carl. Așa arată insigna mea. Întreab-o pe mama ta dacă pot 
aştepta înăuntru. 

Băiatul trânti ușa. Timp de o jumătate de oră el rămase pe trepte și se uită la 
oamenii care alergau pe alei, de cealaltă parte a lacului. Oameni îmbujoraţi, care- 
și legănau mâinile și făceau pași mărunți. Era sâmbătă dimineaţa. Locuitorii din 
Statul Bogătaşilor ieşiseră să-și facă exercițiile. 

— Căutaţi pe cineva? întrebă o femeie când coborî din mașină. 

Era în gardă. O mişcare greşită și ea putea să-și arunce jos cumpărăturile și să 
alerge la ușa din spate. Pentru că învățase ceva din experienţele trecute, el scoase 
imediat insigna. 

— Carl Mørck, Departamentul Q. Nu v-a sunat fiul dumneavoastră? 

— Băiatul meu este bolnav. E în pat, spuse ea apoi dintr-odată păru 
îngrijorată. Nu-i aşa? 

Deci micuțul neastâmpărat nu sunase. Se prezentă din nou și, fără tragere de 
inimă, fu lăsat să intre. 

— Frederik! strigă ea în sus. Am un cârnat pentru tine. 

Părea foarte drăguță și naturală. Nu aşa cum s-ar fi așteptat oricine de la o 
contesă adevărată. 

Târşâitul lui în jos pe scări se întrerupse brusc când îl văzu pe Carl stând în 
hol. Într-o clipă păru că viziunile copilărești ale pedepsei pe care avea s-o 
primească pentru că nu făcuse ceea ce-i spusese poliția îi crispează de groază faţa 
pe care îi curgeau muci. Era clar că nu se simţea pregătit pentru o confruntare cu 
consecinţele abaterii lui. Carl îi făcu cu ochiul ca să-i dea de înţeles că totul era 
în ordine. 

— O, deci chiar erai în pat, Frederik? 

Băiatul dădu din cap încet apoi îşi luă hot-dog-ul franțuzesc şi dispăru. Din 
vedere şi din minte, credea el probabil. Deştept copil! Carl trecu direct la subiect. 

— Nu ştiu dacă vă pot ajuta cu ceva, zise ea și îi aruncă o privire prietenoasă. 
Kristian și cu mine nu prea ne-am cunoscut așa de bine. Așa că nu știu ce-a fost 
în mintea lui în zilele acelea. 

— V-aţi recăsătorit? 

— Nu e nevoie să fiți aşa oficial. Spuneţi-mi Maria, spuse ea, și zâmbi. Da, l- 
am întâlnit pe soţul meu, Andrew, în același an în care a murit Kristian. Avem 
trei copii acum. Frederik, Susanne şi Kristen. 

Nume obișnuite. Poate că era timpul ca el să-şi reevalueze prejudecățile 
despre valorile semnăturilor clasei conducătoare. 

— Frederik e cel mai mare? 

— Nu, el e cel mai mic. Gemenele au unsprezece ani, zise ea şi îi anticipă 
întrebarea. Da, Kristian este tatăl lor biologic, dar actualul meu soţ a fost alături 
de ele. Fetele sunt acum la un frumos internat pentru fete, în apropiere de moşia 
socrilor mei din Eastbourne. 

O spusese așa de drăguţ, de neafectat și fără rușine! Cum dracu” avea inimă să 
le facă aşa ceva copiilor ei? Unsprezece ani și deja fuseseră exportaţi în golfurile 
Angliei şi erau supuși fără pază unui strict regim disciplinar. 

El se uită la ea cu o fundaţie proaspăt cimentată sub prejudecățile sale de 
clasă. 

— Cât timp ai fost căsătorită cu Kristian, a vorbit vreodată de Kristen-Marie 
Lassen? Sunt sigur că e o coincidenţă curioasă faptul că are același nume cu al 
fetei tale, dar Kristian a cunoscut-o foarte bine pe acea femeie. I se spunea 
Kimmie. Au fost împreună la internat. Numele ei îți aduce aminte de ceva? 

Un voal se lăsă pe faţa ei. El zăbovi un moment, aşteptându-se ca ea să spună 
ceva. Dar ea n-o făcu. 

— Scuză-mă, ce s-a întâmplat? zise el. 

Ea ridică palma, cu degetele răsfirate. 

— Nu vreau să discut despre asta, e tot ce vreau să spun. 

Nu trebuia să zică asta. Era evident. 

— Crezi că era posibil să fi avut o relaţie cu ea, asta e? Chiar dacă erai 
însărcinată pe-atunci? 

— Nu știu ce-a avut cu ea și nu vreau să ştiu. 

Stătea cu mâinile încrucișate sub sâni. Într-o secundă avea să-l roage să plece. 

— E o vagabondă acum. Trăiește pe stradă. 

Acea informaţie părea să nu reușească s-o consoleze. 

— Mereu după ce vorbea cu ea Kristian mă bătea. Acum ești mulțumit? Nu 
ştiu de ce eşti aici, dar te rog să pleci. 

lată, se întâmplase. 

— Sunt aici pentru că anchetez o crimă, încercă el. 

Răspunsul veni instantaneu. 

— Dacă ai impresia că l-am omorât pe Kristian, ar trebui să te mai gândeşti. 
Nu că nu mi-ar fi trecut prin minte, spuse ea, apoi clătină din cap şi se uită spre 
lac. 

— De ce te bătea? Era sadic? Bea? 

— Dacă era sadic? 

Aruncă o privire spre hol să se asigure că nu apare dintr-odată un cap mic 
după colț. 

— Poţi fi sigur că era. 

. 

El privi în jur, explorând zona înainte de a se urca în mașină. Atmosfera din 
acel vast conac fusese una opresivă, asta descoperise după ce, strat cu strat, ea 
aflase ce putea face un bărbat puternic, sadic, unei femei firave de douăzeci și 
doi de ani. Cum luna de miere fu rapid transformată într-un coşmar zilnic. 
Începuse cu vorbe urâte şi amenințări, apoi lucrurile deveniseră și mai sordide. El 
avea grijă să nu lase urme pentru că seara ea trebuia să se îmbrace la patru ace și 
să se dea mare cu pedigriul ei. De aceea o alesese. Numai din acel motiv. 
Kristian Wolf. Un tip de care se îndrăgostise într-o clipă și pe care-și va petrece 
toată viața încercând să-l uite. Pe el, faptele lui, felul în care se purtase şi oamenii 
cu care se înconjurase. Toate acelea trebuiau uitate. 

În maşină, Carl adulmecă după benzină. Apoi sună la Departamentul Q. 

— Mda, zise Assad simplu. Nu spusese „Departamentul Q” sau „Adjunctul 
inspectorul-şef adjunct Hafez el-Assad la aparat” şi nici măcar ceva asemănător. 
Doar „Mda”! 

— Trebuie să te prezinți pe tine şi departamentul când ridici receptorul, 
Assad, zise el fără să-și spună numele. 

— Bună, Carl! Rose tocmai mi-a dat dictafonul. Arată atât de drăguţ! Vrea să 
vorbească cu tine atunci. 

Se auziră nişte strigăte și zgomot puternic de pași cu ecou, apoi ea era pe fir. 

— Ţi-am găsit o asistentă de la Bispebjerg, spuse ea rece. 

— Bine. Super. 

Ea nu aștepta un răspuns. 

— Lucrează la un spital particular lângă Arresø, continuă Rose și îi dădu 
adresa. A fost uşor să dau de ea după ce i-am aflat numele. Este unul chiar 
ciudat. 

— Unde l-ai găsit? 

— La Spitalul Bispebjerg, desigur. Am căutat prin fişetele lor vechi de la 
arhivă. Ea a lucrat în secția de ginecologie când Kimmie a fost spitalizată. Am 
sunat-o și își aminteşte cazul. Toată lumea care a lucrat acolo atunci şi-ar aminti- 
o pe Kimmie, aşa mi-a spus. 

. 

„Cel mai frumos spital din Danemarca”, după cum citase Rose de pe pagina 
lor de internet. Carl se uită în jos la clădirile albe ca zăpada și fu de acord. Totul 
era minunat de bine menţinut. Chiar şi în acea perioadă de toamnă târzie, 
pajiștile frumos tunse erau demne de Wimbledon. Împrejurimi absolut magnifice. 
Cuplul regal se bucurase de acea priveliște cu numai câteva luni în urmă. 

Palatul lor de la Fredensborg nu avea nimic din ce era acolo. 

Asistenta-şefă Irmgard Dufner era, mai degrabă, în contrast cu acest loc. 
Zâmbind şi mare cât un vapor tras în port, ea navigă spre el ca să-l întâmpine. 
Oamenii din jurul ei păşiră încet în lateral când trecu pe lângă ei. O tunsoare tip 
castron, cu bordură, două picioare cât patru și pantofi care loveau cu putere 
podeaua. 

— Domnul Mørck, presupun! 

Făcu o grimasă și îi scutură mâna de parcă încerca să-i golească buzunarele de 
conținut. Din fericire pentru el, prezența ei enormă se asorta cu mărimea 
memoriei ei. Visul oricărui poliţist. 

Fusese asistentă-şefă pe vremea când Kimmie fusese internată la Bispebjerg 
şi, cu toate că nu fusese de gardă când dispăruse pacienta, evenimentele acelea 
erau aşa de ciudate și de tragice încât nu le uitase, după cum explicase ea. 

— Când femeia a fost internată, era bătută destul de bine aşa că ne-am 
aşteptat să piardă copilul, dar de fapt s-a făcut bine. Îşi dorea copilul atât de 
mult! La o săptămână după internare, eram aproape gata s-o externăm. 

Ea îşi mușcă buza. 

— Dar apoi, într-o dimineață după ce fusesem în schimbul de noapte, ea a 
făcut avort spontan sever. Doctorul a zis că părea să și-l fi provocat singură. Mie 
mi s-a părut greu de crezut ţinând cont de cât de nerăbdătoare era să aibă copilul. 
În plus, avea vânătăi albastre, mari, pe abdomen. Dar e imposibil să fii sigur în 
astfel de probleme. Sunt multe sentimente amestecate când o femeie se confruntă 
cu perspectiva creşterii de una singură a unui copil neplănuit. 

— Ce-ar fi putut folosi ca să-şi facă vânătăile? Vă amintiţi? 

— Unii spuseseră că ar fi putut fi scaunul din camera ei. Că l-ar fi putut trage 
lângă pat şi că l-ar fi izbit de abdomen. Oricum, era jos când doctorii au intrat și 
au găsit-o inconştientă, cu fetusul într-o baltă de sânge între picioarele ei. 

Carl încercă să-și imagineze. O scenă tristă. 

— Şi fetusul era destul de mare ca să-l vedeţi? 

— O, da. La optsprezece săptămâni un fetus arată ca un om mic, de circa zece 
— cincisprezece centimetri lungime. 

— Cu mâini și picioare? 

— Cu totul. Plămânii nu sunt complet dezvoltați și nici ochii. În rest are 
aproape orice altceva. 

— Şi zăcea între picioarele ei? 

— Expulzase copilul şi placenta pe cale normală, da. 

— Aţi spus despre placentă. N-a fost nimic anormal cu ea? 

— E unul dintre lucrurile pe care toată lumea şi le aminteşte. Asta și faptul că 
a furat fetusul. Colegii mei îl puseseră sub un cearșaf cât timp au oprit 
sângerarea. Când s-au întors, după o scurtă pauză, pacienta și fetusul dispăruseră. 
Însă placenta era încă acolo. Atunci unul dintre doctori a observat că era ruptă. 
Sfâşiată în două, ca să zic așa. 

— Nu se putea întâmpla asta în timpul avortului? 

— Uneori se întâmplă, dar foarte rar. Poate că violenţa asupra abdomenului a 
avut o contribuţie. Oricum, e o problemă gravă dacă femeia nu este chiuretată. 

— Vă referiţi la potenţialele infecții? 

— Da, mai ales în trecut, aceasta era o importantă sursă de îngrijorare. 

— Și, dacă nu e făcută cum trebuie, ce se întâmplă? 

— Păi, pacienta riscă să moară. 

— Înţeleg. Dar vă asigur că n-a murit. E încă în viaţă. Nu în cea mai bună 
stare din moment ce acum trăieşte pe stradă, dar este vie. 

Își puse mâinile mari în poală. 

— Mă bucur să aud asta, dar e păcat că trăiește pe străzi. Multe femei nu 
depăşesc o astfel de experienţă. 

— Vreţi să spuneţi că trauma pierderii copilului ar fi putut fi îndeajuns de 
mare ca s-o facă să se retragă din societate? 

— A, ştiţi ce? Orice e posibil într-o astfel de situație. Se mai întâmplă din 
când în când. Pot intra într-o stare de tulburare mintală şi sunt destul de des 
copleşite de vinovăţie. 

. 

— Cred că o să încerc să fac o scurtă prezentare a cazului. Ce părere aveţi de 
asta, prieteni? 

Se uită la Assad și la Rose, știind că amândoi aveau în minte lucruri de care 
voiau să scape. 

— Avem un grup de tineri compus din indivizi foarte hotărâți, adică oameni 
care întotdeauna duc la îndeplinire ceea ce plănuiesc. Cinci tipi, fiecare cu 
caracteristicile lui, şi o fată care pare să fie pionul central. E neruşinată, 
frumoasă, implicată într-o scurtă relaţie cu unul dintre studenţii de top de la 
şcoală, Kåre Bruno — care sunt aproape convins, moare cu o mare doză de ajutor 
din partea găştii. Unul dintre obiectele din cutia de metal ascunsă a lui Kimmie 
Lassen ne conduce în această direcţie. Putea să fi fost gelozie, poate o încăierare, 
dar ar fi putut fi un simplu accident, caz în care banda din cauciuc pe care ea a 
ascuns-o să fie un fel de trofeu. Oricum, banda din cauciuc nu ne spune nimic 
clar despre vinovăţie, chiar dacă ridică unele suspiciuni. Gaşca este unită în ciuda 
faptului că Kimmie este exmatriculată din școală, iar asocierea lor are ca rezultat, 
direct sau indirect, asasinarea a doi tineri din Rørvig, probabil aleși la întâmplare. 
Bjarne Thøgersen mărturisește, chiar dacă nouă ani mai târziu, dar probabil ca 
să-l acopere pe unul sau pe mai mulţi dintre ceilalți. Totul duce cu gândul la 
faptul că tocmai de aceea i-a fost promisă o mare sumă de bani. Provenea dintr-o 
familie relativ săracă, iar legătura lui sexuală cu Kimmie se terminase, aşa că e 
posibil să fi fost o soluţie rezonabilă în situaţia lui particulară. Oricum, acum 
ştim că cineva din gașcă a fost implicat, din moment ce am găsit obiecte cu 
amprentele victimelor în cutia lui Kimmie. Noi, cei din Departamentul Q, suntem 
atrași spre acest caz datorită unui cetățean particular care suspectează că s-a creat 
o eroare când Thøgersen a fost condamnat. Poate cel mai important element de 
notat în acest sens este faptul că Johan Jacobsen ne-a oferit o listă cu atacuri și 
dispariții în care gaşca ar fi putut fi implicată. Mai mult, cu această listă putem 
confirma că, în timpul anilor cât Kimmie a trăit în Elveţia, au fost înregistrate 
doar atacuri fizice — nu crime sau dispariţii. Lista este, să recunoaştem, cumva 
speculativă, dar abordarea generală a lui Johan pare solidă. Gaşca a aflat că 
investighez cazul. Nu ştiu cum, dar probabil prin Aalbæk, şi se fac încercări de 
obstrucționare a anchetei. 

În acel moment, Assad ridică un deget. 

— Obstrucţionare? Asta ai spus? 

— Da. Se încearcă blocarea anchetei, Assad. Obstrucţionare înseamnă 
blocare. Și asta-mi spune că acest caz presupune mai mult decât îngrijorarea a 
câțiva oameni bogaţi față de reputaţia lor. 

Amândoi dădură din cap afirmativ. 

— Ca urmare, am primit ameninţări acasă, în mașină şi, cel mai recent, la 
muncă şi, mai mult ca sigur, tipii din gașcă sunt în spatele acestor ameninţări. S- 
au folosit de tovarășii vechi de la internat pe post de gonaci ca să ne îndepărteze 
de caz, dar acum lanţul acesta s-a rupt. 

— Deci trebuie să procedăm cu grijă, mormăi Rose. 

— Corect. Acum o să fim lăsaţi să lucrăm în pace, iar ei nu trebuie să știe 
asta. Mai ales pentru că noi credem că interogarea lui Kimmie, în special în 

situaţia ei, va fi în avantajul nostru. Prin ea am putea să clarificăm într-o oarecare 
măsură ce-a făcut gaşca atunci. 

— N-o să zică nimic, Carl, interveni Assad. Nu după cum s-a uitat la mine în 
gară. 

Carl își scoase în afară buza de jos. 

— Mda, mda, vedem noi. Kimmie Lassen este, mai mult ca sigur, într-o 
doagă. Cum altfel, dacă trăieşte pe stradă, deși are un palat în Ordrup? Un avort 
în circumstanţe misterioase, în care se pare că a fost victima repetată a violenţei 
— asta probabil că a contribuit la situaţie. 

Se gândi să-și aprindă o ţigară, dar căutătura rimelată a lui Rose era fixată cu 
asprime asupra mâinilor lui. 

— Mai ştim și că unul dintre membrii găștii, Kristian Wolf, a murit la câteva 
săptămâni după dispariţia lui Kimmie Lassen, dar nu ştim dacă cele două 
evenimente au legătură unul cu altul. Astăzi, însă, am aflat de la văduva lui că 
Wolf avea tendințe sadice și mi s-a sugerat şi că ar fi avut o relație cu Kimmie 
Lassen. 

Degetele lui strângeau pachetul de țigări. Până acum, toate bune. 

— Dar cel mai important fir în acest caz este faptul că acum ştim că unul sau 
mai mulți membri ai găștii a comis şi alte atacuri pe lângă crimele din Rørvig. 
Kimmie Lassen a ascuns obiecte care sunt indicii sigure a cel puţin patru atacuri 
mortale şi încă două pungulițe din plastic cu obiecte ne dau ocazia de a bănui 
mai mult de atât. Deci, acum vom încerca să o agățăm pe Kimmie, să urmărim 
acțiunile celorlalți suspecți și să ne terminăm celelalte sarcini. Aveţi ceva de 
adăugat la acest rezumat? 

Își aprinse ţigara. 

— Văd că încă ai ursuleţul în buzunar, spuse Rose și se uită la ţigară. 

— Da. Altceva? 

Ei clătinară din cap. 

— Bine. Dă-i drumul, Rose! Ce-ai aflat? 

Ea se uită la spirala de fum care se întindea spre ea. Într-o clipă avea să 
înceapă să dea din mâini. 

— Nu prea multe şi totuși destul. 

— Sună criptic. Hai să auzim. 

— În afară de Klaes Thomasen, n-am reușit să dau decât de un poliţist care a 
fost implicat în anchetă. Un anume Hans Bergstram, care a făcut parte din 
Echipa de Investigații Mobile la acea vreme. Astăzi are altă slujbă și oricum e 
imposibil de vorbit cu el. 

Acum începu să alunge fumul cu mâna. 

— Nu e nimeni cu care să fie imposibil de vorbit, o întrerupse Assad. Doar că 
e supărat pe tine pentru că i-ai spus că e un rahat prost, zise el şi zâmbi larg când 
ea protestă. Da, Rose, am auzit. 

— Am pus mâna pe receptor. N-a auzit. Nu-i vina mea că n-a vrut să 
vorbească. A făcut o avere după brevetele lui și am aflat și altceva despre el. 

Începu din nou să clipească și să alunge fumul cu mâna. 

— Ce anume? 

— Şi el este un fost elev de internat. N-o să scoatem nimic de la el. 

Carl închise ochii și se strâmbă. Una era să fii solidar și alta să fii în cârdășie. 
Beleaua dracului! 

— E la fel ca şi cu vechii colegi de clasă. Niciunul nu vrea să discute cu noi. 

— Cu câţi ai luat legătura? Probabil că s-au împrăștiat care încotro. Iar fetele 
ar putea avea alte nume. 

Ea dădu din mână atât de evident încât Assad se dădu puţin la o parte de lângă 
ea. Avea un aer atât de ameninţător! 

— Dincolo de cei care stau pe cealaltă parte a globului și acum îşi fac somnul 
de frumuseţe, i-am contactat aproape pe toţi. Şi cred că e destul. Refuză să spună 
ceva, asta în cazul în care vorbesc. O singură persoană mi-a dat un indiciu despre 
cum erau ei. 

De data asta Carl suflă fumul departe de ea. 

— Înţeleg. Ce-a spus acea persoană? 

— Tot ce-a spus a fost că ei erau o gașcă nebună care încălca regulile școlii. 
Fumau haşiş în pădure şi în parcurile din apropierea şcolii. Dar tot părea să 
creadă că erau persoane destul de acceptabile. Auzi, Carl, nu poți să lași deoparte 
nenorocirea aia de nicotină cât timp avem şedinţă? 

Reușise să tragă zece fumuri. Era de-ajuns. 

— Dacă am putea vorbi direct cu cineva din gașcă, Carl, interveni Assad. Dar 
cred că nu putem. Dacă luăm legătura cu oricare dintre ei, cred că tot cazul ne va 
scăpa printre degete. 

El stinse ţigara în ceașca de cafea, spre evidenta iritare a lui Rose. 

— Nu, mai aşteptăm puţin. Şi tu ce ai pentru noi, Assad? Am înţeles că te-ai 
uitat pe lista lui Johan. Ai ajuns la vreo concluzie? 

Assad ridică din sprâncenele negre. Avea ceva... era evident. Şi avea plăcerea 
aparte de a ţine totul pentru el. 

— Dă-i drumul, preferatule, zise Rose și îi făcu cu ochiul înconjurat de genele 
negre-cărbune. 

El se uită în jos la notițe și zâmbi. 

— Da, atunci am descoperit femeia care a fost atacată în Nyborg la 13 
septembrie 1987. O cheamă Grete Sonne şi are cincizeci şi doi de ani. Are un 
magazin de haine pe Vestergade. Se numește „Doamna Talie Mare”. N-am vorbit 
cu ea pentru că e mai bine să ne ducem personal. Am aici raportul poliţiei. În 
dosar nu sunt prea multe date despre atac pe care să nu le ştim deja. 

Dar era destul, judecând după expresia lui facială. 

— Femeia avea treizeci şi doi de ani pe-atunci şi, în acea zi de toamnă, își 
scosese câinele la plimbare pe plaja din Nyborg. Câinele scăpase din lesă și 
alerga spre un centru pentru copiii diabetici, un loc numit Skaerven. Aşa că ea 
alerga cât de repede putea ca să-l prindă. Câinele era puțin cam zvăpăiat din câte- 
mi dau seama. Atunci au apărut niște tineri care l-au prins înainte ca ea să-l 
ajungă din urmă și i l-au dat. Erau cinci sau şase. Ea nu şi-a amintit atunci mai 
mult de atât. 

— Îu! făcu Rose. Înseamnă că a fost bătută rău. 

„Da, se gândi Carl. Ori asta, ori femeia și-a pierdut memoria din alte motive”. 

— A fost un atac destul de brutal. În raport scrie că a fost dezbrăcată și 
biciuită, i-au fost rupte mai multe degete, iar câinele a fost lăsat mort lângă ea. 
Erau multe urme de tălpi, dar per total indiciile n-au dus nicăieri. S-a zvonit că o 
maşină roşie, de dimensiuni medii, fusese parcată mai jos pe Sommerbyen, în 
faţa unei cabane cafenii, de vară, din apropiere de apă. 

Assad își verifică din nou notițele. 

— La numărul 50. Mașina a fost parcată acolo câteva ore. Câţiva şoferi au 
mai spus că au văzut niște tineri care alergau pe marginea drumului în jurul orei 
atacului. Au fost verificate rutele de feribot şi vânzările de bilete, dar nici asta n-a 
dus nicăieri. 

El ridică din umeri cu părere de rău, de parcă el ar fi condus ancheta. 

— Atunci, după patru luni de stat în secţia de psihiatrie la spitalul universitar 
din Odense, Grete Sonne a fost externată, iar cazul a fost pus pe raft, nerezolvat. 
Asta a fost tot! spuse el și afișă un zâmbet frumos. 

Carl îşi puse capul în palme. 

— Bine procedat, Assad, dar sincer, ce crezi că e așa de special la toate astea? 

El ridică din nou din umeri. 

— Că am găsit-o atunci. Şi că putem ajunge acolo în douăzeci de minute. 
Magazinele nu s-au închis încă. 

. 

„Doamna Talie Mare” se afla în centru, la șaizeci de metri de Strøget și era un 
magazin de haine cu un anume specific. De acolo, chiar şi cele mai diforme 
femei îşi puteau cumpăra, pe comandă, rochii măgulitoare, care să le scoată în 
evidenţă silueta, din mătase, tafta şi alte țesături scumpe. 

Grete Sonne era singura femeie din magazin care avea o siluetă normală. 
Roşcată natural, cu puţin sclipici adăugat, părea destul de sprintenă și elegantă în 
decorul impunător din interior. Avu o reacție întârziată la intrarea lor. Probabil că 
se întâlnise cu mulți travestiți de o anumită statură, dar acel bărbat de dimensiuni 
normale și însoţitorul lui micuţ, îndesat, dar nu corpolent, nu se potriveau acelei 
categorii. 

— Da? zise ea și se uită la ceas. Tocmai voiam să închidem, dar, dacă vă pot 
ajuta cu ceva, mai stau puţin. 

Carl se aşeză între două rânduri de enormităţi spânzurate pe umerașe. 

— Preferăm să aşteptăm până închideţi, dacă e în regulă și pentru 
dumneavoastră. Avem câteva întrebări. 

Ea se uită la insigna lui când el o ridică, apoi deveni foarte serioasă, de parcă 
secvențele retrospective din trecut aşteptau întotdeauna pe linia de lansare. 

— Păi, atunci o să închid, spuse ea, și le dădu asistentelor ei durdulii 
instrucţiuni pentru lunea următoare și le ură weekend plăcut la plecare. 

— Eu mă duc la Flensburg luni ca să fac nişte achiziţii, aşa că... 

Ea încercă să zâmbească temându-se de ce era mai rău. 

— Ne cerem scuze că nu am sunat înainte, dar este vorba despre o problemă 
urgentă și nu avem decât câteva întrebări. 

— Dacă e în legătură cu furtul din magazinele din vecinătate, ar trebui să 
vorbiţi cu proprietarii de pe Lars Bjørnsstræde. Sunt sigură că ei sunt mai bine 
informaţi decât mine, zise ea ştiind că era vorba despre altceva. 

— Vă rog să ascultați. Îmi dau seama că atacul pe care l-ați suferit în urmă cu 
douăzeci de ani a avut efecte traumatizante asupra dumneavoastră şi că probabil 
nu mai aveţi nimic de adăugat, așa că vă rog să răspundeţi prin „da” sau „nu” la 
întrebările pe care vi le punem. Este în regulă? 

Ea deveni palidă, dar rămase fermă pe poziţie. 

— Doar daţi din cap, continuă Carl, când ea nu răspunse. 

El se uită la Assad. Acesta scosese deja cameţelul și reportofonul. 

— Nu v-aţi amintit nimic despre atac după aceea. Lucrurile stau la fel şi 
acum? 

După o pauză scurtă, dar nesfârșită, ea dădu din cap afirmativ. Assad 
consemnă mişcarea şoptind ceva în reportofon. 

— Cred că ştim cine a făcut-o. Au fost şase tineri de la un internat din 
Zealand. Poţi confirma faptul că au fost şase atacatori, Grete? 

Ea nu reacţionă. 

— Cinci băieţi și o fată. Între optsprezece şi douăzeci de ani. Bine îmbrăcați, 
aşa cred. O să-ţi arăt o poză cu fata. 

E] îi arătă o copie a fotografiei din Gossip din 1996, în care Kimmie Lassen 
stătea în faţa unei cafenele, cu Wolf și Pram. 

— A fost făcută câţiva ani mai târziu, iar moda e puţin diferită, dar... 

O privi pe Grete Sonne. Ea nu era deloc atentă. Se holba pur și simplu la 
fotografie, cercetându-i pe rând pe tinerii cheflii puşi pe petreceri în viața de 
noapte din Copenhaga. 

— Nu-mi amintesc nimic şi nu vreau să mă mai gândesc la treaba aia, zise ea 
într-un final, stăpână pe ea. Aș fi foarte recunoscătoare dacă m-aţi lăsa în pace. 

Assad făcu un pas spre ea. 

— Am văzut în datele dumneavoastră vechi de la finanţe că imediat apoi, în 
toamna din 1987, ați dat foarte brusc de bani. Eraţi angajată la ferma de lapte 
din... 

El se uită în carneţel. 

— Hesselager se numeşte. Și atunci a venit o sumă de bani. Șaptezeci şi cinci 
de mii de coroane, am dreptate? Și atunci v-aţi deschis primul magazin în 
Odense, apoi aici, în Copenhaga. 

Carl simţi că surprinderea îi ridicase o sprânceană. Cum dracu” reuşise Assad 
să afle așa ceva? Și sâmbătă. Și de ce nu-i spusese nimic despre acest lucru pe 
drum? Ar fi avut destul timp. 

— Poţi să-mi explici de unde au venit banii, Grete Sonne? întrebă Carl și 
ridică din sprânceană spre ea. 

— Eu... 

Părea să caute vechea explicaţie, dar fotografia din revistă îi rămăsese în cap 
şi îi scurtcircuitase legăturile interne. 

. 

— Cum dracu” ai știut despre bani, Assad? zise el în timp ce mergeau pe 
stradă. N-ai avut ocazia să verifici astăzi plățile impozitelor, nu? 

— Nu. Doar că m-am gândit la un proverb pe care l-a inventat tata: „Dacă 
vrei să afli ce-a furat cămila din bucătăria ta ieri, atunci n-ar trebui să-i despici 
stomacul. Ar trebui să te uiţi în curul ei”, spuse el, și zâmbi larg. 

Carl fu nevoit să cugete la aceasta. 

— Ceea ce înseamnă?... 

— Atunci, de ce să faci ceva mai dificil decât e? Am căutat pe internet dacă e 
cineva în Nyborg pe nume Sonne. 

— Şi apoi ai sunat la cineva și ai cerut să divulge lucruri despre situaţia 
financiară a lui Grete? 

— Nu, Carl. Nu înţelegi proverbul. Trebuie într-un fel să cauţi în spatele 
poveştii, pricepi? 

E] tot nu pricepea. 

— Serios, Carl! Mai întâi, am sunat la oamenii pe care-i cheamă Sonne. Ce se 
putea întâmpla cel mai rău? Să-mi spună că nu era familia Sonne pe care o 
căutam? Sau că vecina era nou-venită? zise el și îşi desfăcu braţele. Pe bune, 
Carl! 

— Şi ai dat de vechiul cartier al lui Sonne? 

— Da! Mă rog, nu imediat, dar ei locuiau într-un apartament, așa că erau cinci 
alte persoane din care să aleg. 

— Şi? 

— Da, așa că am dat de doamna Balder de la etajul al treilea. Ea mi-a spus că 
locuia acolo de patruzeci de ani și că o cunoscuse pe Grete pe vremea când 
aceasta purta fuste din pluș. 

— Plisate, Assad. Plisate. Și apoi? 

— Păi, femeia mi-a spus totul. Că fata avusese noroc să ia banii de la un 
bărbat anonim din Funen căruia îi păruse rău pentru ea. Şaptezeci și cinci de mii 
de coroane. Era de-ajuns ca să înceapă să-și facă magazinul pe care-l dorea. Apoi 
doamna Balder s-a bucurat. Toţi din bloc s-au bucurat, mi-a zis ea. Pentru că a 
fost aşa mare păcat că Grete fusese atacată. 

— Bine lucrat, Assad. 

Acel lucru, își dădu seama Carl, era de fapt un nou și important aspect al 
investigației. Când gaşca le făcea rău unor persoane erau două urmări posibile: 
pe de-o parte, victimele docile, precum Grete Sonne — care fusese în permanenţă 
înspăimântată şi speriată de moarte —, erau cumpărate și, pe de alta, victimele 
care nu cooperau nu primeau nimic. Pur şi simplu dispăreau. 

27. 


Carl mesteca pateurile pe care Rose le aruncase pe biroul lui. Televizorul cu 
ecran mare prezenta un reportaj despre regimul militar din Birmania; robele 
stacojiu-închis păreau să aibă același efect ca şi boneta roșie de toreador pe capul 
unui taur. Așa că, pentru moment, dispariția soldaților danezi în Afghanistan fu 
împinsă mai jos pe lista de priorităţi. Era ceva la care, probabil, prim-ministrul se 
uita fără părere de rău. 

Peste câteva ore Carl trebuia să fie la liceul Rødovre, la întâlnirea cu unul 
dintre foştii profesori de la internat. Un bărbat cu care Kimmie avusese o 
aventură, după spusele lui Mannfred Sloth. 

Un sentiment ciudat, irațional, pe care îl trăiau mulţi polițiști în timpul unei 
anchete, îl străbătu şi pe Carl. În ciuda faptului că vorbise cu mama vitregă a lui 
Kimmie, care o știa de când era micuță, nu se simţise niciodată mai aproape de 
ea ca atunci. Se uita în gol şi se întreba pe unde era ea. 

Imaginea de la televizor se schimbă din nou, iar povestea cu casa care sărise 
în aer lângă şinele de tren de lângă Ingerslevsgade fu reluată pentru a miliarda 
oară. Întreg traficul feroviar fusese dat peste cap; câteva cabluri suspendate 
fuseseră și ele spulberate. Mai jos, pe linie, erau câteva maşini galbene de la 
serviciul de reparaţii al companiei electrice, fapt ce însemna că probabil acestea 
fuseseră smulse. În imagine apăru adjunctul comisarului de poliţie, iar Carl dădu 
volumul mai tare. 

— Tot ce ştim e că probabil locuinţa a fost o vreme casa unei femei fără 
adăpost. Muncitorii de la căile ferate au văzut-o din când în când în ultimele luni 
când pleca, dar n-am găsit urmele ei sau ale oricărei alte persoane. 

— E posibil să se fi comis o crimă? întrebă reportera cu tonul excesiv de 
empatic cu care fac jurnaliştii dintr-o ştire nu foarte importantă, una 
cutremurătoare. 

— Tot ce pot spune este că, din ceea ce știu autoritățile de la transporturi, nu 
exista nimic în acea clădire care să declanșeze în mod natural o asemenea 
explozie şi, în mod cert, nu de magnitudinea pe care o vedem aici. 

Reportera se întoarse spre cameră. 

— Timp de mai multe ore experţii geniști ai armatei au investigat locul, spuse 
ea, și apoi se întoarse spre oficialul de la poliţie. Ce au descoperit ei? Se știe ceva 
la ora aceasta? 

— Păi... Ei bine, încă nu ştim sigur dacă aceasta este cauza, dar ei au găsit 
fragmente de grenade de genul celor cu care sunt echipați soldații noştri. 

— Cu alte cuvinte, casa a fost aruncată în aer cu grenade? 

Ea se pricepea al naibii de bine să tragă de timp. 

— Posibil, da. 

— Ce se mai ştie despre femeie? 

— Era o prezenţă obişnuită aici. Făcea cumpărături de la Aldi de acolo, zise el 
şi arătă spre Ingerslevsgade. Se îmbăia acolo din când în când, adăugă el şi arătă 
spre DGI City. Normal, îi rugăm pe toţi cei din zonă, care au informaţii, să 
contacteze poliția. Descrierea ei urmează să fie finalizată, dar credem că suntem 
în căutarea unei femei albe, între treizeci şi cinci şi patruzeci și cinci de ani, un 
metru șaizeci și şapte şi de constituție medie. Hainele ei variază, dar, în general, 
e cam murdară ca urmare a faptului că locuieşte pe străzi. 

Carl rămase tăcut, iar o bucată de pateu îi atârna din colţul gurii. 

. 

— E cu mine, zise el lângă banda de securitate cu însemnele poliţiei, când el 
și Assad trecură prin lanţul de polițiști și tehnicieni militari. Erau o mulțime de 
oameni care se perindau pe șine și erau puse o groază de întrebări. Fusese o 
încercare de sabotare a unui tren? Și dacă da, avusese ca ţintă un anumit tren? 
Fusese vreo personalitate în trenurile care trecuseră atunci pe lângă clădire? 
Toate acele întrebări și speculații zumzăiau prin aer, iar urechile jurnaliștilor erau 
enorme. 

— Tu începi din partea aia, Assad, spuse Carl și arătă în spatele casei. 

Erau cărămizi peste tot, mari şi mici, într-un adevărat amalgam. Aşchii din 
lemn de la uși și acoperișuri, carton cu smoală și jgheaburi făcute ţăndări. Unele 
resturi îndoiseră gardul din plasă în spatele căruia fotografii şi jurnaliştii erau 
pregătiți de acţiune în cazul în care erau găsite rămășițe omenești. 

— Unde sunt muncitorii de la căile ferate care au văzut-o? îl întrebă Carl pe 
unul dintre colegii lui de la sediu. 

Acesta arătă peste umărul lui, spre câţiva bărbaţi care stăteau adunaţi ca niște 
medici de la urgenţă în uniformele lor reflectorizante. 

Imediat ce le arătă insigna, doi dintre ei începură să vorbească în același timp. 

— Staţi! Pe rând, zise el şi arătă cu degetul spre unul dintre bărbați. Tu 
primul. Poţi să mi-o descrii? 

Bărbatul părea destul de mulțumit de situaţie. Într-o oră avea să termine 
munca și fusese o zi extrem de variată. 

— Nu i-am văzut faţa, dar de obicei purta o rochie lungă și o haină matlasată; 
totuși, alteori ea purta ceva complet diferit. 

Colegul lui dădu din cap afirmativ. 

— Da, iar când era pe stradă de obicei târa după ea o valiză. 

— Aha! Ce fel de valiză? Neagră? Maro? Pe roți? 

— Da, genul pe roți. Una mare. Mi se pare că uneori culoarea se schimba. 

— Aşșa-i, zise primul. Eu cred că am văzut şi una neagră, și una verde. 

— Se uita mereu în stânga și-n dreapta de parcă ar fi fost vânată, adăugă al 
doilea. 

Carl dădu din cap afirmativ. 

— Şi probabil chiar aşa era. Cum de i s-a dat voie să locuiască în casa aceea, 
din moment ce ați ştiut că e acolo? 

Primul bărbat scuipă lângă picior. 

— La dracu”, n-o foloseam. lar după cum e condusă ţara asta trebuie să 
accepți faptul că unii oameni sunt lăsaţi în urmă, zise el și clătină din cap. Mde, 
n-am vrut s-o torn la nimeni. La ce dracu’ mi-ar fi folosit? 

Camaradul lui fu de acord. 

— Avem cel puțin cincizeci de astfel de clădiri de aici până în Roskilde. 
Gândiţi-vă câți oameni ar putea locui în ele. 

Carl prefera să nu se gândească. Câţiva vagabonzi beţi şi ar fi fost haos pe 
șine. 

— Cum a intrat acolo? 

Ei rânjiră unul la altul. 

— La dracu”, a descuiat poarta și a intrat, răspunse unul dintre ei și arătă spre 
ceea ce fusese odată o poartă în gard. 

— Bine. Şi cum a făcut rost de cheia porţii? A pierdut cineva o cheie? 

Ei ridicară din umeri până spre căşti și râseră până îi contaminară și pe cei din 
restul găștii. De unde dracu” să ştie ei? De parcă ar fi verificat porţile acelea... 

— Altceva? întrebă Carl și se uită în jur, la grupul de bărbați. 

— Da, spuse unul dintre ceilalți. Cred că am văzut-o ieri în stația Dybbalsbro. 
Era puţin cam târziu și mă întorceam cu transportatorul de acolo, spuse el, și 
arătă spre una dintre mașinile de reparat şine. Stătea pe platforma de acolo şi se 
uita la șine. De parcă era Moise pe cale să despartă apele. Să fiu al naibii dacă nu 
m-am gândit că voia să se arunce în fața trenului, dar n-a făcut-o. 

— I-ai văzut faţa? 

— Da. Eu sunt cel care i-a spus poliției câţi ani cred că are. 

— Între treizeci şi cinci și patruzeci și cinci de ani. Nu asta ai spus? 

— Da, dar acum că mă gândesc la asta, ea era probabil mai aproape de 
treizeci și cinci decât de patruzeci și cinci. Părea foarte tristă. O persoană pare 
mult mai în vârstă atunci, nu credeţi? 

Carl dădu din cap şi scoase din buzunarul hainei fotografia prelucrată de 
Assad. Scoasă la imprimanta cu laser, aceasta era ușor uzată; pliurile se 
adânciseră. 

— Ea este? întrebă el și ținu fotografia în dreptul nasului bărbatului. 

— Da, la dracu”, asta e. 

Părea absolut consternat. 

— Nu arăta chiar așa, da, la dracu”, sigur ea e. Îi recunosc sprâncenele. Rar 
vezi femei cu sprâncene așa de largi. Uau, arată mult mai bine în fotografia aia. 

În timp ce bărbaţii se adunaseră în jurul fotografiei și făceau comentarii, Carl 
îşi întoarse atenţia spre clădirile din jur. 

„Ce dracului s-a petrecut aici, Kimmie?” își zise el. Dacă ar fi găsit-o cu o zi 
mai devreme, ar fi înaintat mult mai mult. 

— Ştiu cine e, zise Carl și se întoarse spre colegii lui. Aceştia se învârteau 
prin jur, fiecare purtând haine din piele neagră și tânjind după omul care să le 
spună fix această propoziţie. 

— Vreţi să sunaţi la secția de poliție din Skelbækgade și să-i spuneţi echipei 
de căutări că femeia care a stat aici este Kristen-Marie Lassen, cunoscută şi drept 
Kimmie Lassen? Au codul numeric personal și alte informaţii despre ea. Dacă 
aflați ceva, eu sunt primul care află, ne-am înţeles? 

Tocmai voia să plece, dar se opri. 

— Încă ceva. Vulturii ăia de acolo, zise el și arătă spre jurnaliști. Nu trebuie să 
afle numele sub nicio formă, da? Dacă-l află, acest lucru va perturba o anchetă în 
desfășurare. 'Transmiteţi mai departe! 

Carl se uită la Assad, care stătea practic în genunchi şi căuta printre rămășițe. 
Ciudat, tehnicienii criminalişti îl lăsaseră singur. Se părea că aceștia evaluaseră 
deja situaţia și îndepărtaseră orice suspiciune de act terorist. Acum tot ce 
rămânea era să-i convingă de acest lucru şi pe reporterii mult prea entuziaști. 

El se bucura că asta nu făcea parte din slujba lui. Sări peste ceea ce fusese ușa 
clădirii, o bucată mare, grea, verde, acoperită pe jumătate cu graffiti alb, trecu 
printr-o gaură din gard şi ieşi pe stradă. Nu fu greu să găsească semnul care era 
încă atârnat de unul dintre stâlpii galvanizaţi ai gardului. Pe el scria GUNNEBO 
LO GSTRUP FENCE şi o listă cu numere de telefon. 

Îşi scoase mobilul și sună de câteva ori la acele numere, dar fără noroc. Ale 
dracului weekenduri! Întotdeauna le urâse. Cum putea cineva să facă treabă 
polițienească dacă oamenii erau în vizuină, hibernând? 

„Assad va trebui să vorbească cu ei luni, își spuse el. Cineva de acolo ar putea 
să reuşească să explice cum de Kimmie a intrat în posesia cheii”. 

Tocmai voia să-i facă semn lui Assad; n-avea să mai găsească nimic la fața 
locului pe care să-l fi trecut cu vederea tehnicienii criminaliști. Dar atunci auzi 
un scrâșnet de frână și îl văzu pe șeful de la Omoruri ieșind din mașină când 
aceasta se opri la colț. Ca toţi ceilalți, purta o geacă din piele neagră, deși a lui 
era puţin mai lungă, mai lucioasă și, probabil, mult mai scumpă. 

„Ce dracu” caută aici?” îşi spuse Carl urmărindu-l cu privirea. 

— N-au găsit cadavre, strigă Carl în timp ce Marcus Jacobsen îi saluta din cap 
pe câţiva colegi din spatele gardului întors pe dos. 

— Auzi, hai să faci o plimbare cu mine, Carl, zise el când ajunse în fața lui. 
Am găsit-o pe drogata pe care o cauţi. Și este foarte, foarte moartă. 

Nu vedea pentru prima oară aşa ceva: aruncat sub o scară, un cadavru palid şi 
patetic, încovoiat înainte, cu păr rar împrăștiat peste o foiţă din aluminiu și 
mizerie. O creatură abuzată, cu fața umflată de la o lovitură. Cu puţin peste 
douăzeci și cinci de ani. 

O sticlă întoarsă de lapte cu ciocolată se vărsase pe o pungă albă din plastic. 

— Supradoză, zise doctorul şi își scoase dictafonul. 

Sigur că trebuiau să facă autopsia, dar medicul legist era familiarizat cu 
situaţia. Acul încă atârna din vena maltratată de la gleznă. 

— De acord, spuse şeful de la Omoruri. Dar... 

El şi Carl dădură din cap unul spre altul. Marcus se gândise la același lucru. 
Supradoză, sigur. Dar cum? O drogată experimentată ca ea? 

— Tu ai fost să vorbeşti cu ea. Când a fost asta, Carl? 

Carl se întoarse spre Assad, care stătea cu zâmbetul obişnuit pe faţă. Ciudat de 
neafectat de atmosfera sumbră din casa scării. 

— Marţi, şefu”, răspunse Assad. 

Nici măcar nu avea nevoie să se uite în carneţel, era aproape înspăimântător. 

— Marţi după-amiază, pe 25, adăugă el. Curând avea să spună că era 3.32 sau 
3.59, sau ceva de genul acela. Dacă nu l-ar fi văzut pe Assad sângerând, Carl ar fi 
putut crede că e robot. 

— E ceva de-atunci. Multe se puteau întâmpla între timp, spuse șeful de la 
Omoruri. Se lăsă într-un genunchi şi înclină capul, cu ochii fixaţi la vânătăile de 
pe faţa şi de pe gâtul femeii. 

Da, e clar că i-au fost făcute după ce-l întâlnise pe Carl. 

— Rănile astea n-au fost făcute imediat înainte de moarte. Suntem de acord în 
privinţa asta? 

— Cu o zi înainte, aş zice eu, spuse medicul legist. 

Se auziră zgomote puternice pe casa scării şi unul dintre oamenii din vechea 
echipă a lui Bak coborî cu o persoană pe care în mod clar nimeni n-ar fi vrut s-o 
recunoască drept membru al familiei. 

— Acesta este Viggo Hansen. Tocmai mi-a spus ceva ce cred că aţi vrea să 
auziţi. 

Bărbatul greoi se încruntă spre Assad şi primi în schimb o privire arogantă. 

— El trebuie să fie aici? zise el plat și scoase în evidență mâinile tatuate. 

O pereche de ancore, o svastică și un KKK. Drăguţ băiat. Când trecu pe lângă 
Assad, îşi lovi burta grasă de el, iar Carl făcu ochii mari. Spera ca Assad să nu 
reacționeze. 

Assad dădu din cap, atent. 

— Am văzut-o pe stricata aia cu altă curvă, ieri. 

El o descrise, iar Carl scoase fotografia uzată scoasă la imprimanta laser. 

— Ea era? întrebă el și strâmbă din nas. 

Mirosul rânced de transpiraţie și urină era aproape la fel de puternic ca și 
duhoarea de alcool emanată printre dinţii putrezi ai beţivanului. Acesta îşi frecă 
orbitele ochilor adormiţi şi respingători și dădu din cap astfel încât bărbia dublă i 
se bălăngăni. 

— I-a tras ieri câteva drogatei ăleia. Uitaţi-vă la vânătăi. Dar m-am băgat şi- 
am dat-o afară. Avea gură mare, nenorocita, zise el încercând fără succes să-și 
îndrepte spinarea. 

Ce clovn! De ce minţea? 

Unul dintre colegii lor sosi și șopti ceva la urechea șefului de la Omoruri. 

— Bine, spuse Marcus Jacobsen. 

Cu mâinile în buzunare, el se uită la idiot, iar expresia de pe fața lui sugera că 
mai avea puțin și scotea cătușele dintr-o clipă în alta. 

— Viggo Hansen. Ai o față binecunoscută, mi se spune. Peste zece ani în 
spatele gratiilor pentru violență și agresiune sexuală asupra femeilor singure. 
Pretinzi că ai văzut-o pe femeia asta bătând-o pe decedată. Știind aşa bine poliţia, 
nu-ți dă prin cap că ar trebui să fii puțin mai deştept de atât? 

E] trase adânc aer în piept. De parcă încerca să tragă lucrurile înapoi către un 
început mai bun. Ca şi cum ar fi putut face acest lucru. 

— Acum, spune-ne ce s-a întâmplat, de fapt. Le-ai văzut stând aici, vorbind, 
și asta a fost tot. Bine. Altceva? 

El se uită în pământ, iar umilinţa pe care o resimțea era aproape palpabilă. 
Poate că prezenţa lui Assad era de vină. 

— Nu. 

— La ce oră era? 

El ridică din umeri. Alcoolul îi distrusese simțul timpului. Fără îndoială că 
trecuseră ani de când avusese așa ceva. 

— Ai băut tot timpul de când le-ai văzut? 

— Doar de distracţie, zise el şi încercă să zâmbească. 

Nu era o priveliște frumoasă. 

— Viggo a recunoscut că a golit cele câteva beri care erau aici sub scară, 
spuse polițistul care îl adusese jos din apartament. Nişte beri și o pungă cu 
chipsuri. 

Lucruri de care sărmana Tine nu se bucurase prea mult. 

Îi spuseră să stea acasă în ziua aceea și să încerce să se abţină de la băutură. 
Nu mai scoaseră nimic altceva de la restul chiriaşilor din clădire. 

Cam asta era tot ce se putea spune despre moartea lui Tine Karisen. Se dusese 
probabil singură şi nimeni nu avea s-o plângă cu excepția unui şobolan flămând 
pe nume Lasso, căreia uneori ea îi spunea Kimmie. Era doar încă o cifră în 
statistici. Dacă n-ar fi fost poliţia, ea ar fi fost deja uitată până dimineaţă. 

Tehnicienii criminaliști întoarseră corpul înțepenit și găsiră doar o pată 
întunecată de urină sub ea. 

— Mă întreb ce ne-ar fi spus, bombăni Carl. 

Marcus dădu din cap afirmativ. 

— Da, nevoia de a o găsi pe Kimmie Lassen a devenit acum și mai urgentă. 

Întrebarea era doar dacă aceasta schimbase cu ceva lucrurile. 

. 

Îl lăsă pe Assad la locul exploziei, cerându-i să adulmece în jur și să afle dacă 
ancheta ducea la vreo nouă descoperire. Apoi urma să se ducă înapoi la sediu și 
să vadă dacă o putea ajuta pe Rose la ceva. 

— O să încerc mai întâi la magazinul de animale, apoi o să conduc la liceul 
Rødovre, strigă el în timp ce Assad se îndrepta hotărât spre experţii geniști și 
spre tehnicienii criminaliști care încă împânzeau zona. 

. 

Nautilus Trading era ca o oază verde pal printre celelalte clădiri de dinainte de 
război pe o stradă micuță şi şerpuită care, mai mult ca sigur, avea să fie 
următoarea pe lista demolărilor pentru a face loc cutiilor luxoase, de nevândut. 
Copaci mari cu frunze galben-aprins plantați în butoaie din stejar erau aliniaţi 
afară, iar postere cu animale exotice erau lipite pe toată fațada. O afacere mult 
mai mare decât îşi imaginase și, probabil, şi mai înfloritoare decât pe vremea în 
care Kimmie lucrase acolo. 

Şi, bineînţeles, era închis. Pacea de sâmbătă se instalase acolo. El dădu ocol 
clădirii şi găsi un intrând cu o ușă descuiată. „Livrări”, scria pe ea. O deschise, 
merse cam zece metri și se trezi într-un spațiu infernal, cu umiditate tropicală 
care îi udă imediat braţele. 

— E cineva? strigă el la intervale de douăzeci de secunde în timp ce se plimba 
printre acvarii și șopârle. 

Apoi se afundă într-un paradis de cântece de păsări care se ridicau dinspre 
sute şi sute de cuşti într-o sală de mărimea unui supermarket obișnuit. Nu găsi o 
ființă omenească până ce nu ajunse în cel de-al patrulea spaţiu, printre cuștile 
care adăposteau mamifere mari şi mici. Era un bărbat concentrat care freca o 
cușcă îndeajuns de mare încât să intre unul sau doi lei. 

Când Carl se apropie, mirosi prezența unui prădător în aerul bolnăvicios de 
dulce. Deci poate chiar era o cușcă pentru lei. 

— Mă scuzaţi, spuse Carl atât de încet — și aparent aşa de înspăimântător — 
încât bărbatul din cușcă scăpă din mâini găleata şi mopul. 

Rămase acolo într-o mare de apă şi săpun, cu mănușile din cauciuc până la 
coate, și se uită la Carl de parcă acesta venise să-l sfâșie în bucăți. 

— Mă scuzaţi, spuse Carl din nou de data aceea cu insigna ridicată. Carl 
Mørck, de la Departamentul Q de la sediul poliţiei. Ar fi trebuit să sun înainte, 
dar treceam prin zonă. 

Bărbatul avea în jur de şaizeci-șaizeci şi cinci de ani, părul alb şi riduri adânci 
în jurul ochilor care, fără îndoială, se accentuaseră de-a lungul anilor, graţie 

plăcerii de a lucra cu puiuţii de animale mici şi păroase. Doar că în acel moment 
nu părea foarte încântat. 

— E o cușcă mare de curăţat, spuse Carl ca să-l liniștească puţin. 

Pipăi barele de oţel fine și lucioase. 

— Da, dar trebuie să fie ca la poză. Mâine va fi trimisă la proprietarul firmei. 

Carl îi spuse care era scopul vizitei lui într-o cameră din spate, unde prezența 
animalelor nu mai părea așa de intensă. 

— Da, spuse bărbatul. Sigur că mi-o amintesc pe Kimmie foarte bine. Ea a 
ajutat la ridicarea acestui loc, știți? Cred că a fost cu noi aproape trei ani... anii 
în care ne extindeam ca să devenim un centru de import și achiziţii. 

— Achiziţii? 

— Da. Dacă un fermier din Hammer are un loc cu patruzeci de lame sau zece 
struți de care vrea să scape, atunci intrăm noi pe fir. Sau când crescătorii de nurci 
vor să treacă la afacerea cu şinșile. Ne contactează și micile grădini zoologice. 
Avem şi un zoolog, şi un veterinar, spuse el, și apărură ridurile din jurul ochilor. 
Suntem cel mai mare distribuitor angro din nordul Europei pentru orice specie de 
animale. Așa că primim orice, de la cămile la castori. De fapt, Kimmie a fost cea 
care a început totul. Ea a fost singura la acea vreme cu priceperea necesară. 

— Era un veterinar specializat, aşa-i? 

— O, da, mă rog, aproape. Şi avea experiență în vânzări, aşa că se putea 
ocupa de evaluarea originii animalelor, de rutele de comerț şi de toată 
documentaţia. 

— De ce a renunţat? 

El clătină din cap. 

— Ei, a fost cu mult timp în urmă, dar, când Torsten Florin a început să facă 
cumpărături aici, ceva s-a schimbat. Se părea că ei se cunoşteau deja. Apoi ea a 
cunoscut un alt bărbat prin intermediul lui, aşa cred. 

Carl se uită la managerul magazinului de animale. Părea de încredere. 
Memorie bună. Bine organizat. 

— Torsten Florin? Mogulul modei? 

— Da, el. Este extrem de interesat de animale. De fapt, este cel mai bun client 
al nostru, zise el şi clătină din nou capul încet. Este impropriu spus în ziua de azi 
pentru că el deține pachetul majoritar de acțiuni la Nautilus, dar pe atunci era 
doar client. Un tânăr foarte plăcut și de succes. 

— Înţeleg. Înseamnă că este foarte interesat de animale, zise Carl şi se uită pe 
geam către întinderea nesfârşită de cuşti. Spuneţi că se cunoșteau deja. De unde 
Ştiţi? 

— Păi, eu n-am fost aici când a venit Florin prima dată. Probabil că s-au 
salutat când el a vrut să plătească. Ea se ocupa de asta. Dar, la început, ea n-a 
părut prea entuziasmată să-l revadă. Nu ştiu ce s-a întâmplat mai târziu. 

— Bărbatul de care ați spus, cel pe care îl cunoștea Torsten Florin, era cumva 
Bjarne Thøgersen? Vă amintiţi? 

El ridică din umeri. Evident că nu-şi amintea. 

— S-a mutat cu el în septembrie 1995, știți, zise Carl. Sunt sigur că ea lucra 
aici pe vremea aceea. 

— Hmm... Poate. De fapt, nu vorbea despre viața ei. 

— Niciodată? 

— Nu. Nici măcar nu știam unde locuia. Își vedea de treburile personale, aşa 
că nu vă pot ajuta cu asta. 

Managerul stătea în faţa unei cuşti în care o pereche de ochi mici, negri, 
adânciţi în orbite, se uitau la el cu o încredere ferventă. 

— Asta e preferata mea, zise el şi scoase o maimuţă de mărimea degetului său 
mare. Mâna mea e copacul ei. 

O ridică în aer când creatura liliputană se agăță de două dintre degetele lui. 

— De ce a plecat de la Nautilus? A spus ce motiv avea? 

— Cred că a vrut să meargă mai departe în viaţă. Nu a fost un motiv anume. 
Înţelegeţi ce vreau să spun? 

Carl oftă atât de tare încât maimuța căută refugiu în spatele degetelor. La 
dracu” cu toate întrebările și la dracu” cu stilul acela de interogatoriu! Așa că își 
puse masca nervoasă. 

— Cred că ştii de ce a plecat, așa că te rog să fii bun şi să-mi spui. 

Bărbatul își puse mâna în cușcă şi îi dădu voie micuței maimuțe să dispară în 
spate. Apoi se întoarse spre Carl. Părul şi barba ca zăpada nu-l mai ajutau să pară 
prietenos; acestea erau mai mult un fel de halou de îndărătnicie și sfidare. Deși 
faţa lui era încă relaxată, privirea devenise mai dură. 

— Cred că ar trebui să plecați acum, zise el. Am încercat să fiu serviabil. Nu 
aveţi niciun drept să mă acuzaţi că stau aici și că vă vând gogoși. 

„Deci aşa vrei să joci”, îşi zise Carl şi afişă unul dintre zâmbetele lui 
superioare. 

— Tocmai mă întrebam, spuse el. Când a fost inspectată ultima oară această 
afacere. Cuştile acestea nu sunt extrem de înghesuite? Iar sistemul de ventilație e 
în regulă? Câte animale mor de fapt în timpul transportului? Sau aici? 

Începu să se uite în cuști, una câte una. În acestea stăteau trupuri mici, 
înspăimântate şi respirau repede, ascunse în colțuri. Managerul magazinului de 
animale zâmbi și afişă o dantură frumoasă. Era clar că, din punctul lui de vedere, 
Carl putea spune orice voia. Nautilus Trading nu avea niciun motiv de 
îngrijorare. 

— Vreţi să ştiţi de ce a plecat? Atunci cred că ar trebui să-l întrebaţi pe Florin. 
Până la urmă, el e șeful aici! 

Era o seară letargică de sâmbătă, iar ştirile de la radio dădeau atenție în mod 
egal atât nașterii unui tapir în pădurea tropicală Randers, cât și amenințării 
preşedintelui Partidului Conservator de a aboli noile graniţe districtuale a căror 
înfiinţare tot el o ceruse. 

Carl formă un număr pe mobilul lui, se uită la luciul apei, la razele soarelui 
care se reflectau în suprafața ei și se gândi: „Ce bine că mai există ceva ce nu 
poate fi stricat.” Assad ridică receptorul la celălalt capăt. 

— Unde ești, șefu'? 

— Tocmai am traversat podul Zealand, pe drum spre liceul Rødovre. Este 
ceva ce-ar trebui să ştiu despre Klavs Jeppesen? 

Când Assad se gândea aproape că se auzea. 

— Este frust, Carl. E singurul lucru pe care-l pot spune. 

— Frust? 

— Da. Frustrat. Vorbește încet, dar probabil că sunt doar emoțiile care îi 
blochează libera exprimare. 

Libera exprimare? Assad mai avea puțin până să înceapă să creeze versuri 
despre „zborul lin al gândului”. 

— Ştie de ce mă duc la el? 

— Mai mult sau mai puțin, da. Rose şi cu mine am lucrat la listă toată după- 
amiaza, Carl. Ea tocmai ar vrea să vorbească cu tine. 

El tocmai era pe cale să protesteze, dar Assad dispăruse. Într-un fel, așa făcu 
şi Carl odată ce Rose își puse în mișcare limba acidă. 

— Da, suntem tot aici, zise ea și îl trezi pe Carl care căzuse pe gânduri. Am 
studiat lista asta toată ziua și cred că am găsit ceva ce putem folosi. Vrei să auzi? 

Ce dracului credea ea? 

— Da, te rog, zise el şi aproape uită să facă la stânga pe strada către 
Folehaven. 

— Îți aduci aminte de cazul de pe lista lui Johan despre cuplul care a dispărut 
în Langeland? 

I se părea Rosei cumva că suferă de demenţă sau ce? 

— Da, răspunse el. 

— Bine. Erau din Kiel şi au dispărut. Este posibil ca unele obiecte găsite 
lângă golful Lindelse să fi fost ale lor, dar nu s-a dovedit niciodată. Am tot 
croşetat la cazul ăsta. 

— Ce vrei să spui? 

— Am găsit-o pe fata lor. Stă în casa părinţilor ei din Kiel. 

— Şi? 

— Ia-o ușor, Carl. În mod sigur, cineva care a făcut atât de multă muncă de 
poliție are dreptul să tragă puţin de poveste, nu? 

El spera ca ea să nu-l audă oftând. 

— Numele ei e Gisela Niemiiller și este şocată de felul în care a fost cercetat 
cazul în Danemarca. 

— Ce vrea să-nsemne asta? 

— Cercelul. Îți aduci aminte de el? 

— Haide, Rose, pentru Dumnezeu. Am vorbit despre el de dimineață. 

— În urmă cu doisprezece ani ea a contactat poliția daneză și le-a zis că poate 
certifica fără ezitare faptul că cercelul găsit lângă golful Lindelse a fost al mamei 
ei. 

În acel moment Carl fu cât de mult era omenește posibil să se tamponeze într- 
un Peugeot 106, cu patru tineri gălăgioși înăuntru. 

— Ce? strigă el călcând frâna. Un moment, continuă și apoi trase maşina pe 
marginea drumului. Nu l-a putut identifica atunci, dar îl poate identifica acum? 

— Fata fusese la o petrecere cu niște rude în Albersdorff, în Slesvig, și văzuse 
nişte fotografii ale părinţilor ei la adunarea de familie. Şi ce crezi că purta mama 
ei în acele poze? Am întrebat doar, spuse ea, şi scoase un mârâit de plăcere. Da, 
cerceii, la dracu”! 

Carl închise ochii şi îşi încleştă pumnii. 

— Da! ţipă creierul lui. 

Se simţea probabil la fel ca pilotul de teste Chuck Yeager când a depășit 
bariera sunetului. 

— Fir-aş al dracului! 

Clătină din cap. Era o realizare de proporții. 

— Bingo. Super, Rose. Super. Ai luat o copie a fotografiei cu mama care 
poartă cerceii? 

— Nu, dar a zis că a trimis-o la secţia de poliţie din Rudkøbing în jurul anului 
1995. Am vorbit cu ei şi au zis că arhivele vechi sunt acum în Svendborg. 

— Nu le-a trimis originalul, nu? 

El se rugă să n-o fi făcut. 

— Ba da. 

La dracu”. 

— Dar probabil că a păstrat o copie. Sau negativul. Sau îl are cineva, nu? 

— Nu, ea nu crede. Ăsta a fost unul dintre motivele pentru care era așa de 
supărată. N-a mai auzit nimic de la ei de atunci. 

— O să suni imediat la Svendborg, da? 

Ea scoase un sunet ce păru ironic. 

— Evident că nu mă cunoşti prea bine, domnule detectiv inspector-șef! 

Apoi ea trânti jos receptorul. În mai puţin de zece secunde el sună înapoi. 

— Bună, Carl, se auzi vocea lui Assad. Ce i-ai spus? Arată ciudat. 

— Lasă, Assad. Spune-i doar că sunt mândru de ea. 

— Acum? 

— Da, acum, Assad. 

Assad puse jos receptorul. 

Dacă poza cu cercelul femeii dispărute era găsită în arhivele secției de poliție 
din Svendborg şi dacă un expert putea garanta că cercelul găsit pe plajă, lângă 
golful Lindelse, se potrivea cu cel găsit în cutia din metal ascunsă a lui Kimmie, 
dovedind că erau, de fapt, perechea de cercei din fotografie, atunci aveau un caz. 

Erau destule probe ca să înceapă procesul. Doamne, apucaseră, în sfârşit, 
capătul corect al bâtei. Fuseseră necesari douăzeci de ani, dar, oricum, Florin, 
Dybbøl Jensen și Pram aveau să fie târâţi prin acel proces lung, implacabil, 
cunoscut sub numele de murdara maşinărie a justiției. Nu trebuiau decât să dea, 
mai întâi, de urma lui Kimmie; la urma urmei, găsise cutia la ea acasă. A o găsi 
avea să fie, fără îndoială, mai ușor de spus decât de făcut, iar moartea prietenei ei 
drogate nu uşura cu nimic lucrurile. Dar ea trebuia localizată. 

— Da, spuse Assad dintr-odată, la celălalt capăt al liniei. A fost încântată. Mi- 
a zis că sunt micuțul ei vierme de nisip. 

Râse atât de tare că-i zgârie urechile lui Carl. Cine, în afară de Assad, ar fi 
acceptat o asemenea insultă evidentă cu atâta umor? 

— Dar, Carl, eu n-am vești așa de bune ca Rose, zise el după ce râsul lui pieri. 
Nu mai conta pe faptul că Bjarne Thøgersen vrea să ne ajute vorbind cu noi. 
Atunci, ce facem? 

— A refuzat să ne primească? Asta vrei să-mi spui? 

— Într-un fel, atunci a părut mai clar. 

— Nu contează, Assad. Spune-i lui Rose că trebuie să facă rost de fotografia 
aceea. Mâine e ziua noastră liberă şi asta e o promisiune. 

. 

Carl se uită la ceas în timp ce coti pe bulevardul Hendriksholms. Ajunsese 
devreme, dar poate era mai bine. Oricum, acest Klavs Jeppesen părea genul care 
prefera să ajungă prea devreme decât prea târziu. 

Liceul Rødovre era o adunătură de cutii comprimate, puse una peste alta pe 
asfalt, un haos de clădiri care intrau unele într-altele și fuseseră probabil extinse 
de multe ori în timpul anilor în care învățământul liceal luase amploare printre 
reprezentanţii clasei muncitoare. O alee colo, o sală de sport dincolo, cutii 
galbene din cărămidă, noi și vechi, care îmbunătăţeau, zice-se, condiţiile tinerilor 
din mediul suburban până la nivelul atins cu multă vreme în urmă de puștii de pe 
coasta de nord. 

Urmări săgeţile-indicator care îl conduceau către chermeza dată de absolvenţii 
Lasasep și reuși să-l găsească pe Klavs Jeppesen afară, lângă sala de festivități, 
cu braţele pline de pachete de șerveţele şi discutând cu două studente mai 

măricele, destul de drăguţe. El era un tip arătos, dar îmbrăcat în stilul insipid, 
tipic profesiei lui, cu o jachetă din catifea cord şi cu barbă. 

Era un profesor de liceu cu „L” mare. Își concedie audiența cu un „Ne vedem 
mai târziu” rostit pe un ton care sugera că e un burlac liber și îl conduse pe care 
spre cancelaria în care alți absolvenţi discutau cu nostalgie. 

— Ştiţi de ce mă aflu aici? întrebă Carl. 

Colegul lui, care vorbea o daneză stricată, îi explicase lui Jeppesen cum 
stăteau lucrurile, află Carl. 

— Ce vreţi să știți? întrebă Jeppesen și îi făcu semn lui Carl să ia loc pe unul 
dintre scaunele vechi, de firmă. 

— Vreau să ştiu totul despre Kimmie şi despre gaşca din care făcea parte. 

— Colegul dumneavoastră a sugerat faptul că s-ar fi redeschis cazul Rørvig. E 
adevărat? 

Carl dădu din cap afirmativ. 

— Şi avem motive serioase să bănuim că unul sau mai mulți din această gașcă 
sunt vinovaţi și de alte atacuri. 

Nările lui Jeppesen fremătară de parcă rămăsese fără oxigen. 

— Atacuri? 

Se uită în gol și nu reacţionă când una dintre colegele lui băgă capul pe ușă. 

— Klavs, tu te ocupi de muzică? întrebă ea. 

E] îşi ridică ochii de parcă era în transă și confirmă absent din cap. 

— Am fost îndrăgostit de Kimmie, zise el când rămaseră din nou singuri. Am 
dorit-o mai mult decât am dorit vreodată pe cineva. Era combinația perfectă 
dintre drac şi înger. Atât de frumoasă, tânără şi blândă ca o pisicuţă și, totuşi, 
dominatoare. 

— Avea șaptesprezece sau optsprezece ani când aţi început relația cu ea. În 
plus, era elevă la acea școală! Nu prea era conform regulamentului, nu? 

El se uită la care fără să ridice capul. 

— Nu e ceva de care să fiu mândru, spuse. Nu m-am putut abține, încă îi simt 
pielea și astăzi, înțelegeți? Și au trecut douăzeci de ani. 

— Da, şi tot douăzeci de ani au trecut de când ea și alți câţiva au fost 
suspectați de comiterea unei crime. Ce părere aveţi despre asta? Credeţi că ar fi 
putut s-o facă împreună? 

Jeppesen făcu o grimasă. 

— Oricine poate face aşa ceva. Dumneavoastră n-aţi fi putut ucide un om? 
Poate că deja aţi făcut-o, zise el apoi îşi întoarse capul și vorbi mai încet. Au fost 
câteva episoade care m-au făcut să-mi pun întrebări, ambele petrecute înainte și 
după aventura mea cu Kimmie. Anume, era un băiat la școală pe care mi-l 
amintesc foarte bine. O pușlama foarte arogantă, așa că poate a primit ceea ce 
merita. Dar circumstanţele au fost ciudate. Într-o zi, a vrut dintr-odată să plece de 

la şcoală. Spunea că a căzut în pădure, dar eu ştiu cum arată vânătăile după o 
bătaie. 

— Ce legătură are asta cu gaşca? 

— Nu ştiu ce legătură are cu ei, dar ştiu că acel Kristian Wolf a întrebat despre 
băiat în fiecare zi după ce acesta a plecat de la școală: cum era, dacă mai aflasem 
ceva de el, dacă se întorcea... 

— Nu ar fi putut fi sincer interesat de starea băiatului? 

El se întoarse spre Carl. Era un profesor în ale cărui mâini competente oameni 
decenţi își încredințau copiii pentru continuarea dezvoltării lor. Un om care 
fusese alături de elevii lui ani de zile. Dacă ar fi arătat cuiva aceeași expresie la 
ședințele cu părinţii, aceștia probabil că ar fi fost îndeajuns de îngrijoraţi ca să 
nu-şi mai ducă copiii la acea școală. Nu, din fericire, nu se întâmpla asta. Rar se 
putea vedea o expresie atât de învrăjbită de răzbunare, ranchiună şi dezgust față 
de umanitate. 

— Kristian Wolf nu manifesta niciun interes real față de nimeni în afară de 
sine, spuse el cu mult dispreţ. Credeţi-mă, era capabil de orice. Dar cred că îi era 
teribil de teamă să fie confruntat cu propriile fapte. De aceea voia să fie sigur că 
băiatul plecase definitiv. 

— Daţi-mi exemple, zise Carl. 

— El a fondat gaşca, sunt sigur de asta. Era genul activist, ardea de răutate şi 
și-a răspândit repede otrava. El a fost cel care ne-a dat în vileag pe mine și pe 
Kimmie. Din cauza lui a trebuit să plec din școală, iar ea a fost exmatriculată. El 
a fost cel care a împins-o spre băieții de care el voia să se ia. lar când ea îi 
ademenea în pânza ei, el o trăgea din nou. Ea era femela lui de păianjen, iar el, 
cel care trăgea sforile. 

— Probabil că știți că e mort. Într-un accident de vânătoare. 

El dădu din cap. 

— Probabil, credeți că mă face fericit. Deloc. A scăpat prea ușor. 

Se auziră râsete pe coridor, iar el îşi veni în fire pentru un moment. 

Apoi furia se instală din nou pe fața lui şi îl trase înapoi în abis. 

— L-au atacat pe băiat în pădure, așa că el a fost nevoit să scape, îl puteți 
întreba chiar pe el. Poate că-l ştiţi? Numele lui e Kyle Basset. Acum trăieşte în 
Spania. Poate fi găsit cu ușurință. Are una dintre cele mai mari companii de 
construcţii din Spania, KB Construcciones SA. 

Carl notă numele. 

— Și l-au omorât pe Kåre Bruno. Credeţi-mă, adăugă el. 

— Şi noi ne-am gândit la asta, dar de ce credeți dumneavoastră asta? 

— Bruno m-a căutat când am fost concediat. Fuseserăm rivali, dar după aceea 
am devenit aliați. El și cu mine, împotriva lui Wolf și restul. Mi-a mărturisit că îi 
era teamă de Wolf. Că se cunoșteau de mai demult. Că acel Kristian locuia în 
apropiere de bunicii lui și nu pierdea niciodată ocazia de a-l amenința, zise 

Jeppesen și dădu din cap ca pentru el. Nu e mult, știu, dar e destul. Wolf l-a 
ameninţat pe Kåre Bruno, așa a fost. Iar Bruno a murit. 

— Vorbiţi de parcă aţi fi sigur de aceste lucruri. Dar adevărul e că nu 
începuserăţi relația cu Kimmie când Bruno a murit, iar atacul din Rørvig s-a 
petrecut după ce aţi plecat. 

— Da. Dar înainte de asta am văzut cum se ascundeau ceilalți copii când 
gaşca străbătea țanţoșă coridoarele. Am văzut ce le făceau celorlalți când erau 
împreună. E adevărat că nu colegilor de clasă, din moment ce solidaritatea e 
primul lucru care se învaţă la școală, dar oricui altcuiva. Și, pur și simplu, știu că 
l-au atacat pe băiat. 

— De unde știți? 

— Kimmie şi-a petrecut noaptea cu mine de câteva ori în timpul 
weekendurilor la școală. Avea un somn agitat, ca şi cum era ceva în interiorul ei 
care nu-i dădea pace. I-a strigat numele în somn. 

— Numele cui? 

— Al băiatului! Al lui Kyle! 

— Părea şocată sau suferea? 

E] râse. Venea din locul în care râsul e un mecanism de apărare, nu o mână 
întinsă. 

— Ea nu părea bântuită, nu. Nicidecum. Așa era Kimmie. 

Carl se gândi să-i arate ursuleţul, dar fu distras de gâlgâitul aparatului de 
cafea. Dacă cei care îşi făceau cafea continuau așa până la finalul cinei, tot ce 
avea să rămână era zaţul. 

— Poate servim câte o cafea? întrebă el fără să aștepte un răspuns. 

Spera ca o ceașcă de moca să compenseze sutele de ore în care nu mâncase 
aşa cum trebuia. 

„Eu nu vreau”, gesticulă Jeppesen. 

— Kimmie era rea? întrebă Carl în timp ce-și turna cafeaua, practic inhalând- 
O. 

Nu auzi niciun răspuns. Când se întoarse cu ceașca la gură și cu nările excitate 
de aroma soarelui care lumina odată peste câmpurile unei ferme columbiene de 
cafea, scaunul lui Klavs Jeppesen era gol. Audienţa luase sfârşit. 

29. 


Ea înconjurase lacul de la planetariu spre Vodroffsvej și înapoi, pe rute 
diferite. În sus și în jos, pe scări și alei care legau lacul de Gammel Kongevej și 
Vodroffsvej. Înainte și înapoi, fără să se apropie prea mult de stația de autobuz de 
vizavi de Teaterpassagen, unde își imagina că o aşteptau bărbații. 

Din când în când se așeza pe terasa planetariului, cu spatele la fereastră și cu 
privirea concentrată la jocul de lumini al fântânii de pe lac. Cineva din spatele ei 
se minună de privelişte, dar lui Kimmie puţin îi păsa. Trecuseră ani de când nu se 
mai lăsa impresionată de astfel de lucruri. Tot ce voia să facă era să-i zărească pe 
bărbaţii care-i făcuseră așa ceva lui Tine. Să vadă cine erau urmăritorii ei, cei 
care lucrau pentru nenorociţii aceia. 

Pentru că nu se îndoia nicio clipă că ei aveau să se întoarcă. De asta îi fusese 
aşa de frică lui Tine şi, fără îndoială, avusese dreptate. Dacă voiau să pună mâna 
pe Kimmie, nu renunţau aşa uşor. lar Tine fusese legătura. Dar Tine nu mai era. 

. 

Scăpase uşor când grenadele explodaseră şi casa sărise în aer. Câţiva copii 
probabil că o văzuseră când trecuse în fugă pe lângă centrul de înot, dar atât. De 
cealaltă parte a clădirii, în jos pe Kvagtorvsgade, ea își dăduse jos haina și o 
aruncase în valiză. Apoi îşi pusese o geacă din velur şi îşi acoperise părul cu o 
eşarfă neagră. 

Zece minute mai târziu, era în recepţia bine luminată a hotelului Ansgar de pe 
Colbjarnsensgade și flutura pașaportul portughez pe care-l găsise cu câțiva ani în 
urmă într-una dintre valizele furate. Nu era o asemănare sută la sută, dar, pe de 
altă parte, era vechi de șase ani și cine nu-și schimba înfăţişarea într-o asemenea 
perioadă de timp? 

— Vorbiţi engleza, doamnă Teixeira? o întrebase hamalul prietenos. 

Restul fusese doar o formalitate. A stat cam o oră în grădină, sub 
încălzitoarele cu gaz, cu câteva pahare. Astfel, personalul hotelului se putu 
familiariza cu ea. Apoi dormise aproape douăzeci de ore, cu pistolul sub pernă şi 
cu imaginea lui Tine tremurându-i în minte. De atunci, fu condusă de zarva lumii 
din mintea ei pe drumul către planetariu și, după opt ore de așteptare, găsi în 
sfârşit ce căuta. 

Bărbatul era slab, aproape atrofiat, iar privirea lui se muta de la fereastra lui 
Tine de la etajul cinci la intrarea în Teaterpassagen. 

— O să aştepţi mult şi bine, rahatule, bombăni Kimmie când se aşeză pe 
banca din fața planetariului de pe Gammel Kongevej. 

Cu puţin înainte de unsprezece noaptea, bărbatul fu înlocuit. Nu era nicio 
îndoială că individul care îi luase locul avea un grad inferior. Se putea spune asta 
după felul în care se apropiase. Ca un câine care se ducea la bolul cu hrană, 
adulmecând în jur, mai întâi, ca să vadă dacă avea voie. De aceea el făcea de 
serviciu sâmbăta, în schimbul de noapte, şi nu celălalt. Şi de aceea Kimmie se 
hotărî să-l urmărească pe cel care pleca. 

Se luă după bărbatul slab, la mică distanţă, și ajunse la autobuz chiar în clipa 
în care uşile se închideau. Atunci observă cât de pocită era fața lui. Buza de jos 
era despicată şi avea o tăietură adâncă, cu copci, deasupra unei sprâncene și 
vânătăi care se întindeau de-a lungul liniei formate de păr, de la ureche la gât, ca 
şi cum S-ar fi vopsit cu henna și nu s-ar fi clătit bine. 

El se uita pe fereastră când ea urcă. Stătea şi se uita încruntat la trotuar 
sperând să-şi zărească ţinta în ultimul moment. Abia când autobuzul ajunse la 
Peter Bangsvej începu să se relaxeze. 

„E. în afara serviciului şi nu e ocupat, îşi zise ea. Nu are pe nimeni la care să 
se ducă acasă”. Era evident după atitudinea lui. După indiferența lui. Dacă ar fi 
fost cineva care să-l aştepte, o fetiță sau un căţeluș ori o sufragerie călduroasă în 
care să-și țină iubita de mână în timp ce îşi ascultau răsuflările unul altuia şi 
râsetele, atunci ar fi respirat mai profund și mai liber. Nu, nu-și putea ascunde 
gâlmele din suflet și din stomac. Nu avea pe nimeni la care să se ducă acasă. 
Niciun motiv să se grăbească. De parcă ea nu ştia cum era asta. 

El coborî la hanul Damhus și nu puse nicio întrebare în legătură cu distracţiile 
serii. Întârziase, lucru pe care se părea că-l ştia. Mulţi clienți se cuplaseră deja și 
plecau spre aventurile lor de-o noapte. El îşi agăță haina în cui şi intră în sala 
spațioasă, fără să aibă vreo ambiţie. Și cum ar fi putut avea vreuna la cum arăta? 

Comandă o bere și se așeză la bar, cu ochii la mese, spre mulțime, ca să vadă 
dacă nu cumva era o femeie, orice femeie, care să se uite spre el. 

Ea îşi scoase basmaua şi jacheta din velur și îl rugă pe garderobier să aibă 
mare grijă de geanta ei. Apoi se strecură în încăpere, cu umerii încrezători 
îndreptaţi în spate şi cu sânii care semnalizau ușor spre cei care mai puteau încă 
să se concentreze. 

Pe scenă, o formaţie de mâna a treia, cu volumul la maximum, acompania 
dansatorii care se pipăiau prudent. Nimeni dintre cei de pe ringul de dans, de sub 
cerul cristalin alcătuit din neoane, nu părea să-și fi găsit sufletul-pereche. 

Simti ochii fixaţi asupra ei şi tensiunea care începuse deja să se răspândească 
printre mese și scaunele de la bar. Își dădu seama că avea mai puţin machiaj 
decât celelalte femei. Mai puţin machiaj și mai puţină grăsime pe oase. 

„Mă recunoaşte?” se întrebă ea şi îşi plimbă privirea încet printre ocheadele 
rugătoare, până la bărbatul subţire. Stătea acolo, ca și ceilalți bărbaţi, răsucit și 
gata să se repeadă la cel mai mic semnal. El îşi rezemă cotul cu nonşalanţă pe bar 

şi îşi săltă ușor capul. Ochii lui profesionişti o măsurară să vadă dacă aștepta pe 
cineva sau dacă era o pradă liberă. 

Când ea ajunse la jumătatea drumului printre mese zâmbi spre el, ceea ce-l 
făcu să tragă adânc aer în piept. Nu-i venea să creadă dar, Dumnezeule, tare i-ar 
fi plăcut. Nu trecură nici două minute până ce ea fu pe ringul de dans cu primul 
bărbat transpirat și înflăcărat, în acelaşi ritm ca restul. 

Dar bărbatul slab observase privirea ei și faptul că ea făcuse alegerea. Își 
îndreptă spatele, își netezi cravata şi încercă, pe cât de bine putu, să facă în așa 
fel încât faţa lui slăbănoagă și maltratată să pară relativ atrăgătoare în lumina 
difuză. Se apropie de ea în mijlocul dansului și o luă de mână. Îi cuprinse spatele 
puţin cam neîndemânatic şi o strânse ușor. Ea își dădu seama că degetele lui nu 
erau versate. Inima lui bătea cu putere lângă umărul ei. Era o pradă ușoară. 

. 

— Asta-i casa mea, zise el. 

Arătă jenat cu capul spre sufrageria care dezvăluia panorama stației de tren 
din Rødovre, a unor locuri de parcare şi a străzilor cum se vedeau de la etajul 
cinci al clădirii. Îi arătă plăcuţa cu numele din hol, de lângă ușile liftului de 
culoarea lila. Scria „Finn Aalbæk”. Apoi spuse că era o clădire sigură, deși în 
curând urma să fie dărâmată. 

O luase de mână şi o condusese pe holul de la etajul cinci ca un cavaler care 
îşi ducea domniţa pe un pod suspendat, peste un râu învolburat. O ţinea din scurt 
astfel încât prețioasa lui să nu aibă cumva remușcări și să fugă. Întărâtată de 
nerăbdare şi de încrederea de sine, recent reabilitată, imaginaţia lui îl făcea să 
bâjbâie deja pe sub pături, încordat și pregătit. Îi spuse că, dacă voia, putea să 
iasă pe balcon să admire priveliștea, curăță măsuţa de cafea, aprinse lămpile 
Astro, puse un CD și desfăcu o sticlă cu gin. 

Ea îşi dădu seama că trecuseră zece ani de când fusese singură cu un bărbat în 
spatele ușilor închise. 

— Ce-ai păţit? întrebă ea curioasă și își trecu mâna peste faţa lui. 

El îşi ridică sprâncenele ofilite, un gest pe care, fără îndoială, îl exersase atent 
în faţa oglinzii. Probabil că i se părea fermecător, dar nu era absolut deloc. 

— O, asta! Am dat peste un grup de flăcăi când eram de serviciu. O încăierare 
care nu s-a terminat prea bine pentru ei. 

Zâmbi şmechereşte. Chiar și zâmbetul era un clișeu. Pur și simplu minţea. 

— Cu ce te ocupi de fapt, Finn? întrebă ea, într-un final. 

— Eu? Sunt detectiv particular, răspunse el într-un mod în care prin cuvântul 
„particular”, se întrezăreau cercetările murdare și ocheadele indecente. 

Nu avea nimic exotic, misterios sau periculos, așa cum, fără îndoială, îi fusese 
intenţia. Ea se uită la sticla pe care o vântura acesta și își dădu seama că i s-au 
încordat mușchii gâtului. „la-o uşor, Kimmie, şoptiră vocile. Nu-ţi pierde 
controlul.” 

— Gin tonic? întrebă el. 

Ea clătină din cap. 

— Ai cumva whisky? 

El păru surprins, dar nu nemulțumit. Femeile care beau whisky rareori erau 
genul sensibil. 

— Ei, ei, ce sete îţi e! spuse el după ce ea goli paharul dintr-o înghiţitură. 

Ca să țină pasul, el mai turnă un pahar pentru ea și unul pentru el. Ea bău trei 
pahare unul după altul în vreme ce el era deja ameţit și distant. 

Neafectată, îl întrebă despre munca lui și observă cum inhibiţiile suprimate de 
alcool îl conduseră mai aproape de ea pe canapea. El îi zâmbi în timp ce-și 
plimba degetele în sus pe coapsa ei. 

— Încerc să găsesc o femeie care e capabilă să distrugă viețile multor oameni. 

— A, sună captivant. E un spion industrial, o damă de companie sau ceva de 
genul ăsta? întrebă ea. 

Ca să ilustreze fascinația sa docilă puse mâna pe a lui și i-o conduse spre 
partea interioară a coapsei. 

— E câte puţin din toate, zise el încercând să-i desfacă puţin picioarele. 

Ea se uită la gura lui și știu că avea să vomite dacă încerca să o sărute. 

— Cine e? 

— E secret, iubire. Nu-ţi pot spune. 

„lubire”, spusese el. Din nou acea durere. 

— Dar ce fel de om te angajează pentru o astfel de misiune? 

ÎI lăsă să-și plimbe mâna puţin mai sus pe coapsă. Respirația lui care duhnea a 
alcool era fierbinte pe gâtul ei. 

— Oameni din înalta clasă, șopti el ca şi cum acel lucru l-ar fi plasat mai sus 
în ierarhia împerecherilor. 

— Ce spui de încă un pahar? sugeră ea în timp ce degetele lui pipăiau mai 
departe spre pelvis. 

El se trase ușor şi se uită la ea cu un zâmbet ironic, răsucit în zona umflată a 
feţei. Avea un plan, era clar. Ea va bea, iar el va turna, până când ea va fi complet 
lubrifiată și pregătită. Din punctul lui de vedere ea putea să leșine. Puțin îi păsa 
cu ce se alegea ea. Kimmie știa că nu conta. 

— N-o putem face în noaptea asta, în timp ce gura lui deveni paralelă cu 
sprâncenele încruntate. Sunt la ciclu. O putem face în altă zi, bine? 

Era o minciună, desigur, dar în adâncul ei şi-ar fi dorit să fie adevărat. 
Unsprezece ani trecuseră de când sângerase. Rămăseseră numai crampele 
abdominale, iar ele nu erau cauzate de nimic fizic. Ani plini de furie şi de vise 
spulberate. 

Făcuse avort și aproape murise. Şi devenise sterilă. Aşa era. 

Altfel lucrurile ar fi putut-o lua pe alt făgaș. 

Mângâie cu grijă sprânceana lui sfâşiată cu degetul arătător, dar nu reuși să 
aline resentimentul lui și frustrarea tot mai mare. Îşi dădea seama la ce se gândea 
el. Adusese acasă târfa nepotrivită și n-avea de gând să suporte așa ceva. De ce 
dracului se dusese la noaptea celor singuri dacă era pe stop? 

Kimmie observă că trăsăturile lui deveniră mai aspre. Apoi îşi trase geanta 
mai aproape şi se ridică, se duse la fereastra balconului și se uită la peisajul 
mohorât și golaș cu case terasate și blocuri turn îndepărtate. Aproape că nu se 
vedea nicio lumină, numai licărirea rece a stâlpilor de lumină de pe stradă, puţin 
mai la distanţă. 

— Ai omorât-o pe Tine, spuse ea încet şi băgă mâna în geantă. 

Îl auzi când se ridică de pe canapea. Într-o secundă avea să fie pe ea. Era 
ametit, dar în interior, instinctul de conservare îl împingea de la spate. Apoi ea se 
întoarse şi scoase pistolul cu amortizor. El îl observă în timp ce încerca să 
ocolească măsuţa de cafea și se opri brusc, uimit de sine însuşi şi de daunele pe 
care le suferise mândria lui profesională. Era amuzant de văzut. Ei îi plăcea 
combinaţia de uimire tăcută și groază. 

— Nu, spuse ea, probabil că n-a fost prea înțelept. Ai târât acasă ţinta muncii 
tale fără s-o știi. 

El îşi lăsă capul într-o parte şi se uită cu atenție la fața ei. Se vedea clar că 
adăuga straturi noi imaginii pe care şi-o făcuse cu femeia devastată de pe stradă. 
Confuz, scotocea prin memorie. Cum putuse să decadă astfel? Cum de se lăsase 
prostit de haine, de crezuse că o cerșetoare e atrăgătoare? 

„Haide, şoptiră vocile. Dă-l gata. Nu e nimic altceva decât lacheul lor! Dă-l 
gata acum!” 

— Dacă nu erai tu, prietena mea ar mai fi încă în viaţă, zise ea și își dădu 
seama că alcoolul îi ardea maţele. 

Se uită la sticlă, aurie și pe jumătate plină. Încă o înghiţitură și vocile şi focul 
aveau să se liniștească. 

— N-am omorât pe nimeni, zise el. 

Ochii lui se plimbau de la degetul ei de pe trăgaci, la siguranţa pistolului. În 
căutarea unui firicel de speranţă că ea a omis ceva. 

— Te simţi ca un şobolan încolţit? întrebă ea. 

Întrebarea era superfluă, iar el refuză să răspundă. Nu-i plăcea să recunoască, 
dar cine nu s-ar fi simţit astfel? Aalbæk era cel care o bătuse pe Tine, care o 
scuturase bine și o făcuse vulnerabilă. Aalbæk era cel care o făcuse să fie 
periculoasă pentru Kimmie. Da, poate Kimmie era arma, dar Aalbæk era mâna 
care o ghida. De aceea el trebuia să plătească. El și cei care dăduseră ordinul. 

— Ditlev, Ulrik şi Torsten se află în spate. Știu, zise ea complet absorbită de 
proximitatea sticlei și de conţinutul ei vindecător. 

N-o face, spuse una dintre voci, dar o făcu. Întinse mâna spre sticlă şi văzu 
mai întâi corpul lui ca o vibraţie în aer, apoi ca o masă de haine și mâini, 

pocnind-o şi înhățând-o. Cuprins de furia lui sălbatică, o aruncă la podea. 
„Umileşte sexual un bărbat şi o să-ţi faci un dușman pe viața”, învățase ea. Era 
adevărat. lar acum avea să plătească pentru privirile flămânde şi atingerile umile 
la care se expusese pentru a o face să vină în apartamentul lui. Pentru că se 
supusese, devenind vulnerabil. 

El o aruncă în radiator, iar ea se lovi cu capul de barele acestuia. Apucă o 
figurină mare din lemn care stătea pe podea și o lovi în şold. O prinse de umeri, 
răsucind-o pe burtă. Îi apăsă pieptul în jos și îi suci la spate mâna cu pistolul, dar 
ea nu-i dădu drumul. Degetele lui se înfipseră în braţ. Ea simţise durerea de 
multe ori înainte și era nevoie de mai mult ca s-o facă să strige. 

— Să nu încerci să mă iei de sus. Să nu îndrăznești să încerci să mă păcăleşti, 
spuse el, și o lovi cu pumnul în șale. 

Apoi reuşi să-i apuce mâna strânsă pe pistol și îl aruncă într-un colț. După 
aceea îşi băgă o mână sub fustă, îi rupse ciorapii și îi dădu la o parte lenjeria. 

— Dracu” să te ia de curvă, nu ești la ciclu! strigă el. 

O apucă bine, o întoarse și o pocni peste față. Se uitară unul la altul în timp ce 
o ținea pe podea și o lovea cu pumni daţi la întâmplare. Coapse tari în pantaloni 
uzaţi din poliester îi încălecară pieptul. Vene pline de sânge ieşiseră în evidență 
pe antebrațele care loveau în continuare. O bătu până când apărarea ei începu să 
se diminueze, iar rezistența păru fără rezultat. 

— Ai terminat, nenorocito? strigă el şi îi arătă un pumn încleştat care era gata 
să încheie pedeapsa. Sau vrei să sfârşești ca prietena ta drogată? 

„Terminase”, o întrebase el? 

„Nu termin decât atunci când nu mai respir”. 

Ştia asta mai bine decât oricine. 

. 

Kristian o cunoscuse cel mai bine. El fusese cel care știuse când ea simțea 
acel impuls de excitare. Acea senzaţie chimică de a fi ridicat în timp ce burta 
trimite fiori de dorinţă spre fiecare celulă din corp. lar când stăteau în întuneric și 
se uitau la „Portocala mecanică” el îi arăta unde putea duce dorinţa. 

Kristian fusese cel experimentat. Testase multe fete înainte. Cunoștea toate 
cuvintele magice către cele mai profunde gânduri ale lor. Ştia în ce direcție să 
răsucească cheia în centura castităţii. Și dintr-odată ea se trezea în mijlocul găștii, 
sub privirile lor lascive care îi observau corpul dezgolit în lumina pâlpâitoare a 
imaginilor oribile de pe ecranul televizorului. 

El le arătase, ei și celorlalți, cum să ajungă la plăcere pe mai multe căi 
deodată. Le arătă că violența și dorința sexuală mergeau mână în mână. Fără 
Kristian nu ar fi învăţat niciodată cum să-și folosească trupul pe post de 
momeală. Exclusiv pentru vânătoare, însă, la ce nu se așteptase fusese faptul că, 
pe deasupra, învățase și cum să controleze evenimentele din jur, pentru prima 
oară în viaţa ei. Poate nu la început, dar mai târziu, da. 

lar când reveni acasă din Elveţia, stăpânea arta la perfecţie. Se culcase cu 
bărbaţi aleși la întâmplare. Le cucerea inima și apoi le-o frângea. Așa își petrecea 
nopţile. În timpul zilei totul era rutină. Răceala ca de gheață a mamei vitrege. 
Munca cu animalele la Nautilus Trading. Contactul cu clienţii și weekendurile cu 
gaşca. Atacuri ocazionale. 

Apoi Bjarne se apropiase de ea și trezise în ea sentimente noi. Îi spusese că 
valora mai mult de atât. Că ea era prețioasă. O persoană care le-ar fi putut face 
viața mai bogată, lui și altora. Că nu era vinovată pentru ceea ce făcuse în trecut; 
că tatăl ei fusese un porc. Că trebuia să se îndepărteze de Kristian. Că trecutul era 
trecut. 

. 

Aalbæk crezu că s-a resemnat şi începu imediat să umble la pantaloni. Ea îi 
zâmbi scurt. Poate că el îşi imaginase că zâmbea pentru că îi plăcea astfel. Că 
totul era în regulă, conform planului ei. Că era mult mai complicată decât 
crezuse el la început. Că bătaia făcea parte din ritual. Dar Kimmie zâmbise 
pentru că ştia că era la mila ei. Zâmbi când el își scoase membrul. Zâmbi când îl 
simți pe coapsa goală și observă că acesta nu era suficient de tare. 

— Stai o secundă, ne ocupăm de asta, șopti ea privindu-l fix. Pistolul e de 
jucărie. N-am vrut decât să te sperii. Dar ştiai asta, nu? 

Își despărți buzele ușor ca să pară mai pline. 

— Cred c-o să-ți placă de mine, spuse ea, și se frecă de el. 

— Şi eu cred la fel, zise el cu ochii leneși adânciţi în decolteul ei. 

— Eşti puternic. Un bărbat minunat. 

Își mişcă uşor umerii cu afecțiune lângă el și observă că el își relaxă picioarele 
ca ea să-și elibereze braţul şi să-i conducă mâna între picioare. Asta îl făcu să-și 
înmoaie strânsoarea ca ea să-i cuprindă membrul cu cealaltă mână. 

— N-o să le spui nimic despre asta lui Pram şi celorlalți, nu? zise ea în timp 
ce îl excită până când el începu să gâfâie. 

Dacă era ceva ce avea să nu le raporteze, acest lucru era. Nimeni nu se punea 
în calea tipilor ăștia. Chiar şi el ştia acest lucru. 

. 

Kimmie și Bjarne trăiseră împreună o jumătate de an când Kristian nu mai 
suportase. Ea își dăduse seama de acest lucru într-o zi când el ademenise gaşca să 
dea un atac foarte diferit de obiceiurile lor. Kristian își pierduse controlul, iar în 
încercarea de a-l regăsi îi întorsese pe toţi ceilalți împotriva ei. Ditlev, Kristian, 
Torsten, Ulrik și Bjarne. Unul pentru toți şi toți pentru unul. 

Îşi aduse aminte toate acestea cu mult prea multă claritate când Aalbsek, care 
stătea pe ea, nu mai putu aștepta și încercă s-o forțeze. Ura și îi plăcea totodată. 
Nimic nu putea stârni atâta forță ca ura. Nimic n-o excita mai tare decât dorința 
de răzbunare. Cu toată puterea se întoarse pe spate, se ridică pe jumătate cu 
spatele pe perete, pe figurina tare cu care el o lovise. 

Îl apucă din nou de membrul pe jumătate erect. Era îndeajuns ca să-l facă să 
ezite. Îndeajuns ca să-l frece și să-l tragă până când el mai avu puţin și ţipă. Iar 
când în final termină pe coapsa ei aerul îi rămase blocat în plămâni. Era un 
bărbat care fusese luat prin surprindere de multe ori în acea noapte. Un bărbat 
care avusese și zile mai bune și care, undeva, pe drum uitase diferenţa dintre 
masturbare solitară şi atingerea unei femei. 

Era complet pierdut. Pielea lui era umedă, dar ochii îi erau uscați și se uitau în 
gol spre un punct din tavan care nu îi putea oferi răspunsul la întrebarea cum 
oare reuşise ea să se strecoare de sub el și dintr-odată să stea cu picioarele 
desfăcute şi cu pistolul aţintit spre pântecele lui care încă pulsa. 

— Bucură-te de moment pentru că va fi ultima oară, nenorocitule, zise ea. 

Se ridică şi sperma i se prelinse pe picior. Era plină de dispreț şi de 
sentimentul persistent că fusese pângărită. Exact acelaşi sentiment pe care-l 
avusese când cei în care avusese cea mai mare încredere o dezamăgiseră. 

Ca loviturile tatălui ei când nu se purta cuviincios. Ca toanele surprinzătoare 
ale mamei vitrege şi capacele pe care le lua peste urechi când vorbea cu 
entuziasm despre cineva. Ca ghearele unei mame beţive care nu știa în ce direcție 
să dea cu pumnul și nici de ce. Ea folosea cuvinte precum „curat”, „tăcere” şi 
„curtoazie”. Cuvinte a căror importanţă fetița o învățase înainte să le priceapă 
înţelesul. 

Și apoi fusese ceea ce Kristian și Torsten și ceilalți îi făcuseră. Cei în care 
avusese încredere. Da, cunoştea sentimentul de pângărire și tânjea după el. Viaţa 
o făcuse să fie dependentă de el. O împingea să meargă mai departe. O ajuta să 
acţioneze. 

— Ridică-te, zise ea și deschise ușa de la balcon. 

Era o seară liniștită și umedă. Dinspre casele terasate de vizavi se auziră voci 
tari, într-o limbă străină, pulsând ca un ecou în peisajul de beton. 

— Ridică-te. 

Făcu semn cu pistolul și se uită la zâmbetul care se lărgea pe faţa lui umflată. 

— Nu spuneai că-i de jucărie? întrebă el și se mișcă încet spre ea în timp ce-și 
trase fermoarul la pantaloni. 

Ea se întoarse spre figurina de pe podea şi trase în ea. Surprinzător cât de 
încet fu zgomotul pe care glonțul îl făcu atunci când se înfipse în lemn. 
Surprinzător şi pentru Aalbæk. Acesta se făcu mic, dar ea flutură din nou pistolul, 
de data aceea spre balcon. 

— Ce vrei? întrebă el când ieşi, acum mult mai serios și cu mâna încleștată pe 
balustradă. 

Ea se uită peste margine. Întunericul de sub ei era ca un abis care putea înghiți 
orice. Aalbæk o ştia și începu să tremure. 

— Spune-mi totul, zise ea şi se retrase în umbrele de lângă perete. 

El făcu ce-i ceruse. Încet, dar în ordinea corectă. Observaţii profesioniste, 
frumos organizate cronologic. Ce era de ascuns, de fapt? Până la urmă, era doar 
o slujbă. Dar, în acel moment, erau mult mai multe în joc. 

În timp ce Aalbæk vorbea ca să-și salveze viaţa, Kimmie şi-i imagină pe 
vechii ei prieteni. Ditlev, Torsten şi Ulrik. Se spune că bărbaţii puternici conduc 
neputința omenirii. Ca și peste a lor. Istoria o dovedise de multe ori. lar când 
bărbatul din faţa ei nu mai avu nimic de spus, ea vorbi cu răceală: 

— Ai două opțiuni. Sări sau te împușc. Suntem la etajul cinci. Ai şanse să 
supraviețuieşti săriturii. Ştii că sunt tufişuri acolo. Nu de-aia sunt plantați aşa de 
aproape de clădire? 

El scutură din cap. Dacă era ceva ce nu se putea întâmpla, asta era. Văzuse 
multe la viaţa lui. Dar astfel de lucruri nu se puteau întâmpla. Reuși să 
zâmbească patetic. 

— Nu sunt tufișuri acolo jos. Doar ciment şi iarbă. 

— Vrei milă de la mine? I-ai arătat lui Tine vreun pic de milă? 

El nu răspunse, ci rămase încruntat încercând să se convingă că ea vorbea 
serios. Până la urmă, ea tocmai făcuse dragoste cu el. Sau ceva asemănător, 
oricum. 

— Sari sau te împuşc în boașe. N-o să trăieşti, îţi promit. 

El făcu un pas spre ea și se uită la pistol cu ochi înspăimântați în timp ce ea îl 
tinu îndreptat spre el, cu degetul curbat pe trăgaci. Probabil că totul s-ar fi sfârşit 
cu un glonț dacă n-ar fi fost alcoolul care pulsa în venele lui. El sări balustrada 
încercând să stea atârnat de ea. Ar fi reuşit să se balanseze și să aterizeze pe 
balconul de mai jos dacă ea nu l-ar fi lovit cu patul pistolului peste degete până 
când acestea cedară. Se auzi o bufnitură înfundată când ateriză pe pământ. 
Niciun țipăt. 

Apoi ea se întoarse la uşa de la balcon și se uită la figurina ruptă care zăcea 
rânjind pe covor. Zâmbi la rândul ei, se aplecă, luă cartușul gol și îl puse în 
geantă. O oră mai târziu, timp în care curăţase cu grijă paharele, sticlele și restul, 
trânti mulțumită ușa în urma ei. Figurina rămase rezemată de radiator, cu un 
şervet de bucătărie înfășurat atrăgător în jurul taliei. Ca un proprietar de 
restaurant gata să-i întâmpine pe următorii clienți. 

30. 


Carl auzi bubuituri și huruieli puternice dinspre sufragerie, de parcă toți 
elefanții din lume mestecau deşelata lui mobilă IKEA. Deci Jesper dădea din nou 
o petrecere. Carl își frecă tâmplele şi se pregăti de ceartă. 

Când deschise ușa fu întâmpinat de un sunet asurzitor, de lumina pâlpâitoare a 
televizorului şi de Morten și Jesper care stăteau pe fiecare colț al canapelei. 

— Ce dracu” se petrece aici? strigă el zăpăcit de sunetul omniprezent și de 
goliciunea relativă a încăperii. 

— Sunet ambiental, răspunse Morten cu o doză de mândrie, după ce cobori 
puţin volumul cu telecomanda. 

Jesper arătă în jur spre boxele ascunse după scaune și pe rafturi. „Mișto, ei?” 
părea să spună privirea lui. Pacea era un lucru de domeniul trecutului pentru 
familia Mørck. Îi dădură o cutie călâie de Tuborg și încercară să-l îmbuneze 
informându-l că Morten primise sistemul stereo de la părinții unuia dintre 
prietenii săi care nu-l puteau folosi. Deştepţi oameni! În acel moment Carl simți 
pornirea de a le oferi o surpriză de proporții similare. 

— Am vești pentru tine, Morten! Hardy a întrebat dacă ai vrea să ai grijă de el 
aici, acasă. Contra cost. Patul va sta chiar aici unde e acum boxa ta mișto de bass. 
O putem muta în spatele patului. Așa o să fie loc ca să punem punga lui pentru 
urină. 

Luă o înghiţitură de bere și aşteptă cu nerăbdare reacţia lor când vestea avea 
să-şi facă loc în creierele lor grele, de sâmbătă. 

— Contra cost? zise Morten. 

— Hardy o să stea aici? interveni Jesper îmbufnat. Mda, mă rog. Puțin îmi 
pasă. Dacă nu obțin cât mai repede o locuință pentru tineri pe Gammel Amtsvej, 
o să mă mut cu mama, pe parcela ei. 

Poate când își va vedea ceafa. 

— Cât crezi că plăteşte? continuă Morten. 

În acel moment pe Carl începu să-l doară din nou capul. Două ore și jumătate 
mai târziu, se trezi uitându-se la radioul cu ceas pe care scria DUMINICĂ 
01.39.09. Avea capul plin de imagini cu cercei făcuți din ametist și argint și nume 
precum Kyle Basset, Kâre Bruno și Klavs Jeppesen. În camera lui Jesper rapperii 
gangsta din New York fuseseră reînviați, iar Carl se simţea de parcă inhalase o 
doză mare de virus gripal mutant. Sinusuri uscate, orbite care-l usturau și o 
moleșeală care-i acaparase corpul şi membrele. 

Zăcu acolo şi se luptă o vreme înainte să-și arunce într-un final picioarele 
peste marginea patului şi să se gândească dacă un duș fierbinte putea să-i alunge 

o parte din demoni. Porni, în schimb, radioul cu ceas și ascultă buletinul de ştiri 
care spunea că încă o femeie fusese găsită bătută și pe jumătate moartă într-un 
container de gunoi. De data aceea se întâmplase pe Store Sandervoldsstrade, dar 
împrejurările erau identice cu cele de pe Store Kannikestraede. 

Era o coincidență ciudată că era vorba de două străzi cu nume similare, se 
gândi el; amândouă începeau cu „Store” și se terminau cu „strade”. Încercă să-şi 
amintească dacă mai erau și alte străzi cu nume la fel în districtul 
Departamentului A. De aceea era complet treaz când sună Lars Bjørn. 

— Cred că ar fi o idee bună să te îmbraci şi să vii aici în Rødovre, zise el. 

Carl vru să zică ceva dur, cum ar fi fost că Rødovre nu era în jurisdicţia lor 
sau ceva despre infecţii și boli contagioase, dar Bjørn îl lăsă mut când îi spuse că 
detectivul particular Finn Aalbæk fusese găsit mort, pe iarbă, cinci etaje mai jos 
de balconul lui. 

— Capul arată ca al lui, dar corpul este cu câțiva centimetri mai scurt. 
Probabil că a aterizat fix în picioare. Şira spinării e îndesată în jumătate din 
craniu, spuse el fără să lase nimic la voia imaginaţiei. 

Cumva, lui Carl îi trecu durerea de cap. Sau cel puţin uită de ea. 

. 

Carl îl găsi pe Bjørn în faţa unui bloc turn cu graffiti pe el de dimensiunea 
unui om. „Omoară-ţi mama și violează-ţi câinele!” nu-l făcea să pară mai vesel. 
Nici faptul că încerca să treacă sub tăcere că zona de la vest de Valby Bakke nu 
era domeniul lui în încercarea de a se revanşa. 

— Ce faci aici, Lars? întrebă Carl. 

Se uită spre Avedøre Havnevej, la ferestrele strălucitoare ale unei clădiri 
ascunse în spatele unor copaci desfrunziţi, la nicio sută de metri distanță. Era 
liceul Rødovre de unde, practic, abia plecase. Deci petrecerea şcolii era încă în 
toi. 

Ce senzație ciudată! în urmă cu doar câteva ore fusese acolo și stătuse de 
vorbă cu Klavs Jeppesen, iar acum Aalbæk zăcea mort, de cealaltă parte a străzii. 
Ce dracu” se petrecea? 

Bjørn îi aruncă o privire sumbră. 

— Cred că îți amintești că unul dintre colegii de încredere de la sediu, aici de 
față, a fost recent acuzat că l-a atacat pe decedat. Aşa că Marcu și cu mine am 
căzut de acord că ar fi bine să fim aici ca să vedem despre ce-i vorba. Dar poate 
ar fi mai bine să ne spui tu, Carl. 

Era un ton al dracului de prost pentru o dimineaţă întunecoasă și rece de 
septembrie. 

— Dacă l-aţi fi filat aşa cum v-am rugat, probabil că acum am fi știut ceva 
mai multe lucruri, nu crezi? bombăni Carl în timp ce încerca să descifreze ce era 
sus şi ce era jos, în ridicătura care găurise iarba, zece metri mai încolo. 

— Clovnii ăia de acolo l-au găsit, spuse Bjørn. 

Arătă spre un gard viu care înconjura centrul de zi pentru copii și apoi spre o 
amestecătură de băieți imigranţi în treninguri cu dungi pe laterala cracilor şi fete 
daneze palide în blugi ultrastrâmţi. Aparent, nu toți considerau că era mişto. 

— Voiau să-și facă de cap prin locul de joacă al centrului de zi sau grădiniţă, 
sau ce dracu” e asta. Dar n-au mai ajuns până acolo. 

— Când s-a întâmplat? îl întrebă Carl pe medicul legist care începuse deja să- 
şi strângă echipamentul. 

— Păi, e destul de frig în noaptea asta, dar a zăcut aici în partea asta a clădirii 
ferită de vânt, deci cred că totul s-a petrecut acum o oră sau o oră şi jumătate, 
spuse el cu ochii obosiţi, tânjind după plapumă şi după posteriorul cald al soției. 

Carl se întoarse spre Bjarn. 

— Vreau să ştii că ieri-seară am fost acolo, la liceul Rødovre. Am vorbit cu 
unul dintre foștii iubiţi ai lui Kimmie. Este o coincidență, pur și simplu, dar scrie 
în raport faptul că am zis asta. 

Bjarn își scoase mâinile din buzunarele hainei din piele și își ridică gulerul. 

— Chiar ai fost? întrebă el și îl privi drept în ochi. Te-ai dus sus în 
apartamentul lui, Carl? 

— Nu. Te asigur că nu m-am dus. 

— Eşti sigur? 

„O, haide”, se gândi Carl şi simţi că durerea lui de cap se gudura în 
ascunzătoarea ei. 

— O, hai acum, spuse el pentru că nu-i venise nimic mai bun de zis. Mergi 
prea departe. Tu te-ai dus sus în apartament? 

— Samir şi băieții de la secția din Glostrup sunt acum acolo. 

— Samir? 

— Samir Ghazi. Înlocuitorul lui Bak. E de la secţia din Rødovre. 

Samir Ghazi. Se părea că Assad se alegea cu confraţi cărora le putea servi din 
ceaiul siropos pe care-l făcea. 

. 

— Ai găsit vreun bilet de sinucigaș? întrebă Carl, sus în apartament, după ce 
îşi prinse mâna în pumnul dur pe care fiecare polițist experimentat din Zealand îl 
recunoștea ca fiind al comisarului de poliție Antonsen. După câteva secunde în 
menghina lui nu mai erai acelaşi. Într-o bună zi, Carl avea să-i spună s-o ia mai 
moale cu hidraulica. 

— Bilet de sinucigaș? Nu, nimic de genul ăsta. Şi poţi să-mi dai un șut în cur 
dacă n-a fost cineva aici, să-i dea o mână de ajutor. 

— Adică? 

— Nu sunt prea multe amprente pe aici. Nimic pe clanța de la balcon. Nimic 
pe paharele din față din dulapul din bucătărie. Nimic pe marginea măsuţei de 
cafea. Pe de altă parte, avem câteva amprente foarte clare pe balustradă, probabil 

ale lui Aalbæk, dar de ce dracu” s-ar fi ținut de balustradă dacă se hotărâse deja 
să sară? 

— Poate s-a răzgândit... Nu e nemaiîntâlnit. 

Antonsen chicoti. Făcea acest lucru ori de câte ori întâlnea polițiști din afara 
districtului său. O formă foarte conciliantă de condescendenţă, dacă era vorba de 
aşa ceva. 

— E sânge pe balustradă. Nu mult, doar puţin. Şi pun pariu că o să găsim 
julituri pe mâna lui de la o luptă când mergem jos şi ne uităm. Mda, e ceva 
suspect pe-aici. 

Trimise câţiva tehnicieni criminalişti să verifice baia şi aduse în faţa lui Carl 
și a lui Bjørn un bărbat cu tenul măsliniu şi cu o expresie plăcută. 

— Unul dintre cei mai buni oameni ai mei, iar acum mi-l furați. Uitaţi-vă în 
ochii noștri și spuneţi-ne dacă nu vă e rușine. 

— Samir, spuse bărbatul care se prezentă şi întinse mâna spre Bjørn. 

Deci cei doi nu se mai întâlniseră. 

— Tot ce pot spune este că, dacă nu vă purtaţi bine cu Samir, spuse Antonsen, 
veţi avea de-a face cu mine, zise el și îl strânse de umăr. 

— Carl Mørck, spuse Carl și îl strânse pe bărbat de mână la fel ca Antonsen. 

— Da, el e, zise Antonsen şi dădu din cap ca răspuns la expresia întrebătoare 
de pe fața lui Samir. Omul care a rezolvat cazul Merete Lynggaard și care i-a dat 
lui Aalbæk câțiva ghionţi, după cum se aude. 

Râse. Era clar că Finn Aalbæk era detestat și de alte districte. 

— Aşchiile de pe covor nu par să fie aici de multă vreme, zise unul dintre 
tehnicienii criminaliști. 

Arătă spre câteva fragmente microscopice din faţa uşii de la balcon. 

— Sunt peste tot pe lucrurile din jur. 

Se lăsă pe vine în halatul său alb și cercetă fragmentele îndeaproape. O 
adunătură bizară, acei tehnicieni de poliție. Dar deștepţi. Meritau aprecieri când 
era cazul. 

— N-ar putea fi de la o bâtă din lemn sau ceva de genul acesta? întrebă Samir. 

Carl se uită în jur în apartament și nu observă nimic ciudat, în afară de o 
figurină grasă care stătea lângă ușa de la balcon, cu un șervet de bucătărie în 
jurul taliei. Un Bran frumos sculptat, cu gambetă, cu tot dichisul. Figurina 
parteneră, Stan, era departe, într-un colț al camerei şi nu părea la fel de activ. 
Ceva nu era în ordine. 

Carl se aplecă, îndepărtă șervetul și aplecă figurina puţin mai în față. Arăta 
foarte promiţător. 

— Trebuie s-o întoarceţi spre voi, dar din câte văd, fundul figurinei a avut și 
zile mai bune. 

Se adunară în jurul ei şi măsurară mărimea găurii lăsată de glonț şi masa de 
lemn dislocat. 

— Un calibru destul de mic. Proiectilul nici măcar n-a ieşit pe cealaltă parte, 
este încă acolo, zise Antonsen. 

Tehnicienii criminalişti dădură din cap. Carl era de acord. Probabil un 22. Dar 
mortal, dacă asta se intenţiona. 

— Vreunul dintre vecini a auzit ceva, ţipete sau împușcături? întrebă Carl în 
timp ce mirosea gaura făcută de glonţ. 

Ei clătinară din cap. Ciudat şi, totuşi, nu foarte. Blocul era într-o stare jalnică 
și, mai mult ca sigur, abandonat. Erau doar câțiva locatari pe tot etajul. Probabil 
că nu stătea nimeni deasupra sau dedesubt. Zilele acelei cutii roșii erau numărate. 
Nu era nicio pagubă dacă acel spin în ochi avea să cadă la prima furtună. 

— Miroase destul de proaspăt, spuse Carl şi se îndepărtă de gaura făcută de 
glonţ. S-a tras de la doar vreo doi metri, nu credeţi? În seara asta. 

— Absolut, spuse tehnicianul criminalist. 

Carl ieşi pe balcon și se uită peste balustradă. A dracului cădere! Privi peste 
marea de lumini din clădirile mai joase de vizavi. Erau câteva feţe la ferestre. Nu 
curiozitatea le lipsea, nici măcar într-o dimineaţă neagră ca smoala. 

Apoi telefonul mobil al lui Carl sună. 

Ea nu se prezentă şi nici nu avea de ce. 

— O să crezi că glumesc, Carl, spuse Rose. Dar schimbul de noapte din 
Svendborg a găsit cercelul. Ofiţerul de serviciu știa exact unde se afla. Nu-i 
fantastic? 

E] se uită la ceas. Ce era fantastic era faptul că ea credea că el era pregătit să 
primească veşti la acea oră din zi. 

— Nu dormeai, nu? întrebă ea fără să aștepte un răspuns. Mă duc acum la 
sediu. O să trimită prin e-mail poza cu el. 

— Nu poate aştepta până la răsărit, nici măcar lunea? 

Capul îl durea din nou. 

— Ai idee cine să-l fi aruncat peste margine? întrebă Antonsen când Carl 
închise mobilul. 

El scutură din cap. Chiar așa, cine putea fi? În mod clar, o persoană a cărei 
viață fusese distrusă de băgăciosul de Aalbæk. Cineva care considerase că el știa 
prea multe. Dar putea fi şi cineva din grupul ce avea legătură cu Kimmie. Carl 
avea o mulțime de idei, doar că niciuna nu era îndeajuns de închegată ca să fie 
făcută publică. 

— I-ai verificat biroul? întrebă Carl. Dosare ale clienţilor, agendă, mesaje pe 
telefon, e-mailuri? 

— Am trimis niște oameni acolo și au zis că e doar o baracă veche și goală, cu 
o cutie poştală. 

Carl se încruntă și se uită în jurul lui. Apoi se duse la biroul de lângă perete, 
ridică una dintre cărțile de vizită ale lui Aalbæk și formă numărul agenţiei de 

detectivi particulari. Nu trecură nici trei secunde până când un telefon începu să 
sune pe holul din față. 

— Deci! Acum ştim unde este de fapt biroul lui, zise Carl și se uită în jur. 
Chiar aici. 

Nu era evident. Niciun biblioraft, niciun dosar cu chitanţe. Nimic de genul 
acela. Numai cărţi la ofertă, câteva obiecte decorative și multe CD-uri cu Helmut 
Lotti şi alţii de teapa lui. 

— Verificaţi fiecare lucru din apartament, spuse Antonsen. 

Acest lucru probabil că avea să dureze o vreme. 

. 

Stătea în pat de numai trei minute, cu fiecare simptom posibil de gripă în 
organism când Rose sună înapoi. De data aceea gura ei ca un motoraș mergea la 
viteză maximă. 

— Este cercelul, Carl. Cel din golful Lidelse se potriveşte cu cercelul din 
cutia lui Kimmie. Acum putem să legăm cercelul de cele două persoane lipsă din 
Langeland. Nu-i aşa că e minunat? 

Era, desigur, dar la ritmul ei era greu să spui ceva. 

— Şi asta nu-i tot, Carl. Tocmai am primit răspunsuri la câteva e-mailuri pe 
care le-am trimis sâmbătă după-amiază. Poţi să vorbești cu Kyle Basset. Nu-i 
mişto? 

Carl îşi trase umerii în sus până la urechi şi se ridică cu greu spre tăblia 
patului. Kyle Basset? Băiatul pe care îl tachinau ei la internat. Da, era... „mișto”. 

— Se poate întâlni cu tine mâine după-amiază. Avem noroc pentru că, de 
obicei, nu e la birou, dar duminică după-amiază se întâmplă să fie acolo. Vă 
vedeţi la două după-amiaza, ceea ce-ţi dă timp să prinzi zborul de întoarcere la 
patru şi douăzeci după-amiaza. 

Carl se ridică brusc în pat, ca și cum i s-ar fi declanșat un arc în spate. 

— Zbor!? Despre ce dracu” vorbeşti, Rose? 

— E în Madrid. Are un birou în Madrid, știi? 

Carl făcu ochii mari. 

— Madrid! Să fiu al dracu” dacă mă duc la Madrid. Poţi să te duci tu. 

— Am luat deja biletul, Carl. Zbori cu SAS la zece şi douăzeci de minute. Ne 
întâlnim la aeroport cu o oră și jumătate mai devreme. Eşti deja înregistrat. 

— Nu, nu, nu. Nu zbor nicăieri. 

Încercă să înghită un nod care i se adunase în gât. 

— Absolut nicăieri! 

— Uau, Carl! Ţi-e frică să zbori? întrebă ea şi râse. 

Era genul de râs care făcea imposibilă orice replică decentă. 

Pentru că adevărul era că îi era frică să zboare. Oricum, din câte ştia, acest 
lucru se întâmpla pentru că ultima oară când încercase, zburase la o petrecere în 
Aalborg și, ca să fie sigur, îşi băuse intenționat minţile, la dus şi la întoarcere, 

încât Vigga fusese nevoită să-și rupă spatele cărându-l. În următoarele două 
săptămâni se agăța de ea în somn. Acum de cine s-ar mai fi agăţat? 

— N-am pașaport şi n-o fac, Rose. Anulează biletul. 

Ea râse din nou. Era o mixtură inconfortabilă acea combinaţie de durere de 
cap, oroare chinuitoare și valuri de râs ce se scurgeau în urechile lui. 

— Am aranjat problema legată de paşaport cu poliția aeroportului, spuse ea. 
Documentul pentru tine va fi gata în dimineaţa asta. Ia-o ușor, Carl, o să-ți dau 
niște Frisium. Doar trebuie să fii la Terminalul 3 cu o oră și jumătate înainte de 
zbor. Metroul te duce chiar acolo şi nici măcar nu trebuie să iei cu tine periuţa de 
dinți. Numai să nu-ți uiţi cartea de credit, da? 

Apoi închise, iar Carl rămase singur în întuneric. Incapabil să-şi aducă aminte 
când începuse totul s-o ia razna. 

— Ia două buline de Frisium, spuse ea înainte să-i îndese două pastile mici în 
gură și încă două, pentru întoarcere, în buzunarul de la piept în care era ursulețul. 

El se uita confuz prin terminal şi către biroul de bilete în căutarea unui suflet 
autoritar care putea găsi vreo problemă la el: hainele greșite, privirea greșită. 
Orice amănunt care l-ar fi putut scăpa de scara îngrozitoare către pierzanie. Ea îi 
dăduse un print detaliat cu itinerar, împreună cu adresa de la birou a lui Kyle 
Basset, un dicționar de buzunar și ordinul strict să nu înghită cele două pastile 
rămase până ce nu era pe scaun, în zbor către casă. Toate acestea și mult mai 
multe. 

În câteva minute din acel moment el nu avea să mai fie capabil să repete nici 
măcar jumătate din acelea. Cum ar fi putut? Nu pusese geană pe geană toată 
noaptea, iar un caz în desfășurare rapidă şi explozivă de diaree îi învolbura 
regiunile inferioare. 

— Te pot face puţin cam somnoros, zise ea în concluzie, dar funcţionează, 
crede-mă. N-o să-ți mai fie frică de nimic după ce le iei. De exemplu, avionul ar 
putea să se prăbușească și nici măcar n-o să bagi de seamă. 

El văzu că ea regreta ultima parte în timp ce-l ghida spre scara rulantă cu 
pașaportul provizoriu și biletul în mână. 

x 

Deja de la jumătatea drumului pe scară sudoarea începu să curgă de pe Carl, 
cămaşa lui deveni vizibil mai închisă la culoare, iar picioarele începură să-i 
alunece. Pastilele începură să-și facă treaba, observă el, dar după felul în care 
inima Îi bubuia în piept în acel moment putea la fel de bine să moară de infarct. 

— Sunteţi bine? îl întrebă cu precauție femeia de lângă el și-i întinse mâna să 
se țină de ea. 

În timp ce avionul urca la zece kilometri în atmosferă, el se simțea de parcă își 
ținea respirația. Singurele lucruri pe care le sesiză fură turbulența, inexplicabilul 
scârțâit şi zgomotele scoase de fuzelaj. 

Deschise duza pentru aer proaspăt, apoi o închise. Îşi lăsă scaunul pe spate, 
pipăi să se asigure că vesta de salvare se afla sub el și spuse „nu, mulțumesc”, ori 
de câte ori se apropia stewardesa. Apoi se stinse ca o lumină. 

— Uitaţi, acolo jos e Parisul, zise femeia de lângă el la un moment dat de 
undeva departe. 

El deschise ochii şi îşi reaminti coşmarul, epuizarea, durerile pe care i le 
dădea gripa în toate încheieturile și, într-un final, văzu un deget care arăta spre 
umbrele a ceva ce proprietara mâinii credea că era Turnul Eiffel și Place d'Etoile. 

Carl dădu din cap, dar nu se putea să-i pese mai puţin. Din punctul lui de vedere, 
Parisul era binevenit să-i pupe o anumită parte a persoanei lui. Nu voia decât să 
coboare din avion. 

Ea observă felul în care se simţea el așa că îi luă mâna din nou și o tinu până 
ce el se trezi cu o tresărire când avionul atinse pista Aeroportului Barajas. 

— Aţi fost complet absent, spuse ea, și arătă spre semnul de la metrou. 

E] bătu uşor cu palma peste micul talisman din buzunarul de la piept și apoi se 
pipăi în dreptul buzunarului interior în care îşi ţinea portofelul. Pentru un scurt și 
epuizant moment, el se întrebă în ce fel cardul Visa urma să aibă vreo utilitate 
într-un asemenea loc străin. 

— E uşor, îi zise femeia după ce el îi explică unde trebuia să ajungă. 
Cumpăraţi cartela de metrou de acolo și apoi coborâți cu scara rulantă. Luaţi 
trenul spre Nuevos Minesterios, schimbaţi la linia numărul 6 și mergeţi spre 
Cuatro Caminos, apoi apucaţi pe linia numărul 2 spre Operă. După aceea mai e 
doar o staţie până la linia numărul 5 și aţi ajuns la Callaos. De acolo trebuie să 
mai mergeţi circa o sută de metri până unde vreți să ajungeţi. 

Carl se uită în jur ca să găsească o bancă pentru a putea oferi capului greu și 
picioarelor un mic tur pe tărâmul odihnei. 

— Vă arăt eu drumul. Mă îndrept în aceeași direcție. Am văzut cum v-aţi 
simţit în avion, spuse un suflet prietenos într-o daneză perfectă, iar Carl își 
îndreptă privirea spre un bărbat evident de etnie asiatică. Mă cheamă Vincent, 
spuse el mergând încet cu bagajul care îl urma pe rotile. 

Nu așa își imaginase o zi pașnică de duminică, când zăcea plictisit sub 
plapumă cu numai câteva ore în urmă. 

. 

După un drum lin cu metroul, parcurs pe jumătate conştient, ieşi din coridorul 
labirintic al staţiei Callaos și rămase țintuit, cu ochii la structurile monumentale, 
cu aspect de aisberg, de pe Gran Via. Nişte coloşi neoimpresioniști, 
funcționaliști, clasiciști, ar fi spus el dacă l-ar fi rugat cineva să-i descrie. Nu mai 
văzuse niciodată ceva asemănător: zgomotele, mirosurile, căldura și înghesuiala 
incredibilă a oamenilor cu părul închis la culoare și grăbiţi. 

Cu o singură persoană văzută se putea identifica. Un cerșetor aproape complet 
ştirb care stătea pe trotuar, chiar în faţa lui, cu o mulțime de cutii din plastic, cu 
capace colorate, în fața lui, fiecare deschisă pentru donaţii. Erau monede și 
bancnote în absolut fiecare dintre ele. Valută de pe tot globul. 

Carl nu înțelegea nici măcar jumătate din ce se întâmpla în jurul lui, dar în 
ochii licăritori ai bărbatului se putea citi autoironia. „E alegerea ta, spunea 
privirea lui. Donezi bere, vin, spirtoase sau țigări”. 

Oamenii din jurul lui zâmbeau. Unul dintre ei scoase un aparat de fotografiat 
și întrebă dacă putea face câteva poze. Cerşetorul afișă un zâmbet larg și știrb în 
timp ce scoase la iveală un indicator. Scria: „fotografii, 280 euro”. Avu efect. Nu 

numai în cazul celor adunaţi în preajmă, ci şi asupra stării veștede a lui Carl și a 
simțului umorului care în cazul lui se atrofiase. Râsul fu o surpriză plăcută pentru 
el, impresionantă. Avea de-a face cu autoironie la cel mai înalt nivel. Ba chiar 
cerşetorul îi dădu o carte de vizită pe care era trecut un website, www. 
lazybeggars.com. 

Chicotind, Carl scutură din cap şi întinse mâna spre buzunar în ciuda 
aversiunii lui generale față de oamenii care cerşesc pe străzi. În acel moment 
Carl reveni la realitate, iar întreaga lui ființă se inflamă de dorinţa de a da afară o 
anumită colegă din Departamentul Q. 

Stătea acolo, simțindu-se ca un rahat într-o ţară despre care nu știa nimic. 
Ameţit de pilule care îi zăpăciseră creierul. Mecanismele sistemului imunitar îi 
cauzau dureri în fiecare articulaţie din corp. lar în acel moment buzunarul lui se 
căsca gol. Întotdeauna zâmbea când auzea despre vreun turist neatent, iar acum 
el — detectivul inspector-şef care vedea pericole și indivizi suspecți la fiecare pas 
— era unul dintre ei. Cât de prost putea fi cineva? Și mai ales într-o duminică. 

Statu-quo: fără portofel. Nici măcar o leţcaie în buzunar. Preţul plătit pentru 
douăzeci de minute petrecute într-un metrou supraaglomerat. Fără cărți de credit, 
fără paşaport temporar, fără permis de conducere, fără listă de telefoane, fără 
cardul de sănătate, fără biletele de avion. Nimeni n-ar fi putut decădea mai mult 
de atât. 

Îi dădură o ceașcă de cafea în sala de așteptare de la KB Construcciones SA și 
îl lăsară să ațipească cu fața la ferestrele prăfuite. Cu un sfert de oră mai înainte, 
un funcţionar îl oprise în holul de pe Gran Via 31 și refuzase, preţ de mai multe 
minute, să-i verifice programarea pentru că nu putea prezenta niciun act de 
identitate. 

Tipul nu tăcuse din gură nicio clipă, iar cuvintele lui nu aveau nicio noimă. 
Într-un final, Carl clătinase din cap supărat, căutase cea mai grea combinație de 
cuvinte pentru turiști de spus în daneză și strigase: 

— Rødgrød med fløde!” 

Aceasta ajută. 

— Kyle Basset, zise o voce la kilometri întregi depărtare după ce el ațipi din 
nou. 

Carl deschise precaut ochii temându-se să nu ajungă cumva în purgatoriu, cu 
capul și corpul pulsând dureros. I se dădu încă o cafea în faţa ferestrelor 
gigantice, prevăzute cu bare, din biroul lui Basset şi abia atunci, cu capul relativ 
limpede, văzu un chip de circa treizeci și cinci de ani, care ştia foarte bine pe ce 
lume se afla. Avere, putere și o încredere în sine lipsită de modestie. 


7 Căpşune cu frişcă! (n.tr.). 

— Colega dumneavoastră mi-a spus despre ce-i vorba, spuse Basset. 
Investigaţi o serie de crime care ar putea avea legătură cu cei care m-au atacat la 
internat. Corect? 

Vorbea daneza cu accent. Carl se uită în jur. Era un birou enorm. Jos, pe Gran 
Via, oamenii ieșeau grăbiţi din magazine cu nume precum Sfera sau Lefties. În 
acel peisaj, era un miracol că omul acela încă mai înţelegea daneza. 

— Ar putea fi vorba de crime în serie, încă nu știm. 

Carl bău cafeaua cu lăcomie. Foarte prăjită. Nu era ceva care să-i ajute 
intestinele care fermentau. 

— Spuneţi acum că ei sunt cei care v-au atacat. De ce nu aţi spus și atunci 
când se făcea o anchetă împotriva lor? 

E] râse. 

— Am făcut-o, chiar și mult mai înainte. Le-am spus celor care contau. 

— Adică? 

— Tata, care a fost coleg de internat cu tatăl lui Kimmie. 

— Înţeleg. Și ce s-a întâmplat? 

El ridică din umeri şi deschise o tabacheră din argint. Se pare că astfel de 
lucruri încă mai existau. Îi oferi lui Carl o ţigară. 

— Cât timp aveţi? 

— Avionul meu pleacă la patru şi douăzeci de minute. 

E] se uită la ceas. 

— Ah, atunci nu avem prea mult timp. Bănuiesc că o să luaţi un taxi, nu? 

Carl inhală profund fumul. Îl ajută. 

— Am o mică problemă, spuse cu timiditate. 

Povesti cum fusese jefuit în metrou. Fără bani, fără paşaport provizoriu, fără 
bilet de avion. Kyle Basset apăsă un buton de la intercom. 

Ordinele lui nu sunară prietenos. Erau mai mult genul de lucruri pe care le-ar 
fi spus oamenilor pe care avea pică. 

— Atunci, vă ofer o versiune scurtă. 

Basset se uită la clădirea albă de vizavi. Poate că îi apăreau în faţa ochilor 
amintiri dureroase, dar era greu de spus deoarece privirea lui era împietrită și 
dură. 

— Tata şi tatăl lui Kimmie au căzut de acord ca atunci când avea să vină 
vremea, oricât de mult ar dura, ea va fi pedepsită. Am fost de acord cu asta. L-am 
cunoscut bine pe tatăl ei. Willy K. Lassen, da, și din acest motiv încă îl cunosc. 
Are un apartament la două minute de mine în Monaco şi este tipul de om 
intransigent, îndrăznesc să spun că nu e genul pe care să vrei să-l provoci. 
Oricum, nu pe vremea aceea. Acum e grav bolnav. N-a mai rămas multă viață în 
el. 

El zâmbi. Părea o reacție destul de ciudată. Carl își ţuguie buzele. Deci tatăl 
lui Kimmie era grav bolnav, aşa cum încercase el s-o convingă pe Tine. Măi, ce 

chestie! Aşa cum învățase de-a lungul timpului, realitatea și fantezia aveau 
tendinţa de a fuziona. 

— De ce Kimmie? întrebă el. Aţi menționat-o numai pe ea. Ceilalţi n-au fost 
la fel de vinovaţi? Ulrik Dybbøl Jensen, Bjarne Thøgersen, Kristian Wolf, Ditlev 
Pram, Torsten Florin? N-au fost şi ei acolo? 

Basset își încrucişă braţele, iar ţigara lui aprinsă atârna dintre buze. 

— Credeţi că ei m-au ales intenționat pe mine ca victimă? 

— Nu ştiu nimic despre asta. Nu ştiu mare lucru despre incident. 

— Păi, vă spun eu. Am fost o victimă aleasă la întâmplare, sunt convins de 
asta. Și cum s-a terminat a fost la fel de întâmplător. 

Își puse mâna pe piept și se aplecă uşor în faţă. 

— Trei dintre coastele mele au fost rupte, restul au fost desprinse de claviculă. 
Am urinat cu sânge câteva zile după aceea. Puteau foarte uşor să mă omoare. 
Faptul că n-au făcut-o a fost complet accidental, vă asigur. 

— Aha, dar unde vreţi să ajungeţi cu asta? Nu explică de ce răzbunarea 
dumneavoastră trebuie să fie îndreptată spre Kimmie Lassen. 

— Ştii ce, Mørck? Ei m-au învăţat ceva în ziua în care m-au atacat, 
nenorociţii. De fapt, într-un fel, le sunt recunoscător. 

La fiecare cuvânt din următoarea propoziţie el bătu în birou. 

— Am învăţat că atunci când ţi se iveşte ocazia, profiţi de ea, fie că e o 
întâmplare, fie nu. Fără să te gândeşti la corectitudine sau la vina altei persoane 
ori la nevinovăția ei. Așa e în lumea afacerilor, alfa și omega, înţelegi? Ascute-ţi 
armele și foloseşte-le constant. Profită. În cazul acesta, arma mea a fost 
posibilitatea de a-l influenţa pe tatăl lui Kimmie. 

Carl trase adânc aer în piept. Nu suna deloc compătimitor pentru urechile lui 
de provincial. Se încruntă. 

— Eu tot nu cred că am înţeles complet. 

Basset clătină din cap. Se așteptase la asta. Erau de pe planete diferite. 

— Nu spun decât că, din moment ce era cel mai ușor mod de a mă răzbuna pe 
Kimmie, atunci ea a fost cea care trebuia să sufere, spuse el. 

— Nu ţi-a păsat de ceilalți? 

El ridică din umeri. 

— Dacă aş fi avut ocazia, m-aş fi răzbunat şi pe ei. Doar că n-am avut ocazia. 
Fiecare dintre noi doi avem terenurile noastre de vânătoare, ai putea spune. 

— Atunci Kimmie n-a fost mai implicată decât ceilalți? Cine credeţi că a fost 
pionul principal în gașcă? 

— Kristian Wolf, desigur. Dar dacă toți acei diavoli ar fi în acţiune, cred că de 
Kimmie ar trebui să stau cât mai departe. 

— Ce vrei să spui? 

— A fost destul de pasivă când s-au luat de mine. Cei mai violenţi au fost 
Florin, Pram şi Kristian Wolf. Dar când s-au săturat — doar sângeram din ureche 
şi probabil s-au speriat — atunci a început Kimmie. 

Îşi umflă nările ca și cum ar mai fi simţit-o încă în preajmă. 

— Au întărâtat-o, înţelegi? Mai ales Wolf. El și Pram au întărâtat-o până au 
stârnit-o suficient şi apoi au împins-o spre mine, spuse el, și își încleştă pumnii. 
La început a lovit încet, apoi a fost din ce în ce mai rău. Când a observat cât de 
mult mă durea, ochii ei s-au făcut din ce în ce mai mari, respira din ce în ce mai 
adânc şi lovea din ce în ce mai tare. Ea a fost cea care m-a lovit în abdomen — cu 
vârful pantofului. Tare. 

Își stinse ţigara într-o scrumieră care arăta identic cu statuia din bronz de pe 
acoperișul de vizavi. Faţa lui Basset părea să se fi ridat. Abia atunci observă Carl 
acest lucru, în lumina puternică a soarelui. Destul de devreme pentru un bărbat 
aşa de tânăr. 

— Dacă Wolf nu ar fi intervenit, ea ar fi continuat până muream. Sunt sigur de 
asta. 

— Şi ceilalți? 

— Da, ceilalți, zise el și dădu din cap ca pentru sine. Aş spune că abia 
aşteptau ocazia următoare. Erau ca spectatorii la o coridă. Crede-mă, ştiu câte 
ceva despre asta. 

Secretara care îi dăduse cafeaua lui Carl intră în birou. Zveltă și atrăgătoare, 
în haine negre, la fel ca părul și sprâncenele. Într-o mână ţinea un plic mic, pe 
care i-l dădu lui Carl. 

— Acum aveţi niște euro și un bilet spre casă, zise ea în engleză și îi zâmbi 
prietenos. 

Apoi se întoarse spre șeful ei şi îi strecură o foaie de hârtie pe care el o citi 
repede. Furia nestăvilită pe care i-o induse acel document îi reaminti lui Carl de 
Kimmie, cea cu ochii tot mai larg deschişi pe care Basset tocmai i-o descrisese. 

Fără ezitare, Basset rupse hârtia în bucățele și o bombardă pe secretară cu 
învinuiri. Expresia de pe chipul lui era sălbatică, iar ridurile erau vizibile. Reacţia 
feroce o făcu pe femeie să tremure şi să se uite în podea de ruşine. Nu era o 
scenă plăcută de urmărit. Când ea ieși și închise uşa, Basset zâmbi spre Carl 
părând neafectat. 

— E doar un şoricel prost de birou. Nu-ţi face griji pentru ea. Acum poţi să te 
întorci în Danemarca? 

El dădu din cap tăcut şi încercă să-și exprime mulțumirea, dar îi era greu. 
Kyle Basset era exact precum cei care îi făcuseră odată rău. Lipsit de empatie. O 
demonstrase chiar în fața ochilor lui Carl. La dracu” cu el şi cu toţi ceilalți ca el, 
un cretin prost. 

— Şi pedeapsa lui Kimmie? spuse Carl într-un final. Care a fost? 

El râse. 

— A, a fost pură întâmplare. A făcut avort şi a fost bătută rău. Una peste alta, 
a fost destul de bolnavă, așa că s-a dus la tatăl ei ca să ceară ajutor. 

— Ceea ce n-a primit, bănuiesc. 

Şi-o imagină pe tânăra femeie pe care tatăl ei n-a vrut s-o ajute nici măcar 
atunci când avea cel mai mult nevoie de el. Oare lipsa de iubire își lăsase deja 
urmele pe chipul fetiţei așezată între tatăl ei și mama vitregă în fotografia din 
Gossip? 

— O, a fost urât, aşa mi s-a spus. Tatăl ei locuia la Hotel D"Angleterre la 
vremea aceea — așa face mereu când e acasă —, iar ea a dat buzna acolo. La ce 
dracu” se așteptase? 

— A fost dată afară? 

— Cu capul înainte, te asigur, zise el și chicoti. Dar, mai întâi, i s-a dat ocazia 
să pescuiască de pe podea bancnotele de o mie de coroane pe care el i le-a 
aruncat. Aşa că s-a ales cu ceva din asta, dar după aceea a fost adio şi rămâi cu 
bine. 

— Are casa din Ordrup. Ştii de ce nu s-a dus acolo? 

— S-a dus. Şi a primit același tratament. 

Basset clătină din cap. Era perfect indiferent. 

— Ei, Carl Mørck, dacă vrei să afli mai multe, trebuie să iei alt avion. Aici 
trebuie să te înregistrezi destul de devreme, aşa că, dacă vrei să prinzi zborul de 
patru şi douăzeci, ar fi cazul să pleci. 

Carl trase adânc aer în piept. Deja simţea turbulenţele avionului care îi trezeau 
centrul anxietății din creier. Atunci îşi aduse aminte de pastilele din buzunarul de 
la piept, aşa că scoase ursulețul și apoi pilulele. Puse ursuleţul pe marginea 
biroului și luă o înghiţitură de cafea ca pastilele să alunece mai ușor pe gât. 

Se uită pe deasupra ceștii la haosul de hârtii de pe birou, la calculatorul de 
buzunar, la stilou, la scrumiera pe jumătate plină şi apoi la mâinile încleştate ale 
lui Kyle Basset şi la încheieturile degetelor lui care erau complet albe. Abia 
atunci își ridică privirea și observă fața lui Basset. Ce văzu fu un bărbat care 
probabil că, pentru prima oară în o mulțime de ani, era forțat să se lase pradă 
amintirii unei dureri sfâşietoare pe care oamenii se pricep foarte bine s-o 
provoace altora şi lor înșiși. 

Basset se uita intens la ciotul micuţ și inocent de animal din pluș. Parcă un 
fulger de sentimente reprimate tocmai îl lovise. Căzu pe spate în scaun. 

— Recunoști ursuleţul acesta? întrebă Carl, iar pastilele îi rămaseră undeva 
între gât şi coardele vocale. 

Basset dădu din cap afirmativ, apoi își extrase energia din furia de mai 
devreme. 

— Da, Kimmie îl purta mereu la încheietură când era la școală. Nu ştiu de ce. 
Îi pusese o eșarfă roşie pe după gât și-l ţinea prins la încheietură. 

Pentru o clipă, Carl crezu că Basset avea să izbucnească în lacrimi, dar 
expresia lui deveni mai dură, iar bărbatul care putea umili un şoricel de birou, de 
parcă acesta era un nimic, îşi revenise. 

— Da, îmi amintesc bine. Atârna la încheietura ei când m-a bătut până m-a 
lăsat inconștient. De unde dracu” l-ai luat? 

Era aproape ora zece, duminică dimineața, când ea se trezi în camera din 
hotelul Ansgar. Televizorul pâlpâia încă la piciorul patului și prezenta în reluare 
buletinul de știri de pe Canalul 2 cu evenimentele din seara precedentă. Deși 
poliția făcuse un efort imens, nu reușise să găsească o explicație pentru explozia 
din apropiere de stația Dybbalsbro şi de aceea evenimentul fusese lăsat cumva 
către coada ştirilor. 

Acum atenţia presei se îndrepta mai nou asupra bombardamentelor americane 
contra insurgenților din Bagdad şi asupra candidaturii lui Kasparov la alegerile 
prezidenţiale din Rusia. În principal, însă, camerele video ale presei se 
concentrau pe cadavrul descoperit în faţa blocului roșu dărăpănat din Rødovre. 
Probabil că era o crimă. Mai multe elemente indicau acea ipoteză, spunea 
purtătorul de cuvânt al poliţiei. În special faptul că victima se agățase de 
balustrada balconului înainte de a cădea și faptul că fusese lovită peste degete cu 
un obiect contondent — posibil pistolul cu care se trăsese într-o figurină din lemn 
din apartament, în aceeași noapte. Poliţia era zgârcită cu informaţiile şi încă nu 
avea niciun suspect. Cel puţin așa spuneau ei. 

Ea îşi luă în braţe legăturica. 

— Acum ei ştiu, Mille. Acum băieții ştiu că sunt pe urmele lor, spuse ea, și 
încercă să zâmbească. Crezi că sunt împreună acum? Crezi că Torsten, Ulrik și 
Ditlev vorbesc acum despre ce-ar trebui să facă atunci când mami va veni după 
ei? Mă întreb dacă acum le e teamă. 

Legănă legăturica de cârpe. 

— Cred că merită să le fie după tot ce ne-au făcut, nu ești de acord? Și ştii ce, 
Mille? Au motive să le fie. 

Pe ecran, cameramanul încerca să focalizeze cât mai mult imaginea pe 
paramedicii care mutau corpul, dar era clar că era prea întuneric pentru a obține o 
imagine decentă. 

— Ştii ce, Mille? N-ar fi trebuit să le spun celorlalți despre cutia de metal. N- 
am făcut ce trebuia. 

Se şterse la ochi. Lacrimile se declanșaseră atât de brusc! 

— N-ar fi trebuit să le spun. De ce-am făcut asta? 

. 

Se mutase cu Bjarne Thøgersen, iar acel lucru fusese un sacrilegiu. Dacă şi-o 
trăgea cu cineva, trebuia s-o facă în secret sau cu toată gașca; nu exista altă 
opţiune. lar acum, încălcase fatal regula de aur. Nu numai că alesese un membru 

al găștii în detrimentul celorlalți, dar îl alesese pe cel mai de jos în ierarhie. Era 
totalmente inacceptabil. 

— Bjarne? tunase Kristian. Ce dracului vrei cu nimicul ăla? 

El ar fi vrut ca totul să rămână așa cum fusese dintotdeauna. Voia să continue 
expedițiile lor de pedeapsă, voia ca ea să fie mereu disponibilă pentru ei şi numai 
pentru ei. Dar, în ciuda amenințărilor lui Kristian şi a presiunii, Kimmie a rămas 
fermă pe poziţie. Îl alesese pe Bjarne; ceilalți trebuiau să trăiască doar cu 
amintirile. 

O perioadă, grupul îşi continuase orgiile. Se întâlneau cam o dată la a patra 
duminică, trăgeau pe nas cocaină, se uitau la filme violente, apoi plecau, cu una 
dintre imensele mașini cu tracţiune integrală ale lui Torsten sau ale lui Kristian, 
în căutarea cuiva pe care să-l hărțuiască şi să-l bată. 

Uneori făceau o înţelegere cu victimele și le dădeau bani mânjiți cu sânge în 
schimbul umilinței și a durerii îndurate; alteori îi atacau pur şi simplu pe la spate 
şi îi băteau până îi lăsau inconștienţi, înainte să fie văzuţi. Şi mai erau ocaziile 
rare, cum fusese cea în care găsiseră un bătrân care pescuia singur pe lacul 
Esrum, când ştiau că victima nu avea să supraviețuiască. Acest din urmă tip de 
atac le plăcea cel mai mult. Când împrejurările erau potrivite şi puteau merge 
până la capăt. Când fiecare avea ocazia să-şi joace rolul la maximum. 

Dar ceva se întâmplase pe lacul Esrum. Kimmie observase cât de excitat 
devenise Kristian. El se înfierbânta mereu, dar de data aceea expresia de pe fața 
lui devenise destul de întunecată şi de hotărâtă. Cu buzele strânse și ochii în 
alertă. El își reţinea frustrarea și stătea mult prea tăcut şi pasiv, observându-i pe 
ceilalți şi uitându-se la hainele lui Kimmie care atârnau pe ea în timp ce îl 
trăgeau pe bărbat în apă. 

— la-o acum, Ulrik! strigase el dintr-odată. 

Ea se lăsase pe vine în acea agitație, cu genunchii depărtați și fusta de vară 
leoarcă și se uita la cadavrul care se îndepărta plutind şi apoi se duse la fundul 
lacului. Ochii lui Ulrik sclipiră, entuziasmat de ocazie şi totodată temându-se că 
nu avea să se ridice la înălțime. Din când în când, înainte ca ea să plece în 
Elveţia, el fusese nevoit să renunţe s-o penetreze și să îi lase pe ceilalți în locul 
lui. Era ca şi cum acel cocktail de violenţă şi sex nu avea același efect asupra lui 
ca în cazul celorlalți. Şi de aceea trebuia să aştepte ca pulsul să-i scadă înainte de 
a putea creşte din nou. 

— Hai, Ulrik! strigară ceilalți în timp ce Bjarne le spunea să se oprească. 

Atunci Ditlev şi Kristian îl apucară pe Bjarne şi-l ţinură. 

Ea îl văzu pe Ulrik care îşi desfăcea fermoarul pantalonilor, de data aceasta 
părând foarte pregătit. Ceea ce nu văzu fu Torsten, care se aruncă pe ea din spate 
şi o aruncă la pământ. 

Dacă n-ar fi fost înjurăturile lui Bjarne, loviturile lui sălbatice care au 
provocat ofilirea bărbăţiei lui Ulrik, ar fi violat-o cu toţii în acea zi, lângă desișul 
de papură. 

Nu trecu mult timp însă până ce Kristian începu s-o vrea sistematic. Puțin îi 
păsa de Bjarne şi de ceilalți. Atâta timp cât el putea s-o aibă, era mulțumit. 

Bjarne se schimbase. Când vorbea cu Kimmie, părea distrat. Nu îi mai 
întorcea îmbrățişările și era deseori plecat când ea se întorcea de la muncă. 
Cheltuia bani pe care n-ar fi trebuit să-i aibă. Vorbea la telefon când credea că ea 
doarme. 

Kristian o curta peste tot. În magazinul Nautilus, pe drumul de la muncă spre 
casă, în apartamentul în care locuia cu Bjame după ce acesta primise o slujbă 
bună de la ceilalţi și nu le mai stătea în cale. lar Kimmie îl lua în derâdere. Își 
bătea joc de Kristian pentru dependenţa lui și pentru că-i lipsea simţul realității. 

Văzu imediat că-i creşte furia. Că privirea lui oțelită devine mai tăioasă și mai 
pătrunzătoare. Dar Kimmie nu se temea de el. Ce rău îi putea face și nu i-l mai 
făcuse de atâtea ori? 

æ 

Se întâmplă, în cele din urmă, în acea zi din martie când cometa Hyakutake 
era vizibilă pe cerul Danemarcei. Bjarne primise un telescop de la Torsten, iar 
Ditlev îi pusese la dispoziție iahtul. Planul era ca, în timp ce Bjarne bea multe 
beri și încerca să pătrundă enormitatea universului, Kristian, Ditlev, Torsten și 
Ulrik să intre în apartamentul lui. 

Ea nu înțelesese niciodată cum de reușiseră să facă rost de cheie, dar se trezise 
cu ei acolo, cu pupilele mici și cu cocaină în nări. Nu spuseră nimic, doar se 
duseră la ea, o lipiră de perete și îi rupseră hainele până ce ea a devenit suficient 
de accesibilă. 

Nu scoaseră o vorbă de la ea căci Kim știa că astfel ar fi devenit şi mai 
sălbatici. De parcă n-o văzuse de atâtea ori când îi atacaseră pe alţii. Băieţilor din 
gașcă nu le plăcea să se vaite. Nici lui Kimmie. 

O aruncară pe măsuţa de cafea fără s-o golească mai întâi. Violul începu când 
Ulrik o încălecă în dreptul stomacului și-i înşfacă genunchii cu labele lui mari, 
forțând-o să-și desfacă picioarele. La început ea încercă să-l pocnească peste 
spate, dar frenezia dată de cocaină şi stratul lui de grăsime absorbiră forța 
loviturilor. Și ce rost avea, oricum? Ea ştia că lui Ulrik îi plăcea. Bătaia, umilirea, 
constrângerile... orice depășea moralitatea convenţională. Nimic nu era tabu 
pentru Ulrik. Niciun fetiş nu rămăsese netestat. Niciunul. Şi totuși, el nu avea 
erecţie ca și ceilalți. 

Când Ulrik se dăduse jos de pe ea, Kristian se aşeză între picioarele ei şi se 
împinsese cu hotărâre în ea până când din chipul lui nu se mai vedea decât albul 
ochilor și buzele curbate de satisfacție. Al doilea fusese Ditlev, care termină 
repede, cu obișnuitul lui tremurat ca provocat de crampe, apoi urmașe Torsten. În 

timp ce corpul lui subțire o asalta, Bjarne apăruse dintr-odată în dreptul uşii. Ea îl 
privi drept în ochi şi văzu pe chipul lui sentimentul propriei inferiorităţi, înlocuit 
de cel de camaraderie cu restul găștii, sentiment care preluă controlul. Ea îi strigă 
să plece, dar el rămase pe loc. 

După ce Torsten ieșise din ea, gâfâielile colective se transformaseră în 
jubilare, când Bjarne îi luase locul. Ea se uită la faţa lui albăstrui-roșiatică și își 
dădu seama clar, pentru prima oară, ce devenise viața ei. Se resemnase, închise 
ochii şi se lăsă în voia sorții. Ultimul lucru pe care îl auzise înainte de a dispărea 
definitiv în ceața protectoare a subconştientului fusese râsul lor când Ulrik 
încercă din nou s-o pătrundă, fără a avea erecţie. A fost ultima oară când i-a 
văzut împreună. 

. 

— Micuța mea dragă, uite ce ţi-a adus mami. 

Desfăcu micuța persoană din cârpe şi se uită la ea cu tandreţe sinceră. Ce dar 
de la Dumnezeu! Așa niște degeţele mici. Așa nişte unghiuţe. Apoi deschise un 
pachet și ținu conţinutul lui în aer, deasupra corpului mumificat. 

— Uite, Mille, ai mai văzut vreodată aşa ceva? Nu-i aşa că e exact ce avem 
nevoie într-o zi ca asta? 

Atinse cu degetul una din mânuţe. 

— Mami e foarte caldă, nu-i aşa? întrebă ea. Da, mami e foarte caldă. 

Râse. 

— Mama ta devine caldă când e entuziasmată. Dar știi asta. 

Se uită afară pe geam. Era ultima zi din septembrie. Aproape aceeaşi dată în 
care se mutase cu Bjame, în urmă cu doisprezece ani. Doar că în acea zi nu 
plouase. Din câte-și aducea aminte. 

. 

Când violul se termină, o lăsară să zacă pe măsuţa de cafea și se așezară în 
cerc pe podea. Traseră pe nas cocaină până își pierduseră minţile. Țipară din toți 
rărunchii, iar Kristian o pocni tare de câteva ori peste coapsele goale. Intenționa 
să fie un semn de împăcare. 

— Haide, Kimmie! strigase Bjarne. Nu fi aşa puritană! Doar suntem noi, nu 
altcineva. 

— S-a terminat, mârâise ea. Gata. 

Își dăduse seama că ei n-o luaseră în serios. Crezuseră că era prea dependentă 
de ei şi că avea să vină curând înapoi în patru labe. Dar ea n-o făcu. Niciodată. În 
Elveţia se descurcase fără ei. O putea face din nou. 

Îi luă o vreme să se ridice. Perineul o ardea. Ligamentele de la șolduri erau 
întinse la maximum, gâtul o durea, iar umilinţa o trăgea în jos. Acea senzaţie se 
reîntoarse, cu și mai multă putere, în momentul în care Kassandra o întâmpină în 
casa din Ordrup, cu dispreţ în voce şi cu cuvintele: „E vreun lucru pe lumea asta 
pe care să-l faci aşa cum trebuie, Kimmie?” 

VP - 235 


A doua zi află că Torsten cumpărase firma la care muncea, Nautilus Trading 
A/S, şi că rămăsese fără slujbă. Unul dintre angajaţi, care îi fusese prieten, îi 
dădu un cec și îi spuse că, din păcate, trebuia să plece. Florin făcuse schimbări de 
personal, o informase colegul de serviciu. Aşa că, dacă voia să depună o 
plângere, trebuia să-l abordeze pe el personal. Când se dusese la bancă pentru a 
depune cecul, descoperise că Bjarne golise contul lor și îl lichidase. 

Sub nicio formă nu mai putea să scape din ghearele lor. Acesta fusese planul. 
În următoarele luni locuise în apartamentul ei din casa din Ordrup. Noaptea își 
lua mâncare din bucătăria principală şi o ducea sus. Ziua dormea, cu ursuleţul 
strâns în palmă şi cu picioarele strânse sub ea. Kassandra a stat deseori în fața 
uşii exersându-și vocea piţigăiată, dar Kimmie era surdă față de lume. 

Pentru că nu datora nimic nimănui şi pentru că era însărcinată. 

. 

— Nici n-ai idee cât de fericită am fost în momentul în care am descoperit că 
urma să te am, zise ea și zâmbi spre micuță. Am ştiut instantaneu că erai fetiță şi 
cum o să-ți spun. Millie. Pur şi simplu, era numele tău. Nu e amuzant și ciudat? 

Mâinile ei bâjbâiră puţin în timp ce înfășă din nou corpul. Stătea acolo, în 
cârpa albă, mititel, ca un lisus copil. 

— Am aşteptat cu atâta nerăbdare să te am și să trăim împreună în casa 
noastră, ca alți oameni. Mama ta și-ar fi găsit o slujbă imediat după ce te nășteai 
şi apoi, după ce te scoteam din maternitate, am fi fost împreună mereu. 

Scoase o geantă, o puse pe pat și îndesă una dintre pernele hotelului înăuntru. 
Părea sigură şi călduroasă. 

— Da, tu şi cu mine ar fi trebuit să trăim în casa aia, doar noi două, iar 
Kassandra n-avea decât să plece. 

Kristian Wolf începuse s-o sune în săptămânile de dinaintea nunţii lui. Ideea 
că urma să fie încătuşat îl dispera, la fel și refuzurile ei repetate. Vara fusese 
cenușie, totuși liniştită pentru Kimmie, care începuse să-şi poată controla viaţa. 
Lucrurile înfiorătoare pe care i le făcuseră erau pentru ea de domeniul trecutului. 
Devenise responsabilă, era la începutul unui drum nou. Trecutul era mort. 

Abia când îi găsi într-o zi pe Ditlev Pram şi pe Torsten Florin așteptând în 
sufrageria Kassandrei își dăduse seama că îi era imposibil să scape de trecut. 
Când îi văzu cum se uitau la ea cercetător, își adusese aminte cât de periculoși 
puteau fi. 

— Vechii tăi prieteni au venit să te viziteze, ciripea Kassandra în rochia ei de 
vară aproape transparentă. 

Nu dorise să-și părăsească teritoriul — „Camera mea” —, dar ce urma să se 
întâmple nu era destinat urechilor ei. 

— Nu ştiu de ce sunteţi aici, dar vreau să plecaţi, spusese Kimmie pe deplin 
conştientă că acela era doar începutul negocierilor cu privire la cel care avea să 
fie la conducere şi cine nu, când întâlnirea se va fi sfârşit. 

— Eşti prea adânc implicată în tot, Kimmie, spusese Torsten. Nu te putem 
lăsa să te retragi. Cine ştie ce-ai putea face. 

Ea clătină din cap. 

— Despre ce vorbeşti? Că o să mă sinucid şi o să las scrisori compromițătoare 
în urma mea? 

Ditlev dăduse din cap afirmativ. 

— De exemplu. Mai sunt și alte lucruri pe care ne-am putea gândi că le-ai 
putea face. 

— Cum ar fi? 

— Contează? răspunse Torsten și se apropie de ea. 

Dacă o prindeau din nou ea avea de gând să-i lovească cu una dintre vazele 
masive, chinezești, din colţ. 

— Ideea e că știm de unde să te luăm când ești cu noi. Nici tu nu poți trăi fără 
asta, recunoaşte, Kimmie, continuase el. 

Ea zâmbise şmecherește. 

— Poate c-o să fii tată, Torsten. Sau poate tu, Ditlev. 

Nu intenţionase s-o spună, dar meritase să le vadă fețele. 

— De ce-aş vrea să merg cu voi? 

Își pusese mâna pe burtă. 

— Poate credeți că e bine pentru copil, nu? Eu nu cred. 

Ştiuse la ce se gândeau în timp ce se uitau unul la altul. Amândoi aveau copii 
și amândoi trecuseră prin mai multe divorțuri și scandaluri domestice. Încă unul 
nu le-ar fi distrus reputaţia. Nu îi deranja decât nesubordonarea ei. 

— Trebuie să scapi de copilul ăla, se răţoi Ditlev neașteptat de dur. 

„Să scapi”, aşa spusese el. Din acele cuvinte ea își dăduse seama că pruncul 
pe care urma să-l nască era în pericol de moarte. 

Ridicase mâna ca să demonstreze distanţa dintre ei. 

— Dacă vreţi să vă protejați interesele, atunci lăsați-mă în pace, aţi înțeles? 
Doar lăsați-mă în pace... de tot. 

Observă cu satisfacție că felul în care schimbase tonul îi făcuse să caște ochii. 

— Dacă nu, atunci ar fi bine să știți că am o cutie care conţine lucruri care v- 
ar putea distruge complet. Cutia aia e asigurarea mea de viață. Fiți siguri că, dacă 
mi se întâmplă ceva, cutia va vedea lumina zilei. 

De fapt, nu plănuise lucrurile astfel. Era adevărat că avea cutia ascunsă, dar 
nu se gândise niciodată s-o arate cuiva. Erau doar trofee. Mici obiecte pentru 
fiecare viață pe care o curmaseră. Precum scalpurile pentru indieni. Ca urechile 
de taur pentru matadori. Ca inimile victimelor pentru incași. 

— Ce cutie? întrebase Torsten, iar ridurile de pe faţa lui ca de vulpe se 
accentuară și mai mult. 

— Lucruri pe care le-am adunat în timpul atacurilor noastre. Dacă e 
descoperit conținutul cutiei ăleia, poate ieși la iveală tot ce am făcut, iar dacă vă 

atingeți de mine sau de copilul meu o să muriţi în spatele gratiilor, vă promit 
asta. 

Ditlev o credea. Torste, însă, era sceptic. 

— Dă-mi un exemplu, îi spusese el. 

— Unul dintre cerceii femeii din Langeland. Brăţara de gleznă, din cauciuc, a 
lui Kåre Bruno. Vă aduceţi aminte cum l-a prins Kristian și l-a împins de pe 
trambulină? Atunci poate vă amintiţi și cum stătea apoi cu brăţara afară, lângă 
Bellahøj, și râdea. Nu cred că ar mai râde dacă ar afla că aceasta le ține companie 
celor două cartonașe de Trivial Pursuit de la Rørvig, nu-i așa? 

Torsten Florin se uitase în spatele ei. Ca şi cum voia să fie sigur că nu trăgea 
nimeni cu urechea de cealaltă parte a ușii. 

— Nu, Kimmie, ai dreptate, răspunsese el. N-ar mai face-o. 

x 

Kristian o vizită într-o noapte, când Kassandra dormea dusă, doborâtă de 
băutură. S-a aplecat deasupra ei în pat și a rostit cuvintele atât de rar și de apăsat 
încât fiecare dintre ele o străpunse: 

— Spune-mi unde-i cutia, Kimmie, sau te omor acum. 

O bătu cu brutalitate până când aproape că nu mai era în stare să-și ridice 
mâinile. O lovise în abdomen, în vintre și în torace până când oasele cedară. Dar 
ea nu-i spuse unde era cutia. În final, plecase. Stors complet de violență. Pe 
deplin convins că misiunea lui fusese îndeplinită și că ea pur şi simplu inventase 
povestea despre cutie și despre conţinutul ei. Când își reveni, nu mai putu decât 
să sune singură la ambulanţă. 

33. 


Se trezi cu stomacul gol și fără poftă de mâncare. Era duminică după-amiază 
şi se afla încă la hotel. Visele din somnul de o oră îi dăduse certitudinea că totul 
avea să se aranjeze. De ce alte confirmări mai avea nevoie? Se întoarse spre 
geanta în care se afla legăturica, aflată pe pat lângă ea. 

— Azi îți dau un cadou, micuță Mille. M-am gândit la asta. O să ai cea mai 
frumoasă jucărie pe care am avut-o în viața asta, micuțul meu ursuleț, zise ea. 
Mami s-a gândit foarte des să ţi-l dea, iar azi e ziua cea mare. Nu-i așa că te face 
fericită? 

Ea simţi că vocile îi dădeau târcoale, că așteptau ca ea să facă o boacănă, dar 
atunci îşi băgă mâna în geantă, pipăi legătura și lăsă senzaţia de căldură s-o 
cuprindă. 

— Da, sunt liniştită acum, dragostea mea. Sunt perfect liniştită. Astăzi nimic 
n-o să ne poată face rău. 

. 

Intemată cu o masivă hemoragie abdominală, personalul de la Spitalul 
Bispebjerg o întrebase de multe ori cum de se putuse întâmpla aşa ceva. Ba unul 
dintre doctorii mai importanţi sugerase chiar să fie chemată poliția, dar ea îi 
convinse să n-o facă. Vânătăile de pe corp, îi asigurase ea, erau rezultatul unei 
căderi de pe treapta de sus a unei scări abrupte. Uneori avea episoade de amețeli 
şi avusese unul când stătea pe treapta aceea de sus. Jurase că nimeni nu încercase 
s-o omoare. Trăia singură, cu mama ei. Fusese doar un accident prostesc și urât. 

În ziua următoare, asistentele o asigurară că copilul avea să supravieţuiască. 
Abia când ele îi transmiseseră salutări din partea vechilor colegi de școală știu că 
trebuie să fie atentă. Bjarne o vizitase în camera ei privată în cea de-a patra zi. 
Era greu de crezut că era o simplă coincidenţă că el era cel care devenise trimisul 
lor. În primul rând, Bjarne, spre deosebire de ceilalţi, nu era persoană publică; în 
al doilea rând, nimeni nu putea mai bine ca el să poarte o conversație simplă, în 
care retorica golită de înţeles şi minciunile deplasate să nu poată prinde rădăcini. 

— Spui că ai probe împotriva noastră, Kimmie. E adevărat? 

Ea nu răspunse. Se uită pur și simplu pe fereastră la clădirile pompoase, 
ruinate. 

— Kristian îşi cere scuze pentru ce ţi-a făcut. Vrea ca eu să te întreb dacă nu 
vrei să fii transferată la un spital particular. Copilul e bine, nu? 

Ea se uită urât la el. Fusese îndeajuns ca să-l facă să-și coboare privirea. Ştia 
prea bine că n-avea niciun drept s-o întrebe ceva. 

— Spune-i lui Kristian că a fost ultima oară când m-a atins sau a avut ceva 
de-a face cu mine. Ai înțeles? 

— Kimmie, ştii cum e Kristian. Nu-i uşor să scapi de el. Spune că nici măcar 
nu ai un avocat. Unul căruia să-i fi povestit despre noi, Kimmie. Mai zice și că s- 
a răzgândit și că acum crede că ai o cutie cu lucrurile alea pe care spui că le ai. 
Că pare ceva ce ai fi în stare să faci. A rânjit când mi-a spus asta. 

Bjarne făcuse o încercare nereuşită de a transmite gestul grohăind al lui 
Kristian, dar Kimmie nu se lăsă impresionată. Kristian nu râdea niciodată de 
ceva ce-l putea ameninţa. 

— Şi dacă nu ai un avocat, se întreba Kristian, atunci cu cine te-ai aliat? N-ai 
prieteni, Kimmie, în afară de noi. Cu toţii știm asta, spusese el şi o atinsese pe 
braţ, dar ea se trase deoparte. Cred că ar fi bine să-mi spui unde-i cutia. E în casă, 
Kimmie? 

Ea se întorsese spre el brusc. 

— Crezi că-s proastă? 

Fusese evident că el înghițise gălușca. 

— Spune-i lui Kristian că, dacă mă lasă în pace, din partea mea puteți 
continua să faceţi ce vreți. Sunt însărcinată, Bjarne, nu v-aţi dat seama de asta? 
Dacă lucrurile alea văd lumina zilei, atunci vom intra la apă cu toții, la fel și 
copilul meu. Nu înţelegeţi? Cutia este doar o soluţie de urgenţă. 

Era ultimul lucru pe care ar fi trebuit să-l spună. Soluţie de urgență. Dacă era 
ceva care-l putea face pe Kristian să se simtă amenințat erau acele cuvinte. 

După vizita lui Bjarne, în noaptea aceea nu mai reuşi să doarmă. Stătea acolo 
în întuneric, în gardă, cu o mână pe burtă şi cu cealaltă pe cordon, ca să cheme 
asistenta. 

. 

El veni purtând un halat alb de doctor în noaptea de 2 august. Ea ațipise un 
moment când simţise mâna lui pe gură şi apăsarea puternică a genunchiului pe 
piept. O spuse direct: 

— Cine poate ști unde-o să dispari când o să fii externată, Kimmie? O să stăm 
cu ochii pe tine, dar totuși, nu se ştie niciodată. Zi-mi unde-i cutia și o să te lăsăm 
în pace. 

Ea nu îi răspunsese. El o lovi tare în burtă cu mâna liberă și, pentru că ea tot 
nu spunea nimic, o lovi din nou şi din nou, până începură contracţiile, picioarele 
ei se zbăteau convulsiv, iar patul se cutremura. 

Ar fi omorât-o dacă scaunul de lângă pat nu s-ar fi răsturnat și n-ar fi întrerupt 
tăcerea din cameră cu un zgomot infernal. Dacă farurile unei ambulanţe n-ar fi 
luminat încăperea şi nu l-ar fi expus în toată starea lui înfiorătoare. Dacă ea nu și- 
ar fi dat capul pe spate și n-ar fi intrat în stare de şoc. Dacă el n-ar fi fost sigur că 
oricum era pe cale să moară. 

Nu-şi anunţase plecarea din hotel. Îşi lăsase valiza înăuntru, luase geanta cu 
legăturica şi câteva alte lucruri şi parcurse pe jos scurta distanță până la gara 
centrală. Era aproape ora două după-amiaza. Se ducea să ia ursulețul pentru 
Mille, așa cum promisese. Apoi avea să-și încheie sarcina. 

Era o zi senină de toamnă, iar trenul era plin cu copii de grădiniţă, veseli, 
însoţiţi de educatoarele lor. Poate că veneau de la un muzeu, poate se duceau 
câteva ore în parc. Poate că micuţii se vor întoarce în seara aceea la mama și la 
tata, cu obrajii roşii, povestindu-le despre frunzișul multicolor al pădurii şi 
despre turmele de căprioare de pe câmpiile din jurul castelului Ermitaj. 

Când ea şi Mille aveau să fie în sfârșit împreună, urma să fie mai bine decât 
toate acele lucruri la un loc. În frumuseţea infinită a Paradisului. S-ar uita una la 
alta și ar râde. Pentru eternitate, aşa avea să fie. 

Dădu din cap şi privi peste cocioabele din Svanemøllen, spre spitalul 
Bispebjerg. Cu unsprezece ani în urmă se ridicase din patul de spital și luase 
copilul micuţ care zăcea sub un cearşaf, pe o masă de oţel, la piciorul patului. O 
lăsaseră singură doar o clipă. O femeie din camera alăturată care intrase în 
travaliu avusese niște complicații grave. Se sculase, se îmbrăcase și împăturise 
copilul în cearşaf. 

O oră mai târziu, după ce fusese umilită de tatăl ei la hotelul D’ Angleterre, 
mersese pe exact aceeași rută spre Ordrup pe care o urma în acel moment. Cu 
acea ocazie îşi dăduse seama că nu mai putea sta acolo în casă. Că gaşca avea să 
vină după ea, iar următoarea dată însemna sfârșitul. 

Dar mai ştia şi că avea mare nevoie de ajutor pentru că încă sângera, iar 
durerea din abdomen părea ireală şi era înspăimântătoare. Așa că se duse la 
Kassandra să-i ceară bani. S-o determine să-i dea lucrurile de care avea nevoie. 
Încă o dată, în ziua aceea aflase ce-i puteau face oamenii ale căror nume începea 
cu „K”. Tot ce-i împinsese în palmă Kassandra fusese o nenorocită de bancnotă 
de două mii de coroane. Două mii de la ea şi zece mii de la așa-zisul tată, Willy 
K. Lassen, era tot ce se obosiseră să-i ofere. Și era departe de a fi de-ajuns. 

Când i se spusese să plece din casă şi se trezise pe stradă, cu legăturica la 
piept și cu tamponul dintre picioare din nou complet inundat de sânge, ştiu că va 
veni ea ziua în care toți cei care se purtaseră urât cu ea şi o forțaseră să 
îngenuncheze vor plăti pentru ce făcuseră. Mai întâi Kristian, apoi Bjarne. Apoi 
Torsten, Ditlev, Ulrik, Kassandra și tatăl ei. 

. 

Acum, pentru prima dată după mulţi ani, stătea în faţa casei de pe Kirkevej și 
totul arăta exact la fel. Clopotele de la biserica de pe deal fără îndoială că încă îi 
chemau pe burghezii serioşi la slujbele de duminică, iar casele din vecinătate 
încă se ridicau spre cer, semețe şi nerușinate. Uşa de la casă era la fel de greu de 
deschis. 

Nu recunoscu doar fața bine conservată a Kassandrei când aceasta deschise 
uşa, ci și atitudinea pe care prezenţa ei i-o provocase întotdeauna mamei sale 
vitrege. Kimmie nu știa cum începuse exact ostilitatea dintre ele două. Probabil 
că se întâmplase când Kassandra, în încercările ei stângace de a o crește, o 
încuiase pe Kimmie într-o debara întunecată şi o bombardase cu un torent de 
vorbe grele, jumătate dintre acestea total străine fetiţei. 

Faptul că şi Kassandra suferise în acea gospodărie lipsită de sentimente cu 
greu ar fi putut fi o circumstanţă atenuantă dacă-i judecai comportamentul. 
Aceasta nu era o scuză. Kassandra era o drăcoaică. 

— Nu te las înăuntru, șuieră Kassandra și încercă să închidă ușa cu forța. 

Exact așa cum făcuse în ziua de după avort, când Kimmie stătuse acolo, 
rănită, disperată, cu legăturica în braţe. 

æ 

Atunci i se spusese să se ducă la dracu”, și chiar fusese un iad ce o așteptase în 
față. În afara stării oribile în care o lăsaseră loviturile lui Kristian și a avortului, 
fusese nevoită să meargă pe jos zile în șir, gârbovită, fără ca nimeni să-și ofere 
ajutorul sau măcar să încerce să se apropie de ea. Oamenii nu-i vedeau decât 
buzele crăpate și părul murdar. Se țineau la distanţă de legătura respingătoare din 
mâinile ei și de mânecile maro, pătate cu sânge uscat, fără a vedea în ea o ființă 
umană răvăşită de febră, aflată în nevoie. Nu au văzut o persoană care se 
dezintegra. lar ea considerase că toate acelea sunt pedeapsa ei. Propriul 
purgatoriu, pe care trebuia să-l îndure ca să plătească pentru toate ticăloșiile 
teribile pe care le făcuse. 

O drogată din Vesterbro o salvase. Numai Tine, acel copil oropsit, bolnăvicios 
şi slab, ignorase mirosul care venea din legăturică şi scuipatul uscat care se 
acumulase în colţurile gurii ei. Văzuse altele și mai rele şi o dusese pe Kimmie 
într-o cameră mai jos pe alee, în Sydhavnen, la un alt dependent de droguri care 
fusese odată, în zorii vieţii lui, doctor. 

Pastilele și chiuretajul făcut de acesta o ajutară să scape de infecţie şi îi opriră 
sângerarea. Preţul pe care îl plătise fusese faptul că de atunci nu mai sângerase 
niciodată. În săptămâna următoare — când micuțul ei obiect începuse să nu mai 
pută — Kimmie fusese gata să înceapă o nouă viață, pe străzi. Restul era istorie. 

° 

A intra în camerele în care parfumul dens al Kassandrei atârna greoi și toate 
fantomele trecutului râdeau de Kimmie aşa cum făcuseră întotdeauna era ca și 
cum ar fi înghețat în mijlocul unui coşmar. 

Kassandra duse o ţigară la buze. Rujul ei fusese demult şters de zecile de 
țigări pe care le fumase mai devreme. Mâinile îi tremurau ușor, dar prin norul de 
fum ochii ei o urmăreau cu atenție pe Kimmie când aceasta puse geanta pe 
podea. Kassandra, se vedea clar, nu se simţea deloc confortabil și, în scurtă 

vreme, privirea ei avea să arunce săgeți în toate părțile. Nu era un scenariu pe 
care să-l fi prevăzut. 

— Ce vrei să faci aici? întrebă Kassandra. 

Erau exact aceleaşi cuvinte ca în urmă cu unsprezece ani. După viol și după 
avort. 

— Vrei să mai stai aici în casă, Kassandra? răspunse Kimmie. 

Mama ei vitregă își trase capul pe spate, dar altfel rămase nemişcată pentru un 
moment, gânditoare, ținând încheietura mâinii moale în vreme ce fumul albăstrui 
făcea rotocoale prin părul ei cărunt. 

— De-aia ai venit? Să mă dai afară? De-aia? 

Era îmbătător s-o vadă cum se lupta să rămână calmă. Acea persoană care 
avusese ocazia să ia de mână o fetiță şi s-o scoată din umbra unei mame reci. 
Acea femeie mizerabilă, egocentrică, plină de ea, care o dominase pe Kimmie 
abuzând-o emoțional şi neglijând-o zi de zi. Femeie care hrănise în Kimmie tot 
ce o făcuse să ajungă acolo unde era: neîncredere, ură, indiferenţă rece şi lipsă de 
empatie. 

— Am două întrebări la care ar fi înțelept să răspunzi bine și repede, 
Kassandra. 

— Apoi o să pleci? 

Își turnă un pahar din carafa de vin de Porto pe care fără îndoială se străduise 
s-o golească înainte de a sosi Kimmie și luă o înghiţitură zdravănă. 

— Nu promit nimic, spuse Kimmie. 

— Care sunt întrebările? 

Kassandra trase fumul de ţigară atât de adânc în plămâni încât nu ieși nimic 
când expiră. 

— Unde e mama? 

Ea îşi lăsă capul pe spate, cu gura ușor deschisă. 

— O, Doamne. Asta-i întrebarea ta? zise ea şi se întoarce brusc spre Kimmie. 
Păi, e moartă, Kimmie. E moartă de treizeci de ani, sărmana. Nu ţi-am spus 
niciodată? 

Își dădu din nou capul spre spate şi scoase câteva sunete care se presupuneau 
că exprimau surprinderea. Apoi se întoarse din nou spre Kimmie. De data aceea 
privirea ei era dură. Nemiloasă. 

— Tatăl tău i-a dat bani, apoi ea i-a băut. Să-ţi spun mai mult? E uimitor că 
noi nu ţi-am zis niciodată. Dar ești fericită acum că știi? 

Cuvântul „fericită? pătrunse în toate celulele din corpul lui Kimmie. 
„Fericită?!” 

— Şi tata? Mai ştii ceva de el? Unde e? 

Kassandra prevăzuse întrebarea. Era dezgustată. Simplul cuvânt „tată” era 
suficient. Dacă îl ura cineva pe Willy K. Lassen, ea era aceea. 

— Nu înţeleg de ce vrei să știi. Din partea ta, el ar putea foarte bine să ardă în 
iad, nu-i așa? Sau nu vrei decât să te convingi că așa şi e? Pentru că te asigur, 
fată scrântită, că tatăl tău chiar arde în iad. 

— E bolnav? întrebă ea. 

Poate că ceea ce-i spusese polițistul acela lui Tine era adevărat. 

— Bolnav? 

Kassandra strivi ţigara și întinse brațele cu degetele răsfirate și unghii ascuţite. 

— Arde în iad cu cancer în toate oasele. N-am vorbit cu el, dar am auzit de la 
alții că suferă teribil. 

Își țuguie buzele și expiră din tot sufletul, ca și cum îl scotea afară din ea pe 
însuși Satana. 

— Suferă teribil și va fi mort până la Crăciun şi mie puţin îmi pasă, m-auzi? 

Îşi netezi puţin fusta şi luă paharul de Porto de pe masa de lângă ea. Asta 
însemna că Kimmie, micuța ei şi Kassandra erau singurele rămase. Două „K”-uri 
blestemate și micuțul înger păzitor. Kimmie ridică geanta de pe podea și o așeză 
pe masă, lângă carafa Kassandrei. 

— Spune-mi, tu ai fost cea care l-a lăsat pe Kristian înăuntru când eu aşteptam 
s-o nasc pe micuța mea aici? 

Kassandra o urmări pe Kimmie care deschise puţin geanta. 

— Doamne Dumnezeule! Nu-mi spune că ai chestia aia hidoasă în geantă! 

Își dădu seama după faţa lui Kimmie că așa era. 

— Eşti bolnavă la cap, Kimmie. la-o de aici. 

— De ce l-ai lăsat pe Kristian în casă? De ce l-ai lăsat să vină la mine, 
Kassandra? Ştiai că sunt însărcinată. Îţi spusesem că vreau să fiu lăsată în pace. 

— De ce? Puțin îmi păsa de tine și de bastardul tău. La ce te așteptai? 

— Şi ai stat pur şi simplu acolo, în sufragerie, în timp ce el mă bătea. Probabil 
că ai auzit. Trebuie să fi ştiut de câte ori m-a lovit. De ce n-ai sunat la poliție? 

— Pentru că ştiam c-o meritai. Nu-i aşa? 

„Ştiam c-o meritai”, spusese ea, iar vocile începură să sune în capul lui 
Kimmie. Pumni, camere întunecate, batjocură, acuzaţii — toate acelea bubuiau în 
capul lui Kimmie și trebuiau să înceteze. 

Dintr-o singură mișcare, sări, o apucă pe Kassandra de păr și o forță să-şi dea 
capul pe spate ca să-i toarne restul de Porto pe gât. Femeia se uita confuză și 
surprinsă la tavan în timp ce lichidul i se scurse pe trahee şi o făcu să tuşească. 
Aşa că închise gura Kassandrei și îi ținu capul ca într-o menghină în timp ce 
încercările de a tuși ca să-și curețe plămânii deveniră din ce în ce mai puternice. 

Kassandra o apucă pe Kimmie de antebraţ şi încercă s-o împingă, dar viaţa pe 
stradă conferă o forță deosebită, care o depăşeşte de departe pe cea a unei femei 
care își petrece zilele dându-le ordine celor din jur. Ochii ei se umplură de 
disperare în timp ce stomacul i se contractă și împinse acid gastric spre catastrofa 
pe cale să se petreacă undeva între trahee şi esofag. Câteva inhalări rapide, fără 

VP - 244 


folos, prin nas, produseră panică în corpul Kassandrei care se zbătea din răsputeri 
să se elibereze. Kimmie o ţinu strâns, tăind toate căile prin care oxigenul dătător 
de viaţă ar fi putut intra în plămânii ei, iar Kassandra începu să aibă convulsii în 
timp ce pieptul ei se umfla frenetic, înecându-i tânguielile. Apoi deveni inertă. 

Kimmie îi dădu drumul să cadă exact unde se dăduse bătălia și lăsă paharul 
spart de Porto, măsuţa de cafea care fusese mutată din loc și voma care cursese 
din gura femeii să vorbească de la sine. Kassandra Lassen se bucurase 
întotdeauna de lucrurile cele mai bune din viaţă, iar acum acestea îi curmaseră 
viaţa. Un accident, ar fi zis unii. Previzibil, ar fi adăugat alții. 

æ 

Au fost exact cuvintele pe care se spunea că le rostise unul dintre vechii 
parteneri de vânătoare ai lui Kristian Wolf când îl găsi pe acesta cu artera 
femurală perforată, pe moşia lui din Lolland. Un accident, da, dar previzibil. 
Kristian era celebru pentru faptul că obișnuia să fie neglijent cu pușca. Era doar o 
chestiune de timp până când să se întâmple ceva rău, spusese tovarășul lui de 
vânătoare. 

Dar nu fusese un accident. Kristian o controlase pe Kimmie din ziua în care el 
pusese ochii pe ea. O constrânsese pe ea și pe ceilalți să participe la jocurile lui și 
se folosise de corpul ei. O împinsese spre anumite relaţii şi apoi o extrăsese din 
ele. O convinsese să-l ademenească pe Kåre Bruno la Bellahøj cu promisiunea că 
aveau să se împace. O aţâţase să strige la Kristian să-l împingă pe Kåre peste 
margine. O violase și o bătuse o dată, apoi încă o dată, astfel încât copilul să nu 
supravieţuiască. Îi transformase viaţa de multe ori, de fiecare dată spre mai rău. 

Când se scurseseră șase săptămâni de când trăia pe străzi, ea l-a văzut pe 
prima pagină a unui ziar de scandal. Zâmbea, făcuse niște afaceri grozave şi se 
pregătea să plece pentru câteva zile să se relaxeze pe moșia lui din Lolland. 

— Niciun animal de pe terenurile mele n-ar trebui să se simtă în siguranţă, 
spusese el. Ținta mea este excelentă. 

Furase prima ei valiză, şi-a pus nişte haine impecabile și a luat trenul spre 
Søllested, unde a coborât şi a străbătut pe jos ultimii cinci kilometri, în lumina 
amurgului, până a ajuns la moșie. Își petrecu noaptea în tufișuri, ascultându-l pe 
Kristian care ţipa înăuntru necontenit, forțându-și, într-un final, tânăra lui soție să 
se refugieze la etaj. El a dormit în sufragerie și după câteva ore era mai mult 
decât pregătit să-şi verse neajunsurile și frustrarea generală pe bieţii fazani și pe 
orice altă creatură vie care îi ieşea în cale. 

Noaptea fusese rece ca gheaţa, dar nu și pentru Kimmie. Gândul la sângele lui 
Kristian, care avea să fie curând vărsat pentru păcatele lui, era ca o briză caldă de 
vară. Îi dădea poftă de viaţă, o inspira. 

Încă de când erau la internat, ştia că firea insomniacă a lui Kristian îl făcea să 
se scoale din pat cu mult înaintea celorlalți. Cu câteva ore înaintea unei partide 

de vânătoare obișnuia să se plimbe pe moșie ca să simtă terenul şi să se 
încredințeze că gonacii şi vânătorii vor colabora cum se cuvine. 

Chiar şi la câţiva ani după moartea lui, ea își aducea încă aminte clar 
momentul în care îl văzuse în sfârșit ieșind pe poarta moşiei şi îndreptându-se 
spre terenul de vânătoare. Complet echipat, după cum considerau cei din înalta 
clasă că trebuia să arate un ucigaș adevărat: apretat, la modă și cu cizme lucioase, 
cu şiret legat până sus. Dar ce ştiau ei despre ucigașii adevăraţi? 

Mișcându-se lin, îl urmări de la distanţă printre tufișuri, temându-se uneori că 
foșnetul frunzelor și zgomotul rămurelelor îl vor avertiza asupra pericolului. 
Dacă ar fi văzut-o, n-ar fi ezitat să tragă. Un accident, l-ar fi numit el. O 
neînțelegere. O iluzie care l-a făcut să creadă că a văzut o căprioară sau vreun alt 
animal sălbatic. 

Dar Kristian nu o auzi. Nu până în clipa în care ea sări la el și-și înfipse cuțitul 
în organele lui sexuale. El căzu în față, zvârcolindu-se cu sălbăticie, cu ochii larg 
deschişi, conştient că fața de deasupra lui era ultimul lucru pe care avea să-l 
vadă. Kimmie trase pușca spre ea și îl lăsă să sângereze până la moarte. Nu dură 
mult. 

Apoi îl întorsese, își ascunse mâinile în mâneci, şterse arma, o înfipse în mâna 
cadavrului, apoi o îndreptă spre vintrele lui şi trăsese. Conform raportului 
poliţiei, fusese un accident, iar cauza morții fusese hemoragia abundentă în urma 
secționării unei artere mari. Fusese cel mai discutat accident de vânătoare din 
acel an. 

Da, fusese catalogat drept accident, dar Kimmie știa mai bine despre ce fusese 
vorba și o stare de pace fără egal se lăsase asupra ei. 

Spre deosebire de ceilalți membri ai găștii. Dispăruse fără urmă, iar ei ştiau cu 
toţii că Kristian n-ar fi murit astfel fără să fi fost ajutat. Inexplicabil, oamenii 
vorbeau despre moartea lui Kristian. Dar vechii amici ai lui Kimmie nu au crezut 
o clipă asta. 

. 

În acele zile, Bjarne s-a predat. Poate ştia că avea să fie următorul. Poate 
făcuse un pact cu ceilalți. Nu conta. Ea citise despre caz în ziare. Despre felul în 
care Bjarne acceptase acuzaţia pentru crimele din Rørvig, astfel că ea putea trăi 
liniştită. 

Îl sună pe Ditlev Pram şi îi spuse că, dacă el, Ulrik și Torsten voiau să stea şi 
ei liniștiți, trebuiau să-i dea o anumită sumă de bani. Căzură de acord în privința 
procedurii, iar ei respectaseră învoiala. Fusese un lucru deștept. Cel puţin, acest 
lucru îi ajutase să-și cumpere câţiva ani liniştea, înainte ca soarta să-i ajungă din 
urmă. 

x 

O vreme, se uită la cadavrul Kassandrei întrebându-se de ce nu simțea o 

senzație mai mare de satisfacție. „Pentru că n-ai terminat încă, spuse una dintre 

voci. Nimeni nu se poate simți fericit la jumătatea drumului spre Paradis”, spuse 
alta. A treia voce rămase tăcută. 

Ea dădu din cap și scoase legăturica din geantă, apoi se duse încet în 
apartamentul ei și îi explică micuţei cum se jucase odată pe scara aceea și cum 
obișnuia să alunece pe balustradă când n-o vedea nimeni. Cum fredona 
întotdeauna acelaşi cântec, la nesfârșit, când Kassandra și tatăl ei n-o auzeau. 
Momente mărunte din viaţa unui copil. 

— Poţi sta aici cât timp mami îl caută pe Martinel pentru tine, iubire, zise ea 
şi aşeză legătura cu grijă pe pernă. 

Dormitorul ei era exact așa cum îl lăsase. Acolo se refugiase câteva luni și își 
simţise burta crescând. Acum avea să fie ultima vizită. Deschise uşa de la balcon 
şi pipăi, în lumina slabă, spre placa desprinsă. Era acolo, exact unde și-o amintea. 
Placa se mișcă surprinzător de uşor, lucru la care nu se așteptase. Era ca şi cum 
ar fi deschis o ușă care tocmai fusese unsă. Presimţiri sumbre se abătură asupra 
ei și o cuprinseră fiorii. Apoi, când băgă mâna în acel spaţiu și nu găsi nimic, 
fiorii se transformară într-o senzaţie caldă, arzătoare. Ochii ei cercetară febril 
zona din jurul plăcii desprinse, dar ştia că era în zadar. Pentru că era placa cea 
bună; firida cea bună. Iar cutia dispăruse. 

Acum toate „K”-urile urâte din viaţa ei i se aliniau în față, în timp ce vocile 
urlau în interior şi râdeau isteric, admonestând-o. Kyle, Willy K., Kassandra, 
Kåre, Kristian, Klavs și toţi ceilalți cu care se intersectase. Cine apăruse de data 
aceasta şi luase cutia? Fuseseră chiar cei pe al căror gât plănuise să îndese 
dovada? Era vorba despre supraviețuitori, Ditlev, Ulrik şi Torsten? Chiar fusese 
posibil ca ei să găsească cutia? 

Tremură şi observă cum vocile deveniseră una singură. Cum îi făceau să 
pulseze vizibil venele de pe interiorul braţului. Nu se întâmplase în urmă cu 
câţiva ani. Vocile vorbeau la unison. Cei trei bărbaţi trebuiau să moară. Pentru 
prima oară vocile erau toate de acord. 

Epuizată, se aşeză pe pat lângă micuța boccea, copleşită de umilinţele și 
opresiunile din trecut. Mai întâi, de pumnii grei ai tatălui. De respiraţia îmbibată 
de alcool din spatele rujului gros al mamei ei. De unghiile ei ascuţite. De 
ciupituri. De păruielile care ciufuleau deseori părul frumos al lui Kimmie. După 
ce o băteau, stătea în colț, cu mâinile tremurânde strânse în jurul lui Martinel. 
Era cineva cu care putea vorbi și care o consola. Așa mic cum era, Martinel 
vorbea cu autoritate. 

— la-o uşor, Kimmie, îi spunea animalul de pluş. Nu sunt decât oameni răi. 
Într-o bună zi o să dispară. O să dispară dintr-odată. 

Când crescuse, tonul se schimbase. Ursuleţul îi spunea că niciodată, dar 
absolut niciodată nu trebuia să permită nimănui s-o lovească. Dacă era cineva 
care lovea, ea trebuia să fie aceea. Nu avea voie să tolereze să fie tratată urât. 

Iar acum Martinel dispăruse. Singurul lucru din viaţa ei care îi aducea aminte 
de frânturi fericite din copilărie. Se întoarse către legăturică, o mângâie încet, şi, 
copleșită de remușcări pentru că nu reușise să-și ţină promisiunea, zise: 

— Nu poți primi acum ursulețul, îngeraș. Îmi pare așa de rău! 

34. 


Ca de obicei, Ulrik era cel mai bine informat cu privire la ultimele ştiri, dar el 
nu-și petrecuse sfârşitul de săptămână trăgând cu arbaleta, aşa cum făcuse Ditlev. 
Aceasta era diferența dintre ei şi așa fusese întotdeauna. Când era posibil, Ulrik 
prefera să aibă o abordare relaxată asupra vieții. 

Când îi sună mobilul, Ditlev stătea cu faţa la Sound și trăgea cu săgețile la 
țintă. La început, trăsese unele chiar pe lângă, în apă, dar în ultimele două zile 
aproape că nu mai trăgea una care să n-atingă ţinta. Era luni şi tocmai se amuzase 
aranjând cinci săgeți în formă de cruce în centrul țintei când vocea panicată a lui 
Ulrik puse capăt distracţiei. 

— Kimmie l-a omorât pe Aalbæk, spuse acesta. Am auzit la știri. Ştiu sigur că 
ea e făptaşul. 

Pentru o fracțiune de secundă, informaţia acapară toată fiinţa lui Ditlev. Era ca 
o presimţire a morţii. Ascultă cu atenţie povestirea scurtă și incoerentă a lui Ulrik 
despre căderea fatală a lui Aalbæk și detaliile cu privire la moartea sa. Din câte 
spicuise Ulrik din interpretările date de presă rapoartelor vagi ale poliţiei, era 
imposibil să fie catalogată cu certitudine drept sinucidere. Ceea ce însemna că 
era la fel de imposibil de exclus crima. Era o veste care îl aduse cu picioarele pe 
pământ. 

— Noi trei trebuie să ne întâlnim, auzi? șopti Ulrik ca şi cum Kimmie i-ar fi 
simţit deja mirosul. Dacă nu stăm uniţi, o să ne ia unul câte unul. 

Ditlev se uită la arbaleta care atârna de o chingă prinsă în jurul încheieturii 
mâinii. Ulrik avea dreptate. Din acel moment, lucrurile trebuiau să se schimbe. 

— Bine, spuse el. Deocamdată, facem cum am plănuit. Ne întâlnim mâine- 
dimineață devreme pentru vânătoare la Torsten şi apoi o să discutăm. Nu uita că 
este doar a doua oară când lovește în ultimii zece ani. Încă mai avem timp, Ulrik. 
Asta simt. 

Se uită peste apă, dar nu îşi putea concentra privirea. Era o situaţie 
inacceptabilă. Ea sau ei, la asta se rezuma totul. 

— Ascultă, Ulrik, zise Ditlev. Îl caut pe Torsten ca să-l anunţ. Între timp, sună 
și află tot ce poţi. Sun-o pe mama vitregă a lui Kimmie, de exemplu, și spune-i 
ce se petrece, da? Roagă oamenii să-ți spună dacă se întâmplă ceva, da? Roagă-i 
să-ți zică dacă aud ceva. Orice. Și, Ulrik, spuse el înainte de a închide, încearcă, 
pe cât posibil, să nu ieși din casă până ne vedem, da? 

Nici nu-și pusese bine mobilul în buzunar când acesta sună din nou. 

— Herbert sunt, zise vocea fără inflexiune. 

Fratele mai mare al lui Ditlev nu obișnuia niciodată să-l sune. Pe vremea când 
poliția investiga crimele din Rørvig, Herbert văzuse totul cu ochii lui de copil, 
dar nu spusese niciodată nimic. Niciodată nu dăduse glas suspiciunii şi nici nu se 
băgase. Dar nici nu se ţesuse vreun sentiment frățesc între ei doi. Nu că ar fi 
existat vreodată aşa ceva între ei. Sentimentele nu se potriveau cu stilul familiei 
Pram. 

Şi totuşi, Herbert fusese acolo când avusese nevoie de el. Probabil, pentru că 
frica lui nestăvilită de scandal întrecuse orice altceva. Teama că tot ce conta 
pentru el avea să fie murdărit devenise deodată copleșitoare. De aceea Herbert 
fusese unealta perfectă când Ditlev dorise ca investigația Departamentului o să 
fie trasă pe dreapta. Şi de aceea îl suna acum Herbert. 

— Te-am sunat să-ți spun că ancheta Departamentului Q este din nou reluată. 
Nu-ţi pot da mai multe detalii pentru că legătura mea de la sediul poliției şi-a 
retras antenele, dar oricum Carl Marck, șeful departamentului, știe acum că am 
încercat să-i influenţez munca. Îmi pare rău, Ditlev! Stai şi tu ascuns o vreme. 

În acel moment, Ditlev simți că-l cuprinde și pe el panica. 

Îl prinse pe Torsten Florin exact când mogulul modei ieșea cu maşina din 
parcarea lui de la Brand Nation. Tocmai auzise știrea despre Aalbæk şi, la fel ca 
Ditlev şi Ulrik, se gândise că trebuia să fi fost mâna lui Kimmie. Dar nu ştia că 
Departamentul Q şi Carl Mørck erau din nou operaţionali. 

— La dracu”! E din ce în ce mai rău, strigă vocea iritată de la celălalt capăt al 
liniei telefonice. 

— Vrei să anulăm vânătoarea? întrebă Ditlev. 

Tăcerea prelungă vorbi de la sine. 

— N-are sens. Vulpoiul oricum va muri până la urmă, zise Torsten într-un 
final. 

Ditlev parcă şi vedea. Fără îndoială, Torsten își petrecuse întreg weekendul 
desfătându-se cu suferinţa vulpii turbate. 

— Ar fi trebuit s-o vezi de dimineaţă, spuse el. Complet nebună. Dar stai să 
mă gândesc puţin. 

Ditlev îl cunoștea pe Torsten. În acel moment în el se dădea o luptă între 
impulsurile criminale și raţiunea cu care reușise în viața profesională și cu care 
clădise un imperiu încă de la vârsta de douăzeci de ani. Într-o clipă, el avea să 
şoptească o rugăciune. Aceasta era o altă latură a sa. Dacă nu putea rezolva 
singur o problemă, întotdeauna exista un zeu pe care-l putea chema. 

Ditlev îşi ataşă căştile la mobil, încordă arbaleta și scoase încă o săgeată din 
tolbă. Apoi încărcă arma şi ţinti spre unul dintre stâlpii care rămăseseră în 
picioare de la vechiul chei. Pasărea tocmai se așezase și îşi curăța penele de ceața 
mării. Ditlev măsură distanţa și vântul și dădu drumul săgeții atât de ușor, de 
parcă ar fi mângâiat cu degetul obrazul unui copilaș. Pasărea nici nu-și dădu 

seama ce o lovise. Străpunsă de săgeată, căzu pe spate în apă și pluti acolo în 
timp ce Torsten se ruga aproape în șoaptă la celălalt capăt al liniei telefonice. 
Acea uimitoare lovitură îl ajută pe Ditlev să ia o decizie. 

— O s-o facem, Torsten, zise el. Adună toți somalezii la noapte și dă-le 
instrucţiuni ca, de acum înainte, să stea cu ochii-n patru după Kimmie. Pune-i în 
gardă, Torsten. Arată-le fotografia ei. Promite-le un bonus mare dacă văd ceva. 

— Bine, spuse Torsten după ce se gândi un moment. Totuşi, cum rămâne cu 
cei care vin mâine la vânătoare? Nu-i putem lăsa pe cei precum Krum şi ceilalți 
nătângi să alerge de colo-colo. 

— Ce spui? Nu contează cine-i cu noi. Dacă ea își face apariţia, vom avea 
nevoie de martori când vor intra săgețile în ea. 

Ditlev își mângâie arbaleta și privi spre mogâldeața înghițită încet-încet de 
valuri. 

— Da, continuă el în şoaptă. Kimmie e mai mult decât binevenită să apară. 
Nu ești de aceeași părere, Torsten? 

Nu auzi răspunsul lui din cauza strigătelor secretarei sale care țipa de pe terasa 
din Caracas. După câte-și dădu seama Ditlev de la distanţă, ea îi făcea semn cu 
mâinile şi le ridica la urechi. 

— Cred că mă caută cineva, Torsten. Închid acum. Ne vedem mâine- 
dimineață devreme, da? Ai grijă. 

Închiseră în același timp și, o secundă mai târziu, mobilul îi sună din nou. 

— lar ai închis serviciul de apel în aşteptare, Ditlev? 

Era secretara. Acum stătea nemișcată pe terasa spitalului. 

— N-ar trebui să faci asta; înseamnă că nu pot lua legătura cu tine. Avem o 
mică problemă aici sus. Un bărbat care-și spune detectiv inspector-şef Mørck 
tocmai a apărut şi adulmecă prin jur. Ce vrei să facem, Ditlev? Vorbeşti tu cu el 
sau ce? Nu ne-a arătat un mandat și nici nu cred că are așa ceva. 

Ditlev simţi ceața sărată care i se așeza pe față. Dincolo de asta nu simţi nimic 
altceva. Peste douăzeci de ani trecuseră de la primul atac şi, în această perioadă, 
mâncărimea produsă de neliniște şi anxietatea latentă nu făcuseră decât să-i 
servească drept sursă de energie. Dar, în acel moment, nu simțea nimic și nu-i era 
deloc bine. 

— Nu, răspunse el. Spune-i că sunt plecat din oraş. 

Pescăruşul dispăruse în valurile întunecate. 

— Spune-i că sunt în călătorie. Și asigură-te că zboară dracului de-acolo. 

35. 


Pentru Carl, lunea începuse la zece minute după ce se băgase în pat. Fusese 
dezorientat toată ziua de duminică. Dormise buştean cea mai mare parte a 
drumului spre casă iar morocănoaselor stewardese le fusese aproape imposibil 
să-l trezească. Fuseseră nevoite să-l târască jos din avion, apoi personalul 
aeroportului avu nevoie de un cărucior electric ca să-l ducă la primul ajutor. 

— Câte Frisium spuneţi că aţi luat? îl întrebară ei. 

Dar el adormise din nou. lar acum, paradoxal, se trezise în clipa în care se 
dusese la culcare. 

— Unde ai fost azi? întrebă Morten Holland când Carl intră bălăbănindu-se ca 
un zombie. 

Un pahar cu martini apăru pe masă în faţa lui înainte de a-l putea refuza, iar 
noaptea se lungi. 

— Ar trebui să-ți găseşti o prietenă, toarse suav Morten pe la patru dimineaţa, 
când Jesper veni acasă și contribui și el cu sfaturi despre dragoste și femei. 

Acum Carl aflase că Frisium era bun în doze mici. Oricum, nu era un semn 
bun că sfătuitorii săi cei mai buni în materie de dragoste erau un derbedeu de 
şaisprezece ani și un homosexual care nu-și recunoscuse încă statutul. Mai lipsea 
ca mama lui Jesper, Vigga, să-şi dea și ea cu părerea. Parcă o și auzea: „Ce-i cu 
tine, Carl? Dacă e ceva în neregulă cu metabolismul tău, ar trebui să încerci niște 
rădăcină de trandafir. E bună la tot felul de lucruri”. 

A 

La biroul de la recepţie dădu peste Lars Bjørn. Nici el nu arăta prea bine. 

— Nenorocitele alea de atacuri de la pubelele de gunoi, spuse el. 

Dădură din cap spre polițistul aflat în spatele geamului și merseră împreună 
către pasajul cu coloane. 

— Probabil ai observat coincidenţa dintre numele „Store Kannikestraede” și 
„Store Sandervoldstraede”, zise Carl. Eşti cu ochii şi la celelalte străzi? 

— Da, avem supraveghere continuă atât pe Store Strandstræde, cât şi pe Store 
Kirkestræde. Sunt acolo femei ofițer în haine civile, așa că o să vedem dacă 
atacatorii sunt tentaţi să le atace. De aceea, nu putem să ne lipsim de oameni 
pentru cazul tău, dar probabil că ştii deja asta. 

Carl dădu din cap afirmativ. În acel moment, puţin îi păsa. Se simţea extrem 
de epuizat, încet la minte și greoi, era ceva ce semăna cu răul produs de decalajul 
de fus orar şi nici picat cu ceară n-ar fi priceput ce naiba însemna „weekend 
plăcut”. „Weekend de coșmar” era o descriere mai potrivită. 


VP - 252 


Rose îl întâmpină cu un zâmbet pe holul din subsol, iar el nu se îndoia că avea 
să i-l şteargă în curând de pe faţă. 

— Ei, cum a fost la Madrid? fu primul lucru pe care ea îl spuse. Ai avut timp 
de vreun dans flamenco? 

El nu avea energia să-i răspundă. 

— Haide, Carl. Ce-ai văzut acolo? 

O fixă cu pleoapele greoaie. 

— Ce-am văzut? Dincolo de Turnul Eiffel și de Paris și de interiorul 
pleoapelor, absolut nimic. 

Ea vru să protesteze. „Nu te cred”, părea să spună privirea ei. 

— O să fiu direct, Rose. Dacă mai faci așa ceva vreodată, în curând o să-ţi 
spun fosta colegă din Departamentul Q. 

Trecu pe lângă ea şi se puse pe scaun. Tapiţeria capitonată îl aștepta. Patru sau 
cinci ore de somn cu picioarele pe birou și avea să fie ca nou. Era sigur de asta. 

— Ce se întâmplă? se auzi vocea lui Assad în clipa în care Carl pătrunse pe 
tărâmul viselor. 

El ridică din umeri. Nimic în afară de faptul că tocmai era momentul să 
ațipească. Assad era orb sau ce? 

— Rose e supărată. Ai fost rău cu ea, Carl? 

Tocmai era pe cale să se enerveze din nou, când observă hârtiile pe care Assad 
le ţinea sub braţ. 

— Ce-ai pentru mine? zise el epuizat. 

Assad se așeză pe una dintre monstruozităţile din metal ale lui Rose. 

— N-au găsit-o încă pe Kimmie Lassen. O caută peste tot, așa că probabil că e 
doar o chestiune de timp. 

— Ai vreo veste de la locul exploziei? Au găsit ceva? 

— Nu, nimic. Din câte ştiu eu, au terminat. 

Scoase hârtiile şi le răsfoi într-o doară. 

— Am luat legătura cu oamenii aceia care se ocupă de zona Løgstrup, zise el. 
Au fost foarte, foarte prietenoși. Au trebuit să caute prin tot departamentul ca să 
găsească pe cineva care să ne spună ceva despre cheia de la gard. 

— Bine, spuse Carl cu ochii închişi. 

— Unul dintre angajaţii lor a trimis un lăcătuș la Inger Slevs Gade ca să ajute 
o femeie de la minister care comandase niște chei de rezervă atunci. 

— Ai luat descrierea femeii, Assad? Presupun că a fost Kimmie Lassen. 

— Nu, n-au aflat care lăcătuș a fost trimis atunci, aşa că n-am descrierea. Le- 
am spus toată povestea celor de sus. Poate că ei vor dori să ştie cine a avut acces 
la clădirea care a explodat. 

— Bine, Assad. Corect. Așa că renunțăm la firul acela. 

— Care fir? 

— Nu contează, Assad. Următoarea mea sarcină pentru tine este să faci câte 
un dosar pentru fiecare dintre cei trei, Ditlev, Ulrik și Torsten. Vreau toate 
genurile de informaţii. Fiscale, de afaceri, domicilii, statul marital și tot tacâmul. 
Construiește dosarele bucăţică cu bucăţică. 

— Cu cine să încep atunci? Am deja marfa despre toți. 

— E bine, Assad. Mai e și altceva despre care ar trebui să discutăm? 

— Sus la Omoruri mi-au spus să te anunţ că, după convorbirile de pe mobilul 
lui Aalbaek, acesta a luat legătura de multe ori cu Ditlev Pram. 

Sigur că da. 

— Bine, Assad. Deci e o legătură între ei în cazul ăsta. Asta înseamnă că 
avem un pretext să-l vizităm. 

— Pretext? Ce fel de text e ăsta? 

Carl deschise ochii şi se uită într-o pereche de semne de întrebare căprui- 
închis. Sincer, uneori era prea mult. Poate câteva ore de lecţii particulare de 
daneză ar fi îndepărtat câțiva metri de barieră lingvistică. Pe de altă parte, exista 
riscul ca, în curând, el să înceapă să vorbească precum un birocrat. 

— Şi l-am găsit pe Klavs Jeppesen, spuse Assad după ce Carl nu reacţionă la 
întrebarea lui. 

— Bine, Assad. 

Încercă să-și amintească de câte ori spusese deja „Bine, Assad”. N-ar fi vrut să 
folosească expresia prea des. 

— Unde e? 

— În spital. 

Carl se îndreptă în scaun. Ce se mai întâmplase? 

— Ei, ştii tu, zise Assad și imită printr-un gest tăierea venelor de la 
încheietură. 

— Doamne! De ce-a făcut asta? O să supraviețuiască? 

— Da. Am fost acolo. M-am dus ieri. 

— Bine, Assad. Și? 

— N-am văzut prea multe. Doar un bărbat fără coloană vertebrală. 

Coloană vertebrală? Se întâmpla din nou. 

— A avut mai multe tentative, după propriile spuse. 

Carl dădu din cap. Nicio femeie nu avusese acest efect asupra lui. Din păcate. 

— A mai avut de spus şi altceva? 

— Nu cred. Asistentele m-au dat afară. 

Carl zâmbi epuizat. Probabil că Assad se obişnuise cu asta. Apoi expresia 
asistentului său se schimbă. 

— Am văzut un om nou azi-dimineaţă devreme, la etajul al treilea. Un 
irakian, cred. Știi ce face acolo? 

Carl dădu din cap afirmativ. 

— Da, este înlocuitorul lui Bak. E din Rødovre. L-am întâlnit duminică la 
răsărit. Poate că-l cunoşti. Îl cheamă Samir. Nu-mi amintesc prenumele. 

Assad își săltă puţin capul. Buzele lui pline se despărțiră ușor și câteva riduri 
subţiri îi apărură în jurul ochilor, dar nu erau provocate de un zâmbet. Pentru o 
clipă, păru foarte departe. 

— Bine, spuse el încet și dădu din cap ușor, de câteva ori. Înlocuitor al lui 
Bak. Asta înseamnă că rămâne aici? 

— Da, aşa cred. S-a întâmplat ceva? 

Dintr-odată, expresia lui Assad se schimbă la loc. Faţa lui se relaxă şi se uită 
direct la care cu aerul lui obişnuit, nonşalant. 

— Trebuie să vezi cum te împrieteneşti cu Rose, Carl. E aşa de muncitoare și 
aşa de... de drăguță. Ştii cum mi-a spus azi-dimineață? 

Fără îndoială că avea să afle într-o secundă. 

— Beduinul ei preferat. Nu e drăguţ atunci? 

Afișă zâmbetul lui exagerat de luminos și clătină din cap, peste măsură de 
încântat. Ironia nu era punctul lui forte. 

. 

Carl cuplă mobilul la încărcător şi se uită la tabla albă. Următorul pas pe care 
trebuia să-l facă era să intre în contact cu unul dintre membrii găștii. Assad 
trebuia să meargă cu el ca să existe un martor în cazul în care acesta se preda. 

Dincolo de toate acestea, trebuia să se vadă cu avocatul lor. 

Își frecă bărbia și îşi mușcă interiorul obrazului. Fusese o prostie ce făcuse cu 
soția lui Krum. Să spună că acesta avea o relaţie cu soţia lui! Cât de idiot putea 
fi? Sigur, nu avea să fie uşor să se întâlnească cu el. Se uită la tabla pe care era 
trecut numărul de telefon al avocatului și formă. 

— Agnete Krum, spuse o voce. 

Îşi drese glasul şi vorbi pe un ton puţin mai subțire. În cazul unei personalități 
faimoase, a fi cunoscut e de bine. Nu că el n-ar fi avut pic de faimă. 

— Nu, zise ea. Nu mai locuieşte aici. Dacă vreți să luaţi legătura cu el, vă 
sugerez să-l sunați pe mobil. 

Cu o voce tristă, ea îi dădu numărul. El sună imediat și apoi ascultă mesajul 
de la mesageria vocală a lui Bent Krum care spunea că el își pregătea iahtul 
pentru sezonul următor, dar putea fi găsit a doua zi, la același număr, între orele 
nouă şi zece. 

„Nenorocitul”, îşi zise Carl. O sună din nou pe soția lui Krum. Ea îi spuse că 
barca era în portul Rungsted. Nu era o surpriză. 

. 

— Mergem la plimbare, Assad, așa că pregăteşte-te! strigă el pe hol. Doar să 

mai dau un telefon, bine? 

Formă numărul fostului său coleg și rival de la sediul central, Brandur 
Isaksen, care era jumătate feroez, jumătate groenlandez și sută la sută nord- 
atlantic în suflet. I se spunea Aisbergul din Halmtorvet. 

— Ce vrei? întrebă el. 

— Aş vrea să ştiu câte ceva despre Rose Knudsen pe care am moştenit-o din 
departamentul tău. Am auzit că a produs unele frecușuri pe acolo pe la voi la 
sediu. Poți să-mi spui despre ce-a fost vorba? 

Carl nu se așteptase la râsul tumultuos care urmase. 

— Tu eşti cel care-a primit-o? hăuli Isaksen rău-prevestitor. 

A- auzi râzând era la fel de neobișnuit ca a-l auzi spunând ceva prietenos. 

— O să-ţi desenez, continuă el. Mai întâi şi-a condus Daihatsu în marșarier în 
trei maşini ale colegilor. Personale. Apoi și-a pus ceainicul ud pe notițele scrise 
de mână ale șefului pentru rapoartele săptămânale. Le dădea ordine fetelor din 
birou. Şi s-a cherchelit şi şi-a tras-o cu doi colegi la petrecerea de Crăciun, din 
câte-am înţeles. 

În acel moment părea că el mai avea puţin şi cădea de pe scaun — atât era de 
amuzant. 

— Tu ai primit-o, Carl? Nu-i da nimic de băut, te avertizez! 

Carl oftă. 

— Altceva? 

— Da, are o soră geamănă... nu una identică, dar una care e cel puțin la fel de 
ciudată. 

— Aha, ce-i cu ea? 

— Păi, stai să vezi când o să înceapă s-o sune pe Rose la muncă. Niciodată n- 
ai auzit două femei pălăvrăgind atât de mult. Pe scurt, e neîndemânatică, de 
necontrolat şi uneori extrem de căpoasă. 

Cu alte cuvinte, nimic ce el nu știa deja, în afară de chestia cu alcoolul. Carl 
închise telefonul şi se uită în gol în timp ce urechile lui mari încercau să 
descifreze ce se petrecea în biroul lui Rose. Se ridică și se furişă pe hol. Mda, era 
la telefon. Se apropie de tocul ușii și își întoarse urechea spre ușa deschisă. 

— Da, spunea ea încet. Da, trebuie să accepţi asta. Aha, da, sigur. Pe bune?... 
Păi, atunci, asta-i minunat... 

Şi multe, multe altele în același stil. Atunci Carl își băgă capul pe ușă şi îi 
aruncă o privire tăioasă. Nu putea decât să spere că urma să aibă efect asupra ei. 
Două minute mai târziu ea închise. Efectul nu fusese prea dramatic. 

— Ei, ai de gând să stai aici și să pălăvrăgești cu prietenii tăi? întrebă el acid. 

Comentariul lui se păru că ricoșează din armura ei de fată prostuţă. 

— Prieteni? zise ea şi trase adânc aer în piept. Hmm... cred că le poţi spune și 
aşa. Era directorul unui departament din Ministerul de Justiţie. A vrut să ne spună 
că au primit un e-mail de la poliţiştii din Oslo, în care ei ne-au lăudat 
departamentul și au zis că este probabil cel mai interesant lucru care s-a petrecut 

în istoria criminalisticii din nordul Europei în ultimii douăzeci și cinci de ani. lar 
acum ministerul a vrut să ştie de ce nu ai fost numit comisar de poliţie. 

Carl înghiți în sec. lar începuseră cu prostia aia? Nici de-al naibii nu se 
întorcea la școală. El și Marcus abandonaseră ideea aceea cu mult timp în urmă. 

— Şi ce le-ai spus? 

— Eu? Am început să vorbesc despre altceva. Ce-ai fi vrut să spun? 

„Fată deșteaptă”, îşi zise el. 

— Hei, Rose, zise el și încercă să se adune. 

Nu era ușor să-şi ceară scuze, tocmai el, un individ venit dintr-un orășel de 
provincie cum era Brønderslev. 

— Am fost puţin cam dur cu tine mai devreme. Uită. Călătoria la Madrid a 
fost, de fapt, în regulă. Adică, distracţia a fost peste medie, dacă stau bine să mă 
gândesc. Oricum, am văzut un vagabond fără dinţi, mi s-au furat cărțile de credit 
şi am ţinut de mână o femeie ciudată cel puţin două mii de kilometri. Dar data 
viitoare, dă-mi câteva indicații pentru orientare, da? 

Ea zâmbi. 

— Şi mai e ceva la care m-am gândit, Rose. Tu ai fost cea care a vorbit cu 
menajera care a sunat de la casa Kassandrei Lassen? Nu aveam insigna la mine, 
dacă-ți amintești, așa că a sunat aici ca să-mi verifice identitatea. 

— Da, eu am fost. 

— Te-a rugat să mă descrii. Vrei să-mi spui ce i-ai zis? 

O pereche de gropiţe trădătoare îi apărură în obraji. 

— Păăăi, i-am zis doar că, dacă era un tip cu o curea din piele maro şi pantofi 
negri uzaţi, mărimea 44, care arată complet obișnuit, probabil că tu ești. Și dacă 
vede și câteva zone de chelie pe creștet care arată ca două fese, atunci nu mai 
încape îndoială. 

„N-are niciun pic de milă”, îşi zise el şi își dădu uşor părul pe spate. 

. 

Îl găsiră pe Bent Krum abia la cheiul unsprezece, stând într-un scaun ușor, 
capitonat, pe puntea superioară a unui iaht care costase, fără îndoială, mai mult 
decât valora un om precum Krum. 

— Barca aia de acolo este o V42, zise un băiat din fața promenadei unui 
restaurant thailandez. Era, cu certitudine, bine educat. 

Dacă Bent Krum era entuziasmat să vadă un apărător al legii care pătrundea în 
paradisul lui, urmat de un reprezentant al Danemarcei Alternative, foarte ars de 
soare și cu părul rar, acest lucru fu greu de observat. Dar nu avu ocazia să iasă la 
înaintare cu vreun protest profesional. 

— Am vorbit cu Valdemar Florin, spuse Carl, iar el mi-a sugerat să iau 
legătura cu dumneavoastră. A zis că sunteţi persoana potrivită cu care să discut. 
Aveţi cinci minute? 

Bent Krum își ridică ochelarii de soare pe frunte. Ar fi putut să-i lase acolo 
unde erau din moment ce nu era soare. 

— Cinci minute, atât. Soţia mă așteaptă acasă. 

Carl zâmbi larg. „Slabe șanse”, spunea zâmbetul lui, iar Bent Krum, fiind un 
şobolan bătrân și viclean, văzu imediat acest lucru. Poate că avea să fie mai atent 
pe viitor când minţea. 

— Dumneavoastră și Valdemar Florin ați fost de față în 1986, când tinerii au 
fost aduși la secția de poliție din Holbæk bănuiți de comiterea unei crime în 
Rørvig. El mi-a sugerat că unii dintre membrii grupului ieșeau în evidență, dar 
m-am gândit că asta e ceva despre care îmi puteți da dumneavoastră mai multe 
informaţii. Știţi la ce se referea? 

Văzut la lumina soarelui, avocatul era un bărbat palid. Nu depigmentat, dar cu 
aspect anemic. Albit şi stors de toate relele pe care fusese nevoit să le apere de-a 
lungul anilor. Carl mai văzuse așa ceva. Nimeni nu putea arăta mai palid decât un 
polițist cu crime nerezolvate în bagaj sau un avocat cu prea multe cazuri 
rezolvate. 

— leșeau în evidenţă, spuneţi? Cred că toți erau așa. Oameni tineri și drăguți, 
aşa le-aș spune eu. Viaţa lor de după acest incident a dovedit asta, nu sunteţi de 
acord? 

— Păi, zise Carl, nu sunt un expert. Dar unul se împușcă în locurile intime, 
altul își câştigă pâinea împăind femei cu Botox şi silicon, al treilea lasă femeile 
subnutrite să țopăie înainte și înapoi în timp ce oamenii se holbează la ele, al 
patrulea stă în pușcărie, al cincilea e specializat în a-i face pe bogaţi să fie şi mai 
bogați pe seama ignoranței micilor investitori, iar al şaselea a stat pe străzi în 
ultimii unsprezece ani. Deci, pe bune, nu ştiu cum să răspund la întrebare. 

— Nu cred că ar trebui să faceţi astfel de observaţii în public, zise Krum 
pregătit deja să înceapă un proces. 

— În public? întrebă Carl și se uită în jur la cromul și fibra din sticlă cu aspect 
de lemn de tec. Există ceva mai puţin public de atât? zise el în timp ce deschise 
brațele şi zâmbi. Un compliment, ar spune mulţi. Cum rămâne cu Kimmie 
Lassen? continuă Carl. Ea nu iese în evidență? Nu e adevărat că a fost personajul 
principal în activitățile găştii? Nu e adevărat că Florin, Dybbøl Jensen şi Pram ar 
putea avea un anumit interes s-o vadă dispărând în tăcere de pe fața pământului? 

Riduri verticale apărură pe faţa lui Bent Krum. Nu erau unele atrăgătoare. 

— Aş vrea să vă reamintesc faptul că ea a dispărut deja. Din proprie 
inițiativă, trebuie subliniat! 

Carl se întoarse spre Assad. 

— Ai prins asta, Assad? 

E] îşi ridică creionul într-un gest de confirmare. 

— Mulţumesc, zise Carl. Asta a fost tot. 

Se ridicară. 

— Poftim? spuse Krum. Ce să prindă? Ce s-a întâmplat aici? 

— Păi, aţi spus că gaşca avea un interes în dispariția lui Kimmie Lassen. 

— Nu, n-am spus deloc asta. 

— A spus, Assad? 

Bărbatul micuţ dădu plin de energie din cap în semn de aprobare. Era clar că e 
loial. 

— Avem tot felul de indicii care sugerează că gaşca i-a omorât pe frații din 
Rørvig, spuse Carl. Şi nu vorbesc despre Bjarne Thøgersen. Aşa că probabil ne 
vom reîntâlni, domnule Krum. O să întâlniți şi alți oameni de care probabil ați 
auzit sau poate nu. Oricum, cu toţii sunt oameni interesanţi, cu memorie bună. 
Cum ar fi prietenul lui Kåre Bruno, Mannfred Sloth, de exemplu. 

Krum nu reacţionă. 

— Şi un profesor de la internat, pe nume Klavs Jeppesen. Ca să nu mai spun 
de Kyle Basset, pe care l-am interogat ieri în Madrid. 

Acum Krum reacţionă. 

— Doar un moment, spuse el, şi îl luă pe Carl de braţ. 

Carl se uită dezaprobator la mână, iar Krum şi-o retrase repede. 

— Da, domnule Krum, zise el. Știm că aveţi un interes considerabil în 
bunăstarea găștii. Spre exemplu, sunteţi preşedintele consiliului director al 
spitalului privat Caracas al lui Pram. E unul dintre motivele principale pentru 
care vă permiteți să staţi aici, în peisajul acesta superb, spuse el, şi arătă spre 
numeroasele restaurante de pe malul Soundului. 

Nu era nicio îndoială că, în scurt timp, Bent Krum avea să dea niște telefoane 
disperate. Dar după aceea membrii găștii vor fi bine pregătiți până ce Carl să-i 
viziteze. Poate chiar frăgeziți. 

. 

Assad şi Carl intrară în Caracas ca doi narcisişti interesați să exploreze puţin 
locul înainte de o liposucţie prin părțile sensibile. Recepţionera îi opri, desigur, 
dar Carl înaintă hotărât spre ceea ce păreau a fi birourile administrative. 

— Unde-i Ditlev Pram? o întrebă el pe secretară când găsi în sfârşit semnul pe 
care scria „Ditlev Pram, CEO”. 

Ea luase deja telefonul ca să sune la pază când el îi flutură insigna de poliţie și 
îi oferi un zâmbet pe care până și mama a lui Carl, mereu cu picioarele pe 
pământ, l-ar fi găsit irezistibil. 

— Scuze că dăm buzna așa, dar trebuie să discutăm cu Ditlev Pram. Dacă-l 
poţi convinge să vină aici, va fi încântat, la fel și noi. 

Ea nu înghiți gălușca. 

— Din păcate, e plecat astăzi, zise ea cu autoritate în glas. Dar vă pot face o 
programare? Ce ziceți de 22 octombrie, la ora două şi un sfert? Vă convine? 

Deci nu reușeau să dea de Pram în excursia aceea. Al naibii de păcat. 

— Mersi. O să sunăm, spuse Carl și îl trase pe Assad cu el. 

Ea urma să-l avertizeze pe Pram, nu era nicio urmă de îndoială. leşise deja pe 
terasă cu mobilul. Vigilentă secretară. 

— Am fost trimişi aici, zise Carl şi arătă spre salonul preoperatoriu şi spre 
rezerva de terapie intensivă când trecură din nou prin dreptul recepţionerei. 

Erau scrutaţi de ochi atenţi, iar ei răspunseră cu un salut prietenos din cap spre 
fiecare privire. După ce trecură de aripa chirurgicală, rămaseră o vreme și se 
uitară dacă nu cumva Pram își făcea cumva apariţia. 

Apoi merseră mai departe pe lângă câteva saloane private, din care, aproape 
fără excepție, se auzea muzică simfonică şi ajunseră în aripa administrativă unde 
se învârteau oameni mai puţin arătoși și care purtau haine mai puţin respectabile. 
Le salutară din cap pe bucătărese și, într-un final, ajunseră în spălătorie, unde o 
mulțime de femei cu trăsături asiatice păreau extrem de speriate să-i vadă. Dacă 
Pram afla că fusese acolo, Carl putea băga mâna în foc că femeile aveau să 
dispară într-o oră. 

. 

Pe drumul de întoarcere, Assad fu foarte tăcut. Abia când ajunseră la 
Klampenborg el se întoarse spre Carl. 

— Unde te-ai duce dacă ai fi Kimmie Lassen? 

Carl ridică din umeri. Cine putea spune? Până la urmă, era destul de 
imprevizibilă. Se părea că stăpânea foarte bine arta de a improviza pe drumul 
vieţii. Putea fi oriunde. 

— Suntem amândoi de acord că ar fi fost foarte interesată ca Aalbæk să n-o 
mai caute. Adică, ea și restul n-au fost tocmai o felie. 

— Pe felie, Assad. Pe felie. 

— Şeful de la Omoruri zice că Aalbæk a fost la o chestie care se numește 
Damhuskroen, sâmbătă seară. Ţi-am zis asta? 

— Nu, dar am auzit. 

— Şi că a plecat cu o femeie, da? 

— Asta nu auzisem. 

— Ceea ce înseamnă, Carl, că, dacă ea l-a omorât pe Aalbæk, probabil că ei 
nu sunt prea fericiți... ceilalți din gașcă. 

Era o exprimare destul de blândă. 

— Deci între ei e război acum. 

Carl dădu din cap obosit. Ultimele douăzeci şi patru de ore începeau să-şi facă 
simțită prezența nu numai în capul lui, ci în întreg aparatul locomotor. Dintr- 
odată, i se păru foarte greu să apese pe acceleraţie. 

— Nu crezi că ea ar trebui să se ducă înapoi la casa unde ai găsit cutia ca să 
intre din nou în posesia dovezilor împotriva lor atunci? 

Carl dădu din cap încet. Clar era o posibilitate. Alta era să tragă pe dreapta şi 
să moţăie puţin. 

— N-ar trebui să mergem până acolo? fu concluzia lui Assad. 

Casa era cufundată în întuneric şi încuiată. Sunară la uşă de câteva ori. Găsiră 
numărul de telefon şi sunară. Auziră telefonul sunând înăuntru, dar nu răspunse 
nimeni. Părea fără rost. Oricum, Carl nu-și putea găsi energia necesară să facă 
mai mult. Pentru Dumnezeu, femeile în vârstă aveau și ele voie să aibă o viață în 
afara pereţilor. 

— Hai să mergem, spuse Carl. Conduci tu ca să pot trage un pui de somn. 

. 

Rose își aduna lucrurile când Carl şi Assad sosiră la sediu. Voia să se ducă 
acasă, iar ei nu aveau s-o mai vadă două zile. Era obosită, lucrase mult vineri 
noaptea, sâmbătă și o parte din ziua de duminică. Nu aveau să mai primească 
nimic de la ea pentru doi bani. Carl se simţea exact la fel. 

— Apropo, spuse ea, am luat legătura cu universitatea din Berna și au găsit 
dosarul lui Kristen-Marie Lassen. 

„Deci se pare că Rose a terminat tot ce era pe lista ei”, își spuse Carl. 

— A fost o studentă bună acolo în Elveţia. N-au fost probleme, au zis ei. În 
afară de faptul că și-a pierdut prietenul într-un accident de schi, a fost o şedere 
plină de succese, conform datelor. 

— Un accident la schi? 

— Mda, a fost puţin cam ciudat, mi-a zis femeia de la birou. Povestea a primit 
ceva atenție. Prietenul ei era un schior destul de bun şi nu ar fi schiat în afara 
pistei unde erau atât de mulți bolovani. 

Carl dădu din cap. Periculos sport! 

. 

O întâlni pe Mona Ibsen în curtea de la sediul poliției. Avea o geantă enormă 
pe umăr şi îi aruncă o privire care spunea „Nu, mulțumesc” înainte ca el să 
deschidă gura. 

— Mă gândesc serios să-l iau pe Hardy la mine acasă ca să stea acolo, spuse 
el discret. Dar simt că ştiu prea puţine despre cum l-ar putea afecta asta psihic; la 
fel şi pe noi, cei de acasă. 

El o privi cu ochi obosiţi. Se părea că era exact ce trebuia pentru că, 
întrebând-o dacă o putea invita la cină ca să poată discuta despre consecinţele pe 
care le-ar fi avut o asemenea decizie importantă asupra tuturor implicați, ea 
acceptă. 

— Păi, cred că da, spuse ea, și îi adresă unul dintre acele zâmbete care îl 
pocneau mereu atât de tare în abdomen. Se întâmplă să-mi fie foame chiar acum. 

Carl fu uluit. Nu ştiu ce să spună. Se uită pur și simplu în ochii ei şi speră ca 
șarmul lui să facă restul. 

. 

După ce petrecură o oră la masă, Mona Ibsen începu treptat să se relaxeze, iar 

toată fiinţa lui fu copleșită de atâta ușurare binecuvântată și de respect, încât 

adormi cu capul atârnat deasupra farfuriei şi apoi, cu o bufnitură, în ea. Frumos 
poziţionat între filé şi broccoli. 

36. 


Luni dimineaţa, vocile tăceau. Kimmie se trezi încet și se uită în jur, în 
vechiul ei dormitor, confuză şi cu mintea golită. Pentru o clipă crezu că avea din 
nou treisprezece ani şi că dormise mai mult decât trebuia. De câte ori fusese dată 
afară din casă fără nimic la pachet, în afară de mustrările tatălui ei şi ale 
Kassandrei și a uşii trântite? De câte ori stătuse în clasa din Ordrup și stomacul îi 
ghiorțăia de foame în timp ce visa că era altundeva, departe? 

Apoi îşi aduse aminte ce se întâmplase cu o zi în urmă. Cât de mari şi de 
morți fuseseră ochii Kassandrei. Atunci începu să îngâne vechiul ei cântec. După 
ce se îmbrăcă, duse legăturica jos, aruncă o privire spre cadavrul Kassandrei din 
sufragerie, se duse în bucătărie și îi şopti micuţei câteva sugestii pentru micul 
dejun. 

Stătea acolo când telefonul sună. Își ridică ușor umerii și apucă imediat 
receptorul. 

— Da? răspunse ea cu o voce afectată și răgușită. Kassandra Lassen la 
telefon. Cu cine am plăcerea? 

Ea recunoscu vocea încă de la primul cuvânt. Era Ulrik. 

— Da, îmi cer scuze, dar vorbiţi cu Ulrik Dybbøl Jensen. Poate vă amintiţi de 
mine, spuse el. Noi credem că Kimmie e pe drum spre dumneavoastră, doamnă 
Lassen. Şi dacă e așa, vrem să vă rugăm că aveți grijă şi să ne anunţaţi în clipa în 
care ea intră pe ușă. 

Kimmie se uită pe fereastra din bucătărie. Dacă veneau din direcția aceea, n- 
aveau cum s-o vadă dacă stătea în spatele ușii. lar cuţitele din bucătăria 
Kassandrei erau deosebite. Treceau printr-o bucată de carne ca prin aer. 

— Cred că trebuie să fiți foarte prudentă dacă o vedeţi, doamnă Lassen. Dar 
cântaţi-i în strună. Lăsaţi-o să intre și ţineţi-o acolo. Apoi sunaţi-ne. Venim noi să 
vă salvăm. 

El râse precaut ca facă în așa fel încât totul să fie mai plauzibil, dar Kimmie 
ştia mai bine despre ce era vorba. Niciun om n-ar fi ajutat-o pe Kassandra Lassen 
dacă Kimmie îşi făcea apariţia. Se dovedise deja. El îi dădu trei numere de mobil 
pe care Kimmie nu le ştia. Ale lui Ditlev, Torsten şi Ulrik. 

— Mersi mult pentru avertisment, zise ea şi vorbi serios în timp ce scria 
numerele. Pot să te întreb unde sunteți? Aţi veni la timp dacă ar fi necesar? N-ar 
fi mai bine dacă aş suna la poliţie? 

Parcă îi și vedea faţa lui Ulrik. Numai o cădere a bursei de pe Wall Street l-ar 
fi putut face să fie mai îngrijorat în acel moment. Poliţia! Ce cuvânt urât într-o 
asemenea situație. 

— Nu, nu cred că ar fi, spuse el. Poate să le ia și o oră să ajungă, să știți. Asta 
dacă se deranjează să reacționeze. Așa e în zilele astea, doamnă Lassen! Nu e ca 
pe vremea dumneavoastră. 

E] scoase câteva sunete menite s-o convingă de reacția dubioasă a poliţiei. 

— Nu suntem departe de dumneavoastră, doamnă Lassen. Astăzi suntem la 
muncă, iar mâine o să fim în Ejlstrup, la Torsten Florin. O să vânăm lângă 
pădurea Gribskov, într-un luminiş de pe moşia lui, dar o să avem toți telefoanele 
mobile la noi. Sunaţi-ne, indiferent când, și o să venim acolo de zece ori mai 
repede decât poliţia. 

„În Ejlstrup la Florin”, spusese el. Ea știa exact unde. Și toţi trei deodată. Nu 
putea fi mai bine. Așa că nu avea de ce să se grăbească. 

. 

Nu auzi când se deschise ușa de la intrare, dar o auzi pe femeia care strigă. 

— Bună, Kassandra, eu sunt! E timpul să te trezeşti! bubui vocea care făcu 
geamurile să vibreze și pe Kimmie să îngheţe în loc. 

Erau patru uşi în hol. Una ducea în zona bucătăriei, una în debaraua în care se 
afla Kimmie, alta în sufragerie și, prin aceasta, spre „Camera mea” — unde zăcea 
corpul ţeapăn al Kassandrei —, iar a patra în subsol. 

Dacă femeia ţinea la viaţa ei, ar fi ales orice uşă, mai puţin cea care ducea în 
sufragerie. 

— Bună! strigă Kimmie şi își trase chiloţii. 

Pașii din faţa closetului se opriră, iar când deschise ușa, Kimmie se trezi 
uitându-se la o pereche de ochi confuzi. N-o cunoştea pe femeie. Judecând după 
bluza albastră și după șorțul pe care se grăbea să-l pună pe ea, era o menajeră. 

— Bună. Sunt Kristen-Marie Lassen, fata Kassandrei, zise ea și întinse mâna. 
Din păcate, Kassandra e bolnavă. A fost internată, așa că n-o să avem nevoie azi 
de serviciile tale. 

Apucă mâna ezitantă a menajerei. Nu era nicio îndoială că femeia mai auzise 
numele lui Kimmie. Strângerea ei de mână fusese rapidă şi superficială, iar 
privirea precaută. 

— Charlotte Nielsen, răspunse ea cu răceală și se uită peste umărul lui 
Kimmie spre sufragerie. 

— Cred că mama se întoarce acasă miercuri sau joi şi o să te sun eu atunci. 
Între timp, o să mă ocup eu de casă. 

Kimmie simţi cum îi ard buzele rostind cuvântul „mamă”. Un cuvânt pe care 
nu-l folosise înainte pentru Kassandra, dar care părea necesar în acel moment. 

— Văd că e cam dezordine pe aici, spuse menajera și se uită la haina lui 
Kimmie aruncată peste scaunul Louis XVI din hol. Cred că o să fac totuși puţină 
curățenie. Oricum, trebuia să stau aici toată ziua. 

Kimmie se așeză în dreptul intrării în sufragerie. 

— O, frumos din partea ta, dar nu azi. 

Puse mâna pe umărul femeii și o împinse spre haina acesteia. La plecare 
femeia nu îşi luă la revedere, dar îşi ridică sprâncenele. 

„Trebuie să scap de babetă”, își spuse Kimmie în sinea ei oscilând între a săpa 
un mormânt în grădină şi a tăia cadavrul. Dacă ea sau Kassandra ar fi avut o 
maşină, știa un lac în nordul Zealand unde sigur se mai găsea loc pentru încă un 
cadavru. Apoi se opri, ascultă vocile și îşi aminti ce zi era. 

„De ce să te obosești? întrebară vocile. Mâine e ziua în care totul se va 
aranja”. 

. 

Tocmai voia să se ducă sus când auzi zgomot de pahare sparte în „Camera 
mea”. Câteva secunde mai târziu, stătea în sufragerie spunându-și liniştită că, 
dacă menajera intrase înăuntru, și ea avea să zacă lângă Kassandra în câteva 
secunde, cu o expresie la fel de uimită pe față. 

Bara din fier cu care femeia spărsese ușa trecu puţin pe deasupra capului lui 
Kimmie. 

— Ai omorât-o, nebuno! Ai omorât-o! tipa ea necontenit, iar lacrimile i se 
adunau în ochi. 

Cum de reuşise Kassandra, dintre toate creaturile blestemate de pe Pământ să 
stârnească atât de mult devotament într-o persoană? Părea de neconceput. 
Kimmie se dădu înapoi spre șemineu şi spre vaze. 

„Vrei să te lupţi? îşi zise ea. Ei bine, ai venit în locul potrivit”. 

Violenţa și hotărârea merg mână în mână. Kimmie știa totul despre asta. Erau 
două lucruri din viaţă pe care le stăpânise la perfecție. Apucă o figurină art deco 
din bronz şi o cântări în mână. Dacă era aruncată aşa cum trebuia, mâinile ei 
grațios ridicate puteau pătrunde în orice. Un craniu uman nu făcea excepție. 

Aşa că ţinti şi aruncă, dar rămase apoi şocată pentru că femeia lovise statueta 
cu bara din fier. Aceasta se înfipsese adânc în perete, iar Kimmie se retrase 
înapoi spre ușă în speranța că ar putea fugi sus, unde avea pistolul, cu piedica 
ridicată, pregătit. Aceea trebuia să fie soarta proastei mândre care o provoca. 

Dar femeia nu veni după ea. Kimmie îi auzea paşii pe cioburi şi văicărelile, 
nimic mai mult. Se furișă înapoi spre sufragerie. Trase cu ochiul prin ușa 
întredeschisă şi o văzu pe femeie căzând în genunchi, în faţa corpului lipsit de 
viaţă al Kassandrei. 

— Ce ţi-a făcut monstrul ăla? şopti femeia. 

Ba chiar se prea poate să fi şi vărsat o lacrimă. 

Kimmie se încruntă. În tot timpul cât ei îi atacaseră violent pe alţii, nu văzuse 
pe chipul nimănui mâhnirea. Groază şi şoc, da, dar duiosul sentiment numit 
mâhnire îi era cunoscut doar din experiența personală. 

Kimmie împinse uşa ca să poată vedea mai bine, iar capul femeii se ridică în 
clipa în care aceasta scârțâi. În clipa următoare se năpusti asupra ei, cu bara din 
fier ridicată deasupra capului. Kimmie trânti ușa. Complet uluită, alergă sus ca 

să-şi ia pistolul. Voia să pună capăt la toate acele lucruri. Nu s-o omoare, doar s-o 
lege și s-o neutralizeze. Nu, nu voia s-o omoare. Pur și simplu nu voia. 

Exact în clipa în care Kimmie alerga pe trepte, femeia ţipă în spatele ei și 
îndreptă bara de fier spre picioarele lui Kimmie, care căzu cu fața în jos, pe 
platforma scării. Îi luă doar o clipă să-şi revină, dar era deja prea târziu. Tânăra 
îndesată stătea deasupra ei şi-i ținea bara de fier apăsată pe gât. 

— Kassandra vorbea des despre tine, zise ea. „Mica mea bestie” îți spunea. 
Crezi că m-am bucurat să te văd în hol? Că am crezut că ești aici pentru altceva 
decât pentru a face probleme? 

Băgă mâna în buzunarul șorțului și scoase un Nokia uzat. 

— E un poliţist pe nume Carl Mørck. Te caută, ştiai? Am numărul lui chiar 
aici, l-am salvat în contacte. A fost bun și mi-a lăsat cartea de vizită. Nu crezi că 
ar trebui să-i dăm ocazia de a veni aici și de a vorbi cu tine? 

Kimmie clătină din cap. Încercă să pară șocată. 

— Dar eu nu sunt de vină pentru moartea Kassandrei. S-a înecat cu Porto în 
timp ce stăteam și vorbeam. A fost un accident oribil. 

— Ei na? 

Era clar că femeia n-o credea. În schimb, împinse piciorul cu brutalitate în 
pieptul lui Kimmie și apăsă capătul barei pe laringe în timp ce căuta numărul lui 
Carl Mørck. Aproape străpunse gâtul lui Kimmie. 

— Şi pun pariu că n-ai făcut nimic s-o ajuţi, târfa! continuă femeia. Sunt 
sigură că poliția va dori să audă ce-ai de spus. Dar nu cred c-o să te ajute. Ce-ai 
făcut e scris pe toată faţa ta, spuse ea, şi pufni. „Internată în spital”, ai zis. Ar fi 
trebuit să te vezi atunci. 

Găsi numărul chiar în momentul în care Kimmie dădu din picioare şi o lovi 
fix în vintre. Lovi din nou şi o făcu pe femeia cu privire sălbatică să dea drumul 
la bară şi să se aplece în față de parcă i-ar fi rupt spatele. 

Kimmie nu spuse nimic în timp ce mobilul forma numărul, împinse doar cu 
putere în gamba femeii cu călcâiul, apoi lovi cu piciorul telefonul din mâna ei 
astfel încât acesta se zdrobi de perete. Se retrase scăpând de presiunea barei din 
fier din mâna femeii, într-un final, Kimmie se ridică și luă bara. 

Avusese nevoie de mai puţin de cinci secunde ca să-și găsească echilibrul. 
Kimmie stătu puţin ca să-și tragă răsuflarea în timp ce femeia încerca să se 
ridice, cu faţa plină de furie. 

— N-o să-ţi fac niciun rău, zise Kimmie. O să te leg de un scaun, doar atât. 

Dar femeia clătină din cap și duse mâna în spate până dădu de balustradă. Era 
clar că încerca să găsească ceva de care să se sprijine. Ochii ei se mișcau înainte 
şi înapoi. Era departe de a fi înfrântă. 

Apoi, cu mâinile întinse, se repezi la gâtul lui Kimmie, gata să-şi înfigă 
unghiile. Kimmie făcu un pas înapoi spre peretele scării, ridică genunchiul și își 
făcu îndeajuns de mult loc ca s-o arunce pe femeie spre spate până când jumătate 

din corpul acesteia se bălăngănea pe balustradă, la patru metri şi jumătate 
deasupra pardoselii din piatră. 

Kimmie îi strigă să nu se mai opună, dar aceasta n-o ascultă, aşa că îşi luă 
avânt şi o împinse. Totul se transformă în întuneric o clipă înainte ca lumini 
puternice să explodeze în capul ei. Apoi deschise ochii și se aplecă peste 
balustradă. 

Femeia zăcea pe podeaua din marmură de parcă ar fi fost crucificată, cu 
mâinile întinse şi cu picioarele unul peste altul. Complet nemişcată și foarte, 
foarte moartă. 

Zece minute stătu pe scaunul din hol şi se uită la corpul răsucit, inert. Pentru 
prima oară în viața ei vedea la o victimă exact ce era aceasta: o ființă umană care 
avusese propria sa voinţă şi dreptul la viață. O surprindea că nu avusese niciodată 
sentimentul acela. Nu-i plăcea absolut deloc. Vocile o mustrau pentru astfel de 
gânduri. 

Atunci sună soneria de la ușă. Ea îi auzi vorbind. Doi bărbaţi care păreau 
nerăbdători. Încercară clanța, apoi sună telefonul. 

„Dacă se plimbă în jurul casei pot vedea ușa spartă. Fii gata să fugi sus după 
pistol, se îndemnă ea. Nu, fă-o acum”. Ajunse sus din doar câteva mişcări, găsi 
pistolul și se întoarse la parter cu amortizorul îndreptat spre ușa din faţă. Dacă 
bărbaţii intrau, nu aveau să mai plece vreodată. 

Dar ei plecară. Prin fereastra de la parter ea îi văzu parțial, în timp ce se 
duceau la maşină. Un bărbat înalt, cu pasul lung, și unul micuţ, mai închis la 
culoare, care își târșâia picioarele pe lângă el. 

37. 


Concluzia îngrozitoare după seara precedentă — când Mona Ibsen răsese 
incontrolabil la vederea expresiei șocate de pe fața mânjită de ceapă a lui Carl — 
încă nu-i dădea pace. Era la fel de jenant ca atunci când cineva își face nevoile 
pentru prima oară în baia persoanei iubite. 

„O, Doamne, cum trec peste asta?” îşi zise el şi își aprinse ţigara de dimineaţă. 
Apoi începu să se concentreze. Poate că aceea era ziua în care le putea spune 
procurorilor informația decisivă de care aveau nevoie ca să emită un ordin de 
arest. Cercelul din golful Lindelse, o parte dintre lucrurile din cutie... în mod 
clar, erau destule de pus la socoteală. Dacă n-ar fi fost acestea, tot ar fi existat 
conexiunea dintre Aalbæk şi Pram şi, prin urmare, restul găștii. 

Lui Carl nu-i păsa ce motive avea să folosească pentru a-i aduce în camera de 
interogatoriu. Odată ajunşi acolo, voia să-i facă, pe rând, să vorbească despre 
ceea ce era cu adevărat important. Ce începuse ca o investigație a unei duble 
crime, putea scoate la lumină alte infracțiuni. Poate chiar crime. 

Nu avea nevoie decât de o confruntare directă cu membrii găștii. Să poată să 
le pună întrebările ce-i puteau face să se panicheze, poate chiar să provoace 
ruperea legăturii lor de prietenie. lar dacă nu putea face acest lucru cu ei în 
custodia lui, trebuia să se petreacă pe teritoriul lor. 

Cel mai greu era să găsească veriga slabă. Pe cine trebuia să se concentreze 
mai întâi? Sigur că Bjarne Thøgersen era cea mai evidentă alegere, dar anii 
petrecuți în închisoare îl învăţaseră cum să-și ţină gura. În plus, se apărase 
tocmai prin faptul că era în spatele gratiilor. Thøgersen nu putea fi făcut să 
vorbească cu Carl despre ceva pentru care fusese deja condamnat. Dacă voiau să 
mai scoată ceva de la el, aveau nevoie de dovezile incontestabile ale altor 
fărădelegi. 

Deci nu, nu putea fi el primul. Cine atunci? Torsten Florin, Ulrik Dybbøl 
Jensen sau Ditlev Pram? Sub pielea cui avea să fie cel mai ușor de pătruns? Ca să 
răspundă la acea întrebare aşa cum trebuia era necesar ca, mai întâi, să-i 
întâlnească pe fiecare în parte, dar situația în care se afla îi spunea că nu era ușor. 
Inutila vizită la spitalul particular al lui Pram demonstrase acest lucru. Pentru că, 
desigur, Pram aflase de prezența lor acolo, din prima clipă în care sosiseră la 
spital. Poate fusese în apropiere, poate nu. Oricum, el ştiuse că ei erau acolo. Şi 
păstrase distanţa. 

Nu, dacă Carl voia să-l facă pe unul dintre acei bărbaţi să vorbească, trebuia 
să-l ia prin surprindere. De aceea el şi Assad aveau s-o ia din loc aşa devreme, în 
dimineața aceea. 

Torsten Florin urma să fie primul, iar alegerea nu era în întregime o 
coincidență. În multe privinţe, el părea literalmente cel mai firav, cu trupul lui 
plăpând și profesia efeminată. Aparițiile lui în presă pe tema modei dădeau 
impresia că era ceva vulnerabil dincolo de suprafață. Părea să iasă în evidenţă 
față de ceilalți. 

În două minute, Carl îl lua pe Assad de la Triunghi“ și spera ca, în jumătate de 
oră, să fie pe moșia lui Florin din Ejlstrup pentru a-i face cea mai incomodă 
vizită. 

— Am pus cap la cap toate informaţiile despre cei din grup, spuse Assad de 
pe locul pasagerului. Uite dosarul lui Torsten Florin atunci. 

Scoase un dosar din geantă în timp ce conduceau afară din oraş pe autostrada 
Lyngby. 

— Casa lui seamănă cu o fortăreață, continuă Assad. Are o poartă din metal 
superenormă care blochează drumul spre moşia lui. Am citit că atunci când dă 
petreceri, mașinile oamenilor sunt lăsate înăuntru una câte una. Şi de fapt, e 
adevărat. 

Carl îşi întoarse capul ca să se uite la printurile color din mâna lui Assad. Era 
dificil să vadă ceva din moment ce trebuia să fie și atent pe drumul îngust care 
înconjura Gribskov. 

— Uită-te la asta, Carl. Poţi să vezi foarte bine totul în fotografia făcută din 
spațiu. Aici e moșia lui Florin. Dincolo de clădirea veche în care locuiește și de 
casa din lemn de acolo, zise el și bătu cu degetul pe un punct de pe hartă, totul a 
fost construit în 1992, inclusiv clădirea asta gigantică şi toate căsuţele din spatele 
ei. 

Arăta destul de ciudat. 

— Casele alea sunt în Gribskov? A primit permisiunea de a construi în 
pădure? întrebă Carl. 

— Nu, nu sunt în pădure. Între Gribskov şi mica lui bucată de pădure este un 
tampon... un tampon...? Cum îi spune la chestia aia, Carl? 

— Zonă-tampon? 

Îl simţi pe Assad uitându-se la el mirat. 

— Mă rog, oricum, poţi vedea clar în poza aeriană. Uită-te. E o fâșie îngustă, 
maro. Şi a pus şi un gard în jurul proprietăţii atunci... cu lac, dealuri şi toate 
celelalte. 

— Mă întreb de ce-a făcut asta. Îi e teamă de paparazzi sau ce? 

— Are legătură cu faptul că e vânător. 

— Da, desigur. Nu vrea ca animalele de pe pământul lui să scape în pădurea 
statului. Cunosc genul. 


8 O intersecţie importantă în Østerbro, cartier rezidenţial din centrul Copenhagăi. (n.red.). 

În Vendsyssel de unde era Carl, oamenii glumeau pe seama celor care făceau 
aşa ceva. Dar în Zealand se părea că nu se întâmpla la fel. 

Ajunseră într-un loc în care peisajul se deschidea. Văzură mai întâi luminișuri 
în pădure, apoi câmpii îndepărtate, unele încă cu miriște pe ele. 

— Vezi cabana elveţiană de acolo, Assad? 

Arătă spre o casă joasă aflată în dreapta lor și nu aşteptă ca Assad să răspundă. 
Nu putea fi trecută cu vederea acolo, jos, în valea săpată parcă într-un ghețar. 

— În spatele ei e secţia de poliţie din Kagerup. Odată am găsit o fetiță acolo și 
am crezut că e moartă. Se ascunsese într-un gater pentru că îi era teamă de un 
câine pe care îl adusese acasă taică-su. 

Carl clătină din cap. Dar acesta fusese oare motivul real? Dintr-odată părea 
atât de greșit... 

— Întoarce aici, Carl, spuse Assad şi arătă un semn către Mârum. Acolo, pe 
vârful dealului, trebuie să facem la dreapta. Sunt câteva sute de metri de aici 
până la poartă. Să-l sun mai înainte atunci? 

Carl clătină din cap. Pe dracu”! Florin nu trebuia să aibă ocazia să dispară, așa 
cum făcuse Ditlev Pram, cu o zi înainte. 

. 

Era adevărat că Torsten Florin își îngrădise temeinic proprietatea. După un 
bolovan gigantic aflat lângă poarta din fontă ridicată deasupra paravântului, se 
vedea numele „Dueholt”, scris cu litere de-o şchioapă din bronz. 

Carl se aplecă spre intercomul atașat pe un stâlp, la înălțimea geamului. 

— Sunt detectiv inspector-șef Mørck, zise el. Am vorbit ieri cu avocatul 
dumneavoastră, Bent Krum. Am vrea să-i punem câteva întrebări lui Torsten 
Florin. Nu durează decât un minut. 

Trecură cel puţin două minute până ce poarta se deschise. De cealaltă parte a 
paravântului, se întindea peisajul. Spre dreapta, lacurile şi dealurile unduioase 
punctau o pajiște surprinzător de abundentă pentru acel anotimp. Mai jos, 
crânguri împrăştiate se transformau în pădure, iar în depărtare se vedea colonada 
enormă de stejari seculari din Gribskov cu coroanele aproape desfrunzite. 

„Al dracului de mult pământ, își spuse Carl. Ținând cont de prețul unui acru 
pe aici, locul ăsta probabil că a costat milioane”. 

Când ajunseră la conacul situat în apropierea pădurii, impresia de avere 
enormă fu confirmată. Conacul Dueholt era o combinaţie plină de bun-gust între 
cornişe atent restaurate şi acoperișuri din ţiglă neagră, lucioasă. Mai multe 
atriumuri fuseseră adăugate, probabil fiecare orientat spre un punct geografic 
anume, iar pământurile şi aleile erau așa de bine întreținute încât i-ar fi făcut de 
râs pe grădinarii de la curtea regală. 

În spatele conacului era o clădire roșie, din lemn, înregistrată probabil pe lista 
patrimoniului arhitectural. Oricum, cu o istorie de câteva sute de ani, ieșea în 
evidenţă față de restul conacului. Era un contrast destul de evident între ea și 

construcția masivă, dar atrăgătoare, din oţel, care se ridica în spatele ei. Toată din 
geam şi metal strălucitor, precum Oranjeria din Madrid pe care Carl o văzuse 
într-un poster din aeroport. Era Palatul din Cristal de la Ejlstrup. 

Câteva căsuțe erau adunate în apropiere de marginea pădurii, ca un sătuc, cu 
grădini miniaturale şi verande, înconjurate de parcele de teren arabil, probabil 
pentru cultivarea legumelor. Mai erau încă zone cu praz și varză. 

„Lisuse, locul ăsta e incredibil”, își spuse Carl. 

— Uau, e ceva, zise Assad. 

Nu văzură pe nimeni în tot acel peisaj, până ce sunară la sonerie și însuși 
Torsten Florin le deschise. Carl întinse mâna și se prezentă, dar Florin nu se uita 
decât la Assad și rămase ca un bloc de granit, blocând intrarea în casă. 

În spatele lui, treptele duceau în sus, către holul în care se observa o orgie de 
tablouri și candelabre. Destul de vulgar pentru un om care îşi câștiga traiul din 
stil. 

— Am vrea să vorbim cu dumneavoastră despre câteva incidente cu care e 
posibil să aibă legătură Kimmie Lassen. Poate ne puteţi ajuta. 

— Care incidente? întrebă sec Florin. 

— Uciderea lui Finn Aalbæk de sâmbătă noaptea. Ştim că au existat mai 
multe convorbiri telefonice între Ditlev Pram şi Aalbæk. Mai știm şi că Aalbæk o 
căuta pe Kimmie. L-a angajat vreunul dintre voi? Şi dacă da, de ce? 

— Am auzit numele de câteva ori în ultimele zile, dar altfel nu știu nimic 
despre acest Finn Aalbæk. Dacă Ditlev a vorbit cu el, atunci vă sugerez să vorbiţi 
chiar cu el. La revedere, domnilor! 

Carl își puse piciorul în dreptul ușii. 

— Scuzaţi-mă un moment. A mai fost un atac asupra unui cuplu din 
Langeland și încă unul asupra lui Kâre Bruno, la Bellahøj, în anii optzeci, iar 
amândouă au legătură cu Kimmie Lassen. Mai mult ca sigur, trei crime. 

Florin clipi rapid de mai multe ori, dar expresia de pe chipul lui era de piatră. 

— Nu vă pot ajuta. Dacă vreţi să discutați cu cineva, atunci mai bine vorbiţi 
cu Kimmie Lassen. 

— Poate ştiţi pe unde e. 

El clătină din cap, cu o expresie ciudată pe chip. Carl văzuse o mulțime de 
expresii ciudate, dar pe aceea nu o înțelegea defel. 

— Sunteţi sigur? întrebă el. 

— Absolut. N-am mai văzut-o pe Kristen-Marie din 1996. 

— Avem o mulţime de dovezi care o leagă de acele evenimente. 

— Da, mi-a spus avocatul. Nici el, nici eu nu știm nimic despre cazurile 
despre care vorbiți. Trebuie să vă rog să plecaţi. Astăzi sunt ocupat. Amintiţi-vă 
să aduceţi un mandat data viitoare când veniţi. 

Zâmbetul lui era incredibil de provocator, iar Carl îl presă cu mai multe 
întrebări. Dar Torsten Florin se dădu la o parte și trei bărbaţi cu pielea închisă la 
culoare, care probabil aşteptaseră în spatele uşii, ieşiră la înaintare. 

Două minute mai târziu, Carl și Assad erau înapoi în mașină. Ameninţați cu 
moartea și cu distrugerea, cu mass-media, cu un proces și cu toată artileria de 
calibrul ăsta. 

Carl îşi imaginase că Torsten era cel slab, dar era cazul să-şi schimbe părerea. 

38. 


În dimineaţa aceea, ziua vânătorii vulpii, Torsten Florin se trezise ca de obicei 
cu muzică clasică și cu bătaia ușoară pe picioare care anunţa sosirea tinerei de 
culoare, cu pieptul gol şi cu mâinile întinse, care stătea în acel moment în fața 
lui. Ca întotdeauna, ea ținea tava din argint. 

Zâmbetul ei era țeapăn și fals, dar lui Torsten Florin nu-i păsa. Nu-i trebuiau 
afecțiunea și devotamentul ei. Avea nevoie de ordine în viaţă, iar ordinea era 
obținută când ritualurile zilnice care erau urmate cu sfinţenie. Așa trăise în 
ultimii unsprezece ani și așa avea de gând să continue. Pentru unii oameni 
bogați, ritualurile erau un mod de a-și face publicitate. Torsten le folosea ca să 
supravieţuiască. 

Luă şerveţelul de pe tavă, se desfată cu parfumul lui, îl puse pe piept şi primi 
tava pe care erau patru inimi de pui, organe proaspăt tăiate, fără de care el era 
convins că s-ar fi prăpădit. Mâncă prima inimă dintr-o singură înghiţitură şi se 
rugă pentru o vânătoare încununată de succes. Apoi le hăpăi și pe celelalte trei, 
lăsând-o pe femeie să-i şteargă fața şi mâinile cu o cârpă cu miros de camfor, 
procedură pe care ea o execută cu mișcări experte. 

Apoi le făcu semn femeii și soțului ei — care fusese de pază în timpul nopţii — 
să iasă din cameră şi savură dimineața şi primele raze de soare care luminau 
pădurea. În câteva ore avea să înceapă. La ora nouă se vor fi strâns toți vânătorii. 
De data aceea, nu vânau la răsărit; animalul era prea viclean și prea înnebunit 
pentru aşa ceva. Trebuiau s-o facă pe lumină. 

Își imagină cum turbarea și instinctul de supravieţuire îl vor înfuria pe vulpoi 
când ei îl vor elibera. Cât de ușor îi va fi să stea furișat la pământ și să aştepte 
momentul potrivit când gonacii se apropie. O singură săritură spre vintre şi 
dispărea din nou. 

Dar Torsten îi știa pe somalezii lui; nu vor lăsa vulpoiul să se apropie așa de 
mult de ei. Era mai preocupat de soarta vânătorilor. Ei, preocupat probabil că nu 
era cuvântul potrivit. Majoritatea erau perspicace, mai participaseră la jocurile lui 
și ardeau de dorinţa de a trăi pe muchie de cuţit. Toţi erau oameni cu influență 
care făceau lucruri remarcabile. Oameni ale căror idei erau mai importante şi cu 
bătaie mai lungă decât ale celor obișnuiți. De aceea se aflau acolo în acea zi. 
Erau din același aluat. Nu, nu era preocupat pentru soarta lor, ci era mai degrabă 
preocupat de o neliniște sâcâitoare. 

Dacă n-ar fi fost Kimmie și nenorocitul de poliţai care îl abordase pe Bent 
Krum și dacă n-ar fi fost redeschise cazurile acelea care ar fi trebuit să fie demult 

uitate — precum atacurile din Langeland sau cele asupra lui Kyle Basset şi Kåre 
Bruno — ziua aceea ar fi fost perfectă. 

Revizui toate acele gânduri câteva ore mai târziu. Cum dracului era posibil ca 
polițistul acela băgăreţ, care apăruse netam-nesam pe treptele conacului, să știe 
despre aceste lucruri? 

x 

Stătea în sala din sticlă, în vacarmul animalelor, și se uita la vulpoi în timp ce 
somalezii ridicau cușca din colț. Ochii animalului erau sălbatici, sărea la bare și 
le mușca de parcă acestea ar fi fost din came. Imaginea acelor dinţi şi gândul la 
bacteria mortală care omora animalul încet-încet îl făcură pe Torsten să simtă un 
fior pe şira spinării. La dracu” cu poliția, la dracu’ cu Kimmie și cu toate 
porcăriile din lumea asta! Pasul către marginea eternității reprezentat de 
eliberarea animalului în mijlocul lor făcea ca toate celelalte să pară 
nesemnificative. 

— O să-ţi întâlneşti destinul, Fantasticule Domn Vulpoi, spuse el, și îşi lansă 
pumnul spre cușcă. 

Se uită în jur în sală. Era o privelişte demnă de zei. Peste o sută de cuşti, cu 
toate animalele imaginabile. Ultima achiziție era cuşca prădătorului de la 
Nautilus. Fusese așezată pe jos, iar înăuntru, uitându-se ameninţător, era o hienă 
înfuriată cu spatele cocârjat. În curând, urma să ia locul vulpoiului din colț, 
împreună cu celelalte prăzi exotice. Expediţiile de vânătoare, din acel moment şi 
până la Crăciun, fuseseră deja aranjate. Avea totul sub control. 

Auzi mașinile care intrau în curte, se întoarse şi zâmbi spre intrare. Ulrik şi 
Ditlev sosiseră, la timp, ca de obicei. Încă un detaliu care separa oile de capre. 

. 

Zece minute mai târziu, erau jos în tunelul de trageri cu arbaletele şi cu 
privirile alerte. Ulrik era într-o stare masochistă și trepida fericit după discuţia 
despre Kimmie și despre locul în care ea s-ar putea afla. Poate că, în dimineața 
aceea, trăsese pe nas cu o liniuță mai mult decât trebuia din praful alb. 

Ditlev, pe de altă parte, avea mintea limpede şi ochii foarte vigilenți. Arbaleta 
din mâna lui părea prelungirea sa organică. 

— Da, mersi, am dormit minunat azi-noapte. Kimmie și oricine altcineva pot 
arăta ce pot, spuse el ca răspuns la întrebarea lui Torsten. Sunt gata pentru orice. 

— E bine, răspunse Torsten. 

Nu avea de gând să strice starea de spirit a tovarășilor lui de vânătoare, aşa că 
nu le spuse despre inspectorul-șef Mørck şi despre săpăturile făcute de acesta în 
trecutul lor. O informaţie care putea aștepta până ce trăgeau de câteva ori la țintă. 

— Mă bucur că sunteți gata pentru orice. Cred că va trebui să fiți. 

39. 


Stăteau în mașină de câteva minute, la marginea drumului, şi discutau despre 
întâlnirea cu Torsten Florin. Assad propuse să conducă înapoi și să-i spună ce 
găsiseră în cutia de metal a lui Kimmie. Credea că acest lucru putea să-l pună pe 
Florin cu botul pe labe, dar Carl nu fu de acord. Nu aveau să spună nimic despre 
cutie până nu obțineau un mandat de arestare. Acest lucru declanșă bombănelile 
lui Assad. Contrar a ceea ce se spunea, răbdarea se părea că nu era deloc un lucru 
prea întâlnit în deșertul bătut de acesta în sandalele copilăriei. 

Carl privi în josul drumului și văzu două vehicule care trecură pe lângă ei cu o 
viteză peste limită. Erau vehicule de teren, cu geamuri fumurii — genul de maşini 
de care adolescenţii se apropie numai când se uită cu jind la broşurile cu hârtie 
lucioasă. 

— Să fiu al dracul strigă el când mașina din față trecu prin dreptul lor. 

Porni motorul și întoarse în spatele celui de-al doilea vehicul. Când ajunseră 
la drumul care ducea către Dueholt, se aflau la numai douăzeci de metri în urmă. 

— Sunt sigur că l-am zărit pe Ditlev Pram în mașina din față. Ai văzut cine 
era în mașina din spate, Assad? întrebă el după ce mașinile întoarseră pe pietrişul 
de pe moşia lui Florin. 

— Nu, dar am notat numărul de înmatriculare. O să-l verific acum. 

Carl îşi frecă faţa. Dacă cei doi erau pe cale să se întâlnească cu Florin chiar 
în acel moment? Dacă erau chiar ei, când ar mai fi avut o asemenea ocazie de a-i 
vedea pe toți trei împreună? Și chiar dacă avea ocazia, ce ar fi putut obține? Nu 
dură decât o clipă până ce Assad obţinu informaţia de la biroul de verificare a 
vehiculelor cu motor. 

— Maşina din faţă e înregistrată și aparține unei anume Thelma Pram, zise el. 

Bingo. 

— lar cea din urmă aparţine firmei UDJ Analize bursiere. 

Bingo, din nou. 

— Deci turma se adună, spuse Carl şi îşi verifică ceasul. Nu era încă opt 
dimineaţa. Ce dracu” aveau de gând să facă? 

— Cred c-ar trebui să stăm cu ochii pe ei, Carl. 

— Ce vrei să spui? 

— O, ştii tu. Să intrăm pe teren şi să vedem ce fac atunci. 

Carl clătină din cap. Uneori acel omuleţ era un pic prea creativ. 

— L-ai auzit pe Florin, zise el în timp ce Assad stătea acolo şi dădea din cap 
cu ochii mari. Avem nevoie de un mandat şi nu putem obține așa ceva pe baza 
dovezilor pe care le avem. 

— Nu, dar putem obține unul dacă aflăm mai multe? 

— Sigur că da. Dar n-o să aflăm nimic dacă ne furişăm pe acolo. Nici pentru 
asta nu avem mandat, Assad. Nu avem autoritatea necesară. 

— Dar dacă ei l-au omorât pe Aalbæk ca să-și acopere urmele? 

— Ce urme? Nu e ilegal să angajezi pe cineva ca să dea de altcineva. 

— Nu, dar dacă Aalbæk chiar a găsit-o pe Kimmie, iar acei bărbaţi o țin 
ostatică în acest moment? Este o posibilitate valabilă. Nu ăsta-i genul de cuvânt 
pe care-ţi place să-l foloseşti? Acum Aalbæk e mort, la fel și cei care ştiu că au 
prins-o. Ea e cel mai important martor al tău, Carl. 

Carl îşi dădea seama că el voia să ajungă undeva și află imediat. 

— Dacă sunt pe cale s-o omoare chiar acum? Trebuie să intrăm acolo. 

Carl răsuflă greoi. Pur şi simplu, erau prea multe întrebări. Omul de lângă el 
avea dreptate, desigur; și totuși, nu. 

. 

Parcară pe Ny Mårumvej lângă oprirea facultativă de la Duemose şi merseră 
pe jos de la şinele de tren din Gribskov, de-a lungul potecilor care înconjurau 
pădurea, până ajunseră la zona-tampon pentru prevenirea incendiilor. Din locul 
în care stăteau, puteau vedea direct peste mlaştină, o parte din pădurile lui 
Torsten Florin. Dese şi luxuriante. Mai departe, la distanță, se zărea poarta de la 
intrare, așa că nu în acea direcţie trebuiau să se îndrepte. Observaseră toate 
camerele de supraveghere. 

Mai interesantă era curtea, unde erau parcate cele două vehicule enorme cu 
tracțiune integrală. De acolo, drumurile lor era clare în toate direcţiile. 

— Cred că sunt camere peste tot în zona-tampon, Carl, zise Assad. Dacă vrem 
s-o traversăm, trebuie să mergem pe aici. 

Arătă spre o zonă mlăștinoasă unde gardul se cufundase atât de mult încât 
devenise aproape invizibil. Era singurul loc prin care puteau trece peste gard fără 
să fie detectați. Nu era prea încurajator, însă. Apoi fură nevoiţi să stea pe pământ 
timp de o jumătate de oră, uzi leoarcă, cu pantalonii plini de noroi şi cu ochii 
holbaţi, până să-i vadă pe cei trei bărbaţi în curte. 

În spatele lor mergeau doi bărbaţi de culoare, bine făcuţi, care duceau obiecte 
ce semănau cu nişte arcuri de vânătoare sau ceva de acest gen. Sunete din 
conversaţia lor ajungeau aproape până la locul în care stăteau Carl și Assad. Voci 
lipsite de inflexiune, parţial absorbite de distanță și de briza ușoară, răcoroasă, 
care trecea în vârtejuri pe lângă ei. 

Apoi, cei trei bărbați dispărură în clădirea centrală, iar însoțitorii de culoare 
merseră mai departe spre casele mici, roşii. 

Zece minute mai târziu, apărură mai mulți oameni de culoare şi apoi dispărură 
în hala cea mare. După câteva minute ieșiră din nou cu o cușcă pe care o 
încărcară într-o camionetă. Apoi unii dintre ei se urcară în cabină, iar ceilalți 
lângă cuşcă și plecară în pădure. 

— Dacă vrem să facem asta, acum e momentul, zise Carl. 

ÎI trase după el pe Assad, care protesta ușor, de-a lungul zonei-tampon și apoi 
direct către casele micuţe. Auziră oameni înăuntru. Discuţii într-o limbă străină. 
Copii care plângeau și strigătele altor copii. Era o mică societate acolo. 

Se furişară pe lângă prima casă şi observară un semn pe ușă cu multe cuvinte 
exotice pe el. 

— Şi acolo, şopti Assad care arătă spre semnul de pe ușa celei de-a doua case. 
Crezi că au sclavi? 

Probabil că nu, dar părea ceva asemănător. Părea un sat african amplasat în 
mijlocul domeniului. Sau cu niște colibe construite la umbra unui conac gigantic 
dintr-un stat sudist, înainte de Războiul Civil American. Auziră un câine care 
lătră nu prea departe. 

— Dacă are câini liberi pe aici, pe teren? şopti Assad îngrijorat ca și cum 
aceştia l-ar fi auzit deja. 

Carl aruncă o privire spre partenerul lui. „Uşurel”, spunea expresia lui. 
Învăţase de pe câmpurile arate din Vendsyssel că, dacă nu erau zece câini care 
veneau spre un om, acesta din urmă deţinea controlul. O lovitură, la momentul 
potrivit, reușea, de obicei, să restabilească ierarhia. Măcar de n-ar fi făcut atâta 
larmă. 

Alergară peste suprafața goală care se întindea până în curte şi îşi dădură 
seama că aveau o ocazie bună să ajungă în spatele clădirii principale de acolo. 
Douăzeci de secunde mai târziu, stăteau cu fețele lipite de ferestrele conacului, în 
spatele cărora nu se întâmpla absolut nimic. Ceea ce vedeau semăna cu un birou 
obișnuit, cu mobilă din mahon. Pe rafturi erau şiruri de trofee de vânătoare. 
Nimic care să sugereze ceva nelalocul lui. Se întoarseră. Dacă existau unele 
nereguli în vecinătate, trebuiau să afle repede. 

— Ai văzut acolo? şopti Assad. 

Acesta arătă spre un cilindru mare, care se întindea de la sala masivă din sticlă 
şi pătrundea mult în pădure. Avea cel puţin cincizeci de metri lungime. 

„Ce dracului e aia?” își zise Carl. 

— Hai, spuse el. Să verificăm. 

. 

Expresia care apăru pe faţa lui Assad când intrară în sală trebuia imortalizată. 
Carl simțea ceva similar. Dacă Nautilus fusese o priveliște șocantă pentru 
iubitorii de animale, atunci acolo era de zece ori mai rău. Cușcă lângă cușcă, 
lângă altă cușcă, pline cu animale înspăimântate. Blănuri jupuite şi însângerate, 
de toate mărimile, erau atârnate la uscat pe pereţi. Orice, de la hamsteri la viței. 
Câini fioroşi lătrau, probabil cei pe care îi auziseră mai devreme. Văzură bestii 
mari, cu aspect de şopârlă, și nurci șuierătoare. Animale domestice și exotice, 
într-o menajerie imensă. Dar nu semăna deloc cu Arca lui Noe. Era opusul. 
Niciun animal nu scăpa de acolo viu — îi fu clar într-o clipă. 

Carl recunoscu repede cușca de la Nautilus, care era aşezată în mijlocul sălii, 
cu o hienă care mârâia înăuntru. O maimuță mare ţipa într-un colţ, un mistreţ 
grohăia, iar o oaie behăia. 

— Crezi că Kimmie o fi aici? întrebă Assad și făcu câțiva pași în sală. 

Ochii lui Carl se plimbau de la o cuşcă la alta. Cele mai multe erau prea mici 
ca să încapă un om înăuntru. 

— Dar aici? zise Assad şi arătă spre un şir de congelatoare adânci care 
băzâiau într-o laterală a coridorului. 

Îl deschise pe primul dintre ele. 

— Îu! exclamă el şi tremură vizibil dezgustat. 

Carl se uită în congelator. Animalele jupuite puse grămadă se uitau la el, cu 
ochii goi. 

— E la fel în toate astea, spuse Assad care deschidea și închidea ușă după ușă. 

— Îmi imaginez că sunt folosite pentru a hrăni animalele vii, spuse Carl și se 
uită la hienă. 

Orice fel de carne ar fi dispărut de îndată pe gâtul unei asemenea creaturi 
flămânde. Un gând înfiorător. După cinci minute se convinseseră că nu era niciun 
om în restul cuștilor. 

— Uite, Carl, zise Assad care arăta spre cilindrul imens pe care îl văzuseră de 
afară. Este un poligon. 

Era adevărat. Dacă poliţia ar fi avut așa ceva la sediu, oamenii s-ar fi aliniat la 
coadă toată ziua ca să-l folosească. Cu duze de aer și tot tacâmul, era un obiect 
de artă. 

— Nu cred că ar trebui să intri acolo, îl avertiză Carl când Assad se îndreptă 
spre cilindru. Dacă vine cineva, n-am avea unde să ne ascundem. 

Dar Assad nu-l asculta. Era cu ochii pe țintele mari de la capătul îndepărtat. 

— Ce-i asta atunci, Carl? strigă el când ajunse lângă una dintre ţinte. 

Carl se uită peste umăr. Nu era nicio urmă de pericol în spatele lui, așa că se 
duse să vadă despre ce vorbea Assad. 

— E o săgeată sau ce? vru să ştie partenerul lui care arătă spre o vergea din 
metal care își croise drum prin centrul țintei. 

— Da, spuse Carl. E o săgeată. De tipul celor care se folosesc la arbalete. 

Assad se uită la el confuz. 

— Ce-ai zis acolo, Carl? Arba, ce? Arbalete? 

Carl oftă. 

— O arbaletă este un arc care se încarcă într-un mod diferit. Trage cu o forță 
nemaipomenită. 

— Bine. Văd asta. Și e precisă, Carl? 

— Da, foarte precisă. 

Când se întoarseră, își dădură seama că intraseră într-o capcană, în cealaltă 
parte stăteau Torsten Florin, cu picioarele depărtate, iar în spatele lui erau Ulrik 

Dybbal Jensen și Ditlev Pram. Pram ţinea o arbaletă încărcată, îndreptată direct 
spre ei. 

„Cred că glumeşti”, îşi zise Carl. Strigă: 

— Du-te în spatele țintelor, Assad! Acum! 

Își scoase pistolul din tocul de la umăr cu o mișcare rapidă și ţinti spre grupul 
de bărbați exact în clipa în care Ditlev eliberă o săgeată. Carl îl auzi pe Assad 
care se aruncă în spatele unei ținte, exact când săgeata se înfipse în umărul drept 
al lui Carl, iar pistolul lui căzu pe pietriş. 

În mod ciudat, nu-l durea. Nu ştiu decât că fusese aruncat pe spate o jumătate 
de metru și era lipit de una dintre ținte, iar săgeata se vedea în rana lui 
sângerândă. 

. 

— Domnilor, spuse Florin, de ce ne puneţi în situația asta? Ce-o să ne facem 
acum cu voi? 

Carl încercă să-şi liniștească inima care bătea rapid. 

Îi scoaseră săgeata și îi pulverizară o soluție pe rană, care aproape îl făcu să 
leșine, dar cel puţin nu mai sângera, mai mult sau mai puţin. 

Era o situaţie cumplită. Cei trei bărbați nu păreau să poată fi îmbunaţi. 

Între timp, Assad spumega pentru că fuseseră forțați să intre înapoi în sală și 
să se așeze pe jos, cu spatele lipit de una dintre cuști. 

— Nu vă daţi seama ce se întâmplă când faceţi așa ceva unui ofițer de poliție 
în acţiune? strigă el. 

Carl îl înghionti uşor în picior pe Assad. Acest lucru îl linişti un moment. 

— E foarte simplu, zise Carl, iar fiecare cuvânt îl durea în partea de sus a 
corpului. Ne lăsaţi să plecăm acum. Apoi o să vedem ce se întâmplă. Nu aveţi 
nimic de câștigat dacă ne ameninţaţi că ne ţineţi ostatici. 

— Ştiu! 

Era Pram. Încă avea arbaleta pregătită în mână. Dacă ar fi îndreptat-o în altă 
parte... 

— Nu suntem proști. Știm că ne suspectați de crime. Aţi menționat mai multe 
incidente. Aţi luat legătura cu avocatul nostru. Aţi găsit o legătură între Finn 
Aalbæk și mine. Credeţi că știți totul despre noi și că dintr-odată va ieși la iveală 
un așa-zis adevăr. 

Se apropie şi se puse cu cizmele lui din piele în faţa piciorului lui Carl. 

— Dar acel adevăr îi implică și pe alții în afară de noi trei. Dacă o să fiți 
îndeajuns de norocoşi să convingeți destui oameni că suspiciunile voastre sunt 
corecte, mii de oameni își vor pierde mijloacele de trai. Nimic nu-i simplu, Carl 
Mørck. 

Arătă în jurul lui, în sală. 

— O mulțime de bunuri vor fi îngheţate. Nici noi și nimeni altcineva nu vrea 
aşa ceva. Așa că repet întrebarea lui Torsten: ce-o să ne facem cu voi? 

— Trebuie să lucrăm foarte curat, zise bărbatul mare, Ulrik Dybbøl Jensen, cu 
o voce ce tremura și cu pupilele enorme. 

Nu era nicio îndoială la ce se referea. Dar Torsten Florin ezita. Carl își dădu 
seama de acest lucru. Ezita și se gândea. 

— Ce-aţi zice dacă v-am da la fiecare un milion de coroane și v-am lăsa să 
plecaţi? Pur şi simplu. Imediat ce renunțați la caz, banii sunt ai voştri. Ce 
spuneţi? 

Sigur că erau nevoiţi să accepte. Ce puteau face? Alternativă nu era, cu 
siguranță, prea amuzantă. Carl se uită spre Assad, care dădu din cap afirmativ. 
Deştepi. 

— Şi tu, Mørck? Eşti la fel de ascultător ca Mustafa de aici? întrebă Florin. 

Carl se uită urât la el. Apoi și el dădu din cap afirmativ. 

— Dar simt că nu-i de-ajuns. Așa că o să dublăm suma. Două milioane pentru 
fiecare ca să păstraţi tăcerea. O s-o facem discret. Ne-am înțeles? 

Confirmară amândoi din cap. 

— Mai e un singur lucru pe care vreau să-l clarificăm. Vreau un răspuns 
sincer. O să știu dacă minţi și atunci înțelegerea pică. Ai înțeles? 

El nu aşteptă un răspuns. 

— De ce mi-ai spus dimineaţă despre cuplul din Langeland? Despre Kåre 
Bruno, înţeleg, dar cuplul? Ce legătură are cu noi? 

— Am făcut investigații amănunțite, răspunse Carl. Avem un om la sediu care 
a urmărit cazuri ca acestea ani în şir. 

— N-are nicio legătură cu noi, sublinie Florin. 

— Ai vrut un răspuns sincer. Investigaţii amănunțite este răspunsul, repetă 
Carl. Tipul de atac, zona, metoda, intervalul orar. Totul se potrivește cu voi. 

În acel moment cei din gașcă își amintiră de ce erau capabili. 

— Răspunde-mi! ţipă Ditlev Pram și împinse mânerul arbaletei în rana lui 
Carl. 

Nici măcar nu reuși să ţipe înainte ca gâtul să i se contracte de durere. Apoi 
Ditlev lovi din nou. Şi din nou. 

— Răspunde-mi! De ce crezi că avem legătură cu atacul din Langeland? ţipă 
Pram. 

Tocmai era pe cale să-l lovească pe care mai tare, când Assad îl opri. 

— Kimmie a avut un cercel, exclamă el. S-a potrivit cu cel găsit la Langeland. 
Îl pusese într-o cutie în care erau și alte lucruri de la atacurile voastre. Bănuiesc 
că ştiţi asta. 

În cazul în care lui Carl i-ar fi rămas vreo urmă de vlagă, i-ar fi spus clar lui 
Assad să-și ţină gura. Acum era prea târziu. Își dădură amândoi seama, în același 
timp, după faţa lui Florin. Tot ceea ce îi înspăimânta pe cei trei tocmai devenise 
realitate. Existau dovezi împotriva lor. Probe concrete. 

— Înţeleg că sunt şi alţii la poliţie care știu de cutia asta? Unde e acum? 

Carl nu spuse nimic. Doar se uită în jur. Din locul în care stăteau, mai erau 
circa nouă metri până la poartă. De acolo până la marginea pădurii mai erau încă 
cel puţin cincizeci de metri. Prin pădure mai era cam un kilometru și jumătate, 
iar în spatele lor se profila pădurea Gribskov. Acela era cel mai bun loc pentru a 
se ascunde. Dar era mult prea departe și nu era nimic, absolut nimic în jurul lor 
care ar fi putut servi drept armă. Doi bărbaţi cu arbalete stăteau deasupra lor. Ce 
puteau face? Absolut nimic. 

— Trebuie s-o facem aici și acum şi s-o facem curat, rosti pe nas Dybbøl 
Jensen. O spun din nou: nu putem avea încredere în ăştia doi. Nu sunt ca ăilalți 
pe care i-am cumpărat. 

La aceasta, capetele lui Pram și Florin se întoarseră ușor spre prietenul lor. 
„N-a fost un lucru deștept să lași să-ți scape asta”, spuneau expresiile lor. 

. 

Pe când cei trei se sfătuiau, Assad și Carl se uitară unul la altul. Assad îşi ceru 
scuze, iar Carl îl iertă. Ce dracului mai conta dacă Assad făcuse o mică greșeală 
în condiţiile în care moartea lor era hotărâtă chiar atunci de cei trei ticăloși? 

— Bine, o facem, dar nu avem prea mult timp. Ceilalţi o să fie aici în cinci 
minute, zise Florin. 

Fără nicio ezitare, Dybbøl Jensen şi Pram se aruncară asupra lui Carl, în timp 
ce Florin rămase la câţiva metri în spate, cu arbaleta ridicată. Carl fu luat complet 
prin surprindere de rapiditatea lor. Îi acoperiră gura cu bandă adezivă, îi traseră 
mâinile la spate şi le legară. Apoi îi dădură capul pe spate și-i lipiră bandă peste 
ochi. El se răsuci puţin așa că banda se prinse pe pleoapele pe care le ridică 
puţin. Prin acea mică deschizătură văzu cum Assad începu să protesteze violent o 
clipă mai târziu şi lovi cu mâinile şi cu picioarele astfel că unul dintre bărbaţi 
căzu la pământ cu un bufnet puternic. Observă că era Dybbøl Jensen, complet 
paralizat de o lovitură de karate aplicată la gât. 

Florin își aruncă arbaleta şi veni în ajutorul lui Ulrik. Și, pe când cei doi 
bărbaţi se chinuiau să-l potolească pe Assad, Carl se ridică și începu să fugă spre 
lumina care venea de la intrare. 

După cum era legat, n-ar fi putut să-i fie de ajutor lui Assad în luptă. Nu-l 
putea ajuta decât scăpând. Îi auzi strigând unul la altul că el nu va ajunge prea 
departe. Că membrii personalului aveau să-l prindă și să-l aducă înapoi. Ca să 
aibă aceeași soartă ca şi Assad. În cușca hienei. 

— Ai grijă la hienă! ţipară ei. 

„Sunt nebuni”, își spuse Carl ameţit, în timp ce încerca să se orienteze prin 
deschizătura îngustă prin care răzbătea lumină. Apoi auzi maşinile la poarta 
principală. Erau mulți. Dacă tipii din mașini erau precum cei din sală, era 
terminat. 

Imediat ce trenul se urni greoi din gară, iar roțile începură să bată un ritm 
regulat, vocile din capul lui Kimmie se treziră. Nu gălăgioase şi insistente, ci 
perseverente și liniștitoare. Se obișnuise deja cu ele. 

Trenul fusese modernizat. Nu semăna cu cel vechi, roşu, pentru navetiștii din 
Gribskov, care o adusese pe ea și pe Bjarne ultima oară acolo, cu mulți ani în 
urmă. Multe se schimbaseră de atunci. Fuseseră vremuri nebune. Băuseră, 
prizaseră şi petrecuseră toată ziua, din momentul în care peisajul se schimbase pe 
măsură ce Torsten le arătase mândru noua lui achiziție — pădurea, mlaștina, 
lacurile şi câmpurile. Locul perfect pentru un vânător. Atâta timp cât vânatul 
rănit nu intra pe domeniul statului, pur și simplu nu putea fi mai bine de atât. 

Râseseră de el, ea şi Bjarne. Pentru ei, nimic nu era mai comic decât imaginea 
unui om care îşi târşâia picioarele încălțate cu cizme din cauciuc verde, legate cu 
şiret până sus. Dar Torsten nu băgase de seamă. Pădurea era a lui, iar acolo era 
stăpân peste toate creaturile sălbatice care meritau împuşcate în zona rurală 
daneză. 

Timp de câteva ore vânară ciute şi fazani, iar într-un final un raton pe care ea 
îl luase de la Nautilus. Un gest pe care el îl apreciase. Şi apoi urmaseră ritualul și 
se uitaseră la Portocala mecanică pe ecranul cinematografului din casa lui 
Torsten. O zi obișnuită, ameţitoare, în care prea multă cocaină şi excesul de 
alcool îi ameţiseră scurgând din ei energia de care aveau nevoie ca să caute 
victime noi. Aceea fusese prima și singura ocazie în care se dusese la Torsten. Își 
amintea ca şi cum s-ar fi petrecut cu doar o zi în urmă; vocile se ocupau de asta. 

„Sunt toţi acolo azi, Kimmie, îţi dai seama de asta? E șansa ta. Ocazia a 
sosit”, îngânau ele necontenit. 

Pentru un moment îi studie pe ceilalți pasageri. Apoi îşi strecură mâna în 
raniță şi pipăi grenada, pistolul şi amortizorul, geanta de umăr şi legăturica ei 
mult iubită. Toate lucrurile de care avea nevoie erau în acea geantă din pânză 
groasă. 

La staţia facultativă Duemose aşteptă până când ceilalți pasageri matinali fură 
luaţi sau plecară pe biciclete parcate lângă adăpostul roșu. Un motociclist o 
întrebă dacă voia s-o ducă undeva, dar ea zâmbi pur și simplu. Un zâmbet putea 
fi folosit şi astfel. Când peronul se goli, iar drumul deveni pustiu, așa cum fusese 
înainte, ea merse pe jos spre capătul peronului, sări pe pietriş și continuă de-a 
lungul urmelor către marginea pădurii până găsi un loc în care își putea lăsa 
ranița. Apoi îşi puse lucrurile în geanta de umăr, trecu bareta peste cap, își îndesă 
marginile blugilor în ciorapi şi ascunse ranița în spatele unui tufiş. 

— Mami o să se întoarcă, iubire, nu-ţi fie teamă, zise ea în timp ce vocile o 
implorau să se grăbească. 

Prin zona publică a pădurii era uşor de mers. Doar câțiva metri în sus pe 
drum, pe lângă un sediu mic de firmă, şi ajunse deja pe una dintre potecile care 
aveau s-o scoată în spatele proprietății lui Torsten. 

Avea destul timp, în ciuda a ceea ce-i spuneau vocile. Își ridică privirea ca să 
prindă ultimele crâmpeie de culoare atârnate de crengi şi trase în piept aerul de 
toamnă, savurând puterea și frumuseţea anotimpului. Trecuseră ani de când nu 
mai făcuse asta. Atât de mulţi ani. 

Când ajunse la zona-tampon împotriva incendiilor, îşi dădu seama că aceasta 
fusese lărgită față de ultima dată când fusese acolo. Se pitulă la marginea pădurii 
şi se uită de-a lungul zonei lipsite de copaci, spre gardul care separa pădurea lui 
Torsten de cea publică. Pentru că trăise atât de mult timp pe străzile din 
Copenhaga, era conştientă de cât de compacte puteau fi camerele de 
supraveghere. Se uită cu atenţie la copaci și la gard şi observă pe îndelete unde 
erau acestea. 

Din locul în care stătea erau vizibile patru camere. Două fixe şi două care 
baleiau încontinuu înainte și înapoi pe o axă de o sută optzeci de grade. Una 
dintre camerele fixe era îndreptată direct spre ea. 

Se retrase în desiș și se gândi la situația în care se afla. 

Zona-tampon avea o lățime de circa opt-nouă metri. larba fusese proaspăt 
tunsă, astfel încât spaţiul era foarte deschis și nivelat. Privi în ambele direcţii. Era 
la fel peste tot. 

Era un singur mod în care putea traversa nedetectată zona-tampon și aceasta 
nu era prin iarbă. 

Ci din copac în copac. De pe o ramură pe alta. 

Se gândi temeinic. Stejarul de pe partea ei de luminiș era mai înalt decât fagul 
din partea cealaltă. Avea crengi solide, noduroase, care se întindeau patru sau 
cinci metri peste poieniță, în comparaţie cu cele ale fagului, care erau mai mici și 
mai subțiri. 

Dacă sărea din copacul înalt în cel mai scund, căderea era de câțiva metri, dar 
în acelaşi timp trebuia să-și arunce corpul în față ca să aterizeze mai aproape de 
trunchiul fagului. Altfel, crengile n-ar fi susținut-o. 

Kimmie nu fusese niciodată bună la cățărat în copaci. Mama ei îi interzisese 
să se joace ori de câte ori risca să-şi murdărească hainele, iar când mama ei 
plecase, la fel se întâmplase și cu dorința ei de a se urca în copaci. 

Era un exemplar frumos, acel stejar imens. Avea crengi încovoiate, care se 
întindeau destul de mult, iar scoarța era aspră. Uşor de escaladat. Era o senzaţie 
plăcută. 

— Ar trebui să încerci şi tu odată, Mille, zise ea încet și începu să se tragă în 
sus. 

Când ajunse în copac începu să aibă îndoieli. Distanţa până la pământ 
devenise dintr-odată foarte reală, iar săritura spre crengile netede ale fagului era 
descurajantă. O putea face cu adevărat? De la pământ păruse ușor, dar nu și de 
acolo. Dacă avea să cadă, era terminată. Își rupea oasele. O vedeau pe camerele 
de supraveghere. O prindeau, apoi totul avea să-i scape de sub control. Îi 
cunoştea. Răzbunarea avea să fie a lor, nu a ei. 

Aşa că aşteptă o vreme și încercă să calculeze cum să sară. Apoi se ridică cu 
grijă, cu mâinile în spatele ei şi se prinse de crengile stejarului. Când ţâşni își 
dădu seama că decolarea era prea puternică. O știu când zbură prin aer şi văzu 
trunchiul copacului de sub ea mult prea aproape. Simţi că unul dintre degete se 
rupse în încercarea de a evita coliziunea, dar reflexele preluară conducerea. Chiar 
dacă un deget nu mai funcţiona, avea încă nouă bune. Trebuia să-și vadă de 
durere mai târziu. 

În timp ce se prinse de copac, observă că fagii aveau mai puține crengi în 
partea de jos a trunchiului în comparaţie cu stejarii. Coborf încet, apoi se prinse 
de creanga cea mai de jos și estimă că mai avea trei sau patru metri până să 
atingă pământul. Apoi se aruncă pe creangă şi rămase agățată acolo un moment, 
timp în care degetul rupt îşi făcu de cap. Se apucă de creanga cea mai apropiată 
de trunchi, își petrecu braţul în jurul lui cât de bine putu și apoi îşi dădu drumul. 

Cicatricile şi nodurile copacului îi însângerară antebrațele și gâtul când 
alunecă spre pământ. 

. 

Îşi examină degetul rupt, îl trase înapoi la loc și simți valuri de durere care îi 
invadară întreg corpul. Dar Kimmie rămase tăcută. Şi l-ar fi împușcat dacă ar fi 
fost necesar. 

Apoi şterse sângele de pe gât și pătrunse în umbrele din pădure în zona 
îndepărtată a gardului. Vegetaţia era foarte diversă, îşi aminti acest lucru de la 
vânătoarea anterioară. Conifere adunate în pâlcuri, luminişuri mici cu copaci de 
foioase proaspăt plantați și întinderi mari de mesteceni, mur și stejari împrăștiați. 
Mirosea puternic a frunze putrezite. Peste un deceniu petrecut în jungla de asfalt 
făceau pe cineva să fie extrem de sensibil la asemenea mirosuri. 

Vocile îi cereau să se grăbească şi să termine treaba. lar confruntarea să se 
desfășoare în termenii ei. Dar Kimmie nu ascultă. Ştia că avea destul timp. Când 
Torsten, Ulrik și Ditlev se îndeletniceau cu acele jocuri pline de cruzime, nu 
terminau decât când erau complet sătui. Iar asta nu se întâmpla repede. 

— Merg pe marginea pădurii și a zonei de protecție, spuse ea tare ca vocile s- 
o lase în pace. E o rută mai lungă, dar tot o să ajungem la moșie. 

Astfel îi zări pe bărbaţii de culoare care stăteau cu fața la pădure și așteptau, și 
observă cușca cu animalul înfuriat. Atunci văzu protecţiile din piele pe care ei le 
purtau peste pantaloni până sus între picioare. De aceea se ascunse în pădure ca 
să vadă cum aveau să decurgă lucrurile. Era pe terenul vânătorului. 

Alerga cu capul dat pe spate ca să prindă frânturi de imagini ale terenului de 
sub el, unde vedea când frunze uscate, când crengi înșelătoare. Auzea protestele 
înfuriate ale lui Assad, de undeva de departe, în spate, până într-un final, când 
totul se scufundă în tăcere. 

Încetini. Se luptă cu banda adezivă de pe spate, iar nările i se uscară de la 
gâfâit. Întinse gâtul ca să încerce să vadă ceva. Trebuia să-și scoată banda de pe 
ochi. Înainte de orice altceva. În scurt timp aveau să vină spre el din toate 
direcţiile. Vânătorii de lângă moşie, gonacii din Dumnezeu știe ce altă direcţie. 

Își întoarse corpul în cealaltă parte și nu văzu decât copaci prin deschizătura 
îngustă din bandă. Apoi alergă din nou pentru câteva secunde înainte ca o 
creangă joasă să-l pocnească în cap şi să-l proiecteze pe spate. 

— La dracu”, bombăni el. 

Fir-ar al dracu”. Se ridică cu greutate și pipăi în jur în căutarea unei crengi de 
pe copac ruptă la înălțimea umărului. Apoi se duse la trunchi, se așeză astfel 
încât ciotul să intre sub banda adezivă de lângă nară și își împinse corpul în jos. 
Banda se strânse în jurul gâtului, dar nu i se desprinse de pe ochi. Era prea bine 
lipită de pleoape. Își aplecă din nou capul și încercă să ţină ochii închiși, dar 
simți cum pleoapele rămaseră încă o dată lipite de bandă și îi expuse albul 
ochilor. 

— La dracu”, la dracu”, la dracu”! înjură el şi începu să-şi mişte capul dintr-o 
parte în alta în timp ce creanga îi zgâria una din pleoape. 

Apoi auzi pentru prima oară strigătele gonacilor. Nu era atât de departe pe cât 
sperase. Poate la numai câteva sute de metri; în mijlocul acelei păduri era greu de 
spus. Își înălță capul, văzu cum ciotul eliberă banda adezivă, apoi observă că 
putea vedea mai mult sau mai puţin liber, cu un ochi. 

În faţa lui se întindea desişul pădurii. Lumina cădea inegal şi n-avea nici cea 
mai vagă idee în ce direcţie stătea cu faţa. Acel lucru îl făcu să-și dea seama că, 
în curând, totul avea să se termine pentru Carl Marck. 

Primele împuşcături se produseră după ce Carl trecu de primul luminiș, iar 
gonacii erau atât de aproape încât fu nevoit să se întindă pe jos. Din câte își dădu 
seama, zona de protecţie împotriva incendiilor era în faţă, iar în spatele ei se 
aflau potecile din pădurea statului. Era la un mai mult de șase sau șapte sute de 
metri de locul în care era parcată maşina, dar ce folos dacă știa asta câtă vreme 
habar n-avea încotro s-o apuce? 

Observă păsările care dădeau din aripi și se împrăştiară deasupra vârfurilor 
copacilor și auzi mișcare în tufișuri. Gonacii ţipau și loveau bețe unele de altele. 
Animalele fugeau. 

„Dacă au câini cu ei o să mă găsească ușor”, își zise el şi privirea îi căzu pe un 
maldăr de frunze pe care vântul le adunase într-un morman țintuit la pământ de 
câteva crengi răsfirate. Când prima căprioară ţâşni pe lângă el, şocul îl făcu să 
sară involuntar şi se rostogoli instinctiv spre mormanul de frunze, apoi se suci și 
răsuci ca să se cufunde cu totul în grămadă. 

„Acum respiră calm și încet”, îşi zise, întins în maldărul cu iz de humus. La 
dracu”, spera că Torsten Florin nu le dăduse gonacilor să-i telefoane mobile ca 
să-i sune şi să-i avertizeze că, dacă se apropiau de un poliţist fugar, să nu-l lase 
să scape. Cât de mult își dorea ca Florin să nu fi făcut aşa ceva! Dar era oare 
posibil? Ca un om ca el să nu-și ia asemenea măsuri de prevedere? Puțin 
probabil. Sigur că gonacii ştiau deja pe cine şi după ce alergau. 

În timp ce stătea sub maldărul de frunze observă că rana i se redeschise, că 
sângele care se infiltra cu uşurinţă îi făcea cămașa să i se lipească de corp. Câinii 
aveau să-l adulmece într-o clipă. lar dacă stătea acolo prea mult, avea să 
sângereze până la moarte. 

Deci cum dracului îl putea ajuta pe Assad? Și dacă, în ciuda şanselor pe care 
le avea, reușea să supraviețuiască, iar Assad murea, cum s-ar mai fi putut uita în 
oglindă? Pur și simplu n-ar mai fi putut. Mai pierduse un partener. Mai lăsase în 
urmă un partener. Era clar. Trase adânc aer în piept. Nu putea lăsa ca asta să se 
întâmple din nou. Chiar dacă ardea în iad. Chiar dacă ajungea în pușcărie. Chiar 
dacă avea să-l coste viaţa. 

Suflă frunzele care îi acopereau ochii și auzi un fel de șuierat care devenea din 
ce în ce mai puternic și se transformă în gâfâit și lătrat înfundat. Simţi cum îi 
creştea pulsul, iar rana de la umăr pulsa mai puternic. Dacă era un câine, totul era 
pierdut. În depărtare, pașii hotărâți ai gonacilor se auzeau mai tare. Râdeau și 
țipau; ştiau exact ce făceau. 

Apoi foșnetul şi freamătul pe care le făcea animalul în tufiș încetară, iar el își 
dădu brusc seama că acesta stătea acolo şi se uita la el. Mai suflă niște frunze de 
pe ochi şi se trezi uitându-se la nasul dilatat al unei vulpi. Ochii ei erau injectaţi 
şi avea spume la bot. Gâfâia ca și cum ar fi fost pe moarte și fiecare mușchi îi 
tremura de parcă îi era frig. 

Şuieră când îl văzu, clipi printre frunze și şuieră din nou când el își tinu 
respiraţia. Își arătă colții într-un mârâit dement şi se propulsă spre el cu capul 
lăsat. Dintr-odată înțepeni. Îşi înălță privirea și se uită în spate de parcă simţise 
pericolul. Apoi se întoarse din nou către Carl şi dintr-odată, ca şi cum animalul ar 
fi avut capacitatea de a se gândi mai bine, se târî pe pământ către el și se așeză la 
picioarele lui, îngropându-se sub frunze cu botul din care curgea spumă. 

Animalul rămase acolo, respirând greoi, şi aştepta. Ascuns complet în frunze. La 
fel ca și el. 

Un stol de potârnichi se adună în razele pâlpâitoare puțin mai departe, iar 
când zburară, speriate de zgomotul făcut de gonaci în pădure, urmă un torent de 
împușcături. Fiecare rundă trasă îl făcu pe Carl să tremure, la fel și vulpea de la 
picioarele lui. Urmări cum câinii vânătorilor adună păsările şi imediat după aceea 
zări siluetele vânătorilor care se conturau în tufele desfrunzite. 

Erau nouă sau zece, cu toții purtând cizme și încă patru. În timp ce se 
apropiau, el îi recunoscu pe câţiva dintre ei ca fiind membri ai elitei. „Să mă ridic 
şi să mă prezint?” se întrebă el pentru o clipă, înainte s-o vadă pe gazda lor şi pe 
cei doi prieteni ai acesteia, amândoi cu arbaletele încărcate. Dacă Florin, Dybbøl 
Jensen sau Pram îl zăreau, ar fi tras fără nicio ezitare. Ar fi spus apoi că fusese un 
accident. l-ar fi convins şi pe ceilalți să susțină povestea. Relaţia lor de 
camaraderie era strânsă, ştia asta. I-ar fi scos banda adezivă şi ar fi făcut să arate 
ca un accident. 

Răsuflarea lui Carl deveni din ce în ce mai slabă, la fel ca a vulpii. Cum 
rămânea cu Assad? Și cu el însuși? Acum stăteau la câțiva metri de grămada de 
frunze, câinii mârâiau, iar respirația animalului de la picioarele lui începuse să se 
audă. Dintr-odată, vulpea sări direct spre cel mai apropiat vânător, spre vintrele 
acestuia, cu toată puterea de care era capabilă. Tânărul scoase un strigăt 
îngrozitor. Un țipăt prevestitor de moarte. Câinii se repeziră la vulpe, dar aceasta 
se proțăpi furioasă în faţa lor, îşi desfăcu picioarele şi urină, apoi fugi ca să 
scape. Ditlev Pram ţinti. 

El nu văzu săgeata care şuieră prin aer, dar auzi urletul vulpii în depărtare și 
apoi scâncetul îndurerat, muribund. Câinii adulmecară locul unde urinase vulpea, 
iar unul îşi băgă chiar botul în locul în care vulpea stătuse la picioarele lui Carl, 
dar nu simţi mirosul lui Carl. 

„Dumnezeu să binecuvânteze vulpea și pisatul ei”, îşi spuse Carl în sinea lui 
când câinii se adunară în jurul stăpânilor lor și a bărbatului rănit care zăcea pe jos 
urlând la câțiva metri distanţă şi se chircea, cu crampe în ambele picioare. 
Tovarăşii lui de vânătoare se aplecară lângă el și încercau să-i îngrijească rana. 
Îşi rupseră eșarfele în fâșii, îl bandajară și apoi îl ridicară. 

— Bună lovitură, Ditlev, îl auzi pe Florin când Ditlev se întoarse cu cuțitul 
plin de sânge şi cu coada vulpii. 

Apoi Florin se întoarse spre bărbaţii din spatele lui. 

— Vânătoarea s-a încheiat, prieteni. Îmi pare rău. Mergeţi cu Saxenholdt 
imediat la spital. O să-i chem pe gonaci ca să-l ducă. Asiguraţi-vă să fie vaccinat 
antirabic; niciodată nu poți fi sigur, nu? Ţineţi tot timpul degetul apăsat cu putere 
pe arteră, da? Altfel o să-l pierdeţi. 

Strigă ceva spre pădure şi un grup de bărbaţi de culoare apăru dintre umbre. Îi 
trimise pe patru dintre ei cu vânătorii şi le ceru ultimilor patru să rămână. Doi 

dintre ei aveau puști ca a lui Florin. Când ceilalți vânători plecară cu bărbatul 
care scâncea, cei trei prieteni vechi și cei patru bărbaţi de culoare se adunară în 
cerc. 

— N-avem mult timp, aţi înţeles, zise Florin. 

— Polițistul ăsta e destul de puternic şi bine făcut; nu-i mai în vârstă decât 
noi. Nu trebuie să-l subestimăm. 

— Ce facem cu el când îl găsim? întrebă Dybbøl Jensen. 

— Te faci că vezi o vulpe. 

Ascultă o lungă perioadă până când se asigură că bărbaţii se împrăștiară şi se 
îndreptau spre celălalt capăt al pădurii. Ceea ce însemna că era cale liberă înapoi 
spre moșie, în cazul în care ceilalți bărbați de culoare nu se întorceau ca să se 
alăture căutării. 

„Aleargă!” își spuse el apoi se ridică și îşi dădu capul pe spate ca ochiul 
relativ liber să-l poată conduce printre tufişurile dese. 

„Poate că e un cuţit în menajerie cu care pot tăia banda. Poate că Assad mai e 
încă în viaţă. Poate că mai trăiește”. Gândurile i se învârteau în cap în timp ce 
crengile îl trăgeau de haine, iar sângele curgea din rana de la umăr. Îi era frig. 
Mâinile îi tremurau la spate. Pierduse deja așa de mult sânge încât era prea 
târziu? 

Auzi zgomotul mai multor mașini care se trezeau la viață undeva în apropiere, 
apoi se îndepărtară. Însemna că era aproape de casă. Exact în clipa în care își 
dădu seama de asta, o săgeată şuieră pe lângă capul lui, atât de aproape încât 
aproape o simţi. Aceasta se înfipse în trunchiul de copac din fața lui cu atâta forță 
încât ar fi fost imposibil s-o scoată afară. 

Se răsuci, dar nu văzu nimic. Unde erau? apoi urmă o a doua săgeată, care 
rupse scoarța de pe al doilea copac. Atunci strigătele gonacilor se auziră dintr- 
odată mai clar. 

„Aleargă, aleargă, aleargă! țipa creierul lui. Să nu cazi. Du-te după un tufiş, 
apoi după următorul, ca să nu te vadă. Nu e niciun loc în care să mă ascund?” Își 
dădu seama că aveau să-l prindă. Știa că moartea nu avea să fie un lucru simplu. 
Până la urmă, așa se distrau, nenorociţii! 

Inima îi bătea atât de tare în piept încât o putea auzi. Sări peste un pârâu, iar 
pantofii aproape rămaseră în noroi. Tălpile deveniseră de plumb, iar picioarele 
începeau să cedeze. „Aleargă, aleargă”. 

Atunci văzu un luminiş pe margine. Probabil, locul prin care el şi Assad 
intraseră, din moment ce pârâul era în spatele lui. Așa că trebuia să meargă spre 
dreapta. Tot înainte spre dreapta. Nu mai era mult. 

Următoarea săgeată trecu la distanță mai mare și dintr-odată se trezi în curte. 
Complet singur, cu inima care bătea să-i iasă din piept și la doar zece metri de 
intrarea mare în sală. Ajunse la mijlocul drumului când următoarea săgeată se 

înfipse în pământ, chiar lângă el. Nu era o întâmplare că nu-l lovise. Era menită 
să-l anunţe că, dacă nu se oprea din alergat, avea să urmeze o alta. 

Toate mecanismele lui de autoapărare încetară. Se opri din alergat și rămase 
pe loc, cu privirea în pământ și aşteptă ca ei să se năpustească asupra lui. Acea 
curte frumoasă, acoperită cu piatră cubică avea să-i fie altarul de sacrificiu. 

Trase adânc aer în piept şi se întoarse încet. Nu erau doar cei trei bărbați și cei 
patru gonaci care stăteau acolo în tăcere și se uitau la el. Mai era şi o mică 
mulțime de copii cu pielea închisă la culoare şi ochi curioși. 

— E bine, acolo. Puteţi pleca acum, ordonă Florin. 

Bărbaţii de culoare îi alungară pe copii înaintea lor. Rămaseră numai Carl şi 
cei trei. Erau transpiraţi, iar pe feţe aveau zâmbete mici și stranii. Coada de vulpe 
atârna la arbaleta lui Ditlev Pram. Vânătoarea se încheiase. 

Îl împinseră înainte în vreme ce el îşi ţinea privirea îndreptată spre podea. 
Lumina din sală era destul de puternică și nu voia să vadă rămăşiţele lui Assad în 
detaliu. Refuza să fie martor la ceea ce colții puternici ai hienei puteau provoca 
unei ființe umane. De fapt, nu voia să vadă nimic. Puteau să facă orice voiau cu 
el. Dar nu voia să vadă. 

Apoi îl auzi pe unul dintre bărbaţi râzând. Un râs profund, de care ceilalți doi 
se molipsiră. Un cor straniu, de veselie, care îl făcu pe care să închidă ochii 
strâns — pe cât de strâns putea din cauza benzii. 

„Cum putea cineva să râdă de ghinionul şi de moartea altcuiva? Ce îi făcuse 
pe acei oameni să fie atât de nebuni?” 

Apoi auzi o voce care scuipa înjurături în arabă. Sunete urâte, guturale, menite 
să provoace furie şi, pentru un scurt moment, situaţia îngrozitoare fu înlocuită cu 
o bucurie greu de descris în cuvinte, care îl făcu să-și ridice capul. 

Assad trăia. La început, nu-și dădu seama de unde venea sunetul. Văzu numai 
barele din oțel şi hiena cu privirea amenințătoare. Apoi își întinse gâtul şi îl văzu 
pe Assad care se cocoțase ca o maimuţă în partea de sus a cuștii, cu ochii 
sălbatici și cu mâinile și fața sfâșiate. Abia atunci Carl observă cât de tare 
şchiopăta hiena. De parcă piciorul din spate fusese rupt dintr-o singură lovitură. 
Animalul scheuna la fiecare pas, iar râsetele celor trei bărbați încetară. 

— Porcilor! se auzi strigătul insolent al lui Assad de deasupra. 

Carl aproape zâmbi sub banda adezivă. Chiar dacă era la un pas de moarte, 
omul acela rămânea exact la fel. 

— O să cazi mai devreme sau mai târziu. Data viitoare, animalul o să afle ce 
gust ai, șuieră Florin. 

Faptul că Assad îi rănise cel mai de preț animal din grădina lui zoologică îl 
iritase şi îl înfuriase. Dar nenorocitul avea dreptate. Assad nu putea sta atâmat o 
veşnicie. 

— Nu ştiu, spuse Pram. Urangutanul ăla de acolo mi se pare destul de 
neînfricat. Dacă o să cadă deasupra animalului cu tot corpul ăla mare al lui, n-o 
să fie de bine. 

— Atunci la dracu” cu hiena. Oricum nu şi-a făcut treaba pentru care a venit 
pe lume, zise Florin. 

— Ce facem cu ăștia doi? 

Întrebarea fu rostită încet. Pe un cu totul alt ton decât al celorlalți. Era din nou 
Ulrik Dybbøl Jensen. Părea mai puţin stârnit decât înainte. Mai vulnerabil. 
Acesta era efectul de după cocaină în cazul multora. Carl se întoarse spre el. 

Dacă ar fi putut spune ceva, ar fi zis că ar trebui să-l lase pe el și pe Assad să 
plece. Că dacă îi omorau n-ar fi fost decât un lucru lipsit de sens și periculos. 
Rose ar fi trimis fiecare departament pe urmele lor dacă nu apăreau a doua zi. 
Poliţia ar fi fost peste Florin şi prin toată casa lui și ar fi găsit toate dovezile de 
care aveau nevoie. Singura lor șansă de scăpare era să-i lase pe care și pe Assad 
să plece şi apoi să-şi miște fundurile pe cealaltă parte a globului. 

Dar Carl nu putea spune nimic. Banda era încă întinsă mult prea strâns pe 
gura lui. În plus, nu aveau să-l creadă. Torsten Florin avea să-și folosească toate 
mijloacele disponibile ca să şteargă urmele implicării lui, chiar dacă pentru 
aceasta era nevoie să ardă totul până la temelie. Carl știa acum asta. 

— Să-l aruncăm acolo lângă celălalt. Puțin îmi pasă ce se-ntâmplă, spuse 
Florin calm. Vedem ce-i cu ei la noapte, iar dacă nu s-a terminat, mai dăm 
drumul la nişte animale în cuşcă. Avem de unde alege. 

Carl începu să dea din picioare și să facă zgomot. Nu avea de gând să-i lase să 
se apropie de el fără să se lupte. Nu din nou. 

— Ce dracului faci, Marck? Te supără ceva? 

Ditlev Pram stătea lângă el și evita loviturile lui neîndemânatice, îşi ridică 
arbaleta și ţinti direct în ochiul liber al lui Carl. 

— Stai, ordonă el. 

Carl vru să lovească din nou ca măcar totul să se termine mai repede. Dar nu 
făcu nimic, iar Pram întinse mâna liberă, apucă banda care îi acoperea ochii și 
trase. Simţi ca şi cum pleoapele îi fuseseră sfâşiate. Ca şi cum ochii îi atâmau 
dintr-odată din orbite. Lumina îi invadă capul și îl orbi instantaneu. Apoi îi văzu. 
Pe toți trei. Cu braţele larg deschise, ca pentru o îmbrăţișare, iar privirile îi 
spuneau că avea să fie bătălia lui finală. 

În ciuda sângelui pierdut și a slăbiciunii pe care o simţea în corp, el lovi spre 
ei şi mârâi în spatele benzii de pe gură că erau o adunătură de ticăloșşi care vor 
primi ceea ce meritau. 

În timpul acela, o umbră apăru pe podea. Carl își dădu seama că Florin o 
observase. Apoi auziră un zgomot mai departe în sală care se repetă de mai multe 
ori. Apoi pe lângă ei începură să treacă pisici îndreptându-se spre lumina zilei. 
Iar după pisici urmară ratonii şi nevăstuicile, apoi păsările care dădeau din aripi 
spre ţevile din aluminiu de sub tavanul din sticlă. 

— Ce dracu” se întâmplă, strigă Florin, în timp ce Dybbøl Jensen căsca ochii 
la porcul cu burtă mare și picioare scurte care alerga pe coridor și pe lângă cuști. 

Limbajul corporal al lui Pram se schimbă; privirea lui deveni tăioasă în timp 
ce ridică cu grijă arbaleta de pe jos. Carl făcu un pas în spate. Observase că 
zgomotele din adâncurile sălii deveneau tot mai puternice. Că vacarmul produs 
de animalele eliberate era din ce în ce mai mare. Auzi râsul lui Assad de pe 
acoperișul cuștii. Auzi înjurăturile celor trei bărbaţi și alte tropăituri, șuierături și 
zgomot de aripi. Dar nu o auzi pe femeie decât când aceasta făcu un pas în faţă. 

Apăru dintr-odată acolo, cu blugii îndesaţi în şosete, cu pistolul cu amortizor 
într-o mână și cu o bucată de carne îngheţată pe care o ţinea neîndemânatică în 
cealaltă. Era ceva mai degrabă plăcut la ea, cum stătea acolo cu geanta agățată pe 
umăr. Ceva frumos, de fapt. Avea o expresie pașnică, iar ochii ei străluceau. 

Când o văzură, cei trei bărbaţi rămaseră tăcuți. Lăsară animalele să se plimbe 
prin sală și nu le dădură nicio atenţie. Păreau uluiți. Nu din cauza pistolului sau a 
vederii femeii, ci pentru ceea ce reprezenta ea. Frica lor era vizibilă. Ca frica 
victimei linșate de oamenii Ku-Klux-Klan-ului. Ca ateul în faţa Inchizitorului. 

— Bună, spuse ea, şi dădu din cap spre fiecare. Lasă aia jos, Ditlev! 

Făcu un semn spre arbaleta lui Pram și le spuse tuturor să facă un pas înapoi. 

— Kimmie!... Încercă să spună Ulrik Dybbøl Jensen. 

În felul în care-i rostise numele se simţea nu doar afecțiune, ci şi teamă. Poate 
mai mult afecțiune, decât teamă. Ea zâmbi spre o pereche de vidre agile care 
miroseau picioarele unuia dintre bărbaţi înainte de a fugi spre libertate. 

— Azi e ziua în care vom fi cu toții eliberaţi, spuse ea. Nu e minunat? Tu de 
colo, zise ea uitându-se direct la Carl. Dă cu piciorul în lesa aia din piele spre 
mine. 

Îi arătă unde era, pe jumătate îndesată sub cuşca hienei. 

— Haide, micuţo, şopti ea în cușca în care animalul rănit respira greoi, dar nu- 
şi luă ochii nici măcar o dată de la cei trei bărbaţi. Vino să-ţi iei gustarea. 

Aruncă bucata de carne în cușcă și aşteptă ca foamea animalului să-i învingă 
teama. Când se apropie, ea ridică lesa de pe jos și o introduse cu grijă printre 
bare astfel încât laţul să cuprindă bucata de carne. Confuză din cauza oamenilor 
din jur şi de tăcerea apăsătoare, dură ceva vreme până când hiena cedă. Când se 
apropie de carne, ea trase de lesă și animalul se prinse în laţ. 

Ditlev Pram fugi spre ușă, în protestele supărate ale celorlalți doi. Ea ridică 
pistolul și trase. Pram căzu greoi și se lovi cu capul de podeaua din piatră. 
Gemea tare. Cu oarecare dificultate, ea legă lesa de bare, iar animalul dădea din 
cap dintr-o parte în alta încercând să se elibereze. 

— Ridică-te, Ditlev, spuse ea încet. 

Fiindcă acesta nu reușea să se ridice, le spuse celorlalți să se ducă la el și să-l 
aducă înapoi. Carl mai văzuse evadări oprite cu arma, dar nicio împușcătură nu 
fusese așa de clară şi de eficientă ca aceea care-i spintecase şoldul lui Pram. Faţa 
lui era albă ca un cearșaf, dar el nu spunea nimic. Era ca şi cum ea și cei trei 
bărbați se aflau în mijlocul unei ceremonii private de la care nimeni nu avea voie 
să plece. Ceva tăcut, negrăit și, totuși, înţeles de toți. 

— Deschide cușca, Torsten. 

Ea se uită în sus la Assad, care încă atârna de acoperiş. 

— Tu eşti cel care m-a văzut la gară. Poţi coborî acum. 

— Allah fie lăudat! zise el când îşi desfăcu picioarele de pe bare. 

Când ateriză, nu putea nici să stea în picioare, nici să meargă. 

Fiecare părticică a corpului îi era amorțită şi aşa era de ceva vreme. 

— Scoate-l afară, Torsten, zise ea și urmări fiecare mișcare a lui până când 
Assad ajunse lângă cușcă, pe podea. Acum intraţi voi trei, spuse ea încet. 

— O, Doamne, nu. Dă-mi drumul, șopti Ulrik. Eu nu ţi-am făcut niciodată 
rău, Kimmie, nu-ţi aminteşti? 

El încerca să-i stârnească mila printr-o expresie patetică, dar ea nu reacţionă. 

— Mişcă! fu tot ce spuse ea. 

— Poţi la fel de bine să ne omori, zise Florin în timp ce-l împingeau pe Ditlev 
Pram înăuntru. Niciunul nu va supraviețui în cuşcă. 

— Știu, Torsten. 

Pram şi Florin nu spuseră nimic, dar Dybbøl Jensen se văicări: 

— O să ne omoare, nu înțelegeţi? 

Când se închise uşa cuştii, ea zâmbi, se lăsă pe spate și aruncă pistolul în 
spatele ei cât de departe putu. Acesta ateriză zăngănind pe podeaua din metal. 
Carl se uită în jos la Assad, care zăcea și îşi freca picioarele zâmbind. Cu 
excepția rănii din care încă îi picura sângele pe mână, lucrurile luaseră o 
întorsătură prielnică. În clipa aceea cei trei bărbaţi începură să ţipe toţi odată. 

— Tu de acolo, prinde-o! strigă unul spre Assad. 

— Să nu aveţi încredere în ea, îi îndemnă Florin. 

Dar femeia nu se clinti niciun centimetru. Stătea acolo și se uita la ei ca și 
cum rula un film ciudat, care fusese demult dat uitării, dar care ieşise cumva la 
suprafaţă. Se duse la Carl și îi scoase banda de pe gură. 

— Ştiu cine eşti, zise ea. 

Nimic mai mult. 

— Şi eu ştiu cine eşti, răspunse Carl și trase adânc aer în piept. 

Schimbul lor de replici îi făcu pe bărbaţi să înceteze protestele. 

Florin se apropie de bare. 

— Dacă voi doi, polițiștii, nu faceţi nimic acum, ea o să fie singura de aici 
care o să mai respire în următoarele cinci minute. Nu vă dați seama de asta? 

Se uită în ochii lui Carl și ai lui Assad, unul după altul. 

— Kimmie nu e ca noi, înțelegeți? Ea e cea care omoară oameni, nu noi. E 
adevărat că am atacat oameni, că i-am bătut până i-am lăsat laţi, dar Kimmie e 
singura care a omorât. 

Carl zâmbi și scutură din cap. Tipul de supravieţuitor reprezentat de Florin 
reacționa mereu la fel. Nicio criză nu era văzută altfel decât începutul unei 
victorii. Nimeni nu rămânea jos pentru totdeauna, până în ziua în care venea în 
vizită Doamna cu Coasa. Florin era obişnuit să se lupte. Şi făcea acest lucru fără 
scrupule. Oare el şi prietenii lui nu încercaseră mai devreme să-l omoare pe care? 
Nu îl aruncaseră pe Assad în cuşca hienei? 

Carl se întoarse către Kimmie. Se așteptase să vadă un zâmbet, nu acea 
grimasă de veselie, rece ca gheaţa. Stătea acolo de parcă era în transă şi asculta. 

— Da, uitaţi-vă la ea. Îşi face griji? Pare că are sentimente? Uitaţi-vă la 
degetul ei. Atârnă. Plânge? Nu plânge pentru nimic, nici măcar pentru morţile 
noastre. 

Cuvintele veniseră de pe podeaua cuștii unde Ditlev Pram zăcea cu pumnul 
îndesat în dezgustătoarea sa rană. 

Pentru o clipă, lucrurile îngrozitoare despre care vorbeau cei trei îl făcură pe 
care să se îndoiască. Oare spuneau adevărul? Sau era doar lupta lor pentru 
supraviețuire? apoi Florin vorbi din nou. Nu mai era regele. Nu mai era un lider. 
Era pur și simplu el. 

— Am acţionat la ordinele lui Kristian Wolf, înțelegeţi? Am găsit victimele 
după instrucţiunile lui Kristian. Și i-am bătut pe toţi până când nu ne-am mai 
distrat. Şi în tot acest timp femeia aia afurisită a stat acolo cu capul pe spate și şi- 
a așteptat rândul. Normal, din când în când lua și ea parte la pedeapsă. 

Florin se opri şi dădu din cap de parcă vedea totul foarte clar în faţa lui. 

— Dar ea a fost mereu cea care a omorât, trebuie să ne credeți. În afară de 
data aceea când Kristian a avut o problemă cu fostul ei iubit, Kåre, a fost mereu 
Kimmie. Noi n-am făcut altceva decât să pregătim terenul pentru ea, atât. Ea a 
fost ucigașa. Numai ea. Și aşa a vrut ea să fie. 

— O, Doamne, gemu Dybbøl Jensen. Trebuie s-o opriți. Nu vă daţi seama că 
Torsten spune adevărul? 

Carl simțea că starea din încăpere se schimba... la fel și în sufletul lui. O văzu 
pe Kimmie care deschise încet geanta de umăr și nu putu face nimic, aşa epuizat 
și legat cum era. Bărbaţii își ţinură respiraţia. Carl îl observă pe Assad care 
anticipa ceea ce urma și din toate puterile încerca să se ridice în genunchi. 

Ea găsi ceea ce căuta în geantă și scoase la lumină o grenadă. Apucă siguranța 
şi trase cuiul. 

— Tu n-ai făcut nimic, micuţo, îi spuse ea hienei și se uită fix în ochii ei. Dar 
n-o să poți trăi prea bine cu piciorul ăla, știi asta, nu? 

Se întoarse spre Carl şi spre Assad în timp ce Dybbøl Jensen își striga 
nevinovăția din cușcă şi promitea că accepta pedeapsa pe care o merita, numai 
să-l ajute. 

— Dacă ţineţi la vieţile voastre, zise ea, vă daţi înapoi. Acum! 

Carl protestă, dar făcu ce i se spuse, cu mâinile la spate și cu pulsul rapid. 

— Şi tu, Assad, zise el şi se uită la partenerul lui care se târa înapoi. 

Când ajunseră îndeajuns de departe, ea băgă mâna care ţinea grenada în 
geanta de umăr şi dintr-o mișcare o azvârli printre bare în cel mai îndepărtat colț 
al cuştii, apoi sări într-o parte în timp ce Florin se aruncă pe geantă încercând 
zadarnic s-o arunce înapoi printre barele cuştii. Explodă și produse în sală un 
infern de ţipete de animale speriate şi nenumărate ecouri. 

Bubuitura îi izbi pe Carl și pe Assad de câteva cuşti mai mici care căzură 
peste ei şi care o clipă mai târziu îi apărară de noianul de cioburi. Când praful se 

aşeză într-un final şi nu mai rămase decât zgomotul făcut de animale, Carl simţi 
mâna lui Assad care se întinse și îi atinse piciorul printre rămăşiţele de cuşti din 
metal. ÎL trase pe șeful lui spre el și se asigura că era bine înainte de a raporta că 
şi el era în regulă. Apoi scoase banda de la încheietura mâinilor lui Carl. 

Era o privelişte îngrozitoare. În locul unde se aflase înainte cuşca, erau bucăţi 
din metal şi de corpuri, un trunchi colo, mâini și picioare dincolo. Expresii 
îngheţate pe fețe moarte. Carl văzuse multe la viața lui, dar niciodată așa ceva. 
De obicei, până să ajungă el la locul crimelor, tehnicienii erau deja acolo, sângele 
nu mai curgea, iar corpurile zăceau lipsite de viață. Acolo, graniţa dintre viaţă şi 
moarte era încă vizibilă. 

— Unde e ea? spuse Carl şi îşi întoarse privirea de la ceea ce fusese odată o 
cușcă din oţel cu trei bărbaţi captivi înăuntru. 

Cei de la medicina legală sigur urmau să aibă mult de furcă pe acolo. 

— Nu ştiu, răspunse Assad. Probabil că zace undeva pe aici. 

Îl ridică pe şeful lui în picioare, iar Carl simți că braţele lui erau ca două 
apendice care nu aveau nimic de-a face cu el. Numai umărul care pulsa dureros 
avea propria viaţă. 

— Hai să plecăm de aici, spuse el, şi se îndreptă spre ieşire împreună cu 
prietenul lui. 

Atunci o văzură. Stătea şi îi aștepta. Cu părul sălbatic, plin de praf şi cu 
privirea atât de profundă încât păreau să reunească toată tristețea şi nefericirea 
din lume. 

. 

Îi spuseră bărbatului de culoare să se dea mai în spate. Că nu erau de vină 
pentru nimic şi că se aflau în afara pericolului. Că trebuiau să scoată animalele 
afară şi să stingă focul. Dar femeile își traseră copiii mai aproape, iar bărbaţii 
priveau spre sala din care ieşea fum, negru și amenințător, şi se ridica deasupra 
tavanului din geam spart. Atunci unul dintre ei strigă câteva cuvinte şi dintr- 
odată cu toții se puseră în mişcare. 

Kimmie mergea singură, alături de Assad şi Carl. Îi conduse pe poteca ce 
ducea spre zona-tampon împotriva incendiilor. Arătă spre încuietoarea care 
deschidea ușa. Ea fu cea care, cu doar câteva cuvinte, îi însoți pe potecile pădurii, 
lumina ici-colo de razele soarelui, spre șinele de tren. 

— Puteţi face tot ce doriţi cu mine, spuse ea. Eu nu mai trăiesc, îmi recunosc 
vina. Mergem jos la gară. Geanta mea e acolo. Am scris tot ce-mi amintesc. 

Carl încercă să țină pasul cu ea în timp ce-i povestea despre cutia pe care o 
găsise şi despre nesiguranța teribilă cu care trăiseră rudele victimelor de-a lungul 
atâtor ani, care acum puteau fi liniștite. Ea păru indiferentă când el îi vorbi 
despre durerea oamenilor provocată de pierderea celor dragi. Despre vieţile 
marcate pentru totdeauna de faptul că nu ştiau cine le omorâse copiii sau cum 

dispăruseră părinţii lor. Oameni pe care Kimmie nu-i cunoscuse. Alţii care 
suferiseră, în afara victimelor. 

Nimic din toate acestea nu părea s-o afecteze. Mergea pur şi simplu înaintea 
lor prin pădure, cu mâinile moi de-o parte și de alta a corpului și cu degetul rupt 
bălăngănindu-se. Omorârea foştilor ei prieteni însemnase, în mod cert, sfârşitul și 
pentru ea. O spusese chiar ea. 

„Oameni ca ea nu supraviețuiesc mult în puşcărie”, își zise el. Știa asta. 

Ajunseră la şinele de tren, la câteva sute de metri de peron. Acolo, șinele tăiau 
pădurea de parcă erau trasate cu şablonul. 

— Vă arăt unde e geanta mea, spuse ea, și se îndreptă spre un tufiş în 
apropiere de şine. 

— N-o ridica, o iau eu, zise Assad şi se grăbi să i-o ia înainte. 

Ridică ranița și merse pe jos ultimii douăzeci de metri până la peron ţinând 
geanta mare departe de corp ca şi cum un mecanism special din interior l-ar fi 
putut străpunge dacă o scutura prea mult. 

Bunul Assad! 

Când ajunseră la capătul peronului, el desfăcu fermoarul și întoarse geanta, în 
ciuda protestelor ei. Așa cum se așteptau, înăuntru era un carneţel. O frunzărire a 
paginilor lui scoaseră la iveală primele câteva pagini pe care se aflau descrise 
detalii despre zone, incidente şi informaţii suplimentare. Oferea o perspectivă 
incredibilă. 

Apoi Assad întinse mâna spre o legătură mică, din bumbac și trase de colțurile 
acesteia în timp ce femeia icni și îşi duse mâinile la cap. La fel făcu şi Assad 
când văzu ce era înăuntru. Un corp mic, mumificat, cu orbitele goale. Capul său 
era complet negru, iar degetele tari ieșeau în afară. Îmbrăcat în hăinuţe puţin mai 
mari decât ale unei păpuși. O văzură când se repezi spre cadavrul copilului și nu 
făcură nicio mișcare ca s-o oprească să-l înşface şi să-l țină strâns la piept. 

— Micuţă Mille, micuță Mille! Totul e bine acum. Mami e aici și n-o să te 
părăsească niciodată, suspină femeia. O să fim mereu împreună. O să primeşti un 
ursuleț şi o să ne jucăm împreună în fiecare zi. 

Carl nu trăise niciodată acea senzaţie clară, de interconectare, pe care o au 
oamenii când își ţin în braţe pruncii imediat după naștere. Dar simţea absența 
acestei senzații, cel puţin teoretic. De la o mică distanţă. 

Acum se uita la femeia aceea și simți un junghi ascuţit de regret și de 
pierdere, atât de adânc în suflet încât îl făcu capabil să înțeleagă. Își duse mâna 
rănită la buzunarul de la piept, scoase talismanul micuţ — ursulețul pe care îl 
găsise în cutia din metal a lui Kimmie — și i-l dădu. 

Ea nu spuse nimic. Rămase ca paralizată și se uită la animalul din pluş. 
Deschise încet gura și își lăsă capul într-o parte. Își întinse buzele de parcă mai 
avea puţin și izbucnea în plâns, șovăind între zâmbet și lacrimi. Assad stătea 
lângă ea, dezarmat și vulnerabil ca niciodată. Încruntat și împietrit. 

Ea întinse mâna cu grijă spre ursuleţ. Imediat ce-l simţi în palmă se destinse, 
trase adânc aer în piept şi îşi lăsă capul pe spate. Carl își şterse nasul care 
începuse să curgă și încercă să privească în altă parte ca să nu cadă pradă 
lacrimilor. Se uită de-a lungul șinelor spre locul în care un grup de călători 
aştepta trenul și unde Carl parcase mașina, lângă adăpostul gării provizorii. 

Se întoarse și văzu trenul care se târa spre ei din cealaltă parte. Se concentră 
apoi din nou asupra femeii care respira calmă și ţinea strâns în braţe ursuleţul şi 
cadavrul copilului. 

— Ei, zise ea şi oftă ca și cum ar fi eliberat deceniile de suferințe emoţionale. 
Acum vocile au încetat definitiv. 

Râse scurt, iar lacrimile începură să-i curgă pe obraji. 

— Vocile au încetat, au dispărut, repetă ea și își ridică ochii spre cer. 

Dintr-odată, privirea ei radia o pace pe care Carl nu o înţelegea. 

— O, micuță Mille, acum nu mai suntem decât noi două. În sfârșit, a trecut. 

O senzaţie de eliberare o făcu să se învârtă cu cadavrul în brațe, într-un dans 
fără paşi, ce părea s-o facă să leviteze. Iar când trenul era la numai zece metri 
distanță, Carl văzu cum picioarele ei dansară spre margine și atinseră marginea 
peronului. 

Assad strigă un avertisment, exact când Carl își ridică ușor capul și se uită 
direct în ochii lui Kimmie în care se citea mulțumirea și faptul că mintea ei își 
găsise, în sfârşit, liniștea. 

— Doar tu şi cu mine, iubita mea fetiță, spuse ea, și întinse o mână. 

O secundă mai târziu dispăru. În urma ei nu se mai auzi decât scârțâitul 
asurzitor al roților de tren. 

Epilog 


Era un amurg luminat de coloane de becuri albastre care clipeau intermitent 
peste intersecția cu linia de tren și de-a lungul drumului care se îndrepta spre 
moşie. Întregul peisaj era inundat de nuanţe de albastru, iar văzduhul răsuna de 
țipătul sirenei mașinilor de pompieri și de poliţie. Insignele de poliție se vedeau 
peste tot, împreună cu ambulanţele, o mare de ziariști şi cameramani şi localnici 
curioși care stăteau pe margine în timp ce oamenii primeau sfaturi de criză. Mai 
jos, pe şine, tehnicienii criminalişti şi medicii de pe ambulanţe erau ocupați, 
călcându-se pe picioare. 

Carl era ameţit, dar rana de la umăr nu mai sângera; medicii se asiguraseră de 
asta. Însă el sângera în interior. Simţea încă un nod mare în gât. Rămăsese pe 
banca din lemn din gara provizorie din Duemose și frunzărise cameţelul lui 
Kimmie. Însemnările ei scoteau la iveală faptele găştii — erau nemilos de sincere. 
Atacul asupra fratelui și surorii din Rørvig. Cum fuseseră aleși la întâmplare. 
Cum îl umiliseră pe băiat şi îl dezbrăcaseră după ce-i aplicaseră lovitura fatală. 
Frații gemeni ale căror degete fuseseră tăiate. Cuplul care dispăruse pe mare. 
Kåre Bruno şi Kyle Basset. Animale și oameni, unul după altul. Totul era acolo. 
Plus faptul că ea fusese cea care comisese crimele. Metodele erau diferite și le 
studiase pe fiecare în parte, în cel mai mic detaliu. 

Îi era incredibil de greu lui Carl să înțeleagă că era vorba despre aceeași 
persoană care îl salvase pe el şi pe Assad. Aceeași femeie care zăcea acolo, sub 
tren, împreună cu copilul ei mort. 

Carl își aprinse o ţigară și citi ultimele pagini. În ele pomenea despre 
remușcări. Nu în cazul lui Aalbæk, ci al lui Tine. Că nu ar fi vrut să-i 
administreze supradoza. Era o nuanţă tandră în monstruozitatea cuvintelor, un fel 
de conştientizare şi de înțelegere care lipseau din descrierile celorlalte atrocități. 
Folosise expresii precum „rămas-bun” și „ultima senzaţie de euforie a lui Tine”. 

Acel carneţel avea să creeze valuri în presă, iar acțiunile la bursă vor scădea 
după ce se va afla ce făcuseră acei oameni. 

— la carneţelul, du-l la sediu și fa copii imediat, da, Assad? 

El dădu din cap. Deznodământul va fi nebunesc, dar scurt. Pentru că nu mai 
era nimeni implicat în afară de acel trio, în afară de cel care era deja în puşcărie, 
nu le mai rămânea decât să informeze rudele îndoliate și să se asigure de 
distribuirea corectă a pagubelor, fără îndoială enorme, care trebuiau plătite din 
averile lui Pram, Florin şi Dybbøl Jensen. 

Îl îmbrăţișă rapid pe Assad și-i alungă pe psihologii care hotărâseră că venise 
rândul lui Carl. Când venea momentul, avea propriul psiholog de criză. 

— Mă duc la Roskilde acum, așa că tu du-te cu tehnicienii criminalişti la 
sediu, da? Ne vedem mâine, Assad. Atunci o să discutăm despre toate astea, da? 

Assad dădu din nou din cap. El rezolvase deja totul în cap. În acel moment 
toate lucrurile între ei erau aşa cum trebuiau. 

. 

Casa de pe Fasanvej din Roskilde părea atât de întunecată! Jaluzelele erau 
trase și totul era cufundat în tăcere. La radioul din mașină se vorbea despre 
evenimentele violente din Ejlstrup cât şi despre arestarea unui dentist despre care 
se credea că se afla în spatele atacurilor de la containerele de gunoi din centru. 
Acesta fusese arestat după ce agresase o polițistă sub acoperire pe Nikolaj Plads 
din apropiere de Store Kirkestræde. Ce dracu” fusese în capul idiotului? 

Carl se uită la ceas şi apoi din nou la casa cufundată în întuneric. Ştia că 
oamenii în vârstă mergeau devreme la culcare, dar nu era decât şapte și jumătate. 
Apoi dădu din cap spre plăcuţele pe care scria Jens — Arnold & Yvette Larsen și 
Martha Jørgensen şi sună la sonerie. Degetul lui era încă pe buton când femeia 
fragilă deschise ușa și încercă să se apere de răceala de afară cu chimonoul ei 
subțire. 

— Da? răspunse ea adormită și se uită în sus spre el cu o privire confuză. 

— Îmi cer scuze că vă deranjez, Yvette Larsen. Sunt Carl Mørck. Polițistul 
care a venit în vizită recent. Vă amintiţi, nu-i aşa? 

Ea zâmbi. 

— O, da, răspunse. Așa-i, acum îmi amintesc. 

— Cred că am vești bune. Vreau să i le spun personal Marthei. I-am găsit pe 
ucigaşii copiilor ei. Se poate spune că s-a făcut dreptate. 

— O, zise ea şi îşi duse mâna la piept. Ce păcat! 

Afişă un zâmbet ciudat. Nu doar trist, ci parcă cerându-și iertare. 

— Ar fi trebuit să sun, îmi pare foarte rău. N-aţi mai fi făcut drumul până aici. 
Martha a murit. A murit în noaptea de după vizita dumneavoastră. Dar nu din 
cauza vizitei, desigur. Pur și simplu, n-a mai avut putere. 

Atinse mâna lui Carl. 

— Dar vă mulțumesc. Sunt sigură că ar fi fost o imensă ușurare pentru ea. 

Ă 

Vreme îndelungată rămase în mașină şi se uită spre Roskilde Fjord. Luminile 
orașului se întindeau peste apa întunecată. În alte împrejurări i-ar fi produs o 
stare de calm, dar în acel moment nu avea de unde să ia aşa ceva. Fraza „Nu lăsa 
pe mâine ce poţi face azi” i se învârtea necontenit în minte. Nu lăsa pe mâine ce 
poţi face azi pentru că, dintr-odată, nu mai exista mâine. Dacă ar fi fost cu doar 
câteva săptămâni înainte, Martha Jørgensen ar fi murit știind că acei călăi care îi 
omorâseră copiii erau morţi la rândul lor. Ce linişte sufletească i-ar fi oferit 
aceasta! Și ce linişte sufletească ar fi simţit și Carl la gândul că ea aflase. 

— Nu lăsa pe mâine ce poți face azi. 

Se uită din nou la ceas, apoi luă mobilul. Se uită îndelung la ecran şi într-un 
final apăsă pe număr. 

— Clinica pentru Răni la Coloana Vertebrală, spuse o voce. 

Pe fundal se auzea un televizor cu volumul dat tare. Desluși cuvintele 
„Ejlstrup”, „Dueholt”, „Duemose” și „misiune complicată de salvare a 
animalelor”. Da, ştirea ajunsese și acolo. 

— Carl Marck aici, zise el. Sunt un bun prieten al lui Hardy Henningsen. Vă 
rog să-i transmiteţi că o să-l vizitez mâine. 

— Sigur. Dar Hardy doarme acum. 

— Bine, dar vă rog să-i spuneţi mâine la prima oră. 

Se uită din nou la suprafaţa apei și își mușcă buza. Niciodată nu luase o 
decizie mai importantă în viaţa lui. Și îndoielile îl năpădiră ca un cuţit împlântat 
în abdomen. Apoi trase adânc aer în piept, apăsă numărul şi aşteptă secunde care 
părură ani înainte ca Mona Ibsen să răspundă. 

— Bună, Mona. Carl sunt. Îmi pare rău pentru cum au decurs lucrurile ultima 
oară. 

— Lasă aia, spuse ea, și păru foarte sinceră. Am auzit ce s-a întâmplat azi, 
Carl. E la toate posturile de televiziune. Am văzut poze cu tine. O mulțime de 
poze. Eşti rănit grav? Numai despre asta se vorbeşte la televizor. Unde ești 
acum? 

— Stau în maşină, mă uit la Roskilde Fjord. 

Ea rămase tăcută o perioadă, probabil încerca să estimeze dimensiunea crizei 
lui. 

— Eşti în regulă? întrebă ea. 

— Nu, răspunse el. Nu, nu pot spune că sunt. 

— Vin acum, zise ea. Stai unde ești, Carl! Nu te mișca niciun centimetru. 
Uită-te la apă, fii calm. Sunt acolo într-o clipă. Spune-mi exact unde eşti şi o să 
fiu acolo. 

El oftă. Era frumos din partea ei. 

— Nu, nu, spuse el, și îşi permise să chicotească puţin. Nu, nu-ţi face griji 
pentru mine. Sunt în regulă. Doar că am ceva de discutat cu tine. Ceva la care nu 
sunt sigur că pot face faţă singur. Dacă ne putem vedea la mine, aș fi foarte, 
foarte fericit. 

. 

Nu precupeţise niciun efort. Îl neutralizase pe Jesper cu bani pentru Pizzeria 
Roma şi Allerød Cinema. Mai mult decât suficient pentru doi oameni, plus o 
șaormă mai târziu la staţie. Sunase la magazinul de închirieri de casete video și îl 
rugase pe Morten să se ducă direct în subsol când venea acasă de la muncă. 
Făcuse cafea și fiersese apă pentru ceai. Canapeaua și măsuţa de cafea erau mai 
curate ca oricând. 

Ea stătea lângă el pe canapea, cu mâinile în poală. Privirea ei era intensă. 
Ascultă fiecare cuvânt pe care el îl spuse şi dădu din cap când pauzele lui erau 
prea lungi. Dar nu rosti niciun cuvânt până când el termină tot ce avea de spus. 

— Vrei să ai grijă de Hardy la tine acasă şi îţi e teamă, zise ea şi dădu din cap 
încă o dată. Ştii ce, Carl? 

El simţi că tot trupul lui trecu într-o viteză inferioară, că totul se petrece cu 
încetinitorul. Ca şi când dădea din cap de o eternitate. Că plămânii lui lucrau ca o 
pompă spartă. „Ştii ce, Carl?” îl întrebase ea. Oricare era întrebarea ei, el n-avea 
de unde să ştie răspunsul. Nu voia decât ca ea să stea acolo pentru totdeauna, cu 
întrebarea nerostită pe buzele pe care ardea de nerăbdare să le sărute. Odată ce 
primea un răspuns, avea să fie prea puţin timp înainte ca parfumul ei să rămână 
doar o amintire, iar priveliştea ochilor ei să dispară în ireal. 

— Nu, nu știu, răspunse el ezitant. 

Ea îşi puse mâna pe a lui. 

— Eşti pur şi simplu minunat, zise şi se aplecă spre el astfel încât suflarea ei o 
întâlni pe a lui. 

„Ea e minunată”, îşi spunea el exact în clipa în care mobilul lui sună. Ea 
insistă ca el să răspundă. 

— Bună, Vigga sunt! se auzi vocea puternic provocatoare a fugarei sale soții. 
A sunat Jesper. Zice că vrea să se mute cu mine, spuse ea, iar starea paradiziacă 
înmugurită în sufletul lui Carl se ofili şi dispăru. Dar n-o să meargă deloc, Carl. 
Nu poate să stea cu mine. Trebuie să vorbim despre asta. Sunt pe drum spre tine. 
Ne vedem în douăzeci de minute. 

Tocmai era pe cale să protesteze. Dar Vigga închisese deja. Carl întâlni 
privirea seducătoare a Monei şi zâmbi spăsit. 

Asta era viaţa lui, pe scurt. 

enorma înțelegere. 

Mulţumirile mele se îndreaptă și către Elsebeth Wahrens, Freddy Milton, 
Eddie Kiran, Hanne Petersen, Micha Schmalsteig și Henning Kure pentru 

Mulţumiri lui Gitte și Peter Q. Rannes și Centrului Danez pentru Scriitori și 

